
ARGUMENT 


Da la Podul de Flori la Podul Indolenţei 


Duminica din 6 mai 1990 a fost o zi cum nu se mai întâmplase pe aceste 
meleaguri. După ani și decenii de înstrăinare, fraţii s-au reîntâlnit... Zi- 
dul-frontieră, fixat abuziv în 1812 şi fortificat în câteva rânduri pentru 
a separa un neam, a cedat. Dar nu definitiv, ca cel dintre germani (zid 
tot de ruşi ridicat!), ci doar pentru 6 ore. Rememorând împrejurarea, 
Mircea Druc, unul dintre artizanii evenimentului, remarca surprins 
„privirea nedumerită a grănicerilor sovietici aflaţi în confuzie și derută 
totală. Așa ceva nu mai văzuseră niciodată”. Românilor, de o parte și 
alta a Prutului, sub ochiul încă vigilent al soldaţilor, li s-a permis să 
traverseze frontiera de la 13.00 până la 19.00. Deşi scurtă, acea zi, cu 
soare şi flori, cu îmbrăţișări, cu lacrimi şi amintiri, cu vorbă şi cântec 
din străbuni, s-a răspândit peste dealurile și văile Moldovei, încorsetate 
decenii la rând de muţenia sârmei ghimpate. Podul de Flori înfățișa 
magistral starea de spirit a unui popor, care a rămas unit, deși a fost 
despărțit în cel mai violent mod aproape jumătate de veac. Generaţiile 
de români basarabeni de după „eliberarea” din 1944, cărora li se ino- 
culase că „dincolo de Prut” se află urmașii „boierilor şi ai jandarmilor 
români”, cei care „ne-au ţinut în jug 22 de ani”, au descoperit o lume 
a lor, cu aceeași rădăcină, pe care o intuiau, dar abia acum resimțeau 
cât de mult le-a lipsit această comuniune, străluminată de sentimentul 
miraculos al reîntregirii. În acea duminică de neuitat românii au reușit 
să facă schimb de cărți și adrese, să lege prietenii, să-și reîntâlnească ru- 
dele, legătura de neam și de sânge reizbucnind năvalnic... Or, aşa cum 
se sublinia într-un manifest al timpului, semnat de mai mulți lideri de 
asociaţii politice şi civice, „Prutul a fost şi va rămâne o apă care uneşte 
două maluri ale Moldovei. De când acest râu a despărțit frate de frate, 
sufletul înjumătăţit al românului a tot umblat peste apa lui ca Isus peste 
apele mării. Conştiinţa, credinţa, spiritul n-au avut hotare. Cei care au 
încercat să le hotărnicească s-au făcut de rușine în faţa lui Dumnezeu 
şi a lumii întregi. Noi, românii, suntem la noi acasă „de la Nistru pâr 
la Tisa”, din vârful Carpaţilor până la mare. Şi această casă o vrem de 
acum înainte cu toate ușile deschise, pentru a ne putea vedea la față cu 

fraţii de același sânge și pentru a ne întregi sufletele”. Proverbială, în 
acest sens, este nedumerirea unui tânăr basarabean, care, întors acasă, 
după toate cele văzute şi trăite la Podul de Flori, se întreba naiv: „Ce 
mai vor, frate, politicienii aceştia? Grăim aceeaşi limbă, gândim totuna, 
la chip suntem la fel, născuţi parcă de o mamă, bucatele şi vinul sunt ca 
ale noastre, de ce atâta vorbăraie: Unire și... gata povestea! 


Povestea însă nu sfârșea atunci, dar nici peste trei decenii, iar statul Re- 
publica Moldova, apărut pe ruinile fostului imperiu sovietic, continuă 
şi azi să-și caute cu febrilitate propriul făgaș în această lume cu tot mai 
complicate, complexe și mai teribile provocări. Eșuând fireasca reve- 
nire la Patria-Mamă, în anii '90 ai secolului trecut, noua formaţiune 
politică (o consecință a Pactului Ribbentrop-Molotov) a ratat și șansa 
de a urma legile unui stat cu adevărat suveran, liber și independent. 
De-a lungul deceniilor, clasa politică de la Chișinău, în marea ei majo- 
ritate plătind tribut mentalităţii sovietice, vicleană, oportunistă şi ava- 
ră, a mimat doar ocazia de a aplica principiile clasice ale democraţiei, 
acceptând, tacit și laş, rămânerea Republicii Moldova pe orbita Mos- 
covei. În această situaţie de satelit colonial și de stat capturat, s-a în- 
cercat repetat compromiterea procesului de renaștere și consolidare 
a conştiinţei naționale româneşti, repunerea în circuit a falsei teze că 

Prutul desparte două popoare cu identități etnolingvistice distincte, 
istoria, limba, cultura noastră fiind oficial abordate din perpectiva te- 
oriei „moldovenismului” de sorginte rusească. Concomitent, tot mai 
vizibil şi mai direct sunt puse la îndoială, neglijate cu bună știință be- 
neficiile economice şi civilizatoare ale colaborării cu statele Uniunii 
Europene, inclusiv cu România, fără de care teritoriul dintre Prut și 
Nistru nu are viitor. 


Implantaţi în societatea basarabeană, „mercenarii Moscovei” lansează în 
anii de la urmă ample acţiuni de manipulare a maselor şi caută prin di- 
ferite mijloace să impună izolarea basarabenilor prin instalarea unei „noi 
cortine de fer”, prin respingerea sau profanarea concertată a asistenţei 
financiare, venită din vest. Drept consecinţă, „Republica Moldova a de- 
venit un campion european al oportunităţilor ratate”, după cum afirma 
recent un cunoscut expert în domeniu. Aflată în relaţii tot mai reci cu 
UE, SUA, Ucraina și România, guvernarea de la Chișinău consimte nu- 
mai „sprijinul” din răsărit, care este „admirabil', dar, vorba lui Caragiale, 
„lipseşte cu desăvârșire” și n-are cum justifica anumite orgolii, întrucât 
şi Rusia se confruntă în prezent cu mari probleme de ordin existenţial. 
Ş-apoi, autoproclamata „eliberatoare”, se ştie, a excelat întotdeauna aca- 
parând bunuri de la alții, şi nicidecum făcând gesturi caritabile. Pentru 
a răspunde comandamentelor politice venite de pe alte meleaguri, vre- 
melnicii puterii de la Chişinău îşi axează retorica populistă pe sfidarea 
noii conjuncturi social-politice și istorice, în care Rusia, fireşte, nu mai 
are ponderea economică de altădată, deşi obiectivele „de principiu” ale 
laboratoarelor sale ideologoce neîncetat ţintesc schimbarea vectorului 
european, dezbinarea partidelor şi a cetățenilor cu opțiuni unioniste şi 
proeuropene, diseminând intens și cu ostilitate „pericolul românesc”. 
Mărturie fățişă de estompare și anihilare a prezenţei românești în spaţiul 
dintre Prut şi Nistru o constituie maniera, fără scrupule, de-a dreptul re- 
voltatoare, la care au recurs guvernanţii în regizarea evenimentelor legate 
de ajutorul umanitar și tehnic românesc acordat Republicii Moldova în 
lupta contra pandemiei de COVID-19. Opinia publică a taxat dur insoli- 
tul fenomen (greu de imaginat să se producă într-o societate civilizată!) 
izbucnit în condiţiile penuriei profunde ce macină necruţător viața celor 
mulți, accentuând profilul falimentar al statului, incapabil să stăvilească 
efectele dezastruoase ale pandemiei. Republica Moldova, contrar asigu- 
rării guvernanţilor, e considerată o zonă în care lupta contra epidemiei 

nu are deocamdată sorți de izbândă. Incoerenţa politicii sanitare, dotarea 
incompletă a spitalelor cu cele necesare, lipsa medicamentelor și a echi- 
pamentelor de protecţie a cadrelor medicale (în prezent Republica Mol- 
dova înregistrează un număr record de infectați din mediul angajaţilor 
sistemului sanitar) determină menţinerea unei situaţii dezastruoase, fără 
echivalent în Europa. În acest context, cu atât mai necesar și binevenit era 
sprijinul de peste Prut. Pentru a contribui la ieşirea din impas a basarabe- 
nilor, Bucureştiul a trimis la sfârşit de aprilie în Republica Moldova 42 de 
medici şi asistenți medicali, 3000 de combinezoane de protecţie, 6000 
de măşti de protecție, 6000 măști chirurgicale, peste 11000 de perechi 
de mănuși, 10 izolete (Chișinăul avea doar una). Peste o săptămână, din 
Piaţa Victoriei a pornit spre Prut un convoi de 20 de camioane încărcate 
cu echipamente medicale şi medicamente, inclusiv 500000 de măști de 
protecţie, 25000 de combinezoane, mii de viziere, ochelari de protecţie, 
mănuși şi cutii de medicamente în valoare de 3,5 milioane de euro, care 
urmau, firește, să ajungă, iniţial, în Piaţa Marii Adunări Naţionale din 
Chişinău pe 6 mai, la împlinirea a trei decenii de la primul Pod de Flori. 


Dar n-a fost să fie. Dorinţa de a marca simbolic aniversarea a trei decenii 
de la prima reuniune a românilor de pe cele două maluri de Prut a fost 
deturnată, iar ceremonia oficială de transmitere a asistenţei umanitare 
a avut loc pe 7 mai, post factum, sub un pod de la periferia Chișinăului, 
și nu în Piaţa Marii Adunări Naţionale, unde ar fi fost logic și onorabil 
să fie întâmpinați solii de peste Prut. Schimbarea „locaţiunii”, derularea 
fără prea mult public a evenimentului, amendarea unor persoane parti- 
cipante la „festivitatea de sub pod” au fost motivate de către oficialități 
prin necesitatea de a respecta rigorile regimului de carantină. Parado- 
xal, însă peste o zi, la 9 mai, de „Ziua Victoriei”, pericolul pandemiei 
„s-a spulberat”, iar în Piaţa Marii Adunări Naţionale a avut loc un marș 
automobilistic, în prezența unui mare număr de persoane, deasupra 
cărora flutura panglica bicoloră rusească... 


„Tratamentul” de care au avut parte frații români, întrecând măsura 
celei mai elementare etici, succedat de comentarii abominabile și de 
ofense repetate la adresa oficialilor români și europeni, a bulversat so- 
cietatea şi, prin implicarea deliberată a reprezentanţilor Președinției, 
Parlamentului, Guvernului, a degenerat într-un regretabil scandal di- 
plomatic. Aroganţa, impertinența, modul dezagreabil manifest față 

de compasiunea și sprijinul dezinteresat, sincer, venit de peste Prut 
în momente de cumpănă, sunt greu de calificat și de justificat... De- 
gradarea continuă a situației ecomonice şi sociale, circumstanţele de 
veritabilă calamitate obligau autorităţile să accepte darul conform le- 
gilor pământului, cu respect şi demnitate, ca pe un gest al solidarității 
şi condescendenţei... Or, cinismul, nepăsarea, nesimţirea se nuanțează 
de la sine în cazul relaţiilor cu România, deoarece Republica Moldova, 
în anii de după declararea Independenţei, fără condiţionalități preala- 
bile, a beneficiat de o importantă şi diversă asistență din partea sta- 
tului roman, materializată în reabilitarea a numeroase școli, grădinițe, 
instituţii de cultură, drumuri, în asigurarea condiţiilor excelente de 
studii pentru studenţii basarabeni etc, etc. Evenimentele de ultimă oră 
însă, cu vizibil substrat antinațional și antieuropean, denotă irevocabil 
o conduită a relaţiilor bilaterale, viciată nu numai de influenţa factoru- 
lui extern, panslav, dar şi de rateurile, dezbinarea, schisma politicieni- 
lor şi impun, în mod imperativ, elaborarea unei strategii pragmatice, 
viabile de colaborare dintre români. 


Acum, cât nu e prea târziu, datori suntem să resetăm, să regândim 
proiectele noastre de mâine și să răspundem cu responsabilitate şi cu 
maximă competenţă la întrebarea: de ce, după prăbuşirea imperiului 
sovietic, nu a dispărut și granița dintre români și de ce, la împlinirea 
unei memorabile aniversări, drumurile noastre, după îndelungate os- 
teneli de a pune capăt unei nedreptăţi istorice, converg de la PODUL 
DE FLORI la PODUL INDOLENŢEI? 


6 iunie 2020 
Alexandru BANTOŞ 


lie ŞANDRU 

Amintiri scumpe, 
care nu se uită niciodată 


.Ș. — publicist şi istoric 
literar. Preşedintele Fundaţiei 
Culturale „Miron Cristea”. 
Semnează: Pe urmele lui 
Octavian C. Tăslăuanu (1987, 
2012), Un nume pentru 
istorie: Patriarhul Miron 
Cristea (1998, în colaborare), 
Oameni și locuri în Călimani 
(2000), Binecuvântată a 

fost clipa... (roman, 2002), 
Basarabia iarăşi şi iarăşi 
(2003), Patriarhul Miron 
Cristea (2008), Vremuri şi 
destine (2011), Peste hotarele 
timpului (2013), Așa a fost 

să fie (2015), Destine după 
destine (2017) ş.a. 


De Grigore Vieru, „Orfeu de peste Prut”, aşa 
cum l-a numit vechiul şi stimatul meu prieten, 
regretatul Lazăr Lădariu, mă leagă unele din- 
tre cele frumoase amintiri şi momente pe care 
le-am trăit. ÎI știam demult, i-am citit poeziile, 
îi cunoşteam neobosita activitate obştească, 
pusă în slujba fraţilor noştri de dincolo de 
Prut, dorinţa sa arzătoare de a-și vedea Țara, 
dar mai ales de a o vedea întregită, prin re- 
venirea Basarabiei la sânul mamei sale -— 
România. Unii visau să ajungă în Cosmos și au 
ajuns. Eu, viaţa întreagă, am visat să trec Prutul, 
ca să ajung în ţara mea! Nu l-am întâlnit însă 
niciodată. Şi nici nu aveam cum, fiindcă îna- 
inte de 1989 era foarte greu de trecut Prutul, 
iar ştirile de dincolo erau inexistente. Au venit 
însă Podurile de flori de pe Prut. 


Era începutul lunii mai 1990, ultima lună 
a unei primăveri timpurii şi încărcată de 
frumuseți şi de toate parfumurile naturii, re- 
născută la viaţă. O lună mai care a adus cu sine 
temperaturi de vară adevărată. 


Primăvară era şi în sufletele noastre, ale ro- 
mânilor de pretutindeni, în care, odată cu 
renașterea vieții, renășteau și speranțele îm- 
plinirii unui vis, „pribeag încă’, urmărind, cu 
sufletul la gură, evenimentele ce se petreceau 

dincolo, peste Prut, în Basarabia, unde fraţii noștri își recâștigaseră 
dreptul la limba română, la alfabetul latin, la tricolorul românesc!.. 


În aceste împrejurări pline de romantismul începutului unei noi ere 
s-a luat inițiativa organizării Podurilor de flori de pe Prut, la care să 
se întâlnească românii de pe cele două maluri ale Prutului. Au fost fi- 
xate mai multe astfel de puncte de întâlnire de-a lungul râului, deve- 
nit graniță artificială între românii de dincoace și de dincolo de el. Un 
„brâu împletit din lacrimi și din sânge”, cum l-a numit Goga. 


Prima ediție: duminică, 6 mai 1990. Atunci, pe malurile Prutului, s-a 
petrecut una dintre „minunile” acelor vremuri zbuciumate când, pen- 
tru câteva ore, acesta a încetat să mai fie graniță geografică, artificială, 
între fraţi, devenind un râu ca oricare altul din trupul ţării. Timp de 
câteva ore, fâșia de frontieră de pe Prut a fost complet ignorată, iar ape- 
le râului nu au mai constituit o barieră între românii de pe cele două 
maluri ale Prutului, fiindcă toți știau că sunt un singur trup şi un singur 
suflet românesc, toți formează un singur popor, vorbind aceeași limbă, 
având aceleași obiceiuri, acelaşi port şi acelaşi tricolor. Şi, începând din 
6 mai 1990, același fus orar. 


Duminică, 6 mai 1990, sutele de mii de români, adunaţi pe cele două 
maluri ale Prutului, au fost martorii unui moment istoric, martorii 
unui viitor care a început atunci când s-a pornit spre ceasurile cele 
mari ale istoriei. Iar dacă s-a pornit atunci, în 6 mai 1990, trebuie să se 
şi sfârșească odată şi-odată, fiindcă „drumul pe care am pornit este fără 
întoarcere”, cum îmi spunea un confrate basarabean. 


Săveni, 6 mai 1990, ora 8.30. Sute de oameni sunt pregătiți să porneas- 
că spre cele mai apropiate puncte de trecere peste Prut, fixate anume 
pentru acest eveniment. Cu un car de reportaj al TVRL (Televiziunea 
Română Liberă), mă îndrept și eu spre Miorcani, satul lui Ion Pillat, 
aflat faţă-n față cu Pererita lui Grigore Vieru de peste Prut. Ajunși aco- 
lo, cineva ne-a sfătuit să pornim spre Rădăuţi-Prut. Acolo, la fel ca la 
Miorcani, era linişte. Derutaţi, ne întoarcem înapoi, la Miorcani, într-un 
nor de praf stârnit de sutele de mașini, unele care vin, altele care se în- 
torc. Oamenii se opresc, se întreabă unii pe alții, însă nimeni nu ştie ni- 
mic precis. Cineva ne sfătuiește să ne îndreptăm spre Cotul Miculinţi, 
un sat din apropiere. Începem să credem că suntem manipulaţi. E doar 

la modă! Cei de la TVRL se sfătuiesc ce să facă. În cele din urmă, hotă- 
răsc să plece spre Stânca-Costești, în speranţa că vor putea filma măcar 
câteva imagini. Eu rămân la Cotul Miculinţi. Fie ce-o fi. Am fost inspi- 
rat!.. 


Cotul Miculinţi, ora 11.30. Un şir neîntrerupt de sute de mașini „curg” 
neîncetat spre malul drept al Prutului. Dincolo, pe malul stâng, mult 
mai înalt, mii şi mii de oameni coboară și ei spre apele râului, fluturând 
drapele tricolore. Lipseşte însă podul ce trebuia să unească cele două 
maluri. Din motive necunoscute, cineva a „uitat” să-l aştearnă peste 
apele Prutului. Aveam să aflu mai târziu de la organizatorii evenimen- 
tului — Liga Culturală pentru Unitatea Românilor și Frontul Popular 
din Moldova - că acel „cineva” era armata rusă. Cum să facă ea poduri 
peste Prut, pentru români!.. Între timp, pe cele două maluri ale Prutului 
s-au adunat zeci de mii de oameni, toți români, adresându-și saluturi 
cordiale, mulţi se strigă pe nume, fiind rude ori prieteni. Deasupra 
mulțimilor flutură sute de drapele, aceleași drapele pe ambele maluri: 
albastru, galben şi roșu. 


La ora 12.00, în satele românești înşirate pe cele două maluri ale 
Prutului, începând de la Mitoc şi Rădăuţi-Prut şi până la vărsarea ape- 
lor râului în Dunăre, se trag clopotele tuturor bisericilor, în timp ce 
preoţii oficiază slujbe şi înalță rugăciuni pentru ocrotirea neamului ro- 
mânesc și pentru unitatea sa. Mulţimile încep să cânte și ele, ca la o co- 
mandă, „Hristos a înviat din morţi, cu moartea pe moarte călcând...”! 
Apoi răsună versuri din Hora Unirii, urmate de „Pe-al nostru steag e 
scris unire”. Cântecele se înalță în văzduh, ca niște rugăciuni fierbinți, 
pe care un întreg popor le adresează lui Dumnezeu. 


- Priviţi!.. A venit Grigore Vieru!.., strigă cineva de lângă mine. 


Vestea se răspândește cu iuțeala fulgerului, iar mulțimea începe să-i 
scandeze numele: Vieru!.. Vieru!.. 


Agitaţie mare pe celălalt mal. Şi, deodată, o barcă - singura ce se poate 
vedea prin această zonă! — se desprinde de malul stâng și se îndreaptă 
spre noi, cei de pe malul drept. Când ajunge la mijlocul râului, sute de 
buchete de flori sunt aruncate în apă, de pe un mal și de pe celălalt. 
În barcă, în afară de Grigore Vieru, mai sunt: primarul și preotul din 
Pererita şi un cameraman de la Televiziunea din Chişinău. Primarul 

poartă pe braţe un frumos ştergar cu motive populare românești, pe 
care se găsește un colac mare, cu împletituri meșteşugite, având înscri- 
se pe el două cuvinte: ROMÂNIA - BASARABIA! 


Parcă o forță cerească aduce barca exact în locul în care mă aflu! Ajunsă 
la mal, îl ajut pe Grigore Vieru să coboare și ne îmbrățișăm. Mulțimea 
ne poartă pe amândoi pe sus și ne trezim pe o remorcă de tractor, 
transformată ad-hoc în tribună. Lacrimi și strigăte de bucurie din toate 
părţile! Grigore Vieru încearcă să se facă auzit de mulțimea care-i scan- 
dează numele. E foarte greu fără nicio amplificare. De-am avea măcar o 
porta-voce tot ar fi bine. 


Deodată o linişte nefirească se aşterne peste mulțimile de pe cele două 
maluri. Presimt că se întâmplă ceva neobișnuit. Îmi întorc privirile 
mirate spre Prut. Privesc uimit, aşa cum priveşte toată mulțimea, „mi- 
nunea” datorită căreia s-a aşternut liniștea. În mijlocul apei se afla un 
bărbat îmbrăcat, cu apa până aproape la brâu, purtând în braţe un uriaș 
buchet de flori. Se opreşte în mijlocul apei, ridică buchetul deasupra 
capului, îl agită și strigă din răsputeri: „Trăiască România Mare!” În 
acel moment, ca la o comandă, mulțimile de pe cele două maluri nă- 
vălesc în apă, încât aceasta pur și simplu nu se mai vede! Oamenii se 
întâlnesc în mijlocul râului, se îmbrățișează, fără să se cunoască, dar 
parcă se cunoșteau dintotdeauna; plâng de bucurie, scot de prin buzu- 
narele hainelor sticle cu vin și se cinstesc acolo în mijlocul apei! În de- 
cursul milenarei sale existenţe, nu cred că a mai trăit Prutul asemenea 
momente înălțătoare. 


Sunt momente istorice! Nu mai e nevoie de niciun pod! Fiindcă s-a 
născut un pod viu, din trupuri omenești, din românii de dincoace și de 
dincolo de Prut! Nimeni nu mai ştie însă care de pe ce mal este! 


Barca ce l-a adus pe Grigore Vieru și pe ceilalți frați basarabeni se re- 
întoarce la malul stâng, încărcată cu cărți aduse de cei prezenţi spre a 
le fi date românilor din Basarabia. Deasupra lor, alături de ceilalți, îmi 
găsesc și eu un loc ca invitat al lui Grigore Vieru, ceea ce mă onorează, 
dar mă şi emoţionează. Primirea pe celălalt mal este incandescentă! 
Sunt purtat pe braţe până la o tribună improvizată şi aici, ca şi dincolo, 
pe remorca unui tractor. Fac cunoștință cu cei prezenți: Vasile Bulgaru, 
preşedintele sovietului raional, Vladimir Gudumak, primul secretar al 

raionului Briceni, Vasile Levinski, Mircea Lutic şi Vasile Tărâţeanu -— 
scriitori din Cernăuţi; Anatol Chiriac, compozitor, Vasile Zagaevski, 
de la Ministerul Culturii din Chişinău și alții. Cineva recită poezia lui 
Nichita Stănescu Patria mea e limba română, iar Silvia Chiriac interpre- 
tează cântecul, dedicat evenimentului, Podul de flori, pe versurile lui 
Grigore Vieru. Cântecul zboară peste mulțimile adunate pe cele două 
maluri pe care le unește acum podul viu al miilor de trupuri în care bat 
la unison inimi românești. 


Mă despart cu greu de fraţii de dincolo de Prut, fiindcă aveam atâtea 
lucruri să ne spunem şi nu aveam nevoie de vreun interpret. O basa- 
rabeancă îmi iese în cale şi-mi aşază în braţe o pâine mare şi rumenă, 
coaptă într-un cuptor din Basarabia! În timp ce barca mă poartă spre 
celălalt mal, ținând în braţe pâinea ca pe o ofrandă, îmi vin în min- 
te cuvintele lui Grigore Vieru, rostite pe malul „românesc”, anume că 
nu se poate ca într-o astfel de zi minunată de duminică Dumnezeu să 
nu-și fi întors privirea spre zecile de mii de români adunaţi pe malu- 
rile Prutului, spre a se bucura și El împreună cu ei. „Eu cred că astăzi 
Dumnezeu a fost puţin român”!.. Şi cred că poetul are dreptate. 


PS. La una dintre ediţiile Colocviilor de la Nicula, actorul băimărean Paul 
Antoniu a selectat, spre a ne prezenta, din video-fonoteca Domniei Sale, 
un Interviu cu Grigore Vieru. La un moment dat, a apărut pe ecran scena 
în care îl luam în braţe pe Grigore Vieru, în 6 mai 1990. Cei prezenţi au 
început să aplaude... 

Valeriu SAHARNEANU 
Nu trageţi în „Mesager'-ul 
care vă aduce vestea libertăţii 


Motto: Nu trageţi în mesagerul 
care vă aduce vestea libertăţii. 

De-l veţi ucide, nu veți afla 

că sunteți liberi şi veți rătăci în robie. 


Un motto inserat în capul unei lucrări scrise este, de obicei, un buchet de cu- 
vinte adunate din aşchiile de înțelepciune ale vreunei personalități marcan- 
te. De data aceasta nu este așa. Motto-ul conţine două propoziții simple. 
Meritul lor este că pretind să exprime o experiență concretă. Este vorba de 
experiența noastră, a celor care am trăit aceşti ultimi 30 de ani în căutări, 
deșteptări şi rătăciri. Din păcate, rătăciri — mai multe. În vârtejul căutărilor 
mulți au rătăcit fundamental. Unii au crezut că atunci când A. Mateevici a 
lăsat cu gură de moarte basarabenilor îndemnul să ridice din sânul lor un 
proroc ca să nu sece viaţa în ei și să nu rămână făr de noroc, marele poet ar 
fi avut în vedere o persoană concretă, un Ikar ori un Prometeu moldovean. 
Alţii au prins a căuta prorocul în oglindă, iar cei mai isteți chiar l-au gă- 
sit acolo. Credința noastră este că prorocul lui Mateevici nu trebuie căutat 
în chipul unei persoane, ci într-un fenomen generic al ultimelor două sute 
de ani. Este vorba de LIBERTATEA în UNITATE a unui popor, a unei 
națiuni, libertatea care poate fi pusă cu folos la cale numai dacă vestitorii ei 
sunt lăsaţi să le treacă pragul minţii înrobite. 


Sub presiunea schimbărilor 


Mirat copilăreşte de viteza cu care se petrec anii și de graba cu care o 
generaţie vine să o schimbe pe alta în treburile veşnicului cotidian, m-am 


EET RO MIÂINIĂ 


prins să înșir câteva rânduri 
despre o experiență pro- 
fesională trăită la o mare 
răscruce de vremuri. Este 
vorba de intersecția anilor 
1980-1990 ai secolului al 
XX-lea, iar experiența care 
se vrea subiectul naraţiunii 
ce urmează este emisiunea 
de actualitate „Mesager” a 
Radioteleviziunii Naţionale 
(azi Compania de Stat 
Teleradio-Moldova) a 
Republicii Moldova. Există 
şi un prilej calendaristic al 
emulaţiei — la 1 iulie 2020 se 
împlinesc exact 30 de ani de 
la punerea pe post a primei 
emisiuni „Mesager” de for- 


mat nou. V. Scobioală și V. Saharneanu, 
Redacţia informaţii, 1985 


Contextul istoric este cel al frământărilor apărute în Uniunea 
Sovietică în a doua jumătate a anilor 1980, după ce în prima lor jumă- 
tate apăruse primele semne că imperiul întră în colaps. Criza politică 
şi socio-economică profundă a imperiului a obligat noua conducere a 
URSS, reprezentată de M. Gorbaciov, să încerce reformarea statului. 
Aceasta s-a întâmplat însă după o perioadă de marasm a gerontocraţiei 
de partid, care de decenii monopolizase puterea și ținea cu tot dinadin- 
sul să moară în scaunul secretarului general, pentru a fi înmormântată 
sub zidurile Kremlinului. În derâdere, poporul sovietic a numit această 
perioadă cincinalul celor mai pompoase funeralii. 


Ajuns la vârsta de 54 de ani în capul sistemului, Mihail Gorbaciov 
avea toate datele referitoare la starea lui. Sistemul construit de 
Lenin-Stalin pe fundamentul urii de clasă şi pe deznaționalizarea 
popoarelor capturate intrase într-un dureros proces de putrefacție şi 
Gorbaciov a încercat să-l salveze. Politica de glasnost şi perestroika 

inițiată în acest scop în 1985 a avut în societatea ermetică a țării sovi- 
etelor același efect pe care l-a avut în aprilie 1986 explozia de la staţia 
atomică Cernobâl: colosala energie a popoarelor asuprite e ieșit de 
sub controlul statului opresiv și a aruncat în aer întregul lui eșafodaj. 
Marea problemă a URSS era economia, dar fisurile cele mari și fa- 
tale pentru existenţa ei au fost problemele politice și naționale. Tot 
ce a fost abuz, teroare, ocupaţie, minciună, mit propagandistic în 
trecutul acestui stat au prins a se transforma, la lumina noii politici, 
în probleme foarte mari și extrem de dureroase. Întrucât acel stat a 
fost construit exclusiv din aceste materiale degradabile, problemele 
apărute în URSS către sfârșitul anilor 1980 s-au coagulat în cheaguri 
mari, care i-au înfundat aproape complet arterele vitale. Peste tot în 
așa-zisele republici unionale au apărut inițial fronturi populare în 
sprijinul reformelor democratice. Treptat, în urma apariţiei în pre- 
să şi în literatură a unor materiale demascatoare referitoare la esența 
criminală, inclusiv în ceea ce priveşte politicile naționale, ale parti- 
dului comunist și ale regimului sovietic, fronturile s-au transformat 
în mișcări de eliberare națională centrifuge. În Republicile Baltice, 
elitele au revendicat chiar de la bun început independenţa acestor 
țări, întreruptă brutal de ocupaţia sovietică în 1940. În Republica 
Moldova, deşi ocupaţia sovietică din 1940 a rupt acest teritoriu din 
trupul României, revendicările au fost axate nu pe problema cardina- 
lă a realipirii la România, ci în jurul problemei celei mai durute — cea 
a statutului limbii moldovenești/române, pus pe linie moartă de pri- 
oritatea absolută dată de regim limbii ruse și condamnată să dispară, 
dar şi a revenirii scrisului la alfabetul latin, înlocuit de ocupanţi cu 
alfabetul chirilic rusesc. 


Întrucât spaţiile publice de comunicare largi și de mare impact, repre- 
zentate de mass-media tipărită şi audiovizuală, erau sub controlul er- 
metic al organelor partidului comunist, discuţiile pe temele fierbinți, 
generate de politica glasnost (transparenţă) se desfășurau la început 
în adunări închise (Uniunea Scriitorilor), răzbătând apoi în stradă și 
parcuri, în limita unor cenacluri literare cu prezenţă relativ restrânsă 
(Cenaclul „A. Mateevici”), ca în scurt timp, revendicările lingvistice, 
ca vârf de aisberg al uriașei probleme naționale, suplimentate de te- 
matica ecologistă foarte sensibilă, să ajungă teme de dezbateri pline de 
vervă în adunările spontane, din ce în ce mai numeroase, din scuaruri şi 

la marile mitinguri organizate cu permisiunea rezervată a autorităților 
sovietice sub cerul liber (Teatrul de Vară din Parcul Valea Morilor). 


Instituţional, mass-media din RSS Moldovenească a rămas încă mul- 
tă vreme refractară la problemele de genul celor discutate în stradă, 
în adunări şi mitinguri. Nomenclatura locală de partid și sovietică, 
ajutată de rău famatul KGB, dar şi de temuta instituţie a cenzurii de 
stat (Direcţia principală pentru securitatea secretului de stat în do- 
meniul presei de pe lângă Consiliul de Miniştri [Sovietul Miniştrilor] 
al RSSM), veghea în continuare, cu şi mai multă vigilență, ca temele 
„naţionaliste” să nu pătrundă în paginile de ziare, reviste, cărți și emi- 
siuni de radio şi televiziune. Protipendada sovietică și de partid de la 
Chişinău citea și privea cu groază materialele și emisiunile, unele de-a 
dreptul şocante pentru ea, publicate în ziarele editate la Moscova şi 
în grila Televiziunii centrale. Săptămânalele „Literaturnaya Gazeta”, 
„Moskovskie novosti”, hebdomadarul „Ogoniok”, emisiunea „Vzglead”, 
devenite cele mai populare ale perioadei de perestroika, erau catalogate 
la Chișinău ca antisovietice. 


În anii 1987-1989, aflându-mă la studii la Sankt Petersburg (atunci 
Leningrad), priveam în fiecare seară spotul de ştiri „600 secund”, emisiu- 
nea personalizată a jurnalistului Nevzorov. Era o emisiune neobișnuită 


V. Saharneanu cu operatorii Ion Buzilă (stânga) şi Valentin Rogodanţev, 1989 

pentru ecranul sovietic, dinamică, cu elemente de investigaţie, exem- 
plu de jurnalism ieșit din clişeele ideologice ale presei sovietice, supusă 
constrângerilor cenzurii de partid și de stat. Era un fascicul cotidian 
de ştiri extrem de pătrunzător în care imperturbabila până atunci oli- 
garhie de partid şi sovietică era pusă pe acelaşi cântar al judecății pu- 
blice cu temuta lume criminală a metropolei. „600 secund” era cotată 
de publicul telespectator drept una dintre cele mai credibile emisiuni 
ale televiziunilor locale din URSS. Nu întâmplător Leningradul a fost 
unul dintre primele oraşe sovietice în care nemulțumirile din bucătă- 
rie ale cetățeanului sovietic au dat năvală în stradă deja prin 1987, iar 
creşterea credibilităţii presei a devenit unul din factorii esenţiali în pro- 
cesul schimbărilor de mentalitate a populaţiei imperiului. 


Presa scrisă 


La Chișinău așa ceva era de neimaginat în acel an. Abia prin 1988, cu 
mari riscuri şi întâmpinând reacţiile acerbe de intimidare şi amenințare 
ale organelor de partid locale, în presa scrisă de la Chișinău au prins 
să apară materiale de raportare jurnalistică fidelă a realităţii și de anali- 
ză redacțională independentă vis-a-vis de frământările din stradă. Să fi 
fost de capul lor, aceste organe nu ar fi ezitat să pună în acțiune meca- 
nismele coercitive ale instituţiilor represive ale statului. Metodele lor de 
lucru erau bine cunoscute. Săptămânalul „Literatura și Arta”, preluat în 
1988 de Nicolae Dabija, revista „Nistru', sub redacţia poetului Dumitru 
Matcovschi, publicaţia „Învățământul public”, condus de Anton 
Grăjdieru au avut rolul adevăratelor spărgătoare de gheaţă în spațiul au- 
tohton, profund congelat de vigilența gregară a paznicilor de sistem. O 
influență enormă în trezirea și punerea în mișcare a elitelor intelectua- 
le, inclusiv a reprezentanţilor presei, l-a avut eseul-manifest Veșmântul 
ființei noastre, semnat de ilustrul filolog, lingvist, traducător și publicist 
Valentin Mândâcanu şi publicat în nr. 4/1988 al revistei „Nistru, În cali- 
tatea lui de martor, dar și de intelectual indezirabil al vremurilor în care a 
trăit, V. Mândâcanu a lansat în manifestul său îndemnul la acţiune în era 
când zăplazurile prind a se rupe, invocând aportul predecesorilor care au 
muncit pe acest tărâm riscant chiar și atunci când împrejurările aproa- 
pe că nu permiteau: „Nu putem spune că maladia desfrunzirii a bântu- 
it fără piedici braniştea limbii. Împotriva mediocrităţii pernicioase şi a 

semidoctismului belicos s-au ridicat mulți oameni de cultură - savanți, 
ziarişti, învăţători şi lectori, medici și alți intelectuali, s-au ridicat, în pri- 
mul rând, cum au putut, scriitorii şi cercetătorii literari de pe atunci..., 
susținuți mai apoi de către o întreagă pleiadă de tineri scriitori, care, prin 
contribuţiile literare sau ştiinţifice şi prin luările lor de atitudine, mereu 
«bombardate » şi veșnic «bruiate», au căutat să combată manifestări- 
le vulgar-sociologiste și retrograd-proletcultiste, au luptat cu un anumit 
folos pentru păstrarea şi înmulțirea zestrei noastre literare de neîndoiel- 
nică valoare, pentru întreţinerea limbii nespus de frumoase a poporului, 
a clasicilor literaturii moldovenești, pentru îngrijirea straiului de cuvinte 
moştenit din moși-strămoşi”. 


Articolul a avut o rezonanţă largă, a circulat în zeci de mii de copii și 
a declanșat o adevărată mișcare socială pentru restabilirea limbii ro- 
mâne în funcţiile ei firești la ea acasă şi revenirea la grafia latină. După 
apariţia şi absorbirea extrem de tumultuoasă în porii societăţii a aces- 
tei lucrări de temelie a tot ceea ce a constituit mai apoi mişcarea de 
renaștere națională, spaţiile de dezbateri pe aceste teme catalizatoa- 
re în presa tipărită au devenit mult mai extinse. Către mijlocul anu- 
lui 1989, când în condiţii de quasi clandestinitate apar în tipar latin 
„Glasul” şi „Literatura şi Arta”, procesul de emancipare a presei scri- 
se devenise atât de puternic încât chiar și ziarul oficial al Partidului 
Comunist, „Moldova Socialistă” (mai târziu, „Moldova Suverană”), a 
ajuns să fie sursa unei crize de putere din cauza că își permisese să pu- 
blice un material ce venea în contradicţie cu poziția patronului politic. 
Pentru ieşirea nesancționată din decor — punerea în pagină (17 mai 
1989) a unui proiect alternativ de Lege cu privire la statutul limbii de 
stat, cu trecere la grafia latină, prezentat de institutul de profil al AŞM, 
care era în contradicţie cu hotărârea adoptată în ajun de Plenara CC 
al PCM - Comitetul Central a hotărât sancţionarea redactorului-șef, 
Tudor 'Ţopa, dar greva anunţată a redacției şi solidarizarea cu ea a în- 
tregii comunități jurnalistice l-a determinat să dea înapoi. A fost prima 
victorie a jurnaliștilor uniți în faţa unui organ de putere ale cărui ho- 
tărâri, în tradiția vremilor controlate de bolșevici, erau imposibil de 
contestat și înzecit mai grav de tratat cu nesupunerea. Episodul a fost 
emblematic şi din alt punct de vedere. Redactorul-şef a fost anterior, 
timp de 12 ani, șef al secţiei de presă al CC al PCM, obligat tocmai să 
supravegheze presa, să dicteze politicile editoriale ale acesteia, să ur- 

Foştii colegi de redacție Valeriu Saharneanu (primul stânga, rândul întâi) 
şi Alexandru Bantoş (rândul al doilea, mijloc) cu echipa televiziunii 
la unul din evenimentele anilor 1980 


mărească reflectarea neabătută în paginile ei a campaniilor ideologice 
şi economice ale partidului, să se îngrijească de mișcarea cadrelor în 
structurile de presă și ca aceste cadre să corespundă rigorilor de loia- 
litate şi devotament partidului comunist. Pasul lui Tudor "Ţopa peste 
linia roşie trasată de PCM în disputa lui din ce în ce mai contondentă 
cu revendicările elitelor culturii naţionale și, mai cu seamă, baterea în 
retragere a celei mai temute instituţii politice și ideologice a momen- 
tului în fața corpului jurnalistic solidar și dârz ca niciodată, a dat curaj 
multor editori de presă centrală și locală — altfel spus, trimișii partidu- 
lui în redacţii — să se alăture treptat mişcării transformatoare pe care 
mulți dintre ei o simpatizau și, respectiv, să trateze cu mai mult discer- 
nământ critic deciziile coborâte de la partid. Cazul a fost cu folos pen- 
tru mersul de mai departe al lucrurilor dacă ţinem cont că în anul 1989 
întreaga presă, cu foarte mici excepții, aparținea Partidului Comunist 
- principala forță opozantă mișcării naționale, din câte s-a dovedit. 

Presa audiovizuală 


Procese similare aveau loc și în presa audiovizuală a timpului, doar că 
pe această parte ele se derulau mult mai anevoios şi, am spune chiar, 
mai dramatic. Puterea de influență pe care o aveau radioul și televi- 
ziunea asupra oamenilor făcea ca ele să fie controlate din scurt, atât 
editorial, cât şi politic, şi militar. Cred că nu trebuie să amintesc de fap- 
tul că alte instituţii audiovizuale în afara celor de stat, controlate de 
partid, nu existau şi autorităţile au avut grijă să le țină sub şapte lacăte. 
În perioada sovietică, accesul pe teritoriul instituţiei era dispus într-un 
regim similar cu cel al unităților militare secretizate. Ca să ajungă de 
la redactorul-editor la crainicul din studioul de emisie super-păzit, un 
buletin de ştiri trebuia să adune cel puţin șase semnături. În fișa de post 
a crainicului era scris că acesta nu avea dreptul să preia pentru a fi date 
citirii la microfon buletinul ori emisiunea dacă pe pagina de titlu nu era 
pusă ştampila şi semnătura reprezentantului Glavlit (cenzorului), iar 
lipsa semnăturii redactorului-şef ori a locţiitorului lui, a responsabilu- 


lui de emisie, putea fi motiv de tragere la răspundere administrativă, ori 
7 ) 

chiar penală. Intregul lanț de colectare a semnăturilor cădea, desigur, 

pe umerii redactorilor responsabili de emisie și respectarea procedurii 


7 noiembrie 1989. Parada întreruptă 

era urmărită de o duzină de funcționari vigilenți. Urmărit era și pro- 
dusul final. La Comitetul Central exista Sectorul radio și televiziune, 
ca subdiviziune a Secţiei propagandă și agitație. Funcţionarii de acolo 
aveau obligaţia să stea zi și noapte cu urechea la difuzoare și ochii la 
ecrane, veghind ca în partea lor de front ideologic să nu se întâmple 
cumva devieri care ar putea fi calificate de șefii lor superiori drept aba- 
teri de la linia promovată de partid. Aceştia puteau trece peste gafe ori 
inexactităţi jurnalistice sau redactoricești, dar când li se părea că o sila- 
bă, un cuvânt, o frază ar putea fi interpretată ca ceva care să adie a ro- 
mânesc, alarma era pornită pe dată. Uneori vigilenţa acestora ajungea 
la stupidități inimaginabile, demne de luat în râs, dacă larma ridicată 
nu ar fi avut urmări grele, uneori prea serioase pentru cel vizat. 


Anul 1979: diversiunea unei vocale 


Un caz emblematic din aria acestor stupidităţi periculoase pentru viața 
redactorilor s-a întâmplat prin anul 1979. Era într-o duminică de pri- 
măvară devreme. Boris Marandici, redactorul superior responsabil de 
ediţia de seară a ştirilor, a machetat subiectele în conformitate cu pla- 
nul aprobat de redactorul-șef încă de vineri. Trebuie să spunem aici că 
ediţiile de sâmbătă şi duminică se compuneau din materialele pregătite 
în prealabil de secţiile de profil și erau depuse la sectorul de programe al 
redacţiei — unica subdiviziune care lucra săptămâna non-stop. Echipe 
de filmare în zile de odihnă se organizau foarte rar și numai dacă eveni- 
mentele treceau sub egida Comitetului Central, al organelor sovietice 
superioare ori se desfășurau undeva în altă parte, dar cu participarea 
vreunui membru al Biroului CC al PCM. Comanda angajării echipei 
de filmare pentru oglindirea unui asemenea tip de evenimente trebuia 
în mod obligatoriu să aibă specificarea „osobo vajnaia” (de importanţă 
excepțională), sintagmă scrisă pe foaia de titlu a dosarului comenzii 
şi subliniată cu roşu. De multe ori semnătura pe ea a redactorului-şef 
era completată, pentru a i se da și mai multă importanţă, de cea a su- 
periorilor lui — directorul televiziunii şi a preşedintelui Comitetului de 
Stat. Dacă materialul trebuia dat pe post în aceeași zi cu evenimentul, 
lucru care se întâmpla relativ rar, la serviciu trebuiau convocați lucră- 
torii unui şir de subdiviziuni tehnice, cum ar fi secția de developare a 
peliculei, grupul controlului tehnic și de calitate al peliculei developa- 

te, sectorul montaj cinema și atelierul de transcriere a sunetului, dacă 
reportajul conţinea şi sincroni. Aduc aceste detalii pentru ca cititorul 
născut după dispariția URSS și înainte de era video digitală să aibă o 
câtuși de mică închipuire asupra condiţiilor de lucru ale jurnalistului 
la cea mai păzită instituţie de propagandă ideologică a statului şi asu- 
pra împrejurărilor în care o redacție de „informaţii” (actualități) avea 
datoria să prezinte seară de seară publicului telespectator un program 
de ştiri — oglinda unei zile din viaţa trăită de o societate. Poate că as- 
pectului „tehnologic” al fabricării (sic!) ştirilor în acea epocă ar trebui 
să i rezerve un spaţiu aparte și o analiză dedicată, dar o concluzie care 
se cere chiar acum în contextul acestui material este că ştirile televiziu- 
nii de stat și realitatea propriu-zisă existau parcă în două lumi paralele. 
În mod obișnuit, ştirile erau decalate în timp. Subiectele care ocupau 
spațiul de emisie al unui buletin de ştiri de 30 de minute ajungeau pe 
ecrane în cel mai bun caz din ziua de ieri, dar de cele mai multe ori din 
zilele de alaltăieri ori hăt mai din urmă. 


De o atare „filmotecă” dispunea colegul nostru Boris Mărăndici în 
acea duminică anostă din primăvara devreme a anului 1979, poveste 
despre absurdităţile stupide ale vremurilor sovietice la care revenim. 
Majoritatea materialelor aflate în mapă și planificate pentru ediţia zilei 
erau pe teme și mai anoste — despre întrecerea socialistă la o întreprin- 
dere industrială din capitală, despre angajamente trimestriale noi ale 
unui șantier de construcții, despre campania agricolă de primăvară și 
altul despre asigurarea ei ideologică, despre o brigadă a muncii comu- 
niste care lucra deja în contul anului cincinal următor. Niciun subiect 
„de actualitate” din categoria celor „osobo vajnăi”, niciun interviu cu 
vreo somitate a culturii internaționaliste, niciun reportaj sincron de la 
vreun festival de cântece despre partizani. Toate — materiale mute, cum 
li se spunea în argoul profesional, adică texte care urmau a fi citite de 
crainic în direct, după cadru, din studio. Unicul material mai viu, scris 
de la inimă și cu sinceră inspiraţie, dar şi de mare actualitate, era un 
text despre... venirea primăverii, renașterea naturii, înverzirea arbori- 
lor. Ceea ce era foarte adevărat: afară natura urzea redeșteptarea. Lui 
Boris Marandici i s-a părut că emisiunea lui ar căpăta un fior de învi- 
orare dacă autorul textului l-ar fi sonorizat, dacă pe fundalul elogiilor 
aduse primăverii s-ar fi auzit ciripit zglobiu de păsări, foșnet tainic de 
frunză verde şi alte triluri de sezon. Întrucât autorul textului a manifes- 

tat indiferenţă, iar inspiraţia crainicului la momentul citirii capodope- 
rei era greu de presupus că va fi la înălțime, Marandici a ieșit în fața sa 
cu inițiativa să sonorizeze textul cu propria-i voce. Așa a și făcut, având 
grijă ca fundalul să fie garnisit plăcut cu de toate: ciripit, foşnet şi alte 
triluri de sezon. A privit tractul emisiunii (repetiţia ei cu două ore îna- 
inte de emisia propriu-zisă), apoi emisiunea propriu-zisă, în direct, şi 
a rămas mulțumit: într-adevăr, materialul cel mai actual şi cel mai viu 
a fost cel sonorizat de el și s-a gândit şăgalnic că a doua zi ar avea tot 
dreptul să revendice măcar o bere de la autorul lăsător. 


A doua zi însă lucrurile au luat o turnură cu totul neașteptată. Dis-de- 
dimineaţă instituția părea un furnicar peste care trecuse o herghelie de 
cai. Conferinţa de televiziune (letucika) de luni — amânată. Cârduri de 
șefime intra speriată în şi ieşea roșie la faţă ca racul din biroul primu- 
lui locţiitor al președintelui de Comitet (probabil, însuși preşedintele 
lipsea). Când straturile de șefime convocate pe covor s-au subţiat, a ve- 
nit rândul plebei jurnalistice. Întrucât în acea duminică de primăvară 
devreme a anului 1979 fusesem secundul lui Marandici la sectorul de 
emisiuni, la interogatoriu am fost convocat și eu. În biroul lui Cruliţchi 
stăruiau miasme de aer îmbâcsit, dovadă că încăperea era intens po- 
pulată şi multă vreme deloc aerisită. Un rând de scaune pe partea de 
perete mai aproape de ușă era ocupat de vreo patru-cinci responsabili 
ai redacției noastre. În scaunele de pe partea dinspre fereastră, cu lumi- 
na în spate, stăteau înșurubaţi oamenii Comitetului Central în frunte 
cu şeful Sectorului radio şi televiziune, tov. Ivan Iavorschi, alături de 
care stătea încruntat peste măsură secretarul de partid al Comitetului, 
Jigan. În centru, la masa-birou, trona tov. Crulițchi, iar alături, la tumba 
pentru „măz”-uri (aparat de ascultare a bobinelor magnetice, mare cât 
o comodă-dulap), stătea, cu mâna la butoane, un asistent tehnic al stă- 
pânului de cabinet. După o scurtă introducere din care nu am înţeles 
nimic, mi s-a propus să ascult cu atenţie înregistrarea de pe banda scun- 
dă, cu o durată de cel mult două minute, instalată în aparatul-tumbă. 
De la primul ciripit desprins din boxe am localizat cu mintea ambianța 
de pădure redată cu mare succes în emisiunea noastră din ajun, iar la 
auzul vocii de pe bandă a seniorului meu de tură mi-am dat seama că 
materialul muncit de el a ajuns să fie cercetat de ceva. Speram ca acel 
ceva să fie de bine: „performanţele” lui în comparaţie cu natura lividă, 
moartă chiar, a restului de subiecte erau mult prea evidente. 

După mutrele încordate ale părții de la perete am putut constata însă 
că adunarea șefimii în jurul subiectului despre verdea pădure e de rău. 
Am fost întrebat dacă am reţinut ceva neobișnuit în sunetele benzii de- 
rulate. Am ridicat din umeri nedumerit. La un semn al tov. lavorschi, 
asistentul tehnic a rebobinat iute „măz'-ul. A doua rundă de audiere a 
fost mai scurtă și a cuprins o singură frază. În ea se conţinea afirmația 
banală că în codrul verde primenirile primăverii sunt la ele acasă. Mi-am 
zis în gând că cei de la CC ar fi putut bănui o adiere criptată și subver- 
sivă la primeniri de alt ordin în prima ţară a socialismului dezvoltat. 
Aşa cum pe față nu am arătat nicio reacţie, asistentul a rebobinat banda 
manual și, cu dibăcie profesională, a făcut ca prin dreptul capului mag- 
netic să treacă o porțiune de panglică foarte mică. În urma manipulării, 
din boxe au ieșit doar două cuvinte — „codrul verde”, apoi, prin altă 
mişcare, una şi mai scurtă, — scos un singur cuvânt — „verde'. Ori că 
arătam buimac de tot, ori că aceasta era procedura aplicată cap-coadă 
tuturor „delincvenţilor”, dar asistentul, fără a i se ordona, a mișcat ban- 
da înainte-înapoi de mai multe ori, voind parcă să înfigă în receptoarele 
auditive ale celor prezenţi cuvântul-probă flagrantă a faptei criminale 
pe care ei refuză să o recunoască: verde, verde, verde, verde... 


Lucrurile s-au limpezit abia după întoarcerea lui Boris din groapa cu 
lei. Mirat la culme de cele ce i-a fost dat să audă, ne-a spus că marea 
furtună stârnită de iscoadele de la CC a fost din cauza unei... vocale. 
Da, da! Din cauza unei biete vocale. Vigilenţilor de la CC li s-a arătat 
că cel care a sonorizat nefericitul material a pronunţat vocala „e” din 
interiorul primei silabe şi de la sfârşitul celei de-a doua ale adjectivului 
„verde', într-o formă tendenţios deschisă. Actul de violenţă lingvistică, 
după cum au sesizat specialiștii Comitetului Central, a dus la conto- 
pirea subversivă a vocalei moldoveneşti „e” în vocala românească „ă', 
producând în plin eter sovietic anti-moldovenescul, adică românescul, 
ve-ărde-ă. Ridicol? Astăzi, da. Atunci însă inocenta inițiativă a colegu- 
lui meu trăgea la atentat grav împotriva puterii sovietice, la manifes- 
tare crasă de naționalism - etichetă mortală pe o cariera de jurnalist. 
Din fericire, vina lui Boris nu a fost dovedită ca premeditată ori de rea- 
credinţă. Era un bun profesionist și fiecare coleg, inclusiv conducerea 
redacţiei, i-au luat apărarea aşa cum au putut. Boris a continuat să lucre- 
ze la sectorul de emisiuni, lăsându-se o vreme de inițiative care pot ge- 
nera urmări imprevizibile. Deranjaţi că instituţia din subordinea lor ar 

putea fi pomenită la vreo plenară de partid pe acest caz de naționalism, 
unii funcționari au încercat să-l treacă slugarnic în fața comisarilor de 
la CC drept accident fonetic regretabil. Desantul vigilenţilor nu a vrut 
să accepte poziţia lor. Accidentele, cu atât mai mult cele fonetice, nu au 
voie să se întâmple în cea mai importantă instituție de propagandă a 
statului. Așa că escapada lor războinică în Dealul Schinoasei nu a trecut 
fără urmări. Ea s-a soldat cu directive și instrucţiuni severe coborâte în 
redacţii pe tema respectării cu strictețe a normelor (politice) de scriere 
şi articulare verbală a limbii moldoveneşti, a necesităţii ocrotirii ei de 
influenţa degradantă a limbii române. Referire expresă la influența de- 
gradantă nu se făcea în înscrisuri deschise, ea se prezuma însă în forma 
cea mai deschisă şi pregnantă în toate prescripţiile de conduită internă 
venite de la partid, iar funcționarii responsabili de sănătatea ideologică 
a instituţiei o simțeau cu toţi porii. 


Urmare a vigilenţei lor excedente și pe motiv că avea o dicție prea ro- 
mânească, ulterior a fost îndepărtată de la microfon talentata jurnalistă 
şi excelentul crainic, regretata deja, Stela Butnaru, iar altă stea a tele- 
viziunii, Elena Strâmbeanu, a avut mereu necazuri pentru prea încân- 
tătoarele foneme românești, articulate în frumoasa ei vorbă moldove- 
nească. Bravii străjeri ai bolşevismului internaţionalist trebuiau să ara- 
te că îşi merită pâinea câinilor de pază în postata de pământ românesc 
ocupată de ruși. Or, nu cumva de aceasta existau la Chișinău și Comitet 
Central local, cu sector de presă inclus, şi KGB local, şi Cenzură loca- 
lă, şi Academie locală, şi Comitet pentru Radio și Televiziune local, 
precum şi multe alte organe și instituții locale umplute cu roiuri de 
funcţionărime, multă din ea locală, transformată din Ioni în Ivani — ca 
să apere din răsputeri, zi şi noapte, limba moldovenească de români- 
zare? 


Anul 1989: diversiunea diafragmei 


La 1 august 1989, după o pauză de doi ani, am revenit în Redacţia 
principală informaţii TV a Comitetului de Stat pentru Televiziune 
şi Radiodifuziune al RSS Moldoveneşti. Am găsit cam aceeași atmo- 
sferă stătută din care plecasem cu doi ani în urmă, chiar dacă în afara 
instituţiei multe lucruri s-au schimbat radical. Numesc schimbare ra- 

dicală apariţia unor platforme media de dezbateri publice, trecute deja 
prin ciurul și dârmonul anului 1988. Unele ziare și reviste deveniseră 
în anul 1989 adevărate focare de opinii, în cea mai mare parte răzlețe de 
cele oficiale. Creşterea rapidă şi înzecită a tirajelor lor arăta constituirea 
unei comuniuni de idei, din ce în ce mai puternice și mai numeroase, în 
jurul acestor publicaţii. Schimbare radicală a fost şi apariţia în peisajul 
social a unor organizaţii ieşite de sub controlul partidului comunist și 
care pretindeau la decizii şi acţiuni ce veneau în contrasens. Cea mai 
importantă dintre acestea a fost Frontul Popular din Moldova, apărut 
la 20 mai 1989. Dacă în presa scrisă existau deja platforme care să expri- 
me punctele de vedere și a unora și a altora, în audiovizual lucrul acesta 
se întâmpla mai puţin ori chiar deloc. Partidul comunist continua să le 
controleze cu aceeași egoistă și obsesivă paternitate. Atitudinea aceasta 
s-a putut vedea în mai multe situaţii. De exemplu, pentru data de 27 
august 1989 Frontul Popular anunţase organizarea în Piaţa Victoriei 
din centrul Chişinăului a unei mari adunări naţionale. Patronii politici 
din Comitetul Central aveau interesul să se ştie cât mai puţin despre 
această acţiune și au dat indicaţii radioului și televiziunii să nu difuzeze 
anunţuri și nici alte materiale în care să se facă referințe directe sau 
indirecte la faptul organizării ei. Jurnaliştii şi producătorii de emisiuni 
care, în marea lor majoritate, simpatizau noua mișcare, au trebuit să 
recurgă la sumedenie de tertipuri, iar alţii, precum cei de la emisiunea 
„Informaţii, comentarii, muzică”, să-şi asume riscul trimiterii către pu- 
blicul telespectator a informaţiei precise referitoare la eveniment și la 
conţinutul lui. Ceva deosebit de grav s-a întâmplat în chiar ziua eveni- 
mentului, 27 august 1989. Noi, jurnaliștii, ne-am propus să o reflectăm 
în toată plenitudinea ei faptică. Șefii de redacție și ai televiziunii, con- 
sultându-se, bineînţeles, cu preşedintele Comitetului și numaidecât cu 
superiorii de la Comitetul Central, nu au fost parcă împotrivă. Sugestia 
lor a fost să oglindim imparţial și echidistant ambele evenimente 
anunţate pentru acea zi: cel din Piaţa Victoriei al Frontului Popular şi 
cel de la „Manej” — mitingul Interfrontului (Frontul internaţionalist). 
Mi-am asumat ambele filmări şi am luat calea „Manejului”, unde pen- 
tru ora 9 dimineaţa era fixat începutul reuniunii Interfrontului. Acolo 
am găsit câteva sute de oameni adunaţi în jurul unei scene dotate cu un 
microfon. Activiștii vorbeau rusește despre dezmăţul naţionalismului 
românesc și pornirile agresive ale acestuia de a pune limba moldove- 

nească de rând cu cea oficială, rusă, despre prezenţa extrem de mică la 
miting a părtașilor Interfrontului, în timp ce mii de oameni au pornit 
pe jos de cu noapte şi de peste tot să participe la adunarea Frontului 
din centrul Chișinăului. Am stat la miting până când am observat că 
mai mulți participanţi au prins să se împrăștie pe la casele lor. Pe la 
ora 11 am venit să filmăm evenimentul din Piaţa Victoriei. Atmosfera 
din Piaţă era de nedescris: o mare de oameni fremăta în unison la 
enunţurile făcute de la microfoane. Nici până și nici după acest eve- 
niment, principala piață publica a Chișinăului nu a găzduit atâta lume. 
La ora trecută de două am plecat cu echipa spre Telecentru: trebuia 
să reuşim developarea peliculei și să ne prezentăm cu ambele mate- 
riale la repetiţia de la ora 17. Le-am reușit pe toate, inclusiv redarea 
forțat echidistantă, curat informativă şi ferită de emoţii a celor două 
evenimente, deloc comparabile. Aceasta, pentru a exclude orice mo- 
tiv de punere la îndoială a difuzării lor. Mulţumirea noastră că ambele 
reportaje au trecut cu bine repetiţia și au fost incluse în deschiderea 
„Panoramei” de la ora 19 a căzut repede în scârbă. Cu zece minute îna- 
inte de ora fixă am fost anunţat că reportajele au fost scoase din ediție 
la o comandă venită de sus. Alergarea pe la etaje de la un șef la altul în 
căutarea ticălosului de sus s-a sfârșit în biroul directorului televiziunii, 
M. Stratan, care mi-a dat de înţeles că cel de sus este atotputernicul 
Comitet Central. Acolo, în buncărele lui, s-a decis punerea sub preș 
a celui mai mare și mai impresionant eveniment al Chişinăului seco- 
lului al XX-lea. Atâta îngustime de minte nu s-a mai pomenit: în timp 
ce televiziunile cele mai mari ale lumii au dat în reportaje ample eve- 
nimentul de la Chișinău, televiziunea Chişinăului oficial a nesocotit 
brutal interesul oamenilor și a hotărât să-l învăluie în tăcere. Profund 
marcat de cele întâmplate, am coborât scârbit Dealul Schinoasei. La 
Casa Învăţământului Politic (azi — Teatrul Ginta Latină) era anunțată o 
conferința de presă organizată de FPM pentru mulțimea de jurnaliști 
străini prezenţi în acea zi la Chişinău. Am intervenit în conferință şi 
am anunțat despre rușinosul act de boicotare de către unica televizi- 
une a Moldovei Sovietice a acțiunii avute loc în Piaţă cu participarea 
aproape a unui milion de oameni. Mi s-a părut relevant să informez 
colegii că principala emisiune informativă a zilei a avut în capul ştirilor 
un material despre tratarea cu îngrășăminte minerale (bălegar) a tere- 
nurilor arabile. Faptul ascunderii de ochii şi mintea propriilor cetățeni 

a celui mai relevant eveniment politic al vieţii lor s-a transformat într-o 
adevărată senzaţie. Pentru presa străină devenea clar ceea ce înfrunta 
presa autohtonă în fiecare zi: Partidul Comunist al Moldovei nu este 
cu poporul. Nu era cu el nici până atunci, dar atitudinea respingătoare 
a acestei structuri față de Marea Adunare Naţională din 27 august 1989 
a clarificat definitiv poziţiile. Pentru jurnaliștii străini implicaţi în oglin- 
direa proceselor din Uniunea Sovietică devenise limpede că situaţia în 
RSS Moldovenească se va derula pe un alt scenariu decât cel observat de 
ei în Ţările Baltice. La Tallin, Vilnius, Riga, partidele comuniste au trecut 
de timpuriu de partea fronturilor populare din respectivele republici, au 
susținut mișcările de eliberare națională. Acolo, partidele comuniste lo- 
cale s-au distanțat prompt de politicile organelor ierarhic superioare de 
la Moscova, ajungând până la ruperea definitivă a relaţiilor cu PCUS şi 
desființarea lor, ca structuri politice ale perioadei sovietice de ocupaţie. A 
devenit emblematică replica primului secretar al CC a PC din Lituania, 
Algirdas Brazauskas dată lui Gorbaciov, atunci când acesta a încercat să-l 
strunească, amintindu-i de faptul că este comunist internaţionalist şi că 
ar trebui să se conformeze hotărârilor luate de Centrul de la Moscova: 
„Înainte de a fi comunist, eu sunt patriot lituanian, Mihail Sergheevici”, a 
răspuns cu demnitate Brazauskas. 


Îşi aminteşte cineva de gesturi asemănătoare la Chişinău? În ceea ce mă 
priveşte, îmi amintesc cu necaz că în seara zilei de 27 august 1989, la 
controversa fierbinte avută cu M. Stratan, directorul general al televizi- 
uni, privind scoaterea, fără nicio explicaţie, a reportajelor mele din ediția 
principală a ştirilor de seară, l-am avut asistent rece și impasibil pe tov. 
M. Snegur. Fostul secretar al CC al PCM era de o lună de zile în funcția 
de preşedinte al Prezidiului Sovietului Suprem al RSS Moldovenești, 
participase și printre primii luase cuvântul la Marea Adunare Naţională. 
Viitorul preşedinte al RM ştia, cu siguranţă, unde și cine a luat decizia 
nedreaptă și stupidă, dar nu a intervenit în niciun fel. De fapt, manifes- 
tând neimplicare, M. Snegur a intervenit într-un anumit fel, dar de par- 
tea absurdă a situaţiei. 


Întâmplarea descrisă dovedea că la acea vreme de deșteptare atât de adân- 
că şi de cuprinzătoare a poporului, PCM ţinea mâinile strâns încleștate 
în jurul grumazului televiziunii și nimeni din eșaloanele de sus, nici mă- 
car omul aflat în postura formală a preşedintelui republicii nu se încume- 

ta să i le descleşteze. Starea această sufocantă pentru noi, jurnaliștii de la 
televiziune, a ţinut pe toată durata extrem de turbulentă a celei de-a doua 
jumătăţi a anului. Constrângerile s-au întețit în mod deosebit în zilele 
foarte încordate ale aceluiași sfârșit de august 1989, care au culminat cu 
clocotul de spirite adverse din jurul sesiunii a XIII-a a Sovietului Suprem 
al RSS Moldovenești. Legiferarea revendicărilor în problema statutului 
limbii române /moldovenești, trecerii ei la grafia latină, clintirea, cu efor- 
turi sisifice, de pe locul dominant, impus cu forța, a limbii ruse a creat 
falii divergente peste tot, chiar și în interiorul Radioteleviziunii, unde 
exista o masă de angajaţi nemulțumită de noua perspectivă lingvistică. 


Moscova încerca să oprească procesele de emancipare lingvistică și 
naţională, iar pedala ei de frână în republicile rebele erau numaidecât 
Comitetele locale ale partidului comunist. Cu ajutorul Comitetului 
Central al PCM, dar și direct, centrele conservatoare unionale încurajau 
orice fel de rezistență. La Tiraspol s-a reușit crearea unui focar puternic 
de opunere revendicărilor naționale ale moldovenilor, transformat trep- 
tat într-un fief al separatismului. Multe întreprinderi mari industriale 
ale complexului militar sovietic, subordonate direct Moscovei au putut 
fi transformate foarte uşor în citadele de rezistență. Având un directo- 
rat rus sau rusificat şi specialişti aduși din Rusia, aceste întreprinderi au 
declarat grevă generală noilor prevederi lingvistice. Către sfârşitul lunii 
august cca 116 întreprinderi, cu un personal general de peste 80 000 de 
angajaţi își încetaseră activitatea. Comitetul de stat pentru televiziune şi 
radiodifuziune avea și el o parte a personalului tehnic format din aceas- 
tă categorie de specialiști. Prin acţiunile și comunicatele Comitetului 
Central de la Chișinău, prin toate căile de comunicare, inclusiv televizi- 
unea centrală, aceștia erau încurajați să saboteze. O făceau în lucruri de 
proporții mari și grave, precum grevele și oprirea întreprinderilor, dar 
şi în treburi mai mici, dar la fel de ticăloase, cum mi s-a întâmplat chiar 
mie în ziua de 31 august 1989. În dimineaţa acelei zile, am mers cu ope- 
ratorul să filmăm evenimentele din centrul orașului. Am hotărât să înce- 
pem cu scuarul monumentului lui Ştefan cel Mare, unde lumea se aduna 
înaintea deschiderii lucrărilor sesiunii Sovietului Suprem care avea loc 
în Teatrul de Operă. Era un început de zi noroasă. La un moment, peri- 
metrul scuarului dinspre Piaţă a fost înconjurat de o coloană de mașini 
militare cu trupe, blocându-l. Din caroserii au sărit energic circa o sută 
de milițieni. Ei au tăbărât în oameni: lovind, îmbrâncind şi speriindu-i. 

O duzină de milițieni au făcut roi în jurul unui catarg înfipt în mijlocul 
unei parcele de flori. Pe catarg de câteva zile flutura un tricolor. Au tras 
nervos de varga de metal, până au doborât-o. Au smuls din vârf tricolo- 
rul, au urcat în camioane și au dispărut. Evident, era o acțiune în forță 
de intimidare, cum au fost foarte multe în acea perioadă tensionată. La 
apariția maşinilor i-am spus operatorului să filmeze. La plecarea „desan- 
tului” operatorul mi-a confirmat „vsio v poreadke', adică totul e în ordine, 
a filmat tot ce s-a întâmplat. Din mașina de developare însă pelicula a 
ieşit neagră, pentru că bravul meu operator a „uitat” să regleze diafragma 
aparatului, iar explicaţia lui a fost una de batjocură triumfalistă: „biva- 
iet, staric” (se întâmplă, bătrâne). Am înghițit dureros amarul batjocurii. 
I-am zis că a greșit fundamental prin ceea ce a făcut, pentru că jurnalistul 
este ca doctorul: îi place ori nu pacientul (evenimentul), el este obligat să 
opereze, iar el nu numai că a mimat filmarea (operaţia), dar a și mutilat 
pacientul. Cazul mi s-a înfipt în memorie cu toate colțurile lui ascuţite, 
iar aceasta m-a ajutat câteva luni mai târziu să construim cu foarte mult 
discernământ profesional viitoarea echipă a „Mesager'-ului: ca să reali- 
zezi o imagine clară a realităţii, diafragma aparatului redacțional a trebuit 
foarte bine reglată. 


Pe muchie 


Starea de vasalitate profundă a Televiziunii față de Comitetul Central al 
PCM a continuat tot anul 1989 şi s-a manifestat pe partea ei cea mai 
urâtă în cazurile a cel puţin încă două mari incidente cu mare impact și 
mari consecințe pentru viitor între populaţia activă, care cerea schim- 
bări, şi partidul comunist, care continua să ignore noul fenomen. Primul 
incident a avut loc chiar în ziua de 7 noiembrie 1989. Ca şi cum nimic 
nu se întâmpla în republică, partidul a girat organizarea paradei militare 
a garnizoanei Chișinău pe străzile și în Piaţa Victoriei în cinstea Marii 
Revoluții Socialiste din Octombrie — cea mai mare sărbătoare naţională 
în Uniunea Sovietică. Oamenii au văzut în acest act o sfidare a timpurilor 
noi la care ei râvneau și au ieșit, spontan, să blocheze defilarea. Tancurile 
şi tehnica militară sovietică nu au trecut de strada Gogol (azi, Bănulescu 
Bodoni). Intervenţia în forţă a miliției şi atacurile trupelor de kaghebişti 
îmbrăcaţi în costume de sport și calificați în arte marțiale pe tot prospec- 
tul Lenin (azi, Bulevardul Ştefan cel Mare şi Sfânt), de la Institutul de 

Medicină și până la intrarea în Piaţa Victoriei, nu au avut efect. Tancurile, 
instalaţiile de rachete, tunurile și trupele sovietice au făcut cale întoar- 
să şi s-au retras, înfrânte, în cazărmi. A fost o biruinţă istorică a popo- 
rului deşteptat, poate cea mai mare, dată armatei sovietice după ultima 
ocupaţie avută loc în anul 1944. Membrii Biroului CC, care aşteptau să 
salute parada pe podiumul de marmură roșie a statuii lui Lenin, s-au re- 
tras și ei, spăsiți și înfrânți. Doar că această imagine de final de istorie so- 
vietică nu a văzut-o nimeni. Televiziunea de partid a RSS Moldovenești 
nu le-a filmat și nu le-a arătat în programele de ştiri ale zilei. Comentariul 
pe marginea celor întâmplate a fost unul bine coordonat cu sectorul de 
presă al CC şi, cum altfel, despre elementele radicale răufăcătoare care au 
stricat marea sărbătoare a poporului sovietic moldav. 


În zilele următoare, parcă voind să se răzbune pe netrebnicul popor, 
patrule de miliție au prins să atace în plină stradă oameni care stăteau 
sau mergeau în grupuri mai mari de trei persoane. Incidentele ne erau 
comunicate la redacţie, dar vigilenta conducere, aflată în legătură pe fir 
scurt cu cei de la CC, nu permitea amestecul televiziunii. Explozia de 
nemulțumire a degenerat în revoltă deschisă în ziua de 10 noiembrie, 
de aniversarea miliției sovietice și sărbătoarea ei profesională. Sediul 
miliției de pe prospectul Lenin a fost atacat de sute de oameni cu pie- 
tre şi sticle incendiare. Ministrul de atunci, VI. Voronin, se pregătea 
să riposteze cu arme de foc. O vărsare de sânge era iminentă dacă nu 
intervenea un grup de scriitori. Ei au reușit să convingă retragerea pro- 
testatarilor înfuriați din fața Ministerului şi să dezamorseze situaţia. 
Relevant este faptul că întregul preludiu al provocărilor săvârşite de 
lucrătorii miliției, în uniforme sau deghizați în civil, cât şi atacul răz- 
bunător al maselor nu a fost oglindit în ştirile televiziunii. În schimb, 
urmările barbarismului forțelor radicale au fost minuţios filmate a doua 
zi de dimineaţă de o echipă în frunte cu un jurnalist de încredere 
(S. Lisevici) în sferele conservatoare ale CC. 


Anul 1989 s-a încheiat pe această notă. Comitetul Central al PCM a 
continuat prin interpușii lui să țină în ascultare importanta instituție a 
televiziunii. Nu a durat însă. O masă critică de disconfort profesional, de 
revoltă cetățenească și de demnitate umană îngenunchiată avea să rupă 
foarte curând unul din lanţurile ce o ţineau strâns legată la piciorul par- 
tidului comunist. 

Valeriu SAHARNEANU 


Jurnalist, organizator de presă, editorialist, publicist, politolog, politician. 


Studii: Universitatea de Stat din Moldova; Școala Superioară de Politologie 
din Leningrad / St. Petersburg. 


Din 1975 a lucrat la Comitetul de Stat pentru Televiziune şi Radiodifuziune 
al RSS Moldoveneşti, Redacția Tele-Radiolnformaţii. În anii 1989-1991 a 
participat la transformarea instituției din una sovietică de propagandă în una 
publică de informare. În calitate de prim redactor-şef adjunct a fost co-fonda- 
torul emisiuni informative „Mesager” (1 iulie 1990), concepută pe principiile 
jurnalismului democratic. 


În 1991 devine redactor-șef al Redacţiei Actualităţi TV a Radioteleviziunii 
Naţionale (RTVNM). Emisiunile „Tele-matinal”, „Informaţii, Comentarii, 
Muzică” — „Nota bene”, „Tele-expres”, „Meridiane”, „Mapamond” şi progra- 
mul informativ central „Mesager”, devin principalele repere de informare a 
populației din RM. 

În anii 1993-1994 nomenclatura comunist/ sovietică revine în forță şi supune 
redacția Actualități TV presiunilor politice. Pentru că a opus rezistenţă, cu trei 
zile înainte de alegerile parlamentare din 27 februarie 1994, are loc un aten- 
tat la viața lui V. Saharneanu. Spitalizarea a însemnat decapitarea redacției. 
La 11 martie 1994, Preşedintele Republicii decretează desființarea RTVNM 
şi reorganizarea ei în Companie de Stat. În urma trierilor pe criterii politice, 
V. Saharneanu şi alți colegi de-ai lui nu se mai regăsesc în funcţii. 


În luna mai 1994 este ales preşedinte al Uniunii Jurnaliștilor din Republica 
Moldova, funcție pe care o va deține până în februarie 2011. 


În această perioadă participă la organizarea primei televiziuni independente, 
Catalan TV (1995), fondează postul de radio „Vocea Basarabiei” (2000), 


săptămânalul „Gazeta Românească” (2001), posturile de televiziune „Euro- 
TV” (2002) şi „TV Euronova” (2004). 


Este autor de emisiuni radio şi tv de mare rezonanță, semnează editoriale pe 
teme actuale și articole privind problematica mass-media şi a jurnalismului. 


Ca persoană neafiliată politic candidează pe listele Partidului Liberal în alege- 
rile parlamentare din 2010 şi devine deputat în Parlamentul Republicii Mol- 
dova (2011-2014). 


Este semnatar al Acordului de Asociere a Republicii Moldova la Uniunea Eu- 
ropeană (2014). 

Mircea DRUC 
l Mâine, o altă Românie... 


Motto: Cugetă și acționează ca şi cum 
Tara ar fi reîntregită! 


Când gândesc o „altă Românie” nu antici- 
pez o revoluţie sau o aventură socio-politi- 
i că. Am în vedere un Proiect Autohton, care 
MD. — om politic adeptal să răspundă la întrebările nerezolvate sau 


Reunificării României. Născut , - , PA e g 
la 25 iulie 1941 în Pociumbšuti încă neformulate. Și, principalul, să includă 


judeţul Bălţi. A absolvit Facultatea un Model Identitar al românilor în viitoarea 
de Filologie a Universităţii din configurație europeană și mondială. 

Leningrad (1964) și Facultatea 

de Psihologie a Universităţii din 

Moscova (1980). Studii doctorale A ` 

la Institutul Americii Latineal 1. Proiecte de țară 


Academiei de Științe a URSS , PA PR 
(1970). A lucrat la Moscova, Conceptul „proiect de ţară” este utilizat frec- 


Chişinău, Cernăuţi, București în: vent în spaţiul public din 1995, când a fost 
învăţământ superior, cercetare è . v 
Pae pi -~ elaborată Declaraţia de la Snagov. Urmăresc 
ştiinţifică, producţie, diplomaţie. | paie ASA i 
Distins cu Ordinul National  Pursa/piaţa ideilor lansate de români, ruși 


„Steaua României” în grad de gi ucraineni. Cunosc, într-o măsură sau alta, 


Mare Ofițer. Activist al mişcări de viziunile, strategiile, scenariile și proiectele 
renaștere naţională a românilor 


din Basarabia si Nordul Bucovinei unor autori autohtoni precum Traian Băsescu, 

(1959-1991), Președinteal Mircea Chelaru, Tudor Bompa, Dumitru 

ooon a RM Porojan, Napoleon Slăvescu, Daniel Roxin, 
e „La alegerile 

prezidenţiale din România, în Geo Stroe, Alexandru Oblu, Val Butnaru, 

septembrie 1992, a fost primul George Simion, Petrişor Peiu. Consider că 


candidat independent cuc absolut toate strategiile ieșirii din criză meri- 
platformă unionistă declarată. În 
prezent este pensionar, locuiește 
j 


cu familia la București. 


tă atenția românilor. Inclusiv cele catalogate 
drept utopice. În consonanță cu îndemnul lui 
George Mocanu, care a transmis recent din 

Canada Un mesaj către poporul român, susțin şi eu „Marea Unire” În 
actuala conjunctură, cel mai adecvat ar fi Proiectul de țară Hrană, apă, 
energie, elaborat de Călin Georgescu. De aceea, în limita posibilităților, 
îl propag printre unioniștii din cele două state românești. Deși am 
unele rezerve faţă de anumite teze enunțate de autorul acestui proiect. 
Obiecţiile mele le voi prezenta într-un alt context. Aici menționez doar 
că viața trăită şi experiența acumulată în activitatea profesională m-au 
convins: niciun proiect de țară nu va fi realizat în actualele structuri te- 
ritorial-administrative şi politice ale Statului Român. Să sperăm totuși 
că timpul și realitatea vor invalida părerea mea subiectivă. 


În perioada 1989-1991, toată lumea a fost zdruncinată de apariția unor 
Lebede Negre — dezagregarea lagărului socialist, căderea cortinei de 
fier. În consecinţă, românii, ca și toți est-europenii, trăiau o stare de 
incertitudine gen „fin de siècle”. Aproprierea unui început de mileniu 
contribuia din plin la cristalizarea angoaselor. Oamenii erau marcați 
de un sentiment generalizat de schimbare accelerată. Îi înfricoșa lipsa 
siguranţei în ziua de mâine. Modificările brutale la care asistau se pro- 
duceau simultan peste tot. Erau niște mutații dureroase, generate de 
cauze identice şi omniprezente. Personal, odată eliberat din cazarma 
comunistă, m-am simţit cuprins de un spirit inovator şi constructi- 
vist. Dar păşisem pe drumul sinuos al cunoașterii cu mult timp înain- 
te de colapsul imperiului sovietic. Lansasem deja o viziune holistică 
asupra Statului și Națiunii intitulată „Paradigma Etnosistemică”. 
La nivelul oricărei personalități, ea poate fi percepută şi ca un mesaj 
meta-euristic. lar etnocentriştii de pretutindeni, aflați sub presingul 
globalismului neoliberal, receptează Etnosistemica drept consemn al 
Etnoresurecţiei. 


Am început cu antichitatea europeană pentru a reproiecta un nou 
fundament  etno-spiritual în spaţiul carpato-danubiano-pontic. 
Investigând Trecutul, propulsam memoria noastră etno-culturală 
în Viitor. Vizionam o punte între cea mai lungă memorie colectivă a 
românilor şi curajul de a o perpetua consecvent către un viitor încă 
necunoscut. Asimilam creativ rădăcinile noastre traco-geto-dacice 
și etnocentrismul, tot mai pregnant, al contemporanilor europeni. 
Mă interesa riposta neoconservatoare — o mișcare transnaţională de 
repudiere a fatalismului unui singur drum vehiculat de globaliștii. 

Adresam românilor de pretutindeni un mesaj: „Schimbăm direcția! 
Intrăm în lupta pentru o altă Românie, pentru supraviețuire şi reve- 
nirea la sursele primare! Secolul al XXI-lea va fi etnocentrist sau nu va 
fi deloc. Înainte, spre mileniul III!” Elaboram treptat „Reîntregirea 
României” — o platformă-program, o concepţie politică, o ideologie, 
o doctrină, prospectivă şi prescriptivă, o restructurare şi o reaşezare a 
Țării prin unionism şi etnocentrism. Ofeream un model de abordare 
sistemică, de activitate teoretică şi practică, de sincronizare a proiec- 
telor (acţiunilor), de interferenţă a resurselor (energiilor) şi de trans- 
plant al valorilor (tehnologiilor), aflate într-o perpetuă reevaluare, atât 
în spaţiul carpato-danubiano-pontic, cât și la nivel global. 


Premisele actualului status-quo sunt reușitele și eșecurile celui mai 
complicat an de după revoluţia (puciul) din decembrie '89. În primele 
luni a demarat o resuscitare a multiplelor tendințe, opţiuni şi modele 
care nu s-au epuizat în trecut. Dintre ruinele regimului comunist își 
făceau apariţia diverse combinaţii de forțe. Într-un mod dramatic sau 
anecdotic, ieșeau la lumină și vechile modele de scoatere a românilor 
din izolarea geopolitică, impusă pe rând de turci, fanarioți, austrieci, 
maghiari și slavi. Surprinși plăcut de ascensiunea democraţiei, viito- 
rii alegători s-au cam rătăcit în jungla firmelor politice. În '90, „mo- 
mentul 0 al României libere”, au apărut 90 de partide politice oferind 
democraţie, privatizare, piață liberă, drepturile omului, restitutio 
in integrum. Circa o treime au intrat în primul parlament. Dar nicio 
formaţiune politică din România, nemaivorbind de RSSM, devenită 
peste un an RM, nu şi-a asumat Platforma-program „Reîntregirea 
României”. Dezamăgit de respingerea la Bucureşti și la Chișinău 
a proiectului unionist, am înființat Partidul Naţional al Reîntregirii 
Opţiunea Dacolatină (POD). Mă ghida o convingere fermă: tot ceea 
ce în acest moment pare a fi ireversibil în desfășurarea evenimentelor, 
poate fi oprit, accelerat sau schimbat. Într-o situaţie extrem de fluidă, 
când în întreaga lume aveau loc numeroase seisme geostrategice, POD 
arunca în solul Patriei sămânţa responsabilității reciproce şi chema 
toate generaţiile la o vastă și temerară acțiune comună. 


Proiectul meu de ţară urmărea obiective fundamentale (strategice), 
obiective intermediare (tactice) și obiective parţiale (operative). 
Lansând Platforma-program POD, preconizam realizarea următoa- 

relor obiective intermediare: 1. Reîntregirea teritorială; 2. Reforma 
instituţional-administrativă; 3. Reforma electorală; 4. Revoluţia 
managerială; 5. Neoruralism și civilizaţie montană. Niciun par- 
tid politic nu ar fi avut curajul să afirme deschis că le va răpi români- 
lor, cumva şi cândva, ceea ce promitea POD. Proiectul concepea și o 
distanţare treptată de modul tradițional de a face politică, un alt tip 
de raționalitate, gândire şi conduită. Astfel, Strategia „Reîntregirea 
României” depășea vechile precepte ale unionismului autohton. Era 
o sinteză a diverselor opţiuni moderne precum şi a valorilor provenite 
din fondul traco-geto-dacic, din conservatorismul anglo-saxon, ger- 
mano-nipon și israelian. Inevitabil însă, cu trecerea timpului, POD a 
împărtășit soarta comună a tuturor formațiunilor politice fără bani, 
fără susţinere internă şi/sau externă. 


De-a lungul anilor, m-am confruntat adeseori cu rânza moldovenească 
şi ranchiuna panromânească: „Druc, ai fost prim-ministru, de ce n-ai 
făcut Unirea?”, „Ca să nu mă întrebi mata acum: «Druc, dar de ce-ai 
făcut Unirea?>". Şi, lămuream râzând: „N-am fost premier, de jure şi 
de facto, ci funcţionar sovietic, subordonat Centrului imperial. Şef de 
guvern într-o republică sovietică era cu totul altceva în comparaţie cu 
un prim-ministru al unui stat independent. În 1990 aş fi vrut eu, dar nu 
puteam să alipesc marea Uniune Sovietică la mica Românie”. La întru- 
nirile politice, divulgam „un secret” — nu mă fac frate cu dracul, ca să 
trec puntea; vinul se mai face și din ... struguri, politica se mai face 
şi cu... principii. 


2. Reforma instituțional-administrativă 


Reîntregirea României necesită o reorganizare axată pe criterii de 
excelenţă, standarde impuse de știința şi arta guvernării. În opinia mea, 
„Programul de post-aderare la Uniunea Europeană” presupunea o 
descentralizare coerentă, lucidă. Aceasta ar fi însemnat delegarea se- 
lectivă, în jos pe verticală, către centrele administrative ale viitoarelor 
ţinuturi (domenii, districte, landuri, regiuni sau cum le vom denumi), 
a 50% din categoria deciziilor adoptate în prezent la București. Mai 
mult de jumătate din actul decizional, efectuat astăzi într-un centru 
judeţean, poate fi coborât la nivel de comună. Iar satele resuscitate 

ale României Reîntregite ar putea prelua 50% din ceea ce rezolvă 
de regulă autoritățile comunale. Nu văd niciun pericol într-o reorga- 
nizare de acest gen și în reducerea numărului de unități instituțional- 
administrative. 


În campania electorală pentru alegerile prezidenţiale, din septembrie 
1992, am avut o discuţie cu liderii Partidului Renașterii Judeţelor 
Abuziv Desfiinţate. Erau dispuşi să susțină „în cursa pentru Cotroceni 
un candidat de dincolo, neafiliat politic”. Condiţia: să-mi asum şi pro- 
gramul lor electoral. Ştiam că răspunsul meu le va spulbera așteptările. 
Însă, cu tot respectul, nu putem accepta oferta. Eram și am rămas un 
adversar al „unităţilor teritorial-administrative abuziv înființate”. Le-am 
explicat motivul: în Basarabia şi Nordul Bucovinei, răpite în 1940, am 
trăit diverse reorganizări teritorial-administrative. În locul a şase judeţe 
istorice românești, RSSM a organizat 60 de raioane. Celelalte judeţele, 
anexate de URSS, au fost acaparate de Ucraina și împărţite la fel în 
raioane. Un mozaic administrativ, drastic controlat de nomenclatura 
PCUS. Acele reforme aveau drept scop principal deznaţionalizarea 
brutală și silențioasă a indigenilor „eliberaţi . 


Hruşciov, după 1957, a redus acel mecanism birocratic, costisitor şi pe- 
rimat, la 26 de raioane. Iar în următorii 20 de ani, cât a fost la putere 
Brejnev, numărul de raioane a crescut din nou, până la 36. Exista pe atunci 
vreun avantaj socio-economic? Nu. Ivan Bodiul, șeful comuniștilor de 
la Chişinău, îşi plasa în poziţii cheie oamenii săi docili. Îi trimitea mai 
întâi la Şcoala Superioară de Partid de la Moscova. După care, pentru 
fiecare absolvent se organiza câte o sinecură (kopmymka) — un nou ra- 
ion improvizat din câteva sate. Implicit, cele 36 de raioane însemnau 
36 de prim-secretari, un număr dublu sau triplu de secretari adjuncți, 
dispunând cu toții de secretare și aparat propriu. Cu alte cuvinte, o 
erupție birocratică costisitoare. Menţinerea unei structuri supradimen- 
sionate înseamnă cheltuieli, abuzuri și corupţie. Incontestabil, birocraţia 
este găoacea în care se naște, germinează și perpetuează corupția, iar 
consecinţele birocraţiei și ale corupţiei duc la degenerarea românilor și a 
speciei umane în general. Apropo! Unul dintre motivele pentru care, în 
mai 1991, deputaţii comuniști, agrarieni și interfrontişti m-au destituit 
(neconstituțional) din funcţia de președinte al Consiliului de Miniştri 
al RSSM a fost şi preconizata reformă teritorial-administrativă. Ceream 

atunci reducerea numărului de raioane şi revenirea la județele basara- 
bene. Birocraţia și mafia de sorginte sovietică m-a somat: „Pe aici nu se 
trece!” Am rămas în Republica Moldova cu 36 de raioane anacronice, 
inadecvate noilor imperative. 


Cu diverse ocazii, în scris şi verbal, mi-am exprimat opinia: renașterea 
unităţilor „abuziv desființate” sau menţinerea intactă a celor „abuziv 
înfiinţate” sunt în detrimentul majorității românilor. Am publicat ar- 
ticole la această temă. După aderarea României la NATO și integrarea 
în Uniunea Europeană m-am pronunțat public pentru o reformă ra- 
dicală: România republică prezidenţială şi Parlament unicameral din 
deputaţi aleşi prin vot uninominal. Cei care optează pentru un parla- 
ment bicameral, ce ar ţine, chipurile, de o moştenire naţională, nu au 
decât să se convingă: tradiţia este bună (şi eficientă sută la sută) doar în 
arta culinară și în actul de perpetuare a speciei. Parlamentul României 
era format din 471 de deputaţi şi senatori. La referendum, în 2009, 
aproximativ 8 milioane de români au votat pentru Parlament unicame- 
ral şi pentru reducerea numărului de parlamentari la maximum 300. 
După alegerile din 2012, numărul parlamentarilor a crescut la 588. În 
prezent, în Parlament sunt 329 de deputaţi și 136 de senatori (în total, 
465). Mai propuneam ca cele trei Palate (Preşedinţia, Parlamentul și 
Guvernul), adeseori în conflict de interese, să fie diminuate și amplasa- 
te într-un singur Palat — în „Casa Poporului” Astfel, obțineam un prim 
avantaj — circuitul informaţional ar fi devenit mai operațional, mai di- 
namic şi ar fi permis reducerea cheltuielilor de funcționare a aparatului 
de stat. De asemenea, un număr mai mic de parlamentari ar însemna 
un legislativ eficient și mai ușor de întreținut. Un parlamentar ne costă 
lunar peste 20000 de lei. 


Astăzi, constatăm cu indignare că aleșii poporului refuză să pună 
în aplicare voința poporului, exprimată la referendumul din 2009. 
Preşedintele Traian Băsescu a precizat: „Opţiunea mea de a organiza 
un referendum provenea din aceea că politicienii, deşi mi-au promis şi 
în 2004, și în 2008, nu s-au ţinut de cuvânt în reformarea Constituţiei”. 
În februarie 2018, s-a votat contra reducerii numărului de parlamen- 
tari la 300. Unica soluţie: dacă deputaţii și senatorii nu vor parlament 
reformat, iar electoratul doreşte acest lucru, atunci n-are decât să-i vo- 
teze pe cei care vor. În democraţie, numai electoratul îi poate sancţiona 

pe aleşii săi. Un alt aspect: legile Uniunii Europene au prioritate față 
de actele normative elaborate de parlamentul oricărui stat membru. 
Astfel, parlamentul de la București e chemat să transpună în legislația 
naţională, spre executare, legile și directivele adoptate la Bruxelles. 
Prin urmare, parlamentul viitoarei Românii Reîntregite s-ar putea 
descurca cu cel mult 217 deputaţi, aleși prin vot uninominal. Aceştia, 
precum Comisia de la Veneţia, ar asigura analiza riguroasă, traducerea 
şi adoptarea legilor din cele mai viabile state de pe mapamond. Româ- 
nia ar obține astfel alinierea la standarde de excelenţă, o substanţială 
economisire de fonduri, de timp și de nervi în jocul de-a democraţia 
pe malurile Dâmboviţei. 


Evident, reforma nu este agreată din diverse motive. Cunosc pledoaria 
regretatului academician Dinu Giurescu în legătură cu regionalizarea. 
Un partid politic parlamentar propunea înființarea unei regiuni contu- 
rate exact pe limitele Ardealului de Nord, cedat în 1940. Era vorba de 
propunerea venită din partea UDMR. Bineînţeles, inițiativa maghiarilor 
a provocat suspiciuni. Transilvănenii, ca și nord-bucovinenii, nu pot da 
uitării crimele şi abuzurile comise de autorităţile maghiare și sovietice, 
de masacrele din localităţile Ip, Treznea şi Fântâna Albă. Recent, pre- 
mierul maghiar Victor Orban le-a urat elevilor succes la examenele de 
istorie. Pe lângă mesajul „Un examen istoric. Succes!”, a postat pe con- 
tul său de Facebook o hartă a „Ungariei Mari” cu Transilvania, Slovacia 
şi Croaţia în componenţa ei. Premierul României, președinții Croaţiei 
şi Sloveniei, precum și unele partide din aceste țări, au criticat ironic 
postarea, în sensul „vrabia mălai visează”. La Moscova, Vladimir Putin 
i-a înmânat lui Igor Dodon un cadou sugestiv — harta „Moldovei Mari”. 
Astăzi însă, hărţile istorice nu sunt relevante și vor rămâne documente 
de arhivă şi exponate de muzeu. Am scris şi am vorbit despre proiecte- 
le maghiarilor, rușilor, ucrainenilor și găgăuzilor vizând dezmembrarea 
României. În spaţiul ex-sovietic, mediafrenia Lumii Ruse și descendenții 
„eliberatorilor”, intoxicaţi cu pobedobesie, se agită: „Moldavia profită de 
COVID-19 ca să înghită Pridnestrovie, iar România se extinde treptat 
până la Nistru!” La Bucureşti, Preşedinţia, Parlamentul și Guvernul au 
respins diverse proiecte de lege vizând enclavizarea sau federalizarea 
Ţării. Pământul Patriei nu poate fi subiect de troc între partide politi- 
ce sau clanuri mafiote. Deşi, unii experţi în domeniu insistă: o revizuire 
post-pandemie a frontierelor este inevitabilă. 

Globaliştii de pretutindeni, obsedaţi de eliminarea frontierelor, pro- 
movează o falsă dilemă: opţiunea între drepturile naţiunilor şi cele 
ale indivizilor. O sumedenie de mesageri autoproclamaţi afirmă, dar 
nu şi demonstrează, că timpul naţiunilor este depășit. Acești pseudo- 
profeţi descriu lumea în care trăim drept „societate post-naţională”, 
imaginându-şi orizonturi radioase pentru diverse internaționale 
din trecut sau din viitorul apropriat. Multiculturaliştii de toate culo- 
rile contraatacă stipulând în continuare apariția unei identități noi 
prin topirea, ca într-un creuzet, a caracteristicilor culturale, etnice și 
naționale. Optimiștii sunt dispuşi să sacrifice identitatea națională și 
culturală pentru o iluzorie prosperitate economică în viitoarele State 
Unite ale Europei. Ei nu au tras nicio concluzie din eşecul teoriei mel- 
ting pot din anii '60 ai secolului trecut. Nici din colapsul imperiului 
ideocratic bolşevic. Nici din Brexit. Scepticii însă admit că Uniunea 
Europeană va supraviețui numai dacă va păstra și cultiva identitățile 
culturale și naţionale. Personal, nu văd niciun semn pe firmament că 
omenirea, practic, ar face față crizelor, provocărilor, pandemiilor doar 
cu „statul minimal”, fără ideea naţională şi fără proiecte de ţară. 


După colapsul imperiului moșit de către Komintern și botezat 
„URSS”, s-a finalizat instalarea unei babilonii ideologice. Globaliza- 
rea tinde să integreze eclectic Fininterenul, Kominternul, Deminter- 
nul, Hominternul, xenofilia, cosmopolitismul, xenocraţia, etno-ma- 
zochismul şi alte doctrine consacrate, inclusiv diversele orientări și 
activități oculte. La rândul său, antiglobalizarea, ca teorie şi praxis, 
asimilează, modifică, adaptează naționalismul, xenofobia, rasismul, 
ideologia statului-națiune, lupta pentru unitatea spirituală și reîntre- 
girea teritorială, lupta pentru biodiversitate și ecologizarea mediului 
vital, precum și altermondializarea, promovată de mai multe mișcări 
civice şi sociale, ca una dintre alternative la globalizarea neoliberală. 
Astăzi, întreaga lume e copleșită de frica destabilizării și a unei „noi 
ordini mondiale”. De parcă vechea ordine ar fi ideală. Unele state se 
declară angajate deja într-un proces de schimbare a modelului eco- 
nomic pentru o poziționare adecvată în Noua Ordine Mondială. Pe 
mine, ca proiectant etnosistemic, mă preocupă: noile paradigme; 
misterele capitalului în secolul al XXI-lea, ținut în şah de Lebedele 
Negre; economia inegalităților și pauperizarea crescândă; pretinsa 
preocupare față de vulnerabili, imigranţi și refugiați; expansiunea 

corporațiilor transnaţionale şi, în mod special, reacţia de răspuns — 
Etnoresurecţia. 


Când artizanii globalizării perorează că, chipurile, nu ar există o al- 
ternativă la modelele de economie corporatistă și guvernare libe- 
ral-democrată, se declanșează riposta; involuntar, se înfiripă în cuget 
protestul şi speranţa că debusolarea nu este inevitabilă. Pretutindeni 
în lume s-a născut deja un curent transnaţional de repudiere a fatalis- 
mului unui singur drum. Crește mișcarea de rezistenţă la nivel mondial 
contra Imperiului. Contra naturii sale distructive şi opresive, axate pe 
monetarism și violență, care ameninţă acum însuși viitorul omenirii. 
Între timp, Etnoresurecţia depășește toate previziunile, având la bază 
Conștiinţa Pură — eterna întoarcere a omenirii la sursele primare, la 
esența ei primordială. Tot mai mulţi lideri politici îşi încep campani- 
ile electorale declarându-și angajamentul de a servi interesele propri- 
ei naţiuni. Protecţionismul revine şi va cunoaște o a doua tinerețe. 
În locul valorilor Kominternului, Deminternului, Fininternului și 
Hominternului, în prim plan se poziţionează afirmarea identităţii 
naţionale prin limbă, cultură și tradiţii. Două exemple simple, dar 
elocvente: 1) orchestra Lăutarii — un fenomen cultural panromânesc 
şi lacrimile din ochii maestrului Nicolae Botgros, când acompaniază 
un trio magnific — maramureșeanul Paul Ananie, basarabeanul Nicu 
Mâţă şi argeşeanul Gabriel Dumitru; 2) evoluţia fascinantă a lui Arbi 
Tsouraev (Țuraev) şi cântecele noii generaţii de interpreţi ceceni. 
Comentariile sutelor de mii de vizitatori-internauţi pe ytoube.com sunt 
mai concludente decât sondajele sociologice comandate, decât studii- 
le cercetătorilor aserviţi diverselor grupuri de interese transnaţionale. 
Iar eu ştiu un mare secret şi-l divulg: REUNIREA a avut loc deja! 


3. Suveranitatea alimentară și biosiguranța 


Nostalgia după giganţii industriali, concepuţi după modelul sovietic, nu 
ne mai ajută la nimic. Orientarea preponderentă spre IMM-uri şi micro- 
întreprinderi, înființate în rezultatul unor inițiative private, nu reprezin- 
tă o ameninţare, ci o şansă pentru viitoarea Românie Reîntregită. În 
anii '60, m-a indignat un proiect al profesorului Emil Borisovici Valev. 
O bună parte din România și Bulgaria, regiunea Odessa și RSSM ur- 

mau să se concentreze pe agricultură și industria alimentară, ca să de- 
vină „grădina și bucătăria lagărului socialist”. Industria grea rămânea 
pe seama celorlalte țări membre ale CAER, devenind „forjeria lagăru- 
lui socialist”. Hruşciov, inspirat de procesul concentrării şi specializării 
producţiei în Occident, susținea „Planul Valev” Românii însă l-au res- 
pins cu demnitate și m-am bucurat. Atunci, în epoca industrializării, 
conducerea RSR a învins. Şi-a demonstrat autonomia decizională față 
de URSS. Bucureştiul a pus în aplicare propriul plan de industrializare. 
Bineînţeles, industrie grea, construcție de mașini, uzine militare. Doar 
acestea, conform manualelor de economie politică socialistă, pot asi- 
gura independenţă națională. România nu avea niciun căuș de minereu 
de fier. Dar a construit mastodonţi siderurgici. Rafinării peste rafinării. 
Socoteala de acasă era că ne vine minereul și ţiţeiul cu vaporul din țările 
lumii a treia. Ceaușescu avusese o înțelegere fermă cu șahul Iranului. A 
mai băgat un miliard de dolari la Krivoi Rog, în Ucraina. 


În RSSM, comparativ cu RSR, industrializarea forțata s-a realizat din 
alte considerente. Regimul Brejnev a impus Chişinăului un enorm 
complex militar-industrial (BIIK). La Bălţi, o mare uzină producea 
aparate şi echipamente de ghidare a submarinelor nucleare, care circu- 
lau pe sub calota Arcticii. În preajma capitalei, circa 800 de hectare de 
cel mai bun teren agricol au fost distruse pentru amplasarea unei uzine 
de computere militare, perimată încă la proiectare. Existau în RSSM 
peste 200 de instituiţi de proiectare și întreprinderi care nu aveau ni- 
mic comun cu necesitățile economiei noastre, nici cu viața noastră. 
Toate lucrau, bineînţeles, pentru bunăstarea, liniştea şi pacea cadrelor 
BIIK rusofone, aduse din diverse regiuni ale Imperiului sovietic. În 
mai 1990, ajungând şef de guvern la Chișinău, mi-am dat seama din 
primele zile: ar fi fost mai bine dacă prindea ideea cu specializarea în 
domeniul agroindustrial. După colapsul URSS, majoritatea combina- 
telor industriale rămâneau în paragină. Am invitat potenţiali investitori 
vest-europeni să preia câte ceva. De exemplu, „Mezon” din Chişinău. 
Nişte experţi britanicii au rămas perplecși: „Ştiam că Raşa produce 
asemenea echipamente sofisticate, dar nu am reușit să depistăm unde 
este amplasată uzina”. 


Propaganda sovietică vehicula un slogan banalizat: „Moldovă în- 
sorită — eşti grădina înfloritoare a Uniunii Sovietice!” Poeţii mol- 


STARE DE VEGHE 


doveni dedicau ode unui „strugure de poamă pe harta Uniunii, iar 
mucaliții replicau — „un butoi, cu cepul în republică la noi”. Adevărul 
e că Moldova Sovietică reprezenta o valoroasă bază de materie primă 
pentru industria alimentară, farmaceutică și cosmetică a imperiului 
sovietic. Anatolii Sobceak, primarul Leningradului, și Vladimir Putin, 
consilierul său, ne solicitau cantităţi nelimitate de produse alimentare 
în schimbul oricăror bunuri industriale. Bieloruşii, pentru hrană, ne 
ofereau tractoare şi tot ce doream. Guvernul RSSM primea oferte si- 
milare din partea marilor centre industriale din Federaţia Rusă și din 
alte republici unionale. Noi, la Chișinău, visam să facem rost de dolari. 
Moscova nu ne dădea valută ca să cumpărăm din Occident linii per- 
formante de procesare a materiei prime agricole. Cu perestroika, am fi 
evitat cumva restricțiile impuse la export de Centrul imperial. Dar... nu 
aveam ambalaje, sticle, borcane şi etichetele adecvate. Găsisem o nișă 
de piață externă ca să vindem, la preţuri avantajoase, „şampanie roşie”. 
O preferau pe atunci doamnele și domnițele din Germania reunificată. 
Am dat fuga la București: „Ajutaţi-ne, vrem ambalaje pentru exportul 
de produse agroalimentare! Altfel, ne prăbușim!” Am constat, cu amă- 
răciune, că frații noştri de peste Prut nu ne puteau ajuta: vinul, berea, 
laptele, uleiul de floarea soarelui și apa minerală erau comercializate în 
același tip de sticlă, la un litru. Ca să devină cât de cât competitivă pe 
noile pieţe, RM s-a adresat occidentalilor și a cumpărat o fabrică de 
sticlă, linii de procesare și îmbuteliere. 


În viziunea mea, proiectul intermediar (tactic) — „Neoruralism şi 
civilizaţie montană” combate actualele politici în agricultură, în in- 
dustria alimentară, farmaceutică şi cosmetică, oferind baza unei refor- 
me agrare sistemice în cadrul României Reîntregite. Motto-ul acestui 
proiect: „Munţii noştri aur poartă/ Noi cerşim din poartă în poartă” 
(Cântec din Țara Moților); „Statul român din perioada interbelică a 
fost o mare ficțiune, prin care orașul parazitar xenocrat trăia pe so- 
coteala satului român” (Mihail Manoilescu). În perioada postbelică, 
dinspre oraş către sat s-a extins teroarea comunistă. Colonialismul 
de tip sovietic a însemnat o constantă disoluţie naţională, socială 
şi culturală. Colectivizarea, concepută de Imperiul Kremlinului şi 
aplicată de kominterniști, aduși pe tancurile sovietice în România, 
a însemnat una dintre cele mai grave daune economico-sociale. 
Internaţionalismul proletar, acutizând lupta de clasă, avea drept ţintă 

anihilarea satului, ca ultimă redută a românismului. Ţărănimea — cea 
mai numeroasă pătură socio-economică din România, urma să dis- 
pară. Odată cu țăranul, dispărea şi actul de proprietate asupra pă- 
mântului, care îl identifica în deplinătatea ființei sale. Țăranul român, 
talpa țării, era înlocuit cu omul de tip nou, cel fără niciun Dumnezeu, 
venit de oriunde, aplecat către orice. Practic, în întregul spaţiu locuit 
de români, o civilizație ancestrală a fost substituită cu una de surogat, 
sovietică, colhoznică. 


Proiectul meu „Neoruralism şi civilizație montană” include su- 
veranitatea alimentară și biosiguranţa. Ambele concepte au o 
semnificație mult mai amplă decât cele consacrate — siguranţa ali- 
mentară și siguranţa alimentelor. Siguranţa alimentară înseamnă o 
garanţie: resursele națiunii — umane și animale — pot conta zilnic pe hra- 
nă suficientă. Nu se face însă referire la proveniența alimentelor și fura- 
jelor. Nici la tehnologiile de obținere a acestora. Astfel, este întreținută 
teza: pentru România, importurile masive și ieftine reprezintă o moda- 
litate excelentă de a-şi menţine siguranţa alimentară. Nimic mai fals! 
Siguranţa alimentară ajunge la latitudinea pieţei. Categoric, orice stat 
suveran e dator să-și pună la punct propria producţie agroalimentară. 
Hrana nu este o afacere comercială. Alimentele, seminţele și furajele 
nu sunt doar niște mărfuri de import-export menite să rotunjească 
veniturile, în special ale intermediarilor. Domeniul agroalimentar nu 
înseamnă opțiunea celor mai întreprinzători indivizi de oriunde. Acest 
sector al Sistemului Naţional Producător este, întâi de toate, un drept 
al membrilor comunităţii rurale. Ne vom confrunta mereu cu pande- 
mii şi crize socio-economice, cu lipsa alimentelor accesibile, nutriti- 
ve, produse local. Hrana însemnă sănătate pentru toţi și viața ca atare. 
Suveranitatea alimentară implică administrarea riguroasă a resurse- 
lor naturale, constituind un element specific de cultură și civilizaţie. 


În primele luni după aderarea României la Uniunea Europeană, mass- 
media făcea tam-tam despre modul cum unele structuri guvernamen- 
tale îndeplineau indicaţiile de la Bruxelles. Era vorba de standardele 
europene privind agricultura, producţia agroalimentară, medicina și 
comportamentul post-aderare al românilor. O avalanșă de articole, re- 
portaje, dezbateri TV. Tematica: plata pentru controlul sanitar-veteri- 
nar; transhumanţa; pâinea coaptă pe vatră şi oala de lut pentru sarmale; 

ţuica și vitaminizarea făinii; sacrificarea mieilor de Sărbătorile Pascale 
şi medicamentele trucate. Asemenea fenomene/probleme, unele tra- 
tate anecdotic, altele considerate de țărani și patronate drept exigenţe 
aberante, țin de suveranitatea alimentară și de biosiguranţă. Acestea, 
în ansamblu cu siguranţa energetică, devin un imperativ politic, o 
chestiune de strategie vitală. Conceptul de suveranitate alimentară 
capătă un sens specific pentru agricultorii și consumatorii din toate 
colțurile planetei. Şi mai ales în zonele unde locuitorii nu pot fi angajaţi 
şi remuneraţi satisfăcător. Importurile masive şi ieftine de alimente 
subvenţionate subminează agricultorii autohtoni. Astăzi, avalanșa de 
hrană și materie primă agricolă din import inundă piața internă a celor 
două state românești. Agricultorii autohtoni de pe ambele maluri ale 
fluviilor Prut şi Nistru sunt încorsetaţi și torpilaţi, excluși și obligați să 
abandoneze pământurile strămoșilor și să migreze către aglomeraţiile 
urbane sau să emigreze. 


Din aceste considerente am inclus suveranitatea alimentară în 
„Platforma-program Reîntregirea României”. Suveranitatea ali- 
mentară înseamnă dreptul fiecărei națiuni de a-și proteja agricultura 
şi industria de procesare a materiei prime agricole, garantând accesul 
prioritar al producătorilor autohtoni pe piaţa internă. Consider ne- 
cesară dezaprobarea subtilă a optimismului agresiv al exportatorilor- 
importatorilor de produse agroalimentare și furaje. Astfel, obținem 
un impact benefic asupra economiilor locale. Guvernul României 
Reîntregite va fi obligat să definească propriile politici agroalimenta- 
re şi agrozootehnice; să decidă gradul de auto-suficientă alimentară; 
să împiedice afluxul de mărfuri agroalimentare străine, care elimină 
producătorii autohtoni de pe piaţa internă cu ajutorul practicilor de 
dumping; să respingă alimentele procesate peste măsură, contaminate, 
pline de grăsimi, zahăr, siropuri, fructoză şi cu o mare cantitate de re- 
zidiuri toxice; să formuleze și să impună acele practici comerciale care 
servesc mai bine opțiunile românilor de a mânca sută la sută natural, de 
a produce și dispune de alimente nutritive și ecologice. Unica soluţie 
viabilă: recuperarea pământurilor strămoşeşti și revenirea la gusturile 
noastre alimentare. În 2004, circa 20% din terenurile extravilane din 
judeţul Timiş erau achiziționate sau luate în arendă de companii ita- 
liene. Preţurile au crescut direct proporțional cu interesul străinilor 
pentru terenuri în această zonă a României. Dacă în 1999 un hectar 

de teren extravilan lângă Timișoara costa aproximativ 1000 de euro, în 
2007 tranzacţiile în Banat se efectuau în medie la 5000-8000 de euro/ 
hectar, în timp ce în Bărăgan hectarul putea fi cumpărat de străini cu 
zece milioane de lei. 


În 2007, am publicat în ziarul „Bursa” din 13 februarie un articol intitu- 
lat Tehnologia terminator în care insistam: resursele vegetale şi resursele 
animale reprezintă o prioritate strategică la fel de stringentă ca și resur- 
sele energetice; nu avem șanse de succes într-o Europă integrată dacă 
nu conservăm diversitatea biologică și culturală a spațiului românesc. 
Ignorând asemenea priorităţi, excludem din start multiple opţiuni de 
perspectivă. Inclusiv promovarea unei politici naționale în domenii 
precum dezvoltarea agriculturii ecologice, producerea furajelor, indus- 
triile farmaceutică şi cosmetică, energetica şi biocarburanții. Evident, 
suveranitatea alimentară, sănătatea oamenilor și siguranţa ener- 
getică nu se înscriu armonios în sfera de interese a grupurilor de 
acționari din industria petrolului și a gazelor, din industria farmace- 
utică, cosmetică și biotehnologie. Pentru agricultură și mediul rural 
există în lume două modele într-o acerbă confruntare. Promotorii 
comerțului totalmente liberalizat luptă pentru dominaţia pieţelor 
agroalimentare şi nu recunosc decât puterea banului și prețurile joa- 
se. Marii exportatori văd în micii producătorii locali un anacronism, 
pe cale de dispariţie. Abordarea opusă, pe care o promovez, consideră 
micii fermieri și agricultura de familie drept baza economiilor locale. 
Țăranii, la origini, au permis performanţele economice ale multor țări 
industrializate. Agricultorii țării rămân gardienii biodiversităţii vegeta- 
le și animale; administratorii rezonabili ai resurselor naturale; depozi- 
tarii cunoştinţelor agrozootehnice ancestrale; pilonii pieţei interne și 
bază de dezvoltare amplă și incluzivă. 


În 2020, agricultorii din cele două state românești trec printr-o grea 
încercare: peste coronavirus se suprapune seceta — iarnă fără zăpadă, 
primăvară fără ploi; seminţe scumpe, culturile de toamnă afectate în 
proporţie de 60 la sută, măsuri agrotehnice costisitoare; riscuri mari și 
pentru producătorii de fructe și legume; din cauza carantinei și limită- 
rii drastice a circulaţiei s-a perturbat exportul și importul produselor 
agroalimentare. Experții în domeniu avertizează: seceta este o adevă- 
rată pandemie în agricultură și există riscul unei crize alimentare, dacă 

statul nu va gestiona situaţia. Cred ca basarabenii nu vor muri de foame, 
ca în 1946-1947, dar siguranţa alimentară a românilor va depinde în 
totalitate de importuri. Fermierii de pe ambele maluri ale Prutului și 
Nistrului conștientizează faptul că pandemia a generat o criză profun- 
dă în mai multe domenii. Totuși ei speră că guvernele de la Bucureşti 
şi Chişinău, cu implicarea partenerilor de dezvoltare, vor identifica re- 
surse şi pentru susținerea agriculturii. Dacă nu dispun deocamdată de 
suficiente surse financiare, ar putea ajuta indirect, gestionând creditele, 
datoriile și diversele obligaţiuni ale agenţilor economici. 


Sper că guvernarea României Reîntregite se va concentra preponde- 
rent pe neoruralism și civilizaţie montană. Şi va fi mai atentă la piața 
locală. Iar fermierii români vor produce pe propriile terenuri agricole 
materia primă necesară pentru industria alimentară, farmaceutică, cos- 
metică și biomasa — sursa energiei regenerabile. 


O altă problemă, la fel de gravă: România Reîntregită va avea de ales 
în permanenţă între salvarea vieților omenești și politica globală bazată 
pe „comerţul cu suferinţa”. Iar adversarii vor perora la infinit: „Orice 
efort de prevenire, tratare şi eradicare a maladiilor, care pornește de 
la alte criterii decât cele economico-financiare, ameninţă interesele 
investitorilor”. Astfel, ei încearcă să controleze resursele vegetale și re- 
sursele animale ale planetei, luând decizii care asigură profitul şi nu 
garantează suveranitatea alimentară și biosiguranţa. Corporaţiile 
transnaţionale, care produc şi comercializează seminţe, medicamente, 
cosmetice, fertilizante și erbicide, forțează barierele etice şi culturale. 
Ne confruntăm tot mai mult cu una dintre cele mai mari provocări din 
istoria omenirii: dreptul la viaţă și la sănătate versus legea profitului 
şi criteriile de rentabilitate, incompatibile prin natura lor. 


În prezent, circa 40% din economia mondială se bazează pe produse şi 
procese biologice. Giganţii din domeniul biotehnologic, prin diverse 
combinaţii legislative, au obținut posibilitatea de a breveta ființele vii 
(Directiva 98/44/EC). Depăşind limitele unui simplu negoţ avanta- 
jos, acestea își însuşesc realizările biotehnologiei și restrâng libertatea 
de informare. Mai grav, impun „tehnologia terminator”, care îm- 
piedică seminţele să se reproducă, lăsându-le sterile. E o stratagemă 
care obligă agricultorii din toată lumea, ori de câte ori au de semănat, 
să cumpere semințe doar de la marile corporaţii. Zece dinte cele mai 

importante companii din lume controlează peste o jumătate din vân- 
zările de seminţe. Însă controlul corporativ şi proprietatea seminţelor 
— prima verigă a lanţului alimentar — are implicaţii de anvergură pen- 
tru siguranţa alimentară globală. Deoarece controlul semințelor și 
a investigaţiei agricole se află în mâini atât de puţine, aprovizionarea 
planetei cu alimente devine vulnerabilă, în dependenţă de capriciile 
pieţei şi interesele oculte. 


În Europa, aprovizionarea cu seminţe este riguros organizată și con- 
trolată. Legislaţia Uniunii Europene admite doar comercializarea 
semințelor uniforme. Varietăţile tradiționale sunt împinse pe piața 
neagră și condamnate la ilegalitate totală. Astfel, legislația semințelor, 
normele de proprietate intelectuală și producerea de hibrizi lasă agri- 
cultorii pe dinafară. Iar perspectiva utilizării în producția industrială 
a ființelor vii, manipulate genetic, provoacă expectative comerciale 
enorme. Piaţa biotehnologică devine tot mai apetisantă. Deja se vinde 
şi se cumpără, drept materie primă, chiar extraordinara diversitate a 
formelor de viață, care mai populează încă planeta noastă verde. Iar 
brevetele biotehnologice, ca formulă eficace de acaparare totală a aces- 
tei surse naturale de materie primă, manifestă consecinţe dramatice 
pentru o bună parte a populaţiei. Pare incredibil! Un holding oarecare 
devine proprietarul regnului animal şi vegetal, lăsate de Dumnezeu. 
Pe parcursul mileniilor, Omenirea le-a ameliorat și acum se anunţă că 
vor avea un patron. De la începuturile agriculturii, selecţia și reprodu- 
cerea seminţelor, conservarea și renovarea biodiversității agricole nu 
a încetat niciodată pe câmpurile țăranilor. Desigur, activitatea aces- 
tora a fost influenţată de cultura locală, medicina tradițională, religie 
şi naşterea științei moderne. Însă, aceşti factori nu au separat dezvol- 
tarea varietăților de producerea agricolă. Acum însă, Marele Holding 
brevetează atât genele, cât și fiinţele vii, inclusiv descendența acestora. 
Proprietarul, dezvoltând tehnicile de manipulare genetică, îşi reclamă 
drepturi exclusive de proprietate asupra materiei prime destinată bio- 
tehnologiei și constituită din însăși organismele vii. 


De la academiile României Reîntregite aşteptăm răspunsuri la urmă- 
toarele întrebări: Există pericolul transformării unor ţări în câmpuri 
experimentale, laboratoare și poligoane unde ar fi testate și replicate 
biotehnologiile periculoase? E bine ca românii să devină cultivatori 

de „plante terminator” sau exportatori de ţesuturi provenite din clo- 
ne umane? Ce efect au asupra sănătăţii oamenilor, animalelor şi me- 
diului ambiant legile economiei de piață, libera inițiativă, răspândirea 
semințelor şi produselor modificate genetic, proprietatea intelectua- 
lă şi brevetele biotehnologice? Astăzi, opiniile sunt împărţite. De la 
corporaţii şi instituţiile aservite nu putem afla adevărul. Mecanismele 
sofisticate, elaborate ad hoc, impun pretutindeni produsele ingineriei 
genetice, monoculturile și metode agrotehnice care folosesc OMG și 
produce chimice în cantități enorme. Prin intermediul produselor din 
soia, peste 75% din alimentele consumate în lume conţin componen- 
te transgenice. Nu avem un răspuns univoc dacă semințele modificate 
genetic, produse şi comercializate de marile corporaţii, constituie o în- 
călcare a principiilor bioeticii. Nimeni nu prezintă garanții şi probe de 
biosiguranţă. Iar investigatorii independenţi sunt împiedicaţi să facă 
acest lucru. Peste decenii, generaţiile viitoare ar putea avea probleme 
datorită contaminării biotehnologice din zilele noastre poate chiar mai 
grave decât efectul de seră sau invazia virală, tip COVID-19. 


Devine imperios necesar ca, la această mare cotitură istorică, să 
renunțăm la orice tabu vizând: biologia sintetică, armele biologice 
şi geopolitica; sănătatea, alimentaţia, agricultura și brevetele de 
nanotehnologie; biopirateria şi biosiguranţa; bioeconomia, bio- 
politica și bioputerea. Nu vrem ca siguranţa naţională, suveranita- 
tea alimentară și biodiversitatea României Reîntregite să depindă 
de forțe externe sau interne, dispuse să utilizeze hrana, medicamen- 
tele şi resursele energetice drept instrumente ale neosclavagismului. 
Apropo, care este viziunea europarlamentarilor români asupra privati- 
zării fondului genetic și pierderii biodiversităţii agricole? Cine susține 
comunităţile rurale în favoarea preluării controlului asupra resurselor 
genetice, a identificării şi prezervării lor în spaţiul românesc? Care sunt 
dimensiunile post-aderare ale relaţiilor dintre agricultură, alimentaţie, 
mediu ambiant și industria biocarburanţilor? Cum stăm cu materia 
primă agricolă şi biomasa ca resurse energetice de alternativă? Cum 
contracarăm presiunile care subminează drepturile agricultorilor au- 
tohtoni de a beneficia de avantajele biodiversităţii? Cine se ocupă de 
eroziunea genetică, de fortificarea imunologică a populaţiei și progra- 
mele alternative de sănătate? 

Percepția mea asociativă asamblează mozaicat imaginile a patru in- 
fractori. Îi văd instantaneu şi involuntar, aievea și alături: cuceritorul 
roman atacând Dacia Felix şi conchistadorul european decimând 
civilizația inedită a unui continent; ambii topind vestigiile popoare- 
lor indigene învinse și expediind tezaurul în capitala Imperiului, sub 
formă de lingouri. Ambii infractori îndeplinesc o misiune strategică și 
patriotică — salvează deficitele bugetare ale caselor imperiale. Pe ecra- 
nul minţii apare și al treilea răufăcător. Este cuceritorul care a ordo- 
nat incendierea Bibliotecii din Alexandria, făcând să dispară cea mai 
mare colecţie de scrieri din Antichitate. În fine, apare ultimul infractor, 
contemporanul nostru. Acesta e un pretins „investitor strategic”. Prin 
diverse combinaţii el a falimentat, cu bună ştiinţă, o Bancă Genetică a 
românilor. Motivul? Speculaţii cu terenuri și un câștig de 30 de mili- 
oane de euro. Deși infractorii au activat în epoci istorice diferite, toți 
patru sunt culpabili de crimă contra umanităţii: distrugerea diversităţii 
culturale și biologice. 


Totodată, ca cercetător captez niște semne derutante ale timpului în 
care trăim. Lumea e copleșită de avalanșa informaţională vizând imi- 
nenta destabilizare. Constat o căutare febrilă generalizată la sacră 
planetară. Experții sugerează vectori și soluţii în multiple domenii. 
Diverse naţiuni produc un torent de scenarii şi viziuni, care se scin- 
dează în zeci de viituri. Totodată, în unele ţări se pare că Sistemul 
Naţional Creator e deja secătuit. Societatea de piață, dominată de 
interesele organizaţiilor transnaționale, ale politicienilor și mulțimilor 
zombificate, încorsetează cugetul elitelor intelectuale. În perioada 
2001-2020, elitele Imperiului au acaparat informatica, biotehnolo- 
gia, robotica, nanotehnologia, genomica pentru a pune la punct noi 
mecanisme de control asupra indivizilor, pieţelor şi naţiunilor. 


După apariţia unor Lebede Negre, experţii şi mass-media ne tot stre- 
sează cu scenarii apocaliptice. Ne-am panicat şi timorat începând cu 
Lebăda Neagră „Moscova, 19 august 1991. A urmat Lebăda Neagră 
„New York, 11 septembrie 2001” Criza ecologică, criza economică, cri- 
za sanitară, crizele interminabile au izolat ţări şi continente, au afectat 
viața a miliarde de oameni, au fragilizat chiar și marile puteri. În 2020, 
COVID-19 este declarată „o nouă Lebădă Neagră”, după care chiar că 
vine „sfârşitul lumi”. Desigur, sfârșitul unei lumi în care am trăit și acti- 

vat, nu a lumii lui Dumnezeu. Impactul epidemiei de SARS în econo- 
mia mondială atinge cifre astronomice. E ușor să culpabilizezi Lebăda 
Neagră, însă vulnerabilitatea era evidentă înainte de izbucnirea crizei 
ecologice și sanitare. Recenta cădere a prețurilor la produsele de bază 
demonstrează şubrezenia economiei mondiale în general. Memento: 
pandemia este, înainte de toate, o criză umanitară, care marchează fi- 
nalul idilei noastre cu societatea de consum, cu hedonismul și hiperin- 
dividualismul. De aceea, urmăresc pe internet opiniile experților din 
lumea largă. Mă gândesc la victimele epidemiei de coronavirus şi la 
familiile acestora, la posibile consecinţe nefaste asupra adulților şi, mai 
ales, asupra copiilor, datorate directivei guvernelor „Staţi în casă!” im- 
pusă la insistența OMS. 


Astăzi, pe toate meridianele, lumea vorbeşte de COVID-19, de vac- 
cinare obligatorie, de cipizare forțată și de SG. Timoraţi, oamenii se 
întreabă dacă, într-adevăr, mâine vom trăi în altă lume, controlată 
de niște forţe oculte şi malefice. Volens nolens, mâine vom trăi în altă 
Românie, deoarece ne aflăm în plină „epocă a schimbării”. O transfor- 
mare iminentă și cu mult mai dramatică decât oricare dintre preceden- 
tele metamorfoze. Asta se întâmplă fiindcă ritmul mutaţiilor este mai 
precipitat, inovațiile coincid cu diverse tranziții majore, implicând în- 
treaga planetă. Nimeni nu știe câte Lebede Negre vor mai plana deasu- 
pra Omenirii. Suntem chemaţi să ne mobilizăm forţele, să ne conjugăm 
eforturile individuale pentru elaborarea unei agende a secolului XXI. 
Proiecte de ţară capabile să încorporeze progresele științifico-tehnice 
şi, principalul, să răspundă la întrebarea: Cum și cu ce se va termina ac- 
tuala ofensivă contra Statului și Națiunii? În căutarea unui răspuns la 
atare întrebări, am devenit proiectant etnosistemic și militez pentru 
biodiversitate și antropodiversitate, pentru Statul-Etnosistem, la 
care visez din anii studenţiei și denumit Etnoutopia Dacia Phoenix- 
Dacia Felix. 


București, mai 2020 

Victor RAVINI 
| Unde este patria? 


V.R. — absolvent al Facultăţii 
de Filologie (Timișoara), 

al Facultăţii de Ştiinţa 
religiilor (Suedia) și a 
Universităţii Scandinave 

de Management. În ţară 

a activat ca profesor de 
limba și literatura română, 
tehnician pe şantier. În 
Suedia a fost muncitor la 
Volvo, profesor de germană, 
engleză, franceză, literatură 
suedeză și istorie; a preda 
pedagogia la universitate; 
a lucrat în redacţia Ord&Bild. 
Membru al Uniunii 
Scriitorilor din Suedia. 
Ultimele cărţi apărute: 
Mioriţa — Izvorul nemuririi şi 
Barca veselă, Editura Alcor, 
București. 


Mai întâi, ce este patria? Patria are mai multe 
sinonime: țară, țărişoară, ţară de baştină, loc 
de baştină, patrie-mamă, glie, moşie, vatră, 
vatră strămoșească, nație, naţiune, origine, 
proveniență, pământ, pământ străbun, pă- 
mânt strămoșesc, pământ natal. Patria este 
o noțiune sau un concept social şi, ca toate 
noţiunile şi conceptele sociale, poate avea 
o mulțime de definiţii diferite, după per- 
spectiva din care este privită această realita- 
te. Dicţionarul Explicativ (DEX) dă 22 de 
definiții pentru patrie, dintre care selectez 
doar una: „Patria este țara din care s-a des- 
prins o altă ţară, o provincie etc., care este 
legată de prima prin unitate naţională, de 
limbă, cultură etc.. Același dicționar dă 44 
de definiții pentru națiune, din care selectez: 
„Formă de comunitate etnică-socială a oa- 
menilor, istoriceşte constituită, apărută pe 
baza unităţii de limbă și religie, de teritoriu, 
conștiința identității istorice şi culturale, a 
originii limbii şi culturii, o anumită factură 
psihică, care se manifestă în particularitățile 
specifice ale culturii naționale și în conștiința 
originii şi a sorții comune” Dicţionarele noas- 
tre dau sinonimele pentru națiune: nație, 
neam, popor, norod, limbă, seminţie. 


Ce unește, ce leagă impreună o națiune sau 
un popor? Comunitatea teritoriului geogra- 

fic mărginit între granițele unei țări? Nicidecum. Sunt milioane de 
români în România și alte milioane de români ce au apucat să tră- 
iască în afara graniţelor ei, care au fost stabilite arbitrar, prin tratate 
şi convenţii diplomatice, mereu schimbătoare. Se ştie prea bine că 
în Republica Moldova și în afara graniţelor acesteia trăiesc dintot- 
deauna români, pe întreaga întindere a zonei de răspândire a stră- 
vechii culturi Cucuteni-Tripolia, care se întinde din Transilvania, 
peste Moldova și până în Ucraina. Mai sunt români și în sudul 
Dunării, în Timoc, Voivodina, Macedonia, Epir şi prin alte locuri din 
Peninsula Balcanică. Sunt şi valahi în vest, prin Moravia, în actuala 
Slovacia. Aceştia și-au pierdut limba. Abia mai folosesc câteva cuvin- 
te românești pentru obiecte casnice, dar continuă să aibă costume 
naționale românești. Pe lângă românii ce trăiesc în vecinătatea sau 
apropierea României de mii de ani, mai sunt încă alte milioane de 
români ce trăiesc departe, în diferite țări occidentale, prin Europa, 
America și prin alte țări de pe toate continentele, cât și prin Federaţia 
Rusă, până la Vladivostok. 


Reţin definiția că „patria este țara din care s-a desprins o altă ţară”. 
Reţin și că ţara desprinsă este legată de cea din care s-a desprins „prin 
unitatea naţională, de limbă și de cultură” Desigur că şi dumneavoastră 
şi eu ne gândim la Republica Moldova. Conform definiției din DEX, 
patria Republicii Moldova este România. Republica Moldova este 
legată de România „prin unitatea națională, de limbă și de cultură”. 
Aşadar, aceste două ţări formează un singur popor, o singură naţiune. 
Conform definiţiilor din DEX, românii din cele două țări formează o 
„comunitate etnică-socială a oamenilor, istoriceşte constituită, apărută 
pe baza unităţii de limbă și religie, de teritoriu, conștiința identității is- 
torice și culturale, a originii limbii și culturii, o anumită factură psihică, 
care se manifestă în particularităţile specifice ale culturii naționale şi în 
conştiinţa originii și a sorții comune”. 


În ce constă unitatea şi coeziunea unui popor sau a unei naţiuni care 
trăieşte în două țări? Ba chiar trăieşte în sumedenie de țări, cum trăiesc 
milioane de români risipiţi prin lume, de voie, de nevoie sau fără voie, 
duși cu forța ca în vremurile de tristă amintire pe care nu le putem 
uita. Care este esența, sâmburele sau sufletul poporului român ori al 
naţiunii române? 

Am găsit răspunsul la filozoful german Ludwig Feuerbach (1804 
1872), materialist şi ateist. Selectez aici din două cărți ale lui, unde el nu 
se referă la nicio națiune sau popor anume, ci generalizează. Feuerbach 
subliniază funcţia socială a religiei. El zice că poporul se stimează pe 
sine însuși în măsura în care crede în religia sa. O naţiune e puternică 
şi importantă în istoria mondială numai dacă recunoaște și are un cult 
pentru propria sa nesfârșire și divinitate. Feuerbach consideră că „re- 
ligia e cea mai tare forță unificatoare, legătura cea mai indestructibilă 
a unui popor. Religia e uniunea lăuntrică, însăşi unitatea poporului, 
contopirea naţiunii, întrepătrunderea sa, adunarea, desfacerea și re- 
facerea tuturor ființelor și indivizilor într-o singură ființă. Forța unei 
naţiuni constă în religia sa, este o forță ideală și nu constă din armate 
sau puternice şanţuri și ziduri de apărare. Națiunea își are tăria numai 
în conștiința propriei eternități, care e religia sa”!. Feuerbach revine 
mereu la această idee şi o accentuează în mai multe feluri. 


El mai spune că „prima şi cea mai nobilă înfăţişare a spiritualității unei 
naţiuni e arta şi îndeosebi literatura populară orală. Cea mai înaltă for- 
mă de artă e tragedia, iar tragedia e cea mai de seamă formă a literatu- 
rii”. El continuă: „A doua ca cea mai distinsă înfăţişare în spiritualita- 
tea unui națiuni, și în care aceasta își are adevărul său, e religia”. 


Feuerbach pune totuși religia pe primul plan în alt fel. Religia stă mai 
clar şi mai adânc în duhul poporului decât creaţia literară, cu toa- 
te că nicio națiune nu poate exista fără literatură. Spiritualitatea şi 
înțelepciunea de fapt a poporului constă în religia sa“. Temelia stă în 
religie. În religie poporul recunoaşte și glorifică credința unanimă în 
sine însuși şi nesfârşirea sa ca întruchipare a deosebirii sale spiritua- 


le naționale și ca ființă. El spune că: „Religia e viziunea specificității 
fiinţei unui popor în eternitate sau viziunea generalităţii sale în ființa 
sa specifică. Prin religie poporul în principal se înalță pe sine însuși în 


conștiința fiinţei sale”5. 


El spune că „omul mai caută în religie și un mijloc contra a ceea ce 
îl face să se simtă dependent și condiționat. Astfel, remediul contra 
morții e credinţa în nemurire. Se știe că prima sau cea mai veche religie 
a fost religia naturii, iar până și divinităţile spirituale sau politice ulte- 
rioare, ca zeii grecilor sau germanilor, au fost mai întâi chipuri de zei 
ai naturii. Natura a fost şi este în continuare, la popoarele care trăiesc 


STARE DE VEGHE EJ 


în natură, nu vreun simbol sau unealtă pentru vreo ființă sau zeitate 
ascunsă în dosul naturii, ci natura în sine ca atare e obiect de înaltă 
preţuire religioasă”. 


Feuerbach consideră că literatura populară orală este expresia 
spiritualităţii unei națiuni, iar religia e cea mai mare creaţie spirituală a 
poporului. El explică în ce fel religia este rezultatul proiectării sufletului 
omului pe natură, în același timp în care natura e sanctificată. Legătura 
cu ideea unei lumi metafizice este — după el — o formă de alienare, de 
înstrăinare. Cu această afirmaţie el ne convinge că nu face apologia re- 
ligiei de pe poziţia unui teolog, ci el este un filozof imparțial. 


Feuerbach are dreptate că literatura populară orală și religia sunt defi- 
nitorii pentru o națiune. Dar a scăpat din vedere că mai este ceva. Noi, 
românii, ştim un lucru pe care Feuerbach nu l-a spus. Probabil că nu s-a 
gândit mai departe de lungul nasului: cea mai de seamă creaţie a ori- 
cărui popor este limba sa. Fără limbă nu este posibilă nici religia, nici 
literatura şi nici vreo altă creaţie artistică sau materială a unei naţii, nu 
este posibilă societatea şi nici civilizația. Limba română ne unește mai 
mult decât religia. Unii români cred în ortodoxie, alți cred în ateism, 
care e tot o formă de religie, dar negaţionistă, iar alții nu cred în nimic. 
În aceste vremuri, religia nu mai are forţa unificatoare pe care o avea 
în secolul lui Feuerbach. A trecut pe planul doi. Acum, forța care ne 
uneşte este limba română. 


La Feuerbach găsim și cauzele pentru care în zilele de azi dușmanii 
tradiționali ai românilor, ajutaţi de cozile lor de topor, trădătorii de 
neam dintre fraţii noștri de sânge, fac eforturi disperate să ne şteargă 
identitatea națională și culturală. De aceea ei atacă religia noastră. Ei 
atacă și limba noastră, dar asta nu au învăţat-o de la Feuerbach. O ştiau 
de acasă. 


Limba română străluceşte în creaţiile literare orale ale poporului și în 
scrierile culte. Cele mai strălucitoare opere literare în limba română sunt 
mai cu seamă două poezii: Luceafărul lui Eminescu şi Mioriţa. Nu toate 
popoarele Europei sau de pe alte continente au asemenea opere, din care 
ne vin identitatea națională, unitatea etnică și trăinicia limbii române. 
Limba română este patria noastră a tuturor, dinăuntrul şi din afara țării. 
Când nu ne putem regăsi acasă la vatră, ne întâlnim în limba română, 

prin telefon sau mail. Izvorul nemuririi unui popor este nemurirea lim- 
bii. Nemurirea creaţiilor sale literare, culte şi populare, cât și a credințelor 
sale. În primul rând, credinţa în tine însuţi ca individ şi credinţa în popo- 
rul din care faci parte. Credinţa în valorile noastre, românești. 


Regretatul scriitor Nicolae-Paul Mihail a spus în Târgul Rusaliilor: „E 
cam greu să ne lăsăm dresați după toate mofturile inventate în alte ori- 
zonturi. Vorba românească e o armă care bate orice bombă, chiar mai 
tare decât cele care i-au căsăpit pe japonezi”. 


Limba română este izvorul nemuririi neamului românesc, iar dacă unii 
vor să înrobească lumea cu arme, cu escrocherii financiare și comercia- 
le sau cu şiretlicuri ascunse, românii îi vor dezarma cu vorbe și cuvinte 
potrivite, cu idei nobile, cu creaţii de artă şi cu omenia românului. 


Note | 1 Die Religion ist... der festeste Zusammenhang, das un- 
verletzlichste Band des Volkes. (...) Die Religion ist die 
innigste Vereinigung, ja Einheit des Volkes, sie ist die Zu- 
sammenschmelzung, Zusammendrăngung, Sammlung, 
Auflösung und Vereinigung aller Wesen und Individuen 
in Ein Wesen. (...) Die Kraft eines Volkes ist allein da- 
rum seine Religion, die Kraft ist ein Ideelles, sie besteht 
nicht in der Anzahl der Heere und in der Festligkeit der 
Wiälle und Mauern, und diese Kraft hat ein Volk nur in 
dem Bewußtsein seiner eignen Unendlichkeit, das ist 
seiner Religion (Feuerbach, Ludwig, Einleitung in die Lo- 
gik und Metaphysik, p. 24-25, Wissenschaftliche Buchge- 
sellschaft, Darmstadt, 1975). 

? Die höchste Form der Kunst ist aber dem Begriff nach 
die Tragödie. (...) Die Tragödie ist ... die erhabenste 
Form der Poesie (Idem, p. 22). 

3 Die zweite vornehmste Gestalt des Volksgeistes, in der 
er seine Wirklichkeit hat, ist die Religion (Idem, p. 24). 

* Bei der Religion ist es noch auffallender und sichtba- 
rerer, daf sie aufs innigste mit dem Volksgeiste zusam- 
menhângt, als bei der Poesie, wiewohl auch kein Volk 
ohne Poesie ist (...) Die eigentliche Geist und die Ver- 
nunft eines Volkes ist seine Religion (Ibidem, p. 24). 
Die Religion ist also die Anschauung des besondern We- 
sens im Unendlichen oder des Allgemeinen im besondern 
Wesen; in der Religion erhebt sich daher das Volk in das- 
Bewußtsein des Wesens iiberhaupt... (Idem, p. 27). 

.. in der Religion sucht der Mensch zugleich die Mittel gegen Das, wovon er sich 
abhängig fühlt. So ist das Mittel gegen den Tod der Unsterblichkeitsglaube. (... ) es ist 
jetzt allgemein anerkannt, dass die ălteste oder erste Religion des Menschen die Na- 


6 


turreligion, dass selbst die spăteren geistigen und politischen Gâtter der Volker, wie 
der Griechen und Germanen, zuerst, urspriinglich nur Naturwesen waren. (...) Die 
Natur war daher und ist noch heute bei den Naturvolkern nicht etwa als Symbol oder 
Werkzeug eines hinter der Natur versteckten Wesens oder Gottes, sondern als solche, 
als Natur, Gegenstand religiöser Verehrung (Feuerbach, Ludwig, Vorlesungen über das 
Wesen der Religion, în Sämtliche Werke, Band 8, p. 42-43, Frommann Verlag Günther 
Holzboog, Stuttgart-Bad Cannstatt, 1960). 

Elena UNGUREANU 


Nicolae MĂTCAȘ: „Ce-i viața mea, 
la drept, decât o carte?” 


E.U. — dr. în filologie 
(1999), dr. hab. în filologie 
(2017), cercetător științific 

coordonator la Institutul de 


Filologie Română 

„B. P. Hasdeu'al MECC și 
Institutul de Dezvoltare a 
Societăţii Informaționale. 
Domenii de cercetare: 
gramatica și pragmatica 
textului, ortografie, 
stilistică și poetică, limbaju 
Internetului, lingvosemiotica 
hypertextului. Autoare a 
monografiei Dincolo de text: 
hypertextul (2014) şi a mai 
multor dicţionare. A publica 
circa 100 de articole în reviste 
ştiinţifice din Republica 
Moldova, România, Federaţia 
Rusă. A participat la peste 40 
de conferințe științifice în tară 
şi în străinătate. 


Familiile de ţărani se revoltă din când în 
când şi, după ani de muncă istovitoare a 
mâinilor şi spatelor, anunţă în plămada lor 
câte un spirit răzvrătit, cu largi deschideri 
spre cărturărie. Spirite care fac un transfer 
metonimic dinspre un creier odihnit spre 
unul care conștientizează puterea autoin- 
struirii, responsabilităţii şi a corectitudinii, 
dar şi riscurile la care se expun dacă aleg să și 
le asume. Unul dintre aceste spirite, Nicolae 
Mătcaș, filolog, lingvist, profesor universi- 
tar, poet, publicist, demnitar, om de cultură, 
vedea lumina zilei în îndepărtatul an 1940, 
care avea să devină imediat un an al ruptu- 
rii dintre cele două maluri românești, într-o 
zi de primăvară, în comuna Crihana Veche, 
judeţul Cahul. O copilărie dramatică mar- 
cată de pierderea timpurie a mamei îl sensi- 
bilizează pentru totdeauna, dar, încurajat de 
un frate deștept și înțelegător, se mobilizează 
exemplar şi absolveşte cu menţiune în 1957 
școala generală din localitate, iar cinci ani 
mai târziu — Facultatea de Istorie și Litere 
a unicei pe atunci universităţi chișinăuiene. 


omagial Nicolae Matcaş - 80. Risipă și măsură, Biblio- 


| Textul reprezintă cuvântul introductiv la volumul 
teca Municipală „B. P. Haşdeu”, Chișinău, 2020. 

Scrisul şi lectura aveau să devină prietenii săi devotați, pe care nu 
îndrăzneşte să-i trădeze nici până în prezent. 


Ordinea și exactitatea care traversează scrisul lui Nicolae Mătcaș își trag 
seva din rigoarea şi gustul autorului nu doar pentru științele umanis- 
te, ci şi pentru ştiinţele exacte, încă din perioada când își lua, în 1967, 
doctoratul, cu o specializare pe care rar tânăr din republică şi-o închi- 
puia la vremea ceea: „Lingvistică matematică, structurală și aplicată”. 
Intră deci în școala doctorală (cu adevărat şcoală!) a reputatului roma- 
nist şi specialist în lingvostatistică prof. Raymund Piotrowski, care îi 
dezvăluie misterele unei științe riguroase, dar fascinante, cu legități ce 
funcţionează în limbaj mai ceva ca în alte discipline. „Școlirea” o face 
în centrul cultural al lumii slave - Leningradul de altădată, Sankt-Pe- 
tersburgul de azi, cu o temă care viza limbile romanice! Susţine acolo 
cu brio o serioasă teză de doctor în filologie cu aplicarea metodelor 
matematice la studierea faptelor de limbă. Anume din afara romanității 
providenţa lucra la curajul tânărului de a lupta pentru romanitatea lim- 
bii române, atitudine promovată cu toată seriozitatea de dascălul său 
de origine slavă. Şi tot atunci, cu siguranţă, se puneau bazele viitoarelor 
pârghii ale unui nou spaţiu, virtual de astă dată, înțesat cu biți și pixeli, 
care este internetul prezentului, spaţiu în care statisticile debordează, 
însoțind tot ce mișcă pe întreg întinsul webului. Dar pe atunci încă nu 
avea să se ştie. Văzut ca o construcție dinamică, fabuloasă și dementă, 
haotică și ordonată, webul e tehnologie, instrument și poezie. 


Şcoala de învățământ superior, sărăcuţă în mijloace și materiale didacti- 
ce, îşi aştepta răbdătoare tinerii trimiși la studii. Un pod virtual de scri- 
sori de dragoste (poate le încredințează cuiva dl profesor până la urmă, 
pentru editare?) creştea între El, studiosul, și Ea, tânăra lui soție, cu un 
copil mic în braţe, rămasă acasă, într-un cămin studențesc. Depărtarea, 
cel mai bun leac al dragostei. Întors la baștină, ajunge, în scurt timp, 
decan al Facultăţii de Litere a Institutului Pedagogic (actuala Univer- 
sitate Pedagogică) „Ion Creangă” din Chişinău. Primele experiențe au 
fost cele de elaborare, cu multe elemente de noutate, a manualului de 
limbă maternă pentru clasa a 6-a, semnat împreună cu bălțeanul Ilari- 
on Matcovschi, manual care a cunoscut peste 10 ediţii. Penuria de ma- 
teriale didactice pentru institute şi universităţi îl determină, pe el şi pe 
colegii săi de breaslă, să scrie primele cursuri de Fonetică, Lexicologie, 

Morfologie și Sintaxă, primele dicționare care preluau experiența lexi- 
cografiei românești, și cu ele au fost dăscălite câteva generaţii de filo- 
logi. Adăugăm acestor cursuri universitare alte două volume de căpătâi 
pentru formarea simțului limbii: Probleme dificile de analiză gramatica- 
lă (1978) şi Școală a gândului. Teoreme lingvistice (1982). Apetitul său 
interdisciplinar pentru lingvistică şi matematică avea să dea roade mai 
cu seamă în elaborarea unor cursuri temeinice pentru formarea filo- 
logilor: Introducere în lingvistică (1980) şi Lingvistica generală (1985) 
(pe care am avut bucuria și onoarea să le ascult prin anii 1984-1988), 
scrise împreună cu acum regretaţii profesori Ion Dumeniuk și Silviu 
Berejan. Acestea două, de un curaj și o ţinută nemaiintâlnite pe atunci 
(da, pot fi criticate azi anumite accente ideologizate ale vremii, dar câte 
alte accente — cu ecouri pe termen lung — au fost puse atunci în acele 
izbucniri intelectuale!), sunt parte a patrimoniului filologic autohton. 


Peste ani, când se va dedica definitiv poeziei, îşi va rosti cuvântul ro- 
tunjit în forme exacte precum sonetul, specie spre care l-a împins 
formaţia sa lingvistică îngemănată cu matematica. O conjugare fericită 
stă la temelia scrisului său științific, publicistic, eseistic și poetic, în- 
semnând nu doar talent nativ, ci și muncă de plugar al limbii. Intelec- 
tualul cu sânge de țăran asemuieşte ceea ce era în genele sale cu ceea 
ce l-au învăţat acestea: Țăranul ce-i? Un aprig sonetist./ Se-ntrece-n trebi 
cu neamul de albine./ Din urmă-i curg catrene şi terține/ Şi rime-ncinse-n 
scoarță şi batist.// Un mod firesc de viață, nu un chin e/ Sisifica-ndârjire 
de-alpinist./ (...)/ Compune rânduit, pe îndelete.// În toamnă-și umple 
podul cu sonete,/ Le spilcuie-n canafuri şi brocarte,/ Postându-le pe socluri 
într-o carte (B, II, p. 246) (citatele se dau din colecția Opera Omnia a 
autorului, apărute în 2016). 


Comunitatea ştiinţifică și-l apropriază, apreciindu-i sârguința și 
dedicaţia. Munca în echipă, conștiincioasă şi pedantă, la elaborarea 
dicționarelor i-au înțesat memoria cu neologisme, arhaisme, cuvinte 
livreşti, cuvinte rare, argotice și regionale, pe care, mai târziu, le va ri- 
sipi peste tot în poezia sa. Se ştie că, bunăoară, DELM-ul din 1985, în 
special volumul II, la care a pus umărul împreună cu elita filologică a 
vremii, a făcut o mică revoluţie în spaţiul nostru. Sunt şi ele dovada 
acelei exactități matematice de care are nevoie orice lexicograf (priete- 
nul sau, acad. Silviu Berejan, spunea că nu există nimic mai dificil decât 

munca asupra dicționarelor, când autorul este de-a dreptul „torturat 
de conștiința imperfecţiunii”). Or, perfecțiunea se asociază cu ordinea, 
repetiţia, rânduirea, rostul. 


Opera sa lingvistică a beneficiat de prețuirea tuturor colegilor de 
breaslă de la Chişinău, de la catedră sau de la academie: Silviu Berejan, 
Anatol Ciobanu, Elena Belinschi, Gheorghe Popa, Ion Melniciuc, 
Gheorghe Rusnac, Ion Ciornâi, Petru Butuc, Maria Cosniceanu, Teo- 
dor Cotelnic, Anatol Eremia, Vitalie Marin, Vlad Pâslaru, Vlad Pohilă. 


1989. Se apropia cea mai intensă și mai solicitantă perioadă din viața 
celui care urma să devină un tribun — perioada de renaştere națională a 
basarabenilor intraţi de mai multe decenii în somnul letargic. Contras- 
tul flagrant dintre vorba miezoasă a clasicilor și vorba schingiuită din 
stradă şi din instituţii alimentau în inima lui revolta pentru nedreptatea 
care se făcea limbii materne și pe care chiar el, profesorul de la catedră, 
era obligat să o cultive studenţilor. Publicase deja primele atitudini 
față de soarta limbii basarabenilor în presa vremii. Buna reputaţie și 
competența Domniei Sale îi aduc în anul de glorie al LIMBII ROMÂ- 
NE DIN BASARABIA - o funcţie nesperată la acea vreme pentru un 
dascăl de la facultate — cea de Secretar al unei (importante) Comisii in- 
terdepartamentale pentru problemele istoriei şi perspectivele dezvol- 
tării limbii, numite la acea oră — moldovenești —, comisie care a făcut 
istorie. Ce departament sau comisie ar mai putea face azi un serviciu la 
fel de important limbii române? 


Abia după ce, în anul de graţie 1989, limba română/moldovenească 
obținuse statutul de limbă de stat, începea adevărata şi dificila luptă 
pentru ÎNVĂȚAREA acesteia, pentru însușirea regulilor de vorbire şi 
de scriere a limbii române standard. Cetăţeanului de rând multe lu- 
cruri îi rămâneau neclare, de aceea a fost nevoie să i se explice limpede 
și argumentat ce înseamnă: statutul de limbă de stat al limbii materne, 
unitatea de limbă moldo-română și necesitatea revenirii la grafia latină. 
În acest scop semnează, inclusiv împreună cu lingvistul și profesorul 
Ion Dumeniuk, om de rară onestitate şi patriot cu alese virtuţi, zeci de 
studii şi articole, îmbinând sau alternând cu abilitate caracterul pro- 
fund ştiinţific cu caracterul didactic și cognitiv, urmărind să fixeze de- 
finitiv în conştiinţa tuturor categoriilor sociale ideea limbii romanice 
unice în această parte a Europei — limba română. Acest adevăr ştiinţi- 

fic, stabilit de multă vreme în lingvistica romanică, era respins cu ve- 
hemenţă de către adepţii „moldovenismului primitiv” agresiv, cu care 
s-a dus o luptă „pe viață şi pe moarte”, fapt ce-l determină pe Nicolae 
Mătcaș să publice, de unul singur sau împreună cu colegii de breaslă, 
mai multe salvatoare îndrumare de fonetică, ortoepie, ortografie și de 
punctuație, numeroase articole publicistice, inclusiv în limba rusă, care 
azi pot fi catalogate drept File din marea bătălie pentru limbă. Prezintă în 
presa scrisă, dar şi la radio şi televiziune, cu dedicație și competenţă rar 
întâlnite, o serie de lecţii/conferințe/dialoguri destinate băștinașilor, 
pentru a le înlesni învăţarea scrisului cu litere latine, dar şi cu scopul 
integrării populaţiei alogene în noua situaţie sociolingvistică de după 
1989 (relevant este, de exemplu, ciclul de emisiuni „Cine le paşte, le 
cunoaşte”). Editează, în colaborare cu Ion Dumeniuk, un foarte bun 
manual de limbă română pentru autodidacţii alolingvi (1989). Ca o 
sinteză a activității desfăşurate pe parcursul acelei perioade înfierbân- 
tate la maximum, în anul 1990 apare de sub tipar volumul semnat în 
coautorat cu Ion Dumeniuk Coloana infinită a graiului matern, ca mate- 
rial didactic pentru şcoala națională. 


Cine ştie unde s-ar fi oprit parcursul său profesional, dacă ar fi rămas 
doar la catedră? Între anii 1990 şi 1994 ajunge în scaunul de minis- 
tru al științei și învățământului al Republicii Moldova, în trei guverne 
succesive — Druc, Muravschi, Sangheli, funcție în care și-a pus toate 
speranţele și cunoștințele și în care a trăit toată gama de sentimente, 
fiind aplaudat şi invidiat, împiedicat şi urmărit, suportând tertipuri, 
înfruntând neîncrederi. A fost o perioadă de grele și nemaiîntâlnite 
încercări, dar ministrul, hotărât să promoveze viziunea românească 
a educaţiei, nu a cedat nimic din principialitatea şi modestia Domni- 
ei Sale. Meritul uriaș al lui Nicolae Mătcaș (niciun ministru nu a mai 
avut merite de aceeași înălțime în acest domeniu) și pe care istoria e 
obligată să-l rețină e următorul: a reformat din temelii structura învăță- 
mântului, a restabilit învățământul liceal, a introdus studierea cursului 
integral de literatură română și a celui de istorie a românilor, a des- 
chis instituţii noi de învățământ, a renunţat la şcolile mixte, a renunțat 
la caracterul obligatoriu de studiere a limbii ruse, a creat posibilitatea 
instruirii grupurilor etnice majoritare în limba lor maternă, paralel cu 
învățarea limbii de stat și a unei limbi străine, a unificat programele și 
planurile de studii, a creat colective comune de autori din România 

şi Republica Moldova, a pus calificarea profesorilor pe bază de probe 
pentru ocuparea diverselor grade didactice, a inițiat procesul de racor- 
dare a învățământului la sistemul educaţional românesc și, prin acesta, 
la cel european etc. Cum era de aşteptat, nu a găsit susținere printre 
rusofoni şi rusofili, în primul rând, dar şi printre destui moldoveni 
rătăciţi, care erau majoritari în parlament la acea oră, şi, astfel, o parte 
din eforturile de afirmare a învățământului național i-au fost zădărni- 
cite. Dar bazele fuseseră puse, iar istoria nu mai avea cum să se întoar- 
că înapoi. Faptele aureolate de demnitatea pedagogului și ministrului 
(numit de unii cu multă mândrie ministrul nostru) au constituit prilej 
de apreciere publică în repetate rânduri, printre cei care nu s-au îndo- 
it să o facă numărându-se: Nicolae Dabija, Ion Dediu, Ion Borşevici, 
Ion Ungureanu, Alexandru Bantoş, Ion Buga, Victor Crăciun, Virgil 
Mândâcanu, Petru Soltan, Ion Iachim, Constantin Șchiopu, Valentina 
Butnaru ş.a. 


Între timp, i se recunosc meritele peste Prut, prin acordarea unor presti- 
gioase titluri precum doctor honoris causa al Universităţii „A.I. Cuza” 
din lași (1993) și profesor honoris causa al Universităţii din Bucureşti 
(1994). Credem că anume această recunoaștere în Țară l-a ajutat să 
decidă unde şi cum va suporta mai uşor capriciile destinului. Ostra- 
cizat de către forțele românofobe, care au venit la putere în februarie 
1994, pentru „românizarea” învățământului şi pentru „reetnizarea” ti- 
nerei generații de moldoveni, Nicolae Mătcaș a știut că nu se poate 
opri aici. Rămas fără loc de muncă, fără șansa de a mai reveni la cate- 
dră, află refugiu la revista de știință și cultură „Limba Română”, uni- 
ca în întreaga istorie a Basarabiei având în titulatură numele corect al 
limbii noastre. Publicaţia (să reținem acest „detaliu”!) a fost instituită 
printr-un ordin chiar de ministrul Nicolae Mătcaș, pe 4 aprilie 1991, 
redactor-şef fiind numit regretatul profesor lon Dumeniuk (decedat 
pe 3 noiembrie 1992), iar în calitate de redactor-șef adjunct jurnalis- 
tul Alexandru Bantoş (din 1994 și până în prezent — redactor-şef). În 
prefața volumului omagial Alexandru Bantoș notează despre ministrul 
ajuns volens-nolens jurnalist: „...În împrejurări mai puţin faste (1994- 
1995), Nicolae Mătcaș, unul dintre ctitorii publicaţiei, devine şi unul 
dintre distinşii angajaţi ai revistei. Tandru, modest, emanând voie 
bună și echilibru sufletesc, de parcă nici nu trăia cea mai crudă dramă a 
existenţei sale, disciplinat ca un neamţ, urca în biroul de la etajul cinci 

al Casei Presei, unde era sediul revistei, la oră fixă, rămânând îndelung 
față în față cu manuscrisele autorilor. Avea răbdarea și priceperea de a 
lucra cu tenacitate, migălos textele, înnegrind paginile și copiindu-le 
de iznoavă, dacă era cazul, pentru dactilografiere. Era atent cu toată 
lumea, gesturile sale exprimând respect și generozitate, demnitate și 
responsabilitate, optimism și speranţă că lucrurile se vor schimba spre 
bine. Atunci, în acele zile de tihnă, banală şi prozaică muncă asupra 
verbului, cred că în sufletul lui Nicolae Mătcaş s-a redeșteptat poetul 
hotărât să recucerească splendorile vieţii și optimismul de a trăi, învin- 
gând zilele negre și nopţile albe ale omului trecut în lista indezirabili- 
lor” (Calvarul... 2011, p. 15-16). 


Copilul său de suflet, revista „Limba Română”, a rămas mereu în cen- 
trul atenţiei Domniei Sale. S-a bucurat când a fost calificată drept cea 
mai cotată revistă de ştiinţă şi cultură în tot spaţiul românesc, s-a în- 
tristat când asupra revistei plana sabia lui Damocle, când revistei, pe 
nedrept, anumite instanţe pretins academice i-au contestat calitatea 
de publicaţie ştiinţifică (deşi în revistă semnează cei mai buni lingviști 
ai momentului din Republica Moldova, România și din alte țări), l-a 
durut când revista nu s-a mai bucurat de susţinere financiară... Anu- 
me de aceea a informat publicul devotat cu tot ce s-a întâmplat din 
deceniu în deceniu, pentru a nu se aşterne praful uitării pe filele isto- 
riei zămislite ÎMPREUNĂ cu toţi cei care, de-a lungul anilor, au con- 
tribuit la propășirea şi promovarea verbului matern. Dintre acestea 
se desprind două articole scrise cu prilej aniversar, purtând special 
același titlu, pentru a sublinia temeritatea și perseverenţa publicaţiei: 
20 de ani de luptă şi rezistență // „Limba Română”, 2011, nr. 3-6, p. 
55-68 şi 25 de ani de luptă şi rezistenţă // „Limba Română, 2015”, nr. 
5-6, p. 85-97, în care, pe bună dreptate, identifică „destinul limbii cu 
destinul revistei” („Limba Română”, 2013, nr. 9-12, p. 7-10). Anu- 
me de la această tribună a adevărului ştiinţific şi-au rostit pledoariile 
reputați lingviști precum Nicolae Corlăteanu, Rajmund Piotrowski, 
Silviu Berejan, Mircea Borcilă, Gheoghe Chivu, Anatol Ciobanu, 
Dumitru Irimia, Stelian Dumistrăcel, Nicolae Saramandu, Gheorghe 
Mihăilă, Marius Sala, Nicolae Felecan, Eugen Beltechi, Anatol Ere- 
mia, Valeriu Rusu, Eugeniu Coșeriu ş.a. Având în vedere impactul pe 
care l-a avut și pe care indubitabil îl va avea în continuare Eugeniu 
Coşeriu în știința filologică, ținem să menționăm că nicio altă revistă 

cu profil umanist nu a valorizat atât de bine opera coșeriană precum 
a făcut-o revista ctitorită acum trei decenii de Nicolae Mătcaș, Ion 
Dumeniuk și Alexandru Bantoș. 


Autoexilarea în România (în 1995) l-a salvat, l-a tămăduit, după care, 
în noua sa calitate, cea de expert superior la Direcția Românii de pre- 
tutindeni a Ministerului Educaţiei de la București, l-a călit, oferindu-i, 
printre miile de hârtii şi demersuri, bucuria aducerii în Țară, la studii, a 
miilor de tineri basarabeni dornici de carte. 


Plecat „din Țară în Ţară”, Nicolae Mătcaş nu a renunţat nici pentru o 
clipă la misiunea sa în lupta pentru dreptate și adevăr. A continuat mi- 
găloasa muncă de cultivare a limbii prin publicarea de articole și edi- 
tarea unor volume importante (De la grotesc la sublim, 1995, probă de 
acuratețe și exactitate în gândire, cu numeroase tablete de cultivare a 
limbii, care ar merita şi azi să stea în fața unui public nu doar de pe 
Facebook sau Instagram, ci și în şcoala de toate gradele, inclusiv școala 
online. Chiar ar merita o nouă formulă de prezentare, căci argumentul 
lor stă şi acum în picioare. Este de ajuns să ne amintim doar una dintre 
ele: De-ale parlamentului (p. 96-123), alcătuită din 101 expresii utiliza- 
te greşit de către clasa politică din Republica Moldova). 


Trei ani mai târziu îi apare volumul Român mi-e neamul, românesc mi-e 
graiul, 1998, o antologie de autor ce demonstrează cu argumente de or- 
din cultural, istoric și lingvistic unitatea națională a tuturor românilor, 
indiferent de spațiul geografic și de frontierele politice de moment. O 
prețioasă recunoaștere în Țară a profesionalismului lingvistului o con- 
stituie apariţia în 2000 a volumului Româna corectă (în colaborare cu 
Elisabeta Şoşa; coord.: Flora Şuteu). Tot în această perioadă, sprijină și 
coordonează, împreună cu profesorii Silviu Berejan şi Anatol Ciobanu, 
apariţia volumului Limba română este patria mea. Studii. Comunicări. Do- 
cumente, 1996, sel. şi pref. de Alexandru Bantoș. Ediţia I este dedicată 
ilustrului lingvist al contemporaneităţii Eugeniu Coșeriu, originar din 
Mihăileni, Bălți. Cea de-a II-a ediție, revăzută și adăugită, apare în 2008 la 
„Casa Limbii Române” din Chişinău, în memoria iluștrilor lingviști basa- 
rabeni: Eugeniu Coșeriu (27.07.1921-07.09.2002), Nicolae Corlăteanu 
(14.05.1915-21.10.2005) și Silviu Berejan (30-07.1927-10.11.2007). 
Antologia include texte publicate în revista „Limba Română” și recon- 
stituie cronica dezavuării falsei teorii a „limbii moldovenești”, impusă 

abuziv în partea stângă a Prutului de către regimurile țarist și sovietic, 
argumentează necesitatea imperioasă de a reveni la adevărul științific și 
istoric privind identitatea etnolingvistică a românilor basarabeni. 


Un veritabil eveniment științific şi cultural l-a constituit editarea în 
2011 a antologiei ce-i poartă semnătura Calvarul limbii române din 
Basarabia, „Casa Limbii Române”, Chişinău, 2011, selecţie, coordo- 
nare şi prefață de Alexandru Bantoş. Cel mai reprezentativ volum al 
profesorului Nicolae Mătcaş a repus în circuit o bună parte din textele 
semnate în anii 1987-2010. Cartea cuprinde şi o primă bibliografie a 
lingvistului, elaborată de către Maria Cudlenco, bibliotecară în satul 
de baştină a protagonistului, la împlinirea a 70 de ani ai acestuia. De 
altfel, un capitol important al prezentului volum omagial completează 
substanţial acea bibliografie (numărul publicaţiilor ajungând la peste 
900, deci practic dublându-se), în special cu publicațiile apărute în ul- 
timul deceniu, având o structură nouă, raportată la cerinţele bibliogra- 
fice actuale. 


Grija permanentă față de viitorul celei mai importante reviste filologice 
autohtone, pe care a ctitorit-o, cu suferință şi speranță, avea să şi-o ex- 
prime din nou, în 2015, într-o Scrisoare deschisă adresată guvernanțţilor. 
Niciun semn de atenţie însă dinspre Chișinău, unde partidele de la 
putere, respectiv, guvernele și miniștrii, se schimbă cu viteze mai mari 
decât timpul necesar pentru a citi scrisorile înaintaşilor. În 2019, către 
31 august, aşteptam un text cu ocazia celor trei decenii de luptă pentru 
românism în Basarabia, dar textul cela s-o fi rătăcit prin sertarele, par- 
don, mapele computerului domnului profesor, căci nu am găsit niciun 
articol publicat, care să-i poarte semnătura și care trebuia să fie una 
specială. O fi renunțat să mai creadă în izbândă?, ne-am întrebat. 31 
august 2019 a fost, din păcate, o zi aproape banală. Golul acela însă iată 
că este acoperit de o amplă mărturie testamentară, pe care autorul o 
publică la finele lunii martie a acestui an în revista „Observatorul” din 
Toronto (Canada) și în revista „Limba Română”, 2020, nr. 1, p. 28-76, 
invocând a nu știu câta oară imaginea prietenului său cel mai devotat 
- Ion Dumeniuk, căzut în marea bătălie pentru limba română din Basa- 
rabia. 


Plecarea din Chișinău la Bucureşti i-a acutizat tânga după idealul unirii: 
La Chișinău mi-i dor de România,/ La Bucureşti de Basarabia mi-i dor, 

zice autorul. Când valul luptei pentru limbă și alfabet s-a mai potolit, 
lui Nicolae Mătcaş i-a surâs Gioconda: dânsul și-a căutat pana și peniţa 
de poet, pe care le purtase în buzunar și în suflet pe vremea tinereţii, 
şi, nestingherit de nimeni şi nimic, i-a închinat în nopţile de nesomn 
şi veghe nenumărate poeme şi sonete. Cu fiecare nou volum și-a fă- 
cut drum tot mai sigur în rândurile poeților: Surâsul Giocondei (1997), 
Trenul cu un singur pasager (1998), Azur (2002), Cåte-s visele, multele... 
(2003), Coloana infinitului (2003), De-a alba-neagra (2006), Roată de 
olar (2008), Vernale ploi (2009), Un câmp minat, urcușul (2010), 101 
poeme (2011), Sonete (vol. 1: Altarul arderii de sine (2012), vol. 2: Ca 
un Ocnus, damnat (2013), vol. 3: Socluri statuare (2013), vol. 4: Orfan 
de chipul meu (2014), vol. S: Frunză prinsă-n gren (2014), 505 sonete 
(2016), Bolnav de ţară [în 2 vol.], 2016, Iar când cu miei va ninge prin 
ponoare... [în 2 vol.], 2016. 


Pe lângă cele 20 de cărți de poezie, a împrăștiat, făcând o adevărată ri- 
sipă, versurile sale prin mai toate revistele româneşti, care încă respiră 
aerul poeziei. S-a impus ca adept al unor poetici situate pe baricade 
diferite, cea a tribunului și cea a estetului. Celei dintâi azi i se contestă 
frecvent valoarea artistică, dar, la vremea dangătului de clopote, din anii 
90 ai secolului trecut, acea poezie a ridicat lumea din case, ceea ce în- 
seamnă că a jucat un rol covârșitor în procesul de deșteptare naţională 
a neamului. Poezii pe care mulțimea le rostea și le cânta într-un glas în 
Piaţa Marii Adunări Naţionale — loc unde se vibra în unison, ca la un 
cenaclu de pe vremuri. Piaţă care azi nu mai adună, de la un timp, decât 
tineri fără idealuri, la concerte dubioase, în urma cărora se strâng mii 
de sticle goale. (Faptul acesta nu trebuie uitat, mai ales că noii politici- 
eni tulbură frecvent apele, amintind periodic unui public cam uituc că 
„problema limbii” nu s-a consumat definitiv.) Azi patosul lor s-a cam 
volatilizat, dar a le recunoaște meritul în trezirea noastră ca (bucată de) 
neam. e datoria generaţiilor de azi și de mâine, care pot vorbi nestin- 
gherit în limba lor maternă. Sonetele cu tematică patriotică semnate 
de Nicolae Mătcaş sunt și ele parte a unui manifest de românitate al scri- 
itorilor basarabeni. Le găsim adunate în cele două volume din colecția 
Opera Omnia cu titlul Bolnav de Ţară (laşi, 2016). Din acest manifest 
de românitate fac parte nu doar manualele, dicționarele, discursurile 
publice în ultimul soviet suprem și în primul parlament independent 
al Republicii Moldova, volumele de autor cu articole dedicate limbii 

române - din el face parte întreaga sa creaţie poetică. Una, antologi- 
că — În limba română (1995) — e un apogeu al acelui manifest, la care 
adăugăm O Țară am. Manualele de istorie contemporană ar trebui să 
reţină pe paginile lor un astfel de manifest al basarabenimii revoltate 
de la finele secolului trecut, iar printre numele de referință este şi cel al 
ministrului cu suflet de poet Nicolae Mătcaş. 


În 2016, în aceeași colecţie i-au apărut încă două volume de poezie, de 
astă dată lirică, cu titlul Iar când cu miei va ninge prin ponoare... (2016), 
o selecție de versuri apărute în cele peste două decenii de la debut — 
multe dintre ele de pus în ramă, de citit și recitit. 


Pentru poet, sonetul a devenit un fel de „agheasmatar” (Antologia poe- 
ziei româneşti cu formă fixă. Ediţie îngrijită, notă asupra ediţiei, concep- 
te și bibliografie de Nicolae Leahu și Raisa Leahu. Prefaţă de Nicolae 
Leahu, Chişinău, Ştiinţa, 2015, p. 20). Fascinaţia pentru sonet vine din 
constrângerile pe care le impune poetica acestei specii. Forma rigidă 
este confruntată cu condiția unei izbucniri gramaticale, care poate veni 
doar dintr-o cunoaştere profundă a posibilităților latente ale limbii. 
Determinarea de a scrie sonete și, în special, de a exersa migala, cre- 
ând coroane de sonete, este, de fapt, „o superfină replică la proliferarea 
unui verslibrism tot mai trăncănitor, dar și un răspuns inteligent la pro- 
vocările hedoniste ale postmodernității” (Idem, p. 21). Cum spuneam, 
mai cu seamă în sonete vedem în efortul poetului acel „elan originar 
către ordine” sau rânduială, pe care o întâlneam anterior în Școală a gân- 
dului sub formă de teoreme riguros construite și explicate. Altfel zis, 
„deşi canoanele nu sanctifică, vizibilitatea lor disciplinează, impunând 
un minim respect față de meserie, față de regulile cele mai generale ale 
breslei” (Idem, p. 20). Deşi inegală, poezia lui Nicolae Mătcaş scapără 
în multe locuri, lăsând cititorul vrăjit de frumuseţea fulgerătoare care 
îi străbate lirica. Scriind sonete, poetul se află chiar în miezul limbii. 
Acest stil flamboaiant, definit prin complicarea și rafinarea expresiei, 
este una din trăsăturile poeticii sale. Cum, pentru spiritele elevate, cu 
imaginaţia aprinsă, matematica şi informatica (da, și webul de pe tot 
întinsul internetului) sunt arhitecturi poetice, tot aşa, cercetătorul a lu- 
crat cu arme lingvistice pentru a sculpta forme matematice. Poezia l-a 
făcut fericit, cu siguranţă, căci, aşa cum mărturisește într-un interviu 
recent distinsul cărturar, „M-a furat lingvistica, dar m-a ţinut în braţe 

poezia” (2016). În urzeala textelor poetice ale lui Nicolae Mătcaș întâl- 
nim topitura pânzelor din antici şi am crede că chiar textul (textuarea) 
e un fel de risipă, căci, zice poetul: E-o rfsipă, dar şi-o măsură-n toate,/ 
Cum nu există viaţă fără moarte (I, II, p. 222). 


Autorul vede CARTEA ca pe un rafinat produs intelectual, care în- 
seamnă și ea tot o formă fixă, riguroasă, deci ordine, măsură. Tot ce-și 
doreşte e să i se recunoască truda și râvna: Simt cum sinistra vârstă mă- 
nvăluie cu-ncetul/ Şi, chiar de nu sunt clasic, cum glăsuie poetul,/ Aş vrea, 
la cap de cale, să-mi văd finit Sonetul (B, I, p. 146). 


Motivul creaţiei (ars poetica), cel mai frecvent, derivă în altele, precum 
cel al călătoriei, cunoașterii, suferinţei, căutării, mântuirii etc. Nu exis- 
tă altă armă de luptă, dar nici de convingere, decât limbajul, puterea lui 
fiind incomensurabilă: Un rege pe destine, stăpân pe-ntreg pământul,/ Te 
suie, te coboară, încoronat, cuvântul (B, I, p. 383). Suflul volumelor sale 
de poezie se hrănește din toate marile subiecte şi teme ale literatu- 
rii: nemărginita dragoste de ţară, limba mamei, așteptarea, rezistența, 
credinţa, despărţirea, trecerea timpului, înstrăinarea, pierderea valorilor, 
senescenţa, dragostea, eternitatea, deșertăciunea, singurătatea, suferința, 
boala, moartea... (întâlnite la toți marii sonetiști). Ca şi la marile mode- 
le poetice, frecvent intertextualizate (Shakespeare, Petrarca, Eminescu, 
Voiculescu etc.), și pentru Nicolae Mătcaş iubirea, iar, prin intermediul 
ei, fiinţa celui care o cântă, este pusă mereu în relaţie cu timpul, cu eterni- 
tatea, cu gloria, dar şi cu boala. Toate se acutizează, atunci când intervine 
ruptură (raptul), pe care o/îl adânceşte și mai mult, azi, pentru noi toți, 
boala și frica globală. Alături de libertatea de care avem nevoie ca de aer, 
rigoarea şi disciplina vor fi la mare căutare în timpurile care vin. 


Creaţia poetică a lui Nicolae Mătcaș a intrat în atenţia criticii literare; 
astfel, mai multe studii au luat în discuţie bogăţia de procedee și motive 
care i-au inundat opera: Mihai Cimpoi, Adrian Dinu Rachieru, Aurel 
Sasu, Tudor Opriș, loan Mazilu-Crângașu, Victor Crăciun, George 
Chirilă, Theodor Răpan, Ionel Marin, Ion Ciocanu, Mihail Dolgan, 
Anatol Ciocanu, Ana Bantoș, Veronica Bâtcă, Elena Ungureanu, Elena 
Tamazlâcaru ş.a. 


În ultima perioadă, își dedică timpul unei specii mai lejere — catrenul, 
cu tematici desprinse din experienţa vieţii: Lucrurilor le află cheia / 

Omul, Dumnezeu păzească-l./ Vremea-nvaţă şi pe-aceia/ Care n-au în 
viață dascăl (Dascălul tuturor). Pe lângă catrene şi strigături, scriitorului 
nu-i este străină o specie din alt registru, epigrama, pe nedrept neglija- 
tă în spaţiul nostru, dar care îşi aşteaptă cititorii şi, evident, cercetătorii. 


Cronicar neostoit, a considerat de bun-simţ să omagieze izbânzile 
confraţilor, ale unora dintre cei mai importanţi oameni de cultură şi 
ştiinţă din republică, cu mulți dintre care a mâncat aceeași pâine şi 
sare, precum Raymund Piotrowski, lon Ungureanu, Silviu Berejan, 
Gheorghe Ghidirim, Ion Buga, Vlad Pâslaru, Alexandru Bantoş, 
Vitalie Marin, Timotei Melnic, Virgil Mândâcanu, apoi, tot pentru 
mulți dintre ei, a scăpat o lacrimă când au plecat, și nu a fost rugat, ci 
din inimă a scris cuvinte întru amintirea lui Nicolae Corlăteanu, Ion 
Dumeniuk, Valentin Mândâcanu, Eugeniu Coșeriu, Grigore Vieru, 
Ion Ungureanu, Silviu Berejan, Petru Soltan, Nichita Chiricenco, Ion 
Berghia, Victor Ciutac, Dionis Lica ş.a. 


Într-un interviu realizat recent la Bucureşti, profesorul Nicolae 
Mătcaş ne-a şoptit că în această viaţă valoarea primordială cade pe 
familie și prieteni: „Prieteni, ocrotiți-vă familia, fără ea n-am putea 
trăi!” „Vă împărtăşesc bucuria de a fi avut în viață parte de câţiva prie- 
teni adevărați: marele om de cultură, actor și regizor Ion Ungureanu, 
prieten de crez și suferință în «exilul» nostru bucureștean; temera- 
rul luptător de pe baricadele luptei pentru limbă română şi revenirea 
la alfabetul latin în Basarabia, camaradul meu ucrainean de luptă și 
crez național, prof. univ. Ion Dumeniuk, și scriitorul bucureştean, 
popularizator al ştiinţei, personalitate de cultură enciclopedică şi rară 
modestie şi cumsecădenie, Tudor Opriş. Încurajarea şi susținerea 
reciprocă ne-a ajutat să rezistăm nu numai obstacolelor vremii în 
aparenţă de netrecut, ci şi să ne aducem contribuția modestă la re- 
vigorarea conștiinței etnolingvistice şi naţionale a semenilor noștri 
basarabeni. Mă bucur în prezent de fericirea de a avea şi câțiva prie- 
teni în sensul adevărat al cuvântului mult mai tineri și mai inteligenți 
decât noi la vârsta lor." 


Între normă (restricţie) şi libertate, între inovaţie şi clişeu, între 
reverență și protest, între imitație și transgresiune, sonetele ce poartă 
semnătura lui Nicolae Mătcaș fac acum parte din patrimoniul literar 
românesc. Forma fixă e, de fapt, un act de autodisciplinare a gândirii și, 

am zice, chiar a simţirii, care au un rol covârșitor în procesul hedonist 
al lecturii: țin atenția cititorului trează. Mai mult. Întreaga sa operă, de 
orice natură ar fi, poate fi asemuită unui sonet. Iar scrisul și discursul, 
ca risipă de semne şi ca măsură a lor, sunt sisteme metrice care fac din 
omul de cultură omul care împrăștie, prin sacrificiu şi râvnă, cu dispe- 
rare și îngăduinţă, prin rugă și trudă, semințele cunoașterii. Care, cine 
ştie, în timpurile care vin, poate că ne vor salva. 


La mulţi ani, dragul nostru dascăl! La mulți ani, limba română din Ba- 
sarabia! 


27 aprilie 2020 

Viorica-Ela CARAMAN 


Desant rusesc 
în viața ficţiunii basarabene 


V.-E. C. — autoare a 
volumelor de critică literară 
Ante-Scriptum, Chişinău, 
2009 (Premiul Tineretului 
municipiului Chişinău 
pentru Ştiinţă şi Artă, 
Premiul literar pentru debu 
al Salonului Internationa 
de Carte, Chişinău, 2009), 
Modele ale temporalității 
poetice, Chişinău, 2012 
(Premiul Naţional al 
Tineretului, 2012). Membru 
al Uniunii Scriitorilor din 
Moldova. 


Natura conflictuală întreținută a situaţiei poli- 
tice postsovietice din spaţiul basarabean — de 
trei decenii armata rusească încă nu s-a retras 
din regiunea transnistreană —, generează încet 
şi un tip specific de scriitură, satelit al litera- 
turii de război. Sunt de remarcat în acest sens 
şase autori basarabeni cu proze despre numitul 
război de pe Nistru din 1992: Grigore Chiper, 
Dumitru Crudu, Olga Căpăţână, Gheorghe 
Budeanu, Victor Grecu, Vitalie Colț. Pentru 
viața spaţiului basarabean acest conflict ar- 
mat a însemnat partea vizibilă și obiectivan- 
tă a unei lungi istorii a hărțuirii, nici acum 
încheiate, exercitată de către o mare putere, 
Federaţia Rusă, asupra unei bucăţi teritoriale 
de la granița Europei, pe care și-a dorit-o sub 
influenţa sa cu orice preţ, dincolo de înceta- 
rea Războiului Rece, destrămarea URSS şi în 
pofida consecinţelor firești de retragere a tru- 
pelor militare rusești. Ambiţia rusească nu a 
cedat niciodată, deși revoluțiile din jurul lui 
'89 o puseseră la zid, aducând sfârșitul uniu- 
nii, astfel încât acum în Republica Moldova 
mai trăim absurdul comemorării a 29 de ani 


Textul de față constituie prefața volumului antologic 
de proză tematică După război, aflat în curs de apariție 


la Editura Prut Internaţional, Chişinău. 

de independenţă, pe care acest război a certificat-o o dată în plus, după 
Declaraţia de independenţă de la 27 august 1991, numărând totodată 
același număr de ani de când trupele rusești se tot retrag din Transnistria 
— cordonul separatist de fabricaţie sovietică al Republicii Moldova. 


Datele obiective ale războiului, prezente şi în proza de ficțiune, constituie 
premise consistente pentru a face literatură pe marginea acestui subiect. 
Republica Moldova s-a aflat, fireşte, în defensivă. După ce Moldova a 
primit statutul de membră ONU (2 martie 1992), preşedintele Mircea 
Snegur a autorizat o acțiune militară împotriva forțelor separatis- 
te care atacaseră anterior și continuau să atace posturi ale poliţiei din 
Transnistria loiale Chișinăului. Republica Moldova a luptat fără armată 
(aceasta înființându-se mai târziu) cu gardiștii Federaţiei Ruse, stabiliți 
pe teritoriul nostru; toți luptătorii erau, fireşte, fie fără nicio pregătire mi- 
litară, fie cu armată sovietică, dar trebuiau să lupte pentru valori diferi- 
te, de aici infinitele prilejuri de şantaj politic şi hărțuire între adversari. 
În patru luni de ostilități, cele mai grele lupte s-au dat pe platourile de 
la Cocieri, Coșniţa și Tighina. La 21 iulie 1992 Republica Moldova și 
Federaţia Rusă au semnat o Convenţie cu privire la principiile reglemen- 
tării paşnice a războiului de pe Nistru. Pacea rusească este însă una cu 
totul specială. Iar aceasta a născut noi destine umane. 


Cei şase scriitori identificați sunt autori basarabeni născuţi pe ambele 
maluri ale Nistrului, cu o experiență existenţială și literară diferențiată. 
Nu sunt cu toţii neapărat cei care au luat arma în mână, dar nu au trăit 
cu o mai mică intensitate realitățile războiului decât cei care au apăsat 
pe trăgaci sau au fost ţinte și victime, printre aceştia, spre exemplu, Olga 
Căpăţână este fost ofițer în armata sovietică și în cea națională. 


Din punct de vedere istorico-literar, prozele acestora nu mai ridică 
aceleași probleme pe care le punea scriitura tematică reflectând ulti- 
mul mare război mondial, care impunea categorizări axiologice, distin- 
gând mai ales „autori toxici”, precum îi numește Anatol Moraru - cei 
care trăiau din rentele ideologice ale beligeranţilor sovietici, gen Petre 
Cruceniuc sau Iacob Kutkoveţki și chiar Ion Druţă, de cei care inovau 
prin introspecţie și reflecţie psihologizantă precum Vladimir Beșleagă 
sau Grigore Vieru. Dar nici despre incursiunile metafizice nu mai e ca- 
zul să vorbim astăzi pe marginea prozei tematice a războiului din '92, 
când, pe de o parte, postmodernismul, marşând cu jubilaţie pe această 

dimensiune din mijlocul cotidianului, a devenit o monedă curentă de 
schimb în viaţa literară, iar pe de altă parte, când, într-o lume liberalizată 
îşi continuă nestingherit viața spaţii încremenite (Iulian Fruntașu) în... 
conflict (politic, armat etc.). Şi atunci ce ne-ar mai rămâne din scrieri- 
le despre consecinţele fierbinţi ale unui străvechi Război Rece? Anume 
ceea ce din altă parte se vede mai puţin. Bucăţile vizate redau scenarii pe 
care le putem crede „prescrise', iar readucerea lor în atenţia cititorului 
contemporan are beneficii pentru reconfigurarea orizontului nostru de 
aşteptare ca cititori, dar și ca indivizi care încearcă o înțelegere a istoriei 
nedetaşată de destinele individuale. Aici asistăm la (re naşterea fiorului 
vieţii, pe de o parte, iar pe de altă parte, la o dinamizare a travaliului li- 
terar în sine prin tematizare. Or, tema războiului lipseşte din postmo- 
dernismul intrat cu desăvârşire în uz astăzi, iar un exercițiu de lectură 
tematică e tocmai bun după ce am învățat meta-re-lectura. 


Născut în Transnistria, de formaţie inginer și cu studii de artă plastică, 
Vlad Grecu devine scriitor pe măsură ce publică volum după volum, 
având la activ vreo trei cărți doar despre conflictele politice și armate ale 
spaţiului basarabean. Scrisul său este unul încadrat, nu neapărat tema- 
tic sau conceptual, ci mai ales stilistic, iar acest aspect dă tonul primelor 
două în mod inevitabil. Lectura îţi dă repere ale unei cuprinderi locali- 
zatoare, însă pe măsură ce înaintezi în volum, începe să prindă contur 
ideea de metabolism cu ardere completă. Cuprinderea unui cosmos în 
miniatură, pe durata celor două faze de respiraţie, se consumă ca la „case 
mari”, unde există iubire, minciună, trăiri contradictorii sau neînțelese 
etc. Însă acest metabolism de care vorbim la Vlad Grecu va ţinti mai mult 
realitatea antropologică a spațiului basarabean decât sfera sa literară. Un 
simplu exemplu de diferenţiere ar fi scena amoroasă cu rusoaica în ro- 
mane scrise diferit: cea din Fabrica de genii (2018) şi cea din Rusoaica 
lui Gib Mihăescu. Ambii protagoniști iubesc o rusoaică ce li se refuză, 
unuia — banal, accidental, anecdotic aproape, altuia ontologic, din cauza 
prăpastiei pe care o întind misterele fiinţei ei. Rusoaica lui Gib Mihăescu 
va rămâne o figură diafană, de substanță vădit literară, perenă, în schimb 
Nastea lui Vlad Grecu este una ce coboară iute din paginile care o dez- 
văluie, având parte de o dezvrăjire fără intenție (sic!), când oarecum ino- 
centa voce narativă se identifică cu cea a copilului din Hainele cele noi ale 
împăratului. Scriitorului Vlad Grecu se remarcă în polifonia simfonică 
generală despre spiritul rus prin faptul că scoate în evidenţă o realitate 

fără ecou. Expresivitatea sa este una (voit?) tamponată, iar marile teme 
sunt invitate într-o cutie (a marginalității istorice?) fără rezonanță, aşa 
cum nu suntem obișnuiți să le receptăm. De bine ori nu, Vlad Grecu, 
odată împrietenit cu scrisul, insistă să provoace un spirit critic cu astfel 
de abordări printr-un uz scriitoricesc sistematic, dând semne de prolifici- 
tate. Dincolo de orice pretenţie însă, romanele lui Vlad Grecu constituie 
literatură de galerie în astfel de antreprize, dând tonalitatea precipitată a 
atmosferei tematice de război, de la care pornesc, orice s-ar spune, toate 
celelalte discuţii în literatură. Autenticitatea literară a contribuţiilor sale 
descriptive sunt direct proporţionale cu veridicitatea istorică a eveni- 
mentului. 


Gheorghe Budeanu, publicist și participant la acest conflict, se remarcă 
prin romanul Un strigăt pe Nistru, în care Radu Păduraru, moldoveanul 
eminent cu armată sovietică, este sacrificat de gardiști pentru reproşul 
acestuia de a ne fi răpit ieșirea la mare. Este moldoveanul plutitor pe 
Nistru, țintuit simbolic pe o cruce. Gheorghe Budeanu are un scris exer- 
sat, cu debit pentru cititorii care ţin la orizontul lor de așteptare, dar ușor 
astenic pentru cei care ţintesc provocarea estetică, despre dramele peri- 
feriilor în care forța fizică învinge forța argumentului, unde învinge, de 
fapt, dicteul interesului geopolitic cu preţul unor destine care nu cos- 
tă nimic în valul istoriei, dar care în literatură se reclădesc după model 
manolean. Gheorghe Budeanu scrie despre sacrificiile pe dimensiunea 
anonimităţii, despre sacrificiile subterane, nu în zid. 


Vitalie Colț, tânăr scriitor născut la Grigoriopol, în Transnistria, după un 
volum de poezii Pacea din Transnistria, apare cu o schiţă în care se perindă 
fulgerător și memorabil câteva dialoguri scurte, reperând în tabloul nara- 
tiv dezastrele anatomice ale măcelului și închizând o scenă erotică ce-și 
pierde în totalitate sensul iubirii sau pe cel reproducător, dar îmbrăţişând 
unul de trecere psihedelică. Textul lui Colț este un ciob de sticlă ce re- 
flectă în toate nuanțele irizaţiile morţii, păstrând o transparenţă realistă. 


Dumitru Crudu, scriitor contemporan consacrat, face o figură aparte în 
acest context. O viziune tonică foarte nuanțată îl recomandă deopotrivă 
pentru toate cele patru genuri în care exersează cu succes: poezie, roman, 
proză scurtă şi teatru. Expresivitatea mustoasă a scriiturii sale este doar 
una dintre plăcerile lecturii lui Dumitru Crudu, oricând prelungibilă, 
fastuoasă. În căutarea însă a unui sens gregar al realului, autorul exce- 

lează, original, nu atât în ironie, sarcasm, zeflemea, cât mai ales într-un 
soi de (ne)impăcare mucalită cu absurdul, ca principal resort al vieților 
noastre. În benzile sale narative, aparentele premise de revoltă şi răbuf- 
nire ale intrigii constituie mai ales provocările unei voci narative gata să 
facă un pas înapoi de dragul unui adevăr mai presus parcă de fabricaţia 
estetică, iar acesta, de regulă, se pune de-a curmezișul așteptărilor pe care 
le înmănunchează concursul de împrejurări înfățișat. Şi de data aceasta, 
prin figura fulgerătoare şi neașteptată a Iuliei, bucata lui Dumitru Crudu 
urmează filozofia „colacului peste pupăză”, dar fără isonul răului, ci răs- 
turnând un peisaj de lament peste mâlul de bun-simţ al vieţii adevărate. 


În acest an volumul de debut al lui Grigore Chiper (Abia tangibilul, poe- 
me), un nume de care nu se poate lipsi literatura din Basarabia, marchea- 
ză trei decenii de la apariţie. Apetenţa poetică cronică îl face pe scriitorul 
Grigore Chiper să se evidenţieze la subiectul conflictului de pe Nistru 
cu doar câteva pagini pe proză (ultra-)scurtă, în care reuşeşte totuşi să 
disloce o realitate istorică, pentru a o confrunta cu una tot istorică, la fel 
de absurdă, prin doar trei cuvinte: „farfurie extraterestră” și „lugoslavia'. 
Cele două articulaţii lexicale vădesc tensiunea magmatică a unei distopii 
în care în orice moment te trezești, într-o viață banală cu griji prozaice, 
cu ozn-uri, care nu apar, precum în percepția cinematografică, decât în 
ofensivă și de obicei nemotivat. Făcutul bagajelor și „lugoslavia” aşterne 
peste realitatea din Transnistria ideea tranzitoriului și a golului pe care se 
ţine un stat-armată. 


Poate mai mult decât ceilalți autori, Olga Căpăţână a devenit un nume 
foarte reprezentativ pentru scriitura tematică de război. A publicat la 
acest capitol şi volume documentare, memorii, roman, poezie. Cu filo- 
logie la Bălţi, a activat ca ofițer în armata sovietică, apoi în cea națională 
moldovenească, participând la războiul din Afganistan și la cel de pe 
Nistru. Din 2004 face parte din diaspora pariziană, activând ca jurnalist 
de investigaţie. Printre ultimele sale apariţii — trei volume au văzut lumi- 
na tiparului la Bucureşti în 2018: Dobrenii, Agent dublu şi Lilith. Unele 
dintre volumele sale s-au bucurat de traduceri în franceză şi rusă. Profilul 
scriitoarei este special printre ceilalți autori nu doar pentru că reprezintă 
polul feminin al tragicului și fatalității damnate în literatura contempora- 
nă basarabeană, ci şi pentru că este una de o intensitate aparte. În peisajul 
militar al scrisului său, creionat până în detalii birocratice şi de inventar, 

Olga Căpăţână realizează portretele unor caractere de forță (care încap 
totuşi cu greu în cămășile stilistice ale autoarei!) mereu în confruntare 
cu o carmă în care pâlpâie amenințările tragicului. Alimentată de o dură 
experienţă existenţială, vocea Olgăi Căpăţână devine una inconfundabi- 
lă datorită circumstanţei de o concentraţie densă pe care nu se pot pro- 
iecta decât personaje tari, ca întrupări ale gustului vieții. 


Gestul reunirii prozei tematice de război astăzi echivalează cu o punere 
ocazională față în faţă a vieţii cu literatura, nu fără o provocare electivă. 
E ca şi cum ai da o fugă la un capăt de lume, la o margine în care lu- 
crurile se amestecă, ca să vezi cum viaţa și literatura se privesc în ochi 
din inima haosului. Cel mai important mesaj al acestei proze tematice 
şi pentru care publicarea unui volum antologic la ora asta a istoriei își 
găseşte justificarea este faptul că un război nu constituie doar un eve- 
niment datat, dar mai ales o realitate cu atavisme atemporale (nu doar 
estetice, scriitorii nu trăiesc din dividendele tragediilor umane), întrucât 
imprimă mentalităţii unei comunități un registru conceptual și psihic 
decisiv pentru identitatea sa. Iar în aceste condiții nu mai discutăm în 
termenii libertăţii interioare sau ai îngrădirii spiritului, ci, în perspectivă, 
în termenii unui alt mod de a fi al individului. Părinţii Iuliei din proza lui 
Dumitru Crudu, pentru a reveni la unul dintre autorii grupaţi în această 
sinteză, personaje lezate şi traumate în ceea ce numim libertatea de gân- 
dire şi de auto-identificare etnică, se ciocnesc de zidul anume al acestui 
mod nou, bizar, străin, dar perfect legitim de a fi al fiicei lor, care alege 
să-şi continue viața nu în altă parte decât acolo unde pulsaţiile conflictu- 
lui au constituit modul ei personal și intim de intrare în această lume, pen- 
tru că anume în aceste condiţii a cunoscut valorile perene ale umanității, 
precum prietenia, de exemplu. Ea este Phoenixul fericit totuși al prafului 
de tun, din cauza căruia a suferit generaţia precedentă, fără să fie un rod 
al sacrificiului, pentru că oricum viaţa izbucnește printre ruine, dincolo 
de economia războiului, care nu este niciodată una a vieții. 


Evenimente precum comemorările războaielor sau ale altor tragedii isto- 
rice reclamă, în virtutea tradiției şi a primului impuls afectiv al societății, 
revendicări în cadrul fenomenului victimar. Dar imediat după — o reven- 
dicare a sentimentului vieţii. Iar acesta este adevăratul subiect literar ex- 
cerptat din smocul de planşe ale realităţii în care a fi şi a nu fi îşi dau mâna 
pe muchia neantului în cadrul acestui instantaneu istorico-literar. 


EEE PT RO MIÂINIĂ 


loan-Aurel POP 


Manager, director, 
rector, șef, ranking 


I-A.P — președintele Academiei 


Române, p 


al Universităţi 


din Cluj- 


coautor a peste 80 de cărți, 


tratate și ma 


700 de studii 
recente fiind Istoria României 


moderne (201 


la români. Pledoarie pentru 
latinitate (2019); Istoria ilustrată 


a românilor pen 


rofesor și rector 
i„Babeș-Bolyai” 
apoca. Autor și 


nuale și a peste 
și articole, mai 


9); De la romani 


tru tineri (2018); 


Istoria, adevărul și miturile 
(2018). Doctor honoris causa 
al 10 universități din ţară și de 


peste hotare. Membru al unor 
academii și societăţi savante 


străine, între 


Europeană de Știință și Artă de 
la Salzburg (Austria), Academia 
Naţională Virgiliană din 


Mantova (Italia), 


din Veneţia (Italia), Academia 


Europeană d 


care Academia 


Ateneo Veneto 


e Ştiinţe, Arte şi 


Litere din Paris (Franţa) ș.a. 


În lumea aceasta a noastră mică și neînsemna- 
tă, şefia, dregătoria, oficiul, funcţia, rangul etc. 
au purtat nume variate şi au trebuit să iasă me- 
reu în evidenţă. Astăzi, cu puţine excepții, în 
conformitate nu numai cu obiceiul recent, ci 
şi cu legislația, regulamentele și statutele, ori- 
ce conducător se numeşte manager. Rectorul 
însuși (în orice universitate din România) 
este un manager, pentru că are de alcătuit și 
de prezentat senatului nu un plan de acțiune 
sau de conducere, ci un „plan managerial”; di- 
rectorul general al unui muzeu se cheamă ma- 
nager general etc. Aproape toate instituţiile 
sunt conduse de manageri. Până nu demult, 
managerul era exclusiv un însoțitor al unei 
echipe sportive (sau, rar, artistice) ori al unui 
campion/artist, era acela care se ocupa cu or- 
ganizarea, cu dirijarea și cu problemele finan- 
ciare ale turneelor, adică un fel de impresar. 


Dicţionarele curente românești definesc ma- 
nagerul drept acea persoană „care conduce 
o entitate economică, îndeplinind, integral 
sau parțial, funcţiile de previziune și organi- 
zare a activităţii, de coordonare şi antrenare 
a personalului subordonat și de control asu- 
pra obiectivelor propuse sau drept persoana 
care se ocupă cu problemele administrative şi 
organizatorice ale unui sportiv, ale unei echi- 


FAŢETELE CUVÂNTULUI EJE 


pe sportive ori ale unui colectiv artistic”. Ce caută atunci managerii în 
universităţi, în muzee, în teatre, în centre și institute de cercetare? Este 
foarte greu de spus! A apărut și ideea năstrușnică despre posibili rec- 
tori lipsiţi de calitatea de cadru didactic și de titlul de doctor. Această 
idee este prevăzută și în Legea educaţiei din 2011, aflată în vigoare. Cu 
alte cuvinte, rectorul unei universităţi ar putea să fie, la rigoare, un bun 
administrator, fără nicio calificare de specialitate, fără nicio realizare 
ştiinţifică şi fără normă didactică. Dar cine să asculte de un asemenea 
rector-manager? Cine şi cum să-l bage în seamă în vreo universitate 
europeană care se respectă? Știu exemplul unei venerabile universități 
germane care, prin anii 2000, după modelul american (aplicat nu peste 
tot, ci pe ici-pe colo), şi-a găsit un rector adus din Canada, un admi- 
rabil administrator şi un eficient făcător de bani, dar care nu mai avea 
nimic cu școala, cu educaţia, cu învățământul și cu cercetarea. Senatul 
respectivei Alma Mater l-a răbdat (cu chiu, cu vai) un mandat, iar apoi 
l-a invitat să-şi găsească un alt job. În locul lui, senatul a ales un vene- 
rabil specialist în studii clasice, profesor cu ştate vechi, respectat, cu 
sute de cărți și articole în portofoliu, în faţa căruia toți profesorii şi 
studenții făceau reverenţe și-l salutau cu „Magnificenţă!'. I-am întrebat 
pe colegii mei cum e cu talentele administrative ale noului rector și 
mi-au spus un lucru admirabil: nu are nevoie de așa ceva, pentru că, 
bucurându-se de respect și de prestigiu nemărginit, este înconjurat de 
o echipă de specialişti în variate domenii, plini de zel și supercalificați 
în domeniile lor. Rectorul a fost, din secolele al XI-lea-al XII-lea încoa- 
ce, de la înființarea primelor universităţi, simbolul erudiţiei, al acribiei, 
al muncii didactice și ştiinţifice de cel mai înalt nivel, a fost funcția cea 
mai înaltă de reprezentare, și nu de administrare. Rectorul nu face o 
meserie, ci îndeplineşte o misiune. De ce să-i stricăm rosturile lui mile- 
nare acum și de ce să-i pervertim menirea? 


La fel cu directorii de muzee, de centre și institute de cercetări, de ar- 
hive istorice, de biblioteci. Şi aceştia trebuie să fie niște învățați, de- 
oarece conduc echipe de învăţaţi şi nu antrenează sportivi, nici nu 
administrează ferme vegetale sau zootehnice, nici nu produc piese de 
schimb pentru mașini, contra cronometru. Chiar și termenul director 
este un neologism în românește, dar unul care s-a împământenit. Ce 
rațiuni există — în afară de tendinţa păcătoasă de uniformizare a vieţii 
cu orice preț — de a crea alt termen? Pe de altă parte, managerul are 

întrebuinţările lui cunoscute și, oarecum, consacrate, pe care le-am re- 
marcat mai sus. De ce oare să fie toți șefii manageri? Ar urma, conform 
acestei logici, ca în loc de directori adjuncţi și de prorectori să spunem 
vice-manageri? 


De altminteri, nici șefii nu mai sunt şefi. Acest cuvânt (cu sensul de 
conducător) a intrat în româneşte din limba franceză, probabil încă din 
secolul al XIX-lea și s-a naturalizat destul de repede. Recent, şi bucăta- 
rii de lux au devenit şefi, din moment ce sunt conducătorii bucătăriei. 
Dar ei —- înnobilaţi peste noapte - nu pot fi simpli şefi precum şefii de 
gară, şefii de orchestră sau șefii de lucrări, ci trebuie să fie obligatoriu 
„chefi'. Aberaţie mai mare nici că se poate, cel puţin din două motive! 
În primul rând, limba română este o limbă fonetică și nu putem să scri- 
em „chef” şi să citim „șef”, În al doilea rând, cheful are în româneşte un 
înţeles precis şi înseamnă „petrecere, chiolhan, bună dispoziţie, voie 
bună, veselie etc”. Astfel, dacă dorim cu tot dinadinsul ca bucătarul să 
fie rebotezat şef, atunci nu avem altă soluţie decât să scriem şef. Preţul 
este însă „pedepsirea” cu exilul a cuvântului bucătar, care vine din fru- 
mos sunătorul bucate, de origine latină. Cum ar suna să zicem , în loc 
de „sarea în bucate”, „sarea în alimente” sau chiar „sarea în mâncare” 
sau, în loc de „bucătărie”, să impunem „şefie”? 


Situaţia aceasta îmi aminteşte de o alta, tot lipsită de consistenţă logică 
şi devenită chiar comică. Pe vremea stagiaturii mele, sub regimul co- 
munist, fiecare profesor începător trebuia să facă un plan de lecţie, care 
era verificat de şeful de catedră (profesor de specialitatea novicelui.) şi 
de unul dintre directorii şcolii. De la o vreme, a venit o directivă - nu 
ştiu de unde! — în care se cerea schimbarea denumirii banalului plan 
de lecţie în „proiect de tehnologie didactică”. Am întrebat și eu pe mai 
marii liceului cum de s-a ajuns la o astfel de rătăcire și răspunsul a fost 
că trăim într-o societate tehnologică, a inginerilor, și că totul trebu- 
ie adaptat acestei realități. După câţiva ani, năzdrăvănia aceasta a fost 
abolită, din câte ştiu, dar a arătat cât de profund ştim noi, românii, să 
trăim absurdul. Dacă şi cercetarea, și şcoala, și arhivele, și biblioteci- 
le, şi muzeele „se manageriază” și dacă specialiștii din toate domeniile 
sunt acum manageri, atunci ce mai fac administratorii și de către cine 
şi cum se mai face cercetarea, creaţia, interpretarea datelor? Ce era aşa 
de rău în termenul director, încât să fie repudiat şi de ce rectorul — care 

de când este lumea trebuie să fie un mare profesor, un savant respectat 
— este pus să facă, în mod obligatoriu, „plan managerial”? Managerii ar 
trebui să fie şefii unor instituţii lucrative, adică aducătoare de profit. 
De când instituţiile de cultură care promovează cultura naţională tre- 
buie să fie aducătoare de profit material? „Profitul” cultural nu ar tre- 
bui să aibă legătură directă cu banul. Institutele de arheologie, teatrele 
naționale, muzeele de istorie nu au cum să aducă venituri bănești, să 
genereze averi, altele decât cele spirituale. Ar fi mult mai înţelept să fim 
manageri atunci când se cuvine și să-i lăsăm să existe și pe directori, 
rectori, administratori, dregători, conducători, lideri, fruntași, șefi etc. 


În același spirit, este greu de înţeles de ce termenul de ranking tinde 
să elimine vechile forme, intrate demult în uz, precum clasament/cla- 
sificare sau ierarhizare/ierarhie. În consecință, noi nu mai facem clasa- 
mente ale universităților, ci ranking-uri, ba și metaranking-uri. Fireşte, 
devine cool să spunem și să scriem ranking, dar nu văd rațiunea pentru 
care am elimina termenii mai vechi din limba noastră, pe aceia care 
exprimă exact același lucru. 


Limba are legile ei, care nu se încadrează ușor în limbajul de lemn voit 
de oficiali. S-a vrut odată, prin anii '70-'80 ai secolului trecut, scoaterea 
din vocabular a cuvintelor domn/doamnă, în favoarea perechii slavo- 
sovietice tovarăș/tovarășă şi a fost un eşec total. Ba mai mult, de când 
„tovarăș” ni s-a băgat pe gât cu sucitorul, nu mai poți să spui nici măcar 
„tovarăş de vânătoare”, precum scria Mihail Sadoveanu în 1926, fără să 
nu fi catalogat drept nostalgic comunist. 


Cuvintele nu se pot exila, condamna, blama sau distruge, așa cum face 
uneori o societate cu oamenii indezirabili. Cuvintele sunt ca banii — 
după cum spunea demult un cărturar - și circulă dacă sunt bune, dacă 
sunt intrate în uz. Circulaţia lor nu trebuie însă forțată pe motiv că ne 
plac mai mult unele decât altele. Este loc pentru toate cuvintele limbii 
române, ca și pentru cele care vin mereu din alte limbi. Se mai „tocesc” 
unele dintre aceste cuvinte, prin abuz sau din alte motive, dar este bine 
ca „tocirea” aceasta să fie naturală. Limba română, asemănătoare unui 
organism viu, este o limbă permisivă, deschisă, adaptabilă, dar nu este 
chiar gumilastic și nici nu se lasă mereu umilită. 

ESTE UŞOR de admis, încă de la Joseph Ven- 
dryes citire (Le langage. Introduction linguis- 
tique à l'histoire), că nu prea putem lupta cu 
vorbirea, mai precis cu abaterea de la norma 
gramaticală, abatere care, cu timpul, ar putea 
deveni chiar normă (vezi pluralul bări, de la 
bară, cum este şi oltenescul căși de la casă, sau, 
recent, un decât... pozitiv). Dar este altceva 
decât abaterea maladivă, ce se referă la defi- 
cite cu explicație de natură neurologică (de 
tipul afoniei, afaziei etc.), de resortul medici- 
nei. Totuşi, în ceea ce priveşte discursul pu- 
blic, pentru cine are urechi să audă, în cazul 
de față, minte și interes să priceapă, poți în- 
cerca să discuţi despre abaterile față de logică. 


BUNUL DEVENIT CONTRARIUL ne-a mai 
reținut atenţia (text în volumul Cuvintele, în- 
cotro?, 2017), şi am putut da vina pe vechi 
deprinderi semantice (chiar dinspre latină), 
când adjectivul primeşte valorile „mare, mult, 
tare”, obişnuit cu referire la timp ori cantita- 
te, și cu nuanțele „întreg, repede; îndelungat”, 
ca în situaţiile „o bucată bună de timp” (timp 
care poate fi chiar bun). Dar şi un alt fel de 
timp se măsoară (poate comod publicistic), 
mai întâi, în ore: „Bătaie de joc la Vama Scu- 
leni! Oamenii aşteaptă ore bune la rând ca să 
treacă granița țării”; urmează, cu insistenţă: 
„verificările se fac greoi, mulți dintre cei care 

tranzitează zona petrecând (!) ore bune la rând” (/bzi.ro/); „Gravidă, 
bătută cu ciocane de iubit! Ororile la care bărbatul a supus-o ore bune” 
(/ciao.ro/; bun apelativul și inspirată şi topica!). Niciun fior semantic 
(ca să nu mai vorbim de stilistică) faţă de vecinătăţi de nemulțumire sau 
de violenţă, nici vorbă! Deși prin aceiași termeni sunt numite (încă) 
şi ore de cu totul altfel: „Află care sunt cele mai bune ore de somn” 
(/divahair.ro/), respectiv „O. R. şi-a scos iubitul la plimbare, la mall! 
Ce au făcut, ore bune, cei doi porumbei” (/spynews.ro/, cu ofertă „vi- 
deo paparazzi”). Asocierea celor două cuvinte continuă şi după decla- 
rarea pandemiei: „Un şofer de tir din Sibiu, care transportă zahăr din 
Franţa, stă de ore bune în Vama Nădlac” (/oradesibiu/). 


NUMAI DE LA NOI? În aparentul vârtej, semnalat, al absurdului, gă- 
sim referiri și la orele (ne)bune ale altor zone (mai civilizate!): „Apple 
Maps, sistemul de hărți creat de către compania Apple pentru iPho- 
ne şi iPad, este indisponibil de câteva ore bune fără ca americanii să 
confirme în mod oficial asta până de curând” (/idevice.ro/), ori de la 


englezi: „Pasagerii blocaţi ore bune pe aeroportul Luton, relocați către 
alte zboruri!” (/b1.ro/). 


ŞI LA MAI MARE: „Copil dispărut fără urmă, de zile bune. Poliţia face 
apel la cetățeni” (/cugetliber.ro/), respectiv „O copilă de 12 ani, însăr- 
cinată, a ajuns la spital în stare critică: Bebeluşul din pântec era mort 
de zile bune” (/ al.ro/). Oare neglijata s-ar putea bucura când notează 
că „Dar nu m-a sunat de zile bune” (/reverso.net/, exemplu de enunţ 
pentru traducere din română în engleză!). La zi: „Mii de oameni vor 
rămâne fără curent zile bune după trecerea uraganului Florence” (Real 
tv, 14.09, ora 7,40). Augmentare: „A fost diagnosticată cu cancer, după 
ce a făcut ani buni o greșeală majoră!” (/ciao.ro/). Dar unii ştiu măsu- 
ra: „Ai zile bune și ai zile proaste” (un Will Smith, despre performanţele 
actoricești ale lui Neymar; /agerpres.ro/). 


MINUTUL CONTEAZĂ ȘI EL: „VIRALUL ZILEI! Un bărbat a blo- 
cat minute bune un sens giratoriu din Galaţi ca să-și pozeze mașina” 
(/b1.ro/). S-a inventat chinul bun: „O şoferiță a făcut o criză de nervi 
după ce s-a chinuit minute bune să iasă din parcare” (/antena3.ro/). 
Ba, şi primejdia bună: „un bărbat a fost salvat după ce a plutit minute 
bune în derivă pe o saltea gonflabilă pe Marea Neagră” (/ziuaconstan- 
ta.ro/). Unii cred că se poate și altfel: „au blocat minute în șir un drum, 

fiind filmaţi de către şoferii prinși în trafic” (/ciao.ro/). lar pentru alții 
chiar e de bine: „Ruby s-a sărutat minute bune cu iubitul în aeroport” 
(/cancan.ro/). 


BINELE NU SE LASĂ NICI EL. La Botoşani, „35 de pompieri au mun- 
cit mai bine de 5 ore ca să stingă focul” (/ziare.com/). În alte părți, a 
fost şi mai grav: „Pompierii s-au chinuit mai bine de 3 ore să stingă un 
incendiu la Hârşova” (/replicaonline.ro/; vezi şi chinul de mai sus!). 
Binele din mină: „Acţiunile de salvare a celor trei mineri /blocaţi în 
mina Lupeni/ au durat mai bine de 11 ore” (/tion.ro/). Cred că aici, 
instinctiv, eventuala repetare a lui m este de vină: „mai mult” (?). 


ACUM, LA ZI. Pentru noi, este o secetă cumplită, căci nu a mai plo- 
uat cam de două luni de zile, dar asta nu le impresionează pe fetele, 
gătițele ca de obicei, de la meteo tv (ne-resetabile), pentru care „avem 
o vreme bună”, „ne simțim bine, timpul este frumos”, de zici că ar fi 
preocupate de reacțiile unor eventuali... sponsori, ce le-ar fi promis o 
ieşire la iarbă verde. Iar dacă la mare mai este cam frig, atunci urmăresc 
zilele însorite de pe la munte, sistematic prezentate, masiv de masiv 
şi cabană de cabană, de parcă nu ar fi intervenit încă dominatorul şi 
internaţional potolitorul /stayhome. Vezi şi „Lanurile de grâu pârjolite 
de secetă” (TVR Moldova, 3.05.2020). Acum, lăsând la o parte fetiţele 
(probabil, ne-resetabile!), oare cu ce se mai ocupă coordonatorii pro- 
gramelor, cărora nu ar trebui să le scape alternanţa dintre imaginile cu 
fermieri disperaţi, care bagă demonstrativ palmele în crăpăturile din 
pământul în care seminţele s-au uscat și... destinderea (?) meteo pe 
calapod din alte vremuri (cândva chiar mai... bune!). Oare le vine pes- 
te mână să zică, la nevoie, „cerul este senin”, „timpul este uscat”? Căci, 
dacă se înnourează puţin, când, pe vremuri, la ţară se făcea cruce mur- 
murându-se „ad-o, Doamne!”, fetele noastre, gata: ne pasc „aversele”, 
„ploile răzlețe”, dar cu x litri pe metrul pătrat. Ca să nu mai vorbim de 
vreo mocănească, în stare să sature pământul uscat! 


CU CE SE ADUNĂ. Însă anomalia lexicală pare să fie chiar la ea aca- 
să în discursul public actual. Doar câteva observaţii. În ordonanţele 
militare se vorbeşte de o așa-numită „distanță socială”, sintagmă care, 
luată de pe la alţii, cu traducere greșită, i-a contrariat pe unii, ba chiar 
i-a făcut suspicioși pe... reveniţii, rromi, de pe la Țăndăreii Ialomiţei 
(mic orăşel supranumit și „Dealurile Beverley pentru gangsterii ro- 

mâni” — Wikipedia): adică nimic nu s-a mai schimbat? Ne-au ţinut so- 
cial la distanţă din vremuri amare, iar acum se proclamă ca obligație? 
Protestul tacit al comentatorilor tv se manifestă fie printr-o substituire 
lesnicioasă în familia de cuvinte, prin distanțare (momentană, poate și 
spontană!), fie sinonimică, evitând și socialul: „spaţiul (inter )perso- 
nal”, „spaţiu de siguranţă” etc. Iată şi alte poticneli, cea mai importantă 
fiind însăși denumirea pandemiei, care se bucură de o variaţie denomi- 
nativă măcar suspectă; avem (n-am mai avea!), mai întâi, „coronavi- 
rus”, dar ce ne facem cu „noul coronavirus” (vezi, ca bâlbă, și „noul vi- 
rus de tip coronavirus”) ? Căci nou atrage atenţia asupra vreunui vechi! 
Oare avem, în materie, şi unul nou şi altul vechi?, se pot întreba unii. 
Şi să nu mai amestecăm lucrurile și cu un „covid-19”, eventual cu re- 
sentimentalul „virusul din China”, căci nu toată lumea este la nivelul 
(aici de-a dreptul pernicios) al gusturilor celor avizaţi şi stilisticieni pe 
deasupra! (iar asta înainte de a fi vorba de mutații ale virusului). Şi, 
fără a fi direct în temă: realizatorii unor emisiuni invită telefonic (ade- 
sea insistent) pe câte cineva, pentru vreo lămurire sau explicaţie, iar, la 
sfârşit, le mulțumesc „pentru intervenţie”! Păi, (a) interveni înseamnă „a 
întrerupe pe cineva, a intra într-o discuţie din proprie iniţiativă şi, une- 
ori, abuziv”, nu „a răspunde unei invitaţii”. Aceasta este o modificare 
semantică a substantivului pe cale de a fi impusă de televiziuni servite 
de aberanţi, şi nu ne-ar mira ca, într-o viitoare ediţie a DEX-ului, să fie 
admisă ca nuanţă de exprimare posibilă, chiar dacă facultativă! 


CUVINTE BUNE şi adevărate, cinstite și fericit încurajatoare plenar la 
emisiunea titrată „Eugen Doga cetățean de onoare la Iași” (TVR Mol- 
dova, 3.05.2020). Ca să ne păstrăm încrederea și în cuvinte! 

Anatol EREMIA 

Relevanţa geografică, 

istorică și socială a toponimiei 
din Câmpia Bălţilor (I) 


A.E. — dr. hab., profesor 
cercetător, lingvist, specialist 
în onomastică. A editat 25 
de cărţi, cele mai recente 
fiind Dicţionar explicativ 

şi etimologic de termeni 
geografici, Chişinău, 2006; 
Dicţionar geografic universal, 
Chişinău, 2008; Localitățile 
Republicii Moldova. Ghid 
informativ documentar, 
Chișinău, 2009; Dicţionar 
geografic universal, Bucureşti, 
2008; Atlasul hidronimic al 
Republicii Moldova, Chişinău, 
2017; Destinul cuvintelor. 
Breviar onomasiologic, 
Chișinău, 2017; Tezaurul 
toponimic românesc. 
Republica Moldova. Arealul 
Leova, Chișinău, 2018. 


Câmpia Bălţilor ocupă partea de sud a Câm- 
piei Moldovei de Nord. Acest spaţiu reprezin- 
tă un teritoriu cu trăsături specifice sub aspect 
geografic, istoric şi social. Arealul toponimic 
şi-a păstrat identitatea proprie din cele mai 
vechi timpuri, purtând amprentele principa- 
lelor epoci din istoria ținutului. Din punct de 
vedere administrativ-teritorial, această zonă 
este cuprinsă în limitele actualului raion Sân- 
gerei. 


Cadrul geografic. Arealul toponimic, cu 
suprafaţa de aproximativ 1100 km”, include 
70 de localităţi: 2 orașe (Sângerei, Biruinţa) 
şi 68 de aşezări rurale, dintre care 24 cu sta- 
tut de comună. Cele mai vechi localităţi din 
zonă sunt Sângerei, Bilicenii Vechi, Heciul 
Nou, Copăceni, Drăgănești, Rădoaia, Pepeni, 
Prepelița, Coşcodeni, Dumbrăviţa. Reședința 
administrativă a raionului este orașul Sânge- 
rei. 


Relieful zonei este predominant de câmpie 
deluroasă, partea sa central-vestică fiind ocu- 
pată de dealurile Ciulucurilor, cu înălțimi cu- 
prinse între 250 și 350 m: Huhurezul (257 m), 
Strigoiul (266 m), Chetrişul (272 m), Dealul 

Galben (296 m), Rădiul (350 m). Partea de est a zonei se învecinează 
cu Podişul Nistrului, unde culmile colinare au şi aici mari altitudini: 
Călimănelul (267 m), Chiatra (279), Dumanul (280 m), Oituzul (288 
m), Dealul Vechi (313 m). Văile râurilor sunt în general largi şi întinse, 
costişele dealurilor din preajmă fiind domoale și prelungite. 


Reţeaua hidrografică de suprafață este formată de ape curgătoare (râ- 
uri, râulețe, pâraie) și stătătoare de diferite dimensiuni (lacuri, iezere, 
heleșteie, iazuri). Limitele de nord şi de est ale zonei sunt marcate de 
râul Răut, pe cursul său mediu. Partea de vest este străbătută de Ciu- 
lacul Mare (60 km), cu afluentul său Ciulucul Mic (58 km) şi coaflu- 
entul său Ciulucul de Mijloc (45 km). Aceste râuri acumulează apele 
mai multor pâraie, fiecare formând microbazinele lor cu trăsături hi- 
drografice mai mult ori mai puţin comune. În Răut se varsă râulețele 
Soloneţul (40 km), Iligacea (20 km) și Chiua (19 km), care străbat 
partea de est a zonei. Pe multe dintre văile și vâlcelele din zonă se află 
o mulțime de lacuri și lăcușoare, iazuri, iezere şi iezurcane. Cele mai 
mari şi mai vechi sunt lacurile din preajma satelor lezăreni, Chișcăreni, 
Dumbrăviţa, Bilicenii Vechi. Odinioară și apele mari, şi apele mici erau 
deosebit de bogate în pește, faima de altă dată păstrând-o până astăzi 
doar unele dintre ele. 


Clima locală are un caracter continental temperat, cu temperaturi 
medii anuale pozitive. Temperatura aerului oscilează vara între +18* 
și +30* C, iar iarna între —3* și —13* C. Pe întreg parcursul anului pre- 
domină vânturile cu direcţiile dinspre nord și nord-vest, precum și din 
sud și sud-est. Presiunea medie anuală este cea generală pe republi- 
că — 763-764 mm ai coloanei de mercur. Cantitatea medie anuală de 
precipitaţii atmosferice este de 500 mm. 


Vegetaţia este reprezentată de plante specifice zonelor de câmpie, cu 
unele particularități de stepă și silvostepă. Pădurile sunt rare, acestea 
ocupând suprafețe neînsemnate pe culmile colinare și pe văile din 
apropierea satelor Rădoaia (Pădurea Rădoaiei), Heciul Vechi (Pă- 
durea Veche), Chişcăreni (Pădurea Nouă), Coşcodeni (Zimbroaia), 
Dumbrăviţa (Rădiul), Prepeliţa (Schinăriile). Speciile de arbori și 
arbuști mai răspândite sunt stejarul, carpenul, fagul, frasinul, arțarul, 
plopul, salcâmul. Flora este bogată în plante de cultură: cerealiere, le- 
gumicole, tehnice, floricole; pomi fructiferi, viță-de-vie. Predomină în 

zonă solurile de ciornoziom, în amestec cu cele cenușii și brune de pă- 
dure. Şi clima și solurile sunt favorabile agriculturii. 


Fauna este reprezentată de speciile tipice de câmpie: vulpea, iepurele, 
mistrețul, bursucul, ţistarul, iar dintre păsări — vrabia, ciocârlia, gra- 
urul, pițigoiul, cucul, cioara, potârnichea, prepelița, porumbelul de 
câmp, ciocănitoarea. Speciile de pești cele mai răspândite, din lacuri şi 
iazuri, sunt crapul, carasul, ştiuca, șalăul, plătica, baboiul, ţiparul. Re- 
sursele de subsol cele mai însemnate sunt: calcarul, gresia, nisipul, ar- 
gilă (Râmbu 2001; Atlas 2002; Postolache 1995; Prrm6y 1985; Araac 
1990). Particularităţile fizico-geografice şi naturale respective şi-au gă- 
sit reflectare în toponimia zonală, majoră şi minoră, istorică şi actuală. 


Repere istorice. Descoperirile arheologice probează în această zonă o 
străveche viață umană sedentară. Cercetările de teren demonstrează că 
oamenii au locuit aici permanent încă din epoca paleoliticului, cea mai 
veche perioadă a istoriei omenirii, caracterizată prin folosirea uneltelor 
şi armelor din piatră cioplită. Principala lor ocupaţie era vânatul, pes- 
cuitul, culesul fructelor și poamelor de pădure. Prezente sunt şi vestigi- 
ile arheologice din epocile de mai târziu. 


Din paleolitic (mil. XV-XI î. Hr.) s-au găsit obiecte din cremene pe te- 
ritoriul satelor Alexăndreni, Coşcodeni, Cotiujenii Mici, Dumbrăviţa, 
lezărenii Vechi, Pepeni, Prepeliţa, Rădoaia. În preajma aceloraşi sate 
şi pe moșiile altor localități (Bilicenii Vechi, Copăceni, Chirileni, 
Chișcăreni, Mândreştii Noi) au fost identificate obiecte din mezolitic 
(mil. XIL-VII î. Hr.) şi neolitic (mil. VI-V î. Hr.). Perioada neoliticului 
şi cea a eneoliticului (mil. IV-III î. Hr.) se caracterizează prin folosirea 
uneltelor de piatră deja şlefuită, din oase de animale, dar și din aramă. 
Îşi fac apariţia, în faza lor primitivă, agricultura, creșterea animalelor, 
olăritul. 


Din epocile fierului (mil. II-I î. Hr.) şi a bronzului (sec. X-VIIî. Hr.), peri- 
oade istorice când au fost descoperite fierul și bronzul și s-a început pro- 
ducerea uneltelor de fier și a obiectelor de bronz, datează reminiscenţele 
de cultură materială găsite pe teritoriul satelor Bilicenii Vechi, Bursuceni, 
Chișcăreni, Copăceni, Grigorești, Gura-Oituz, Rădoaia. Pe întreg teri- 
toriul raionului au fost descoperite urme de așezări omeneşti din epoca 
romană, perioadă a istoriei geto-dacilor (sec. II-IV), când spaţiul geo- 

grafic carpato-danubiano-pontic, inclusiv regatul Daciei, a fost ocupat 
de romani sau, parțial unele regiuni, s-au aflat sub controlul şi influența 
Imperiului Roman, şi când în acest spațiu a avut loc romanizarea 
populaţiei autohtone. În această perioadă băștinașii se ocupau cu agri- 
cultura, creşterea vitelor, vânatul, pescuitul. Își construiau case din bârne 
și nuiele, lipite cu lut, confecționau vase din argilă, ornamentate și colo- 
rate, practicau diferite meşteşuguri. Monedele străine descoperite sunt 
o dovadă că locuitorii băștinași practicau comerţul cu țările învecinate. 
Vestigii din această epocă au fost identificate în preajma satelor Bilicenii 
Noi, Bilicenii Vechi, Cotiujenii Mici, Cubolta, Drăgănești, Dumbrăviţa, 
Pepeni, Sacarovca. 


Actualele localităţi din zonă sunt de vechime mult mai târzie (sec. XV- 
XVIII şi XIX-XX), însă pe vetrele lor și pe locurile din vecinătate au 
existat aşezări din cele mai vechi timpuri (mil. I şi încep. mil. II). Aces- 
te așezări, în cea mai mare parte, au fost distruse în timpul invaziei tri- 
burilor migratoare. În secole IV-VIII regiunile pruto-nistrene, rând pe 
rând, au fost supuse năvălirii triburilor nomade (huni, goți, avari, slavi, 
turanici). A urmat apoi cel de-al doilea val de invazii străine (sec. IX- 
XIV), pământurile noastre fiind ocupate de triburile asiatice: pecene- 
gii, cumanii, tătaro-mongolii. Năprasnice au fost şi războaiele cu turcii 
şi tătarii (sec. XV-XVIII). În urma acestor calamități social-istorice au 
avut de suferit și oamenii, și așezările umane, ţinutul în întregime. 


Multe dintre satele băștinașilor au fost devastate, incendiate şi distruse 
până la temelie, altele au fost părăsite de locuitori, care s-au retras din 
calea năvălitorilor şi s-au refugiat în regiunile de munte, în codri, în lo- 
curile ferite de pericolul invaziei duşmanilor din afară. Vechile așezări 
au fost „şterse” de pe fața pământului, așa încât nu s-au mai păstrat nici 
urmele și nici numele lor. Doar cercetările arheologice şi, mai rar, do- 
cumentele scrise atestă existenţa în trecut a unor sate vechi. Vetre ale 
așezărilor din acele vremi au fost descoperite pe locul sau în apropierea 
localităților de astăzi Alexăndreni, Brejeni, Bursuceni, Chirileni, Ciu- 
ciuieni, Drăgănești, Pepeni, Răzălăi, Sângerei, Sângereii Noi, Vrănești. 


Unele triburi migratoare s-au aflat doar în trecere pe teritoriul pruto- 
nistrean, altele au poposit aici pe mai mult timp sau chiar pe totdeau- 
na. Cu pecenegii și cumanii, dar mai ales cu slavii, îndeosebi cu slavii 
de răsărit (vechii ruşi şi vechii ucraineni), strămoșii noștri au conviețuit 

câteva secole, până la asimilarea acestora de către populaţia autohtonă, 
sedentară și mult mai numeroasă în regiune. De pe urma turanicilor 
pecenegi și cumani ne-au rămas unele nume de râuri (Căinar, Ciuhur, 
Ciuluc, Cogâlnic, Cula) şi doar câteva cuvinte din lexicul comun. Slavii 
orientali au influenţat mai mult lexicul apelativ și cel onimic (Bucovăţ, 
Drabişte, Horodişte, Işnovăţ, Lozova, Sadova, Târnova, Terebna), fără însă 
a modifica esenţial sistemul și structura limbii. În zona cercetată au fost 
identificate arheologic unele așezări slave existente în sec. XI-XII. 


Printr-o perioadă destul de dificilă a trecut populația românească și în 
sec. XIII-XIV. În anul 1241 hoardele tătaro-mongole năvălesc de pes- 
te Nistru și ocupă aproape întreg spaţiul est-carpatic, supunând acest 
teritoriu dominaţiei Hoardei de Aur. Orheiul Vechi devine centru 
de reşedinţă al căpeteniilor hanului de Serai. Locuitorii satelor erau 
impuși să plătească mari impozite, să întrețină armata și administrația 
turanicilor. Pe şesurile de pe văile râurilor Răut, Ciuluc, Cula, Ichel, 
nomazii își purtau la păscut hergheliile de cai și tamazlâcurile de vite. 


După destrămarea Hoardei de Aur, nomazii tătaro-mongoli părăsesc 
regiunile est-carpatice și se retrag în stepele nord-pontice și nord-caspi- 
ce. Între timp, este lichidată hegemonia Regatului Maghiar în regiunea 
Carpaţilor. În spaţiul carpato-danubiano-nistrean începe astfel o nouă 
etapă în istoria poporului român. Își fac apariția primele formaţiuni 
statale, se intensifică procesele de unificare şi consolidare a naţiunii ro- 
mâne. În perioada prestatală viaţa social-economică a populaţiei rurale 
era concentrată în obşti sătești, conduse de cnezi și juzi, şi în uniuni 
ale obştilor sătești, acestea avându-i în frunte pe vătămani. Ulterior 
uniunile obşteşti care cuprindeau regiuni naturale întinse, teritorii pe 
văile râurilor mari sau din preajma cetăților, s-au dezvoltat în unități- 
teritoriale numite ținuturi în Moldova, județe în Ţara Românească și 
comitate sau districte în Transilvania. Ținuturile moldovenești cu cetăţi 
erau administrate de pârcălabi, iar cele fără cetăţi de vătavi sau staroste. 


În sec. al XVI-lea ţinuturile din Moldova au fost unite în regiuni admi- 
nistrative mari, superioare, conduse de vornici: Țara de Sus şi Ţara de 
Jos. Pe timpul lui Dimitrie Cantemir Țara de Sus cuprindea ţinuturile 
Suceava, Dorohoi, Hârlău, Neamţ, Cernăuţi, Hotin, Bacău, iar Ţara de 
Jos - ţinuturile Putna, Roman, Vaslui, Cârligătura, Tutova, Covurlui, 
Tecuci, Fălciu, Lăpuşna, Orhei, Soroca. Basarabia propriu-zisă, partea 

de sud a interfluviului pruto-nistrean, aflată pe atunci sub stăpânirea 
turcilor, includea ţinuturile Cetate Albă, Chilia, Ismail și întreg Bugea- 
cul. Fiecare ţinut era divizat în câteva ocoale, iar ocolul consta din mai 
multe sate și cătune (Kerpapy 1973; Mapresuu 1973; Xsmky 1986; 
Nistor 2000: 75). Cronica moldo-polonă, scrisă în anii 1564-1565, 
consemnează pe teritoriul dintre Prut şi Nistru următoarele 6 ţinuturi: 
Chigheci (Tigheci), Lăpuşna, Orhei, Soroca, Hotin şi lași (partea din 
stânga Prutului) (Cronicele 1999: 176, 186). 


În sec. al XVIII-lea, actualul areal făcea parte din ţinutul Iaşi și parțial 
din ţinuturile Soroca și Orhei. Hotarul dintre ţinutul Iași şi cele două 
unități administrative, în perimetrul arealului cercetat îl forma o linie 
undulată care trecea pe la sud de Bălţi, pe la nord de Biliceni și Chiri- 
leni, apoi pe la est de Sângerei și Dumbrăviţa. Conform recensămân- 
tului din anul 1774, incomplet în mare parte, ţinuturile comasate Or- 
hei şi Lăpuşna includeau 11 ocoale: a Culii, a Răutului, Faţa Bâcului, 
a Bucovăţului, Ichelului, Prutului, Cogâlnicului, Botnei, Nistrului, a 
Satelor de Jos și a Câmpurilor (Moldova 1975: 400-472). 


Un alt recensământ, din 1817, fixează în ţinutul Iaşi 6 ocoale: a Ciuhuru- 
lui, Prutului, Câmpului, Codrului, Braniştei şi Turiei. Din componenţa 
ocolului Câmpului făceau parte satele Iezăreni, Bursuceni, Coşcodeni, 
Flămânzeni, Dumbrăviţa. În ţinutul Soroca se aflau satele Alexăndreni, 
Cubolta, Țipletești (ocolul Răutului), Răzălăi, Bălăşeşti, Cotiujenii 
Mici, Rădoaia, Țipleşti, Heciul Nou, Heciul Veche, Biliceni (ocolul de 
peste Răut), iar în ţinutul Orhei — Sângerei, Pepeni, Drăgăneşti, Copă- 
ceni, Prepeliţa (ocolul Răutului de Sus) (Tpyanr 1907: 66, 68-69, 87- 
119, 130). 


După anexarea Basarabiei la Imperiul Rus, în 1812, noua stăpânire a 
păstrat provizoriu împărțirea administrativ-teritorială românească a 
provinciei, aceasta cuprinzând 12 ţinuturi: Cetatea Albă, Chilia, Co- 
dru, Greceni, Hotărniceni, Hotin, Iaşi, Ismail, Lăpuşna, Orhei, Soro- 
ca. În 1828, autorităţile ţariste, după exemplul principatelor române, 
au divizat teritoriul Basarabiei în judeţe. Ca subdiviziune a judeţului 
este introdusă volostea (plasa). Acum, acest ținut avea 8 judeţe: Bălți, 
Cetatea-Albă, Cahul, Chișinău, Hotin, Orhei, Soroca, Tighina, Ismail. 
Această împărţire administrativ-teritorială Basarabia şi-a păstrat-o 
până în 1918, cu excepţia județelor Cahul, Ismail şi Bolgrad, care, în 

perioada 1856-1878, s-au aflat sub administraţia României. Satele din 
arealul cercetat au fost încorporate în cele trei judeţe învecinate: Bălți, 
Orhei și Soroca. 


Aflată în componenţa României, Basarabia, prin Legea pentru unifica- 
rea administrativă din 14 iunie 19285, a fost împărţită din punct de ve- 
dere administrativ-teritorial în județe, iar judeţele în comune. Comuna 
rurală era alcătuită din unul sau mai multe sate, cu reședința de co- 
mună într-unul din sate. Judeţelor şi comunelor li s-au conferit statut 
juridic. Activitatea comunei era administrată de un consiliu, în frunte 
cu primarul comunei (MO 1925). Ulterior, în anii 1936, 1938, 1940- 
1944, prin legi şi decrete regale, a fost reglementată și perfecționată 
organizarea administrativă a României (Nistor 2000: 52-66). 


În 1930, judeţul Bălţi includea majoritatea localităţilor din actualul ra- 
ion Sângerei: Alexăndreni, Antoneni, Bălășești, Biliceni, Bilicenii Noi, 
Bobletici, Bocancea-Schit, Brejeni, Bursuceni, Chirileni, Chișcăreni, 
Ciuciuieni, Coada Iazului, Copăceni, Coşcodeni, Cotiujenii Mici, Cu- 
bolta, Dobrogea Nouă, Drăgănești, Dumbrăviţa, Flămânzeni, Funduri, 
Fundurii Noi, Grigoreni, Gura-Oituz, Heciul Nou, Heciul Vechi, leză- 
renii Noi, lezărenii Vechi, Ișcălău, Lipovanca, Mihăileni, Mândreștii 
Noi, Nicolaevca, Pălăria, Pepeni, Prepelița, Rădoaia, Răzălăi, Secăreni, 
Sângerei, Sângereii Noi, Slăveanca, Slobozia-Chișcăreni, Slabozia-Mă- 
gura, Tăura Nouă, Tăura Veche, 'Irifăneșştii Noi, Ţambula, Țipleşti, 
Țipleteşti, Valea lui Vlad, Valea Rădoaiei, Vladimirești, Vrănești (Enci- 
clopedia 1939, vol. II, partea I: 54-56). Aproximativ aceeași repartiție 
administrativ-teritorială au avut-o localităţile din zona cercetată în 
anul 1943 (Împărţirea 1943: 497-507). 


Perioada anilor 1918-1945 a fost marcată de evenimente deosebit de 
importante pentru istoria românilor de la răsărit de Prut: 1918 (24 
ianuarie) — Basarabia s-a declarat republică independentă; 1918 (27 
martie) — Sfatul Țării a hotărât reunirea Basarabiei cu România; 1924 
- dincolo de Nistru, pe teritoriul R.S.S. Ucrainene, din cadrul U.R.S.S., 
a fost creată Republica Autonomă Moldovenească (cu reşedinţa la Bal- 
ta, iar din 1929 — la Tiraspol); 1940 (28 iunie) — ca urmare a ultima- 
tumului U.R.S.S. adresat României, Basarabia, împreună cu Bucovina 
de Nord și Ținutul Herţa, au fost cedate Uniunii Sovietice; 1940 (2 
august) — a fost formată R.S.S. Moldovenească; 1941 (22 iunie) — 

declanșarea celui de-al Doilea Război Mondial, care s-a încheiat cu 
Pacea de la Berlin în 1945; 1941-1944 — reinstaurarea în provincie a 
administraţiei române; 1945 - reocuparea Basarabiei de către statul 
sovietic ş.a. 


În anii de după război, stăpânirea rusească modifică radical organizarea 
administrativ-teritorială a R.S.S. Moldovenești, teritoriul fiind fărâmiţat 
în raioane și soviete sătești (comune), fenomen străin tradițiilor noastre, 
aplicat de autorități în vederea colectivizării forțate și rapide a agricultu- 
rii, în scopul reorganizării vieții comunităților rurale. 


Prin anii 'S0 ai sec. al XX-lea teritoriul acesta era divizat în 60 de raioa- 
ne şi 700 de soviete sătești. În 1955, fostul raion Sângerei consta din 
12 soviete sătești, care aveau în componenţa lor 41 de sate (aici și mai 
jos subliniat sunt grafiate denumirile satelor-reședințe de comună): 
Bălășeşti — Slăveanca, Drăgănești — Chirileni, Sacarovca, Copăceni — 
Grigorăuca, Petropavlovca, Mihailovca, Clişcăuţi, Alacai, Şestaci, 


Odaia-Prepelița, Cotiujenii Mici — Alexeevca, Gura-Oituz, Nicolaevca — 
Valea-Rădoaiei, Eminescu, Sângereii Noi - Marinești, Trifănești, 
Mândreştii Noi, Bilicenii Noi, Pepeni — Pepenii Noi, Răzălăi, Roma- 
novca, Petrești - Antonovca, Vladimirovca, Gavrilovca, Evghenievca, 


Prepelița, Rădoaia, Bilicenii Vechi - Coada Iazului, Lipovanca, Sânge- 
rei — Vrăneştii Noi (Aeaenue 1955: 85-86). 


Ulterior structura administrativă a raioanelor a fost modificată şi nu- 
mărul lor s-a redus întrucâtva: 40 în 1988, 32 în 1995, cu Unităţile ad- 
ministrativ-teritoriale din stânga Nistrului (fostele raioane Camenca, 
Râbnița, Grigoriopol, Slobozia) şi Unităţile administrativ-teritoriale 
din componența Unităţii Teritoriale Autonome Găgăuze (raioanele 
Comrat, Ceadâr-Lunga, Vulcănești), această stare de lucruri păstrân- 
du-se, în fond, până în prezent. În anul 1998 s-a revenit la organizarea 
administrativ-teritorială pe judeţe şi comune, dar în 2003 s-a renunțat 
la sistemul respectiv de divizare a teritoriului, motivele fiind de ordin 
mai mult politic. 


Actualul raion Sângerei este alcătuit din 2 oraşe (Sângerei, Biruința) 
şi 24 de comune, cu 44 de sate în componenţa lor: Vrănești (subordo- 
nat administrativ orașului Sângerei), Alexăndreni — Grigoreşti, Heciul 


Vechi, Ţipleteşti, Ţiplătești, Bălășești — Slăveanca, Bilicenii Noi - Li- 

povanca, Mândreștii Noi, Bilicenii Vechi — Coada Iazului, Bursuceni — 
Slobozia-Măgura, Chișcăreni - Nicolaevca, Slobozia-Chișcăreni, Ciu- 
ciuieni - Brejeni, Copăceni - Antonovca, Evghenievca, Gavrilovca, 
Petrovca (Petreşti), Vladimireuca, Coşcodeni - Bobletici, Flămân- 
zeni, Cotiujenii Mici - Alexeuca, Gura-Oituz, Cubolta - Mărășești, 
Dobrogea Veche - Cotovca, Dobrogea Nouă, Drăgăneşti - Chirileni, 
Sacarovca, Dumbrăvița — Bocancea-Schit, Valea lui Vlad, Grigorăuca 
- Cozeşti, Petropavlovca, Heciul Nou - 'Trifănești, lezărenii Vechi — 


lezărenii Noi, Izvoare — Valea Norocului, Pepeni - Pepenii Noi, Ră- 
zălăi, Romanovca, Prepelița — Clişcăuţi, Mihailovca, Şestaci, Rădoaia 


Sângereii Noi - Mărinești, Tăura Veche — Tăura Nouă, Tambula - Oc- 
teabrscoe, Pălăria (MO 2003; Eremia & Răileanu 2005: 85-87). 


Pe parcursul ultimilor 15-20 de ani, din inițiativa şi cu participarea ac- 
tivă a specialiştilor toponimiști, precum şi cu susținerea oamenilor de 
cultură şi a autorităţilor locale, a fost restabilit statutul de unități admi- 
nistrative pentru multe sate, s-a revenit la denumirile vechi tradiționale 
ale oraşelor şi satelor noastre, a fost reglementată scrierea în limba ro- 
mână şi transcrierea în alte limbi a numelor de locuri și localități din 
republică şi inclusiv din raionul Sângerei (Eremia 2008; Eremia & Ră- 
ileanu 2005; Eremia & Răileanu 2008). 


(Va urma) 


Referinte Atlas 2002 = Republica Moldova. Geografia fizică. Atlas, 
bibliografice Chişinău, 2002. 


Cronicele 1999 = Cronicele slavo-polone din secolele XV- 
XVI, București, 1999. 

Enciclopedia 1939 = Enciclopedia României, Bucureşti, 
vol. I-II, 1938. 

Eremia 2008 = Eremia Anatol, Reglementarea și ocrotirea 
toponimiei naţionale, în „Limba Română”, nr. 1-2, 2008, 
p. 158-162. 

Eremia & Răileanu 2005 = Eremia Anatol, Răileanu Vi- 
orica, Nomenclatorul localităţilor din Republica Moldova, 
Chişinău, 2005. 

Eremia & Răileanu 2008 = Eremia Anatol, Răileanu Vio- 
rica, Localitățile Republicii Moldova. Ghid informativ docu- 
mentar, Chişinău, 2008. 

Hâncu 2003 = Hâncu Ion, Vetre strămoșești din Republica Moldova, Chişinău, 2003. 
Împărțirea 1943 = Împărțirea administrativă a României, Bucureşti, 1943. 

MO 1925 = Monitorul oficial al României, Bucureşti, nr.128, 14 iunie 1925. 

MO 2003 = Monitorul oficial al Republicii Moldova, Chişinău, nr. 49, 2003. 

Moldova 1975 = Moldova în epoca feudalismului, Chişinău, vol. VII, partea II, 1975. 
Nistor 2000 = Nistor I.S., Comuna și județul. Evoluţia istorică, Cluj-Napoca, 2000. 
Postolache 1995 = Postolache Gh., Vegetația Republicii Moldova, Chişinău, 1995. 
Râmbu 2001 = Râmbu N., Geografia fizică a Republicii Moldova, Chişinău, 2001. 

Araac 1990 = Amaac Mondasckoii CCP. Moscova, 1990. 

Aenenne1955 = Monasckaa CCP. AOmunucmpamueno-meppumopuanvnoe denenue, 
Chişinău, 1955. 

Kerpapy 1973 = Kerpapy H. A., Ilamamnuxu 3nox naneonuma u mesoruma, Chişinău, 
1973. 


Mapkesuua 1973 = Mapresns B. H., Ilamamnuku 3nox Heonuma u eneonuma, Chşinău, 
1973. 


Prrm6y 1985 = Prrm6y H., IlpupoOnbie ycaosus u pecypcoi Moadaeckoii CCP, Chişinău, 
1985. 

Tpyasi 1907 = TpyOw Beccapabckoŭ 2y6epnckoii yuenoŭ apxuenoii komuccuu, Chişinău, 
vol. 3, 1907. 

X»mky 1986 = Xsmxy M. Apxeonozuueckue namamnuu Aasoeckozo paŭona, Chişinău, 
1986. 

Eugen MUNTEANU 


O revelație documentară: 17 scrisori 
inedite ale lui Gheorghe Ivănescu 
către Eugeniu Coșeriu (III) 


E.M. — profesor la Facultatea de 


Litere a Universităţii 


„Alexandru loan 


Cuza” din lași, director-fondator al 


Școlii Doctorale de 


Studii Filologice 


(2005-2009), profesor invitat la 


Universitățile din 


director al Insti 


utului 


Jena și Viena, 
de Filologie 


Română, Al. Philippide" din lași 


(2009-2013). Pri 


ncipalele lucrări: 


Aeterna Latinitas (1997); Introducere 
în lingvistică (2015); Lexicologie 
biblică (2008). A coordonat 


proiectul, Mon 
Dacoromanorum 
volume tipărite 
versiunii,Ni 
Vechiului Testamen 
A tradus și co 
Sf. Augustin, 
Swedenbo 
Rousseau, Riva 


umenta linguae 
(2009-2015, 15 
şi editia critică a 


icolae Spătarul Milescu”a 


(2016, 2060 p.). 
mentat texte de 


Thomas de Aquino, 


g, Jean-Jacques 
rol, Wilhelm von 


Humboldt, lacob Grimm, 


Ernst Renan, Eugenio Coseriu și 
Hans-Georg Gadamer. 


Prezint în continuare următoarele două scri- 
sori din corespondenţa inedită dintre G. Ivă- 
nescu şi Eugeniu Coșeriu. Datând din anii 
1942, respectiv 1943, şi aceste două scrisori 
provin din perioada în care G. Ivănescu, tâ- 
nărul asistent de la Universitatea din Iași, 
îşi împărtășea cu entuziasm proiectele 
ştiinţifice mai tânărului său prieten Eugeniu 
Coşeriu, angajat deja în viața de student de 
la Roma. Tonul discursului epistolar este în 
continuare unul de la magistru la discipol, 
dar și cu familiaritatea amicală dată de ide- 
aluri comune. 


Potrivit normelor de editare pe care mi le-am 
propus, am formulat în secțiunea de note şi 
comentarii toate informaţiile sau precizările 
pe care le-am socotit necesare şi utile pen- 
tru cititorul actual. Pentru facilitarea unei 
consultări rapide a notelor şi comentariilor, 
am decis să practic o numerotare unică („în 
continuare”), de la o scrisoare la alta, înce- 
pând cu prima scrisoare şi continuând cu 
următoarele. 


Partea II vezi „Limba Română”, Chișinău, nr. 4, anul 
XXIX, 2019, p. 50-61. 

Celelalte precizări redacționale și editoriale, privind transcrierea tex- 
telor şi ortografia, au fost prezentate mai pe larg în partea I a acestui 
serial. 


[1] 
lași, 14 August 1942 
Dragă Coșeriule, 


Este aproape un an de cînd nu ţi-am mai scris și mă simt vinovat de atita 
neglijenţă. Căci, izolat la Roma (după câte înțeleg, ai puţine legături cu 
țara), îţi vei fi imaginind cine ştie ce. Cred că numai dl Găzdaru”, care 
mă cunoaște de cînd eram student, va fi încercat să-ți schimbe gindu- 
rile cu privire la mine. Eu cred însă că nu te poţi îndoi de sentimentele 
pe care le am pentru tine (dovadă și stilul acestei scrisori și al altora 
precedente), după cum nu cred să-ţi poţi imagina „curbarea” mea supt 
greutatea vremilor, căci atunci cînd ai gîndurile pe care mi le cunoști, 
vremile sînt nu numai cauză, dar și efect. Fără a fi renunțat la gindurile 
mele și la felul meu de a fi, mă văd din ce în ce mai prețuit de cei care 
trebuie să mă prețuiască, şi asta îmi produce bucurie, nu pentru că în 
felul acesta m-aș alege cu cine ştie ce, ci pentru că văd în asta victoria 
meritului și a gândului curat. 


Nu mi-am dat încă doctoratul din cauză că mă ocup cu atitea alte lu- 
cruri. Îl voiu susține însă sigur în toamnă cu Doctrina lingvistică a lui 
Philippide, care este aproape gata”. Am intenţia să traduc teza [2] în 
nemţeşte, căci cred că teoriile expuse acolo vor avea cea mai mare tre- 
cere numai în Germania. Deocamdată lucrez la un articol intitulat Di- 
alectele limbii române primitive şi în care voiu atinge şi problema patriei 
primitive a poporului român”. Cu fapte invocate de Densusianu“ și 
T. Papahagi"! şi cu altele similare relevate de mine (anume asemănări 
între m[a ]r|amureșean] deoparte și bănăţ[ean], şi dialectele rotacizan- 
te pe de alta), vreau să susţin teoria lui Philippide“? cu privire la ori- 
ginea românilor. Cred însă că trebuie să admitem, la ce admitea el ca 
teritoriu de formaţie al poporului român, şi Oltenia şi Banatul. Îţi voiu 
trimite un extras cînd articolul va fi publicat. Nu știu dacă ţi-am comu- 


ECET RO MIÂINIĂ 


nicat că vara trecută m-am ocupat mult cu patria primitivă a indoeuro- 
penilor și cu migrările lor și că am ajuns la concluzii cu totul noi și care 
soluţionează, cred, definitiv aceste probleme. Am de gînd ca, după teza 
de doctorat“ să fac o lucrare, care, tradusă în nemţeşte, să se intituleze 
Urheimat und Verbreitung der Indogermanen**. Vara asta am mai lucrat 
iarăş, întrucitva, la această cercetare. 


Scoaterea revistei despre care ţi-am vorbit de mai multe ori, a trebuit 
s-o mai amînăm pentru vreun an sau doi, căci de la București nu ni s-a 
dat apro- [3] barea din cauza economiei care trebuie făcută la hîrtie. 
De altfel, cu celelalte treburi pe care le am, și cu sănătatea cam zdrunci- 
natăS, ar fi trebuit să mă expun unei munci fără exgerare titanice, așa că 
poate e bine că s-a amiînat. Între timp m-am gindit că vreun an sau doi 
aş putea face alte lucruri de folos pentru mine. Nu m-am prezentat la 
concursul de lectori în Germania și Italia, care a avut loc imediat după 
Paşti la București, dar n-ar fi totuși imposibil să obţin unul din postu- 
rile de lector vacante din Germania. 


Aş vrea să ştiu ce ai făcut cu teza de doctorat (ce subiect ţi-ai ales, în 
ce stadiu te găseşti). Nu mă îndoiesc că dl. Găzdaru” îţi va fi dat une- 
le îndrumări. Aș vrea apoi să ştiu dacă vei face și anul IV la Roma. Sau 
poate susții doctoratul în toamna aceasta? Ştii că acum doctoratul 
italian este valabil şi pentru România. i-am mai spus și altă dată să 
mă informezi ce faci, chiar dacă eu nu-ți scriu, dar n-ai vrut. Pe mine 
te rog să mă crezi că am fost destul de necăjit anul acesta și cu alte 
lucruri, bineînţeles, decit ştiinţa și meseria, şi a trebuit ca luni de-a 
rîndul să nu mă gîndesc poate decit la nacazurile mele. De aceia, am 
fost mai neglijent poate decit în alți ani. În orice caz, dacă poți, stai 
şi anul IV la Roma și vino doctor. În anul III aici [4] n-ai mai fost în- 
scris, dar cred că nici nu mai e nevoie din moment ce vei da doctora- 
tul la Roma. Aș vrea să te mai rog încă un lucru. Scrie d-lui Coşeriut* 
de la Bălți că caute toate cărțile care aparțin Seminarului de Filologie 
Română (sau de limba română și dialectele ei) şi Institutului de Fi- 
lologie Română și să mi le trimită mie cu vreo ocazie oarecare. Am 
să-i scriu de altfel și eu zilele acestea în această privință. În toamna 
trecută dl. Coșeriu a fost și pe la mine (cu ocazia aminării armatei). 
De atunci nu i-am scris niciodată nici măcar un rînd și nu ştiu ce va fi 
gîndind despre mine. 

Te rog să-i spui d-lui Găzdaru” că tare aș crea să-l văd toamna aceasta 
întors la Iași și, dacă nu mai are mari interese științifice în Italia, să facă 
tot posibilul să se întoarcă. Dacă ar vrea să aducă din nou la curent 
„Arhiva”*, aş putea să-l ajut cu articole de o mare întindere. Te rog să îi 
transmiți salutările mele respectuoase. 


Spune-i şi lui Petkanov” să nu mai fie supărat pe mine că nu i-am scris 
nici un rînd de cînd nu ne-am mai văzut. Răspunde-mi imediat dacă 
mai stai la Roma, căci vreau să-ţi trimit cîteva din extrasele mele. 


Cu cele mai bune urări și cu cordiale salutări, 
G. Ivănescu 


Note şi comentarii | 


7 Pentru Dimitrie Găzdaru, vezi supra, notele 38 și 76. 

78 Nu există o lucrare publicată de G. Ivănescu cu acest titlu. Tema l-a preocupat însă 
constant. Vezi, de exemplu, G. Ivănescu, Alexandru Philippide — teoretician al limbajului. 
Studiu introductiv la Alexandru Philippide, Opere alese. Teoria limbii, Bucureşti, Editura 
Academiei, 1984, p. IX-LV. Între lucrările rămase în manuscris, cu menţiunea „gata de 
tipar”, la Biblioteca Filialei din laşi a Academiei Române se află și una intitulată Viaţa și 
opera lui Alexandru Philippide, cca 250 de pagini. Pentru o evaluare a acestui text încă ne- 
tipărit, vezi Carmen-Gabriela Pamfil, Alexandru Philippide, Bucureşti/ Chişinău, Editura 
Litera Internaţional, 2008, p. 7, nota 1. 

7” Nu am identificat în bibliografia lui G. Ivănescu un articol cu acest titlu. Este posibil ca 
materia acestui text să fi fost cuprinsă în Istoria limbii române, laşi, 1980. 

s Ovid Densusianu (1873-1938), lingvist şi filolog român, specialist în istoria limbii 
române, a fost profesor la Universitatea din Bucureşti şi membru al Academiei Române. 
31 Tache Papahagi (1892-1977), lingvist şi etnolog român de origine aromânească, pro- 
fesor la Universitatea din Bucureşti, a fost autorul unui apreciat Dicţionar al dialectului 
aromân general şi etimologic (1963). 

® Pentru Alexandru Philippide, vezi supra, notele 27 și 65. 

5 Despre doctoratul lui G. Ivănescu, vezi și supra, nota 36. 

3 Nu am identificat o lucrare cu acest titplu publicată de G. Ivănescu. Poate fi aici o refe- 
rire la marterial articolului Le rôle de Japhetites dans la formation des peuples et des cultures 
antiques, publicat mai tirziu, în „Studia et acta orientala”, I (1957), p. 199-231. 

3 Despre revista plănuită de G. Ivănescu, vezi și supra, nota 31. 

56 Avem aici unul din locurile, destul de frecvente, în care Ivănescu se referă la sănăta- 
tea precară ce i-a marcat întreaga existență. Cei care l-au cunoscut depun mărturie des- 
pre modul realmente eroic în care şi-a trăit cei 75 de ani ai unei vieţi de muncă acerbă, 
renunţări și privaţiuni de tot felul. 

57 Pentru Dimitrie Găzdaru, vezi supra, notele 38 și 76 şi 77. 

s Despre părinţii lui Eugeniu Coșeriu, vezi şi supra, nota 71. 

9 Despre Dimitrie Găzdaru, vezi şi supra, notele 38, 76 şi 87. 

% Definită ca „Organ al Societăţii Istorico-Filologice” din Iași, revista „Arhiva” a apărut 
la Iași, începând cu anul 1882. Din 1925, conducerea revistei a fost preluată de Dimitrie 
Găzdaru. Ultimul număr care apare în catalogul Bibliotecii Universiăţii „M. Eminescu” 
din Iaşi este din anul 1940, anul în care Dimitrie Găzdaru pleacă în misiune, ca director 
al Şcolii Române de la Roma. 

”! Pentru Ivan Petkanov, vezi şi supra, nota 69. 


[1] 
Facultatea de Litere și Filosofie din Iaşi 
Seminarul de Filologie Română 


Iași, 26 ianuarie 1943 


Dragă Coşeriu, 


Răspund cam tîrziu ultimei tale scrisori, pe care mi-ai trimis-o, mi se 
pare, din Roma, sau din Zagreb, în momentul în care plecai de acolo. 
Îmi pare rău că n-ai primit scrisoarea pe care ţi-am trimis-o la Zagreb, 
chiar imediat ce am primit-o pe a ta. Îţi spuneam într-însa o mulţime 
de lucruri şi aşteptam cu atita nerăbdare să-mi spui ce ai mai făcut pe 
acolo şi în Roma. Nu ştiu de ce nu ai primit-o. E cam tirziu acuma, 
dar îți urez an nou fericit și plin de realizări. Subiectul pe care ţi l-ai 
ales e interesant şi aș vrea să ştiu la ce concluzii ai ajuns. În scrisoarea 
mea precedentă îţi spuneam unele lucruri cu privire la el. Dar să-ți mai 
dau cîteva informaţii cu privire la mine, pe care, desigur, le aştepţi. Nu 
mi-am dat nici pînă acum doctoratul”. N-am putu-o face din cauză că 
în timpul verii am redactat în mare parte o lucrare cu privire la originea 
Românilor, iar în timpul anului şcolar în curs sînt foarte ocupat (am 
devenit profesor de limba italiană la Liceul de Aplicaţie). În vacanţa de 
Crăciun am putut pune la punct o parte din teză, dar mai am de lucru. 
Sper să pot face lunile acestea ceva și pînă la Paşti să devin doctor sau 
cel puţin să prezint teza Facultăţii. Profesarea limbii italiene însă, dacă 
mă împiedică de la unele lucruri, mă pregăteşte în schimb pentru o 
viitoare istorie a limbii italiene, pe care intenţionez s-o scriu. Văd că 
pot spune ceva personal și în acest domeniu. Chiar am scris un arti- 

col de fonetică italiană. Propun schimbările de tipul ct > tt, gd > dd) 
pentru revista d-lui Petronio, „Italica, care apare la Iaşi”. Te-aș ruga 
dacă poţi să te interesezi pe [2] la lingviști de adresa lui Gianfranco 
Contini, probabil profesor de lingvistică romană pe la vreo universita- 
te, dacă nu cumva profesor secundar”. L-am cunoscut prin 1935 şi aş 
vrea să-i trimit cîteva din extrasele [mele]. Intenţionez să string legă- 
turile cu străinătatea, mai bine zis să le stabilesc, căci pină acum n-am 
avut deloc. Am să-ți trimit şi ţie mai multe extrase de-ale mele. Îţi voiu 
trimite poate exemplare și pentru alții. La Roma era prin 1937 un tînăr 
lingvist italian, Antonio de Colombis*, prieten cu Petkanov”. Te-aş 
ruga de asemenea să-mi comunici și adresa lui. Te rog să-i transmiți 
lui Petkanov salutările mele. La Zagreb cred că l-ai cunoscut pe Petar 
Guberina”, acum vreo 5 ani asistentul lui P. Skok*, astăzi poate profe- 
sor universitar. Ştie şi româneşte. Aș vrea să-mi spui și despre el ceva. 
Aş vrea să-mi spui apoi ce m-ar interesa și despre Românii din Roma. 
Ce mai este pe la Şcoală? Ce se mai lucrează acolo? Nici Marin” nu 
mi-a mai scris de mult, probabil pentru că nu-i scriu eu prea des. Ce 
părere mai ai despre el? Precum vezi, ţi-am făcut capul călindar cu atî- 
tea dorinţe şi întrebări. Şi doar n-am terminat, căci aș vrea să ştiu ce 
intenţii mai ai şi tu, apoi cînd te întorci în ţară şi altele. 


Te rog să-mi scrii şi ce lucruri mai de preţ au mai apărut prin bibliote- 
cile italiene (librării mai bine zis). 


Cu drag, 


G. Ivănescu 


Note şi comentarii l 


” Despre doctoratul lui G. Ivănescu, vezi și supra, notele 36 şi 83. 

% Giuseppe Petronio (1909-2003), filolog şi critic literar italian, profesor de literatură 
italiană la Universitățile din Cagliari și Trieste. Între 1938 şi 1943 a fost lector de italiană 
la Universitatea din Iași şi director al Institutului de Cultură Italiană din Iaşi. A invitat 
la Iaşi mari învăţaţi italieni, între care Giacomo Devoto, Mateo Bartoli, Giulio Bertoni, 
Carlo Tagliavini sau Giuliano Buonfante. Cu regim de anuar, revista „Italica” apărea si- 
multan în România și în Italia. Articolul menţionat în scrisoare a apărut cu titlul Despre 
schimbările italiene de tipul —ct- > —tt- şi -gd- > —dd- în „Italica”, II (1943), p. 114-136. 
” Gianfranco Contini (1912-1990), filolog italian, specializat în istoria literaturii ita- 
liene, a fost membru în Accademia della Crusca şi Accademia dei Lincei, profesor la 
universitățile din Florenţa, Pisa, Freiburg. 

% Despre acest personaj, vezi şi supra, nota 70. 

% Despre Ivan Petkanov, vezi şi supra, notele 69 şi 91. 

” Ivănescu se referă probabil la Petar Guberina (1913-2005), romanist croat, profesor la 
Universitatea din Zagreb. 

% Petar Skok (1881-1956), lingvist croat, specialist în etimologie şi onomastică, a fost 
profesor la universitatea din Zagreb. 

” Despre Demetrio Marin, vezi şi supra, notele 4 şi 75. 

Johannes KABATEK 


Cristina BLEORŢU 


Dincolo de structuralism. 
Scrisori către Eugeniu Coșeriu și istoria 
lingvisticii în secolul al XX-lea (II) 


J. K. — profesor universitar doctor, 
șeful Catedrei de limbi romanice 
a Universităţii din Zurich 
(Elveţia). Este unul dintre cei 

mai mari promotori ai lingvisticii 
coşeriene, director al Arhivelor 
Eugeniu Coşeriu. 


C. B. — doctor în filologie, 
cercetătoare, Universitatea 

din Zurich (Elveţia). Autoare a 
numeroase articole. Participantă 
la realizarea unor proiecte 
internaţionale de la Universitățile 
din Barcelona, Oviedo, Zürich, laşi. 


În continuare vom prezenta o scrisoare din 
corespondența dintre Eugeniu Coșeriu și 
Roman Mindicanu, învățătorul său. Aceste 
scrisori se studiază în cadrul proiectului 
„<Uber den Strukturalismus hinaus» — Briefe 
an Eugenio Coseriu und die Geschichte der 
Linguistik im 20” de la Universitatea din 
Zürich. 


Despre acest învățător Coşeriu afirma în A 
spune lucrurile aşa cum sunt... (2017, p. 9): „În 
şcoala primară am avut mult noroc cu învăță- 
torul meu. Nu ştiu cum e aici [în Germania], 
în România de atunci, același învățător condu- 
cea o generaţie de elevi pe durata celor patru 
clase. Am nimerit la un excelent învățător, de 
care încă vorbesc mereu cu recunoștință. Se 
numea Roman Mîndicanu, era fiul unui țăran 
din satul nostru și terminase școala primară 
încă sub ruși. După reunificare însă, a urmat 
Şcoala normală, şcoala pentru formarea învă- 
țătorilor pentru școala primară în Botoșani, în 
vechea Românie sau, cum spuneam pe atunci, 


Partea I vezi „Limba Română, Chişinău, nr. 4, anul 
XXIX, 2019, p. 45-49. 

în Vechiul Regat (Vechiul Regat era fără ceea ce s-a adăugat în 1918, adi- 
că vechea Românie fără Transilvania, Banat, Maramureş, Bucovina şi 
Basarabia; şi pe locuitorii din vechea Românie îi numeam regățeni „cei 
din Regat”). Acest învățător era un talent natural şi nu doar în privința 
pedagogică-didactică. Era foarte dotat pentru diferite lucruri, știa foar- 
te multe și ştia să trezească entuziasmul copiilor pentru învățătură. El 
însuşi muncea mereu și era un exemplu pentru noi şi în această privin- 
tă. Pot afirma cu certitudine că am învăţat de la el, dacă nu marea ştiin- 
tă, totuși anumite principii de muncă. După război a devenit profesor 
de română și rusă pentru gimnaziu în „Vechiul Regat”, în Fălticeni, un 
oraș mic cu o importantă tradiţie culturală (s-au născut acolo mai mul- 
ți scriitori, printre care criticul și istoricul literaturii și culturii Eugen 
Lovinescu). L-am întâlnit pentru ultima oară în Basarabia în 1940 și 
apoi după 31 de ani, în 1971, l-am revăzut la Sinaia, unde mă aflam ca 
„profesor străin” invitat să particip la cursurile de vară din București. 
El a venit din Fălticeni la Sinaia, numai ca să mă întâlnească pe mine. 
Niciodată nu voi uita bucuria reciprocă a întâlnirii”. 


EN 
pi d 


Revedere cu Roman Mîndicanu, învățătorul de odinioară 
din şcoala primară. Anul 1971, Sinaia (România) 

21.X.1971 


Dragă şi scumpul nostru Eugen, 


Reîntîlnirea noastră a durat foarte puțin timp. Ea a fost pentru noi, în 
special pentru mine, un moment foarte emoționant. Puține asemenea 
momente am retrăit în viață. 


După ce ne-am despărțit mi s-a părut că totul a fost un vis şi totuși 
a fost realitate. Nici nu-ţi poţi închipui ce influență a avut revederea 
noastră asupra ființei mele. Sînt foarte mindru şi mulțumit că în viață 
am contribuit şi eu cît de puţin la ființa ta. Mă pot mîndri, dar nu în 
aceeași măsură că majoritatea foştilor mei elevi, veniţi în ţară sau ră- 
mași în Mihăileni, sînt intelectuali şi-mi fac cinste prin activitatea lor. 
Mă bucur că-mi văd cu ochii o parte din munca și stăruința mea de 
dascăl. Atît în Mihăileni cît şi în ţară foştii mei elevi sînt destul de bine 
aranjaţi şi oameni cum se cade. 


Dacă cumva vei mai veni în ţară să-mi comunici. Intenţionez ca atunci 
să adun pe toți foștii mei elevi-consăteni la o reîntilnire. Ar fi de dorit 
ca atunci să vii şi cu întreaga ta familie ca s-o cunoaștem şi să ne cu- 
noaștem. Aşteptăm realizarea acestei dorinți. 


Alăturat îţi trimit cîteva fotografii care reprezintă cîteva momente de 
la reîntâlnirea noastră. Am făcut mai multe și am trimis, mai întîi la 
Afumaţi, părinţilor şi apoi tuturor celor ce te cunosc. 


Mulţumim frumos pt. vederea din Montreal, din Canada. 


Cîteva fotografii i-am trimis și lui Valea la Chișinău. Încă nu am primit 
confirmarea de la el. Dragă Eugen, tot ce poate fi mai nobil și mai curat 
din toată inima și cu toată dragostea îți urăm ție şi la întreaga ta familie. 
Dorinţa noastră ar fi să-ți cunoaștem întreaga familie. Dacă se poate te 
rugăm să ne trimiți măcar o fotografie cu familia întreagă. 


Cele mai curate și sincere urări de bine și sănătate de la fostul tău învă- 
țător, 


Miîndicanu P. Roman cu familia 

Cristinel MUNTEANU 


Eugeniu Coșeriu despre corectitudinea 
și exemplaritatea lingvistică 


Cr.M. — este prof. univ. dr. 

habil. (doctor în filologie şi în 
filosofie); predă la Universitatea 
„Danubius' din Galaţi discipline 
din sfera ştiinţelor limbajului 

şi din domeniul filosofiei. A 
publicat ca autor: Sinonimia 
frazeologică în limba română 
(2007), Lingvistica integrală 
coşeriană (2012), Frazeologie 
românească (2013); Tradition 
and Innovation in Language 
and Linguistics (2017); Problema 
sensului la John Dewey (2019), 
iar ca editor: Tobias Peucer, 
Despre relatările jurnalistice 
(2008), B.P Hasdeu, Studii de 
ştiinţa limbii (2013), E. Coșeriu, H. 
Geckeler, Orientări în semantica 
structurală (2016; trad. de 

Cr.M)) etc. Este, de asemenea, 
autorul a peste 150 de articole şi 
comunicări. Domenii de interes: 
filosofia limbajului, teoria 

limbii, semantică, frazeologie, 
hermeneutică, lingvistica 
textului. 


De curând, în Spania, a fost publicată o car- 
te importantă pe care se cuvine să o semna- 
lăm, fiindcă ea ar trebui să îi intereseze nu 
doar pe lingviști, ci şi pe oamenii de cultură 
în general: Eugenio Coseriu, Competencia 
lingüística y criterios de corrección, Edición de 
Alfredo Matus Olivier y José Luis Samaniego 
Aldazábal, Revisada y autorizada por Eugenio 
Coseriu, Editorial Universidad de Sevilla 
(EUS), Sevilla, 2019 (114 p.). 


După cum se observă, editorii precizează că 
avem de-a face cu un text revizuit și autorizat 
de Eugeniu Coșeriu însuși. Într-adevăr, pri- 
ma versiune a acestei cărți a apărut în timpul 
vieţii savantului român, mai exact în 1993, la 
Santiago de Chile, însă ediţia respectivă a avut 
o circulaţie foarte limitată, ceea ce a impus re- 
centa reeditare. La bază, cartea reprezintă tran- 
scrierea unui curs despre competenţa lingvis- 
tică şi despre criteriile corectitudinii, curs pe 
care Coșeriu l-a predat în octombrie 1987 la 
Pontificia Universidad Católica de Chile. 


Trebuie să fac acum o paranteză. Se ştie că 
în perioada sa uruguayană, când activa la 
Montevideo, Coșeriu a elaborat (în anii 1956- 
1957) o operă care va rămâne, din păcate, în 

manuscris: El problema de la cor- 
rección idiomática (Problema co- 
rectitudinii idiomatice). Asupra 


Edición de 


acelui manuscris stă aplecat, de Alfredo Matus Olivier y 


José Luis Samaniego Aldazábal 


mai mulți ani (de prea mulți ani, 
aş zice), profesorul José Polo, cu 
intenția de a-l publica sub forma 
unei monumentale ediții criti- 
ce. Despre această întreprindere 
am vorbit deja in extenso într-un 
material apărut (în 2012) chiar 
în paginile revistei „Limba 
Română” (din Chișinău); citi- 
torii preocupați de subiect pot 
găsi acolo mai multe detalii". 


ea Colección Lingüística 
PQ! Editorial Universidad de Sevilla eus 


Chiar dacă tratatul El problema de la corrección idiomática nu s-a mai 
publicat, lingvistul român şi-a prezentat concepția despre „corectitu- 
dinea idiomatică” cu diverse ocazii (în diverse limbi), în cursuri sau 
conferințe. În limba română, Coșeriu și-a expus ideile, în formă con- 
centrată, într-una dintre prelegerile ţinute la Iași la începutul anilor '90, 
prelegere intitulată Deontologia și etica limbajului”. Şi acest text este ac- 
cesibil tuturor, graţie inițiativei aceleiași reviste basarabene de a-l pre- 
lua/relua într-un număr dedicat memoriei lui Eugeniu Coșeriu”. 


Prelegerea de la Iași este una excelentă, fără îndoială. Însă imaginaţi-vă 
un text coșerian de zece ori mai lung, vizând aceeași problematică, dar 
cu mult mai multe exemple şi explicaţii, cu introducerea de distincții 
suplimentare în cadrul unor concepte esenţiale ş.a.m.d., toate înfățișate 
şi încorporate, totodată, cu măiestrie, de Coșeriu în contextul propriei 
teorii lingvistice* (cunoscută drept lingvistica integrală)! Este ceea ce 
găsim în această ediţie spaniolă a cursului coșerian predat în Chile în 
urmă cu mai bine de trei decenii. 


Fireşte, volumul se deschide cu o notă introductivă şi o prezenta- 
re aparținându-le editorilor, precum şi cu un scurt prolog semnat 
de Johannes Kabatek. Tot la început se află și un exordium în care 
Coșeriu descrie succint cursul destinat studenţilor chilieni. Cartea 
în sine conţine cinci capitole mari, ale căror titluri, pentru mai mul- 

tă autenticitate (şi fiindcă termenii spanioli nu creează dificultăți de 
înțelegere cititorilor români), le reproduc în continuare așa cum sunt: 
(1) Confusiones e imprecisiones acerca del concepto de corrección idiomă- 
tica; (II) Los planos del saber lingüístico: el lugar de lo correcto en la 
escala de la valoracion de lo hablado; (III) Lo correcto y lo ejemplar. El 
problema de la ejemplaridad en Hispanoamtrica; (IV) Caracteres de lo 
correcto. Conflicto entre los juicios y su suspensión; (V) Sentido e impor- 
tancia de lo correcto y de lo ejemplar. Corrección idiomática y educación 
lingüística. 


Deoarece, la sfârșitul prelegerilor, au existat și întrebări din partea unor 
„cursanți”, editorii au luat decizia lăudabilă de a le consemna și pe aces- 
tea, dimpreună cu răspunsurile date de Coșeriu. Multe dintre aceste 
răspunsuri şi comentarii extinse sunt, la rândul lor, foarte utile, chiar 
revelatorii. 


Note | 1 Vezi Cristinel Munteanu, Cum se editează un manuscris 
coșerian [recenzie la cartea lui José Polo, Entorno del uni- 
verso normativo de Eugenio Coseriu. Cuaderno de bitácora, 
Editorial Biblioteca Nueva, Madrid, 2012], în „Limba 
Română”, Chișinău, nr. 3-4, 2012, p. 21-27. (Textul poate 
fi citit şi on-line la această adresă: http://limbaromana. 
md/index.php?go=articole&n=1377) 

? Vezi Eugeniu Coşeriu, Prelegeri și conferințe (1992- 
1993), ca supliment al publicaţiei „Anuar de lingvistică şi 
istorie literară”, T. XXXIII, 1992-1993, Seria A, Lingvisti- 
că, laşi, 1994, p. 163-171. 

3Vezi Eugeniu Coșeriu, Etica și deontologia limbajului, în 
„Limba Română”, nr. 10, 2002, p. 132-138. (Materialul 
poate fi citit şi on-line: http://limbaromana.md/index. 
php?go=articole&n=2754) 

* De altminteri, referindu-se la unii dintre prietenii și 
colegii pe care îi avea în public (şi care îi cunoşteau bine 
teoria), Eugeniu Coşeriu spune cu umor: „Para ellos, por 
cierto, se tratará solo de ver cómo Coseriu hace una sínte- 
sis de todos estos disiecta membra que se encuentran por 
aquí y por allá y de la curiosidad de ver si lo logra o no lo 
logra. Yo trataré de decepcionarlos en este sentido y de 
lorgrarlo” (E. Coseriu, Competencia lingüística y criterios 
de corrección..., p. 20). 


CRITICĂ. ESEU BIE 


Adrian Dinu RACHIERU 


Mihail Sadoveanu, 
un prozator „reeducat”? (II) 


ADR. — prof. univ. dr. 

Dintre volumele publicate 
(peste 30): Elitism şi 
Postmodernism, laşi, 1999; 
Bătălia pentru Basarabia, 
Timişoara, 2000; Alternativa 
Marino, laşi, 2002; Legea 
conservării scaunului (roman, 
vol. |, II), Timişoara, 2002, 2004; 
Globalizare şi cultură media, 
laşi, 2003; Nichita Stănescu — 
un idol fals?, laşi, 2006; 
Eminescu după Eminescu, 
Timişoara, 2009; Poeți 

din Basarabia (antologie 
critică), Chişinău, 2010; 

lon Creangă. Spectacolu 
disimulării, Timişoara, 2012; 
Convieţuirea cu Eminescu, 
laşi, 2013; Romanul politic şi 
pactul ficțional (|), laşi, 2015 
Polemici de tranziţie, Uzdin 
Serbia, 2016 


== 


Să fi anunţat oare Mitrea Cocor virajul, im- 
plicit o altă naștere? Reamintim că, în pofida 
etichetelor depreciative, Sadoveanu a fost, 
neîndoielnic, un om instruit. Dacă iniţierea şi 
activismul său în masonerie au fost probate, 
în pofida biografiei ocultate, în plan politic 
instrucţia sa a fost precară. De altfel, coordo- 
nata politică lipsea prozei sadoveniene, până 
când marele scriitor și-a pus pana în slujba 
noului regim, „lingușind ocupantul”. Mitrea 
Cocor rămâne, oare, opera exemplară a rea- 
lismului socialist autohton? El pare, izbitor, 
un corp străin în integrala sadoveniană. Să nu 
omitem că Sadoveanu a fost primul scriitor 
român, care, după război, a vizitat Uniunea 
Sovietică şi a scris în termeni ditirambici des- 
pre Revoluţia rusă. EI a răspuns prompt „ma- 
rii înnoiri” de după 1944 (cf. M. Ralea), deve- 
nind „cântărețul lumii noi”, iar Mitrea Cocor 
va fi chiar „primul erou de tip nou” (cf. Paul 
Georgescu). Prin cazul Cocor, țăranul revol- 
tat nu mai alege haiducia, ci, luminat, inițiat, 
așadar, va deveni propagandistul noii lumi’. 
Convertirea și reactivarea unor personalități 
de prestigiu, îndeosebi a scriitorilor mai în 


Partea I vezi „Limba Română, Chişinău, nr. 4, anul 
XXIX, 2019, p. 141-152. 

vârstă, cu certă cotă valorică, a fost un scop declarat al puterii comu- 
niste, doritoare să-și găsească „tovarăși de drum” după înlocuirea / de- 
capitarea vechilor elite. Literatura funcționa ca eficient instrument de 
propagandă, aplicându-se o rețetă testată în spaţiul sovietic, cu o deo- 
sebire esenţială: nu putem vorbi de un anarhism proletcultist, ci de un 
realism socialist stalinist și jdanovist, încât, pe bună dreptate, C. Pricop 
nota că folosirea termenului de proletcultism (abuzivă, chiar) „e fără 
nici o justificare” (Pricop 2005: 29), după cum ritmicitatea apariției 
scrierilor „la comandă”, cu elan stahanovist în primii ani, brutalitatea 
ingerințelor ideologice, convieţuirea cu cenzura (mutilând operele) 
ar obliga la o etapizare în intervalul comunist. Oricum, M. Sadovea- 
nu intră în acel prim val al intelectualilor coabitând cu noua putere. 
Obedienţa era o practică des întâlnită, chiar pentru mari nume, în 
relaţiile cu Puterea. Să invocăm doar, în cazul lui Sadoveanu, „tămâie- 
rea” lui Carol al II-lea (vezi RFR, 1940), ceea ce probează o condamna- 
bilă continuare a encomionului, firește, în alt registru şi cu alt stăpân. 
Operele noi, pe „linie, dovedesc și o precaritate a elementului reflexiv, 
eşuând în tezism. Roman ratat, Mitrea Cocor a făcut furori în epocă. 
Sadoveanu semnase, însă, pactul cu noua putere şi, fireşte, se va bucura 
de toate onorurile, culminând cu Premiul Lenin pentru pace (1961). 


Să amintim că, intens mediatizat, acest roman simplist, important prin 
miza propagandistică (Vasile 2010: 244), a fost ecranizat. Filmările au 
început în vara lui 1951, scenariul fiind semnat de Profira și Valeria 
Sadoveanu. El vădea însă „lipsuri serioase”, trecut prin proba de foc a 
unor rescrieri succesive şi redistribuiri, Septimiu Sever fiind ales, până 
la urmă, pentru a interpreta rolul lui Mitrea. Abia în 1952, odată cu 
intensificarea controlului și aprobarea Biroului Politic, după avizul 
SPA (Secţia de Propagandă şi Agitaţie), pelicula regizată de Marietta 
Sadova şi Victor Iliu porneşte în lume, încununată la Karlovy Vary cu 
Premiul pentru progresul social (Vasile 2010: 246), bucurându-se de co- 
mentarii bogate în presa sovietică. Şi tot în 1952, la o întrunire electo- 
rală, Mitrea Cocor, ca personaj popular, a fost propus deputat pentru 
MAN! 


Ca epocă de tranziţie (cum numise Al. Piru, în Panorama sa din 1968, in- 
tervalul 1940-1950), acei ani marchează trecerea de la poezia rezistenţei 
(inconformismul, răbufnirile avangardiste, privaţiunile de război) 

la cântarea libertății în era nouă (roşie), rod al dresajului ideologic. 
M. Beniuc își certa contemporanii („fabricanți de fum”), cerându-le 
imperios „să sune cântec nou în ţară”. „Reeducat”, Sadoveanu îşi dădu- 
se obolul, pornise, în 1954, Seria de Opere şi va tipări 18 volume până 
în 1959. O congestie cerebrală (hemiplegie), cu recidivă, îl va obliga 
să trăiască „diminuat” (Crohmălniceanu 1994: 77). Ceea ce explică și 
abandonarea unor proiecte. Dar în zodia realismului socialist, Sado- 
veanu s-a bucurat de statutul oficializat de prim-scriitor al țării. Echi- 
voc, repetitiv, „deloc intelectual” (crede, surprinzător, Lucian Boia), 
fructificând discret relaţiile subterane (masonerie), el recunoștea, în 
1946, că a adaptat poporanismul „noilor împrejurări”. Să fie un titlu 
precum Lumina vine de la Răsărit o parolă masonică sau noul crez al 
scriitorului? Vizita în URSS, reamintim, i-a prilejuit o „revelație epo- 
cală”, oarecum mistică, precum o străfulgerare, biruind „balaurul îndo- 
ielilor”. Faţă de atâţia scriitori curtaţi şi derutaţi, testând variate stra- 
tegii de supravieţuire literară, îmbrățișând o gamă largă a reacțiilor 
(de la colaboraţionism, conformism, exhibiționism, adaptare etc., la 
inaderenţă şi rezistență), Sadoveanu, un integrat oficializat, a achitat 
fără rezerve „taxa de protecție” (Ştefănescu 2005: 51), salutând cu ui- 
mire jucată „dreptatea popoarelor înfrățite”. De la spiritul tranzacțional 
şi concesiile calculate, la entuziasmul politic mimat și dezmăţ propagan- 
distic, nu era, în acei ani de teroare, decât un pas. Sadoveanu l-a făcut, 
convertind efortul inițiatic într-o așa-zisă limpezire ideologică, căzând 
în păcatul autorescrierii. Iar recompensele n-au întârziat. Tandemul 
C.I. Parhon-Sadoveanu plombat în fruntea prezidiului MAN forti- 
fica vâna muncitorească a Partidului prin figurația unor intelectuali 
recunoscuţi”. Sincer sau nu, pe un ton exaltat în impresiile sale de că- 
lător în Țara Sovietelor, având „revelaţia adevărului”, Sadoveanu cerea 
să ne „impărtăşim” din experiența marelui vecin de la Răsărit, lăudând 
fără economie „legea dreptăţii” (în colhozul de la Tarasovka, de pildă) 
şi văzând în Stalin „campionul păcii mondiale”. Înnoirea lumii — prin 
experienţa sovietică — este „un câştig fără sămăn', scria marele proza- 
tor, răspunzând prompt comenzilor, livrând o publicistică „programat 
propagandistică”. Totuși, oficialitățile vremii aşteptau romanul-model, 
de miză ideologică asumată. După neconvingătoarea Păuna Mică, în 
care umiliții în pribegie, alcătuind „tovărășia”, provoacă mirarea pădu- 
renilor, Sadoveanu va semna Mitrea Cocor, considerat ironic, peste ani, 

„capodopera literaturii proletcultiste de la noi” (Cubleșan 2012: 79), 
sau un „anti” Nobel românesc (Nistor 2012: 128), bucurându-se de 
o posteritate „nefirească Un Sadoveanu adâncit în contemplativism 
şi cultul trecutului, oferă, astfel, un roman atipic, aducând în prim- 
plan „eroul combativ” (observase C. Regman), ajutând, prin educaţie 
revoluţionară (girată de fierarul Florea Costea), să iasă „pământenii de 
sub ceață”, asigurând „rânduiala” la Dropii. Evident, o schemă epică ru- 
dimentară, maniheistă, cu o limbă „săracă”, o apariţie considerată „o 
sărbătoare a literaturii noastre” (M. Novicov, 1953), roman fără mode- 
le la noi, devenit model de „măiestrie artistică’, promovat zgomotos și 
îngropat în uitare. Nu e vorba, credem, de o „convertire instantanee”, 
cum s-a sugerat (Nistor 2012: 129), după cum ar fi greu de acceptat 
că bătrânul Sadoveanu dă, voit, „o scriere ironică”, prin inaderenţă şi 
neasumare, de paternitate incertă, s-a spus (în culise), dată fiind fo- 
losirea perfectului simplu (observase Zaharia Stancu). În fond, el gi- 
rează noua literatură, e drept, printr-o scriere mincinoasă, „ruşinoasă', 
nicidecum de prim raft. Şi pare a confirma reproșurile controversatu- 
lui Pamfil Șeicaru, formulate într-o celebră Scrisoare deschisă (1954), 
amintind acolo demisia morală, ascunzișurile sufletești şi „ruleta prie- 
teniei”, arghirofilia și „frenezia” dezonoarei, deloc străine prozatorului, 
neîncercat de „povara” vreunei convingeri! 


Şi Pavel Ţugui, reconstituind, din interior, contextul instituțional al 
epocii, violent politizată, recunoscând numeroasele „obstrucții şi 
situaţii absurde” (Ţugui 2006: 5), rigiditatea directivelor etc., găsea 
că laudele sadoveniene erau o „pledoarie exagerată”. Curios, în pofida 
acestui tribut ideologic, Sadoveanu nu beneficia, crede P. Ţugui, de o 
„protecţie oficială”; ca dovadă, capricioasa istorie a reeditărilor, cu un 
adevărat blocaj în intervalul 1948-1953. E vorba, desigur, de marile ti- 
tluri interbelice, trecute prin cavalcada referatelor şi coreferatelor, cu 
numeroase şedinţe, demiteri, „prefaceri contradictorii” şi „epuizante 
confruntări”, stârnind mânia maestrului. Sadoveanu condamnă „ames- 
tecul unor redactori”, se plânge lui P. Groza și unor lideri PMR. Tâ- 
nărul 'Ţugui, uns din iunie 1951 șef al secției de literatură și artă din 
C.C., respinge modificările solicitate de diverse edituri şi foruri și va fi 
lăudat de Sadoveanu însuși („mulţămit”), ca „cetitor serios” În discuţii 
prelungite, tensionate, reclamând „rezolvări principiale” erau chestiuni 
„delicate”: coloratura religioasă a scrierilor, misticismul, „ambițiile ex- 

pansioniste” ale lui Duca Vodă (în Zodia Cancerului), invocarea unor 
toponimice din Basarabia și Bucovina etc. Până la urmă, prin vocea lui 
Leonte Răutu, în numele conducerii de partid, se acceptă ca „oportu- 
nă” reeditarea scrierilor sadoveniene. 


Cel care căutase statornic „lumina și bunătatea” (cum mărturisea, în 
1942, într-un interviu), aflându-le într-un trecut foarte îndepărtat sau în 
bunăcuviința țărănească, prelungită arhaic în textura unui vast poem al 
naturii, de anvergură epopeică, se dezice, la sfârşit de drum, de propriu-i 
crez. Cu unele excepţii, operele senectuţii, evacuând sadovenismul prin 
„corijări teziste” (Creţu 2019: 77), îl exprimă parţial sau chiar caricatural 
(Micu 2000: 248). Şi criticul adaugă: «niciodată oamenii lui Sadoveanu 
nu vorbesc fără „stil”». Or, povestitorul, trecut prin „şocul” unor adaptări, 
abandonează vorbirea protocolară a personajelor, plonjând într-o fabuloa- 
să irealitate, în favoarea tezelor propagandistice, de cumul clișeistic, accep- 
tate grabnic, dar străine, totuși, inaderente ființei sale. Amurgul sadoveni- 
an, pliat noii politici culturale, nu poate eclipsa, însă, măreţia prozatorului, 
recuperând o vastă „arhivă” a sufletului românesc şi impunând o limbă „ca 
dialect aparte al limbii literare” (cf. Eugen Simion). 


Ca să fim drepți, deşi G. Călinescu descoperea în noua literatură sado- 
veniană o „entuziastă înţelegere a prezentului”, salutând era socialistă 
„în stil măreț biblic” (Călinescu 1972: 197), modelul — ca prim capitol 
al literaturii „noi” — acţionase „dizolvant” în anii 'S0. Abia mai târziu, 
prin revizitarea capodoperelor, lecţia sadoveniană își dezvăluie moder- 
nitatea. Vechiul Sadoveanu „pune în paranteze” producţia sa de după 
1944 (Ungureanu 1985: 56). Nicoară Potcoavă, deşi cu „încărcătură 
testamentară” (Creţu 2019: 86), devine, în ochii Luminiţei Marcu, 
doar o rescriere „grotescă” a Șoimilor (Marcu 2014: 332). Noile lecturi 
îi asigură, însă, o nouă actualitate, dezvăluindu-ne un scriitor „nebă- 
nuit”, confirmându-i măreţia statuară. Îmbucurător e că şi noii critici 
(unii, să nuanțăm) îl recomandă pe cel care, cu un secol în urmă, era — 
după Iorga — „cel mai cetit și iubit” nuvelist; ca „tipic autor de manual”, 
„ştirbit”, falsificat, generând efecte „perverse” (obligativitate, saturație, 
refuz etc.), totuşi, „neclintit” în canonicitatea sa, Sadoveanu ni se oferă, 
zicea Marius Chivu, evergreen... 


Este îmbucurător că după o prelungită eclipsă exegetică, interesul 
pentru opera sadoveniană pare a se reactiva. În pofida unor bătători- 

te și respectabile clișee de receptare (transformându-l într-o valoare 
muzeală) sau, dimpotrivă, supus — sub flamura revizuirilor — valului 
contestatar, Sadoveanu riscă a deveni azi un scriitor necunoscut. În- 
cât, cel decretat cândva „o glumă a literaturii noastre”, un „scriitor in- 
util” şi, mai încoace, un „grafoman” (cf. Elena Vlădăreanu), merită a 
fi redescoperit, chiar dacă dimensiunile ciclopice ale operei, forța ei 
palingenetică descurajează. Și, nu în ultimul rând, „tonele” de exegeză. 
Cu atât mai mult cu cât, într-o epocă „fluidă”, alergică la arhischeme, 
în plină revoluţie iconică şi în deprimant decor postmodern (centri- 
fugal), resurecția nucleelor arhetipale poate fi o cale de acces, relansând 
funcția mitului în context scientist. Fiindcă prozatorul moldav, închi- 
puind un portret colectiv, desfășoară pe ecran cosmic o viziune cu in- 
flexiuni biblice, vădind o înţelepciune calmă, un tropism răsăritean cu 
bază sapienţială, conjugând fericit poezia naturii cu lirismul gnomic. 
Intenţia de a sonda substratul mitologic al acestei copleșitoare opere, 
este, cu certitudine, binevenită. Dacă nu uităm că fecundul scriitor, 
contaminat de o imaginaţie de tip simbolic, infuzează textului, pe fond 
ezoteric, o gândire mitizantă depășind istoricismul apter, scoțând ade- 
văruri metafizice, dacă, în fine, interesul pentru străvechime şi cerința 
continuității (aşezată sub deviza „morții poruncesc celor vii”) obligă 
la transmisibilitate, e limpede că mitocritica rămâne o generoasă pistă 
exegetică. Încât, recitit, Sadoveanu ni se înfățișează ca „cel mai mare 
scriitor antropologic al nostru” (Platon 2015: 142). În fond, opera sa- 
doveniană este o întinsă poveste; iar întâlnirea cu Creangă, interme- 
diată de „Domnul Trandafir” / Mihai Busuioc, deslegând hieroglifele 
scrisului şi „taina cetirii”, s-a dovedit „întemeietoare de destin” (Jurma 
2002: 6). Ca „voce colectivă” şi „dascăl potenţial” (Spiridon 1982: 40), 
Sadoveanu rămâne un autor fundamental. Lumea sadoveniană nu se 
restrânge la câteva capodopere și din magna ei mitopoetică, tălmăcin- 
du-i emblemele, viitorimea va afla mereu lucruri noi, în pofida uzurii 
didactice. Fiindcă „un mare scriitor e inepuizabil” (Simuţ 2012: 57). 
Supus rechizitoriului politic, implicit revizionismului canonic, mar- 
ginalizat, nepublicat (!) în seria de Opere fundamentale, cu profesori 
revoltați (cazul Cristinei Tunegaru și scandalul Baltagul, în numele 
ideologiei political correctness) şi elevi dezinteresaţi, Sadoveanu poate 
fi redescoperit, Paul Cernat anunțând „resurecția” (Cernat 2017: 18) 
şi acuzând astfel de „mostre inepte de revizionism canonic” (Cernat 

2019: 33). Gheorghe Jurma, ocolind producţia propagandistică, era, la 
rându-i, ferm: „Mihail Sadoveanu este un scriitor prea mare pentru ca 
semănătorii de vânt să-i clintească opera” (Jurma 2002: 6). 


Operă fără egal în cuprinsul literaturii noastre, monada sadoveniană 
aparţine unui vrednic cititor de semne, ignorând aproape „iscodirile lo- 
gicei”, coborând într-o autohtonie profundă, descoperind - pentru 
noi — „ecouri abisale” și „tipare uitate” (Ciopraga 1981: 351). E drept, 
fixată reductiv în trainice „formule de manual”, creaţia sa ciclopică se 
deschide îmbietor exegeților, cu speranța dezlegării, fără istovire, a 
„forţelor palingenetice” (Cheie-Pantea 1982: 85). Vom scăpa greu de 
„obliterantele clișee” (elementaritate, „geniu primitiv”, „forță a natu- 
rii”, „poet în proză”, „cântăreţ al naturii” etc.) care, orbind critica lungă 
vreme, au învăluit opera sadoveniană, ignorând sensul inițiatic, sesiza 
Alexandru Paleologu; dimpotrivă, Sadoveanu „e un artifex până în 
vârful unghiilor” (Paleologu 1980: 246). Iscodind „miezul lucrurilor” 
prin împărtășire directă, oamenii lui Sadoveanu cercetează „arătările 
adevărate ale vieţii”; regresiunea spre arhaic ne coboară în preistorie 
(o permanenţă, după Blaga) şi oferă povestirii, vertebrată ritualic, un 
„substrat filosofic” şi un „rost existențial” (Cheie-Pantea 1982: 96). 
Fiindcă, doar prin anamnesis, avertiza Eliade, ne eliberăm de acțiunea 
dizolvantă a timpului. 


Cum integrala Sadoveanu a provocat, în timp, o copleșitoare biblio- 
grafie, cum alaiul hermeneuţilor s-a apropiat de acest „fascinant uni- 
vers semiologic” exploatându-l sârguincios, recitirea „continentului” 
Sadoveanu (pentru o percepţie sporitoare, întregitoare) nu va oferi, 
prea curând, credem, adăugiri de o şocantă noutate, revoluționând 
exegeza. Păcatele omului (reale!), inventariate harnic de justițiari, 
chemând la rampă intransigența morală pentru a demasca virulent 
„colaboraţionismul”, nu pot eclipsa meritele Operei (indiscutabile!). 
Aşadar, nici măcar hilarul drept de a nu citi (invocat frecvent în epoca 
neoanalfabetismului TV) n-ar trebui să împingă într-o „uitare igienică” 
(recomandată stăruitor) creaţia sadoveniană. Dacă, fireşte, nu dorim a 
deveni amnezici, despărțindu-ne de propria Istorie. Or, „grafomanul” 
Sadoveanu e un inevitabil „obstacol”, împiedicând o uitare sinucigașă. 


Înviorând receptarea operei, surpriza vine, neașteptat, din partea pro- 
fesoarei Tudora Patrichi. Pornind de la o lucrare de grad (în 1996), 

reluată, revizuită, completată, „polisată” într-o carte care „a crescut și 
s-a complicat”, gândită în cheie lovinesciană (e vorba, aici, de esoteri- 
cul Vasile Lovinescu), trasă în numeroase ediţii, de succes, aşadar, dar 
aproape necomentată, sub titlul De la Mioriţa, la Mitrea Cocor sau de 
la „Ianua Caeli” la „Ianua Inferni” (devenit, în 2018, Între două porți), 
exegeta anunță o revoluţie exegetică. 


Nedrept, efortul autoarei, răsfrânt, cu subtilităţi analitice, asupra între- 
gului sadovenian a trezit interes doar prin cazul Mitrea Cocor, o carte 
care, în ochii exegetei, „condamnă bolșevismul”! O reafirmă apăsat 
şi într-un recent interviu (v. „Convorbiri literare”, nr. 11/2018, p. 12- 
17). Şi face din Mitrea Cocor „un înfrânt”. Or, dacă așa stau lucrurile, 
este evident că Mitrea Cocor este un roman politic. Ar fi, însă, limitativ, 
zice cu îndreptăţire Tudora Patrichi, să-l considerăm „doar un roman 
politic”; dar, în primul rând, subliniem, este un roman politic, chit 
că, recitindu-l din perspectiva integralei Sadoveanu, exegeta îi trans- 
feră „inserţii hermetico-alchimice” şi că, folosind „o altă cheie”, are 
pretenţia de a fi identificat „adevăratele resorturi”, convocând ampren- 
ta mitică sau „subtextul esoteric”. Este un exces care, ignorând primul 
strat (adică evidenţele), forțând demonstraţia, sondează cu pedante- 
rie informată (poate şi cu orgoliul singularității) chestiuni de substrat, 
ţinând de viziunea sadoveniană, valabile la o lectură in integrum, des- 
cifrând hieroglifele lumii. Inclusiv titlul (splendid!) Între două porți, 
oferit celei mai proaspete reeditări (a XVII-a!). 


Mitrea Cocor apare ca „o natură luciferică”, ar fi un Mithra demonic; 
cultul mithraic e deviat, depreciat, întunecat etc., conducând la „ofi- 
lirea elementelor iniţiatice” (Patrichi 2015: 59). Cum asistăm la de- 
structurarea lumii vechi, un „paradis în destrămare”, Tudora Patrichi 
reciteşte romanul în cheie postmodernă și nu ezită a-l califica drept 
„postmodern”, înfățișând „obrăzare zoomorfe” (Patrichi 2015: 133). 
Încât concluzia vine inevitabil. Că lumea sadoveniană este „prin 
excelență mitică” nu încape îndoială, scriitorul simțind nevoia, în pro- 
pensiunea către Spirit, de a se „cufunda în mitul și sufletul autohton”, 
sub „oblăduirea vechiului nostru Boerebista”, cum deseori a mărturi- 
sit; dar rafinata exegetă e convinsă că acest controversat roman, „O Ca- 
podoperă”, alături de Baltagul, Creanga de aur, Ochi de urs, intră pe lista 
selectă a acelor titluri care „îl vor reprezenta în veacul următor” (Pa- 

trichi 2015: 116). Mitrea Cocor, scrie ferm Tudora Patrichi, răsturnând 
toate interpretările, anunţă „zorii postmodernismului”. Un Sadoveanu 
esenţial, „nedesfăcut” de trecut, plonjând în premodernitatea arhaică, 
pare a câştiga teren din perspectiva esoterismului, deși specifismul său, 
acuzat de „mondialiști”, nu se potriveşte, sub impactul globalizării, cu 
„schimbările climatice ale culturii” (Simuţ 2019: 21). Sub aceste aus- 
picii, în pofida tributului propagandistic, ipoteza „reeducării” marelui 
prozator (cel care, rescriindu-se, s-ar fi falsificat) se clatină. Iar îndem- 
nul profesoarei Tudora Patrichi sună răspicat: Mitrea Cocor, un „aşa-zis 
roman comunist” trebuie recitit în esenţa lui tainică şi încifrată, noul 
„Mithra” desacralizând lumea. Desigur, printr-o altfel de relectură, de 
adâncime, „în spiritul ciclului descendent”, palpând tiparul mitologic, 
nicicând părăsit. 


P.S. Greu de crezut, aşa cum ne încredința Mircea Malița, într-un in- 
terviu „smuls” de Ilie Rad (v. „România literară”, nr. 14/5 aprilie 2013, 
p. 12-13) că „Roller şi Răutu nu ieșeau din vorba lui” (a lui Sadoveanu, 
n.n.), un monumental taciturn, se ştie. Aflaţi la Paris, în aprilie 1949, 
la Congresul Partizanilor Păcii, conducând delegaţia RPR (8 persoane, 
printre care și Zaharia Stancu), cei doi oficiali, precizează dl Malița 
(atunci, „secretarul temporar” al lui Sadoveanu), „se temeau de el” 
(21). Poate doar la manifestarea pariziană, marele prozator — cap de 
afiş — fiind asaltat de organizatori și invitaţi... 


Note | ! Chiar dacă, solicitat, nu poate ignora „interesele imedia- 
te ale timpului”, Sadoveanu, căutând tiparele ascunse, cu 
„dor de arhetipuri”, nu se poate desface de trecut. Încât şi 
Mitrea Cocor se menţine în zona mitului (Patrichi 2015: 
172). Cu observaţia că, încercând o descifrare „corectă” 
a romanului, exegeta descoperă un tipar mitologic „mo- 
horât”, „schilodit”, întrucât „personajul și lumea lui sunt 
condamnate” (Patrichi 2015: 170), supuse unei „de- 
structurări mitice”, ca într-un „roman postmodern” (Pa- 
trichi 2015: 62). 

? După decembrie '89, de la Paris, ca „ambasador al golani- 
lor”, Alexandru Paleologu lansa acuzaţii grave, avertizând 
că Sadoveanu ar fi semnat condamnări la moarte. Putea 
oare să intervină, ne întrebăm, anulând sentinţele? Flori- 


ERETT ROMIÂINIĂ 


an Saiu (v. „Evenimentul istoric”, nr. 9/2018, p. 54-57) preia aceste afirmaţii şi vorbeşte, 
în absenţa documentelor, de compromisurile grele, „înfiorătoare” ale acestui „politician 
criminal”. Ceea ce învederează necesitatea unei biografii oneste, reconstruind o istorie 
complicată, convulsionată, traversată de un „răsfăţat” (ca biografie publică) al tuturor regi- 
murilor, rostind adevărul despre cele două euri: biografic și creator. Ion Simuţ avea drep- 
tate: „biografia lui Sadoveanu trebuie rescrisă şi completată” (Simuţ 2012: 56), dezvăluind 
chestiuni delicate despre francmasonerie şi colaboraţionism. „Stilistul absolut” a creat o 
lume, vădind — ca om public — un „cinism stupefiant” (Zamfir 2017: 248). 

Spre deosebire de indianizatul Demetrio Ma- 
rin, eminenta profesoară Rosa del Conte, au- 
toarea uneia dintre exegezele capitale ale emi- 
nescologiei (Mihai Eminescu o dellAssoluto, 
1961, apărută în traducerea românească a lui 
Marian Papahagi abia în 1990), a înţeles încăr- 
cătura creştină a operei lui Eminescu, venind, 
printr-o limbă „ce-și afundă rădăcinile în cea 
mai autentică spiritualitate a neamului său”, 
care, în niciun caz nu este nici indiană, nici 
schopenhaueriană, ci creştin-ortodoxă. Autoa- 
rea l-a văzut, ca gândire filosofică, un kantian 
care adoptă uneori și limbajul lui Schopenha- 
uer (cel mai puţin original, în cazul poetului 
român, crede autoarea). Rosa del Conte e 
printre puţinii exegeți care simte importanţa 
ontologică a conceptului filosofic de arheu, ca 
„singura realitate pe lume”, vizând Absolutul, 
ţintă a cărţii sale. Ștefan Munteanu consideră 
că „marele merit al autoarei vine de la faptul că 
reconsideră maniera în care trebuie raportată 
creația eminesciană la filosofia lui Schopenha- 
uer. Contrar viziunilor critice anterioare, care 
reduceau toată gândirea poetului la pesimismul 
filosofului german, Rosa del Conte sesizează 


=» 


Partea I vezi „Limba Română”, Chişinău, nr. 1 (255), 
2020, p. 238-244. 

nuanța esenţială care-i separă pe cei doi creatori” (p. 74), citând: „Apro- 
fundarea logică a «non-sensului vieții», pe care Eminescu o intuise deja 
prin experiența sentimentală, va fi întreprinsă sub influența gândirii lui 
Schopenhauer. Dar, câtă vreme pentru Schopenhauer Dorinţa de viaţă, 
principiul metafizic, devine şi unicul principiu ontologic al universului, 
Eminescu va denunța, prin chiar oscilaţiile gândirii sale, imposibilitatea 
aproape absolută de a renunţa la un Principiu transcendent”. Compara- 
tiv cu Schopenhauer, la român, se insinuează în tainica voință, ceva din 
manifestarea lucrului în sine kantian, un „absolut care se hipostaziază în 
figura Demiurgului” din Luceafărul. De aceea, Noica a spus că Eminescu 
a venit cu mâna plină în faţa neființei. Poetul, crede autoarea, venea cu un 
fel de „spaimă religioasă” în faţa nefiinţei. Ştefan Munteanu înclină însă 
către una metafizică, filosofică, exprimând reticenţa în fața suprapune- 
rii nivelului filosofic cu cel teologic, demersul său fiind, în primul rând, 
abordarea filosofiei, nu a religiozității eminesciene (p. 75). Nu e de acord 
cu Rosa del Conte, care afirmă: „Această exigenţă a divinului, care este 
căutare de adevăruri și valori absolute, a rămas imprimată ca o trăsătură 
asupra operei sale și de aceea nu ezităm să-l numim pe Eminescu un ge- 
niu religios”. 

Iată o evaluare ce ridică o nuanţă capitală în raportul dintre poezie și fi- 
losofie la Eminescu, dar și în genere. Dacă am înţeles bine, Ştefan Mun- 
teanu optează pentru o ierarhizare a trei niveluri de Realitate spirituală: 
religiosul, poeticul, filosoficul, în vârful scării stând filosofia, poezia fiind un 
fel de intermediar între cele două niveluri spirituale. Abordarea aminteşte 
de metodologia transdisciplinară. În această scară, terțiul tainic inclus ar 
trebui să fie poezia care se raportează, în primul rând, la filosofie (ca în 
opera lui Eminescu), şi în plan secund la religie. Referențialitatea aceasta 
este pe deplin explicabilă la un filosof de meserie, cum este Ştefan Mun- 
teanu, iar legitimarea poate veni de acolo că religiile sunt mai „partizane” 
decât poezia și filosofia, acestea din urmă neprovocând războaie religioa- 
se, ci voind să armonizeze lumea. Altfel spus, de către Ștefan Munteanu, 
„geniul autentic nu poate fi religios, ori nereligios. El este geniu şi se ra- 
portează în mod principial-ideatic la Absolut, nu în sens partinic, religi- 
os. Absolutul lui Eminescu nu este o divinitate determinată, responsabi- 
lă pentru o dogmă sau alta, ci este Idealul imaginaţiei sale, este Principiul 
care ispiteşte lumea, situat dincolo de orice doctrină religioasă deter- 


minată” (p. 76-77). În această complexă ecuaţie, în care nu există răgaz 

de pace și de complementaritate între diverse religii, adevărul nu poate 
fi decât de partea lui Ştefan Munteanu. Dar mă întreb dacă nu cumva 
Eminescu depășește și transfigurează și asemenea antinomii, înțelegând 
că învăţătura lui Hristos nu este o simplă religie, cum cred foarte mulți 
ideologi (ba chiar și unii teologi, răstălmăcitori de dogmă) care se erijea- 
ză, finalmente, în filosofi raționalişti, secularizați în marginile ateismului. 
Geniul lui Eminescu nu putea să nu intuiască posibila antiteză dintre re- 
ligie și filosofie. Observă, mai întâi, ostilitatea unor preoți față de filosofi, 
între care el interpune poezia chiar printr-o poezie, intitulând-o, grăitor, 
Preot şi filosof. După ce respinge mustrarea din tendinţa partizanală a 
dogmaticilor, Eminescu vine cu soluţia transfiguratoare a întâlnirii față 
către față cu divinitatea: 


„Nu ne mustraţi! Noi suntem de cei cu-auzul fin 
Şi pricepurăm şoapta misterului divin. 

Urmaţi în calea voastră mulțimii de absurzi 

Şi compuneţi simfonii şi imnuri pentru surzi, 
Ascuteţi adevărul în idoli, pietre, lemn, 

Căci doar astfel pricepe tot neamul cel nedemn 
Al oamenilor zilei sublimul adevăr — 

Ce voi spuneți în pilde, iar noi l-avem din cer”. 


Eminescu ştia că Iisus se adresa în pilde chiar și apostolilor, întrucât 
nu cunoşteau Adevărul, fiind la vârsta spirituală a hrănirii cu „lapte”. 
lisus le-o şi spune direct. Abia la Cincizecime, prin pogorârea Duhu- 
lui Sfânt, apostolii devin creştini. Autorul Luceafărului, ca poet şi fi- 
losof care pricepe șoapta misterului divin, nu este rupt de creştinism 
din cauză că a trecut prin filosofie, cu atât mai mult prin cea budistă 
sau cea kantiană, ambele aducătoare de pace eternă şi de armonie. O 
spune textual, într-o enigmatică însemnare din mss. 227Sbis, fila 8: 
„Eu sunt budist. Nefiind creştin simplu, ci creştin ridicat la puterea 
a 10-a” Desigur, va avea grijă să spună că nu crede în Buddha-Sakya- 
Muni, nici în Iehova, dumnezeul Vechiului Testament, pe care-l recuză 
în poemul Demonism, dar nu şi pe Dumnezeul treimic, lisus Hristos, 
despre care am citat mai înainte din „impul”. Aşa cum poetul a respins 
diversele sisteme filosofice, pancronic cu Nietzsche și protocronic față 
de Heidegger, punând în arheu sămânţa unei ontologii fundamentale 
(încât e o laudă să-i reproşezi că nu a creat un sistem filosofic!), la fel 

poetul a respins multitudinea religiilor partizane, înțelegând, înaintea 
teologilor contemporani cu sine, că ceea ce noi numim religie creștin- 
ortodoxă nu este o simplă religie, ci arheul tuturor religiilor. O afirmă 
teologi şi filosofi creştini de talia lui Dumitru Stăniloae, Sf. Iustin Po- 
povici sau Christos Yannaras. La fel, când Eminescu se întreabă și răs- 
punde: „Există metafizica? Pân-acuma încă nu” el înțelege că diversele 
numeroase sisteme vor trebui depășite printr-o ontologie fundamentală. 
Este chiar „modelul poetico-filosofic, pe care să se sprijine începutul 
procesului de cunoaştere”, cum înțelege şi Ștefan Munteanu (p. 78). 
De aici uimirea poetului în fața puterii de cunoaștere a omului: „Cum 
în fire-s numai margini, e în om nemărginire./ Cât geniu, câtă putere 
într-o mână de pământ”. Pesimist un asemenea gânditor? E desigur, o 
glumă eminescologică! 


Cred că valorificarea cărții Rosei del Conte din perspectivă filosofi- 
că-poetică-religioasă către atare lumină spirituală suntem conduși încă 
din titlul Mihai Eminescu o dell'Assoluto. Fireşte, trecând, între altele, 
prin viziunea poetului privitor la spaţiu și timp, autoarea italiană vă- 
zându-l pe autorul Epigonilor ca pe un mare poet al timpului, ca și loan 
Guţia, de unde izvorul inconfundabilei melancolii eminesciene, senti- 
ment care nu e pesimism schopenhauerian, ci unul „structural gnos- 
tic”. Există, totuși, riscul supradimensionării timpului în defavoarea 
spațiului, ţinând seamă de simultaneitatea dinamică spaţio-temporală 
a vizionarismului eminescian, vădită nu numai în Luceafărul, La steaua, 
Povestea magului călător în stele sau în Sărmanul Dionis, dar şi în nota- 
comentariu în marginea traducerii Criticii rațiunii pure (mss. 2258, f. 
114), invocată şi de Ştefan Munteanu: „Representaţia e un ghem, ab- 
solut unul și simultan. Resfirarea acestui ghem e timpul și — experienţa. 
Sau și un fuior, din care toarce firul timpului, văzând numai astfel ce 
conţine. Din nefericire atât torsul cât şi fuiorul ţin întruna. Cine poate 
privi abstrăgând de la tors, are predispoziţie filosofică”. Eminescu știa 
că spaţiul e apanajul ochiului, pe când timpul, al auzului. Tudor Vianu 
mărturisea că nu a întâlnit un alt poet și gânditor care să fie deopotrivă 
atât de vizual și de auditiv. Altminteri, această simultaneizare este pri- 
vilegiată nu de timp, ci de spaţiu/privire, abstragerea de la tors/timp 
fiind condiţia filosofării. 


(Va urma) 

memorie și arhetip poetic 


B. — prof. univ. dr., 
Universitatea de Medicină, 
Farmacie, Științe şi 
Tehnologie, George Emil 


Palade” din Târgu Mureş; 
cercetător științific la 
Institutul de Cercetări 
Socio-Umane,Gh. Șincai 
al Academiei Române. Este 
conducător de doctorat, 
director al revistei „Acta 
Marisiensis. Philologia”, 
redactor-şef al revistei 
„Vatra, membru în colegiul 
de redacţie al mai multor 
reviste de cultură. Dintre 
volumele publicate: Scriitori 
români contemporani (2002); 
Poezia neomodernistă (2005); 
Vârstele criticii (2005); Istoria 
didactică a poeziei româneşti 
(2005); Poeti români 
postmoderni (2006); Teme 

şi variaţiuni (2008), De la 
modernism la postmodernism 
(2011), Ipostaze și lecturi 
critice (2018). 


Cele mai relevante cărți de poeme publicate 
de Ion Horea (Coloană în amiază, Umbra plo- 
pilor, Bătaia cu aur, Versuri, Calendar, Un cân- 
tec de dragoste pentru Transilvania, Eu trebuie 
să fiu, Noaptea nopților, Podul de vamă, Dea- 
luri de lut, Locul şi ceasul, Căderea pe gânduri, 
Bătăi în dungă, Sonete, Gravuri, Vitraliu etc.) 
conturează un destin liric de excepție care, 
dincolo de mode poetice, a rămas egal cu sine, 
desemnând o cale de acces spre poezia de cea 
mai pură tradiție a liricii ardelene, marcată de 
irizările evocării sau de accente neoexpresi- 
oniste. Primele volume de poeme ale lui Ion 
Horea redau un peisaj bucolic, încadrat atem- 
poral și mitic, în care sunt celebrate muncile 
câmpului — ritualuri ancestrale ce consacră un 
întreg destin istoric şi care scot în relief ima- 
gini simbolice, arhetipale: lutul, pomii, apele, 
plugul, dealul, drumul etc. Aceste elemente 
spaţiale învestite cu accente mitice îmbină o 
lirică a roadelor cu atmosfera discretă a evo- 
cării ce dă un contur nostalgic perimetrului 
natal, reprezentându-l atât în elementaritatea 
sa concretă, cât și în figurări metaforice. Poe- 
mul Pomenire redă nostalgic un astfel de cadru 
ritualic al amintirii, în care reveria se înscrie 
cu voluptate descriptivă într-o natură bucoli- 
că, redată prin detalii evocatoare: „Eu m-am 
născut din grâne, din fân, din cucuruz/ Şi-n 
mine port mireasma pământurilor sfinte./ Şi 

behăitul turmei, și mugetul de vite,/ Şi cântecul de greieri îmi stăruie-n 
auz.// Eu am păzit la vie sub luna cea mai clară / Din câte răsăriră tăcu- 
te oarecând/ Şi-n fiecare toamnă, şi-n fiecare vară/ De dealurile mele 
mi-e dor și sunt flămând”, În aceste volume de început, poezia anotim- 
purilor sugerează materialitate intensă, lucrurile au contururi precise, 
scăldate într-o lumină exultantă ca în poemele consacrate toamnei, fas- 
tuoase ferii ale fecundității, într-o lume ce adastă sub imperiul trăirii 
pure, detașate de aporiile intelectului. 


Odată cu volumul Umbra plopilor, poezia lui lon Horea își estompează 
din ponderea materialităţii, interiorizându-se. Confesiunea elegiacă și 
meditaţia discretă devin polii discursului poetic ce-și transferă energiile 
semantice în aventura interioară a eului liric. Poetul nu transcrie acum 
contururile lumii, ale obiectelor, ci, mai curând, evocă ecoul fragil al 
acestora în spațiul amintirii, conferind legitimitate rezonanţei afective 
ce le încercuiește materialitatea. Poezia roadelor, a opulenţei imagis- 
tice se înscrie acum pe traiectoria unei dimensiuni a elementarității 
de sursă expresionistă. Contemplarea lumii deschide, o dată cu acest 
volum, căi noi de acces spre un tărâm al elementelor primordiale, al 
originarului; poetul nu se mulțumește să contemple, să înregistreze în 
mod pasiv, ci îşi asumă și funcţia de a interpela avatarurile lumii din 
perspectiva unei etici/estetici de o indiscutabilă coerență. Mitologi- 
zând universul rural sau dând relief mitic spaţiului copilăriei, poetul 
trasează, prin versurile sale, un fel de itinerar inițiatic, al întoarcerii — 
purificatoare — la obârșii. În poemele din Umbra plopilor, dar şi în cele 
care vor urma, lirismul amintirii, impregnat de tonalități nostalgice, se 
contopește cu sentimentul timpului, înregistrat cu discreție şi gravitate 
în versuri cu rezonanţă afectivă şi având impregnate, în filigranul meta- 
forelor, sugestia emoției erotice, a reverberaţiilor afective. Poetul exce- 
lează mai ales în evocarea unor stări imprecise, vagi, evanescente, care 
revelează cele mai ascunse valenţe afective ale sufletului. Vibraţia lumii 
este esenţializată până la sunetul pur al unui vers clasicizat, încărcat de 
aromele trecutului, rezumând avatarurile existenţiale ale unui eu liric 
grav, neliniștit şi contemplativ, pentru care poezia are înțelesurile unei 
rescrieri esenţiale, în caligrafia discret-interogativă, metaforică și con- 
fesivă a reliefului lumii. Timpul e dimensiunea fundamentală a acestui 
univers închis asupră-i ca o monadă, temporalitatea este dimensiunea 
ce ordonează, imprimă armonie și circularitate acestui spaţiu. „Cânte- 

cul obârşiilor” pe care îl exprimă poetul este, în fapt, un cântec al tim- 
pului în care eul își înscrie propria devenire, propriul destin, conturând 
o stare de utopie a clipei mântuite de evocarea încărcată de reflexivitate 
interogativă, de neliniște difuză, marcată de un fel de indeterminare 
ontologică. Memoria afectivă e cea care are rostul de a reînvia şi de a 
reinvesti cu sens spaţiul natal, tulburător conturat prin imagini de o su- 
gestivă plasticitate: „Se-nchide-n mine timpul ca-n ochii unui mort,/ 
Sub coastă-n trifoişte ard pâlcuri mari de tort, /Parcă sunt paşii toam- 
nei rămași de alte dăţi/ Şi-i fierbere de grauri, dinsus, între acăți./ E-o 
amăgire-a umbrei ce stăruie pe foi,/ Abia sub talpa goală dac-o mai 
ţin un timp, /Cu nestatornicia acestui joc în schimb./ Aș mai putea 
să caut, pe-aici, ca un străin./ Când plec aceste locuri mă cheamă să 
mai vin,/ Şi-n asfinţit mi-e gândul acum ca un făraş/ Să-i duc din pâl- 
pâirea târzie în oraş”. Există în poemele de dragoste o anume discreție 
metaforică, îmbinată cu tonalitatea meditativă-elegiacă, revelându-se 
astfel un sentiment difuz, nedecantat, emblematic, la rândul său, pen- 
tru universul poetic al lui Ion Horea. Puţine, ocazionale aproape, poe- 
mele de dragoste nu au autonomie semantică, sunt încărcate și de alte 
sensuri, contaminate de tema timpului şi a evocării. Drumul, metaforă 
esenţială, semnifică întoarcerea la origini, relevând totodată funcţia re- 
cuperatoare a amintirii ce se încorporează în această metaforă densă şi 
de o deosebită pondere a semnificaţiilor: „Câtă cuprindere în depărta- 
tul/ timp al iubirilor cată să spuie/ în ocolire, femeia, bărbatul,/ şi dru- 
mul suie, încă mai suie./ numai cuvântul, parcă, uitatul,/ niciunul nu 
vrea să-l spuie,/ bântuie umbre de-a lungul, de-a latul/ și drumul suie, 
încă mai suie” (Drumul). Poezia lui lon Horea nu mizează pe spectacu- 
lar, pe nota insurgentă, pe revolta imagistică, ea se detașează printr-o 
asumare decisă, fără echivoc a tradiţiei, poetul căutând să reînvie şi să 
impună un cod de reguli estetice și etice, să dea un contur exemplar 
gesturilor sale sacrificiale și oraculare, sentimentelor și trăirilor sale 
cele mai intime. În versurile lui Ion Horea regăsim o poetică a peisaju- 
lui transilvan, transcrisă uneori în tonalități de litanie, alteori în plasti- 
că evocatoare şi exultantă. Indiferent de aceste două ipostaze, pe care 
versurile sale le exprimă cu egal dinamism, poetul a rămas, de-a lungul 
întregii sale cariere poetice, egal cu sine, interogându-se patetic și evo- 
când cu candoare, dar configurând în același timp o tonalitate lirică 
remarcabilă prin acuitate şi construcție a viziunilor, prin muzicalitatea 

persuasivă, dar și prin calitatea confesiunii — garanţie a autenticității 
artistice. 


În viziunea lui Nicolae Manolescu, profilul poetic al lui Ion Horea poa- 
te fi examinat prin apelul la o schemă triadică a receptării, din care fac 
parte „o ureche muzicală absolută”, „simţul formei” și „lungimea ante- 
nelor”, cu alte cuvinte amplitudinea culturii poetice. Al. Cistelecan îl 
consideră pe lon Horea un fel de pillatian de Ardeal, prin repertoriul 
tematic și ritualul imaginativ ce glisează înspre un ritual anamnestic. 
Caligrafii ale avatarurilor memoriei, poemele lui Ion Horea reprezin- 
tă transcrieri suave ale neliniștilor și avânturilor eului, pe urmele unei 
tradiţii transilvane îndelungate. Sensibilitatea poetului, născută din 
„grâne, din fân, din cucuruz”, este conectată la „mireasma pământu- 
rilor sfinte” din Câmpia Transilvaniei, vibrând, totodată, la „cântecul 
de greieri”, la „behăitul turmei” sau la „mugetul de vite” Muzicalitatea 
versurilor, armoniile interioare ale poemelor nu exclud gravitatea sub- 
textuală, reculegerea, retranșarea în sine, căința sau sentimentul cvasi- 
religios al naturii din unele versuri. 


Irizările memoriei transcrise de Ion Horea în volumul Scribul (2011) 
reflectă sugestivitatea unui imaginar poetic care își conservă în 
articulațiile versurilor asumarea adevărurilor tradiţiei şi ale istoriei, 
într-o tonalitate discretă şi învăluitoare, fără exhibări ale eului sau in- 
flamări retorice: „Eu nu sunt decât scribul. Voci oculte/ Îmi spun să 
le-nsemnez și să vă las/ Din câte-au fost pe vremuri, mult mai multe, / 
Măcar din urma lor care-a rămas,/ Poate va fi şi cineva s-asculte./ Eu 
nu-s decât scribul fără glas. [...] Eu nu-s decât un martor care-aleargă/ 
Şi zvârle-n calea roiului țărână/ Până la rât în adumbrirea largă/ A unui 
trunchi de salcie bătrână,/ Foşniri și zumzet crucea zilei leagă/ Sub 
coșnița ce-așteaptă într-o rână. [...] Eu nu-s decât drumețul, pentru-o 
oară/ Oprit să însemnez, să mai ascult/ Oculte voci cât nici nu pot să 
moară/ Și nici să-ntoarne stinsul lor tumult/ Din uruirea pietrelor de 
moară/ În măcinişul lor de mai demult” (Scribul). 


Depozitar al trecutului şi al memoriei, poetul/scribul îşi asumă misiu- 
nea morală a neuitării („Să uit de câte-au fost e foarte greu”), a recupe- 
rării unui spațiu-timp privilegiat al obârșiilor („Pereţii casei văruiţi de 
lună./ Pe înserat ograda rourată/ Şi-n conie, la cină, împreună.../ Nu 
vor mai fi acestea niciodată!”). Geografia transilvană favorizează astfel 

reverberaţii nostalgice, transferându-și în spaţiul cuvântului domoala 
sa alcătuire, tectonica ei armonioasă: „Şi să le-arăţi tăblițe scrise, de lut, 
de piatră şi de scânduri/ Prin care laşi în lumea asta fărâma ta de vis şi 
gânduri/ Şi să întrebi de unde-i pasul greoi când nu ajungi la nime/ 
Prin încâlcirea de cuvinte din versuri searbede şi rime,/ Când ce-i de 
spus e spus de ele, de dealurile tale-n dungă/ Până la margini transilva- 
ne învălurirea lor s-ajungă” (Halucinaţii). Evocarea, simplă şi gravă tot- 
odată, susține arhitectura calmă a acestui peisaj, refăcut în liniile unui 
imaginar nostalgic de rostirea poetică ce-și asumă un rol anamnestic, 
evocator şi invocator totodată: „Mai lasă-mi, Doamne, măcar jarul de 
după deal, din asfinţire,/ În vatra cerului, la cină, s-atârn ceaunul meu 
lunar/ Pe când păianjenul sub grindă își toarce firul lui subţire/ Din ce 
în ce mai fără noimă precât din ce în ce mai rar” (Rugăciune). 


În unele poeme, gândul efemerităţii propriei condiţii se desenează în 
volute retractile, amăgitor și nestatornic ca însăși existența: „ca un bo- 
lid/ prin spaţii goale/ un gând perfid/ îmi dă târcoale// plutind prin 
vid/ în rotocoale/ eu îl desfid/ că-mi dă târcoale// să-mi pună-n blid/ 
să umple oale/ un gând timid/ îmi dă târcoale// stângaci, livid/ cu 
vorbă moale/ dar nu-i deschid/ să-mi dea târcoale/ de nopţi avid/ să-l 
scriu pe coli/ un gând stupid/ îmi dă târcoale” (Un gând). Starea de ali- 
enare, de îndepărtare de lumea copilăriei, dorul de trecut, povara amin- 
tirii sunt asociate cu o conștiință transparentă a efemerului: „Într-o 
zi pe drumul ţării ai trecut în altă lume/ Şi-ai rămas într-o câmpie să 
duci dorul lor de-atunci / Să te-mbeţi în amintire de livezi și de legu- 
me/ Pâr la dealurile tale așteptând să mai ajungi” (Vedere). 


Lumea satului, matrice arhetipală a poemelor, e desenată în versuri 
limpezi şi precise, lipsite de artificii retorice, în versuri ce refac o în- 
treagă atmosferă, un întreg ritual al copilăriei, prin exercițiul evocator 
al cuvântului frust, cu aromă regională (nime, blid, fereşti, ler, cărpător): 
„Acele nopţi de iarnă se-ntorc, acele nopţi/ Când aromeau în casă 
din ler bostanii copți/ Şi parcă lemne-n sobă pocnesc să mai anunţe/ 
Cum fierbe de cu seară și oala de grăunţe./ Pe la ferești, sclipire de ger 
şi-ntunecime/ Şi nime nu-i s-aducă vreo ştire de la nime./ Acele nopţi 
de iarnă în casa din hotar/ Când liniştea te-ncinge și-o porţi ca un 
pieptar/ Şi parcă-n jurul mesei uităm c-afară-i frig/ Cum fierbe mă- 
măliga și-n hârb jumări se frig./ Pe grinzi umbreşte lampa și-o vorbă 

când mai spui/ O soarbe fiecare încet din blidul lui./ Acelor nopţi de 
iarnă le mai rămân dator/ Când mămăliga-n abur cădea pe cărpător/ 
Şi laptele din oală și varza cu ulei/ Cum aşteptau alături să iei și să mai 
iei,/ Şi totul, ca o rugă nespusă în zadar./ Pe un perete, lumea sfârșea în 
calendar” (Remember). 


Versurile lui Ion Horea rescriu, în ritmica lor învăluitoare, în arhitec- 
tura lor fluidă, un întreg univers al tradiției simbolice, al istoriei și al 
unei mitologii personale în care satul, hotarul sunt repere arhetipale 
încărcate de nostalgie și sensibilitate ale geografiei transilvane. 

Mihai CABA 
| O poetă-n neuitare, Magda Isanos 


M.C. - publicist în reviste 
culturale din ţară şi din 
diaspora participant activ la 
viaţa culturală a Cetăţii. În 
1960 a absolvit secţia reală 
a Liceului Internat, Costache 
Negruzzi” şi, În 1965, secţia 
electroenergetică a Facultăţii 
de Electrotehnică laşi. A 
publicat în presa locală 
şi naţională numeroase 
articole cu caracter tehnic, 
istoric şi literar. A semnat 
volumele: „Negruzzist”. pe firul 
amintirilor (2013), Răsfoind 

un volum și altele... (2014), 
Răsfoind volumul „Rochia de 
vorbe” (2014) Lumina unei 
prestigioase aniversări - Școala 
de la Lespezi — 150! (2014), 

O viață pe drumul Luminii 
(2015), Lespezi, între legendă şi 
împlinire (2015), Castanul Unirii 
de la Vişan (2016) şi Un erou s-a 
întors acasă (2017). Activează 
în cadrul Societăţii Culturale 
„Junimea 90" şi a Asociaţiei 
Literare,Păstorel” laşi. 


Cu fiecare aprilie, ce așază de-a binelea primă- 
vara în jilțul ei înverzit, împodobit cu florile-i 
multicolore, generos zâmbitoare (și să tot fie 
peste şaizeci de atunci, de prin anii mei lice- 
eni, de când am aflat-o norocos pentru prima 
oară), neastâmpăratul de gând îmi tot dă ghes 
să recitesc iarăși şi iarăși, mânat de aceeași dul- 
ce pătimire, poezia Magdei Isanos — de fiecare 
dată revigoratoare sufletește, precum psalmii 
noului anotimp care redeşteaptă în simţirea 
fiecăruia dintre semeni spiritul reînnoirii. 


Şi cine n-ar putea fi pătruns lăuntric de 
gingășia şi candoarea versurilor care definesc 
primăvara: „În zori m-a trezit sărutarea/ tri- 
misă pe-o rază de soare;/ Lumina-neca de- 
părtarea -/ tot răul murise-n uitare./.../ Tu, 
soare, trimite lumină/ în raze bogate spre 
noi/ şi fă să răsară-n grădină/ frunzișul, pe ar- 
borii goi” (Primăvara)?! 


Cu fiecare poezie parcursă într-o uimitoare 
revelație produsă asupra propriei percepții, 
Magda Isanos îmi dezvăluia un univers poe- 
tic aparte, tot mai cuprinzător în expresia lui 
lirică, plină de feminitate, puritate și vis, gata 
să înfrunte cu nobleţe și umanism nuanțatele 
stări ale trăirii sale. Astfel, am descoperit poe- 
ta: „Fata bolnavă/ ce stă la fereastră-ntre flori” 
(O, primăvară), „Mă scald în zi ca un copil în 
râu./ N-am ieri, nici mâne, şi voioasă-n uliți/ 

privesc cum trece soarele cu 
suliți/ și mă gândesc la vară 
şi la grâu” (Mă scald în zi), 
„Fata de cincisprezece ani 
și jumătate, unde-i?/ Era la 
chip ca mine și cozi purta pe 
spate:/ mi-i dor de voioşia, 
de îndrăzneala ei,/ acuma, 
când nădejde și visuri mi-s 
uscate” (Fata de cincisprezece 
ani), „Trebuie să plec astă- 
seară/ sau mâine. Un înger 
de pară/ lângă patul meu va 
veni:/ scoală-te, nu zăbovi” 
(Trebuie să plec astă-seară) 
într-o multitudine de clipe 
dezvăluitoare ale propriei vieţi, care mi-au trezit firescul aflării biogra- 


fiei autoarei. 


Ca licean ieșean, norocul mi-a surâs și de această dată; curiozitatea fi- 
indu-mi împlinită de către colega de orchestră, Gorgona, nimeni alta 
decât fiica doamnei Gorgos, una dintre cele mai bune prietene ale 
Magdei Isanos din perioada vieţuirii ei la Iaşi, după cum aveam să aflu 
direct de la „sursă”. Punând cap la cap informaţiile primite, la care s-au 
tot adăugat, în timp, şi cele ale biografilor și exegeților poetei, am reuşit 
să întregesc destinul poetei Magda Isanos, pe cât de scurt și luminos, 
pe atât de tragic. 


După memoriile fiicei sale, Elisabeta Isanos-Camilar, Magda Isanos s-a 
născut în lași, la 17 aprilie 1916, la ora 3 după amiază, în Duminica 
Tomii, în locuinţa părinţilor săi, Mihai şi Elisabeta, medici de profesie, 
din incinta Spitalului Sf. Spiridon, cu puţin timp înainte ca România să 
intre în Primul Război Mondial. 


La doar un an și jumătate se îmbolnăvește de cumplita boală a timpu- 
părinţilor săi, rămânând însă sechelele minime ale unei „sănătăți delicate 
şi a unei vizibile dificultăţi la mers”. De altfel, mai târziu, poeta avea să 
mărturisească cu recunoştinţă: „Mama m-a născut a doua oară” În 1918, 

tatăl, Mihai Isanos, este numit medic psihiatru la Spitalul din Costiujeni 
de lângă Chișinău și familia Isanos se mută acolo, scăpând de coșmarul 
unui lași supraaglomerat de refugiații retrași din calea războiului. Ori- 
cum, la Costiujeni, la Casa din Vale, cu grădina ei „paradisiacă”, viaţa fa- 
miliei Isanos se desfăşura armonios, aici venind pe lume cele patru surori 
ale Magdei: Silvia, Veronica, Elisaveta și Ana. Urmează cursurile școlii 
primare din incinta spitalului de la Costiujeni, unde deprinde gustul ci- 
titului, alimentat din bogata bibliotecă a familiei. În 1929, fiind în cla- 
sa a VI-a, Magda devine elevă a Liceului Eparhial de Fete din Chişinău, 
unde își manifestă vizibil primele sale „poezioare”. Acestea prind „aripi 
de zbor” în 1932, în revista „Licurici” a Liceului de Băieți „B. P. Hasdeu” 
din Chişinău, care publică, în nr. 2/28, două poezii, Aș vrea un basm şi 
Primăvara. Prinzând curaj, continuă cu succes drumul publicării noilor 
creaţii, pe care-l şi lărgește în revistele „Viaţa Basarabiei” și „Crai nou” Ba 
mai mult, în clasa a VII-a înființează și devine redactor al revistei „Ghio- 
cei” a şcolii, în care va publica şi primele sale proze. Devine membră ac- 
tivă a Societăţii „Tinerimea română”, scriind eseuri și ținând conferinţe. 


În toamna anului 1934, Magda Isanos descinde la Universitatea din 
Iaşi, devenind studentă a Facultăţii de Litere și Filozofie, dar şi a 
Facultăţii de Drept, pe aceasta din urmă absolvind-o în 1938. Perioa- 
da studenţiei avea să-i deschidă și „porţile literare” ale Cetăţii ieşene; 
Magda Isanos a devenit colaboratoare a revistei „Însemnări ieșene”, al 
cărei mentor era M. Sadoveanu și unde va publica, număr de număr, 
minunatele ei poezii, atrăgându-şi şi o binemeritată apreciere critică: 
„un nou talent în plină ascensiune, acel al d-rei M.I. (Magda Isanos), 
poetă a preocupărilor transcedentale, minunat redate în versuri de o 
temeritate care depăşeşte cu mult feminismul”, relata ziarul „Lumea” 
din decembrie 1937. 


În septembrie 1935 se căsătoreşte la Chişinău cu Lev Panteleev, absol- 
vent de limbi clasice la Iași (și el poet și pasionat bibliofil), însă, „aceas- 
tă alianță bizară a două temperamente opuse” a eșuat după câteva luni, 
așa cum menționează și biografii poetei. Chiar dacă suferise o „margi- 
nalizare” a femeii divorțate, gloria sa literară era tot mai cuprinzătoare. 
Astfel, după publicarea în „Însemnări” a memorabilei poezii Murim ca 
mâine, însuşi profesorul C. I. Parhon, impresionat, „a citat din ea în fața 
unui auditoriu select din Aula Universităţii.” 

La „Însemnări” îl cunoaște pe Eusebiu Camilar, scriitor, cu care leagă o 
strânsă prietenie, ce a dus la oficierea căsătoriei la Primăria din lași, pe 
31 martie 1938, avându-l printre martori pe George Lesnea, scriitor și 
traducător. Comentată cu umor, aceasta a fost prezentată drept... „un 
mariaj dintre poezie şi proză”. 


Luându-și în toamnă licenţa în Drept, la începutul anului următor 
Magda Isanos se înscrie în Baroul de Iași ca avocat stagiar, înregistrând 
şi aici un succes notabil. În acelaşi timp, continuă la fel de expresiv 
activitatea publicistică, inclusiv în noul „Jurnal literar”, şi participă la 
şedinţele Societăţii „Noua Junime”, înființată prin grija lui George Că- 
linescu. După evocarea amicei de studenţie, Veronica Zosin, devenită 
apoi Gorgos, „această perioadă a fost cea mai veselă și mai fericită din 
viaţa Magdei”. 


În iunie 1940, în urma haosului provocat de ultimatumul guvernu- 
lui sovietic privind părăsirea Basarabiei de către funcționarii români, 
părinţii Magdei abia au reușit să prindă „ultimul tren” și să se refugieze 
la Iași, ca apoi, peste o lună, să se stabilească la București. 


În septembrie se aprobă apariţia ziarului „Avântul”, din al cărui corp 
redacțional, condus de George Ivașcu, făcea parte și familia Camilar. 
Lipsit de fonduri și acuzat de cenzură, ziarul nu mai apare. În octom- 
brie, familia Camilar se mută în locuinţa din strada Săulescu nr. 19, 
unde va sta până în primăvara lui 1944, când pleacă în refugiu. Cutre- 
murul din 11 noiembrie a produs o şubrezire serioasă a locuinţei, ca, de 
altfel, şi a tuturor edificiilor din oraş. Eusebiu (Zebi, cum îl alinta Mag- 
da) este concentrat în armată, iar biroul avocăţesc al Magdei, deschis 
în propria locuinţă, nu reușește să adune „arginţii” necesari existenţei. 
Totuși, în primăvara lui '41, sosind într-un concediu medical, Eusebiu 
şi Magda reușesc să scoată un nou ziar „Avântul”, în care şi-au investit 
toți banii şi a cărei corvoadă redacțională îi revine în întregime Magdei. 
Din lipsă de fonduri, la jumătatea lunii mai ziarul şi-a încetat apariția. 
Vremuri grele... 


Într-un Iaşi cu o situaţie „tulbure”, poeta, însărcinată, este luată de mama 
sa la Bucureşti, unde „pe 8 iulie 1941, la Spitalul Brâncovenesc, Magda 
a născut o fetiță, dându-i numele de Elisabeta (precum și cel al mamei 
sale)” După naștere, mai spre toamnă, aflându-se tot în București, boa- 

la de care suferea Magda se agravează, astfel că la sfârșit de noiembrie 
transmite Baroului de Iași un certificat medical și actul de delegare a 
drei Veronica Zosin „pentru amânarea proceselor sale” În 1942, merge 
la Costiujeni, unde tatăl său şi-a recăpătat funcția de director al spitalu- 
lui şi stă acolo până în aprilie, după botezul fiicei, pe care o lasă în grija 
bunicilor și se întoarce la Iași să poată avea mai multă grijă de dragul ei 
Zebi aflat pe front. În toamna lui '42 revine pentru scurt timp la Costi- 
ujeni să-și revadă fetița, dar este şi neliniștită pentru soțul rămas singur 
la Iași, redactor la Radio Iaşi și secretar de redacţie la ziarul „Cetatea 
Moldovei”. Se întoarce iar la Iaşi nu pentru mult timp, deoarece crizele 
bolii sale se înteţesc dramatic și este nevoită să plece la București, unde 
se internează într-o clincă, în grija surorii sale Silvia, medic, și a docto- 
rului Dimitriu, constatându-i-se o „deformare îngrijorătoare a inimii”. 
Tratamentul aplicat face un adevărat „miracol” și starea ei „se amelio- 
rează într-un chip extraordinar”, după cum nota „sursa” citată. Drept 
recunoștință, Magda compune nouă poezii, cuprinse ulterior în ciclul 
„Spital” al viitorului prim și singur volum antum al poetei, intitulat Poe- 
zii, apărut în 1943, la editura ieșeană „Brawo”, sub îngrijirea lui Eusebiu 
Camilar. La Iaşi îşi reia dezinvolt seria publicării noilor sale poezii în 
reviste precum „Vremea”, „Revista Fundațiilor”, „Victoria”, „Orizont', 
„Tribuna poporului”, iar primăvara lui '43 o surprinde „plantând pomi 
în grădina casei din Săulescu”. La sfârșitul anului se retrage din avocatu- 
ră „din motive medicale”, dar continuă să publice noi poezii în care se 
întrevăd, nuanţate poetic, situaţii trăitoare: Bunavestire, Oglinzi, Oame- 
nii, Duhurile pământului, Doamne, n-am ajuns până la tine ş.a. 


Tăvălugul războiului fiind tot mai aproape, iar crizele bolii întețindu- 
se, în martie '44 Magda Isanos abia reușește să se refugieze cu fetița 
la București, Zebi fiind concentrat. Dar cum nici la București, după 
cumplitul bombardament din 4 aprilie, nu se mai putea locui, refugiul 
a continuat înspre munte, mai întâi la Costești şi apoi la Drăganu de 
Argeş, acolo unde Magda are „premoniţii” lirice: „Mă bate în faţă ră- 
coarea morţii,/ S-au fost deschis canaturile porţii,/ Văd întunericul./ 
Vâsleşte, vâsleşte puternicul/ Charon, aud lopeţile,/ În urma mea ră- 
mân diminețile”. 


În urmă, la Iaşi, după bombardamentul de aviație din noaptea de 5/6 
iunie, casa lor din Săulescu este distrusă, odată cu toate manuscrisele 

Magdei și ale lui Eusebiu. „A mai rămas în grădina casei doar un caiet cu 
patru povestiri inedite”, găsit și păstrat de doamna Gorgos, fostă Zosin. 


În septembrie '44 Magda și familia revin cu greu la București, în casa 
rămasă neatinsă. Cu toate durerile vieţii şi bolii poeta lucrează intens 
la alcătuirea următorului volum intitulat Imnuri pentru pământ, pe care 
l-a predat Editurii Fundațiilor Regale la început de noiembrie. Agra- 
vându-se crizele, doctorul Dimitriu, care o vizita des, a dat de înţeles că 
nu mai poate face nimic pentru a o salva. Şi a venit acel cumplit „murim 
„ca mâine” al Magdei Isanos, pe 17 noiembrie dimineața, la doar 28 
de ani (!), când „Eusebiu, întors de la farmacie, o găseşte fără suflare şi 
a căzut lângă ea în genunchi”, după cum mărturiseşte Veronica Isanos- 
Luscalu, sora ei. 


A fost înmormântată „duminică, pe 19 noiembrie, în Cimitirul Reînvi- 
erea”. Ulterior, va fi reinhumată la Bellu, în parcela scriitorilor. Pe placa 
de marmoră a mormântului stau săpate versurile sale: „Oamenilor vo- 
iam să le las/ sufletul meu drept pâine de popas,/ drept livadă şi cer./ 
Tuturor acelora care nu mă cer/ şi nu mă cunosc, am venit să le fiu/ o 
candelă pentru mai târziu”. 


Postum, i-au fost publicate volumele: Cântarea munților (1945), Tara 
luminii (1946), Versuri (1955), Versuri (1964), Confesiuni lirice (1989, 
la Chişinău), Poezii/Poesies — ediţia bilingvă română-franceză, traduce- 
re Elisabeta Isanos (1996). 


Opera poetică a Magdei Isanos a fost apreciată în timpul vieţii sale de 
Mihai Codreanu („o poetă de o mare sensibilitate şi de o reală profun- 
zime”), Pompiliu Constantinescu, Şerban Cioculescu, Ion Caraion, 
Virgil lerunca şi, în posteritate, de acad. C-tin Ciopraga („poezia Mag- 
dei Isanos cunoaşte o audienţă remarcabilă, pe măsura celei care a fost 
o personalitate de excepţie”), Garabet Ibrăileanu, George Ivașcu, Al. 
Piru, Al. Jebeleanu, Laurenţiu Fulga, Geo Bogza („A scris versuri în 
care se simte tălăzuirea oceanului când se pregăteşte furtuna, versuri 
uriașe, poate cele mai dintâi versuri uriaşe pe care le-a scris o fiică a 
poporului nostru”), N. Manolescu, Al. Călinescu ș.a. 

Regăsirea de sine în literatura 
basarabeană: flux și reflux (II) 


AB. — conf. univ, doctor 
habilitat în filologie, 
Universitatea de Stat „Alecu 
Russo”, Bălţi. Direcţii de 
cercetare: literatura română, 
literatura universală şi 
comparată, estetică şi 

teorie literară. Publicaţii: 
Reabilitarea autenticului. 
Culegere de articole și 
studii critice, Chişinău, 2006; 
Deschidere spre universalism. 
Literatura română din 
Basarabia postbelică. 
Monografie, Chişinău, 

2010 (ediţia a Il-a, revăzută, 
laşi, 2014); Literatura 
basarabeană şi modelele 
literare europene, 

Bucureşti, 2013. 


Sunt evidente mutaţiile care se produc pe 
plan cultural interriveran în perioada postco- 
munistă. Pe de o parte, sunt prezente mani- 
festările voinţei de a rupe relaţia cu un trecut 
nociv, cu perioada de ideologizare acerbă a 
literaturii şi, pe de altă parte, este evidentă 
opţiunea în favoarea detaşării de dezideratul 
implicării în viaţa cetăţii, ținându-se cont mai 
puţin de necesitatea angajamentului social 
inerent realităţilor din zonele marginale, cum 
a fost şi rămâne Basarabia. Să amintim că li- 
bertatea creaţiei ca marcă a emancipării pro- 
gresive a umanității era caracteristică, pe plan 
european, modernismului de la începutul 
secolului al XX-lea. Miza pe noutate și pro- 
gres era paralelă cu revizuirea credințelor, cu 
detașarea de apartenența comunitară sau la 
anumite tradiţii, de aici încolo traseul indi- 
vidualist, la fel ca şi nihilismul, având undă 
verde. Ce a urmat pe tot parcursul secolului al 
XX-lea se ştie. În orice caz, mai multe fenome- 
ne ce ţin de domeniul modernismului se fac 
responsabile de autodisoluția modernității, 
de consumerismul și de hedonismul la care 
s-a ajuns ulterior. Or, devenit parte integrantă 


Partea I vezi „Limba Română”, Chişinău, Nr. 1 (255), 
2020, p. 257-266. 

a cotidianului postmodern, hedonismul va împinge pe un plan secund 
paradigma superiorității artei. Tentativa de a da expresie și sens exaltării 
plăcerii, traversând un parcurs artistic, se dovedeşte a fi, până la urmă, 
un act banal. Autorul postmodern este din ce în ce mai indiferent față 
de reacţiile care vin din afară, pentru el contând experiența personală. 
În acest punct are loc montarea personajului pe unda consumerismu- 
lui, a individualismului pur, detașat de mai vechile valori metafizice. 
Eterogenitatea, diversitatea și pluralismul se impun tot mai insistent, 
un rol din ce în ce mai important în această situație revenindu-le mij- 
loacelor de informare în masă, care produc evenimente. Importanţa 
acestora din urmă este dependentă de mass-media, invazia informaţiei 
în zilele noastre fiind pe punctul de a înlocui ficțiunea. 


Totodată, miza pe aproximaţie și pe cotidian, detașarea de anumite 
sisteme valorice rigide nu denotă faptul că omul postmodern nu mai 
crede în nimic, ci că el își alege credinţele în loc de a se lăsa impus să 
creadă. Toate acestea fac parte din necesitatea conexiunii sau a re-co- 
nexiunii la un traseu al normalităţii mersului înainte al literelor, norma- 
litate din care literatura în această parte europeană a fost scoasă după al 
Doilea Război Mondial. Căci, trebuie să recunoaştem, toate câte s-au 
întâmplat aici, pe plan literar și artistic, în anii dominaţiei regimului 
sovietic, nu aveau cum să nu poarte marca acelui regim. Pe de altă par- 
te, efortul scriitorilor din perioada de referință de a se menţine, cât de 
cât, sau cât era cu putinţă, în parametrii unei normalități a creativităţii 
n-ar trebui neglijat. Poate că situația aceasta ar fi fost mai cu cale să fie 
luată în dezbatere imediat după destrămarea fostei URSS, atunci când 
peisajul literar de aici se constituia cu participarea scriitorilor din mai 
multe generaţii: cea a lui Andrei Lupan (1912-1992) şi Ion Druţă, a 
lui Aureliu Busuioc (1928-2012), Spiridon Vangheli, Vasile Vasilache 
(1926-2008), Serafim Saka (1835-2011), Mihail Gh. Cibotaru, 
Vladimir Beșleagă, Grigore Vieru (1935-2009), Dumitru Matcovschi 
(1939-2013), Victor Teleucă (1931-2002), Petru Cărare (1935-2019), 
Anatol Codru (1936-2010), Ion Vatamanu (1937-1993), Gheorghe 
Vodă (1934-2007), Lidia Istrati (1941-1997), Arhip Cibotaru (1935- 
2010), Andrei Strâmbeanu, Anatol Ciocanu (1940-2015), Mihail I. 
Cibotaru, urmați de șaptezeciștii Leonida Lari (1949-2011), Vasile 
Romanciuc, Nicolae Dabija, Nicolae Vieru (1947-1995), Efim 
Tarlapan (1944-2015), Victor Dumbrăveanu (1946-2011), Nicolae 

Rusu, Leo Butnaru, Arcadie Suceveanu, Ion Hadârcă, Marcela Benea, 
Vlad Zbârciog, Valeriu Babanschi (1945-2009), Iulian Filip, Valeria 
Grosu (1950-2012), Serafim Belicov (1947-2016), Nina Josu, Renata 
Verejanu, iar apoi cei din generaţia anilor 80: Eugen Cioclea (1948- 
2013), Lorina Bălteanu, Vsevolod Ciornei, Em. Galaicu-Păun, Nicolae 
Popa, Leo Bordeianu, Theo Chiriac, Lucreția Bârlădeanu, Andrei 
Ţurcanu, Vitalie Ciobanu, Vasile Gârneţ, Călina Trifan. Privind retros- 
pectiv, constatăm că dincolo de puţinele încercări de a înfiripa dezba- 
teri la tema dată, care sucombau în spectacole de prost gust constând în 
învinuiri reciproce, şi dincolo de faptul că impulsurile de răzvrătire nu 
au lipsit, optzeciștii au evoluat într-o atmosferă cvasi liniștită, într-un 
fel de linişte de după o „furtună” care s-a stins tot așa cum a început, în 
anii '80, fără ecouri de durată în mentalitatea cititorilor, căci raportarea 
la trecut și la prezent se dovedește a fi un examen nu tocmai simplu pe 
un teren cultural cum este cel pruto-nistrean, cu plăci tectonice care 
încă mai vibrează la ecourile lăsate de un regim totalitar, comunist. 
Or, cât priveşte postmoderniștii şi tradiționaliştii, polemica pe această 
temă oscila între o platformă a interesului de grup și alta a interesului 
revendicat de pe poziţiile unui sentiment patriotic, care, la rândul său, 
ar merita o analiză aparte. În articolul de față nu mă voi referi decât 
tangențţial la acest subiect, amintind o menţiune făcută de către criticul 
şi istoricul literar de la Suceava, universitarul Mircea A. Diaconu cu 
privire la confruntările basarabene dintre generaţii. Domnia Sa mărtu- 
risea, în calitate de reprezentant al generaţiei optzeciste, că în România 
lucrurile s-au derulat fără manifestări agresive ale scriitorilor pe criterii 
de generaţie. Bineînţeles, mişcarea de emancipare a românilor basa- 
rabeni a ridicat timpul istoric la alte cote, determinându-i pe scriitorii 
care au participat la acele evenimente să plonjeze într-un fel de ana- 
cronism radical în raport cu exigenţele scrisului contemporan. De aici 
va rezulta o serie întreagă de comentarii nelipsite de o doză impor- 
tantă de subiectivism, cu privire la implicarea scriitorilor în mișcarea 
patriotică. Este adevărat că, situați pe baricade la 1989, acești scriitori 
par să nu fie contemporani cu arta pentru care pledau cu ceva timp în 
urmă, căci, să nu uităm, şaizeciştii veneau în literatură cu un „proiect” 
de schimbare evidentă a conceptului de literatură. Că, vorba ceea, n-a 
fost să fie, sau că proiectul a fost realizat atât pe cât, este o altă poveste. 
Dar, privită dintr-o altă perspectivă, în interpretarea mai recentă a Anei 

Blandiana cu prilejul unei întâlniri cu intelectualii și scriitorii basara- 
beni la Chișinău, situația ne poate pune pe gânduri: Ce se întâmplă? 
se întreba nedumerită distinsa scriitoare. La '89 scriitorii basarabeni 
erau pe baricade, mergeau înaintea tuturor însuflețind mulțimea să-și 
obțină drepturile (pe când în România scriitorii nu erau de văzut în 
avanscena evenimentelor social-politice), iar astăzi scriitorii basara- 
beni sunt absenţi în Agora. Cu certitudine, la mijloc e şi schimbarea 
la față a timpurilor care pun din nou la încercare scrisul românesc din 
Basarabia postcomunistă: este evidentă dorinţa scriitorilor de a se im- 
pune printr-o întrerupere a ceea ce a fost până la ei. Complexitatea 
problemei reiese din această situaţie, în care scriitorii care în anii '60 
erau orientaţi şi ei spre o ruptură, în plan estetic, la un moment dat 
vor schimba macazul, asumându-și destinul unor vizionari în respon- 
sabilitatea cărora se afla și destinul conaţionalilor lor, sau, folosind o 
expresie de inspiraţie blagiană din poezia lui Liviu Damian, scriitorii 
basarabeni se vedeau în postura de „cocori cu soarta stranie”. 


Dacă e să analizăm peisajul literar din Basarabia de după 1989, retro- şi 
prospectiv, năzuința de raliere la un context mai general, modern și post- 
modern, ar trebui să ne întrebăm, mai întâi, care erau valorile literare la 
care se raportau, sau mai exact spus, la care se puteau raporta scriitorii 
de până la '89 şi cum se raportează la ora actuală scriitorii basarabeni la 
modernism și postmodernism, în ce măsură sunt orientaţi să se auto- 
descopere ca scriitori, din perspectiva anumitor repere valorice? Se ştie 
că literatura postbelică din România a fost definită drept neomodernă, 
noţiune care nu e total străină de ceea ce se petrecea și în literatura din 
Basarabia postbelică. Să mai amintim că modernismul se caracterizea- 
ză prin atitudinea intelectuală, această trăsătură fiind specifică și feno- 
menelor literare și artistice din zilele noastre, dezvoltarea tehnologiilor 
informaţionale, facilitarea circulației cunoștințelor spunându-şi cuvân- 
tul în continuare. Bineînţeles, în acest context, raportarea la tradiții tin- 
de să capete alte nuanțe. Deschiși spre noutate, în primul rând, scriitorii 
de azi vor urmări să construiască o reprezentare a lumii pornind de la 
fundamente renovate, de la alte modele sau paradigme. Este rezonabil 
să ne întrebăm în ce constă sistemul valoric atractiv pentru scriitorii de 
azi, într-o epoca pe care Mircea Martin, bunăoară, o consideră postca- 
nonică, diferențiindu-se prin eclectism și relativism cultural (Martin 
2005: 308)? În acest moment ni se deschide o panoramă a scrisului 

basarabean din ultima perioadă, pe cât de variată pe atât de marcată de 
năzuinţa de a transforma rănile trecutului, de a developa consecinţele 
injustițiilor. Amintim că în anii '90 şi după 2000, în peisajul literar se 
includ Nicolae Spătaru, Irina Nechit, Nicolae Leahu, Maria Şleahtiţchi, 
Anatol Moraru, Margareta Curtescu, Mihaela Perciun, Ana Rapcea, 
Liliana Armașu, Ștefan Baștovoi, Eugenia Bulat, Gheorghe Bâlici, 
Constantin Cheianu, Val Butnaru, Iulian Ciocan, Liliana Corobca, 
Radmila Popovici, Alexandru Vaculovschi, Moni Stănilă, Svetlana 
Corobceanu, Tatiana "Ţâbuleac, Maria Pilchin, Alexndru Cosmescu, 
Virgil Botnaru, Aura Maru, Anatol Grosu, Iulian Fruntașu, Silvia 
Goteanschii, Maria Paula Erizanu. Condiţiile în care acești scriitori se 
afirmă sunt altele. Posibilităţile de acumulare a informaţiilor de ordin 
cultural fiind cu mult mai mari, este și firesc ca ei să se revendice de la 
un alt fel de normalitate, ca cetățeni ai unui spaţiu extins al literelor, 
în care un loc din ce în mai important îi revine esteticii spectaculari- 
zării. Vom aminti că Jean Baudrillard, cunoscutul analist al modurilor 
de mediere și comunicare în postmodernitate, remarca mișcarea, pe 
plan european, dinspre istoria transcendentă, dinspre marea Istorie 
spre un fel de contra-istorie, mai exact, observa coborârea spre anodin 
şi banalitate. Considerată drept un fel de revoluţie, plonjarea în coti- 
dian, în opinia autorului francez, nu este altceva decât „o involuţie, în 
raport cu Istoria” (Jean Baudrillard 2003). Pe plan artistic recompen- 
sa vine dinspre emergenţa unui imaginar, indubitabil renovat, care, de 
fapt, era prezent şi în creaţia optzeciştilor, străbătând cărțile de poezie 
apărute în ultima perioadă. Se remarcă o atitudine mai mult sau mai 
puţin rezervată în ceea ce priveşte ornamentarea versurilor cu figuri 
de stil. Poezia se diferenţiază printr-o mai mare diversitate a formelor 
şi a inspiraţiei, printr-o dimensiune orală mai evidentă, dar şi printr-o 
luciditate critică mai pronunţată. Nu întâmplător e și faptul că, de la 
o vreme, poeţii, între care Emilian Galaicu Păun, Arcadie Suceveanu, 
Theo Chiriac, Vitalie Răileanu, Grigore Chiper, fac și critică literară. 
Contextul istoric îşi spune cuvântul, autorii ținând cont într-o măsură 
mai mare de realitate. De menţionat că, deși acum nu mai e vorba de 
un eventual interes stimulat de o conştiinţă colectivă, anumite zone ale 
istoriei pline de fragilități pun la încercare potenţele artistice ale auto- 
rilor noștri, orientaţi să scoată la lumina zilei oameni și istorii ale aces- 
tora, spre a nu lăsa să se aştearnă uitarea peste toate câte s-au întâmplat 

şi se întâmplă. Or, rolul literaturii anume în aceasta constă, în evocarea 
faptelor care ne permit să recitim lumea, făcându-i să vorbească pe cei 
care nu au avut sau care, și în prezent, au mai puţin dreptul la cuvânt. 
Vor apare narațiuni-document, sau naraţiuni cu caracter reflexiv şi 
confesiv, în mare parte autobiografice, și aici se va produce un soi de 
întâlnire dintre generaţii: pe de o parte, Serafim Saka (romanul-fapt Pe 
mine mie redă-mă, 2013), Aureliu Busuioc (ultimul său roman antum 
Și a fost noapte, 2012), Arhip Cibotaru (Pe timpul lui Teleucă, 2010), 
iar, pe de altă parte, mai tinerii Constantin Cheianu, Iulian Ciocan, 
Nicolae Rusu, mai recent, Vitalie Ciobanu (în volumul Zilele după 
Oreste, 2019) vor evoca evenimente și fapte dintre care unele se inter- 
sectează, cel puţin parţial, din punct de vedere cronologic. Raportarea 
la istoria relativ recentă include și fenomene precum e tema dureroasă 
a migraţiei cu trena de probleme pe care le declanșează, în piese de 
teatru semnate de Constantin Cheianu (În container), Dumitru Crudu 
(Salvaţi Bostonul), sau în volumele de proză, marcată de accente refle- 
xive, semnate de către Claudia Partole, Ion Anton, Mihaela Perciun, 
Liliana Corobca, Lilia Bicec. 


Este evidentă angajarea scriitorilor în diverse forme inovatoare de 
scriitură, în care e vizat socialul și istoria deopotrivă, pentru ca re- 
fularea traumatizantă să impulsioneze orientarea spre recuperarea 
memoriei istorice. Căile de recuperare a memoriei sunt diverse, re- 
scrierea trecutului recent implicând şi necesitatea de a scoate vălul 
de pe evenimente precum conflictul din Transnistria, declanșat în 
1990, sau cele de la 7 aprilie 2008. Are loc re-întoarcerea spre un 
realism social, acum de altă natură decât cel socialist din vremurile 
de pomină. În unele scrieri există o relaționare directă între text și 
realul contextualizat, fiind prezentă intenţia de reînnoire a esteticii 
realiste în proza de azi. Tentativa de aflare a unor noi modele e fi- 
rească în acest context, fiind urmărită şansa personajului de a renaște 
sub diverse forme. Tendinţa de a înțelege timpul de azi, de a face 
față traumatismelor rezultate din perioada comunistă, memoria 
având un rol decisiv în interpretarea evenimentelor, îi orientează pe 
autori spre noi căutări de gen, spre renovarea formulelor narative, in- 
terogând canoanele literare cunoscute până în prezent. Imperativele 
etice şi estetice în contextul peisajului cultural de astăzi sunt axate 
pe întoarcerea spre modernism și postmodernism, pe re-situarea 


EET PT RO MIÂINIĂ 


identităților din perspectiva autoficțiunii, a reflexivității. Necesitatea 
renarativizării cu scopul de a face credibilă literatura implicată în 
istoria recentă transpare în proza ultimului val, care se conturează 
prin cărți semnate de Dumitru Crudu, Em. Galaicu-Păun, Nicolae 
Rusu, Val Butnaru, Iulian Ciocan, Mihaela Perciun, Anatol Moraru, 
Oleg Serebrean. Alimentate de faptul istoric, narațiunile lor sunt 
filtrate printr-o viziune individualistă. Sunt luate în vizor realitățile 
depăşite relativ recente, pe care le abordează la modul deconstruc- 
tivist, faptele fiind narate, descrise subversiv. Discursul narativ este 
unul, despre care, utilizând un termen al lui Jean Ricardou, ar putea 
fi caracterizat drept „avariat”, cu alte cuvinte, sunt puse în joc diverse 
niveluri ale realității. Un nivel „real” şi unul pe care l-am putea numi 
iluzoriu, oniric, fantasmagoric, imaginar, halucinant, ambele având 
statut similar. Un lucru este cât se poate de clar: din 2000 încoace 
romanul basarabean se eliberează de poverile sub care acest gen s-ar 
închide. Codurile şi canoanele, chiar și cele mai simple ale scriiturii, 
sunt „atacate” subversiv. În felul acesta, dezarticulat, specia romanu- 
lui reflectă o anumită stare a societăţii noastre actuale dezarticula- 
te. Şi este, cred, inutil să punem toate aceste eforturi creatoare de 
schimbare a formulelor pe seama libertăţii creaţiei şi a scriiturii, care, 
într-un anume fel, ar putea să fragilizeze romanul, aflat la ora actuală 
în căutare de repere. În cele mai recente apariţii editoriale se mizea- 
ză pe alte principii ale cunoașterii decât cele dintr-un trecut depășit, 
când avea credibilitate şi era legitimată paradigma narațiunilor ex- 
tinse. Anume așa se întâmplă și în romanul Grădina de sticlă (2018), 
bunăoară, pentru care Tatiana "Ţâbuleac a primit Premiul Uniunii 
Europene pentru Literatură (în 2019). Autoarea proiectează proble- 
ma legitimării unui alt fel de cunoaștere într-o societate bulversată de 
schimbări postcomuniste, toate acestea fiind proiectate pe fundalul 
destinului Lastocikăi, un copil orfan, adoptat din motive pragmatice. 
Istoria unei vieți cât se poate de dramatice și nefericite este îmbrăcată 
într-o naraţiune unică, în care este vorba despre emancipare, un fe- 
nomen conceput deosebit de complex. 


Pusă în alți termeni, problema cunoașterii lumii de azi, aşa cum e re- 
flectată în literatura română din Basarabia zilelor noastre, include jo- 
cul, naraţiunea speculativă, diversificarea instanţelor narative, a nive- 
lelor narațiunii ca părți componente ale strategiilor de emancipare. 


SINTEZE 


Se trasează astfel un nou parcurs al literaturii române din Republica 
Moldova, care nu e scutit de fragmentarism și discontinuitate, prin 
discursul său personajul tinzând să ajungă la un alt „eu'. Fascinaţia 
negativităţii, a fragmentării, a deconstrucţiei schițează parcă un gol, 
care nu se ştie dacă, pe parcursul atâtor mutații valorice, într-un viitor 
apropiat, nu va fi perceput din perspectiva unor căutări plenare. 


Referinte Martin 2005 = Mircea Martin, Despre canon într-o operă 

al postcanonică, în volumul Teoria literaturii. Orientări în te- 
oria şi critica literară contemporană, alcăt. Oana Fotache 
şi Anca Băicoianu, Editura Universităţii din București, 
2005. 
Jean Baudrillard 2003 = Discuţie cu Jean Baudrillard, 
susținută de Bessis Raphaël și Degryse Lucas, în revis- 
ta „Le philosophoire”, 2003/1 (No 19), p. 5-21. [Cairn. 
infole 01/12/201, https://doi.org/10.3917/pho- 
ir.019.0005] 

Dialog pe tăcute despre apostroful 
postpus 


Nu numai cu critica literară a intrat în dia- 
log demersul nostru editorial, ci și cu edito- 
rii lui Eminescu. Dintre aceştia, profesorul 
Gheorghe Bulgăr ne face onoarea de a ne cita în 
Cuvântul înainte la primul volum al ediţiei sale 
(Eminescu 1998: 7), iar în Argumentul la volu- 
mul al II-lea (Eminescu 1999: 9-10) susţine, 
alături de noi, „necesitatea apostrofului la 
Eminescu, logica și funcţia sa compozițională”. 
Ediţia dânsului restituie apostroful în poezia 
postumă eminesciană (după volumul IV din 
ediția Perpessicius) — fiind pentru prima dată 
de la reforma ortografică din 1953 când rea- 
pare poezia tipărită în formele ei tradiționale. 
„Într-adevăr — conchide editorul — Poetul i-a 
dat o largă întrebuințare și a ținut să marcheze 
cursivitatea ritmului bine articulat prin acest 
semn. Dar apostroful ține şi de o etapă istorică 
a scrisului românesc, fiind prezent peste tot în 
opera clasicilor până la înlocuirea lui, impusă 
de Îndreptarul ortografic din 1953. Pentru o 
imagine cât mai fidelă a scrisului din Postume, 
am păstrat, ca şi Perpessicius, apostroful din 


Partea I vezi „Limba Română” (Chişinău), Nr. 4, anul 
XXIX, 2019, p. 127-136. 

textul eminescian, care-și are notele sale particulare, vizibile şi în vocabu- 
lar, în gramatică și mai ales în construcţia stilistică”. Gheorghe Bulgăr este 
unul dintre autorii Dicţionarului limbii poetice a lui Eminescu, coordonat 
de Tudor Vianu şi apoi de Șerban Cioculescu, primul mare șantier emi- 
nescologic de după război (i-a urmat al doilea, cel de la Muzeul Literaturii 
Române, coordonat de Al. Oprea). El aduce în discuţie, în sprijinul tezei 
noastre privind necesitatea apostrofului la Eminescu, studiile lui Şerban 
Cioculescu însuși pe marginea volumului V din ediția Perpessicius, pu- 
blicate în „Caietele Eminescu” și apoi, în 1985, reluate în Eminesciana 
(Cioculescu 1985). În anii '80 ai secolului trecut, Şerban Cioculescu 
susține că atât apostroful cât și cratima au îndreptăţire la Eminescu, dar 
face o repartizare proprie a celor două semne de punctuație, alta decât 
în textul tradițional, aducând numeroase argumente de text. Iniţial, criti- 
cele sale, sub forma a șapte scrisori, i-au fost trimise lui Perpessicius per- 
sonal în anul 1953, când se dezbătea în presa culturală și științifică toc- 
mai necesitatea reformei ortografice. Şerban Cioculescu discută locurile 
unde apostroful poate fi suplinit de cratimă, cu scopul de a-l restrânge cât 
mai mult posibil dar, argumentând totuși că sunt locuri unde este indis- 
pensabil. Perpessicius nu ţine cont de observaţiile sale din aceste scrisori 
private, iar tăvălugul reformei îl va obliga, și pe el, să niveleze, în cele din 
urmă, totul la cratimă. 


Recent, aceste Scrisori ale lui Şerban Cioculescu au fost reeditate de 
dl Lucian Chișu în vol. V din seria Eminescu în corespondenţă, scos la 
M.L.R. iar din nota editorială a dlui Lucian Chișu cităm pe larg: „Anul 
1953 este, filologic vorbind, anul reformei ortografice. H.C.M.-ul dat de 
Gheorghe Gheorghiu-Dej este datat 16 septembrie 1953. Dezbaterile 
privind noua ortografie s-au desfășurate mai apoi în presa academică, 
dar şi în revistele «Cum vorbim», «Viața românească» etc., în pro- 
blemele acestea fiind implicaţi, tovărăşeşte, de la proaspeţii absolvenţi 
de facultate până la ultimii beneficiari ai scrisului. (... ) Observațiile lui 
Şerban Cioculescu trebuie înţelese în acest context, al emulaţiei foarte 
largi pentru simplificarea scrierii. Cum predase manuscrisul volume- 
lor al IV-lea (postumele) şi al V-lea (notele și comentariile la postume) 
încă de câţiva ani, Perpessicius nu mai este obligat să revadă ortografia, 
deoarece lucrările în curs de tipărire nu se supuneau noilor reguli (care 
vor intra în vigoare la 1 aprilie 1954, iar pentru manualele şcolare înce- 
pând cu anul de învățământ 1955/1956). Volumul al IV-lea a apărut la 

sfârșitul anului 1952: Bun de tipar 20.XI[.1952. Interesantă este situaţia 
volumului al V-lea, predat de editor tot înainte de 1953: va apărea abia în 
1958 şi, în plină perioadă de aplicare a reformei, va apărea totuși cu â și 
apostrof (situaţie probabil unică în cultura noastră postbelică). În Prefaţă 
la acest volum al V-lea însă Perpessicius este obligat să scrie cît, romînește, 
decît etc. — și să înlocuiască apostroful cu cratima, cum prevedea norma 
nr. 2 ortografică din 1953. Când editorul este nevoit să citeze un titlu de 
poezie, constatăm că în Prefaţă apare, de exemplu: O-nţelepciune ai aripi 
de ceară — iar în cuprins stă scris: O, 'nțelepciune ai aripi de ceară. 


Trebuie spus că, în privinţa greșelilor de tipar și de imprimare la volumul 
său, Perpessicius va ţine cont de observaţiile lui Șerban Cioculescu în 
ediția a doua a postumelor (vol. al II-lea și al III-lea, scoase la Editura 
Minerva în 1964). Accentul grav, trema şi alte notații motivate de ritm 
vor fi îndepărtate încă din volumul al V-lea. 


În privinţa apostrofului, Șerban Cioculescu nu este foarte explicit pentru 
că nu respectă cele două apostrofuri utilizate în ediţie: apostroful larg (cu 
blanc, spaţiu alb tipografic de dimensiunea unei litere din textul tipărit), 
pentru formele disjuncte, şi apostroful strâns (fără spațiu) pentru forme- 
le conjuncte. Conform exemplelor sale, Şerban Cioculescu foloseşte un 
singur tip de apostrof nediferențiind cele două situații. 


Nu se cunoaște reacţia publică a lui Perpessicius la observaţiile sale des- 
pre apostrof, dar în volumul al VI-lea, scos în 1963 şi beneficiind din plin 
de prevederile reformei ortografice, la note, el se vede obligat să explice 
cât mai exact și în detaliu realitatea manuscriselor eminesciene, şi, din 
manuscrisul lui Călin, redă o formă ca aceasta: zugrăvite numbră par, 
explicând: «Exemplu de apostrof postpus» (Eminescu 1963: 486). În 
manuscrisele eminesciene se întâlnesc foarte multe asemenea exemple 
de apostrof care nu notează căderea unei litere, ci pauza şi modul de le- 
gare între ele a cuvintelor (accentul în sintagmă). Aici, de pildă, sensul 
poetic este că icoanele se zugrăvesc din, cu umbre, nu sunt zugrăvite și 
stau la umbră. Iată versurile în corpul ediţiei: 


«Pe păreți icoane mândre zugrăvite n umbră par 
Cum că chipur'le din ele dintre codri mari răsar». 


Numai la note editorul are voie să pună apostrof, nu şi în textul editat 
unde are zugrăvite-n umbră, cum i se îngăduie”. 

Exemplul dat de dl Lucian Chișu (de fapt, de Perpessicius!) este edifica- 
tor: una e Zugrăvite-n umbră, adică zugrăvite la umbră, și alta e zugrăvite 
n'umbră. Pentru imagine, vezi de pildă Stau în cerdacul tău: 


„Stau în cerdacul tău... Noaptea-i senină, 
Deasupra-mi crengi de arbori se întind, 
Crengi mari în flori de umbră mă cuprind 
Şi vântul mişcă arborii-n grădină. 


Apostroful determină accentul în vers și are, astfel, valoare gramaticală 
diferențiind complementul circumstanţial de loc (zugrăvite-n umbră) şi 
pe cel de agent (zugrăvite numbră). 


Suntem datori să observăm și un cerc care se închide prin profesorul 
Gh. Bulgăr: inconsecvenţa ortografică de la vol. IV-V la vol. VI în ca- 
zul lui Perpessicius, determinată de o reformă, se regăseşte în aceeași 
inconsecvenţă, dar de ordin invers, şi e determinată de pasiunea pentru 
adevăr: în vol. 1 Gh. Bulgăre păstrează normele, în vol. al II-lea revine 
la situația de dinaintea normei, la apostrof. Atâtor merite ştiinţifice pe 
care i le recunosc discipolii şi colegii octogenarului filolog care abia ne-a 
părăsit li se adaugă și acesta, moral prin excelenţă: a readus luminile in- 
terioare ale scrisului eminescian, relieful, adâncimile și înălțimile — adică 


apostroful. 


Iarăși despre virgulă și apostrof 


Nu putem încheia aceste fragmente teoretice fără a atrage atenţia citito- 
rului asupra punctuaţiei textului pe care-l restituim. Rezumăm ceea ce în 
notele noastre marginale se desfăşoară strict „punctual”: punctuaţia an- 
tumelor este organizată de Titu Maiorescu în ediția princeps. Punctuaţia 
este studiată îndelung de primul editor, sensul general al ei fiind unul 
logic pozitivist, putându-se chiar desprinde un adevărat imperativ edi- 
torial ce se subordonează ideii de ordine, gramatică impecabilă, claritate. 
Fraza pare sculptată de virgula maioresciană, regenta tronează majestuos 
şi-şi subordonează autoritar completivele ori atributivele — fără a lăsa loc 
de nuanţe. Oricât ar interveni în chestiuni de amănunt, editorii de după 
Maiorescu păstrează și chiar adâncesc (pentru că au cultul maestrului) 
acest spirit al ordinii. Într-un fel, se poate demonstra că lupta continuă 

pentru uniformizarea textului eminescian (fonetică, vocabular) a fost 
însoţită de aceasta, pentru uniformizarea punctuaţiei, adică pentru im- 
punerea maiorescianismului în sistemul poetic eminescian. Atragem 
încă o dată atenţia — dacă mai este nevoie! — că aici nu e vorba decât de 
a-l separa pe Eminescu de Maiorescu — pentru ca respectul istoric al nostru 
și al generaţiilor viitoare să fie cât mai exact exprimat pentru fiecare în 
parte. 


Şi totuşi, cât de departe suntem de textul eminescian cu această ordine 
în amănunte! Se poate scrie un studiu încheiat, cu răspunsuri comple- 
te la toarte chestiunile ce ţin de gramatica normativă, pe baza poezi- 
ei eminesciene — fără a fi nevoiţi s-o schimbăm pentru a corespunde 
regulilor deja formulate: trebuie doar să flexibilizăm aceste reguli, să 
acceptăm nuanțele. Se poate discuta cu mare profit, în general despre 
gramatică și poezie la Eminescu (sau la alţi poeţi). Regretatul I. Creţu, 
unul dintre cei mai duri critici ai edițiilor eminesciene, ajunsese, la un 
moment dat, la capătul unui maraton însumând mai mult de o sută de 
locuri din ediţia Perpessicius discutate și propuse spre emendare, să 
vorbească despre necesitatea ca uneori Eminescu „să fie înțeles dinco- 
lo de gramatică”. 


Mai ales în Scrisori se vede foarte bine depărtarea dintre Eminescu 
şi editorii săi în privinţa punctuaţiei. Desprindem, în acest sens, cel 
puţin două măsuri. Una e ceea ce se pierde întâmplător, prin lucra- 
rea separată a fiecărui fragment în parte, iar alta este ceea ce se pier- 
de cu sistem, ceea ce se îndepărtează cu bună știință din poezia pu- 
blicată în „Convorbiri literare” prin chirurgia virgulei lui Maiorescu. 
Or, urmărind întreaga poezie antumă în revistă și în ediţii, se observă 
cu ușurință că această gramaticalizare excesivă a textului aduce logică 
formală în dauna sentimentului, scoate, de fapt, fiorul poetic, lăsând 
în urmă psihologie — şi, lucrul cel mai adânc implicat în epocă pe de 
o parte şi în opera lui Eminescu pe de alta, netezeşte materialist orice 
tendință mistică. Practic, nu se poate urmări, în punctuaţia consen- 
suală a antumelor, dialogul continuu, dramatic, al poetului cu ceea ce 
numim îndeobşte divinul. Restituirea acestui dialog (care s-a studiat 
totuși, dar pe poezia postumă a lui Eminescu, tocmai pentru că acolo 
a lipsit scheletul-corsaj al unei punctuaţii sistemic externe textului) mi 
se pare a fi una dintre urgenţe în eminescologie, altfel poetul riscă a se 

pierde, pentru încă un secol, în acea zonă gri dintre pozitivism şi ate- 
ism — unde deja este căutat cu insistenţă de unii cititori ai... edițiilor 
şi editorilor săi. 


Şi, întrucât virgula maioresciană este aceea care scoate sistemic fiorul re- 
ligios din poezia lui Eminescu, ar trebui, poate, rediscutată atât legătura 
primului nostru editor cu poezia în general (chiar şi în sensul „cuvânt- 
idee”, de la care am pornit în aceste consideraţii) — cât și aceea, particu- 
lară, a sa cu această poezie şi acest autor. Maiorescu este un interpret, 
mai mult decât un editor — şi, întrucât editează poezia lui Eminescu prin 
ediţiile lui Maiorescu, toți urmașii său sunt mai mult interpreți decât 
editori. Se supun timpului lor, nu autorului lor. Caută ce ar fi trebuit să 
spună Eminescu, nu ce spune el, cum ar fi trebuit (acceptat) să scrie, nu 
cum scrie. Nu-i preocupă voinţa auctorială, ci sunt de-a dreptul pasionaţi 
de evoluţia limbii române literare şi fac pronosticuri exacte, dacă se poate 
spune așa, privind acordul deplin, chiar anticipativ, al poetului cu forme- 
le „noi” Într-un cuvânt, noi credem că un editor care nu se supune auto- 
rului editat este un interpret. Şi-l poate cineva închipui pe Maiorescu — 
supus de cineva pe tărâmul ideii, fie acela chiar Eminescu? - Şi atunci, nu 
este cazul să ne mutăm din acest tărâm în acela al cuvântului, al textului? 
Or, text înseamnă covor de semne, cuvinte adică și semne de circulaţie 
printre ele, așadar: punctuație. Nu putem proceda la restituirea textului 
genuin, originar (cum se face — dar numai prin reviste de specialitate — 
de câteva decenii bune, de la deja amintitul I. Creţu) — fără a pune în 
discuţie şi punctuaţia. Este ca şi cum ai restitui fresca dedesubt a unei 
biserici — păstrând, însă, chenarele frescei de deasupra, ale celei adăugate. 


Ca să nu zăbovim prea mult în zona exemplelor, îl rugăm pe cititor să 
urmărească pe text afirmaţiile noastre. 


La Satira III trebuie comentată, aici, pentru înţelegerea schimbă- 
rii generale a ideii, acea scenă erotică de la început în comparaţie cu o 
intervenţie ortografică oarecare ce arată schimbări neesenţiale, de amă- 
nunt — dar nesfârşite ca număr. Este vorba, mai întâi, de versul 17, pe 
care Titu Maiorescu îl preia astfel: „— Las’ să leg a mea viață de a ta. În 
brațu-mi vino,/ Şi durerea mea de veacuri cu durerea ta alino”, În ediţiile 
târzii Maiorescu chiar nuanțează: În braţe-mi vino,/ Și durerea... Aici, nici 
manuscrisul, nici „Convorbirile” şi nici „Limpul” nu are apostroful pen- 
tru persoana a Il-a a imperativului. Textul din „Convorbiri literare” este: 

„— Las să leg a mea viaţă de a ta... În braţu-mi vino/ Și durerea mea de 
veacuri cu durerea ta alino.... Evident, sunt sensuri deosebite: în revistă 
zeița lasă, acceptă, concede, nu se roagă de sultan. Expresia în brațu-mi 
vino face aluzie la braţul victoriei care-l poartă pe cel ales prin bătălii, vezi 
iconografia aferentă consacrată. Sultanul va spune, mai jos, v.105: „Și, 
purtat de biruință, să mă'mpiedec de-un moșneag?”, unde iarăși găsim o 
expresie consacrată, pusă între virgule (iarăși scoase de Titu Maiorescu): 
purtat de biruință traduce grecescul Nikeforos: zeiţa biruinţei, Nike, îl 
poartă în braţul ei pe sultan. În Scrisoarea III zeiţa nu este lascivă, bolnavă 
de iubirea pentru un muritor, ci îi transmite primului sultan un ordin, o 
poruncă, destinul viitorului imperiu. Acest apostrof care a fost desființat 
din scrierea limbii române la 1953 persistă tocmai în formele inadecvate. 
Un exemplu minor, apoi, în versurile 34-35, din visul Sultanului: Vede 
tară lângă țară şi popor lângă popor;/ Ca prin neguri alburie se strevăd şi se 
prefac, la Maiorescu şi în tradiţia instaurată de el, are la bază textul acesta: 
Vede țară lângă țară, și popor lângă popor/ Ca prin neguri alburie se strevăd 
şi se prefac. Scoţând o virgulă și punând punct și virgulă după primul vers, 
această tradiție amestecă țările cu popoarele: sensul eminescian este că 
se prefac în întinsă împărăție popoarele, numai ele se amestecă — pe când 
țările sunt forme fixe, ca florile pe un covor uriaș, ca formele de relief. 
Vezi și mai jos: Astfel, țară după țară drum de glorie-i deschid. Desigur, este 
o „jenă minoră” a textului — dar, repet, se înseriază între sute şi sute de 
asemenea „ciupeli”. 


Cred că există un exemplu încă mai edificator: poemul Te duci. Amintim 
că el a fost publicat prima dată în ediţia princeps din decembrie 1883 
şi reluat în „Convorbiri literare”, februarie 1884. Discutăm, aici, numai 
primele două strofe. Poemul cunoscut nouă este așa: „Te duci, și ani de 
suferință / N-or să te vadă ochii-mi trişti,/ Inamoraţi de-a ta fiinţă, / De 
cum zâmbești, de cum te mişti./ Şi nu e blând ca o poveste/ Amorul meu 
cel dureros,/ Un demon sufletul tău este/ Cu chip de marmură frumos”. 


În „Convorbiri literare” avem alt poem: lipseşte virgula după Te duci, este 
punct după versul al doilea și lipseşte, desigur, virgula după versul al trei- 
lea, rezultând acest enunţ: Inamoraţi de-a ta ființă/ De cum zâmbești, de 
cum te mişti,/ Şi nu e blând ca o poveste/ Amorul meu cel dureros. Diferenţele 
sunt clare. Cu virgulă după vers, ca în ediţii, se repetă regimul versului: 
înamoraţi de-a ta ființă, de cum zâmbeşti, de cum te mişti. Fără virgulă, ca 

în „Convorbiri” şi în toate manuscrisele (mai puţin 2279, 15, unde poate 
fi neatenție sau intervenţie ulterioară) de cum din versul 4 devine adverb 
de mod: imediat ce, îndată ce. Pentru acest sens, vezi S-a dus amorul: Să 
mi se pară cum că creşti/ Decum resare luna, „Convorbiri” („Familia”: că tu 
creşti / De cum; Maiorescu: cum-că crești, De cum. Conjunct, Decum — nu- 
mai în „Convorbiri” — are sensul pe măsură ce, impreună cu, precum; dis- 
junct = imediat ce). Sensul acesta temporal trimite la mitul lui Pigmalion 
(care şi-a sculptat în marmură o femeie şi s-a îndrăgostit de ea, iar Venus 
a dat viață omenească statuii; temă des reluată de Eminescu, vezi între 
altele, Dalila). În manuscrise strofa este reluată astfel: Nu e amorul lui 
Philemon/ Idil al liniştii duios, versuri refăcute de mai multe ori: O, nu 
idilul lui Philemon/ E 'n ochii tăi adânci şi moi etc. — dar în textul definitiv 
rămâne doar Și nu e blând ca o poveste/ Amorul meu cel dureros. Mitul 
lui Filemon și Baucis se regăsește în Fata în grădina de aur, finalul: Un 
chin s-aveți: de-a nu muri deodată. (Moartea împreună a îndrăgostiţilor 
este dovada supremă a iubirii împărtășite). Pentru mitul lui Pigmalion, 
vezi chiar poemul Pigmalion din manuscrise, dar vezi Dalila: Orfeu/ 
Pigmalion pot învia piatra (statuia) — dar nu-i pot controla destinul; 
dau viaţă, dar nu pot da soartă. Vezi Criticilor mei şi atâtea alte poeme 
pe această temă. În Te duci, de cum prinde viață Ea „se duce”, adică îşi 
urmează propriul destin. Geniul în cea mai înaltă calitate a sa, aceea de a 
aduce la viață piatra, forma - totuși este sub destin, sub soartă, adică n-o 
poate stăpâni. Pigmalion o poate învia pe Galateea din piatră — dar nu o 
poate face să-l iubească, imediat ce învie — ea se duce. Punctuaţia a făcut 
dintr-un mit — psihologie, ca și când ar fi întâmplări casnice descrise ca 
stări sufleteşti. 


Titu Maiorescu intervine și în alte locuri din poem, de data aceasta 
schimbând chiar cuvinte. El editează: De-al genei tale gingaș tremur/ 
Atârnă viața mea pe veci, iar ediţiile păstrează astfel, doar cu schimbarea 
expresiei: de veci în loc de pe veci. „Convorbirile” au, însă: De-al genei tale 
gingaș tremur/ Atârna viața mea de veci. Acest imperfect, atârna, arată 
exact predestinarea: din veci, de veacuri trebuia ca cineva (Pigmalion, 
Orfeu, Geniul) să vadă, odată şi-odată, tremurul statuii, viaţa vie ţâşnind 
de sub forma dăltuită. El vede acest tremur — dar, de unde își imagina că 
va urma situația din Filemon şi Baucis, „idil al liniștii duios”, constată că 
imediat ce învie — piatra „se duce”, îşi urmează destinul ei. Zbuciumul lui 
Pigmalion până a-și termina statuia, pe Galateea, se ilustrează în acest 

poem. Maiorescu proiectează însă totul în viitor: atârnă pe veci = te voi 
iubi veşnic, te voi urma etc. Dintr-un poem mistic rezultă o poezie psiho- 
logică, un fel de romanţă de divorț. 


„Amănunte” precum acestea, ori precum cele deja discutate până acum — 
şi cele care se vor mai discuta — vor face, probabil, ca poezia eminesciană 
să se citească altfel decât în corsetul punctuaţiei maioresciene. Am văzut 
cum încă din Satira I fiorul mistic al „Convorbirilor literare”, acel senti- 
ment religios atât de adânc ce întreţine textul acolo, devine ton autoiro- 
nic, parodic, prin punctuație. Detașarea poetului de pozitivismul vremii 
sale se transformă tocmai în implicare, în acceptare a lui. Parcă ai asista 
la o pedeapsă cu negativul propriilor gânduri. Dorind să explice, să pună 
ordine în idei, virgula interpretului (păstrată cuminte în întreaga tradiție 
editorială) îndepărtează tocmai discuţia teoretică din poem. Ajungem 
să-l compătimim pe „sărmanul dascăl”, să-l credem cu adevărat o victimă 
a societăţii, când, de fapt, Eminescu râde în hohote de el spunând că așa 
îi trebuie, că după ce l-a scos pe Dumnezeu din Creaţie punând în loc 
primum movens, acest dascăl subțire și înalt se vrea acum chiar stăpân: 
„Mâna care-au dorit sceptrul universului...” Ce rezultă din această teorie 
pozitivistă a lui unul-una — este un univers uman fără credinţă, bântuit de 
soarta oarbă ce desființează ierarhiile și dă oricărui punct, fiecărei beşici 
de spumă impulsul ajungerii, instinctul de a se ridica în frunte, întronând 
un climat al luptei tuturor împotriva tuturora. Etern sacrificații sunt cei 
buni, cu inima smerită, care nu intră în joc. Neexistând credinţă, lipseşte 
respectul, gloria, iubirea: totul se mimează. Punctuaţia tradițională, in- 
terpretativă, validează chiar acest climat, îl arată ca fiind — în viziunea 
poetului — cel real și devenind, astfel, în mod natural, ecranul fatalismu- 
lui eminescian: de aceea este poetul pesimist, pentru că lumea este cum 
este (savanții sunt nerăsplătiți, geniile nerecunoscute etc.). În realitate, 
Eminescu judecă sever acest climat din perspectiva scoaterii divinu- 
lui din univers, îi urmăreşte pe cei care l-au „detronat” pe Dumnezeu. 
Satirele eminesciene sunt, în viziunea poetului, trepte către sacru, către 
reinstaurarea divinului în lume. Ele confluează în Luceafărul, care tinde 
chiar către refacerea sacralităţii prin separarea zeului de om (sacralitatea 
este curăţenie, se opune amestecului omenesc și zeesc) — şi au o conclu- 
zie în Criticilor mei, care-l pune pe omul creator în situaţia de a fi demiurg 
al propriei creaţiei, luând viaţă şi dând viață gândurilor, ideilor. 

Aceste lucruri se înțeleg mai bine din această înlănțuire (ordine) a poeme- 
lor - iar punctuaţia „Convorbirilor literare”, a lui Eminescu însuși, ajută 
la deslușirea înţelesului. Cealaltă punctuație, încă o dată: fragmentează, 
apropie poezia de real până la interferență, nu mai permite detașarea, 
frânează curgerea ideii dintr-un poem în altul. Această punctuație po- 
zitivistă duce consecvent către laicizarea lui Eminescu, face psihologie 
în versuri din discursul său teologal — încât te întrebi, uneori, dacă nu 
cumva consensul acesta nu e fel de complot, fie chiar și inconștient, fie 
chiar și pornit din bune intenţii, pentru a-l păstra pe Eminescu în sepa- 
rarea față de religios, în vecinătatea ateismului științific. Oricum, vremile 
materiale în valurile cărora s-a scăldat secolul al XX-lea au favorizat acest 
„ateism” eminescian de consum, astfel că pronosticul în zona cuvintelor 
s-a dublat, iată, cu unul nesperat poate în zona ideii: bis in idem, formula 
tradițională a hybrisului, a găsit şi în eminescianism loc de manifestare. 


(Va continua) 

Scriitor de atitudine, spirit polemic, tradu- 
cător, poet, dramaturg, folclorist şi publicist, 
Constantin Negruzzi este, întâi de toate, 
un prozator talentat și original, autor al pri- 
melor schițe şi nuvele româneşti, între care 
Alexandru Lăpuşneanul face biografie inega- 
labilă în epocă și ulterior. Critica literară îi 
recunoaște unanim meritul de a fi întemeiat 
naraţiunea artistică naţională, lui Negruzzi 
revenindu-i întâietatea și în promovarea dis- 
cursului epistolar în proză. Apărute în peri- 
odicele timpului, pe parcursul anilor 1837- 
1855, aceste prime foiletoane din literatura 
noastră sunt reunite în capitolul Negru pe alb 
(Scrisori la un prieten), ultimul din cuprinsul 
volumului Păcatele tinereţelor (1857). Titlul 
ciclului este invocat de autor într-o scrisoare 
datată 13 martie 1855 şi adresată lui Vasile 
Alecsandri, în care, mimând condiţia celui so- 
mat să scrie („Scrie sau mori! La bourse ou la 
vie!”), îl anunţă pe bardul de la Mircești că va 
arunca „negru pe alb” și, citându-l pe Gentile 
Sermini (scriitor italian din secolul al XV-lea), 
afirmă că viitoarea operă „nu o carte, ci un 
paneraș de salată ar trebui să se cheme” (Cf. 
Piru 1966: 115-116). 

Foiletonistul și-a selectat subiectele din diverse spaţii (istoric, politic, 
social, lingvistic, literar, cultural etc.), dar textele nu se circumscriu în 
totalitate publicisticii, în ele regăsindu-se evidente elemente de literali- 
tate. „În adevăr, Negruzzi a dat în aceste proze virtuți artistice unui gen: 
acela publicistic”, susține Nicolae Manolescu (Manolescu 1990: 202). 
Demersul pentru care optează autorul (în realitate, doar patru dintre 
aceste texte debutează cu obișnuitele formule de invocare a unui in- 
terlocutor real sau fictiv) îl absolvă de rigorile respectate la elaborarea 
nuvelelor, căci în Negru pe alb nu mai aflăm subiectivitatea reprimată 
în Zoe sau în Alexandru Lăpuşneanul. Formula epistolară îi oferă toată 
libertatea de exprimare: în configurarea subiectelor, în organizarea dis- 
cursului și aplicarea diverselor tehnici de expunere. De altfel, acest gen 
de scriitură s-a desprins din spiritul receptiv, dar şi refractar al omului 
Negruzzi, ancorat în prezent sau preocupat de anumite pasaje din is- 
toria naţională. 


În Negru pe alb, prozatorul optează pentru scrisul dezinvolt, pentru 
o abordare francă a subiectelor. Disertaţiile pe o temă dată reunesc 
narațiunea captivantă și descrierea sobră (peisagistică sau portretis- 
tică), reflecția fugară şi secvenţa reportericească, evocarea istorică şi 
tabloul inspirat din prezentul imediat, inflexiunea didactico-moraliza- 
toare şi scena hilară — toate potențate de umor, ironie, parodie, ludic 
sau de citat și notă livrescă. În acest sens, Liviu Leonte afirmă că „Cel 
mai autentic Negruzzi este cuprins în Scrisori, valoroase ca document 
numai pentru autor, cu preferințele şi aprehensiunile sale, şi mai puțin 
ca document ilustrativ al unei epoci. Scrisorile trebuie privite ca litera- 
tură, ca un început, așa cum Alexandru Lăpuşneanul aduce un început, 
dar şi o culme” (Leonte 2003: 189-190). 


Epicitatea și discursul fervent, plin de vitalitate constituie dominantele 
acestor mostre de „proză memorialistică și foiletonistică în formă episto- 
lară” (Piru 1966: 115). În Scrisori, prozatorul își reproduce impresiile de 
călătorie (Primblare, Pelerinagiu, Băile de la Ems), narează istoriile unor 
personaje fabuloase (Calipso, Lumânărică) sau reale (Daniel Scavinschi, 
Alexandru Donici), reconstituie tablouri din trecutul Moldovei (Istoria 
unei plăcinte, Ochire retrospectivă), expune diverse întâmplări instructi- 
ve (Reţetă, Omul de țară, Proprietate păgubitoare) etc. Mai toate conţin 
naraţiuni savuroase, epicul fiind prezent până și în textele polemice, in- 

spirate de disputele lingvistice sau literare ale timpului (Cf. Scrisorile 
XIV-XVII, intitulate Critică, Slavonismele). Este de remarcat că autorul- 
narator nu acaparează în totalitate spaţiul textual, ci include și partituri 
ale altor „voci”, cum procedează în celebra O alergare de cai. Uneori, 
acestea se extind aproape pe tot cuprinsul epistolei, cum este relatarea 
boierului ținutaş Bogonos, care propune o interpretare hilară a originii 
ţiganilor (Scrisoarea VIII — Pentru ce țiganii nu sunt români), mărturisi- 
rea unui june prieten (Scrisoarea II — Reţetă) sau inedita construcţie din 
Pâcală și Tândală (Scrisoarea XII), unde bătrânul pădurar Tândală, in- 
vocând învăţăturile nașului său Pâcală, conjugă zicătorile şi proverbele 
populare românești într-un splendid spectacol narativ, din care cităm: 
„Nu te apuca de multe trebi odată. Cine gonește doi iepuri nu prinde 
niciunul. Nu te întovărăși cu omul becisnic. Mai bine este să fii c-un om 
vrednic la pagubă, decât c-un mișel la dobândă. Nu te vâri în judecăți. În 
ţara orbilor, cel c-un ochi e împărat. Cel mai tare e şi mai mare, și drep- 
tul îmblă totdeauna cu capul spart. La judecători, ce întră pe o ureche 
iase pe alta, căci sătulul nu crede celui flămând, şi mai bună e o învoială 
strâmbă, decât o judecată dreaptă. Să n-ai a face cu cei mari. Corb la corb 
nu scoate ochii. Ce iase din mâţă, șoareci prinde și lupul părul schimbă, 
iar naravul ba” (Negruzzi 1996: 217). 


Enunţurile-colaj, cu o largă amplitudine comunicativă, sunt frecvente 
în Scrisori. Suplimentarea firului narativ cu accente umoristice și ironi- 
ce, cu diverse inserții, creează impresia de scriere ca proces acumulativ, 
efect obținut prin accesarea ad-hoc a propriei biografii sau a zonelor 
imaginative, a memoriei individuale sau colective (istorice şi cultura- 
le). În Scrisoarea IV, Un poet necunoscut, fragmentul despre venirea la 
Iaşi a lui Daniel Scavinschi se constituie progresiv, întrunind imagini 
livreşti şi mitologice, o informaţie istorică despre Eteria din 1821, es- 
tompată de umor și ludic: „Pe când el își petrecea zilele plămădind can- 
taride şi pisând chinchină, la 1823, un boier moldav, înturnându-se de 
la Viena, îl cunoscu și, văzând în el dispoziţii poetice și spirit deştept, 
îl îndemnă să vie la Iași ca să-şi caute norocul, povestindu-i de acest 
Eldorado mai tot acele minuni ce le spune Sinbad marinarul în cele O 
mie şi una de nopți. 


Scavinschi părăsi bucuros o ţară unde nu câștigase decât un schi la 
sfârșitul poreclei, și alergă la Iași, dar sărăcia și lipsa îl întovărășiră și 

aici. Muzele spăimântate și Apolon cu părul măciucă în cap fugise- 
ră care încotro de groaza ianicerilor. Nime nu mai gândea la poeţi ce 

. . . . v . v » . 
şedeau ascunși prin poieți. (Iartă-mi acest rău calambur.) (Negruzzi 
1996: 185). Paranteza din final lasă impresia de comunicare interactivă 
narator-interlocutor. 


Într-o perioadă când cele mai multe spaţii din tânăra noastră narațiune 
literară sunt oferite descrierilor, pe cât de ample, pe atât de statice, 
textele din Negru pe alb anunţă un epic dezinhibat, cu forme suple 
şi diversificate. Harul de povestitor, umorul și ironia, aluzia, citatul, 
fraza-calambur, pe care Negruzzi le manevrează cu o uimitoare leje- 
ritate, îl favorizează — în cele mai multe dintre epistole, evită grațios 
clişeele prozei din epocă. În Scrisoarea XXVIII — Pelerinagiu, s-ar părea 
că tema călătoriei ar trebui să-l predispună pe autor la contemplare şi 
la evocări spaţiale, însă demersul cooptează enunţuri cu un pronunţat 
caracter narativ, în care se înlănţuie, în mod surprinzător, structuri sin- 
tagmatice. Evocarea traseului parcurs de narator cumulează imagini 
surprinse cinematografic, sugerând astfel efectul de mișcare. Sumarele 
detalii peisagistice, portretele fugare ale muntencelor denotă dinamica 
şi cadenţa privirii, completate de remarcile auctoriale: „Cu cât de os- 
tenicios este drumul, cu atâta e şi pitoresc. Munţii vineţi ce se văd în 
depărtare, coastele dealurilor coperite cu buchete de fagi, arini şi brazi; 
Tazlăul ce şerpuiește pe vale înfățișează un peisaj romantic. Înaintând, 
am început a videa și sătenii în costumul muntean. Femeile îşi înfășură 
capul cu un ştergar, a căruia capete atârnă dinapoi. Găteala aceasta sea- 
mănă mult cu a călugăriților dominicane. Am băgat de seamă însă că 
sângele la munte păstrează încă tipul cel frumos strămoșesc, şi n-a de- 
generat, ca la câmp. Când făceam observaţiile aceste fiziologice, înain- 
tam încet-încet spre țelul călătoriei mele” (Negruzzi 1996: 263). 


Pentru a imprima textelor vigoare, scriitorul subordonează abil descri- 
erea narațiunii. Fragmentele descriptive nu mai însumează detalii re- 
flexiv-contemplative, ci sunt construite într-un tempou narativ rapid, 
plin de fervoare, ca, de exemplu, secvenţa despre râul Trotuș: „Nimica 
mai limpede, mai frumos, mai vesel decât acest nobil râu, care, după ce 
iese din munţii Transilvaniei şi după ce își face loc pintre stânci și scal- 
dă T. Ocnei, primind în sânul său Slănicul, Caşinul, Oituzul, Tazlăul şi 
alte mai mici părâie, merge de se aruncă lângă Agiud în Șiret. Ştii însă 

că şi Trotușul — ca tot ce este mare și frumos -— are și el zavistnicii săi? şi 
ştii care sânt aceștia? — Slănicul și Vălcica” (Scrisoarea XXVIII — Peleri- 
nagiu) (Negruzzi 1996: 268-269). 


Originalitatea imaginilor, trecerea bruscă de la un registru narativ la 
altul înviorează expunerea, care dobândeşte o spontaneitate accentu- 
ată. În aceeaşi descriere, platitudinea este ocolită și prin accesarea an- 
tropomorficului, relatarea exaltată fiind convertită treptat într-o bizară 
istorie de amor: „Câteodată, când ploile se varsă în munți, Slănicul îm- 
flat de șiroaiele ce curg în el, socotindu-se că ar fi şi el ceva, îngâmfat 
şi turbat, se aruncă rostogolind petre și bolovani, și despicând cu furie 
apele Trotușului, merge pănă ce se perde în el. Alteori, dacă plouă spre 
nord-vest, Vălcica, caprițioasa Vălcică, acest pârâiaș neînsemnat, pre 
care un copil îl poate păşi, se face atât de mare încât adese prăvale care- 
le încărcate. Ea se repede ca să îmbrăţoşeze pre mândrul râu — pre care 
îl curtenește de ațâța ani fară vreo ispravă — însă el, desprețuindu-i co- 
cheteriile, nu sufere ca cristalinele lui unde să s-amestece cu apele săra- 
te şi noroioase a acestei bătrâne desfrânate, încât e o deșănţată privire 
a videa cum apa tulbure a Vălcicăi curge prin Trotuș far-a se amesteca 
cu el” (Negruzzi 1996: 269). Notele finale sunt nuanţate ingenios de 
ironie și aluzii biblice: „Irotuşul e odorul cel mai preţuos și mai iubit 
a ocnenilor. El este mângâierea lor, panaceea lor universală, idolul lor; 
când se scaldă în valurile lui, ei cred că își spală și păcatele” (Ibidem). 


În pasajul iniţial din Scrisoarea XIX — Ochire retrospectivă, unde apare 
conturat un tablou al Iaşiului în amurg, o posibilă monotonie a ritmu- 
lui descriptiv este evitată grație verbelor (unele cu formă inversă), care, 
în context, implică ideea de proces; interogativelor prin care naratorul 
interacționează cu un potenţial interlocutor, căruia astfel i se inocu- 
lează ideea de agent al acțiunii: „Dacă te-ai întâmplat a fi vreodată la 
apusul soarelui pe Dealul Cetăţuii, într-o seară a lunii lui iunie, după 
ce ai privit steaua zilei coborându-se după muntele Pionul, şi după ce 
treptat razele lui încep a se stinge în umbrele nopții; în acel chiar-os- 
cur priincios ochiului, spune-mi, înturnatu-ţ-ai viderea de pe culmele 
învecinate pline de verdeață şi de bucurie asupra orașului ce zace la 
picioarele tale, beat de vuiet, culcat pe costișa lui ca să-și odihnească 
mădulările cele de granit? Luat-ai seama atunci la o ceaţă ce vine și se 
întinde ca un giulgiu mortuar piste vârful turnurilor şi a clopotniților, 

ceaţă grea ca somnul trădătorului şi rece ca mâna soartei; care uneori 
ca un smeu se încolătăceşte îimpregiurul orașului, sau ca un Briareu își 
întinde braţele în toate părțile, însemnând feluri de figuri fantastice, 
precum un mare caleidoscop?” (Negruzzi 1996: 234-235). 


Subliniind importanţa epistolelor negruzziene, Nicolae Manolescu le 
plasează într-un context literar mai larg, afirmând că „Negru pe alb sunt 
scrisori numai cu numele, în realitate fiind texte publicistice, cum vor fi 
peste cincizeci de ani și multe ale lui Caragiale. Recunoașterea faptului 
a întârziat, în cazul ambilor scriitori, din pricina prejudecăţii clasice a 
genurilor «majore», care a relegat la periferia literaturii, când nu le-a 
ignorat cu totul, aceste «articole», «însemnări, notițe», «încercări», 
sau, cum le-a botezat expresiv Caragiale, «mofturi». Ele au continu- 
at să treacă drept literatură de bas-étage chiar și după ce tabletele lui 
Arghezi ieri, ori ale Anei Blandiana azi, le-au conferit depline titluri de 
stil şi de artă” (Manolescu 1990: 202). 


În articolul nostru, am punctat doar unele idei cu referință la tempera- 
mentul narativ al lui Constantin Negruzzi cel din Negru pe alb. Studiul 
extins al acestui subiect ne-ar include într-un univers epic singular, în 
cuprinsul căruia se regăsesc, deopotrivă, naraţiunea enunţiativă şi cea 
afectivă, construcția exuberantă și cea sobră, fragmentul contempla- 
tiv şi cel analitic. Înainte de toate, prioritară pentru autor este plăcerea 
narării, a comunicării cu cititorul, interlocutorul de care ține cont şi 
căruia îi rezervă un loc special în contextul enunţării. 


Editura Alfa, 2003. 


Manolescu 1990 = Nicolae Manolescu, Istoria critică a li- 


Referinte | Leonte 2003 = Liviu Leonte, Constantin Negruzzi, Iaşi, 
bibliografice 


teraturii române, vol. I, Bucureşti, Editura Minerva, 1990. 
Negruzzi 1996 = Constantin Negruzzi, Negru pe alb, 
Bucureşti- Chișinău, Editura Litera Internaţional, 1996. 
Piru 1966 = Alexandru Piru, C. Negruzzi, București, 
Editura Tineretului, 1966. 

Receptarea este un element definitoriu al 
oricărui proces de comunicare artistică. În 
această ordine de idei, Sartr considera că 
„procesul scrierii, ca act corelator dialectic, 
include procesul lecturii, iar aceste două acte 
interdependente au nevoie de doi oameni cu 
activități diferite. Strădaniile combinate ale 
autorului cu cele ale cititorului contribuie la 
naşterea obiectului concret şi imginar, care 
este opera spiritului. Arta nu poate exista 
decât pentru și prin celălalt” (Sartr 2006: 
246). Studierea literaturii în școală impu- 
ne interpretarea ei din varia perspective, în 
funcție de treptele de învățământ. Aşa sau 
altfel, fie că e vorba despre elevii din clasa a 
V-a, fie despre cei din clasele de liceu, recep- 
tarea artistică rămâne a fi prioritară, prin ea 
urmărindu-se formarea cititorului, scoaterea 
lui din ipostaza subiectului reproducător de 
poveste în cea de producător de idei, de des- 
tinatar/receptor care atribuie/introduce o 
plusvaloare de sens textului. Evident, în acest 
caz, rolul profesorului, metodele folosite de 
el în procesul intepretării sunt primordiale. 


Practica studiului literaturii în şcoală 
foloseşte un repertoriu bogat de opere, 
aparținând tuturor genurilor și ilustrând 

diferite specii. Fiecare operă e o structură unică, de aceea și inter- 
pretarea va fi în funcţie de această unicitate a ei. Există totuși dife- 
rite tehnici care pot fi folosite nuanţat de la operă la operă, acestea 
depinzând de faptul că orice creator își plăsmuiește opera sa graţie 
imaginaţiei, fanteziei, gândirii lui asociative etc. 


Opera de artă trăieşte, în primul rând, prin însuşirile ei sensibile. 
Lectura unei cărți artistice produce receptorului o anumită impresie. 
Tudor Vianu menţiona că „prima impresie în faţa artei este făcută din 
sentimentul unei influenţe care se exercită asupra noastră, emanând 
de la un obiect resimţit ca prețios şi care, prin însuşirile lui sensibi- 
le, reuşeşte să trezească în noi o reacţie cenestezică intensă și precisă” 
(Vianu 2011: 308). Psihologul francez Ch. Leveque a descris această 
primă impresie în felul următor: „La atingerea frumosului, totul este 
puternic și dulce, energic, binefăcător şi delectabil. Sufletul primește 
din această atingere un plus de viață, care îl umple și se manifestă în 
afară. E o plăcere arzătoare, intensă, strălucitoare, care nu numai că ne 
exaltă toate facultăţile psihologice, dar care, trecând de la suflet la corp, 
ne accelerează circulația sângelui, face bătăile inimii mai rapide şi ne 
însuflețeşte chipul, aşternându-ne pe obraz o purpură ușoară şi curată, 
deopotrivă cu a sănătăţii” (apud Vianu 2011: 306). Această primă im- 
presie, conform esteticianului român citat, este una de totalitate, care 
se însumează după ce întregul poem a fost citit. După prima impresie 
urmează înregistrarea conținutului și apoi asociaţiile, care pot fi bo- 
gate, sărace, promte, în funcție de gradul de afinitate dintre operă și 
vârsta, condiţia sau formaţia specială a receptorului. Or, farmecul une- 
ia şi aceleași opere, lecturate la vârsta adolescenţei /tinereţii şi la cea a 
maturității, poate avea un răsunet asociativ cu totul diferit. 


Orice contact cu opera literară /artistică provoacă un curent asoci- 
ativ de senzaţii, idei și sentimente. „Obiectul estetic conţine în sine 
o anumită virtualitate asociativă, care face să se polarizeze în jurul 
lui numai asociaţiile care îi convin și care îl pot interpreta”, subli- 
nia T. Vianu în studiul său (Ibidem: 316). Componentă extraesteti- 
că a procesului de receptare artistică, asociaţiile au rolul de factor 
corelativ cu elementele estetice ale operei de artă. Prin intermediul 
asociaţiilor receptorul reacționează în urma contactului cu arta prin 
ansamblul intereselor morale, sociale, filozofie, religioase ale ființei 

sale. Dezvoltarea gândirii lui asociative contribuie la stimularea fan- 
teziei, la îmbunătăţirea memoriei, atenţiei, la formarea deprinderilor 
de a genera noi conexiuni semantice etc. „Cine nu este în stare să răs- 
pundă cu acest ecou artei nu o poate absorbi în toată multiplicitatea 
intenţiilor ei. Dar cine s-ar mulțumi numai cu acest ecou n-ar nimeri 
ceea ce este specific estetic în receptarea artei” (Ibidem). 


Aşadar, pentru ca elevul să treacă în mod firesc de la contempla- 
rea operei la laturile ei pur sensibile, la înțelegerea conţinutului ei 
intelectual, apoi la valorificarea, descifrarea sensurilor multiple şi la 
formularea unor judecăţi, e bine ca profesorul să ia în consideraţie 
asocierile personale ale elevilor intervenite din sfera feluritelor inte- 
rese extraestetice ale acestora. Un prim exercițiu ar fi cel legat de im- 
presia de totalitate a elevilor, la care făcea referință T. Vianu, al cărei 
ton este dat de calitatea sensibilă a întregului și de reacția organică a 
elevului în fața acestui întreg. Aprecierile de tipul „greoaie, „zgudu- 
itoare”, „respingătoare”, „superbă”, „rece”, „dificilă” etc. pot fi luate în 
consideraţie de profesor chiar la etapa inițială, el îndemnând elevii să 
asocieze textul artistic respectiv cu orice altceva „zguduitor”, greoi”, 
„uşor” etc., ulterior, fiecare trebuind să-și motiveze asocierea făcută 
(ex: „opera = zguduitoare ca un cutremur, deoarece..., ,... = grea ca 
plumbul, deoarece..”). 


O problemă cu care se confruntă elevii în procesul interpretării 
operei lirice vizează descifrarea semnificaţiilor unor figuri de stil. 
Mai ales când este vorba despre anumite opere mai dificile, cum 
ar fi cele de idei (poezia lui N. Stănescu, lon Barbu, L. Blaga etc.). 
Pentru soluționarea acesteia, de asemenea poate fi utilizat cu succes 
exercițiul de asociere. Astfel, pentru ca elevii să descifreze mai ușor 
semnificația, de pildă, a comparaţiei „Cum bate ca o inimă un clopot”, 
profesorul le poate propune să scrie în caiete cât mai multe cuvinte 
care le trec prin minte sau cu care ar putea lega cuvintele „inimă” 
(= viață, energie, vigoare, ritm, cadență, suflet, stăpână etc.), „clopot” 
(= sunet, moarte, înştiinţare, chemare, ritual, credință etc.). În final, 
elevii aleg din termenii asociativi pe acela/aceia adecvat/adecvaţi, 
conform înţelegerii lor, contextului în care apare figura de stil respec- 
tivă. Deoarece contextul de la începutul poeziei blagiene Gorunul 
este constituit din „turn”, „bate”, „aud”, „zvonuri”, „stropi de liniște”, 

„îmi pare”, elevii ar putea alege din șrurile propuse termenul/terme- 
nii asociativi „înştiinţare” și/sau „moarte”, care îi va ajuta să formule- 
ze semnificaţia comparaţiei: înşiinţarea cu privire la moartea cuiva/ 
sentimentul morţii trăit de eul liric/ tumultul vieţii exterioare etc. 


Acelaşi exercițiu poate fi aplicat şi în cazul descifrării şi comentării 
stării lirice a eului. „Cu ce culoare pot asocia starea trăită de eul li- 
ric al poeziei Emoţie de toamnă de N. Stănescu?”, „De ce cu această 
culoare?”, „Care sunt argumentele din text cu privire la relaţia culoa- 
re asociată-—stare?” — iată câteva dintre întrebările care pot declanșa 
gândirea asociativă a elevilor şi, prin intermediul acesteia, pătrunde- 
rea lor în stratul de adâncime al poeziei. 


Element de ordin textual care determină formarea unui anumit ori- 
zont de aşteptare în lectură (întrebaţi cum îşi aleg cărţile pe care le 
citesc, majoritatea respondențţilor afirmă că se orientează fie după 
numele autorului, fie după titlu), titlul unei opere literare transmite 
cititorului o serie de informaţii privind conţinutul scrierii respecti- 
ve, în special, în cazul celor descriptive (ex.: Ce te legeni, codrule? de 
M. Eminescu) sau se referă simbolic, metaforic, metonimic etc. la 
acesta (ex: Negru de G. Bacovia). Formarea la elevi a capacității de 
comentariu al titlului operei este o sarcină indispensabilă demersului 
interpretativ realizat de elev. În acest caz, exercițiul de asociere poate 
fi utilizat la diferite etape de lucru asupra textului: prelectură, post- 
lectură, comentariu, sinteză a judecăților de valoare. Înainte de lec- 
tura textului, profesorul, după ce anunţă tema și titlul operei, le poate 
solicita elevilor să asocieze titlul respectiv (ex: Amurg de toamnă sau 
Decor de G. Bacovia) cu o posibilă stare, întâmplare, eveniment etc. 
(de pildă, în cazul celei de-a doua poezii, la această etapă, elevii pot 
să asocieze titlul Decor cu ceva plăcut, frumos, fascinant: un tablou 
de iarnă, o livadă cu copaci înfloriţi, un răsărit superb de soare etc... 
Ulterior, după lectura operei, elevii vor stabili dacă asocierile lor au 
fost aproape ori departe de textul studiat (ex.: fascinaţie — stare de 
doliu). Acestă antinomie obţinută din cele două viziuni (a elevului 
şi a scriitorului) poate servi drept sursă de discuţie și de interpeta- 
re a operei bacoviene: „Care sunt termenii de referință ai decorului 
creat prin declanșarea gândirii voastre asociative și a celei bacovie- 
ne?”, „Despre ce fel de decor este vorba în cele două cazuri?” „Ce v-a 

determinat pe voi/pe poet să imagineze un astfel de decor?” etc. La 
etapa postintepretare a textului, profesorul le poate propune elevilor 
să-l reintituleze, pe baza unor asocieri declanșate de titlul lui, ţinând 
cont de mesajul deja formulat de ei până în acest moment. 


Şi în cazul în care profesorul recurge la exercițiul de asociere în vede- 
rea identificării și comentării de către elevi a motivelor literare, ei vor 
trebui să asocieze cât mai multe motive cu temele propuse. Printre 
sarcinile de lucru pot fi și următoarele: „Scrieţi cât mai multe motive 
pe care le asociaţi cu următoarea temă..., „De ce le consideraţi vala- 
bile?”, „Pe care dintre ele le-aţi identificat în operele studiate de voi?”, 
„Ce alte motive aţi scris la tema dată graţie gândirii asociative?” etc. 


Exerciţiul asociativ poate fi utilizat cu acelaşi succes și în procesul de 
interpretare a operelor epice. Stabilirea legăturilor dintre fapte, eve- 
nimente, personaje, circumstanţe, caracterizarea personajului literar, 
raportarea lui la un anumit tip uman sunt operaţii/ demersuri destul 
de importante în vederea descifrării mesajului operei literare. 


Fiecare personaj literar, prin felul în care este construit de scriitor şi 
prin faptul că reprezintă un anumit tip uman, poate fi asociat cu orice 
și cu oricine. Nu întâmplător, în vorbirea populară întâlnim expresii- 
le „bun ca pâinea caldă”, „frumos ca bradul”, „o scorpie de om”, ,... ca 
un câine”, „e ca o viperă” etc. În romanul Principele de Eugen Barbu, 
personajul Ioan de Valahia, în discuţia sa cu Principele, îl caracteri- 
zează pe messer Ottaviano în felul următor: „El lucrează cu Diavolul. 
Culoarea lui e Negrul” O astfel de replică îl poate însufleți pe profe- 
sor ca, la etapa relevării impresiilor de lectură, să le solicite elevilor 
să asocieze personajele operei cu o culoare („Cu ce culoare ar putea 
fi asociat Ion din romanul omonim? De ce?”), cu o plantă („Cu ce 
plantă ar putea fi asociată Aglae din Enigma Otiliei de G. Călinescu? 
Argumentaţi”), cu un instrument muzical (Cu ce instrument muzi- 
cal poate fi asociat personajul D1 Goe? Argumentaţi”) etc. Asocierile 
şi argumentele elevilor, cu siguranță, vor scoate în evidenţă faptul 
dacă ei au înțeles natura, psihologia personajului, tipul uman căruia 
îi aparţine. În urma caracterizării personajului, la etapa de sinteză, 
discuţia poate fi reluată, elevii argumentându-și asocierile cu exem- 
ple din operă. Tot la etapa de sinteză ei pot asocia fiecare trăsătură 
de caracter a personajului, de pildă, cu un element al unui edificiu: 

temelia (= trăsătura dominantă de caracter), fațada (= trăsătura care 
place), spatele casei (= trăsătura de caracter ascunsă, mai puţin vizi- 
bilă), căpriorii (= trăsătura de caracter pe care personajul se sprijină 
în acțiunile sale), acoperișul (= trăsătura de caracter cu care se apără 
personajul, care îl protejează), uşa, ferestele (= trăsătura de caracter 
care îl ajută /îl împiedică să stabilească anumite relaţii cu alte perso- 
naje sau care poate fi dedusă din relaţiile lui cu lumea operei). În pro- 
cesul discuţiei colective, elevii vor argumenta de ce au asociat o trăsă- 
tura sau alta de caracter cu aceste părţi constitutive ale construcției. 
În procesul de stimulare/dezvoltare a gândirii asociative a elevilor 
profesorul poate elabora sarcinile ţinând cont și de anumite tipuri de 
asociaţii: 


- contrastante („Asociaţi metafora «perișorul lui — pana corbului» 
cu un detaliu contrastant de portret”, „Asociaţi comportamentul 
personajului Goe, atestat în episodul când el așteaptă trenul, cu un 
tip de comportament contrastant. Analizaţi cele două manifestări de 
comportament al dlui Goe”); 


- generalizate („Raportaţi trăsătura de caracter a personajului la un 
anumit tip uman”); 


- fiind în relaţii de asemănare /apropiate/de rudenie („Asociaţi bună- 
tatea personajului cu alte virtuți pe care ar putea acesta să le aibă”); 


- de apropiere în spaţiu („Asociaţi comportamentul personajului cu 
spaţiul în care el se află într-un anumit moment al acţiunii”); 


- de cauză-efect („Asociaţi manifestarea de comportament al perso- 
najului cu posibilele consecințe”). 


Pornind de la ideea că între actul narării şi cel al interpretării există 
o legătură indisolubilă, Umberto Eco afirma: „Textul este întrețesut 
cu spaţii albe, cu teritorii ale nonspusului. Cine le-a lăsat albe a pro- 
cedat așa din două motive: în primul rând, pentru că un text este un 
mecanism leneş care trăieşte din plusvaloarea de sens introdusă în 
el de destinatar. În al doilea rând, pentru că, pe măsură ce trece de 
la funcția didactică la cea estetică, un text vrea să-i lase cititorului 
inițiativa interpretării, chiar dacă, de obicei, doreşte să fie interpretat 
cu o garanţie suficientă de univocitate” (Eco 1991: 83). Acest dezi- 

derat este unul director în procesul studierii/receptării literaturii în 
școală, profesorului revenindu-i sarcina de a găsi căile şi metodele 
adecvate care să-i ofere elevului inițiativa interpretării. 


Referinţe Sartr 2006 = Sartr J-P., Was ist Literatur? în W. Iser, 
bibliografice [| Actul lecturii. O teorie a efectului estetic, Piteşti, Paralela 
45, 2006. 


Vianu 2011 = Vianu Tudor, Estetica, Editura Orizonturi, 
București, 2011. 


Eco 1991 = U. Eco, Lector in fabula. Cooperarea interpre- 
tativă în textele narative, București, Univers, 1991. 


POESIS 


| Doina DRAGUȚ 


Între două lumi 


Închid ochii şi mintea mă poartă 
spre un punct fixat din 
inexistența 

ce pare veşnicie, încet-încet 
înăuntru meu 

se instalează vidul şi mă eliberez 
de mine, 

empatia îmi topeşte formele 

şi mă însufleţeşte în altceva. 

Mă găsesc între două lumi diferite 
închipuite-n sfere, 


una materială, luminoasă, plină de sens, 
alta opac-străvezie, neînțeleasă. 

Sferele se atrag sau se resping 

în funcţie de o putere aflată 

în afara sistemului de referință. 

Într-o parte se află increatul, informul, 
în cealaltă parte desăvârșirea, 
precunoașterea, clarviziunea. 

Mă întreb unde sunt eu, 

punct de tangenţă, 

material, variabil şi mobil, 

între naşterea și moartea mea. 

În mişcarea mea difuză deformez doar liniştea, 
de-ale cărei margini mă lovesc 

şi pătrund în lume ca o aproximare 

a spaţiului într-o roată 

învârtită la nesfârșit. 

Uneori stau în verticalitate 

la capătul unei prăpăstii, 

extremele mă închid ca două eternităţi, 
și o putere harismatică îmi dă un punct 
de sprijin în zenit, 

aud căderea unei clipe în alta, 

simt cum timpul creşte 

și tot mai mult de mine mă separ. 
Noaptea aud urlete de lupi 

împrejurul casei mele, 

dimineaţa le caut urmele, 

care nu sunt — amintirile, 

strânse în haită, mă năpădesc. 
Disimulată în candoare, 

persistă-n mine nostalgia 

de care mă reazem asimptotic 

şi progresez ducând atavice poveri. 
Derivând pe căi obscure, 

în cadența gândurilor, simt cum spaţiul 
fuge și mă lasă fără urme, 

simt cum toate ceasurile se adună 
într-un ochi și timpul se multiplică la infinit. 
Cerul se lasă pe cumpăna fântânii 
dintre anotimpuri, 

ciuturi de apă se adaugă anilor netrăiți. 
În profilul de lumină, un nevăzut arcuș 
atinge forțe divizate-n aripi, 

albul umple relieful — 

profanare de splendori 

răsucite-n amintire. 

Între naștere şi moarte este un rest, 

ca o ultimă ramură între cer și pământ, 
între progres şi declin există 

totdeauna un drum, 

ce se cheamă 

înțelepciunea de sine. 


prăvălire-n adevăr 


dau lumina la o parte 
şi ridic în mine noapte 
ca o prăvălire-n adevăr 
devin sclava 
propriului costum 

în care mă petrec 


printre clipe 

o linişte subtilă 

se scufundă 

în deschideri 

şi nu mai pot deosebi 
nimic 


liniște contemplativă 


într-o blândă adiere 


în lac umbra arborii și-o odihnesc 


tonuri grave 

tente luminoase 

pe o apă liniștită 
armonii şi echilibru 
prelungesc uimirea-n 
linişte contemplativă 

căutarea luminii 


unii se întorc spre sine 
ca să caute lumina 


alții se aruncă-n braţele văzduhului 
ca să o culeagă 


şi unii şi alții 

ceea ce nu știu este profund 
iar ceea ce ştiu 

este superficial 


lăsăm în aer urme 


îngrădiți 

de timpul nostru 
întrupăm în vise 
imagini iluzorii 

cu idei intuitive 

şi lăsăm în aer urme 


puterea închipuirii 


folosindu-mi timpul meu 
cu puterea închipuirii 
vreau ca tot ce împlinesc 
fără faimă şi câştig 

să culeg și să păstrez 
lumina 


informația chipului 


şi cum stăteam 

pe unda apei 

imagine 

vedeam clar informaţia 
chipului meu 
reflectată de lumină 


vraja unei stele 


prins în vraja unei stele 
plin de muzică și de visare 
fără timp şi fără loc 
tulburat de forța fanteziei 
izbucneşte-ntr-un elan vital 
şi creează armonia 


să fie...? 


să fie arcul 
ne-mplinirea unui cerc? 


să fie zidul 
semnul epuizării? 


să fie floarea 
uitarea frigului din urmă? 


să fie numele meu 
îndepărtat de timp 
doar o trecere fugară? 

cât echilibru... 


cât echilibru poate să fie 
pe o sferă 
care se rostogolește? 


cât echilibru poate să fie 
pe un triunghi sprijinit 
pe unul dintre vârfurile sale? 


cât echilibru poate să fie 
într-o privire aplecată de vânt? 


cărare de cuvinte 


îţi vedeam urmele în aer 
prin lumina ce te înfăşoară 
rădăcini în cer creșteau 
fluturi albi desprinși 

din gândurile mele 
alergau 


în fiori mă-mbrac 
din creștet până-n tălpi 


ceața-mi fuge de pe umeri 
curăţ timpul de umbra dintre noi 


şi aştern cărare de cuvinte 
pân la tine 


gând emis în planul luminii 


mergeam deodată 
în toate direcţiile 
căutându-mă 


gând emis 

în planul luminii 
din lumea luminii 
ce creează-o formă 
în planul formei 


descriam în același timp 
nemăsurat 

locul geometric 

al ființei mele 

efluviu ce se mișcă 
după forma corporală 


urmau apoi negaţii false 
ce consideră realul ireal 
şi irealul real 


dar nu ajungeam 
niciodată la mine 


clipă însumată 


trăiesc simultan 
în tot ce mă-nconjoară 


fără posibilitate de orientare 
mânat din toate părțile 

în mine totul se adună 

cu o unduire ascendentă 

ca o deschidere 
în propriul meu interior 


se desfac în sentimente 
lamuri ce se-nalță în cascade 
plinătatea lumii este un vârtej 
gândurile se așază în cuvinte 


mă multiplic sau mă anulez 
cu fiecare clipă însumată 
într-un întreg nemărginit 


mă adaug 


mă adaug mie însămi 
niciodată-ndeajuns 

mă folosesc de timpul meu 
şi trec dincolo de poarta 
sufletului 

nutrind gândul 

de a-mi afla limanul 


vreau ca tot ce împlinesc 

şi slujindu-mă 

de puterea-nchipuirii 
printre trepte intermediare 
difluente 

mișcătoare 

cu indiferență 

la câştig și faimă 

cu o aşteptare risipită 

în valul alb de îndoială 

să rămână o amintire 

peste care se arcuiește zborul 


echilibru 


mă desprind de mine 
şi-ntr-o revărsare 

de faimă temporară 
îmi cântăresc părțile 


într-o parte realul material 

atâta cât încape în mine 

în cealaltă parte eu fără trup 

- substanţă afectivă și volitivă — 

se înregistrează oscilaţii în sus și-n jos 
apoi se instituie echilibrul — 

cât trup atâta suflet 


cea mai, cel mai... 


cea mai mare mare 

dintre toate mările lumii 

este marea dinlăuntrul meu 
cea mai adâncă prăpastie 
dintre toate hăurile lumii 

este prăpastia dinlăuntrul meu 
cel mai înalt munte 

dintre toți munţii lumii 

este muntele dinlăuntrul meu 
cea mai puternică lumină 
dintre toate luminile lumii 
este întunericul dinlăuntrul meu 

EEE PE] ROMIÂNIĂ 
cer de stele 


costumul pe care-l port 
de-o viață 

s-a cam învechit 

pe alocuri se văd cusăturile 
prin alte părți 

s-a cam tocit 

dar mai bântuie în el 

un cer de stele 


această masă de materie 

de care m-am atașat 

îmi este dragă 

această formă pe care o locuiesc 
şi o port mereu cu mine 

este corpul meu 


punct extins 


la miezul nopţii 
cerul se deschide 
pentru cine ştie 
să-l privească 

şi un şir de gânduri 
poate trece 
printr-un punct extins 
în linie 

ce apoi devine cerc 
cu un centru 
pretutindeni 


POESIS M 


Autobiografie 


Am venit pe lume într-o dimineaţă de toamnă, când vinul încă nu se 
potolise din fiert, când cerul era năpădit de păsările ce plecau spre 
țările calde, când bunicul meu tocmai părăsise lumea aceasta lăsând 
un gol fără margini în inima bunicii, când fratele meu abia împlinise 
cinci ani și patru zile, între noi stând Sfântul Mare Mucenic Dimitrie, 
Izvorâtorul de Mir, când tatăl meu tocmai sosise la Craiova, la Spitalul 
Filantropia, cu „trenul de şapte”, şi s-a bucurat că nu sunt băiat. 


Mi-am petrecut copilăria la ţară (Siliştea Crucii, Dolj), unde am 
învățat mieii să pască, am luat premii la şcoală, am strâns spice de 
grâu pe câmpiile patriei cu detașamentul școlii, am cules porumbi, 
dar mai ales am citit cărţile bibliotecii din comună. Am făcut liceul la 
Craiova, la „Carol I”, unde am avut profesori deosebiți. Aici am venit 
în contact cu marea literatură universală, unde i-am descoperit pe 
Goethe, Shakespeare, Schiller, Baudelaire, pe Victor Hugo, Balzac, 
pe Marcel Proust, Tolstoi, Dostoievski, Cehov, Puşkin etc. Aici am 
aprofundat operele marilor scriitori români Eminescu, Blaga, Ion 
Barbu, Philippide, Rebreanu, Sadoveanu, Caragiale etc. 


Am urmat Facultatea de Matematică, tot în Craiova, unde am învăţat 
să raționez prin reducere la absurd. Şi am mai învăţat că oricare ar fi 
spaţiul și timpul în care te naști, există un singur drum care te duce 
spre împlinirea destinului (destin pe care l-ai ales sau destin care a 
ales și a călăuzit spre finalitate). Viaţa m-a purtat, până la urmă, spre 
informatică, înțelegând că este vârful cel mai de seamă al tuturor 
ştiinţelor şi al tuturor activităților umane. 


Încă din copilărie am cochetat cu literatura (făceam cele mai bune 
compuneri la şcoală), văzând în ea o evadare din câmpul cifrelor şi 
al domeniilor în care funcţiile erau continui, derivabile, integrabile, 
discontinui etc. Tot din copilărie, am îmbinat rigoarea matematicii 
cu manifestarea acordului profund dintre inteligență şi materie, 
constând în crearea unor structuri şi forme capabile să genereze 

emoții, sub deviza „Ars longa vita brevis”. Prin pictură, am vrut să 
fixez, cu ajutorul culorilor, eternitatea în mișcare, am vrut să depășesc 
clipa, încercând să fiu dincolo de timp, și să găsesc o legătură între 
materie şi idee, pentru a crea frumusețea. Am fost atrasă și de 
mirajul cuvintelor încrucișate, al criptografiilor, al hipocrenelor, al 
triverbelor și biverbelor. Am colaborat la revista „Rebus” cu probleme 
de enigmistică. 


În literatură am debutat la 24 de ani, după terminarea facultății, în 
revista „Luceafărul”. Întotdeauna am pus pe primul plan activitatea 
profesională (informatica), unde m-am bucurat de prețuirea șefilor 
şi a colegilor, deţinând funcția de șef al Centrului de Calcul, de 
la IUG Craiova, până în 2002, când unitatea a fost privatizată, iar 
patronul a zis că nu are nevoie de „ăia cu calculatoare” Din 2002, 
lucrez în presa scrisă, ca redactor-şef la revista de cultură universală 
„Constelații diamantine”. 


Am obţinut numeroase premii la concursurile literare, am colaborat 
la revistele de literatură importante ale țării și la Radio „Oltenia” 
Craiova. 


Editorial am debutat în 1994, cu volumul de poezii Ceasuri de 
îndoieli. Au urmat volumele Arabescuri (eseuri), Detașare într-un 
spațiu dens (versuri), Individualitatea destinului (eseuri), Spaţiul din 
neliniști (versuri), Ochiul de lumină (versuri), Suferințele unui redactor 
(roman), Neliniști prin timp (eseuri), Timpul dintre valuri de lumină 
(versuri), Gânduri de lumină (versuri). 


Dacă, la început, în versurile mele, era „îndoiala” debutantului, 
acea îndoială pascaliană, ce ţine de statutul și condiţia omului 
ca „fragilă trestie gânditoare”, cu timpul se simte o maturitate în 
stăpânirea verbului, se dezvăluie zbaterile eului, care se găsește într-o 
permanentă stare de tensiune, care trăieşte intens sentimentul de 
neliniște şi aspirație spre o lume în care se cristalizează interogaţia 
existenţială. 


Am învăţat că lucrurile cu adevărat esenţiale în viaţă sunt lucrurile 
simple, care sunt chiar lângă noi, dar pe care nu întotdeauna le vedem 
şi alergăm de cele mai multe ori să le căutăm în altă parte. 

Referinţe critice 


(...) Doina Drăguţ este o poetă remarcabilă, una dintre cele mai valoroase 
din generaţia sa. Poezia sa este o poezie densă, concentrată, de o mare ri- 
goare, am spune geometrizantă, a versurilor, dată fiind și formaţia sa ştiin- 
țifică, pozitivistă. Doina Drăguţ este o poetă cerebrală, la care rigoarea se 
împletește, în chip admirabil, cu lirismul, într-o poezie de cunoaştere, densă 
şi substanțială, de o maximă concentrare a limbajului, pe care nu ezităm să 
o numim intelectualistă, în sensul cel mai bun al termenului. Natură interi- 
orizată, poeta îşi autoanalizează, cu maximă luciditate, nu numai stările 
sufleteşti, dar şi pe cele pur intelectuale, nuanțele infinitesimale ale unui în- 
treg proces de gândire, gnoseologic. 


Prof. univ. dr. Ovidiu Ghidirmic, critic literar 


(...) Doina Drăguţ, atât în poezie, precum și în eseistica sa, cultivă o gândire 
de înaltă reflexivitate, într-un stil eliptic în poezie, explicativ, cu fine inter- 
pretări hermeneutice, în scrierile de artă şi cronicile literare. Poezia Doinei 
Drăguţ este, prin excelență, o creaţie şi o inductoare a emoției intelectuale. 
Poemele sale se detașează prin puritate, nobleţe şi elevaţie. Dispunând de 
o semnificativă cultură poetică, artistică şi filosofică, Doina Drăguţ a pu- 
tut primi cu uşurinţă ecouri sau corezonanțe din lirica unor poeți precum 
Ion Barbu, Lucian Blaga, Rainer Maria Rilke sau din experienţe inițiatice 
orientale, model Dao, sau hinduse. În felul acesta se poate spune, fără exa- 
gerare, că Doina Drăguţ şi-a construit un veritabil sistem filosofic poetic. 
Scriind foarte dens, până la aparentă obscuritate, lectura poeziilor sale 
pare dificilă. Dar la o apropiere atentă, se observă că fiecare poem are o 
logică internă, ceea ce este o mare calitate, coerență susținută de metafore 
subtile, adeseori adevărate fulguraţii intelectuale. Însă vibrante, emoții de 
fior cosmic. Doina Drăguţ are, ceea ce s-a numit, o inimă a intelectului. 
Voce distinctă în lirica actuală, poezia Doinei Drăguţ se citeşte cu încânta- 
rea minţii. 


Prof. univ. dr. George Popa, critic literar și de artă 

(...) Doina Drăguţ (specialist în matematică-informatică ) aduce, în univer- 
sul poeziilor sale, o vibraţie autentică, filtrată însă prin grila poeziei lui Ion 
Barbu. Limbajul este modern (poate chiar postmodernist), un limbaj în 
care, dincolo de unii termeni speciali, descoperim o trăire sufletească aparte, 
semn că lumea simbolurilor specifice profesiei sale nu sufocă fondul uma- 
nist, ba, din contra, îl îmbogățește. 


Prof. univ. dr. George Sorescu, scriitor 


(...) Doina Drăguţ este un intelectual sensibil, inteligent și lucid, care parti- 
cipă la viața timpului său cu încredere şi speranță în valoarea adevărului. 
Poeta dezvăluie zbaterile eului, care se găsește într-o permanentă stare de 
tensiune, care trăieşte intens sentimentul de neliniște şi aspirație spre o lume 
structurată armonic, întrezărită doar în clipe de reverie, dar care se refuză 
oricărei tentative de luare în posesie. Intuirea dimensiunii transcendente a 
realității se face prin convertirea energiilor emoționale în cerebral. Dacă 
textele în proză cristalizează o interesantă interogație existențială, divul- 
gând propensiune spre naraţiunea-parabolă, capacitatea de a evoca desti- 
ne exemplare, ştiinţa decupajului și deschiderea spre semnificație apar cu 
pregnanţă în eseurile dedicate unor mari artiști, ce au căutat cu înfrigurare 
sensul împlinirii în durată. 


Prof. dr. Constantin M. Popa, critic literar 


(...) Poeziile Doinei Drăguţ aduc în prim plan un spirit meditativ, care lasă 
cititorului plăcerea de a observa fluxurile şi refluxurile apelor unui suflet în- 
setat de lumină. Calea luminii defineşte cel mai clar spiritul Doinei Drăguţ. 
E vorba aici de o introspecție datorată alegerii căii iluminării, prin întoarce- 
rea la sine — noi am spune printr-o coborâre în sine, la sălaşul eului ascuns. 
Timpul — spune poeta — „nu se mai măsoară”, iar încremenirea lui produce 
o detaşare de tot ce este profan. Prin coborârea în labirintul eului profund, 
descoperi un punct de unde pleacă spiritul şi unde se întoarce, „desenând” 
în felul acesta cercul ca simbol al perfecțiunii universului interior: „iar un 
punct — deplinătatea/ unui cerc —/ devine totul”. 


Prof. dr. Constantin Miu, scriitor 


PROZĂ MES 


Nicolae RUSU 
Bancnota cu noroc 


După ce obținuse statut de pensionar, Mihai 
a ales să se retragă la ţară și de vreo doi ani 
îşi duce traiul în satul soției sale. Localitatea 
se află pe malul Nistrului, la câțiva kilome- 
tri mai sus de cetatea Sorocii și e vestită prin 
meşterii săi, ale căror lucrări cioplite în pia- 
tră de Cosăuţi sunt cunoscute de-a lungul și 
NR. — prozator și publicist, de-a latul republicii. Alaltăieri Mihai insista- 
absolvent al facultăţii de se foarte mult ca vărul său Gheorghe să fie 
Economie a Politehnicii din ; PR 
Puia „|. prezent la o ceremonie de familie. Era vorba 

Chişinău (1970) şi al Institutului Aa ARABI 
de Literatură M.Gork”din de Sorin, fiul lui Mihai, și Gheorghe nu avu 


Moscova (1985), semnează 33 cum inventa vreun motiv de eschivare. Timp 
de cărți, între care: volumele de cât băiatul învățase la Politehnică, a găzduit 


proză: șobolaniada (1998), Al. mai mult la unchiul său decât la cămin și-i de- 
şaptelea simţ (2013), Pușlamielul 
(2017); de piese și scenete: 
Facă-se voia noastră (2008); de 
cronici și eseuri: Ieșirea din clișeu veni deunăzi pentru câteva zile la părinţi, 
(2012); de publicistică: Tărâmul însoțit de o ardeleancă subțirică la mijloc, 


ambiguităţilor (2014).In 2011 vorba poetului, şi cu ochi de migdale aprin- 
romanul Șobolaniada (în două 


volume) apare la Praga, în limba ` . | ar a , 
cehă. Alte povestiri au mai în aceeași companie de construcții din Cluj, 


fost publicate în limbile rusă, iar decizia fetei de a-l urma pe Sorin în satul 
letonă, germană, mongolă, lui de baştină nu erau dictate doar de o bana- 


ucraineană, franceză, tătară, 13 curiozitate și plăcere de a-și spăla obrajii în 
georgiană, engleză şi altele. 


Este distins cu premii literare ale = arti 
Uniunii Scriitorilor din Republica  Ză să se pună la cale o viitoare căsătorie și i-a 


Moldova, Liviu Rebreanu'din promis lui Mihai că vine, dar cu condiţia ca 
România şi,luri Dolgorukii din Juni dimineaţă, cel târziu la ora zece, să fie la 
Rusia. serviciu. 


venise lui Gheorghe ca un fiu. Iar după ce de 
trei ani are o slujbă bună în România, Sorin 


— 


se. Din câte aflase de la Mihai, ambii lucrează 


apa Nistrului. Gheorghe înțelegea că urmea- 

Dimineaţa devreme, după ce toată seara de duminică tăifăsuiseră la 
masa ticsită de bucate despre obiceiurile de nuntă ale românilor, Sorin 
e gata așezat la volanul Daciei sale și îi face lui Gheorghe semn să se 
aşeze. 


- Sorin, nu te supăra, îl previne el, dar aleg bancheta din spate, poate 
voi aţipi puţin... Noaptea mi-a fost cam albă... 


Tot atunci Mihai îi propune fiului său: 


— În cazul ăsta, Sorine, ia vreun pasager... Drumul e lung şi, ca să nu te 
ia moțăiala, vei avea cu cine pălăvrăgi... 


— Nu-ţi face griji, tată, surâde el şi-i clipește peste umăr, nu-mi e prima 
dată. 


După ce sunt petrecuţi cu urări de drum bun, iar soția lui Mihai îi mai 
binecuvântează și cu semnul crucii, Sorin îşi scoate capul pe geamul 
deschis al maşinii și-i flutură ușor logodnicei sale care, zgribulită de 
răcoarea dimineții de toamnă, stă în pragul casei. Fata insistase să-i 
însoţească, dar Sorin o convinse să rămână acasă, promițându-i că la 
întoarcere o va duce la Cluj prin Chişinău. 


Peste un sfert de oră, după ce mașina traversează Soroca, ajung la o 
răspântie, dar abia se pomenesc pe asfaltul traseului principal, că în fața 
limuzinei apare ca din pământ un ins mătăhălos. Deşi flutura cu dispe- 
rare din mâini, Sorin nu arată semne că ar intenţiona să oprească, iar 
Gheorghe își amintește de îndemnul vărului său: 


— Hai să-l luăm, îi propune. Din câte se vede, e foarte grăbit. Cine ştie 
ce necaz a dat peste el... 


Fără să scoată vreun cuvânt, Sorin trage pe dreapta, iar bărbatul se repe- 
de fulger la mașină, de parcă s-ar fi aflat între viață și moarte. Deschide 
violent portiera şi-l fixează pe Sorin cu ochi de măsline răscoapte: 

— Şefu’, îmi trebuie la Orhei, la gât îmi trebuie, şefu'! 

Vorba îi este ușor guturală, de la el adie un iz ușor de tutun amestecat 


cu aromă de oloiniţă, iar privirea ochilor îi licăreşte hipnotic. 


— Ia loc, îl îndeamnă Sorin fără să-l privească, fiind preocupat de indi- 
catorii panoului de conducere al limuzinei. 


PROZĂ BEA 


Bărbatul închide cu pocnet portiera și o deschide pe cea din urmă, pră- 
vălindu-se pe banchetă, alături de Gheorghe. 


- Ce-ai păţit, dom-le? îi face el loc. Arde ceva? Naşte sau moare vreo 
rudă de-a dumitale? 


- Păi, nu-s ţăcănit la cap să iau calea Orheiului de frunza lelei... 
— Dar de ce nu te-ai așezat în față? I-ai fi ţinut şoferului de urât... 


- Eu... de urât?! îl priveşte el holbat. Dacă-aș fi o chirandă, mai trea- 
că-meargă... Apoi clipeşte cu subînțeles şi zâmbește, arătându-și câțiva 
dinţi din față care-i strălucesc auriu și se prezintă: Miron mă cheamă... 
Şi matale? 


— Vitalie, îi spune Gheorghe primul nume care-i vine la moment în 
minte. 


— ar cel de la hățuri? 


Fără să se întoarcă se prezintă şi Sorin, urmărind atent şoseaua pe care 
circulaţia la această oră matinală este destul de aglomerată. 


— Am şi eu acasă un puradel Sorin, iar pe mata, coane Vitalie, te-am 
văzut undeva... Să chiorăsc! Dar nu ştiu unde... 


— Lumea-i mică, poate... la baia publică... 


- Care baie, coane Vitalie?! holbează el ochii. Şi încă publică! Eu am 
piscina mea şi mă băiesc atunci când îmi vine cheful şi cât mă ţine du- 
hul. Apoi îl învăluie iarăși cu păcura unsuroasă a ochilor săi și se inte- 
resează: Dar prin mahalaua noastră, a ţiganilor, n-ai fost? Mi se pare că 
te-am văzut acolo... Da, numaidecât, precis că mata erai! 


— N-am fost niciodată în mahalaua voastră... 


— Dar te-am văzut, coane Vitalie... Să chiorăsc! Te-am văzut... aha, la 
televizor! Când m-o chemat bulibașa, el tocmai privea televizorul... 


„A tunat și ne-a adunat, îl găseşte pe Gheorghe un gând hazliu. Eu l-am 
minţit când i-am spus cum mă cheamă, iar el se jură că m-a văzut la 
televizor. De unde să ştie că nu am fost niciodată la vreo emisiune te- 
levizată... Probabil, mă confundă cu cineva..” ÎI lasă să creadă că este 
vedetă de televiziune sau cinema și-l întreabă: 


RIOIMIÂINIĂ 


- Miroane, voi mai folosiţi expresia de ţigan? Cică, este o directivă ca 
țiganii de-acum încolo să fie numiţi romi... 


— Ori cușmă sau căciulă, ori beretă sau pălărie tot pe cap stă, coane Vitalie. 
Chestia cu ţiganii, care nu mai sunt ţigani, ci romi, îmi aminteşte de o pă- 
tăranie cu bulibaşa nostru. Într-o zi unul dintre puradeii săi îl întreabă: 


„Iataie, ce este democraţia?” 


„Asta-i atunci când cheltuim ajutorul social în două zile, după care 
mergem și-l ciordim pe-al altuia!” 


„Şi acela, altul, nu zice nimic?” 
„Ba da, însă ceea ce zice el se numeşte rasism!” 


— E clar, Miroane, dar ce treburi atât de urgente ai la Orhei? îl iscodește 
Gheorghe. Mi s-a părut că erai gata să te arunci sub roți... 


- Coane Vitalie, poţi să crezi, poţi să nu crezi, voia matale, dar am o 
treabă la un dentist, unul care mi-a acoperit, iaca, și el își cască gura, 
vezi?, toți dinţii! 


- Da, Miroane, văd că sunt auriţi. Dar la ce-ţi mai trebuie dentistul? 
— Să-mi pună o alarmă, coane Vitalie... 

- Alarmă?! Ce fel de alarmă? 

— Se vede că mata nu știi pătărania cu cei doi ţigani care ajung în Rai. 
- Nu ştiu, Miroane... 


— Păi, cică, doi lăieși de-ai noștri, după ce își dau duhul, ajung la porțile 
Raiului. Sfântul Petru se uită în catastiful său și, dacă nu știe ce să le facă, 
se duce la Dumnezeu: „Doamne, ce să fac cu ei?” „Trimite-i la Sarsailă, 
Petre, că-i ştiu, sunt cu mâna lungă...” Peste câteva minute Sfântul Petru 
intră iar la Dumnezeu: „Au dispărut, Doamne!” „Cei doi lăieşi?” „Nu, 
porţile Raiului!” 


— Ştiu şi eu, Miroane, o pătăranie, îi ţine Gheorghe hangul, cu unul de al 
vostru care se întâlneşte pe lumea cealaltă cu Brejnev... 


- Ehe, Dumnezeu să-l odihnească și să-i fie marmora ușoară, că tare 
bun cu noi a mai fost! Pe vremea lui chiar am huzurit! 


PROZĂ EEJ 


- Dar nu te interesează ce l-a întrebat Brejnev pe lăieș? 
- Chiar mă interesează, coane Vitalie, pe crucea mea că mă interesează! 


- Păi, Brejnev e curios să ştie când a fost mai bine pentru ţigani: pe 
vremea lui sau acum, de când cu independenţa? 


— Şi ce i-a răspuns lăieșul? 


- Pe vremea ta, Leonid Ilici, politicienii făceau politică, muncito- 
rii munceau, iar eu mă ocupam mai mult cu ciorditul. „Dar acum?” 
„Acum lumea-i cu fundul în sus, toate s-au amestecat: politicienii cior- 
desc miliarde, muncitorii fac politică, iar pe noi, şi unii, şi alţii ne pun să 
muncim. Şi-i tot dau cu drepturile omului la muncă, tot cu drepturile 
omului la muncă! Of! 


— Nu doar la muncă, Miroane, nu doar la muncă... 
- Coane Vitalie, chestia cu munca am auzit-o şi de la primarul nostru... 
— Şi cum a fost, Miroane? 


— Păi, într-o zi, vine primarul la bulibașa, că acesta-l rugase să-i treacă 

pragul. Voia să se înțeleagă în privinţa unui zărghit de lăieș de-al nostru 

care călcase strâmb și era căutat de cei cu țuruiacul. Intră primarul în 

casă şi, ca un om cumsecade, ne dă bineţe: „Noroc mult şi bine v-am 

găsit!” „Să trăiască dom-primar!”, i-o întoarce bulibașa. Iar eu, care 

eram de față, mai adaug: „O mie de ani!” 


Iar primarul, cum s-ar zice, taurul de coarne ia: „Mă tot gândesc la ce 
m-aţi invitat?” „Şi ce crede dom-primar, aurită fie-i gura?”, i-o întoarce 
bulibașa. „Presupun că vreţi vreun apartament..., o ia pe departe pri- 
marul. „Oooo, ia un pahar, dom-primar, se bucură bulibaşa, că tare ai 
mai nimerit-o!” „Dar ce-aţi zice, dacă v-aş oferi nişte terenuri?” nu se 
lasă primarul. „Oooo, ce bine ar fi, pupa-ţi-aş tălpile, mai ia, dom-pri- 
mar, un pahar de vin!” „Şi nişte locuri de muncă v-aş propune!” îşi face 
primarul de cap. 


Şi-atunci eu îl apuc de mână: „Slab mai eşti, dom-primar, de te-ai îm- 
bătat din două pahare!” 


- Miroane, dar ce crezi de părerea unora, precum că ţiganului nu-i pla- 
ce să muncească? E un adevăr sau e un mit? 


EEE PT RO MIÂINIĂ 


- Coane Vitalie, dacă mitul ista-i minciună, apoi să ştii că-i chiar aşa... 
Am făcut şi eu şcoală, coane Vitalie, tucma opt clase, și ştiu că munca 
este izvor de sănătate, așa că... mai bine să lucreze cei bolnavi! 


— Iar eu cred, Miroane, că-i vorba de un mit... 
- a nu zi, coane Vitalie! Dar cum de crezi mata așa ceva? 
- Pentru că am cunoscut pe unul de-ai voştri, foarte bun sudor... 


- Şi mie, coane Vitalie, îmi place să asud... Mai ales când e vorba de 
haleală! 


- Dar mai ai, Miroane, şi vreo meserie? 
- Apăi, eu prind peşte... 


- Pescar, vasăzică... Ţi s-a întâmplat vreodată să prinzi peştişorul de 
aur? 


- Coane Vitalie, n-ai să mă crezi, dar o dată l-am prins... 
— Ca să vezi!! Şi cum a fost? 


- Apăi, când l-am scos din apă, nici n-aveam la ce mă uita, ia, un chitic 
mâţâţăl, cât degetul cel mic de la mână, numai că avea solzi aurii. Eram 
gata să-l arunc motanului Vasilică, pe care-l iau cu mine când pescuiesc 
pe malul Nistrului, dar peștișorul îmi zice cu glas de om: „Miroane, 
dă-mi drumul şi-ţi îndeplinesc o dorinţă!” Auzi, știa gughia și cum mă 
cheamă! Auzisem destule poveşti cu peştişorul de aur, dar nu m-am 
gândit că voi ajunge să-l prind și eu. Şi atunci, hai să aleg o dorinţă din 
câte m-au năvălit în clipa ceea. Dar erau atât de multe, că nu ştiam pe 
care să pun mâna. Între timp, chiticul aşteaptă cât aşteaptă și, crezând 
că n-am auzit, unde mă îndeamnă: „Hai, Miroane, spune-mi dorința!” 
„Chiar nu mă duce capul de câte dorinţe m-au năvălit! Spune-mi vreo 
pildă, să mă orientez...” „Păi, ieri, de exemplu, m-a prins un chiomb şi a 
cerut să-i dau un miliard de dolari. Tu ce ai vrea?” „Păi, adresa chiom- 
bului...” 


— Şi? L-ai găsit cumva pe miliardar? se interesează Gheorghe, zâmbind. 
- Da, la Chişinău... 


— Şi ţi-a reuşit? 


PROZĂ MEM 


— Coane Vitalie... borta covrigului! Individul a ascuns miliardul într-un 
seif de marca ofşor... Pe ăsta nici sculele mele, dar nici Sarsailă nu-l poa- 
te lua! 


— Şi ce-ai făcut după un asemenea ghinion? 
— Ca să nu vin acasă cu mâinile goale, am „privatizat” o motocicletă... 


- Domnule Miron, mă ierți că mă bag în vorbă, intervine de la volan 
Sorin, dar pentru a ghida o motocicletă e nevoie să ai și permis de con- 
ducere, ca oricare şofer. 


— Am şi permis, cunosc și regulile de circulaţie, șezi fără grijă... 

— Ce înseamnă, atunci, un triunghi în care-i desenată o vacă? 

— Păi... atenţie la bovine... adică vaci, oi, capre și alte... mulgătoare! 

- Corect! Şi unde se pune semnul? 

- La 100-200 metri... de secţia de poliţie... 

Sorin pufnește în râs, iar Gheorghe încearcă să-l flateze pe condrumeţ: 
- Miroane, ai o logică aproape fără replică... 

- Logică bărbătească, coane Vitalie... Doar nu-s muiere... 

— Crezi că este vreo diferenţă dintre logica masculină și cea feminină? 


— Numaidecât, coane Vitalie. Logica mea, bunăoară, de mojic, este una 
corectă, iar a unei muieri este mai degrabă... interesantă. Odată s-a în- 
tâmplat să fiu dus la poliţie şi căpitanul ţuruiecilor o întreabă pe una: 
„Doamnă, nu bănuiaţi nimic atunci când acest bărbat v-a condus în 
cel mai întunecos colț al parcului?” „Eeee, bănuiam eu ceva, dar nu-mi 
trecuse prin cap c-o să-mi smulgă geanta și o să fugă!” 


- Miroane, înţeleg că tu ai cu poliția niște relaţii mai deosebite... 


- Doamne fereşte, coane Vitalie, niciun fel de sex! Chiar săptămâna 
trecută, de-o vorbă, merg cu mașina mea și mă opreşte un ţuruiac... 


— Ai şi mașină, Miroane?! 


— Am, coane Vitalie, dar ieri am vândut-o... 


EEE PT RO MIÂINIĂ 


— Şi, deci, mergeai săptămâna trecută cu mașina, îl readuce Gheorghe 
la subiect, pe care-ai vândut-o ieri... 


- Da, mergeam la o gagică de la Movilău, eram chitit ca un mire și, 
când colo, mă ajunge un Ţuruiac Ivanovici pe motocicletă și se 
răsteşte: „Dom-le, n-ai auzit? Am semnalat să opreşti!” „Am auzit, sti- 
mabile, dar având povara grijilor de stat mi s-a părut că ai rostit: „Bună 
dimineaţa, dom-deputat!” „Aaaaa... apăi nu-i așa, dom-deputat, se bâl- 
bâie ţuruiacul, că a-a-a-astăzi se arată zi frumoasă?” 


— Şi, desigur, „ţuruiacul” te-a lăsat în pace, se grăbeşte Gheorghe să co- 
menteze, silindu-se să nu pufnească în râs. 


- Apăi, cum altfel? Se poate să deranjezi un deputat care asudă pentru 
binele poporului? 


- Miroane, dacă umbli pe la gagici, să înțeleg că nu ai familie? 


— Cum să nu am familie, coane Vitalie? Ți-am spus adineaori că am și 
un puradel, Sorin îl cheamă. lar acum jumate de an primarul mi-a dat 
chiar şi un apartament. Pe Sorin şi pe cei mai mâțâțăi i-am lăsat în casa 
socrilor din deal, iar eu cu chiranda mea și cu fata cea mai mare ne-am 
mutat la bloc... 


- Dacă v-aţi mutat de jumate de an, locuinţa voastră, probabil, este cicea... 
- Da, aproape totu-i pus la punct... 
- De ce aproape? 


- Apăi, chiar aseară fata noastră, după ce prinde a-și scoate țoalele să 
se culce, la un moment începe a se căina: „Mamă, să cumperi perde- 
le, că toţi vecinii se uită când mă dezbrac!”, iar eu sar cu vorba: „Lasă, 
Chiralină, nu te mai tângui atâta, când se va desfășa mă-ta, atunci toți 
vecinii o să sară să ne cumpere perdele!” 


— Să înțeleg, Miroane, că relaţiile tale cu soția sunt mai speciale... Nu în 
zadar ai și o gagică la Movilău... 


- Chiar cu totul speciale... Aseară, bunăoară, stăteam la taclale, dar nu 
la gura sobei, ci la balcon, și eu îi spun: „Măi femeie, aş vrea să mă duc 
unde n-am fost niciodată și să fac ceva ce n-am mai făcut vreodată!” Iar 
ea: „Păi, Miroane, du-te la bucătărie şi spală vasele!” 


PROZĂ BES 


— Şi aici soţia te-a prins!, o face Gheorghe pe amuzatul. 


— Nu, coane Vitalie, că eu la bucătărie mă duc numai să mănânc, mai 
ales dacă mai este și un burlui de vin... 


- Miroane, băutura trebuie s-o mai şi pricepi... 


— Mai bun ca mine specialist la băutură nu există pe glob! Să chiorăsc! 
Chiar am și lucrat câteva luni la o fabrică de vinuri! Făceam degustarea 
producţiei... 


- Ai fost oenolog, adică? se interesează de la volanul său Sorin. 
- De unde ştii, Sorine?!, face Miron ochi mari. 


— Am citit şi eu niște cărți... îi vine replica şoferului care, fiind atent la 
drumul cam hopuros, este zgârcit la vorbă. 

- Da, m-am ocupat în viața mea şi cu oile, îi explică Miron, dar nu cu 
păscutul şi cu mulsul lor, dar cu vândutul. Iar la fabrica de vinuri aveam 
o singură ocupaţie: beam vin. Luam un pahar și în fața celor cu interes 
îl degustam până la fund, după care le spuneam toată biografia băutu- 
rii: „Muscat, cinci ani, din viţă de vie crescută pe versant nordic, păs- 
trat în recipient de metal, calitate slabă, dar acceptabil!” Apoi mi se 
turna alt pahar și eu continuam cu povestitul de rămâneau toți cu gura 
căscată: „Cabernet, opt ani, din viță de vie crescută pe o pantă de sud- 
vest, păstrat în butoaie de stejar, maturat la opt grade. Dacă va fi păstrat 
încă trei ani, va da cele mai bune rezultate!” Şi tot așa, ziulica întreagă, 
dar n-am lucrat acolo decât două luni... 


— De ce? 

- Am fost arestat... 

— Ai băut prea mult, probabil, ai sărit la bătaie și... 
— Nu, făceam concurenţă... 

— Ce fel de concurenţă, Miroane? 

- În timpul liber mai aveam o ocupaţie. 

- Altă ocupaţie?! 


- Da, iar concurent îmi era... statul! 


EEE PT ROMIÂINIĂ 


- Cum, adică, statul?! 

- Da, fabricam bancnote de o sută de lei... 
— Şi ai făcut puşcărie? 

— Nu, că am avut avocat bun... 


- Dacă i-a reușit să te scape, înseamnă că avea experienţă şi multe di- 
plome de studii în domeniu... 


- Nu ştiu dacă avea diplome, dar cap şi în cap, da. Mata, coane Vitalie, 
se vede, nu ştii pătărania cu Sfântul Petru, care la începutul începu- 
turilor împărțea oamenilor creier. La un moment dat, Sfântul Petru 
se duce la Dumnezeu: „Doamne, cum să procedez, că nu-mi ajunge 
creier pentru toți oamenii?” „Mai adaugă apă şi împarte în continua- 
re..., îi răspunde Domnul. Sfântul Petru face așa cum fusese sfătuit, dar 
îşi dă seama că, deși amestecat cu apă, oricum nu-i va ajunge pentru 
toţi. Vine iarăși la Dumnezeu: „Acum ce mă fac, Doamne?” „Mai sunt 
mulți?”, se interesează Domnul. „Da, Doamne, mulţi!” Chibzuieşte Cel 
de Sus cât chibzuieșşte şi-i zice: „Dă-le diplome, Petre!” 


- Miroane, se prea poate că avocatul tău fusese din prima partidă... 

— Aşa cred şi eu, coane Vitalie, dar cu degustatul totuşi am încheiat-o... 
— Şi ai rămas, desigur, șomer? 

- Nuuuu, m-a luat şofer la mașina sa un deputat din Chişinău... 

- Ca să vezi! Şi cum de-ai obținut aşa o slujbă? 


— Apăi, în căutare de lucru mă plimbam prin parcul din centrul 
Chişinăului şi într-un colț mai umbrit îl opresc pe un parlamentar, că-l 
ştiam de la televizor, şi-i pun cuțitul la gât: „Dă-mi toţi banii!” „Bă, tu 
ştii cine-s eu? zice el. Sunt cel mai important politician din Parlament!” 
Dar nici eu nu mă pierd cu firea: „Aşa?! Atunci dă-mi toţi banii mei!” 


Până la urmă, deputatului i-au plăcut și alte vorbe de-ale mele și am bă- 
tut palma. Așa că a doua zi am fost angajat în calitate de şofer la mașina 
lui... 


- Deci, îl cărai zilnic la Parlament și de acolo acasă? 


PROZĂ EE 


— Nu, că el mergea la ședințe pe jos, iar eu aveam grijă s-o duc pe muie- 
rea lui unde avea chef — la piață, la coafor, la teatru... 


- Miroane, recunoaşte, făcea parale bune? 


- Bune, coane Vitalie, bune di tăt... Dar când am avut-o prima dată, am 
rămas şocat... 


— De ce, Miroane? 


- Eu o întreb: „De când, zici, că eşti căsătorită, Brândușo?!”, că eu așa 
o drăgosteam, Brândușa... lar ea-mi răspunde: „De zece ani...” „Şi de 
atâta amar de vreme ești virgină?”, am rămas eu cu gura căscată. „Nu-i 
ştii, Mironel, așa-mi zicea Brândușa, draga de ea, nu-i știi pe ăştia din 
politică? Promisiuni... Promisiuni... Promisiuni...” 


Miron își mai aminteşte şi de o altă întâmplare cu politicianul al cărui 
nume nu vrea să-l dezvăluie. Cică există o anumită etică profesională 
printre şoferii deputaţilor și a celor de la guvern, apoi devine deodată 
atent la semnele rutiere: 


— Vă-hă-hă! laca-iaca ajungem la Orhei! Se întinde spre urechea lui 
Gheorghe și îi șopteşte: Coane Vitalie, nu-mi schimbi o bancnotă de o 
sută? Am nevoie de mărunţiș pentru... o treabă... 


Primul imbold al lui Gheorghe e să-i declare că nu are bani mărunți, dar 
ştiind că nu-i adevărat renunţă și scoate portmoneul. Același lucru îl face 
şi Miron, răstimp în care Gheorghe reuşeşte să bage de seamă că port- 
moneul acestuia e mult mai barosan şi-i ticsit cu bancnote de cinci sute. 
Deasupra lor are doar una de o sută, pe care Miron i-o şi întinde. Banii lui 
Gheorghe fac împreună vreo trei sute de lei, majoritatea dintre bancnote 
fiind de zece. Mai are printre ele și patru de douăzeci, iar de-asupra stau 
două bancnote de cincizeci. Văzând că ezită prea mult în selecția banc- 
notelor, Miron își bagă suta lui peste bancnotele lui Gheorghe și, după ce 
îşi retrage palma, vede în ea pe cele două de cincizeci: 


- Una de a mea — matale, coane Vitalie, și două de ale matale — mie, 
rostește el degajat și, văzând că Gheorghe stă și-l priveşte tâmp cu port- 
moneul deschis, îi întoarce o bancnotă de cincizeci și-și alege două de 
douăzeci şi una de zece. Le aşterne pe banchetă, în spaţiul dintre ei, și-l 
întreabă: Corect? 


EEE PT RO MIÂINIĂ 


- Da, aşa-i cum zici, îi răspunde Gheorghe cu jumătate de gură, după 
care ascunde portmoneul în buzunarul de la piept al sacoului. 


Între timp ajung la cotitura unde șoseaua o ia pe centura Orheiului 
şi Miron îl roagă pe Sorin să oprească. Înainte să coboare, îi întinde 
bancnota de cincizeci, dar Sorin i-o întoarce repezit. Miron însă insis- 
tă, strecurându-i-o pe bancheta din față. Văzând că Sorin îi respinge cu 
vehemenţă plata, bărbatul nu mai insistă și coboară din salonul Daciei 
cu fața luminată de dinţii săi de aur. Cu un zâmbet plin de recunoștință 
le tot face generos cu mâinile semne de drum bun până silueta lui dis- 
pare după cotitura rămasă mult în urmă. 


- De ce n-ai luat banii? îi reproșează Gheorghe lui Sorin în timp ce ies 
deja din raza orașului. Băgai în rezervor vreo trei litri de benzină... 


— Cu alde Miron mai bine să n-ai de a face, răspunde Sorin cu jumătate 
de gură. 


— Ce zici dacă trec în faţă? îi propune Gheorghe, nu mai am cum aţipi... 


- Cu plăcere... Iar discuţia matale cu Miron, să ştii, mi-a fost în loc de 
cafea... 


Trage pe dreapta și, întinzându-se să deschidă portiera, observă pe 
banchetă o hârtie. 


- Farmazonul de Miron! face mirat Sorin. Oricum şi-a făcut hatârul! 
Iar după ce o desface descoperă că bancnota e de o nuanţă verzuie cu 
licăriri portocalii și exclamă uluit: Oho! Incredibil! Mi-a lăsat cinci 
sute de lei! 


— Nu se poate! abia reușește Gheorghe să mormăie. Precis că-i falsă... 


- Şi are același... face Sorin, apoi îl priveşte surprins şi îi cere: Ia scoate 
talismanul matale! 


— Care talisman?! nu pricepe Gheorghe, apoi încearcă să presupună. 
Aaaaa, ai în vedere bancnota de...? 


- Da, da, cea pe care o păstrezi de la mine... 
— Ce are una cu alta? 


— Scoate-o, scoate-o, insistă Sorin. 


PROZA IEZI 


Gheorghe deschide portmoneul, caută printre banii pe care-i are la 
moment, verifică încă o dată secțiunea unde păstrează de vreo şase ani 
talismanul, având totala certitudine că până azi dimineaţă nu reușise 
s-o cheltuie sau s-o schimbe. Nu crede în superstiții, dar în ultimul său 
an de facultate Sorin i-o dăduse pentru achitarea unei părți din cheltu- 
ielile de întreținere a locuinţei și i-a atras atenţia la un aspect destul de 
curios. Bancnota valora cinci sute de lei şi avea seria A urmată de patru 
cifre de şapte. Băiatul îl asigurase că, de va purta-o mereu în buzunar, 
îi va aduce numai noroc. Oricum, fără să-şi poată explica și fără să vadă 
vreo legătură între ea și situația financiară a familiei, o mai păstrează 
până-n prezent. De data aceasta însă, bancnota ia-o de unde nu-i! 


— E asta? i-o arată Sorin, zâmbind cu toată gura. 
- Da... seria A, şapte, şapte, şapte, şapte... Dar cum?! De unde?! 
— 'Ţi-am spus că e mai bine să n-ai de a face cu alde Miron... 


- Incredibil, bolborosește Gheorghe fără noimă, apoi îşi plesnește pal- 
mele: iese că acest Miron s-a dovedit a fi... de o nobleţe rară! 


- Greu de afirmat sau de infirmat, râde Sorin, pur şi simplu bancnota 
asta, după cum te-am atenţionat atunci când ţi-am dat-o, e una cu no- 
roc. Hai, treci în faţă să pornim, că timpul zboară... 


Gheorghe ascunde bancnota norocoasă la locul ei, în secțiunea unde 
o păstrează mereu şi, impresionat, până la Chişinău abia de mai scoate 
vreo vorbă. 


EEE PT RO MIÂINIĂ 


Antonina SÂRBU 


l Paracliserul 


A.S. — jurnalistă, Facultatea 
de Jurnalism, Universitatea 
de Stat din Moldova. Stagieri 
la Columbia University 
Missouri, Şcoala Superioară 
de Jurnalism, SUA, 2006, 
Institutul pentru o Societate 
Deschisă, Budapesta, 
2000, Academia de Limbi 
oderne din Boston, 
SUA, 2001. Debutează 
cu versuri în anul 1984, 
culegerea Dintre sute de 
catarge. Semnează lucrările: 
Constanţa Târțău. Ultimul 
dialog, 2016; Colaje, eseu — 
publicistică, 2006; Pe 
muntele Hermon, ninge — 
Jurnal de călătorie în 
Ierusalim, 2008; Mănăstiri 
basarabene, 1995. Laureată a 
unor premii literare. 


Ioana strigă din salon, aud vocea ei. Alerg, o 
ajut să se ridice. Mă roagă să-i dau odekolo- 
nul, merge la proceduri, vrea să miroase fru- 
mos. Trag sertarul și scot sticluța cu „Maiskaia 
sireni”, de la ruși. Deschide sticluța, cere să-i 
dau şi o bucată de bumbac. 


— Caută tot acolo, în sertar, trebuie să fie un 
pachet cu vată. 


Caut, scotocesc printre tot felul de lucruri ale 
unui bolnav. O găsesc, îi fac un fel de bilă din 
bumbac şi i-o dau. 


- Ei, Doamne, nu aşa mare, o să-mi ajungă 
mai mititică. 
Deschide sticluţa cu „Maiskaia sireni” și toar- 


nă pe biluța de bumbac. Se şterge apăsat pe 
față, gât, sâni, apoi îşi șterge palmele. 


— Vezi acolo, am un săculeț, e pentru gunoi. 
Îi dau săculeţul, aruncă biluţa. 
— Hai, să mergem. 


Îi întind bastonul, apoi îi încalț ciupicii, se 
sprijină în baston și pornim. Cabinetul de te- 
rapie, unde Ioana face niște proceduri zilnice, 
se află la etajul doi, noi stăm la etajul şapte, 
în secţia traumatologie. Ioana se propteşte în 
baston și merge „în două”, ca un copac frânt. 

Comentariile, ce să zic, n-aş vrea să le aud, dar comentatorii nu ţin cont 
de doleanţele mele. 


- Ei, unde se zghihuie baba asta cu baston? 
- Şi cucoana, n-au astâmpăr, amu-i de dormit, da nu de-a plimbării... 


— Ce să judecăm noi, mamii? Lumea-i așă cum este şi ca dânsa suntem 
și noi, şopteşte Ioana, ca să mă facă să înțeleg că aude şi înțelege totul. 


- Ioana, azi liftul nu merge, „are defect”! 


Aici la spital toţi îl clevetesc cum pot, da liftul nu înțelege și nu se su- 
pără, dar nici nu merge, nu se mișcă. 


Coborâm scările, eu o ţin pe Ioana, sprijinită în baston, dar ea mă ţine 
strâns de mână. Asistenta medicală ne aşteaptă, e ora Ioanei, venim 
fără întârziere. O ajut să-şi scoată ciupicii, îi iau bastonul și-l așez în 
ungher, cade, doctorița se uită vădit deranjată, îl ridic, dalele sunt reci, 
e frig încă... Ioana se așază, îi deschei halatul, nasturii albaștri. 


- Aşă răbdătoare ești, Ana, oare cum o să mă răsplătesc eu cu tine?! 


- Ei da, lăsaţi, nu-i neapărat răsplată, am şi eu mamă, poate o ajută 
acum şi pe ea cineva. 


Ioana se așază cu greu pe patul acoperit cu mușama verde, cu pete, 
veche. Rămâne în cămașă de noapte, trebuie să se întindă pe burtă, 
dar cum să se întindă dacă șira spinării e ca un copac rupt la jumătate: 
coroana a căzut jos, iar tulpina a rămas să stea dreaptă. Imaginea copa- 
cului în floare, pe rod, sub greutatea fructelor — asta văd când o privesc 
pe Ioana, care geme când doctorița îi cere să se „culce” pe burtă ca să-i 
poată face procedura. Geme, loana geme şi nu pot face nimic. Se întin- 
de cu greu, reuşeşte. 


- Nişte păcate grele, mamii... 


— Vă rog să închideţi gura, nu aveţi voie să vorbiţi, păstraţi tăcerea până 
vă pun doctoriile pe şira spinării. 
Tace, doctoriţa îi aşază niște pernuţe pe spate, trei pernuţe, care sunt 


conectate la un aparat, pernuţele sunt stropite cu o soluţie. Ele se încăl- 
zesc şi Joana simte cum o pişcă. 

- Te pişcă, mătușă? 

- Da, simt niște curenţi, care mă taie așă, pe şira spinării. 

- Ei, acum poţi vorbi. 

Doctoriţa își porneşte telefonul celular, jumătate de oră are liber. 


Am cunoscut-o pe Ioana la spital, am stat într-un salon, paturi vecine. 
Femeie tăcută, simțită, frumuseţea ei vine din interior, un fel de lumi- 
nă. E inteligentă, ştie multe despre viaţă, le-a înţeles, pentru că a avut 
dorinţa să le înțeleagă. 


- La mine boala-i de mult. Eram ca o salcie, o mlădiţă, harnică foc: pa- 
tru copii, doi socri, normă pe deal... Dacă ar fi spus atunci cineva că o 
să mă „înconvoi” aşă, aveam să-i spun că e nebun și nu ştie ce vorbeşte. 


Tace. Respiră greu. Adânc. Tac și eu, doctorița discută la telefon despre 
nişte cartofi care se strică la un depozit și nu-i pot duce la piaţă că nu-i 
voie, nu au document. 


- În anul 1963 se auzise în sat că vor închide biserica, atunci închi- 
deau tot — biserici, mănăstiri —, aşă a fost dată o lege. Stalin murise, 
da politica lui nu. Tata era paracliser la biserica din sat, construită la 
1825. Părintele avea patru fete, matușka era soră medicală, da nu lucra, 
ajuta când era nevoie. Cineva i-o şoptit tatei că au să vină activiștii pe 
la sfârşit de săptămână și au să încarce totul în camioane. El era om 
credincios, da' nu era cum amy, ca la televizor, ca la teatru. A fost în 
Armata Română, apoi i-o prins rușii şi i-o luat în plen. La Arhanghelsk 
a descărcat corăbiile americane care aduceau provizii pentru soldați. 
Tare mult frig o strâns acolo, stăteau în apă până la brâu... Mama rămă- 
sese cu mine și cu sora mea, noi ne născuserăm până la începutul răz- 
boiului. El o venit de acolo, când s-o sfârșit războiul, bolnav de picioare, 
mergea greu. Ei, dar când o auzit că vin activiștii și vor devasta biserica, 
spunând că religia e rău pentru popor, că-l ţine în întuneric, i-o venit 
așa un gând să salveze cele necesare pentru unele nevoi ale sătenilor. 
I-a mărturisit părintelui ce avea de gând să facă, el a fost rezervat. Tata 
avea cheile de la biserică, s-a dus noaptea şi a deschis biserica, a luat câ- 
teva prapuri, le-a adus acasă şi le-a ascuns în glugile de porumb, altele 
le-a suit în podul casei. S-a întors și a luat potirul, vasul sfânt, acoperit 
cu aur şi a venit acasă, ţinându-l ascuns sub cămașă. I-a spus mamei să-i 

dea un prosop din cele tesute, l-a învelit cu grijă, l-a pus într-o geantă, 
a aşezat deasupra nişte mere şi pere şi asupra nopții s-a pornit la B. Se 
gândea că părintele de la catedrală, pe care îl cunoștea, o să-l ajute, o să 
ascundă potirul până la o nouă redeschidere a bisericii din sat. 


- O să i-l dau, da îi voi cere dovadă în scris că l-am lăsat la catedrală, 
l-am dat spre păstrare. 


Aşa se gândea tataie mergând singur, pe jos, spre orașul care se afla la 
vreo 80 de kilometri de satul nostru. A mers toată noaptea, cine ştie 
ce alte gânduri avea, cine știe dacă nu-l dureau și mai tare picioarele. 
Nu a ştiut nimeni niciodată. Dimineaţă a ajuns, l-a găsit pe părinte, i-a 
cerut în scris dovadă că potirul a ajuns în altarul catedralei. Părintele a 
zâmbit, dar i-a dat acolo o foaie ruptă dintr-un registru bisericesc că el 
a predat potirul. 


S-a întors cu autobuzul în sat. Peste două zile au venit două camioane 
mari, vreo 10 soldaţi și au cerut cheile, părintele plecase la o trebuință 
în alt sat. Cineva a spus că și paracliserul are cheile de la biserică. Au 
venit şi au cerut să deschidă biserica, dar tata s-a opus, nu a vrut, le-a 
spus că fără părintele nu dă nici cheile, nu deschide ușa bisericii. 


- O să-ţi pară rău că nu te supui, i-o fi zis secretarul sovietului sătesc. 


Au rupt uşa bisericii, soldaţii au avut de lucru câteva ore, loveau cu 
topoare, aruncau totul în remorca camioanelor, tot-tot. Oamenii nu 
aveau dreptul să se apropie, stăteam la vreo zece metri şi care plângea, 
care strângea din umeri a neputinţă, unii mai scoteau câte un cuvânt... 
„antihriştii, aiştia-s antihriştii”. 


Doamne fereşte ce rămăsese din biserica noastră, schilodită o rămas. 
Soldaţii nu erau vinovaţi, executau un ordin, dar cel cu tractorul, care 
a scos crucea de pe biserică, de ce o fi făcut asta? La vreo câteva zile 
după devastarea bisericii, părintele și familia sa au părăsit satul, au 
plecat în regiunea Hotin. Cineva l-a pârât pe tata că ar fi ascuns niște 
obiecte bisericeşti. Atunci, oamenii de frică făceau lucruri urâte. Dar 
nu l-au chemat la sovietul sătesc, au pus la cale altceva. Vecinul nostru, 
Gheorghe, pe care îl aveau ei la mână cu ceva, a venit la tata și l-a în- 
demnat să meargă să aducă câte o traistă de mere din livada colhozului 
că au rămas multe după primul cules. Lui tata nici prin gând să-i treacă 


EET PT ROMIÂINIĂ 


că e o capcană și s-a dus cu Gheorghe, au umplut câte o traistă de mere 
de pe jos şi, când să iasă din livadă, i-au înconjurat patru activiști ai col- 
hozului, noii şefi peste oamenii satului. Repede a apărut şi preşedintele 
colhozului cu „letucika”, 


- Ioana, dar ce-i aia „letucikă”? 


— Un fel de mașină pentru nacialnici, erau din vremea războiului. L-au 
luat pe tata şi l-au dus. E-e-e, ce amu-i lumea rea, atunci tot erau de-a- 
iştia: judecau, ne vorbeau de rău, unii erau invidioși pe tata că el se 
ţinea de mulți ani de biserică, era paracliser, clopotar, dascăl, pălămar, 
cunoştea rânduiala, avea puţină şcoală, un an la o şcoală de cântăreți de 
la Iaşi. L-au adus peste o săptămână și l-au judecat la „selisovet”, care 
se afla în casa unui gospodar dus în Siberia. Of, săraca mama, răspun- 
dea la întrebările celor trei reprezentanţi de la raion, unul era militar, 
avea palton din piele neagră, era mare, gras, cu mustăţi, purta șapcă din 
piele. De frică, mama a povestit tot: cum tata a adus acasă prapurile, 
cădelnița, o Biblie şi lada cu acte bisericeşti. Doar despre potir nu a 
spus niciun cuvânt. 


Când l-au urcat în mașina ceea cu gratii, mama plângea și s-a apropiat 
să-l îmbrăţișeze de rămas bun, dar el a împins-o și i-a șoptit: 


— Mai bine muţeai, muiere proastă ce ești. Da’ tot a mângâiat-o pe cap... 


Activiştii, oameni de sat, au scotocit peste tot, dar nu au găsit nimic. 
Nişte camarazi de armată, dintre cei cu care descărcaseră corăbiile 
americanilor la Marea Albă, le-au mutat în altă parte, au ascuns obiec- 
tele într-un loc de nădejde. 


Lui tataie i-au dat doi ani de pușcărie, pentru că a furat din averea col- 
hozului o traistă de mere și pentru că s-a opus legii, nu a dat cheile, nu 
a deschis ușa bisericii. 


Închisoarea era la Bălți, apoi l-au mutat la Soroca. M-am dus într-o zi 
la preşedintele de colhoz, era un ucrainean, rău de Doamne fereşte, 
da eu m-am așezat în genunchi și am spus că tata a luptat și rușii au 
câştigat războiul, să-mi dea o maşină să mă duc la tata la închisoare. 
Ştii, Ana, ucraineanul avea inimă tirană, dar... mi-a dat maşina să mă 
duc la Soroca. Atunci nu era ca amu: la închisoare e ca la kurort, atunci 
aşteptai luni de zile până obţineai aprobarea lor să te vezi cu cel în- 

chis. Şoferul se numea Axintie. Om de sat, știa toată drama prin care 
treceam. Tăceam, nu puteam vorbi, mă gândeam la tataie. Așa eram 
deranjată de întâlnirea care urma să aibă loc... Nu ştiu cum s-a întâm- 
plat, iaca chiar nu ştiu, dar am apăsat pe mânerul de la ușă şi ușa s-a 
deschis, mașina avea viteză şi am căzut, m-a azvârlit pe pietriș, într-un 
şanţ. Da nu m-o durut, eram tânără, sprintenă. Mai mult mi-o fost 
rușine de Axintie că m-am rostogolit ca o prăsadă. Atunci parcă nu 
m-o durut, dar mă lovisem la șira spinării. Despre întâlnirea cu tata 
nici nu vreau să-mi amintesc. Lacrimi, lacrimi... Om nedreptăţit, atunci 
aşa era. Amu.-i altfel. Tata a fost eliberat peste un an, înainte de termen. 
Cei de la închisoare nu mai văzuseră om mai harnic, priceput la toate și 
cuminte. Peste ani au înţeles cine și cum a organizat arestarea tatei, dar 
lumea a uitat repede, iar ai mei i-au iertat. Doar tataie îşi amintea cum 
a salvat potirul bisericii din sat. El mergea în fiecare din cele patru pos- 
turi de peste an la catedrala de la Bălți să se împărtășească, se întorcea 
împăcat, fiindcă primea sfânta împărtăşanie din potirul salvat de el... 


Da, iaca, peste câţiva ani a început să mă doară locul cela unde m-am 
lovit şi am prins să mă tot aplec. Bărbatul meu se supăra și îmi spunea 
mai în glumă, mai în serios: „Mergi dreaptă, loană, că o să te las și o 
să mă duc la Măriuca, fiindcă Măriuca poartă pantofi «cu călcâi»"... 
M-am tot aplecat, m-au dus copiii pe la mulți doctori, dar boala era 
veche şi nu au avut ce-mi face. 


Mai am mult de stat, încă nu o trecut vremea noastră, că doctoriţa văd 
că tot vorbeşte la telefon?... 


— Mai avem încă vreo zece minute. 


- Ştii, nu am povestit niciodată despre acea căzătură, nici măcar co- 
piilor, iaca amu ţi-am spus ţie ca să treacă timpul mai repede. Am în- 
fruntat atâtea vorbe usturătoare, dureroase: te-ai îndoit ca o coromâslă, 
iaca şi Ioana cu baston, azvârle bastonul, lele!... Da eu mă întorceam 
şi le răspundeam: „Bună ziua, femeilor!” La început râdeau de „bună 
ziua, femeilor!” dar până la urmă s-au dumerit, îmi făceau loc pe scaun, 
îmi răspundeau la „bună ziua”, ceva au înțeles; dacă te porţi frumos cu 
omul, tot înțelege el până la urmă. 


— Gata, mătușă, să fii sănătoasă, te aştept mâine, mai ai încă trei proce- 
duri. Dg’ ce parfum ai, are așa un miros bun, îmi aminteşte de o floare, 

dar nu pot acum spune care anume, a zis doctoriţa și a scos din priză 
aparatul. Zâmbea! 


Toana se uită lung la ea, îi mulțumi pentru procedură, își sprijini mâna 
de brațul meu, apucă bastonul și pornirăm spre ieșire. 


- Aşă-i, flori sunt multe... flori sunt multe, oameni mulți, diferiți. 
Urcăm scările. 
Ioana murmură abia auzit: 


- Parfumul, ce să-i faci, parfumul... Să nu judecăm, mamii, lumea-i 
cum este, atunci o fost așă, într-un fel, amu-i în altfel. 


Urcăm scările, că liftul „are defect”. Tac eu, tace și Ioana. Respiră greu. 
Când ajungem în salon, lasă bastonul, se uită lung la nasturii de la ha- 
latul înflorat, se așază pe marginea patului de spital, şopteşte ca pentru 
sine, îngândurată: 


— Cine ştie, dacă tataie o fost drept în cele gândite și înfăptuite atunci, 
numai Dumnezeu poate şti cu adevărat, judecata omului nu întotdeau- 
na se potriveşte cu cea a Domnului. Mai bine să rămână unele lucruri 
aşa, fără a le pătrunde. Unele întrebări rămân fără răspuns, cauţi toată 
viaţa, dar nu găsești răspunsul, o taină nedescoperită... Mulţumesc 
pentru ajutor, Ană! Mâine poate or repara liftul, greu să ridici atâtea 
scări... 


Ştefan AFLOROAEI 


EX CIVITAS EH 


Tensiuni interioare 
ale omului european 


Ș.A. — profesor la 


Universita 


loan 


Departamen 


Susține prelegeri de 


Hermene 


Metafizică, Ideea europeană 


şi Teorii a 
Membru 


corespondent al 


ea „Alexandru 
Cuza” din laşi, 
ul de Filosofie. 


utică filosofică, 


e interpretării. 


Academiei 
publicate: /pos 
negative | 


Române. Cărţi 
taze ale rațiunii 


991); Întâmplare 


şi destin (1993); Lumea ca 


reprezentare a celuilalt 
Cum este posibilă filosofia în 
estul Europei (1997 
metafizic al străinului 


Metafizica n 


zilele (2008); Privind altfel 
lumea celor absurde 
Fabula existențială 


1994); 


; Locul 
2003); 
oastră de toate 


2013); 
2018). 


Cu alt prilej, am vorbit despre câteva con- 
traste tari, uneori violente, ce ar compune un 
posibil portret al omului european’. Aceste 
contraste sunt vizibile mai ales în ordine 
mentală și culturală. Bunăoară, faptul că acest 
om crede cu o anume religiozitate în ştiinţă, 
cum bine a intuit Nietzsche. Știința devine ea 
însăşi o credinţă, însă cu totul distinctă: im- 
personală, fără patrie și riguros verificabilă. 
Iar învăţătura religioasă, fapt iarăşi neobișnuit, 
tinde să ia forma unui discurs similar celui 
ştiinţific, susținut cu argumente neutre și o lo- 
gică severă. Asemenea paradoxuri se întâlnesc 
şi în cazul altor forme de cunoaştere și crea- 
tivitate, precum filosofia sau artele. Fiecare 
dintre ele anunţă intenționalități ce par să-i 
fie străine. Bunăoară, filosofia poate asuma 
metode și concepte similare celor din ştiinţă, 
îndeosebi din matematică?. La rândul lor, ar- 
tele pun în joc tehnici precise, dar și o anumi- 
tă viziune sau interpretare, asemeni filosofiei. 
Cu fiecare experienţă spirituală sunt active 
intenționalități mult diferite între ele, opuse 
chiar, fapt ce întreţine dispoziţii de felul celor 
antinomice. 


Astfel de situaţii ne lasă a vedea maniera apar- 
te în care omul european se orientează în lu- 

mea vieţii. De pildă, când se dedică unor idealuri sau proiecte, când 
justifică o alegere sau alta, o face ca o conștiință profund tensionată. 
Întreţine dispute aspre — dar şi rafinate — în sfera proprie de viață. 
Exersează continuu spiritul polemic, inclusiv în forme gratuite sau ris- 
cante. Transformă uşor relaţia cu sine sau cu celălalt în una de adversi- 
tate. Pune în discuţie propria istorie cu o anume înverșunare, ca și cum 
ar fi străin acesteia. Îşi contrazice mereu condiția pe care o revendică 
de multă vreme pentru sine, bunăoară cea de om liber, eventual cea 
de conştiinţă rezonabilă, dar şi cea de creştin sau de om cu deschidere 
universală. Pare totuşi ciudat acest lucru. Ca şi cum ar fi vorba de o 
conștiință care se afirmă, pe scena istoriei, îndeosebi prin forța unor 
mari conflicte interioare. 


Unii interpreţi ne ajută, chiar și indirect, să înțelegem rădăcinile aces- 
tui fenomen. Când are în vedere geneza culturii europene, Constantin 
Noica vorbeşte de câteva mari rupturi care o anunţă în istorie. Ea nu 
se ivește ca o lentă desprindere de natură, nici ca o simplă prelungire 
a acesteia, cum s-ar fi întâmplat cu alte culturi. Dimpotrivă, „cultura 
europeană se naşte printr-o categorică ruptură: față de natură în pri- 
mul rând, faţă de raţiunea obișnuit cunoscătoare, în al doilea rând, și 
în ultimul rând față de antichitate”. Următoarea afirmaţie e memo- 
rabilă în simplitatea ei nu lipsită de ceva enigmatic: „Se naşte anume 
în anul 325, la Niceea”. Aşadar, cultura europeană survine „printr-o 
categorică ruptură”. Se desparte de lumea veche prin maniera nouă 
de cunoaștere și de a face ştiinţă. La fel, prin creativitatea ei tehni- 
că, fără termen de comparaţie în istoria cunoscută. Dar mai cu seamă 
prin noi modalități de gândire, ce asumă situaţii profund antinomice. 
Teologia creștină are adesea în vedere acest lucru, bunăoară în formu- 
larea unor dogme sau în cunoașterea apofatică a celor divine. Unele 
enunțuri ale Crezului de la Niceea sunt exemplare în această privință”. 
Despre natura antinomică a celor existente aflăm vorbindu-se şi în 
filosofie, de pildă prin Cusanus, Pascal sau Hegel, eventual prin cei 
care, mai târziu, vor exersa analiza existenţială a modului omenesc de 
a fi. Dar și în ştiinţe, matematică sau fizica cuantică, psihologie sau 
cosmologie. În asemenea domenii, situaţiile antinomice sunt nu doar 
cele mai neliniștitoare, dar și cu cel mai mare potenţial creativ. Unele 
paradoxuri, deși insolubile ca atare, generează noi soluţii și modele 
de gândire. Bunăoară, paradoxul lui Epimenide, reluat de Bertrand 


EX CIVITAS 


Russell și de alţii, sau paradoxul lui Cantor din teoria mulțimilor. 
Ceea ce altădată urma să fie exilat din logică, întrucât încălca princi- 
piul noncontradicţiei, reuşeşte acum să atragă gândirea mai mult de- 
cât orices. Antinomice apar şi acele relații esenţiale pe care ştiinţele 
le numesc legi. „Cultura noastră este una a întrupării legii în caz; ca 
atare, cu manifestările ce decurg din întrupare, ea proclamă peste tot 
ceva întreit. Împotriva oricărui gnosticism, incapabil a înțelege cum 
pot trei să fie una, s-a decretat că trei sunt efectiv una. În termeni fi- 
lozofici, fiinţa este și ea trinitară, neînsemnând numai legea, nici re- 
alitatea individuală numai, ci laolaltă legea, realitatea individuală și 
determinaţiile sau procesele lor”. Astfel s-ar explica sensul distinct al 
legii și apetenţa neobişnuită pentru tot felul de ştiinţe. Se va înțelege 
că faptele cu adevărat relevante sunt întreite în structura lor şi în ex- 
pansiune, cu o unitate aptă să se diversifice ea însăşi”. În acest fel apar, 
pentru început, „unitatea a două voințe, a două naturi /în Hristos/ şi 
aşa mai departe, până la unitatea a două imagini, cea interioară și cea 
exterioară, icoana”. Cu fiecare dintre acestea se descoperă o unitate 
profund paradoxală, generatoare ea însăși de diversitate. 


Tocmai această neobișnuită deschidere a gândirii, mai ales către stări- 
le de lucruri paradoxale, antinomice, ar îndreptăţi afirmaţia că spiritul 
european se naşte, simbolic vorbind, odată cu Sinodul de la Niceea. 


Însă altceva aş dori acum să constat. Acele categorice rupturi ce anunță 
geneza culturii europene nu dispar odată cu ivirea noii lumi istorice. 
Nu dispar nici la o anumită vreme după aceea. Ci îi devin constituti- 
ve, definitorii. Noica nu afirmă explicit aşa ceva, însă consideraţiile pe 
care le face lasă posibilă o asemenea înțelegere. Bunăoară, când invocă 
vechea cetate a Bizanțului, adaugă imediat că tocmai acolo „avea să se 
întâmple ceva fără precedent în antichitate şi de necomparat cu oarbe- 
le încrâncenări nordice: timp de 450 de ani, întregi mase de oameni 
anonimi (şi nu numai spiritele conducătoare) aveau să se bată pentru 
idei”?. Nu-şi ascunde admiraţia faţă de această efervescenţă ideatică şi 
vizionară, o extinsă confruntare în numele credinței. „Disputele me- 
dievale de mai târziu, de la Sorbona, aveau să rămână, pe lângă lup- 
tele Bizanțului, un simplu spectacol, ca turnirurile cavalerești. Aici, 
în Bizanţ, era pasiune și curgea sânge în numele ideilor. Este proba- 
bil că nicio explicaţie sociologică nu poate da socoteală până la capăt 

de o asemenea frenezie colectivă, prelungită peste veacuri, dacă ea 
nesocotește fervoarea pentru idee”. Imaginea este cea a unui spațiu al 
speculaţiei elevate şi de o rară efervescenţă. Se confruntă aici, pentru 
subtilități uneori incomprehensibile, minți dintre cele mai alese din 
întregul Imperiu. 


Unele lucruri sunt însă greu de uitat. În chip indirect, Noica ne face 
atenți asupra unuia dintre ele: „Aici, în Bizanţ, era pasiune și curgea 
sânge în numele ideilor” Ne-am aștepta totuși ca, în disputele de idei, 
mai ales în cazul unor idei religioase şi filosofice, totul să decurgă al- 
tfel, fără pasiuni necontrolate și sânge, fără acele frenezii care să ducă la 
anatemizări, suferință și exiluri. Însă lucrurile nu s-au petrecut așa cum 
ne-ar place să le imaginăm. S-a ajuns prea ușor, uneori, la mutilarea și 
exilul celui socotit adversar. Viaţa acestuia era adesea preţul unor idei 
susținute cu sinceritate și credinţă. 


Este ceea ce s-a întâmplat, cum ştim, în cazul Sf. Maxim Mărturisitorul. 
Monah aproape întreaga sa viață, a căutat să apere credinţa în Hristos de 
acele interpretări care îi afectau profund sensul soteriologic. Asemenea 
interpretări exersau, la timpul respectiv, destui gnostici și origeniști, ca 
şi unii dintre cei care considerau că expun însăşi dreapta învățătură. De 
exemplu, monoteliştii, pentru care Hristos ar avea, după întrupare, o 
singură voinţă. Sf. Maxim respinge în mai multe rânduri această erezie, 
bunăoară în 646, pe când se afla la Cartagina, în disputa cu Pyrrhus, fost 
şi viitor patriarh al Constantinopolului. Ca om cultivat la vechea școală 
greacă și ca monah sensibil, compătimitor, dă dovadă de multă com- 
prehensiune în disputele duse. Ajunge în 649 la Roma, unde, împreu- 
nă cu papa Martin I (Sf. Martin Mărturisitorul), pregăteşte un sinod 
care să condamne monotelismul. Însă gândirea teologică a celor doi 
va fi resimţită imediat nu doar inacceptabilă, ci provocatoare, câtă vre- 
me monotelismul ajunsese susținut de împărat şi de patriarh. Pe scena 
puterii nu încap distincţii subtile, nici dispute libere. În consecință, cei 
doi sunt arestaţi şi aduși cu forța, în 653, la Constantinopol. Aici, aerul 
elevat al dialogului sinodal se risipește imediat. Sf. Maxim e condam- 
nat la exil, în Tracia, iar Sf. Martin, în Crimeea, unde moare în același 
an din cauza suferințelor îndurate. După un an, împăratul și patriar- 
hul încearcă din nou să-l aducă pe Sf. Maxim de partea monoteliștilor. 
Cum nu i se pot schimba convingerile, va fi torturat ca un răufăcător 


EX CIVITAS METER 


şi trimis iarăși în exil. După încă 6 ani, e readus la Constantinopol în 
același scop, propunându-i-se la un moment dat scaunul patriarhal în 
schimbul acceptării noii interpretări. Întrucât toate aceste încercări au 
eşuat, Sf. Maxim și ucenicul său Anastasie sunt anatemizaţi. Decizia 
luată în cazul învățatului creştin este de o mare cruzime: i se taie limba 
şi mâna dreaptă, ca să nu mai poată niciodată vorbi şi scrie, fiind re- 
trimis în exil pentru totdeauna, pe coasta estică a Mării Negre". Cele 
întâmplate atunci ar putea să constituie, pentru noi, un fel de oglindă 
pe care timpul ne-o aşază din nou în faţă. Nu ştiu însă dacă avem acum 
răbdarea, ca europeni ai unei epoci târzii, să mai înțelegem ceva din 
această secvenţă teribilă a istoriei. 


Aşadar, luase proporţii războiul cu cei care, prin credinţa sau gândirea 
lor, nu se supuneau vocii oficiale. Unii erau consideraţi păgâni, alții atei, 
iar alţii eretici”. Însă mai primejdioși decât aceștia apar, la un moment 
dat, chiar cei care, precum Sf. Maxim, vorbesc limpede și cu înțelegere 
din interiorul aceleiași credințe. Disputa cu acest om ajunge neobișnuit 
de gravă, crispată. Fără acea comprehensiune născută din conștiința 
că în față se află un semen și că adevărul este, în ultimă instanţă, 
însuși Acela care s-a întrupat pentru fiecare dintre noi. Pur şi simplu, 
dușmanul e identificat cu omul care, indiferent ce înțelege şi cum o 
face, nu se supune voinţei care poate să decidă orice şi să condamne pe 
oricine. Noica adaugă ceva în acest sens: „Disputele medievale de mai 
târziu, de la Sorbona, aveau să rămână, pe lângă luptele Bizanțului, un 
simplu spectacol, ca turnirurile cavalerești”. Așa este, însă nu întrucât 
ar fi fost vorba înainte de toate de „fervoarea pentru idee”, cum spune 
imediat. Nici întrucât dezbaterile de idei ar fi avut atunci „un caracter 
pur religios”, cum adaugă pe pagina următoare. Dacă ar fi fost în joc 
doar fervoarea pentru idee, pasiunea nu devenea simplă patimă şi nu 
ar fi curs sânge. Iar dacă dezbaterea ar fi avut „un caracter pur religios”, 
cei care nu ajungeau la o înțelegere s-ar fi putut opri din confruntare 
și, timp de câteva clipe sau zile, ar fi meditat împreună și s-ar fi rugat 
pentru slăbiciunile lor și luminarea minţii. Nu poţi condamna la exil 
sau moarte pe cineva doar pentru că, susținând cu fervoare o idee, face 
alte distincţii teologice decât tine însuți. Însă motivațiile erau cel mai 
adesea impure. În joc se aflau mereu voinţa de putere și de posesiune. 
Prin urmare, nu doar confruntarea cu alte tradiţii, ci şi disputa cu cel de 
aproape, de aceeași credinţă, se transformă uşor în simplă adversitate. 

Să înțelegem oare de aici că, pentru omul european, adversitatea nu 
poate fi lăsată în urmă? Nu aș crede, în definitiv nimic nu ar trebui 
citit ca expresie a unei fatalități istorice. Logos-ul grec, devenit eu- 
ropean, nu se definește ca unul războinic, sângeros, barbar, așa cum 
s-a spus la un moment dat. Dacă ar fi așa, lumii căreia îi este propriu 
i-ar fi complet străine dialogul sau deschiderea față de celălalt. Apoi, 
există întotdeauna excepţii, căi alternative. Pentru timpul deja invo- 
cat, de pildă, sunt relevante şi alte situaţii. Bunăoară, cea a omului 
care, asumând noua poruncă a iubirii semenului, îl poate vedea pe 
celălalt în cu totul altă lumină. La fel şi apariţia în spaţiul public al 
unor mărturisitori care dovedesc erudiție şi o mare disponibilitate 
dialogică, precum Maxim Mărturisitorul și Martin Mărturisitorul. 
Mă gândesc deopotrivă la cei care, trăind în lume, au reușit să se eli- 
bereze de unele servituţi ale timpului. Prezența unor asemenea oa- 
meni ne spune că adversitatea, despre care am vorbit mai sus, poate fi 
lăsată în urmă. Nu înseamnă însă că ea dispare din economia mentală 
a lumii europene. Încă e sesizabilă, precum în acele forme de dispută 
care, devenind radicale, activează brusc disjuncția exclusivă în modul 


de gândire. 


Tind să cred că omul european are o predilecție aparte pentru 
diferență şi dispută. Faptul e vizibil, bunăoară, când lupta e dusă cu 
maniera proprie de înțelegere și de a crede, cu propria lume a vieții. 
Sau când judecata cuiva e evaluată după abilitatea în actul de întâmpi- 
nare, obiecţiune, polemică, discuţie critică”. Faptul e vizibil şi atunci 
când se constată că Europa este spațiul potenţării unor diferențe libe- 
re. Doar în Europa s-ar fi ivit, de exemplu, o atât de clară diferenţiere 
între religie, filosofie, artă și ştiinţă. Între cunoaştere și mit, între reali- 
tate și poveste; nu găsim așa ceva în evoluţia altor culturi'*. Asemenea 
distincții tari constituie deja categorii ale modului european de gân- 
dire. Însă, din păcate, ajung ușor să separe, să ţină la distanță formele 
înrudite ale spiritului. Generează rupturi interne, de pildă între spiritul 
ştiinţific și cel religios, între gândirea discursivă și cea simbolică. Mai 
ciudat încă, între gândirea științifică și cea științifică, între gândirea 
creştină şi cea creştină... Deosebirile fireşti devin separaţii, diferențele 
de înţeles devin sciziuni de neînțeles. Sunt active nu doar la nivelul 
puterii instituționale, cum firesc ne-am aștepta, ci deopotrivă în viața 
obișnuită a ideilor și a credințelor noastre. Confruntarea dintre ele 

ajunge străină conținutului propriu, exterioară acestuia, înscriindu-se 
într-un război lung și de uzură între varii ideologii ale timpului. 


De aceea cred că, în spațiul european, relația omului cu sine și cu celălalt 
rămâne profund tensionată. Se întrevăd mai ușor năzuinţele divergente 
sau opuse, chiar și atunci când s-ar afla în complicitate. Acest fenomen 
traversează întreaga istorie și o marchează ca atare până astăzi. Să aibă 
oare legătură cu ceea ce spune Noica? Reiau cuvintele sale: „cultura eu- 
ropeană se naște printr-o categorică ruptură: faţă de natură în primul 
rând, faţă de raţiunea obișnuit cunoscătoare, în al doilea rând, și în ulti- 
mul rând față de antichitate”. Cum aș înțelege acum aceste cuvinte, cele 
trei rupturi despre care vorbesc? Mai întâi că, în acest spaţiu, omul pune 
uşor în discuţie tot ce ar pretinde o „natură, un „în sine”. Este ceea ce afli 
într-o lungă evoluţie a gândirii filosofice și științifice. Apoi, omul euro- 
pean se desparte de acea logică a cunoașterii ce ține la distanță parado- 
xul, antinomia ca atare. În cele din urmă, se raportează cel mai adesea 
negativ la propriul trecut, la acea istorie pe care o vede în spatele său. 
Asemenea conduite sunt inegale între ele, cu efecte mult diferite. Unele, 
teribile, altele, în stare să ne fascineze. Devin însă proprii omului euro- 
pean, structurale gândirii şi sensibilităţii sale, chiar dacă bine ascunse în 
unele cazuri. Eventual, sublimate în forme ideatice și artistice care pot 
trezi o imensă admiraţie din partea celor contemplativi. 


Note | ! Cf. Omul european: un portret din contraste tari, în „Lim- 
ba Română”, nr. 1, 2020. 
? Nu întâmplător mulţi dintre filosofii de referinţă, pre- 
cum Nicolaus Cusanus sau René Descartes, Blaise Pascal, 
G. W. Leibniz şi Immanuel Kant, Edmund Husserl, Ber- 
trand Russell sau Alfred North Whitehead (ultimii doi 
elaborând celebra lucrare Principia Mathematica, 1910- 
1913), sunt nume importante în matematica ultimelor 
şase secole. Kant, de pildă, a ţinut mulţi ani cursuri de 
matematică la Universitatea din Königsberg, alături de 
cursurile de logică și de metafizică. A înţeles ca puţini alții 
relaţia subtilă — în definitiv, înrudirea autentică — dintre 
gândirea metafizică și cea matematică. 
3 Constantin Noica, Modelul cultural european, Huma- 
nitas, 1993, p. 64. Este ultima scriere publicată de No- 
ica, iniţial sub titlul De dignitate Europae, la Kriterion, 
București, 1988. 

* „Hegel a declarat într-un rând că nu există fragment din Heraclit pe care să nu-l poată 
prelua în opera sa. Cu încă mai multă îndreptăţire ar fi putut afirma că nu există hotărâre 
finală a celor şapte reuniuni /sinodale/ pe care să nu și-o poată însuși. Numai că el nu 
adâncise, probabil, speculaţia Răsăritului, iar nici de atunci încoace nu ştim despre vreun 
gânditor de seamă care să fi citit filozofic în speculaţia aceea cu un atât de ascuţit simţ 
dialectic al punerii contradicţiei și al depășirii ei” (Ibidem, p. 70). 

` Este ştiut că, din punct de vedere logic, dar şi teologic, contradicţia, paradoxul şi anti- 
nomia semnifică situaţii distincte, chiar dacă uneori termenii sunt luaţi ca sinonimi. Nu 
orice contradicţie e paradoxală şi nu orice paradox ascunde o antinomie. Iar antinomia 
proprie unui enunţ dogmatic, de pildă, depășește nemăsurat în semnificaţie o antinomie 
formală, logică. Voi lăsa însă deoparte, acum, asemenea diferenţe. 

“Ibidem, p.71. 

7 O divinitate în expansiune — cum vom întâlni la începuturile culturii europene —, un 
univers în expansiune, unde electromagnetice în expansiune, dar și valori în expansiune, 
categorii de gândire în expansiune, ca și o istorie în expansiune, în fond toate imitații 
care nu limitează, iar până la urmă şi un neant intrat în expansiune cu nihilismele de 
astăzi — aşa ni se va părea ca poate fi descrisă cultura europeană. Toate stau, aşadar, sub o 
structură: unitatea sintetică, adică acea unitate care se diversifică şi multiplică, aşa cum 
o ficus indica, arborele indian, devine pădure. Nu rămâne decât ca această structură, pro- 
venită dintr-o simplă schemă, cea a Unului multiplu, să ofere, cu exerciţiul ei variat, un 
model, spre a se putea desfășura organizat universul culturii europene ca prototip al cul- 
turilor depline” (Ibidem, p. 56). 

* Ibidem, p. 72. Într-un alt loc, Noica remarcă excelenta intuiţie a lui Lucian Blaga din 
Eonul dogmatic (1931). „Lucian Blaga a citit semnele istoriei poate mai bine decât toți 
profeţii veacului, atunci când, comparând şi el deschis epoca noastră cu cea bizantină, 
vestea totuși o revigorare a spiritului european prin metodele Bizanțului teologal, în par- 
ticular prin metoda dogmatică liber înţeleasă, și anticipa un întreg Eon dogmatic, ceea ce 
însemnă unul structuralist, axiomatic chiar, în orice caz creator în materie de idei, cum 
s-a și văzut în cultura științifică a începutului de eon” (p. 36). 

” Ibidem, p. 69. 

'9 Ibidem. 

"1 Despre toate acestea ne vorbeşte Dumitru Stăniloae în Introducerea sa la Sf. Maxim 
Mărturisitorul, Ambigua. Tâlcuiri ale unor locuri şi adânci înțelesuri din sfinții Dionisie Are- 
opagitul și Grigorie Teologul, Editura Institutului Biblic și de Misiune al Bisericii Ortodo- 
xe Române, București, 1985. 

"2 Conotaţia negativă a celor trei termeni, ştim bine, nu se justifică decât arareori. Bu- 
năoară, „păgân” era numit atât omul din comunităţile necreştinate (după lat. paganus, 
„ţăran”, „sătean”), chiar dacă acestea făceau parte din Imperiul Roman, cât și omul com- 
plet străin de lumea creştină (un japonez, de exemplu, sau cineva din Patagonia), dar 
şi omul care a trăit înainte de era creștină, precum Socrate sau poetul Vergiliu. E ştiut 
totodată că, pentru unele minţi „vigilente” din Imperiu, primii creştini apăreau pur și 
simplu ca niște atei (Eliade aduce frecvent acest exemplu când vorbeşte despre noutatea 
radicală a învățăturii creştine). Sf. Maxim avea să apară el însuși în felul unui eretic în fața 
acelor monotelişti care, în chip neașteptat, aveau deja susținerea împăratului și a patriar- 
hiei de la Constantinopol. 

8 De exercițiul critic al gândirii se leagă, în acest spațiu, multe speranțe. O minte lumina- 
tă — dacă îi dăm crezare lui Kant din Răspuns la întrebarea: „Ce este luminarea?” (1784) 
— este cea care îndrăzneşte să pună în discuţie (pre)judecăţile timpului şi să-şi afirme 
public judecata la care ajunge. Gândirea liberă și critică ar asigura „ieşirea omului din 
minorat”, eliberarea de opinii nereflectate şi servituţi, de instituţii încremenite cu totul 
în vechi reflexe. 

14 Cf. Hans-Georg Gadamer, Elogiul teoriei. Moștenirea Europei, traducere de Val. Panai- 
tescu, Editura Polirom, Iași, 1999, p. 138-139. 

1. Cunoașterea cu onestitate științifică a lumii în 
care trăim ar trebui să folosească diferite de- 
mersuri de cunoaștere, să examineze principii, 
metode, rezultate ale cunoașterii și impactul 
lor. Ar putea proceda precum Euclid, Pitago- 
ra, Platon, Descartes, Leibniz, Kant ş.a. care au 
privilegiat raționamentul deductiv şi au afirmat 
că orice cunoaștere validă provine din eforturi- 
le rațiunii. Mintea ar trebui eliberată de opinii şi 
prejudecăţi inculcate de către mogi şi strămoși, 
părinţi, bone, educatori. Nu putem avea doar 
certitudini. Oamenii normali se şi îndoiesc. 
Mă îndoiesc, gândesc, deci exist, spunea Descar- 
tes. Rațiunea ne ajută să distingem adevărul de 
minciună, dar nu toţi oamenii se folosesc de 
rațiune, nu toţi respectă câteva reguli elemen- 
tare (să-şi pună ordine în gânduri, să împartă 
fiecare dificultate în altele mai mici până le re- 
zolvă, să nu creadă ce i se spune că e adevărat 
dacă nu cunosc clar, dacă nu se îndoiesc etc.). 


Nu putem înţelege nimic dacă nu învăţăm ma- 
tematică, credea Galileo Galilei. Dar oamenii 
îşi pun şi întrebări despre Dumnezeu, despre 
suflet, deci se poate pleca de la datele senzo- 
riale, pentru a ajunge și la imaginaţie, intuiție. 


Anaximene, Bacon, Locke, Berkeley au con- 
siderat, la rândul lor, că ştiinţele progresează 

acumulând observații din care pot fi extrase legități prin raționament 
inductiv. Natura nu dă socoteală rațiunii. Orice cunoaştere provine din 
experiență. 


Putem învăța multe din empirism, dar recunoscând importanța 
1 


raţiunii. „Voir pour prevoir, prevoir pour pouvoir PI, 
Conform orientării constructiviste, oamenii construiesc şi cunosc realita- 
tea în timp ce fac parte din ea. 


2. Am amintit câteva nume de gânditori fiindcă nu trebuie să uităm 
eforturile lor întru cunoaştere de-a lungul timpului. Acum societatea, 
oamenii și ştiinţele sunt în mutație profundă. Lumea este dominată de 
globalizare, de fluxuri migratorii, bani, piață, politică, „coronaviruși... 
Cultura se globalizează, „fragmentele culturale” se interpenetrează 
odată cu înmulţirea sateliților artificiali ai Pământului, a canalelor de 
televiziune şi cu invazia internetului. Terorismul şi coronavirușii sunt 
acum în atenţia „făuritorilor de coşmaruri”, în timp ce oamenii simpli 
se tem şi de sărăcie, de şomaj, de conflicte, iar mintea le e alimentată 
cotidian cu scandaluri, promisiuni deşarte, ştiri despre corupţie şi des- 
pre tot felul de iresponsabili... Nu se dezbate serios despre devenirea 
accelerată, despre explozia informaţională, decalajele de dezvoltare, para- 
zitismul social, pensiile speciale, prădarea resurselor, involuţia culturală... 
Unii dau dinadins faţă tristă lucrurilor şi caută să deprindă cotidian lu- 
mea cu ele, dar oamenii nu ar trebui doar să-și vulnerabilizeze mintea, 
să o lase umplută, încărcată cu orice, de către oricine... 


Cultura nu se transmite genetic, aşa că, pe măsură ce înaintează în vârstă, 
unii pot involua, pot deveni mai proşti dacă nu fac efortul să gândeas- 
că, să creeze, să acţioneze. 


Iar „suntem în criză... Dar pe lângă faptul că aceasta e una a sănătății 
populaţiei, aş spune că este în primul rând una a culturii, civilizaţiei 
şi a conştiinţei oamenilor. Și, ascultați aici, nu va fi pentru nimeni un 
semn de sănătate dacă după „criză”, „izolare” şi „carantinare” ne vom 
(re)adapta la o societate bolnavă... Societatea și oamenii se schimbă, 
este adevărat, dar nu poate face oricine, orice, oricum, oricând, oriun- 
de... dacă oamenii sunt liberi, trebuie să fie şi responsabili. Instituţiile 

sociale — cele distincte și independente — trebuie să „coopereze” pen- 
tru funcţionarea normală a societăţii. Oamenii nu sunt doar constrânși 
de poziţia lor în societate, nu sunt doar marionete controlate de „forțe 
dinafară”, nu sunt „idioţi culturali”, dar nici „condamnaţi să fie liberi... 


3. De-a lungul timpului, mulți cărturari au vrut să fundamenteze 
obiectivitatea cunoașterii societăţii la fel ca în ştiinţele naturii, unde se 
lucrează cu fapte. Dar în societate observăm toţi aceleași „fapte”? (Re) 
cunoaşterea unor „fapte” nu ţine de experienţele, de practicile oame- 
nilor, de situaţiile în care se află ? Nu denumesc unii „lovitură de stat” 
ceea ce alții numesc „revoluţie”? Și atunci ce „legi ale socialului putem 
extrage” plecând de la „fapte”? 


Poate că „realitatea obiectivă” este ceea ce spune teoria că este realitatea 
obiectivă... Dar societatea apare diferită în diversele teorii, ceea ce e 
„rea” într-una, poate nu e „real” în alta (unii au teoretizat „ştiințific” că 
„lupta burgheziei cu proletariatul este motorul istoriei”, iar acum nici 
nu mai pomenesc de „motorul istoriei”, „burghezie” şi „proletariat”). 
Deci noi ne schimbăm modul în care alegem să vedem lumea, să ne în- 
chipuim lumea, în funcţie de tradiția socio-culturală căreia aparținem, 
şi decidem să considerăm reale lucrurile care joacă un rol important 
în modul de viață preferat... Alegem anumite valori, norme, reguli 
și ne supunem lor, în contexte în care putem fi liberi, dar constrânși. 
Avem tendinţa de a extrapola, de a generaliza constatări, opinii pline 
de prejudecăţi, clișee, stereotipii, plecând de la o situaţie particulară. 
Nu suntem exteriori realității sociale în care trăim, dar nu tot ce ne 
e familiar este şi cunoscut... Cunoaşterea cu onestitate științifică a 
societății se caracterizează prin rigoare, e obținută prin cercetare, prin 
formularea de concepte laborioase, e bazată pe criterii de validare. Ea 
diferă de afirmaţiile „bunului simţ”, de mituri, imagini sociale, de ideo- 
logii înșelătoare, abuzive... 


Experienţa ar trebui contrazisă, fiindcă este un obstacol pentru 
cunoaştere? Teoria provine din experiență? Se reduce la experiență? 
Între teorie și experienţă este o relație necesară, fără a o privilegia pe 
una în dauna celeilalte. Teoriile nu pot fi niciodată şi definitiv confir- 
mate. Cele care rezistă controalelor ce-ar putea să le refuze sunt con- 

firmate, dar nu verificate. Cele care refuză controlul experimental și 
pretind că au răspuns la toate întrebările sunt neșştiințifice. Teoriile pot 
simplifica datele experienței și le pot ordona?. Cunoașterea apare din 
„interferența” câmpurilor obiectului de cunoscut şi ale subiectului cu- 
noscător. Ceea ce se întâmplă în noi, în „spiritul” nostru, ce se întâm- 
plă cu senzațiile, percepțiile, cu memoria, atenţia și gândirea noastră în 
momentele acestor interferenţe, cunoaștem doar în parte... 


4. Fiecare epocă s-a aflat la „răscrucea istoriei”, când „s-au deschis per- 
spective noi” în descrierea-explicarea-înţelegerea vieții socioumane. 
În Epoca Luminilor s-a postulat progresul continuu al cunoaşterii, 
al ştiinţelor, certitudinea emancipării umanităţii prin ameliorarea 
condiţiilor materiale, prin transformarea climatului cultural, intelectu- 
al, prin cucerirea libertăţilor politice... Dar au urmat războaiele sânge- 
roase, „fenomenul concentraţionar”, „lagărele de exterminare” naziste 
sau staliniste... 


Am rămas totuşi marcați de gândirea clasicilor, deși lumea s-a schim- 
bat şi se impune schimbarea gândirii lumii. Cei care vor pot lesne 
sesiza că „sistemele”, „structurile”, „organizaţiile” etc. nu sunt stabile, 
că noțiunea de „echilibru stabil” (simbolizat prin balanță) este pusă 
în discuţie odată cu acceptarea ideii de „echilibru instabil”, „metasta- 
bil”, când vorbim de „energie potenţială”, de „decalaje între nivele”, de 
raporturi ordine-dezordine, de „praguri”, „stări departe de echilibru”, 
„atractorii stranii”... *. Plank, Heisenberg, Einstein au zguduit credinţe 
şi principii puternic ancorate în mintea oamenilor atunci când au afir- 
mat că la nivel subcuantic componentele lumii au proprietăţi diferite 
dacă sunt observate... Au zguduit credinţe şi principii și Popper — care a 
afirmat că Universul este „parțial cauzal”, „parțial probabilist”, „parțial 
deschis”, şi D. Bohm - care a distins „ordinea cristalului” de „ordinea 
flăcării”, şi R. Thom - care a constatat că variaţia continuă a cauzelor 
poate duce la o variație discontinuă a efectelor (prăbuşirea unui țărm, 
a unui mal se produce la un moment dat, sub loviturile repetate ale 
valurilor), şi Mandelbrot — care a formulat „teoria fractalilor” (o „cori- 
jare” a reprezentării euclidiene în care „natura” se compunea din linii, 
suprafeţe şi volume). Mai putem adăuga și afirmaţiile, ideile, teoriile 
privind „ordinea improbabilă”, „incertitudinea persistentă”, „situaţiile 

de risc”, „fenomenele puzzle”, „logicile fuzzy”, „formele care se infor- 
mează”, „ansamblurile vagi” etc. Asemenea idei, teorii noi, pot stârni 
nedumerire și teamă celor comozi (la minte) sau celor „încremeniţi în 
proiect”... Ceilalţi pot accepta că este important să mai și înveţe ca să 
priceapă lumea actuală cu ajutorul acestor concepte, idei, teorii, „prac- 
tici” noi... Putem regândi societatea, socialitatea, sociabilitatea, putem 
accepta că grupurile, colectivitățile, comunităţile se fac, se refac, prefac 
continuu, că ele pot fi „citite”, „deslușite” prin „paradigme” multiple, 
prin „scheme polimorfe”, prin desprinderea de semnificaţii în contex- 
te. Viaţa socială nu are „centru”, nicio soluţie la o problemă socială nu 
este singura Soluţie, nu există rețete pentru instaurarea „liniștii”, a „pă- 
cii sociale”... Societăţile, comunităţile, indivizii care o duc rău nu se pot 
salva doar prin promisiuni ale „decidenţilor temporari”, prin citate fru- 
moase și rugăciuni, ci şi prin capacitatea de a acționa asupra lor înșiși, 
prin muncă cinstită şi responsabilitate. 


În perioada modernă, decidenții şi propovăduitorii lor au promis o 
lume mai bună‘. În perioada postmodernă, multe promisiuni, multe 
planuri nerealizate au devenit vise, multe vise au eşuat, mulți și-au pier- 
dut credinţa în ideologii... 


Instituţiile (politice, economice, financiare, culturale, religioase) ar 
putea avea influență mare asupra cunoaşterii şi a perspectivelor, dar 
jargonul specific şi calculele sofisticate intimidează și îndepărtează 
oamenii de ele. Ştiinţa a infirmat mituri, dar rămân numeroși cei care 
preferă să ignore rațiunea și să creadă în mituri... Credinţa iraţională 
poate hrăni intoleranța (copii îndoctrinaţi de mici cu „focul iadului” 
şi „osânda veşnică”, sunt etichetaţi drept „copii creştini”, „copii musul- 
mani”, astfel se inoculează diferenţe, copiii învaţă că trebuie să respingă 
alte influenţe... ). Oamenii ar putea să-şi dezvolte şi gândirea critică, să 
nu (fie obligaţi să) intre doar în tipare, precum cărămizile într-un zid“. 


5. Anthony Giddens a criticat tendința de a gândi istoria ca pe o mișcare cu 
direcție perceptibilă, fiindcă „direcţia istoriei” este o generalizare făcută 
de către istoric. Contrar adepților „genezei liniare”, el a căutat să iden- 
tifice și locul discontinuului, eterogenului, singularului, accidentalului, 
dispersiilor, diferențelor etc. În cărțile sale, indeosebi în Constituirea 

societății. Elemente de teoria structurării, Giddens a insistat că realitatea 
socioumană este construcția istorică şi cotidiană a actorilor individuali şi 
colectivi, este condiţia și rezultatul, matricea şi produsul acțiunilor inter- 
subiective. Nu putem postula că „acțiunea individuală este determinată 
doar de ordinea universală”, că oamenii aleg după „obișnuinţe căpătate 
într-o viaţă anterioară”. Oamenii aleg să acționeze după cum s-au soci- 
alizat, după ce-au făcut și ei din ei înșiși, nu numai familia, şcoala, bise- 
rica, mediul sociocultural local, naţional, internaţional... Nu ştim totul 
despre noi, despre subconștientul nostru, despre intenţiile, gândurile, 
mobilurile, motivele noastre şi toate elementele circumstanțelor exte- 
rioare în care trăim, deci nu ne putem „calcula” matematic traiectoria 
pentru a putea prevedea conduitele, faptele noastre viitoare. 


Dacă nu cunoaştem toate condiţiile, factorii şi nici toate efectele (ne) 
intenționate, (ne)vrute, (ne)dorite ale actelor noastre, nu înseamnă 
să renunțăm la efortul de a ne spori cunoaşterea, de a ne raţionaliza 
acțiunea, de a ne spori certitudinile şi limita incertitudinile. Nu-i ne- 
voie să li se reamintească oamenilor că trebuie să mănânce, să doarmă, 
să „stea în casă” sau să se distreze „la maxim”, dar trebuie să li se spună, 
să-şi spună ei mereu că valorile democraţiei, cele morale, sociale, cul- 
turale, estetice nu se pot menţine dacă nu sunt mereu reamintite şi apă- 
rate. Bătătorim căi pe care urmărim efectele intenționate ale atitudinilor 
şi comportamentelor noastre, dar ar trebui să ne mărim controlul şi 
asupra urmărilor neintenţionate ale acestor atitudini şi comportamente. 
Uşurinţa sau neseriozitatea cu care facem tot felul de alegeri și între- 
prindem tot felul de acțiuni nu ne absolvă de suportarea consecinţelor! 


În societăţile actuale, mulți îşi coordonează activităţile după ceas, folo- 
sesc automobilul, pregătesc şi mănâncă alimente cu care s-au obișnuit, 
folosesc ritualuri în viața de familie şi viața personală care se desfăşoară 
după rutine cotidiene repetitive, dar nu există vreo practică care să se 
repete exact la fel. În contexte, circumstanţe, ne bazăm pe propriile 
abilități şi competenţe pentru a reproduce practici familiare. Re-pro- 
ducerea întocmai a aceleiaşi practici într-o varietate de situaţii reproduce 
structurarea prezentului. Oamenii nu pot prevedea, nu pot stabili di- 
nainte toate situaţiile în care se vor afla. În viaţa socioumană cotidiană, 
utilizăm „scheme”, „formule” etc. pentru a o aborda rutinier”. Existenţa 
unei colectivităţi sau societăţi nu depinde de activitatea unui om între 

ceilalți oameni, dar acestea ar înceta să mai existe dacă nu ar fi puse în 
act de către oamenii concreţi. „Un agent competent se așteaptă de la 
alți agenţi competenţi să fie capabili să explice aproape tot ce fac dacă li 
se cere acest lucru'5, numai că oamenii nu cer explicaţii unei persoane 
atunci când aceasta întreprinde o acțiune obișnuită în grupul din care 
fac parte. În viaţa socioumană cotidiană, fluxul acţiunilor intenționale 
are consecinţe (ne)intenționale care pot acționa retroactiv, adăugân- 
du-se condiţiilor (ne) (re)cunoscute ale acțiunii’. 


Biologia, psihologia dezvoltării, etnologia, psihoterapia, psihanaliza, 
psihologia experimentală, sociologia instituţiilor, ştiinţele juridicului, 
ştiinţele politice, asistența socială, criminologia ș.a. își pot articula de- 
mersurile, fiindcă, singure, sunt incomplete atunci când abordează di- 
verse probleme actuale. Doar „considerând totul laolaltă putem per- 
cepe esențialul, mișcarea totului, aspectul viu, existentul fugitiv în care 
societatea ia, în care oamenii iau cunoștință de ei înșiși și de situaţia lor 
[...]”, spunea M. Mauss în Eseu despre dar, sau M. Pages, V. de Gaulejac, 
E. Enriquez, J. M. Fritz, M. Legrand, J. L. Dumont ş.a. care au conturat 
principii ale „sociologiei clinice”. Dar în cunoașterea lumii în care trăim 
putem proceda și ca Sherlock Holmes care făcea anumite observaţii, dar 
la un moment dat se oprea la un indiciu!!. Este importantă observarea 
indiciilor, experimentarea logică, imaginația realistă. Cunoașterea cere 
perspicacitate, discernământ inferenţial, dar și arta de a rezolva enigme, 
știința de a identifica indicii „grăitoare” și meșteșugul creatorului de ro- 
mane polițiste, capacitatea de a trece de la cunoscut la necunoscut, baza- 
tă pe un fapt pertinent, neglijat până atunci”. 


Freud (în modelul său psihofiziologic)'5 vorbea de un scut de protecție 
pentru a descrie protejarea organismului de stimulii din lumea exte- 
rioară care l-ar putea afecta, distruge. Pentru ca o ţară cu economie de 
piață să funcţioneze eficient, scutul trebuie să fie statul de drept'* care-și 
exercită toate funcţiile (de exemplu, distribuția judicioasă a veniturilor 
astfel încât „iniţiaţii”, „băieţii deştepţi” să nu poată lua „grosul” din ve- 
niturile publice, fără niciun control, fără să se expună niciunui risc, ast- 
fel încât instituţiile financiare să nu poată pune în practică mecanisme 
complexe, sofisticate, transferând riscurile populimii...). Criza actua- 
lă exprimă pericolul globalizării anarhice şi risipitoare, spune J. Attali'5. 
Răspunsul la criză cere revoluţionarea cadrului nostru de cunoaştere, 

de inteligibilitate. Criza actuală nu poate fi explicată doar prin opoziția 
între „clasele sociale”, prin „emergența iraţională a fricii și panicii”, prin 
„accesul inegal la informaţie”, prin „lipsa de rigurozitate a reglementa- 
torilor, prin mondializare... 


Am plecat de la premisa că piața și democrația se consolidează reciproc, dar 
democraţia nu este perfectă (dacă în cadrul ei se face apologia libertăţii 
individuale, se poate ajunge la egoism, dacă piaţa tinde să nu mai aibă 
frontiere, să devină planetară, democraţia nu e planetară, fiindcă nu exis- 
tă stat de drept planetar). Oamenii nu pot supraviețui dacă nu înțeleg 
că-i priveşte pe toți bunăstarea tuturor, că munca este singura justificare a 
însuşirii averilor, că timpul care trece este singurul bun cu adevărat rar etc. 


6. Abordarea evenimenţială (care se alătură abordării procesuale) se cen- 
trează pe natura evenimentului declanșator şi pe consecinţele sale”. 
O astfel de abordare permite analiza crizei și identificarea mai rapidă 
a unor modalități de reducere a impactului acesteia. Societatea umană 
face parte din complexificarea succesivă a entităţilor fizice, chimice, bi- 
ologice, sociale, din evoluţia pe termen lung a Pământului. „Sistemele 
sociale” au în comun cu celelalte sisteme complexe principiile termodi- 
namicii, reacţiile fizico-chimice, dinamica non-lineară, constrângerile 
organizaționale... Auto-organizarea, auto-referința, auto-producerea 
apar dincolo de un anumit prag de complexitate şi nu sunt inteligibile 
dacă folosim simple teorii mecaniciste sau biologiste. Ele cer teorii noi şi 
noi instrumente formale (teoria fractalilor, dinamica neliniară, teoria ha- 
osului, teoria automatelor celulare, a rețelelor, cibernetica, subcuantica 
etc.). Ele cer denaturalizarea unor obişnuinţe epistemologice şi ontolo- 
gice considerate ca „de la sine”, „naturale”... Complexitatea poate fi studia- 
tă prin complexitate. Caracteristicile cele mai semnificative ale sistemelor 
complexe sunt caracteristici holistice, care nu provin de la o componentă 
sau alta, ci apar ca efecte emergente colective rezultate din interexistenţa, 
interdependenţța, cooperarea părților sistemului. Schimbările pe ter- 
men scurt pot avea rezultate anticipate (întoarcere la configurația di- 
nainte de conflict — cu eventuale corecţii, schimbarea configurației ca 
şi a agenților, destructurarea, distrugerea lor). Schimbările pe termen 
lung rezultă din acumularea schimbărilor locale pe termen scurt, care 
supraviețuiesc şi sunt datorate disipării energiei, buclelor retroacțiunii 

spontane, auto-organizării etc. Sistemele învaţă să supraviețuiască, iar 
evoluția nu este predeterminată. G. B. Vico spunea: așa cum adevărul lui 
Dumnezeu este ceea ce Dumnezeu cunoaşte creând, asamblând, adevărul 
uman este ceea ce omul cunoaşte construind prin opțiunile şi actele sale. Cu 
alte cuvinte, putem cunoaşte ceea ce facem... 


Urmărind să identifice cauze şi efecte, structuri şi procese continue, 
ştiinţele socialului au construit puţine concepte, teorii și tehnici pen- 
tru analiza schimbărilor imprevizibile, a evenimentului, deşi acestea sunt 
frecvente și au efecte în realitatea pe care științele sociale o studiază. 
Ne aflăm, mai mult ca niciodată, „în faţa rupturilor şi evenimentului", 
trăim o epocă de schimbări bruște, de incertitudine persistentă, în care 
faptele şi evenimentele se amestecă. Memoria ne oferă, desigur, o înregis- 
trare simbolică a trecutului pe care îl reinterpretează și reorganizează 
pentru a face din el fundamentul acțiunilor prezente, dar ştiinţele soci- 
ale nu pot zăbovi doar asupra schimbărilor graduale, ci sunt constrânse 
să ia în seamă şi schimbările bruște, evenimentele, imprevizibilitatea, 
temporalitățile multiple... Cunoașterea prin ştiinţe sociale a urmărit mai 
cu seamă regularități, cauzalități, structuri, procese continue, respingând 
„evenimentele perturbatoare”. Dar preocuparea pentru evenimente apa- 
re necesară în contextul punerii sub semnul întrebării a „marilor modele 
dominante”, a teoriilor modernizării, a marxismului, a evoluţionismului 
radical, a creaționismului, a planificării, standardizării traiectoriilor in- 
dividuale, în contextul accelerării schimbărilor și înmulțirii urgenţelor”. 


Societăţile modernităţii pot fi considerate societăți ale bifurcaţiei, 
spune G. Balandier”. Bifurcaţia este o „răscruce”, locul unde se des- 
parte un drum. „Viaţa socială poate fi conceptualizată ca alcătuită din 
nenumărate fapte (happenings) [... ]. Majoritatea faptelor reproduc 
structurile sociale şi culturale fără schimbări semnificative. Evenimen- 
tele (events) sunt subcategorii relativ rare ale faptelor care transformă 
semnificativ structurile”. 


„Istoria este făcută din evenimente, iar sociologul este dezarmat în fata 
) 5 
lor”, constatau Mendras şi Forsé”... 


Sociologii americani au fost mai preocupați de eveniment și bifurcații 
datorită schimbărilor rapide ale societăţii lor, datorită complexificării 
tranziţiilor, riscurilor, evoluţiei rapide a ideilor. Aşa au apărut teorii 

despre schimbările mici, despre micile diferențe în cadrul unui proces care 
pot antrena variații importante ale sistemului în stadiile ulterioare. „Pen- 
tru anumite funcții şi anumite valori ale parametrilor, diferitele stări ale 
sistemului pot fi la fel de posibile, sistemul fiind astfel, indeterminat””. 


Bifurcaţiile sunt configuraţiile în care evenimente contingente pot 
fi sursa unor reorientări ale traiectoriilor individuale sau colective”. 
Într-un model simplu, traiectoria individuală e marcată de un eveni- 
ment şi se bifurcă, individul alegând o cale sau alta. Alegerea unei căi 
înseamnă renunţarea la celelalte. Vorbim de „eveniment” atunci când 
ne referim la o întâmplare, la un fapt remarcabil în viața particulară 
ori socială, care rupe continuitatea și perturbă modul de înţelegere a 
realității. Poate există tentaţia de a-l explica, de a-l face inteligibil, fo- 
losind scheme sau modele pre-existente, dar riscăm analogii false. În 
„momente critice”, individul nu mai este același ca înainte, adoptă noi 
atitudini, îşi face bilanţul, se reevaluează. Trecerea de la un statut la al- 
tul cere o punere la probă individuală, dar experienţele trecerii și inter- 
pretările lor sunt și socialmente structurate. Este importantă reflexivi- 
tatea persoanei asupra propriei traiectorii fără a neglija determinismul. 


Liniaritatea unei traiectorii nu există pentru cel care n-a aderat la ideile 
despre destinaţie și destin... 


Evenimentul se produce, pot fi închipuite posibile căi urmate, dar 
faptul de a o apuca pe una sau alta dintre căi este imprevizibil, spune 
Grosetti* (în cazul unui concurs se cunosc dinainte regulile jocului, 
ziua, ora desfăşurării, dar finalul este imprevizibil). Se poate ca produ- 
cerea evenimentului să fie prevăzută, dar nu și căile de urmat. Se poate 
să ştim despre un eveniment, despre ieșirile posibile, dar momentul 
producerii e imprevizibil (de exemplu, boala, șomajul, accidentul ru- 
tier)”. Deci, există situaţii previzibile (rutinele, secvențele de acţiune 
care se înscriu într-un cadru stabilit), secvențe imprevizibile care nu pro- 
duc schimbări structurale semnificative (un copil este orientat spre o 
filieră şcolară, dar în cele din urmă decizia e alta, conform aşteptărilor 
mai multor implicaţi), secvențe previzibile care produc imprevizibilitate 
(trecerea la stadiul de adult poate aduce multe lucruri imprevizibile în 
viaţa tânărului), mici schimbări graduale, previzibile, a căror acumulare 
poate duce la ireversibilități majore (de exemplu, conduitele adictive), 
schimbări graduale, rutiniere, care pot duce la schimbări bruşte dacă se 

depăşeşte un prag”. Oamenii caută să păstreze controlul în situațiile 
de incertitudine”. Dar incertitudinea are mai multe feţe (echivocul — 
incertitudinea în privinţa relaţiilor sociale, ambiguitatea — incertitu- 
dinea în privința semnificaţiilor, contingența — incertitudinea externă 
unui sistem dat). Oamenii construiesc strategii pentru a face față in- 
certitudinilor şi pentru a reduce riscurile. În „A propos du concept de 
Turning Point”, Andrew Abbott“ spune că unele evenimente sunt tur- 
ning points importante, care reorientează traiectoriile*!. Astfel, o cari- 
eră ar putea fi „descompusă” în traiectorii relativ rectilinii care o con- 
stituie, turning point-urile producând schimbări de direcţie. Vieţile 
indivizilor urmează, de obicei, un curs regulat, dar în unele momente 
se înscriu pe alte traiectorii (de exemplu, tinerii pot intra pe o traiec- 
torie stabilă, coercitivă, cu variaţii interne minore, dar presărată cu 
turning points: intrarea pe piața muncii, ocuparea unui post, constitu- 
irea unei familii etc. ). Cariera este conexiunea traiectoriilor cu inerție 
mai mare pe parcursul vieţii. Turning point-urile generează schimbări 
de direcție sau de regim, modifică parametrii; ele sunt corecții ale 
cursului vieţii”, dar numirea retrospectivă a unui eveniment ca fiind 
turning point poate fi făcută atunci când indivizii dau un sens deve- 
nirii lor. Putem concepe experienţa vieții ca o suită neîntreruptă de 
alegeri în răspântii (alegem între A şi B, apoi între A1 și A2 sau între 
B1 şi B2 etc.). „Alegerea este întotdeauna orientată de viitor şi antre- 
nează mai multe efecte decât trecutul mort”*?. Structura este conti- 
nuu repusă în act de către indivizii care comunică, interacționează. 
Fiecare acțiune singulară poate avea efect asupra structurilor. Structurile 
sunt puse în act de către indivizi. Dacă unul întreprinde o acţiune, tur- 
ning point-ul poate fi minor, iar structura poate rămâne invulnerabilă. 
Dacă turning point-ul minor este pe fază cu alte turning-points mino- 
re se poate produce o schimbare la nivelul structurii. Schimbarea este 
normală, dar obişnuinţele, educaţia în contextul structurilor, fac ca un 
număr substanţial de relaţii sociale să se reproducă. Structura socială 
este memoria procesualității sociale. Producerea unui viitor moment 
al vieţii sociale se face pe baza acestei structuri, a acţiunilor şi inter- 
pretărilor date lor. 


Sociologia americană a insistat să caute „legi ale funcționării Ameri- 
cii” (considerând că aceasta reprezintă societatea în general). Alte 
sociologii au insistat să afirme că istoria e o împlinire a logicii trecerii 

inerente de la stadiul religios la cel metafizic, de la solidaritatea mecani- 
că la solidaritatea organică, de la comunitate la societate datorită unor 
cauze. Declinul încrederii în „progres” s-a soldat cu eclipsarea teleolo- 
giei, fără ca aceasta să dispară cu totul... Am putea spune că „actuala 
criză” este rezultatul „dezintegrării feudalismului” — al „marilor des- 
coperiri geografice” europene — al marilor descoperiri economice — al 
marilor schimbări politice de după 1989 etc.? Teleologii ar spune că 
da, deși de-a lungul timpului au existat nenumărate alte posibilități de 
construcție a sistemului-lume, posibilități care, în momentele respec- 
tive, erau departe de a conduce spre emergenţa crizei actuale... Contrar 
galaxiilor, planetelor sau particulelor elementare, oamenii au un cuvânt 
de spus, pot acţiona asupra structurilor în care trăiesc, gândesc, simt, 
acționează. Oamenii pot schimba structurile... Theda Skocpol a scris 
States and Social Revolutions: A Comparative Analysis of France, Russia 
and China (1979) în care a urmărit evenimente care au constrâns și 
reconfigurat structurile sociale, deschizând calea unor transformări ul- 
terioare. Acţiunile sunt constrânse și abilitate de structurile constituti- 
ve ale societăţilor. Majoritatea reproduc structurile sociale și culturale, 
dar evenimentele schimbă structurile. În istorie sunt și rupturi bruște, și 
stabilitate. Procesele sociale mari pot fi transformate de micile alterări 
produse de procese sociale locale instabile. „Societăţile“, „formațiunile 
sociale”, „sistemele sociale” etc. sunt configurate și reconfigurate de 
acțiunile, de creativitatea şi opiniile oamenilor. 


Fiecare visează la o altă viaţă... Nu la „o lume mai bună și mai dreaptă”, 
ci la una mai puţin nedreaptă”. Socializarea primară, determinismele 
sociale şi angajamentele individuale fac să devenim ceea ce suntem. 
Din copii devenim adolescenţi, din adolescenţi adulți și apoi „persoa- 
ne în vârstă” etc. Parcursul poate părea nou fiecăruia, dar căile sunt 
deja repertoriate, chiar cu răscrucile și răspântiile prin care au trecut şi 
alții. „Sunt momente în dezvoltarea unui individ când trebuie să-și facă 
bilanţul, să se reevalueze, să revadă totul, spune Anselm Strauss. Chiar 
dacă o asemenea întreprindere e o chestiune personală, ea e sociali- 
zată şi socializantă [...], fiind mari şanse să aibă aceeași semnificație și 
pentru alte persoane aparţinând aceleiaşi profesii sau clase sociale”. 
Dar într-o bifurcaţie, spune M. H. Soulet, unde se deschid posibilități, 
alternative, se decontextualizează mijloace, resurse şi dispoziţii care 
pot fi ajustate prin recontextualizare“. Nu putem agrea „simplismul 

secvenţei ABC” (A -— starea anterioară, B — schimbarea de orientare, C 
- întoarcerea la o nouă stare de echilibru)... Chiar dacă ideea unui mo- 
ment declanșator al schimbării este interesantă, de fapt este vorba des- 
pre o oportunitate sesizabilă a posteriori, căreia îi reconstruim ulterior 
importanţa... La o răscruce, la o răspântie, dacă individul urmează o 
cale alternativă bine conturată în minte, atunci se pune doar problema 
deciziei de a continua traiectoria. Dar răspântia poate fi o criză identi- 
tară, şi atunci trecerea e de la o formă identitară la alta, de la o identi- 
tate veche, protectoare, la o alta în care nu știi încotro s-o apuci. Dacă la 
o răscruce nu știe încotro s-o ia, individul produce el un a ști încotro s-o 
ia şi atunci caută printre elementele sedimentate în timp care-l ajută să 
cântărească adecvarea resurselor, cadrele normative, regulile jocului... 
Atunci se întrerup rutinele sale cotidiene, se deschid posibilii, acţiunile 
întreprinse pot fi riscante în privinţa rezultatelor. Acțiunile în situații de 
incertitudine sunt creatoare de posibilităţi de acţiune, de finalizare şi de 
legitimare a lor. Producerea scopurilor este simultană cu cea a resurselor şi 
a fundamentării formelor şi a principiilor legitimității”. 


În multe societăți actuale, oamenii îşi pot reface viaţa şi chiar sunt 
încurajați să și-o re-facă. Unii vor să îndure suferința de a alege sin- 
guri, alții se feresc de libertatea de a-și construi, de a-și inventa singuri 
viaţa... Responsabilitatea traiectoriei vieţii unui individ cade întâi în 
sarcina părinților, a adulţilor apropiaţi etc. Individul poate negocia și 
el, ca să nu se simtă doar constrâns, ci şi abilitat. Intrarea pe o nouă 
traiectorie a vieţii presupune voinţa, dorința comunității, societăţii de 
a-l integra, dar și voința, dorinţa lui de a se integra... 


Nu ştim dacă incertitudinile vieții de astăzi sunt mai mari decât cele 
de acum o sută sau o mie de ani, dar știm că ele sunt legate de colapsul 
prezumțţiei că sporirea abilităților oamenilor şi societăților de a stăpâni 
natura, „lumea”, aduce „raiul pe pământ”... In modelul propus de Hei- 
semberg, omul nu este atotștiutor, atotputernic, deşi e coparticipant la 
(re)construcția societății, în timp ce incertitudinea persistentă, riscul 
fac parte din condiţiile (non) (re)cunoscute ale alegerilor, opțiunilor, 
posibilităţilor şi acţiunilor sale. Omul este ființă-în-lume, nu poate ieşi 
cu totul înafara ei... De la Herodot şi Tucidide, istoricii care au făcut 
„cronologia faptelor”, au legat fapte între ele pentru a identifica un fir 
al istoriei”. „Istoria metodică” a cerut re-constituirea faptelor. Dar nu is- 


EX CIVITAS EZA 


toricul este cel care triază și decide ce este un „fapt”, un „eveniment 
istoric” sau un simplu eveniment? 


Ceea ce se repetă cotidian, monoton, „incolor și inodor” din punct 
de vedere social, nu este eveniment (istoric). Evenimentul istoric iese 
din uniformitatea socialului, introduce o discontinuitate. Dar „ruptu- 
rile” în continuumul cotidian nu sunt la fel pentru toți indivizii şi toate 
grupurile unei societăți“. Pentru omul simplu, un botez, o nuntă, o 
înmormântare reprezintă evenimente foarte importante, sunt repere 
ale traiectoriei sale. Pentru un grup social, evenimente sunt cele care-i 
marchează viaţa (o pandemie, o tornadă, un tsunami). Timpul eveni- 
mentului este singular — într-un timp cu trecut, prezent şi viitor — și 


marchează un „înainte” şi un „după”*. 


Şi economiştii au vorbit despre fapte şi evenimente într-un timp cu tre- 
cut, prezent și viitor. De exemplu, Adam Smith considera că dinamica 
diviziunii muncii avea să provoace schimbări majore ale tehnicii, ale 
organizării muncii, ale formelor de producţie de-a lungul unui timp 
continuu, orientat, ireversibil, „neoclasicii” economiei au pus accent 
pe resurse şi pe folosirea lor, pe echilibrele economice, Marshall a con- 
siderat consumul generator de obișnuinţe şi preferinţe, iar Schumpe- 
ter a insistat asupra discontinuităţilor produse de progresul tehnicii 
şi tehnologiilor (alți economişti au fost atenți la „mediu”, la modul în 
care „piaţa” reglează totul, la puterea încrederii etc.). Demersul clasic 
se înscria în optica previziunii şi predictibilităţii (micile abateri de la 
traiectoria prevăzută inițial nu schimbă radical sistemul, nici traiecto- 
riile asemănătoare), dar aceasta nu însemna că toate comportamentele 
ulterioare puteau fi determinate, prevăzute, predictibile în viitorul în- 
depărtat... „Dependenţa de cărare” se referă la echilibrul care poate fi 
modificat de evenimente de mică importanţă, din timp în timp”. 


Este adevărat că suntem tentaţi să spunem că rezultatul este cheia ex- 
plicativă a procesului care l-a făcut să apară, dar ar trebui să scăpăm de 
iluzia că rezultatul reflectă procesele care-l produc. Polițistul, sociologul, 
istoricul, economistul ş.a. reconstruiesc intriga după eveniment, selec- 
tând fapte şi evenimente prin analiză regresivă, plecând de la rezultat. 
Ei spun că „faptele” şi „evenimente” s-au produs pentru a duce la acel re- 
zultat, deci fac greşeala presupoziţiilor istoriciste (că „istoria are sens 
determinat”, că rezultatul dă sens evenimentelor, că „e musai” să se 

ajungă acolo plecând de dincolo... ). Este hazardant să se ia un anumit 
punct de plecare sau de sosire și să se selecteze apoi „fapte” şi „eveni- 
mente” pentru a se construi o înlănţuire cauzală, uitând de cele „în care 
istoria a ezitat”, uitând de bifurcaţii, turnuri, răscruci, răspântii... 


Unii văd direcția, numai o direcție (care duce la democraţie, de exemplu), 
ca şi cum ar fi o traiectorie unică, o cale unică, situaţiile înlănţuindu-se, 
iar oamenii alegând doar ce duce spre rezultat”. Societatea industrială 
înscria individul în sfera productivă, în lumea muncii etc. şi acestea îi 
ofereau suport, protecţie. Viitorul era programat, timpul vieții era pre- 
vizibil, momentele parcursului vieții erau programate în etape, marca- 
te de „rituri de trecere”. Munca și familia răspundeau nevoilor capita- 
lismului industrial de stabilizare a indivizilor... 


Acum se produce o destandardizare a parcursului vieţii, oamenii fiind 
confruntaţi mereu cu incertitudini (să plec din ţară sau nu? să continui 
sau nu studiile? să rămân cu părinţii sau să plec de lângă ei? etc.). În 
aceste condiţii de incertitudine, unii fac „ajustări rutiniere” ca să scape 
de anxietatea rupturilor, să-și prezerve unitatea identitară... 


Dar se petrec multe fără să fie evenimente pentru nimeni... Destinatarul 
e cel care transformă un accident în eveniment cu sens, spune Etienne Tas- 
sin“. Ori gândim evenimentul ca venire a ceva dintr-un sens înţeles, 
dorit, aşteptat şi înscriem totul în destin, ori refuzăm să credem că ceea 
ce ne vine e cu destinaţie și atunci evenimentul nu-i altceva decât acci- 
dent... Deci a gândi evenimentul înseamnă că se întâmplă ceva, cel că- 
ruia i se întâmplă i se schimbă viața, motivul scapă explicaţiei raţionale, 
cauzale, nu putem folosi discursul justificativ a posteriori pentru a-l 
înţelege, fiindcă gândirea evenimentului se codetermină cu petrecerea 
lui... Dacă există o linie, o mişcare în direcția liniei și o separare a liniei 
în direcţii divergente, în acest caz, ceva se întâmplă cuiva care așteaptă 
ce i se întâmplă ca pe o confirmare şi își vede traiectoria bifurcată de 
evenimentul survenit. Dar răspântia înseamnă deschiderea de alterna- 
tive, continuarea traiectoriei, sau urmarea altor căi. Continuarea liniei 
este considerată normală, dar aceasta înseamnă să fi aderat la ideea că 
există linia și deplasarea de-a lungul liniei, deci înseamnă să fi aderat la 
o schemă teleologică... Modelul simplu este cel al liniei, al traiectoriei 
cu două sau mai multe direcţii care se deschid la răspântie. În fapt, la 
o răspântie se pot deschide nenumărate căi și atunci modelul complex 

este unul stelar... Putem sustrage evenimentul din metafora liniei care 
se bifurcă, dar fără a o pierde din vedere. Distingem între ceea ce nu 
depinde de noi, ceea ce depinde parțial de noi şi ceea ce depinde doar de 
noi, adică încercăm concilierea caracterului inevitabil a ceea ce ni se 
întâmplă independent de noi, cu ceea ce nu depinde decât de noi... 


Hannah Arendt concepe evenimentul ca fiind ceea ce survine şi ceea ce 
facem noi, în acelaşi timp”. Evenimentul este ruptură în ordinea cauza- 
lă, o singularitate nedeductibilă din ceea ce-l precede, dar e „în ordinea 
lucrurilor”... În ele însele, elementele totalitarismului (antisemitism, 
declinul statului-naţiune, expansiunea de dragul expansiunii etc.) nu 
sunt totalitare. Ele cristalizează (în condiţiile Republicii de la Weimar 
şi venirea lui Hitler la putere) ceea ce putea deveni un sistem totalitar. 
Iluzia retrospectivă decelează a posteriori logici cauzale în care apare ca 
inevitabil ceea ce s-a produs. Prin simplul fapt că s-a produs, realitatea 
proiectează umbra sa în trecutul care pare să fi preexistat sub forma po- 
sibilului. Evenimentul luminează propriul trecut, dar nu poate fi dedus 
din acel trecut. Evenimentul nu e ceea ce trebuie explicat, ci luminează 
ceea ce a avut loc... „Credinţa în cauzalitate este un mod de negare a 


libertăţii fiinţei umane de către istoric”, spune Arendt*. 


In loc de concluzie ... 


În cartea sa despre imperativul responsabilității, Hans Jonas arată că e 
nevoie de o nouă etică pentru a pricepe viitorul, într-o epocă în care 
alegerile noastre au consecinţe pe care nu le putem anticipa sau eva- 
lua“. Se poate ca alegerile pe care le-am făcut să ducă omenirea spre 
mari succese, sau spre catastrofe pe care le vom putea depăși, sau nu... 
Ne putem proiecta în viitor, putem să privim de acolo prezentul și din 
el să ne evaluăm viitorul. Dacă viitorul ar fi perfect previzibil și sigur, 
prezentul ar fi de netrăit... Certitudinea înseamnă moarte, spune Du- 
puy. Viitorul e construit, nu e o simplă continuare a trecutului. Noi 
construim, noi inventăm viitorul“. Văzut din prezent, viitorul este des- 
chis, iar prezentul privit din viitor poate contura drumul ce duce spre 
el... Putem alege, iar alegerile fac parte din destinul nostru. Viitorul îl 
facem, îl construim, îl fabricăm noi, deci lumea în care trăim este una 
dintre cele posibile... 

Note | 


" A vedea pentru a prevedea, a prevedea pentru a putea! 

De exemplu, cauzalitatea a fost definită ca relaţie raţională de deducere a efectului din 
cauză, cunoaşterea cauzei permițând prezicerea, previziunea efectului; cauzalitatea în- 
seamnă contiguitate și succesiune imediată, obiectele considerate cauză și cele consi- 
derate efect sunt contigue, se succed; dar cauzalitatea nu emană din lucruri, ci vine din 
experienţa, din abilitatea minţii de a constitui relaţii de asociere, combinate cu memo- 
rarea repetării asociaţiilor; o relaţie discretă între elemente incită la gândirea relaţiilor 
între ele — între A şi B, de exemplu - ca între cauză şi efect, dar această relaţie există 
doar dacă A este diferit de B şi direcția e dinspre A spre B, inducându-se astfel o ordine 
cronologică. 

3 Echilibrul nu este „punctul zero” de la care începe organizarea, ordinea, ci mai curând 
un efect aşteptat, intenţionat, dorit, ca rezultat, ca scop sau ca tendinţă. Echilibru stabil 
ar exista atunci când toate transformările posibile au avut loc şi orice altă devenire ar fi 
exclusă... 

*Prigogine I., Stengers I., Noua alianță, Editura Politică, Bucureşti, 1979. 

‘Van der Maren, J. -M., Méthodes de recherche pour l'éducation, Montreal/ Bruxelles, PUM 
- de Boeck, 1996. 

Dorin CIMPOEȘU 
l Destrămarea Coaliţiei Kozak 


D.C. — prof. univ. dr. în 
istorie. Autor al volumelor 
Guvernarea de centru-dreapta 
în Basarabia (Republica 
Moldova) 1998-1999 (2009); 
Restauraţia comunistă 
sovietică în Republica 
Moldova (2008); Republica 
Moldova, între România şi 
Rusia (Premiul Salonului 
Internaţional de Carte, 
Chişinău, ediţia a XIX-a, 
2010); Basarabia la un secol 
de la Marea Unire, 1991-2018 
(2018). Specialist în istoria 
contemporană a României, 
inclusiv a Basarabiei (1918 — 
prezent), profesor de istoria 
contemporană a românilor şi 
istoria instituţiilor româneşti 
contemporane. 


La 8 iunie 2020, se împlineşte un an de la con- 
stituirea coaliției politice, denumită Înțelegerea 
Politică Temporară (ÎPT), formată din Blocul 
ACUM şi PSRM - două formaţiuni politi- 
ce cu ideologii și programe diametral opuse. 
Aceasta a fost înființată cu scopul depășirii 
gravei crize politice, rezultată după alegerile 
parlamentare din 24 februarie 2019, şi sub 
presiunea marilor puteri (UE, SUA și Rusia). 
Noua coaliție a instalat Guvernul Sandu, un 
cabinet minoritar, în a cărui componenţă au 
intrat, în mare majoritate, doar membri ai 
Blocului ACUM, susținut parlamentar de 
PSRM. 


Din păcate, după cum rezultă și din denumi- 
re, coaliția a avut o viaţă foarte scurtă, de circa 
S luni, aceasta fiind desfiinţată la 12 noiem- 
brie 2019, în urma demiterii Guvernului Maia 
Sandu printr-o moţiune de cenzură inițiată 
de deputaţii socialişti, care au dorit să acapa- 
reze întreaga putere și să readucă Republica 
Moldova în sfera de influență a Federaţiei 
Ruse. 


În cele ce urmează, autorul prezintă o analiză 
a evoluţiilor politice de la Chișinău, care au 
dus la destrămarea coaliţiei, înlăturarea de la 
putere a forțelor pro-europene şi deturnarea 
Republicii Moldova din drumul spre UE. 

Guvernul își asumă răspunderea pe un proiect de lege 


privind numirea procurorului general 


În luna septembrie 2019, Parlamentul a schimbat criteriile de numire a 
procurorului general. Pe baza acestora, la 6 noiembrie 2019, Guvernul 
Sandu a adoptat un proiect de lege care prevedea modificarea regulilor de 
selectare a candidaţilor la funcţia de procuror general. Potrivit documen- 
tului, prim-ministrul îşi aroga dreptul de a selecta cel puţin doi candidați 
pentru funcţia de procuror general, urmând ca, ulterior, lista acestora să fie 
transmisă Consiliului Superior al Procurorilor (CSP) care, la rândul său, o 
înainta şefului statului pentru numirea unuia dintre ei în funcţia de procu- 
ror general. „Sunt gata să-mi asum această răspundere pentru a identifica 
lista candidaţilor la funcţia de procuror general, candidaţi în care să avem 
încredere că sunt oameni oneşti care vor lucra doar pentru cetățeni, în con- 
formitate cu legea”, declara premierul Maia Sandu. 


La 8 noiembrie 2019, premierul Maia Sandu și-a asumat răspunderea, în 
plenul Parlamentului, pe proiectul pentru modificarea Legii Procuraturii. 
În discursul susținut, cu acest prilej, Maia Sandu declara: „Nu pot sta 
cu mâinile în sân să urmăresc cum instituţiile statului își găsesc câte un 
stăpân nou. Am căutat să fim corecţi, incluzivi până acum - și unde am 
ajuns? De fiecare dată s-a intervenit. S-au găsit metode, trucuri ingenioa- 
se, scheme şi șiretlicuri. Da, noi am făcut anumite compromisuri. Le-am 
făcut pentru a reuși să îndeplinim obiectivul principal — o procuratură 
independentă, o justiție adevărată. Lupta pentru procurorul general este 
ultima redută. În această preselecție nu pot admite niciun derapaj — ro- 
lul procurorului general este prea important pentru sistemul justiţiei, iar 
ingerințele rău intenționate ne pot costa pe toți, pe cetățenii Republicii 
Moldova, prea mult”. 


„Voi identifica şi verifica personal oameni onești, curajoşi şi bine 
intenţionaţi și îi voi propune Consiliului Superior al Procurorilor. Eu voi 
da socoteală în fața oamenilor, de aceea sunt cea mai interesată ca ur- 
mătorul procuror să se subordoneze doar legii și Constituţiei, nu unui 
stăpân. Angajamentul meu este să avem un procuror liber”, a precizat 
Sandu. 


La scurt timp după discursul premierului, deputatul PSRM Vasile Bolea, 
a anunţat că partidul din care face parte a depus o moţiune de cenzură 

împotriva Cabinetului de miniștri care, potrivit legislației, urma să fie 
examinată și dezbătută de Legislativ în termen de trei zile. 


Socialiștii considerau că noua lege privind numirea procurorului general 
punea în pericol independenţa procuraturii și politiza această instituţie. 
În același timp, partenerii de coaliție respingeau și decizia guvernului de 
a modifica, prin angajarea răspunderii, procedura de desemnare a pro- 
curorului general”. 


Moţiunea de cenzură împotriva Guvernului Sandu 


La 11 noiembrie 2019 a fost dezbătută moţiunea de cenzură împo- 
triva Guvernului în Comisia juridică, numiri şi imunităţi, în absența 
reprezentanţilor Blocului ACUM. Au participat doar membrii comisiei 
din partea PSRM și PDM, care au acordat un aviz consultativ documen- 
tului. Deputaţii Blocului ACUM au boicotat şedinţa comisiei pe motiv 
că regulamentul Parlamentului nu prevede necesitatea adoptării unui 
aviz din partea comisiei respective pentru dezbaterea moţiunii de cen- 
zurăs. 


Pentru depășirea crizei politice, creată de depunerea moţiunii de cenzu- 
ră, ambele componente ale coaliției de guvernământ au înaintat unele 
propuneri, fiecare ţinând cont de propriile interese. 


Astfel, grupul parlamentar al socialiștilor i-a cerut premierului Maia 
Sandu să-și retragă asumarea răspunderii pe noua lege a procuraturii şi să 
aducă acest proiect în dezbaterea normală a Legislativului. „PSRM reite- 
rează aceeași idee pe care am lansat-o săptămâna trecută: unica ieşire din 
această criză politică este retragerea proiectului de asumare a răspunde- 
rii. În caz contrar, la următoarea ședință a Parlamentului va fi examinată 
moţiunea de cenzură”, ameninţa deputatul Vasile Bolea. 


La rândul său, prim-ministrul Maia Sandu a venit cu o soluţie pentru 
situaţia creată, pe care a calificat-o ca fiind un „impas politic” „Suntem 
în impas politic. Pentru continuarea reformelor începute de guvern cre- 
dem că este important ca actualul cabinet să rămână în funcţie. Dacă 
declaraţiile PSRM cu privire la dorinţa de a menţine majoritatea parla- 
mentară și acest guvern sunt adevărate, atunci vin cu o propunere pen- 
tru a ieși din acest impas. După intrarea legii în vigoare, pentru a activa 

mecanismul nou de preselectare a candidaților și retragerea moţiunii de 
cenzură, noi vom expedia legea pentru care ne-am asumat răspunderea 
spre expertizare Comisiei de la Veneţia. Îmi asum angajamentul public 
să nu expediez lista scurtă de candidaţi către CSP înainte de a primi avi- 
zul Comisiei de la Veneţia asupra acestei legi. Astfel, guvernul va putea 
să-şi continue activitatea”, a declarat Maia Sandu. 


În criza politică din Republica Moldova intervine și Ambasada SUA la 
Chișinău, care cere liderilor politici să găsească un consens politic cât mai 
urgent. „Statele Unite susțin eforturile prim-ministrului Maia Sandu, ale 
preşedintelui Igor Dodon, dar și ale coaliției de guvernare să treacă peste 
actualul impas politic. Reformele critice pentru dezvoltarea democratică 
a Republicii Moldova au fost prea mult amânate. În calitate de prieteni ai 
Moldovei, cerem liderilor politici să găsească un consens cât mai rapid, 
care să păstreze calea țării de reformare a justiţiei și să permită guvernu- 
lui să lucreze pentru a îmbunătăți viața tuturor moldovenilor”5, se arăta 
în mesajul reprezentanței diplomatice americane. 


Demiterea Guvernului Maia Sandu și destrămarea 
coaliției majoritare 


În preziua discutării moțiunii de cenzură în Parlament, a avut loc o 
şedinţă operativă a Cabinetului de miniștri, în cadrul căreia prim-minis- 
trul Maia Sandu i-a anunţat pe colegii săi că executivul pe care îl condu- 
ce, probabil, va cădea în urma trecerii moţiunii de cenzură, lucru recu- 
noscut de Vladislav Kulminschi, consilierul premierului în probleme de 
politică externă. 


În acest context, premierul a cerut miniștrilor săi să pregătească rapoarte 
cu realizările din cele S luni de guvernare pentru a fi prezentate opiniei 
publice, cu ocazia dezbaterii moţiunii de cenzură, dorind astfel să ara- 
te că demersul socialiștilor de a înlătura guvernul nu este oportun, iar 
acuzaţiile acestora potrivit cărora executivul nu a făcut nimic erau ne- 
fondate”. 


Dezbaterile parlamentare pe marginea moţiunii de cenzură și votarea 
acesteia au fost programate pentru dimineaţa zilei de 12 noiembrie 
2019. Ele au fost precedate de discursul prim-ministrului Maia Sandu, 

după care, timp de aproximativ o oră, premierul a răspuns întrebărilor 
deputaților, iar ulterior au fost rostite alocuţiuni de către președinții gru- 
purilor parlamentare. 


Prim-ministrul şi-a început discursul cu reproşuri dure, adresate atât par- 
tenerilor de coaliție, cât şi deputaţilor opoziţiei: „Am înțeles că sunteți 
împotriva oamenilor acestei țări, pentru că aţi uitat că trebuie să slujiți 
poporul. Şi nici măcar nu aveţi curajul să vă asumaţi această răspundere 
şi acest vot. Sunteţi atât de lași, încât nu puteţi să spuneți pe față că votaţi 
împotriva guvernului pentru că vă este frică de justiția adevărată. Astăzi 
nu aţi trădat doar un guvern care apără interesele oamenilor. Aţi trădat 
fiecare cetăţean care îşi punea speranţele că în curând se va face dreptate 
şi se va trăi mai bine. Prea mulți dintre voi au trădat acest popor de mul- 
te ori — când sărăceaţi țara prin scheme, când l-ați susținut orbește pe 
Plahotniuc, când ne-aţi alungat rudele și prietenii în afara țării, când v-aţi 
supus justiţia şi instituţiile pentru a vă acoperi abuzurile. Sau când aţi 
închis ochii și ați permis ca aceste lucruri să se întâmple”. 


Discursul acuzator şi moralizator al premierului a continuat, astfel: 
„Când Guvernul a oprit schemele de corupţie din care vă hrăneaţi ilegal 
ani la rând, v-aţi speriat. Când guvernul a pus punct licitaţiilor dubioase 
din care extrăgeaţi venituri grase, necuvenite, v-aţi speriat. Când guver- 
nul a început să facă regulă în vamă, v-aţi speriat. Când guvernul s-a an- 
gajat să găsească un procuror general care să bage hoţii la închisoare în 
loc sa execute comenzi politice, v-aţi speriat atât de tare, încât vreţi să daţi 
jos guvernul. Aţi uitat însă un lucru important — puterea acestui guvern 
este în oameni. Acești oameni au dat jos o dictatură. Ei vor da jos pe ori- 
cine le încalcă voinţa”. 


Şeful guvernului a precizat că moţiunea depusă de socialişti se bazează pe 
informaţii eronate, respingând acuzaţiile acestora că situația economică 
din ţară s-a înrăutățit în ultima perioadă. „Singura înrăutăţire a situaţiei 
economice este pentru cei cărora li s-au oprit schemele de corupție”, a 
arătat Maia Sandu. 


„Ne-am apucat de lucru imediat şi am îndeplinit în două luni toate an- 
gajamentele de finanțare externă pe care precedențţii nu le-au îndeplinit 
în 3 ani. Am adus în ţară asistenţă financiară în valoare de peste două 
miliarde de lei. Aceşti bani au fost acordaţi de partenerii internaționali 

pentru cetățenii Moldovei, cu încrederea că guvernul îi va administra co- 
rect și transparent”, a specificat Sandu. Premierul a mai declarat că dacă 
executivul va fi demis, ar putea fi oprite finanţările promise de partenerii 
de dezvoltare. 


La finalul discursului său, Maia Sandu a spus: „Aţi fi preferat un guvern 
docil, orb la scheme. Vă sperie un guvern care acționează, de ce aţi vrea 
să scăpaţi de noi? Nu v-aţi săturat de scheme? Nu va place justiţia libera- 
lă, ci preferaţi averile”!*. 


Apoi, s-a trecut la votarea moţiunii de cenzură, care s-a făcut în mod des- 
chis, la vedere, prin ridicarea mâinii. Guvernul Maia Sandu a fost demis 
prin votul a 63 de deputaţi ai PSRM şi PDM. Parlamentarii Blocului 
ACUM au votat împotrivă, iar cei ai Partidul ŞOR s-au abținut. 


Pe timpul dezbaterilor parlamentare privind moţiunea de cenzură, în 
fața clădirii Parlamentului mai mulți simpatizanți ai Blocului ACUM 
au manifestat pentru susținerea Guvernului Sandu, lucru anunțat de li- 
derii acestuia cu o zi înainte. Protestatarii au scandat lozincile Sustinem 
Guvernul Maia Sandu!, Guvern pentru popor!, Dodon trădătorul!, Vrem 
justiție corectă!, Moldova nu se vinde! 5. 


În cei douăzeci și opt de ani de regim post-totalitar, acesta a fost cel de-al 
patrulea guvern demis prin votul de neîncredere al Parlamentului, după 
altele trei, conduse de Ion Sturza, Vlad Filat şi Valeriu Streleţ. 


Instalarea guvernului minoritar socialist 


În aceeași zi în care a fost demis Guvernul Sandu, președintele Igor 
Dodon a transmis un mesaj cetățenilor privind situaţia creată și, mai ales, 
modalităţile de a depăși criza politică și de a evita alegerile anticipate. 


Şeful statului a găsit cauzele crizei politice în ,... iresponsabilitatea, 
ambițiile personale și imaturitatea unor politicieni, care pun din nou la 
grea încercare Republica Moldova, atunci când ţara are nevoie mai mult 
ca oricând de o alianță de guvernare stabilă...” și care ,... calcă în picioare 
un acord politic asumat public și neglijează înțelegerile”!€. 


Mai mult, acesta a învinuit-o în mod direct pe Maia Sandu, declarând 
Că „...în realitate asistăm la o autodizolvare planificată a guvernului, prin 

provocarea intenționată, forțată și premeditată a demisiei guvernului 
de către deja fostul prim-ministru Maia Sandu. Dumneaei a provocat 
intenţionat căderea întregului Cabinet de miniștri și criza din Coaliția 
de guvernare, inclusiv pentru a distrage atenţia cetăţenilor de la politi- 
cile economice și sociale eronate, ineficiente, din ultimele cinci luni. În 
afară de promisiuni peste promisiuni, Maia Sandu n-a fost capabilă să 
ofere practic deloc rezultate și, prin urmare, a vrut să distragă atenţia de 
la această rușine”!?. 


În ceea ce priveşte soluţiile pentru depășirea crizei politice, Igor 
Dodon a avansat două propuneri: „Consider vital ca deputaţii din 
actuala majoritate parlamentară să meargă mai departe împreună, să 
facă imediat o propunere cu privire la desemnarea unui nou premier, 
să identifice o candidatură bună, pe care să o pot înainta în următoa- 
rele zile. Voi accepta imediat o candidatură propusă de majoritatea 
parlamentară PSRM-ACUM, desigur că alta decât premierul demis, 
care, însă, ca lider al alianţei, poate să contribuie în continuare la im- 
plementarea reformelor și la buna funcționare a coaliției de la gu- 
vernare”! 
decât dorința de a menține stabilitatea... voi propune un prim-minis- 
tru din afara politicii, un profesionist cu o echipă guvernamentală de 
tehnocrați, capabil să preia rapid activitatea guvernamentală și să o 
gestioneze eficient”!?. 


8; „În cazul în care orgoliul unor politicieni va fi mai mare 


În finalul mesajului său, preşedintele a anunţat că pe 13 noiembrie 2019 
va organiza consultări cu grupurile parlamentare „... pentru a vedea ce 
soluţii au şi pentru a le comunica propunerile mele de depășire rapidă a 
crizei" 


O poziție asemănătoare cu cea a lui Igor Dodon a avut și Zinaida 
Greceanii, președintele Parlamentului și liderul PSRM, care a declarat 
că va invita Blocul ACUM la negocieri pentru a constitui o nouă majo- 
ritate, cu următoarele condiţii: schimbarea structurii guvernului și pro- 
punerea unui candidat pentru funcţia de prim-ministru, alta decât cea a 
Maiei Sandu. În cazul în care Blocul nu va fi de acord cu acestea, atunci 
socialiștii vor accepta orice candidatură venită din partea președintelui. 
În context, aceasta a precizat că socialiștii nu vor face o nouă coaliție cu 
alte partide politice, ci numai cu Blocul ACUM”. 

Consultările politice iniţiate de preşedintele Igor Dodon, doar într-o sin- 
gură rundă, în cursul zilei de 13 noiembrie 2019, nu au dus la niciun 
rezultat în privinţa creării unei noi majorităţi parlamentare, deoarece li- 
derii Blocului ACUM nu au acceptat condiţiile puse de PSRM, ci s-au 
pronunțat pentru alegeri anticipate”. 


Pentru a depăși criza politică și a evita alegerile anticipate, şeful statului 
a impus un guvern minoritar, tehnocrat, format îndeosebi din consilieri 
prezidenţiali, în mare parte proveniţi din rândurile PDM, fost partid de 
guvernământ. Postul de prim-ministrului i l-a încredinţat lui Ion Chicu, 
fost ministru al finanţelor în Guvernul PDM, condus de Pavel Filip, 
iar apoi, din luna iunie 2019, consilier al lui Igor Dodon în domeniul 
finanţelor publice. Prin această manevră politică, preşedintele a asigurat 
şi sprijinul parlamentar al democraţilor pentru guvernul său minoritar. 


De altfel, încă din timpul dezbaterilor parlamentare pe marginea 
moțţiunii de cenzură, Dumitru Diacov, liderul deputaţilor democrați, 
declarase că „... PDM nu intenţionează să creeze o coaliţie cu nimeni 
din actualul Parlament, însă nu exclude că ar putea purta discuţii despre 
susținerea unui guvern minoritar, în cazul în care executivul condus de 
Maia Sandu va cădea”*. 


Guvernul minoritar a fost instalat pe data de 14 noiembrie 2019, la numai 
două zile de la demiterea Cabinetului fostei coaliții PSRM-ACUM şi la 
mai puţin de 24 de ore de la desemnarea lui Ion Chicu pentru funcția de 
prim-ministru, ceea ce arată că, de fapt, totul a fost premeditat de către 
preşedinte şi socialiști, asumarea răspunderii premierului Maia Sandu 
fiind doar pretextul înlăturării executivului și destrămării majorității par- 
lamentare. 


Acest lucru este confirmat și de o declaraţie anterioară a lui Igor 
Dodon, făcută la postul de televiziune Moldova 1, potrivit căreia 
„... dacă guvernul condus de Maia Sandu nu ar fi picat pentru inițiativa 
asumării de răspundere pe modificarea Legii procuraturii, atunci execu- 
tivul oricum ar fi plecat, pentru refuzul de a indexa pensiile, pentru ni- 
velul mare al criminalităţii, pentru probleme în economie, totul era deja 
pregătit”. 


Parlamentul a acordat vot de încredere Guvernului Chicu cu sprijinul a 
62 de deputați socialişti şi democrați, cu unul mai puțin decât la votarea 

moțiunii de cenzură. Deputaţii Blocului ACUM, condus de Maia Sandu 
şi Andrei Năstase, trecut în opoziţie, au părăsit sala de ședințe înainte de 
vot, iar cei din Partidul Şor s-au abținut, pronunţându-se pentru alegeri 
anticipate”. 


În mesajul adresat cu ocazia învestiturii, Ion Chicu a declarat că gu- 
vernul său este unul minoritar, de tranziție, până la următoarele alegeri 
prezidenţiale: „Considerând statutul de guvern minoritar, instituit în 
scopul redresării situației precare în majoritatea domeniilor vieţii soci- 
al-economice din Republica Moldova, orizontul de timp se limitează la 
perioada de până la alegerile prezidenţiale din toamna anului 2020”. 


IPT, o creație a occidentalilor, 
jucată la cacialma de Moscova 


Faptul că alianța politică dintre Blocul ACUM şi PSRM, catalogată de 
unii drept „contra naturii” şi denumită de alţii „Alianța Kozak”, a fost o 
creaţie externă nu mai este acum niciun secret pentru nimeni. Tot atât 
de cunoscut este şi faptul că, în condiţiile unei crize politice prelungite, 
survenite după alegerile parlamentare din februarie 2019, înlăturarea de 
la putere a lui Vlad Plahotniuc și a partidului său, PDM, era o necesitate 
sine qua non pentru evoluţiile politice ulterioare din Republica Moldova. 


La fel de cunoscut era și interesul comun, al SUA și UE, pe de o parte, și 
al Rusiei, pe de altă parte, de a rezolva această problemă, deși obiectivele 
urmărite de acestea erau absolut diferite. 


Toate aceste lucruri aveau să fie recunoscute de protagoniștii creării alianței 
respective, abia după înlăturarea de la putere a Guvernului Sandu și destră- 
marea coaliției nănăşșite de cele trei puteri. Întâiul a fost vicepremierul rus 
Dmitrii Kozak care, cu prilejul primei vizite a prim-ministrului lon Chicu 
la Moscova, declara, la 21 noiembrie 2019, următoarele: „A fost o situaţie 
când trebuia urgent să se ia o decizie pentru a depăși criza politică profun- 
dă din Republica Moldova. Am propus o opţiune de soluţionare, atunci 
când a fost creată o coaliție pentru decriminalizarea țării... ”. 


Apoi, a venit rândul lui Dereck J. Hogan, ambasadorul SUA la Chișinău, 
care preciza că retragerea lui Plahotniuc a fost decisă de o înțelegere a 
Washingtonului cu Bruxelles-ul, fără vreo implicare a Moscovei: „Noi 

nu am consultat Rusia în acest sens, nu a fost nicio înțelegere între 
Washington și Moscova”. 


Controversele dintre cei doi demnitari, rus şi american, sunt alimentate de 
afirmaţiile lui Johannes Hahn, fost comisar al UE pentru politica de veci- 
nătate și cele ale președintelui german, Frank-Walter Steinmeier, care lasă 
să se înțeleagă că ar fi existat o înţelegere între SUA, UE și Rusia privind 
înlocuirea guvernării PDM cu cea a alianţei Blocul ACUM-PSRM”. 


Indiferent de aceste dispute referitoare la rolul, mai mic sau mai mare, al 
uneia sau alteia dintre cele trei puteri în schimbările politice produse la 
Chişinău, în luna iunie 2019, cert este faptul că, direct sau indirect, toate 
au contribuit la realizarea acestora. Și nici nu se putea altfel, deoarece 
Moscova îi avea în subordine, și încă îi are, pe președintele Igor Dodon 
şi PSRM, iar SUA şi UE exercitau influență asupra liderilor Blocului 
ACUM. Or, aceste două forțe politice, cu interese diametral opuse, tre- 
buiau aduse împreună, la masa tratativelor, şi numai patronii lor puteau 
să facă acest lucru, fapt confirmat de evoluţia ulterioară a evenimentelor 
politice din Republica Moldova. 


Ceea ce n-au înțeles SUA și UE la acea vreme, și aici intervine cacealma- 
ua rusească, a fost perfidia Moscovei, care s-a folosit de cele două pu- 
teri occidentale pentru a-l înlătura de la putere pe Plahotniuc și PDM, 
cunoscuţi pentru politica lor antirusească, şi aducerea la conducerea 
Republicii Moldova a PSRM, lacheul rușilor, cu sprijinul temporar al 
Blocului ACUM, care avea să fie înlăturat, ulterior, după ce democraţii 
şi-au fi făcut curat în propriul partid, în urma excluderii adepților fostului 
lor lider. Că lucrurile au stat așa o recunoaște însuși Dimitri Kozak, care 
a declarat: „Am înţeles că o astfel de coaliție nu poate fi durabilă. Mă mir 
chiar că aceasta s-a menţinut aproape șase luni şi am lucrat împreună”. 


De altfel, evenimentele ulterioare au confirmat acest lucru: Igor Dodon 
şi socialiștii au folosit pretextul asumării răspunderii pentru demiterea 
Guvernului Sandu și destrămarea coaliției de guvernământ, doar după 
S luni de la preluarea puterii; au instalat un guvern minoritar, la numai 
48 de ore, cu sprijinul PDM, ceea ce arată că totul a fost premeditat; iar, 
apoi, au constituit o alianță cu democraţii, după alte 4 luni (16 martie 
2020), asigurându-şi monopolul puterii până la următoarele alegeri par- 
lamentare. 

Prin acest machiavelism politic, Rusia a fost singura dintre cele trei pu- 
teri care a câștigat, deoarece și-a impus controlul total asupra Republicii 
Moldova, întorcând-o din drumul ei spre UE şi readucând-o, cel puţin 
pentru următorii trei ani, în sfera ei de influență. 


Note | ! Agenţia Informațională de Stat Moldpres, 6 noiem- 
brie 2019. 


? Ibidem, 8 noiembrie 2019. 
* Ibidem. 
*www.europalibera.org, 8 noiembrie 2019. 


> Agenţia Informațională de Stat Moldpres, 11 noiem- 
brie 2019. 


6 Ibidem. 

Vlad MISCHEVCA 


Manuc Bey - personaj secret al 
culiselor Păcii de la București din 1812 


VI.M. — cercetător ştiinţific 
coordonator la Institutul 
de Istorie (Chişinău), dr. 
conf. cercet. (Associate 
professor, Ph.D); membru 
al Comisiei Naţionale de 
Heraldică (din 1995; primul 
președinte); Laureat al 
ediţiei a IV-a (2019) a Galei 
Premiilor TVR MOLDOVA 
„Români pentru români” 
Premiul pentru promovarea 
istoriei neamului. Domenii 
de competenţă: istoria 
relaţiilor internaţionale 

din sud-estul Europei 
(sec. XVIII — încep. sec. 
XIX); genealogia domnilor 
fanarioți; vexilologie 
heraldică; raporturi istorice 
româno-elene. Semnează 
13 monografii, publicate 

la Chişinău, Bucureşti, laşi, 
Atena, Salonic. 


Istoricii au constatat că unul din actorii mai 
puţin developaţi ai evenimentelor legate de 
Războiul ruso-turc din 1806-1812, implicați 
în acţiunile politico-diplomatice, care au fă- 
cut trafic de influență asupra negocierilor 
ruso-otomane a fost influentul şi bogatul 
Manuc (Emanuel) Mirzaianţ (existând di- 
ferite variante ortografice ale numelui său: 
Mirzaian, Mârzaian, Manuc bey ş.a.), de ori- 
gine armeană, cunoscut în epocă cu numele 
de Manuc Bey. 


Manuc Bey (fiul lui Mardiros Mirzaian şi 
al Mamilei Hamum Oglu: 1769-1817), 
începându-și cariera ca un negustor de la sud 
de Dunăre, a sfârșit fiind cavaler al Ordinului 
„Sfântul Vladimir” (gradul III), consilier de 
stat al Rusiei (echivalând cu gradul de gene- 
ral), informator al diplomaţiei ruse, bancher 
şi latifundiar cu ambiţioase planuri economi- 
ce în Basarabia și nu doar... Pentru activitatea 
sa în Ţara Românească i s-a acordat rangul de 
serdar (1802) şi paharnic (1803). Către 1808 
construieşte la Bucureşti renumitul său han, 
compus din subsol, parter şi etaj. La subsol se 
găseau 15 pivnițe boltite; la parter se aflau 23 
de prăvălii, 2 saloane mari, 10 magazii, 16 ca- 
mere de servitori și bucătari, 4 odăi laterale şi 

Manuc Bey Mirzaian (1769-1817) 


un tunel în care încăpeau 500 de persoane; la etaj se aflau 107 odăi pen- 
tru locuinţe şi cantoare. În mijlocul curţii, pavată cu piatră de râu, se afla o 
cafenea cu toate dependinţele ei și o grădina cu fântână arteziană”. 


Pentru serviciile aduse Imperiului Otoman, în 1807 i s-a acordat ran- 
gul de mare dragoman al Porții (pentru prima oară această funcție 
s-a încredințat unui nefanariot), în 1808 -— titlul de bei (principe) al 

Moldovei, care s-a dovedit a fi, de facto, unul onorific (nu a deţinut vreo 
domnie în Principate). Ulterior, titlul de „bei” adică cel de „prinț” nu 
i-a fost confirmat în Rusia. Doar urmașii lui Manuc Bei din Basarabia 
s-au înnobilat” prin încheierea unor mariaje cu descendenţi/descen- 
dente de viță aristocratică?. 


Interesul cititorilor față de acest personaj neordinar este unul perma- 
nent și de durată lungă. Practic, încă din timpul vieţii sale tumultoase, 
deși scurte (moare subit la doar 48 de ani), el a atras atenția contem- 
poranilor. Dovadă sunt și mulțimea de publicaţii consacrate vieţii și 
activităţii vestitului armean. lar Conferinţa internațională cu ocazia 
aniversării a 200 de ani de la moartea lui Manuc Bey Mirzaian (1769- 
1817), organizată de Academia de Științe din Armenia (Erevan, 10-11 
iunie 2018), a reiterat necesitatea elucidării diferitor aspecte ce rămân 
încă necunoscute sau sunt mitologizate în istoriografie“. O frumoasă 
expoziţie a Muzeului Municipiului București „Manuc Bey, negustor 
şi diplomat”, însoţită de publicarea unui album al exponatelor și do- 
cumentelor din fondurile muzeului, expuse în 2005, a adus o nouă 
contribuţie la prezentarea acestei originale personalități din trecutul 
nostru comun“. 


Despre biografii lui Manuc Bey sau autorii care au abordat în treacăt 
viaţa şi activitatea acestuia se poate de spus că sunt destul de mulți, din 
mai multe țări, cu scrieri în limbile armeană, română, rusă, franceză 
ș.a. Astfel, putem constata că negustorul, zaraful şi diplomatul poliglot 
(cunoștea vreo duzină de limbi) Manuc Bey a beneficiat de o bogată 
bibliografie istorico-literară din care se vede lesne că a exercitat, de cele 
mai dese ori din umbră, acţiuni politico-economice cu un impact asu- 
pra evenimentelor derulate în Principatele Române, Rusia și Imperiul 
Otoman. Totodată, rămân încă destule aspecte mai puţin cercetate şi 
multe documente neexplorate, care ar reîntregi cunoașterea acestei fi- 
guri complexe și controversate“. În cele ce urmează vom evidenția doar 
unele laturi ale activității diplomatice a vestitului Manuc Bey, legate de 
semnarea Tratatului de pace ruso-turc de la 16/28 mai 1812, în con- 
textul traficului de influență. 


În ajunul declanșării Războiului ruso-turc din 1806-1812, se crede că 
domnul "Ţării Românești Constantin Ypsilanti l-a implicat pe Manuc 
Mirzoian în afacerile politice şi l-a susținut în demersurile sale, nemij- 

locit la Petersburg, caracterizându-l drept „o persoană utilă pentru in- 
teresele principatului meu și îndrăznesc să afirm că și pentru cele ale 
majestăţii sale” Drept urmare, Manuc Bey a devenit supus rus în 1806, 
fiind ajutat de Constantin Ypsilanti şi Ipolit Bolkunov (consulul Rusiei 
la laşi). Astfel, el primise în mod secret pașaport de supus al Imperiului 

Rus pe numele lui „Manuc Mardirosov din Erivani”, ceea ce însemna 
că automat se afla sub ocrotirea Rusiei”. În octombrie 1807, Manuc a 
fost numit mare dragoman al Porții, iar în septembrie 1808 a obţinut 
„demnitatea de bei sau principe al Moldovei”*. După cum avea să scrie 
mai târziu însuşi Manuc: „Toate aceste servicii ale mele le cunoștea 
foarte bine sultanul Mahmud (Mahmud II, 1808-1839, n.n.), care a 
poruncit atunci marelui vizir ca să-mi fie conferit titlul de domn (bey) 
al Moldovei și al Ţării Românești, şi o să fiu numit Manuc bey, deoare- 
ce, a spus, i-am decernat onoarea beyatului..., guvernul turc mi-a con- 
ferit titlul de dragoman al Porții, care se cheamă Divan-i humayum tergi 
manligi, şi la turci este un rang corespunzător celui pe care îl au pașalele 
cu 2 tuiuri, adică rangul de locotenent general, și am fost însărcinat 
cu politica europeană și mi s-a dat permisiunea deplină ca să deschid 
corespondenţa ambelor părţi, adică a turcilor și a rușilor, pentru a exe- 
cuta imediat cele necesare. Și astfel, în aceste vremuri, am adus pe toate 
căile serviciile mele în folosul Imperiului rus...” 


A făcut parte din societatea politică secretă numită „Prietenii din 
Rusciuk”, în fruntea căreia se afla Mustafa Pașa Bairaktar (1765-1808). 
Creată la Rusciuk (Rusçuk, Ruse din Bulgaria) în 1807 organizaţia ur- 
mărea scopul să îndrepte Imperiul Otoman pe calea modernizărilor 
europene. Iar când Mustafa Bairaktar devine mare vizir (28 iulie 1808) 
şi „a început să caute o pace cu Rusia, fără mijlocirea altor state” abilul 
armean a fost însărcinat să facă pregătirile necesare în această privință 
şi să intre în corespondenţă cu prințul Al. Prozorovski, comandantul 
Armatei de la Dunăre". 


Prin scrisoarea din 22 septembrie 1808 Mustafa Paşa comunică lui 
Manuc Bey despre desemnarea înaltului titlu de „Prinţ al Moldovei” 
pentru „serviciile importante aduse Sublimei Porți privind repararea 
fortărețelor de pe malurile Dunării şi aprovizionarea trupelor imperi- 
ale”, precum şi pentru zelul „arătat în afacerile imperiului ...”, titlu care, 
în atmosfera reală de atunci, nu echivala cu cel de domn al Moldovei. 
Judecând după reacţiile ce au urmat, acest titlu a fost doar unul „nobi- 
liar”™, efemer sau mai bine zis cu consecinţe nule. Epistola lui Manuc 
Bey, din 24 noiembrie 1810, către prințul Hovakim Lazarev (OBaxum 
MasapeB, Lazarean: 1744-1826), păstrată în Arhiva Istorică de Stat 
din Rusia, situată în Sankt Petersburg (Poccuiickuti Tocyðapcmeennvů 

Hcmopuseckuŭ Apxu6) , oferă astăzi noi date despre viaţa controversa- 
tului Manuc Bey”. Se deslușește clar că el ţinea mult la această titula- 
tură oficială otomană de „bey”, deși afirma: „nici nu mi-a trecut prin 
minte titlul de domn și de bey. Altfel şi până acum atât demnitarii din 
Rusia, cât şi foştii şi actualii comandanţi şefi și prinții ruși de aici, după 
cum şi acum augustul și milostivul împărat, mă numesc Manuc bey”"?. 


Evenimentele care au urmat, legate de uciderea confidentului și ocroti- 
torului său — Mustafa Pașa Bairaktar, în noiembrie 1808, i-au periclitat 
nemijlocit cariera lui politică'*. Fuge din capitala Imperiului Otoman 
şi se stabilește la București, activând pe lângă comandantul Armatei 
ruse Al. Prozorovski, care stăruia să-l „atragă către el spre a-și înlesni 
afacerile sale”'5. Peste doi ani i s-a conferit ca „un dar împărătesc gradul 
de cavaler al Sfântului Vladimir clasa a treia, printr-un binevoitor ucaz 
împărătesc, care este întocmit astfel: Domnule Manuc bey, multiplele 
dovezi de devotament ce le-aţi arătat statului rus şi despre care au ra- 
portat comandanții de pe malul Dunării ai oştirilor mele m-au impre- 
sionat în mod deosebit; drept răsplată a lor și ca semn al bunăvoinţei 
mele vă confer decorația de cavaler al Ordinului Sf. Vladimir cl. a 
III-a, pe care v-am trimis-o împreună cu acest decret şi poruncesc să o 

purtați după uzanţele legale. 1810 Mai 20”. 


De remarcat că Manuc Bey, în viziunea lui Ştefan Ionescu, „se înscrie, 
în raport cu marile personalităţi ale politicii vremii, ca o figură minoră. 
Însă..., prin ingeniozitatea activităţii lui politice și prin puterea banu- 
lui, s-a bucurat de prețuirea și încrederea unor mari oameni politici şi 
conducători militari care au determinat mersul istoriei... (provocând) 
evenimente, dintre care, unele, au atras consecinţe istorice. Şi astfel, şi 
numele lui s-a înscris pe scena istoriei, dar mai ales în culisele ei... 
Manuc Bey „nu era însă un om de convingeri politice sau adeptul unei 
ideologii. El nu avea idei politice, el avea interese pe care și le realiza 
cu ajutorul politicii... a fost omul de încredere al turcilor câtă vreme 
aceştia au fost tari; a devenit omul de încredere al rușilor când a ajuns 
la convingerea că aceştia vor câștiga războiul; a fost generos cu Divanul 
muntean pentru a-i câștiga bunăvoința ca să-l primească în ţară să-și 
facă în voie afacerile”"S. 


Locuind în București, confirmă loialitatea sa ţarului și recunoaște 
(în scrisoarea din 24.11.1810) că „eu, care mă adăpostesc acum sub 

ocrotirea atotîngrijitorului împărat al Rusiei și știu foarte bine că țările 
Moldova şi Țara Românească vor rămâne de-a pururi ca o parte din 
puternicul său imperiu, doresc să locuiesc aici, în casa și pe proprieta- 
tea mea, pentru întreaga viață, aştept de la milostivirea împăratului bi- 
nefăcător ca să mă lase aici, în săracul meu domiciliu, unde zi și noapte 
ne rugăm, eu și familia mea, pentru fericirea vieții sale și pentru noro- 


cul oștilor sale de neînvins”"?. 


Iar dintr-un izvor narativ important, bazat pe documentele din arhi- 
va familiei lui Manuc Mirzaianţ, care este biografia acestuia, scrisă de 
armeanul Mser Mserian după aproape un sfert de veac de la moartea 
lui Manuc şi publicată abia recent în limba română (tradusă din lim- 
ba armeană de H. Dj. Siruni), desprindem că „exista o veche şi intimă 
prietenie între Manuc Bey şi Galib Efendi, zilnic, cât timp a stat aces- 
ta în București, îl vizita sau el pe Manuc Bey, sau Manuc Bey mergea 
la dânsul. Îndeosebi Galib Efendi, văzând încrederea desăvârșită a lui 
Kutuzov față de Manuc Bey, spera încheierea unei păci în favoarea am- 
belor părți, prin mijlocirea lui Manuc Bey. Așa s-a și făcut. Deoarece 
Kutuzov ştia situaţia precară a Imperiului rus şi dorea să încheie el ne- 
gocierile de pace înainte de a pleca, era dispus să accepte vechile hotare 
între cele două imperii, adică râul Nistru, şi despre aceasta îl înştiințase 
şi pe Manuc Bey. În ce priveşte pe Galib Efendi, care știa situația tulbu- 
re de atunci din Constantinopol și neputinţa guvernului turc de a mai 
aduna oștiri pentru a reorganiza o nouă armată în locul celei zdrobite 
de Kutuzov, el divulgase lui Manuc Bey intenţia sa de a consimțţi la 
întinderea hotarelor Rusiei până la râul Siret”. Despre oportunitatea 
acestui hotar pentru Imperiul Rus remarcase şi ministrul de război 
M.B. Barklay de Tolly care i-a scris lui Alexandru I la începutul anu- 
lui 1812: „Dacă această pace ne va oferi granița Siretului, aceasta va fi 
mai avantajoasă pentru noi, decât dacă chiar am intra în posesia Țării 
Românești, deoarece această achiziţie ne va extinde prea mult forțele 
militare și va oferi întotdeauna pretexte Austriei şi Turciei, două puteri 
care în circumstanţele actuale ar trebui să fie strâns legate de Rusia”. 


În viziunea biografului lui Manuc Bey, acesta, „ştiind astfel ultimele 
țeluri ale ambelor părți şi nedorind să facă privaţiuni niciuneia dintre 
ele, s-a gândit să aranjeze o astfel de pace care să fie acceptată de ambe- 
le guverne, fără a respinge condiţiile consimţite de delegaţii respectivi. 

Şi pentru aceasta el a găsit logic ca râul Prut să fie desemnat ca hotar, 
fiind între Siret şi Nistru şi, deoarece această soluţie era favorabilă și 
rușilor şi turcilor, a fost uşor să împace cele două părți, promițând mai 
întâi generalului Kutuzov că va stărui să convingă pe turci la o soluţie 
mai bună decât se gândea el, asigurând Rusiei încă o parte până la Prut, 
pe de altă parte asigurând pe turci că vor ceda Rusiei mai puţin decât 
erau ei și că va încerca să convingă pe comandantul rus, pentru un ho- 
tar pe Prut. Ambele părţi au rămas mulțumite primind mai mult decât 
doreau. Astfel, pacea s-a încheiat în întregime pe 6 iulie 1812. (...) Nu 
este de tăgăduit că dacă s-a încheiat pacea, aceasta o datoresc, ambele 
țări, lui Manuc Bey””. 

Aprecierea rolului acestui personaj important al negocierilor secrete 
ruso-otomane poate fi completată și cu documentele diplomatice din 
arhivele rusești şi din colecţiile de documente politico-militare editate 
la Moscova”. Consemnăm că Manuc Bey a fost în același timp şi unul 
dintre colaboratorii devotați ai principelui Constantin Ypsilanti, care, 
trecând deschis de partea ruşilor în toamna anului 1806, a obținut, 
pentru o scurtă perioadă, domnia asupra ambelor Principate Române 
(în situaţia unei ocupaţii militare ţariste). Într-un document scris din 
Pera în timpul reţinerii sale în Turcia, la 20 aprilie 1807, consulul rus 
Luca Kiriko confirma că Manuc Bey era „un confident al consulatului 
imperial de la București și mai ales în vremurile tulburi pe timpul lui 
Mustafa Bayraktar și Pazvantoglu””. 


Ministrul rus de externe transmitea, la 4 (16) februarie 1812, lui 
Kutuzov doleanţele expuse de împăratul Alexandru I ca Manuc Bey 
să fie antrenat de unul singur în negocierile secrete cu Galib Efendi, 
„omiţându-i pe toţi grecii”, chiar şi „pe persoana cunoscută” (în ase- 
menea mod era cifrat D. Moruzi), deși, până la urmă, decizia fina- 
lă era lăsată la discreţia comandantului suprem al Armatei ruse de la 
Dunăre”. Din scrisoarea lui M. I. Kutuzov de la 24 aprilie 1811 către 
N. P. Rumeanţev, privind permisiunea sosirii unui oficial turc pentru o 
întâlnire cu prizonierul Pehlivan-Pașa, reiese că aceasta trebuia să aibă 
loc doar cu scopul clar definit pentru Manuc Bey pentru a iscodi „din 
conversațiile sale cu el..., ca să extragă cel puţin câteva informaţii des- 
pre dislocaţia forțelor Porții şi motivele exacte ale schimbărilor care au 
urmat în tabăra turcească”?€. 

Manuc Bey, fiind mediatorul între cele două delegaţii în timpul nego- 
cierilor, a livrat cele mai operative informaţii despre evoluţia planurilor 
otomane. Atestăm că, la mijlocul lunii ianuarie 1812, la întâlnirea sa 
cu Galib Efendi, primul reprezentant turc i-a făcut o propunere de a 
stabili frontiera de-a lungul râului Prut. La acea dată I. P. Fonton (prim 
dragoman al Ambasadei Rusiei la Poartă), prin intermediul lui Manuc 
Bey, a răspuns că găseşte inacceptabilă această propunere”. 


În scrisoarea lui M. I. Kutuzov, din 20 februarie 1812, către 
N. P. Rumeanţev se menționează expres despre misiunea lui Manuc Bey 
care urma să negocieze cu Galib Efendi în privința necesităţii semnării 
grabnice a unei păci cu Rusia: „Ghidat de misiva secretă a excelenței 
voastre din data de 4 a acestei luni, l-am instruit pe Manuc Bey să-l 
vadă pe kehaia-bei Galib Efendi, să-i comunice sub forma unui mesaj 
confidențial explicaţiile prezentate în acest scop al beneficiului, pe care 
Poarta ar trebui să-l dobândească pentru sine de la o grabnică încheiere 
a păcii şi să intre în discuţii cu el pe subiectul situaţiei politice a acestei 
puteri şi a pericolelor care o ameninţă, prezentând toate acele argu- 
mente care se conţin în scrisoarea amintită expediată Dvs. Aceasta este 
o misiune secretă încredinţată lui Manuc Bey prin intermediul consili- 


erului de stat Fonton”%. 


Şeful delegaţiei otomane, Galib Efendi Mehmed Said, care nu uitase 
negocierile dintre Rusia şi Franţa din 1807, nefaste pentru otomani, a 
fost şi mai impresionat de memorandumul lui Manuc Bey, care i-a de- 
scris la 24 februarie 1812 că, în cazul unui război între Rusia şi Franţa, 
Austria se va alătura acesteia din urmă și-și va cere remuneraţia datorată 
din contul posesiunilor turceşti. Consideraţiile pe care M. I. Kutuzov 
le-a indicat să fie transmise de către Manuc Bey primului plenipotenţiar 
turc au fost următoarele: „Din ştirile de la Viena reiese clar că războiul 
dintre Rusia şi Franţa va începe foarte curând, că Austria a încheiat 
o alianță cu Franţa și ei vor acţiona împreună. Dacă presupunem că 
austriecii vor începe operațiuni militare împotriva ruşilor din partea 
Ţării Românești şi poate a Moldovei, dacă și francezii se vor alătura lor, 
atunci, fără îndoială, rușii se vor apăra și se vor retrage în graniţele lor 
pentru a nu fi înconjurați și tăiați de Rusia. Este posibil să presupunem 
că austriecii şi francezii, care, ocupând aceste regiuni după îndepărta- 
rea rușilor de acolo, le vor retroceda imediat Porții? Desigur, împăratul 

Napoleon, invitând Austria la alianță, i-a promis o recompensă (...), 
iar remuneraţia promisă Austriei ar trebui să crească semnificativ. De 
unde le va obține? Evident din Turcia. (...) Indiferent de soarta care 
se va întâmpla Moldovei, dacă Napoleon va reuși să-și îndeplinească 
planurile, Țara Românească, despre care sunt cunoscute pretenţiile de 
demult ale Austriei, în niciun caz nu va fi returnată de către aceasta 
Porții. (...) Ce va face Poarta în această situație? Va începe un război cu 
Austria şi Franţa, în timp ce încă nu a făcut pace cu Rusia? Dar nu este 
în stare să facă război cu cele trei puteri. Își va amâna decizia cu pri- 
vire la concesii până la reconcilierea definitivă a tuturor puterilor sau 
până la încheierea păcii sale cu rușii? Dar această întârziere va agrava 
inevitabil situaţia Porții. Sau va fi de acord cu toate cedările? Şi atunci, 
după ce ai venit să faci pace cu rușii, va trebui să negociezi involuntar 
cu austriecii”. 


Ministrul de externe N. P. Rumeanţev menţionase expres că Alexandru 
I acordase o atenţie deosebită scrisorii lui M. I. Kutuzov către minis- 
trul de război (din 1 februarie 1812)% şi-i ordonase lui Kutuzov să-l 
convingă pe Ahmed Pașa „că nu vom împiedica deloc dorinţele sale 
ambiţioase, indiferent cât de departe ar ajunge ”, dacă, după ce se va 
semna pacea în condiţiile cerute de Rusia, „el va obţine ratificarea 
sultanului, fie că intrând cu armata în capitală, urmând exemplul lui 
Mustafa Bayraktar, fie că va folosi orice alte mijloace pentru atinge- 
rea acestui obiectiv”?! În concluzia acestei corespondențe secrete, 
N. P. Rumeanţev i-a cerut lui M. I. Kutuzov să-i informeze pe 
plenipotenţiarii turci că ambasadorul austriac la Constantinopol, baronul 
I. L. Stürmer, a fost decorat cu un ordin de către guvernul său și, în același 
timp, a primit de la Napoleon 10 mii de „luidori” drept recompensă pentru 
eforturile sale de a impiedica încheierea păcii între Rusia şi Turcia”. 


Astfel, fără a tăgădui influenţa fanarioților greci din familia Moruzi sau 
a armeanului Manuc Bey asupra procesului negocierilor ruso-turce, 
bunele oficii ale cărora rușii erau gata să le primească încă la începu- 
tul anului 1811 în schimbul posturilor înalte, decoraţiilor şi moșiilor,” 
totuși factorii decisivi ce au determinat semnarea Tratatului de pace 
de la Bucureşti au fost cei de natură geopolitică. Ministrul de război al 
Rusiei M. B. Barklay de Tolly avea să-i scrie lui Alexandru I, la înce- 
putul anului 1812: „Pacea cu Turcia este cu siguranță singurul mod 

de a evita războiul cu Franţa, deoarece, văzându-ne eliberaţi pe flancul 
nostru stâng și pierzându-și influenţa asupra Turciei, Napoleon nu va 
dori să se expună riscului în fața forței poporului rus și să înainteze 
contra tuturor forțelor şi resurselor, atât de înțelept desfăşurate de ma- 
iestatea voastră de-a lungul granițelor noastre. (...) Prin urmare, pacea 
cu Turcia este primul pas pe care trebuie să-l facem pentru a asigura 
succesul într-un război împotriva Franţei”**. 


În urma unui set întreg de premise geopolitice, printre care este şi pro- 
blema malonestității diplomaţiei ruse (care a exploatat din plin factorul 
fanariot şi cel al diplomaţiei secrete), negocierile s-au finalizat cu înche- 
ierea, la 16 (28) mai 1812 (în incinta Hanului lui Manuc din Bucureşti), 
a Tratatului de pace ruso-turc“. 


În timpul Războiului ruso-turc din 1806-1812 şi până în 1817, anul 
morţii sale, Manuc Bey a desfășurat, după cum au observat istoricii, 
o activitate multilaterală, secretă şi complicată de diplomaţie, afaceri 
comerciale și politică, care îngreunează identificarea loialităților şi 
ambițiilor sale“. Paul Ștefănescu, abordând sumar evoluţia extraordi- 
nară a destinului acestui veritabil negociator secret, consideră că el a 
îndeplinit „în domeniul spionajului, funcția de agent dublu, servindu-i 
deopotrivă pe turci şi pe ruşi””. Iar unii autori, considerând evocările 
contemporanilor, spuneau că a fost triplu agent pentru Rusia, Imperiul 
Otoman și Imperiul Habsburgic“. Cât priveşte rolul său de „diplomat 
trădător”, despre care se afirmă că l-ar fi avut în cadrul negocierilor 
ruso-otomane, trebuie de ştiut că deciziile finale oricum au fost luate 
de sultanul Imperiului Otoman, care putea eventual și să refuze ratifi- 
carea Tratatului de pace. S-a afirmat chiar că: „Activitatea lui Manuc 
Bey rămâne până în prezent un secret în spatele a 7 sigilii. Ministerul 
Afacerilor Externe al Rusiei şi Ministerul Afacerilor Externe al Turciei 
ascund încă adevărata semnificaţie și rolul lui Manuc Bey Mirzaian în 
geopolitica din acea vreme. Dezvăluirea rolului său în relaţiile ruso- 
turce până acum reprezintă un pericol pentru politica regională”*. 


Faptul că a fost, cel puţin, un agent de influenţă este confirmat de un 
şir de documente diplomatice, păstrate în arhivele din România 
şi Rusia şi consultate de noi pe parcursul anilor. După Pacea de la 
Bucureşti, Manuc Bey primise, de facto, statutul de rezident al ser- 
viciului informațional rus în Balcani, corespondând cu ambasada 

din Constantinopol prin intermediul scrisorilor cifrate (inclusiv în 
limba armeană)“. El utiliza coduri speciale, ştiute numai de cei mai 
apropiaţi colaboratori ai săi, precum și Vocabularele convenţionale pen- 
tru corespondenţa sa cu Principatele Române sau cu demnitarii ruși 
(de exemplu: Craiova desemna Viena; Ploiești — Franța; Dragomirești 
- Basarabia; Odessa — Rusciuk; Kretzulescu — Sultanul Mahmud...)?. 


Astfel, Manuc Bey şi-a jucat activ rolul său de intermediar în cadrul ne- 
gocierilor secrete de pace între autorităţile ruse şi cele otomane, fiind 
un agent util al Rusiei, care-și promova interesele geopolitice, utilizând 
şi traficul de influență. Reamintim că, pentru serviciile acordate coroa- 
nei ruse şi la cererile sale repetate din anii 1805-1806, chiar înaintea 
declanșării războiului cu turcii, i se eliberase, la 22 mai 1806, pașaportul 
de supus al Imperiului Rus. Iar din acest punct de vedere era și „firesc” 
pentru un nou parvenit cetățean al Rusiei, care conta pe sprijinul ei po- 
litic şi susținerea materială, să colaboreze prin toate mijloacele cu statul 
protector, inclusiv prin cele ale serviciilor de inteligență ale epocii. Din 
multitudinea activităţilor sale politice și economice, mai mult sau mai 
puţin edificatoare, pentru noi el a rămas, până la urmă, omul care a zi- 
dit celebrul han din Bucureşti ce-i poartă şi astăzi numele — acolo unde 
s-a semnat Pacea de la 1812 și al cărei protagonist secret (din culise) a 
fost, la anumite etape ale negocierilor diplomatice. 


La 18 octombrie 1812 Manuc Bey pleacă, împreună cu Galib Efendi, 
din Bucureşti, fiind invitat de aianul (guvernatorul) Rusciukului. Iar 
deja în decembrie se întoarce în capitala Țării Românești, unde a fost 
avertizat de pericolul care-i paşte viaţa, fapt ce-l face să se refugieze, în 
aprilie 1813, la Sibiu. În iunie 1813 familia lui Manuc Bey se reunește 
la Brașov. După refugiul său din Transilvania merge la Viena, unde, la 
3 octombrie 1814, are loc audiența sa cu împăratul Alexandru I, care-i 
atribuie titlul de consilier de stat titular („aeăcrBureAbubră crarcKuiă 
COBETHUK” 5. 


În aprilie 1815 ministrul de externe rus informase administraţia de la 
Chişinău că Alexandru I i-a permis lui Manuc Bey, „cunoscut prin loia- 
litatea sa Rusiei”, să se stabilească cu traiul în Basarabia. El se instalează 
cu familia la moșia sa din satul Hâncești, unde peste puţin timp moare 
subit, la 20 iunie 1817*. Legendarul fruntaș armean a fost înmormân- 
tat în pridvorul bisericii armenești din centrul vechi al Chișinăului. 

loan SCURTU 


Analiză comparativă a Declaraţiei 

Sfatului Ţării și Rezoluţiei Adunării 
Naţionale - 
respective în România Mare 


aplicarea prevederilor 


I.S. — (n. 27 noiembrie 1940, 
Dochia, Neamţ), dr. în istorie, 
cadru didactic . A absolvit 
Facultatea de Istorie a 
Universităţii din Bucureşti. A 
publicat peste 100 de cărţi, 
dintre cele mai recente /storia 
Românilor în timpul celor 

patru regi (4 vol., 2010), Istoria 
civilizației românești în perioada 
interbelică (1918-1940), 2010, 
Istoria Românilor de la Carol I 

la Nicolae Ceaușescu (2011), 
Viaţa contemporană a României 
(2011), Tezaurul României de la 
Moscova (2014). Coordonator 
al lucrării Istoria Basarabiei. De 
la începuturi până în 1994 (ed. a 
III-a 2003). Decorat cu: Ordinul 
Naţional,Serviciu Credincios" 
în grad de Cavaler (2002); 
Ordinul, Meritul Cultural" în 
grad de Cavaler (2009);,Ordinul 
Republicii” (2010). 


La 27 martie 1918, Sfatul Țării a votat 
Declaraţia privind unirea Republicii Demo- 
cratice Moldoveneşti (Basarabia) cu Româ- 
nia. În document se preciza: „Această Unire 
se face pe următoarele baze”, care erau sinteti- 
zate în 11 puncte. 


În ziua de 28 noiembrie 1918, Congresul ge- 
neral al Bucovinei a votat o Moţiune privind 
„unirea necondiționată și pentru vecie a Bu- 
covinei în vechile ei hotare până la Ceremuș, 
Colacin și Nistru cu Regatul României”. 


Peste două zile, la 1 decembrie 1918, a fost 
adoptată Rezoluţia care prevedea: „Aduna- 
rea Naţională a tuturor românilor din Tran- 
silvania, Banat și Ţara Ungurească’, adunaţi 
prin reprezentanţii lor îndreptăţiți la Alba 
Iulia în ziua de 1 decembrie 1918, decretea- 
ză unirea acelor români și a tuturor teritori- 
ilor locuite de dânșii cu România”. În docu- 
ment se preciza: „ca principii fundamentale 
la alcătuirea noului stat român, Adunarea 
Naţională proclamă următoarele” — urmau 
6 principii. 

După cum se observă, la Cernăuţi s-a procla- 


mat „unirea necondiționată”, la Chişinău uni- 

rea se realiza pe anumite „baze”, iar la Alba Iulia erau proclamate mai 
multe „principii fundamentale”. 


Nu există cuvântul „condiţii, invocat de anumiţi istorici şi politicieni. 


O problemă mult dezbătută a fost şi este dacă acele „baze” și „principii 
fundamentale” au fost aplicate în România întregită. Pentru clarifica- 
rea acesteia — extrem de importantă pentru aprecierea evoluţiei pro- 
vinciilor istorice unite în cadrul statului român — vom analiza concret, 
punct cu punct, fiecare prevedere din cele două documente și modul 
cum s-au aplicat ele după 1918. 


Vom folosi următoarele prescurtări: B. — Basarabia, Tr. — Transilvania, 
R.M. - România Mare. 


Le vom prezenta în ordinea prevăzută în documentul din 27 martie 
1918, indicând în paranteză numărul punctului respectiv. 


Prevederi similare, care se regăsesc în ambele documente: 


B. — „Sfatul Țării actual rămâne mai departe pentru rezolvarea şi reali- 
zarea reformei agrare”, după nevoile şi cererile norodului, aceste hotă- 
râri se vor recunoaște de guvernul român” (1). 


Tr. — „Reforma agrară radicală [...] dreptul de a micşora după trebuință 
latifundiile, i se va face posibil ţăranului să-și creeze o proprietate (arătu- 
ră, pășune, pădure) cel puţin atât cât să poată munci el și familia lui” (5). 


R.M. - Încă din mai 1914 în România a fost aleasă Adunarea Naţională 
Constituantă cu misiunea de a revizui lege fundamentală în vederea 
exproprierii proprietăților particulare (considerate „sacre și inviola- 
bile”) și împroprietăririi țăranilor. În iulie 1917, parlamentul a votat 
revizuirea Constituţiei, stabilind: „Pentru cauză de utilitate națională, 
se sporeşte întinderea proprietăţii rurale țărănești prin exproprierea te- 
renurilor cultivabile”, pe o scară care „va începe cu proprietăţile având 
o întindere de la 100 ha în sus pământ cultivabil, minim intangibil” 
(MO 1917). 


Aşadar, când Sfatul Țării şi apoi Adunarea Naţională au solicitat înfăp- 
tuirea reformei agrare, în vechiul Regat acest proces era deja demarat. 

Legea agrară adoptată de Sfatul Ţării a fost votată de Parlamentul Ro- 
mâniei în martie 1920. Legea agrară pentru Transilvania, adoptată de 
Marele Sfat Naţional, a fost votată de Parlamentul României în iulie 
1921. Tot în iulie 1921 a fost votată legea pentru reforma agrară în 
Bucovina și legea pentru reforma agrară în vechiul Regat. Prin aceste 
legi, cerințele basarabenilor și ale ardelenilor au fost satisfăcute. În Ro- 
mânia Întregită s-a înfăptuit cea mai amplă reformă agrară din Europa 
perioadei interbelice — au fost expropriate 6,6 milioane ha. Preţul de 
răscumpărare a pământului a fost stabilit la preţul regional de arendă 
înmulțit cu 20 în Basarabia, Bucovina și Transilvania, și cu 40 în ve- 
chiul Regat (după cum se observă, țăranii din ţinuturile unite în 1918 
urmau să plătească jumătate din preţul prevăzut pentru cei din vechiul 
Regat). Au fost împroprietărite 1 393 353 familii de țărani fără pământ 
sau cu mai puţin de S ha (în România o familie era alcătuită din 6-7 
persoane). 


B. „Basarabia îşi păstrează autonomia provincială, având un Sfat al Ţării 
(Dietă), ales prin vot universal, egal, direct și secret, cu un organ împli- 
nitor și administraţie proprie” (2). 


Tr. - „Adunarea Naţională rezervă teritoriilor mai sus indicate autono- 
mie provizorie până la întrunirea Constituantei aleasă pe baza votului 
universal” (II). 


R.M. — Prin decrete regale au fost confirmate actele de unire, care cu- 
prindeau „bazele”, respectiv „principiile fundamentale” adoptate la 
Chişinău şi Alba Iulia, inclusiv autonomia provizorie. 


Ca urmare, conducerea treburilor Basarabiei era asigurată de Sfatul 
Țării prin Consiliul Directorilor, iar ale Transilvaniei de Marele Sfat 
Național prin Consiliul Dirigent. Prin decrete regale adoptate în aceeași 
zi, în guvernul României au fost incluși reprezentanţii acestor provin- 
cii istorice: Ion Inculeţ și Daniel Ciugureanu — Basarabia, Alexandru 
Vaida-Voevod, Vasile Goldiș și Ștefan Cicio-Pop — Transilvania. Astfel 
se asigura participarea basarabenilor și ardelenilor la conducerea țării. 


Următorul pas s-a înregistrat în noiembrie 1919, când au avut loc ale- 
geri pentru Adunarea Deputaţilor și Senat pe întreg cuprinsul ţării, pe 
baza votului universal. În birourile de conducere a corpurilor legiui- 
toare nou-constituite au fost aleși reprezentanţi ai vechiului Regat, Ba- 

sarabiei, Bucovinei şi Transilvaniei. Preşedintele de vârstă al Adunării 
Deputaţilor a fost ales basarabeanul Vasile Stroescu. 


Pe baza rezultatelor obţinute în alegeri, în funcţia de preşedinte al 
Consiliului de Miniștri a fost numit, în ziua de 1 decembrie 1919 (la 
exact un an de la unirea Transilvaniei cu România), Alexandru Vaida- 
Voevod, vicepreşedinte al Partidului Naţional Român. În ședința din 
29 decembrie 1919 au fost votate proiectele de lege pentru ratificarea 
unirii. Acestea au fost prezentate de Ştefan Cicio-Pop (Transilvania), 
Ion Inculeţ (Basarabia) şi Ion Nistor (Bucovina). Cele trei legi au fost 
votate în unanimitate atât de Adunarea Deputaţilor, cât şi de Senat. 


În condiţiile în care guvernul — care asigura conducerea României 
- cuprindea reprezentanţi din toate provinciile (ţinuturile) istorice 
românești, iar parlamentul — care reprezenta națiunea — era format 
din deputaţi și senatori aleşi în toate circumscripțiile (judeţele) țării, 
menţinerea unor organe de conducere provincială nu-și mai afla rostul. 
Sfatul Țării s-a autodizolvat în noiembrie 1918, iar Consiliul Dirigent 
a elaborat proiectul privind încetarea activităţii sale în martie 1920. 
Pe acest fond, la 4 aprilie 1920, prin decrete regale, au fost desființate 
Consiliul Dirigent din Transilvania, Secretariatele de Serviciu din Bu- 
covina şi Directoratele Ministeriale din Basarabia. 


Guvernul care a iniţiat aceste decrete era condus de Alexandru Averes- 
cu (născut în Basarabia), iar între miniștri se aflau Vasile Goldiș, Octa- 
vian Goga și Anton Mocioni — Transilvania, Ion Inculeţ — Basarabia și 
Ion Nistor — Bucovina. 


Ca urmare a desființării acestor organe regionale, problemele locale se 
aflau în competenţa consiliilor judeţene, prefecturilor şi primăriilor care 
beneficiau de autonomie administrativă. Constituţia din 1923 prevedea: 
„Instituţiunile judeţene și comunale sunt regulate prin legi. Aceste legi 
vor avea la bază descentralizarea administrativă” (art. 108). Legea pentru 
organizarea administrativă din iunie 1925 stabilea: „Comuna și judeţul 
sunt persoane juridice. Ele au deplină capacitate pentru tot ce priveşte 
inițiativa şi administrarea intereselor locale, exercită aceste atribuţiuni în 


limitele legilor şi suportă sarcinile aferente” (art. 9). 


Unificarea s-a realizat nu numai la nivelul structurilor administrati- 
ve, ci şi a partidelor politice. Treptat, sistemul partidist s-a organizat 

la nivel național prin fuziunea partidelor din Basarabia, Bucovina și 
Transilvania cu partide din vechiul Regat. Acest proces s-a înfăptuit în 
funcție de opțiunile politice. În 1920, au fuzionat cu Liga Poporului: o 
grupare desprinsă din Partidul Naţional din Transilvania, condusă de 
Octavian Goga; o grupare din Partidul Țărănesc din Basarabia, în frun- 
te cu Sergiu Niţă, și o grupare din Partidul Democrat al Unirii din Bu- 
covina, reprezentată de Dori Popovici. În 1923 au fuzionat cu Partidul 
Țărănesc: gruparea Pan Halippa din Partidul Ţărănesc din Basarabia și 
gruparea Vasile Bodnărescu din Partidul Democrat al Unirii din Buco- 
vina. În 1922, Partidul Naţional Român a fuzionat cu Partidul [Con- 
servator] Democrat rămas fără șef în urma morții lui Take Ionescu. În 
1923, au fuzionat cu Partidul Naţional-Liberal ultimele grupări din 
Partidul Țărănesc din Basarabia (Ion Inculeţ) şi din Partidul Democrat 
al Unirii din Bucovina (Ion Nistor). Ultima fuziune semnificativă s-a 
realizat în 1926 între Partidul Naţional şi Partidul Ţărănesc prin care 
s-a constituit Partidul Naţional-Ţărănesc. Datele concrete arată că s-a 
trecut treptat de la autonomia provincială provizorie la structuri admi- 
nistrative şi politice organizate la nivel naţional. 


B. — „Competența Sfatului Țării este: a) votarea bugetelor locale; 
b) controlul organelor zemstvelor și oraşelor; c) numirea tuturor 
funcționarilor administraţiei locale prin organul său împlinitor, iar 
funcționarii înalți sunt întăriţi de guvern” (3). 


Tr. — „Pentru conducerea mai departe a afacerilor naţiunii româ- 
ne din Transilvania, Banat şi Ţara Ungurească, Adunarea Naţională 
hotărăşte numirea unui Mare Sfat Naţional Român, care va avea toată 
îndreptăţirea să reprezinte națiunea română oricând și pretutindeni 
față de toate naţiunile lumii și să ia toate dispoziţiunile pe care le va afla 
necesare în interesul naţiunii” (XI). 


R.M. — Atât Sfatul Țării, cât şi Marele Sfat Naţional au adoptat mai 
multe legi privind administrarea Basarabiei și, respectiv, a Transilvaniei 
(inclusiv bugetele locale și controlul activităţii consiliilor şi primăriilor 
din raza de competență). De asemenea, au numit funcționarii publici 
la nivelul județelor. Această activitate a fost coordonată de miniștrii 
care reprezentau Basarabia și Bucovina în guvernul României. Ambe- 
le provincii istorice s-au confruntat cu probleme dificile, generate de 
părăsirea posturilor de către reprezentanţii vechilor structuri statale 

(Rusia şi Ungaria), precum și de refuzul altora de a depune jurământ 
de credinţă față de regele României. 


În Transilvania, posturile rămase libere au fost ocupate de intelectuali 
români (relativ numeroşi, mulți cu titlul de doctor obţinut la Viena, 
Budapesta sau Berlin), care au renunţat la profesia lor (mai ales avocaţi 
şi profesori) și au răspuns chemării Marelui Sfat Naţional și Consi- 
liului Dirigent. Aceştia au devenit primari, directori, prefecţi, juriști, 
finanţişti etc. 


În Basarabia intelectualitatea română era redusă numericeşte, astfel 
că nu a putut ocupa toate posturile publice rămase libere. Ca urmare, 
s-au cerut persoane din vechiul Regat care, prin decizia ministerelor 
de resort, au fost detașate în provincia dintre Prut şi Nistru. Unele au 
acceptat acest „apostolat”, remarcabil fiind devotamentul învăţătorilor 
și profesorilor de limba română, istoria românilor și geografia Româ- 
niei. Altele au privit detașarea ca o pedeapsă și au lucrat fără tragere 
de inimă, sau au comis abuzuri și ilegalităţi. Este cazul jandarmilor şi 
poliţiştilor, care au ajuns să reprezinte circa 20% din totalul acestora 
(Scurtu 2003: 154). Comportarea unor jandarmi avea să fie speculată 
și mult exagerată de politicienii și istoricii sovietici, dar și moldoveni. 


Se poate conchide că tranziţia de la administraţia aparținând Ungariei 
şi, respectiv, Rusiei s-a realizat cu anumite dificultăți, dar după câțiva 
ani aceasta a devenit românească, respectându-se astfel deciziile pri- 
vind unirea Basarabiei şi Transilvanei adoptate la 1918. 


B. - „Respectarea drepturilor minorităților din Basarabia” (6). 


Tr. - „Deplină libertate națională pentru popoarele conlocuitoare. Fie- 
care popor se va instrui, administra și judeca în limba sa proprie prin 
indivizi din sânul său și fiecare popor va primi drept de reprezentare 
în corpurile legiuitoare şi în guvernarea ţării în proporție cu numărul 
indivizilor ce-l alcătuiesc” (1). 


R.M. — Odată cu ratificarea prin decrete regale a actelor de unire, toți 
locuitorii provinciilor istorice respective au devenit de drept cetățeni 
români. Prin decretul-lege din mai 1919, evreii din vechiul Regat au 
devenit și ei, cu toții, cetățeni români (până atunci era nevoie de o ce- 
rere individuală). 

Constituţia din 1923 prevedea: „Românii, fără deosebire de origine 
etnică, de limbă sau religie, se bucură de libertatea conștiinței, de liber- 
tatea învățământului, de libertatea presei, de libertatea întrunirilor, de 
libertatea de asociaţie şi de toate libertăţile și drepturile stabilite prin 


legi” (art. 3). 


Legea învățământului din iulie 1924 stabilea: „Învățământul primar în 
şcoalele statului se predă în limba română. În comunele cu populaţie 
de altă limbă decât limba română, Ministerul Instrucțiunii Publice va 
înfiinţa şcoale primare cu limba de predare a populaţiei respective, în 
aceeași proporţie ca și comunele româneşti. În aceste şcoli studiul lim- 
bii române va fi obligatoriu în numărul de ore stabilit prin regulament”. 


Legea pentru unificarea administrativă din iunie 1924 prevedea alege- 
rea consiliilor comunale și judeţene prin votul tuturor cetățenilor din 
unitatea respectivă — indiferent de etnie, limbă sau religie. 


În mai multe localităţi au fost aleși primari din rândul minorităţilor et- 
nice. De exemplu, Bernády Gyorgy, ales primar al municipiului Târgu 
Mureş în 1926, îşi exprima „recunoştinţa sinceră şi deosebită ce o am 
şi o voi avea față de guvernul regal al României”, apreciind că această 
alegere „M-a onorat pe mine şi totodată întreaga magbhiarime din Ro- 
mânia Mare” (Scurtu & Dordea 1996:161-162). În aprilie 1932, Ru- 
dolf Brandch, lider al Partidului German din România, a fost numit 
subsecretar de stat pentru minoritățile naţionale în guvernul prezidat 
de Nicolae Iorga. 


Principalele minorități naționale (maghiari, germani, evrei) au avut 
partide proprii, care au participat la alegerile parlamentare din perioada 
interbelică, au avut grupuri parlamentare atât în Adunarea Deputaţilor, 
cât şi în Senat. Reprezentanţii minorităților naționale au participat la 
dezbaterile parlamentare, votând proiectele de lege și exprimându-și 
punctele de vedere asupra tuturor problemelor societăţii românești. 


Contrar unor afirmaţii, nici în Declaraţia de la Chişinău şi nici în 
Rezoluţia de la Alba Iulie nu se prevedea autonomie administrativă pe 
criterii etnice. Într-o conferință ţinută în mai 1924 la Institutul Soci- 
al Român, Iuliu Maniu preciza: „Adunarea Naţională [de la Alba Iu- 
lia] n-a hotărât autonomia naţională pentru minorităţi și n-a înțeles 
să le-o acorde. Din contra, a hotărât în mod conştient şi într-un mod 

expres că nu li se poate acorda și că prin urmare nu li se poate pune 
în vedere o asemenea autonomie naţională”. Liderul ardelean se refe- 
rea şi la Tratatul minorităţilor, semnat de România la 10 decembrie 
1919, amintind că acesta „nu asigură prin nimic autonomie naţională 
pentru minorități, asigurând numai o autonomie locală sub contro- 
lul statului şi numai în chestiuni culturale şi religioase” (Maniu 1925: 
232-233). Datele concrete arată că minoritățile naționale au beneficiat 
în România de aceleași drepturi și libertăţi pe care le aveau etnicii ro- 
mâni. Ungaria şi Uniunea Sovietică au căutat să folosească minoritățile 
naționale din România (maghiară şi, respectiv, rusă) pentru a submina 
statul român şi a-și atinge obiectivele lor revizioniste. 


B. — „Basarabia va trimite în parlamentul român un număr de 
reprezentanţi proporțional cu populaţia, aleși prin votul universal, egal, 
direct şi secret” (8); „Toate alegerile din Basarabia pentru voloste şi sate, 
oraşe, zemstve şi parlament se vor face pe baza votului universal, secret 


şi direct” (9). 


Tr. — „Înfăptuirea desăvârșită a unui regim curat democratic pe toate te- 
renele vieţii publice. Votul obștesc, direct, egal, secret, pe comune, în mod 
proporţional pentru ambele sexe, în vârstă de 21 de ani, reprezentarea 
în comune, județ ori parlament” (3). 


R.M. - Încă din iulie 1917, Adunarea Naţională Constituantă a Româ- 
niei a modificat articolul 57 din legea fundamentală, stabilind: „Adu- 
narea Deputaţilor se compune din deputaţi aleși de cetățenii români 
prin vot universal, egal, direct şi cu scrutin secret pe baza reprezentării 
proporționale”. Bărbaţii de peste 21 de ani aveau drept de vot pentru 
Adunarea Deputaţilor, iar cei de peste 40 de ani și pentru Senat. 


Constituția României din 1923 prevedea: „Adunarea Deputaţilor se 
compune din deputaţi aleși de cetăţenii români majori, prin vot univer- 
sal, egal, direct, obligatoriu şi secret pe baza reprezentării minorității” 
Art. 64 menţiona: „Alegerea deputaţilor se face pe circumscripții 
electorale. Circumscripţia electorală nu poate fi mai mare decât un 
judeţ. Legea electorală stabilește numărul deputaţilor de ales în fiecare 
circumscripție proporțional cu populaţia” (art. 63). 


La vremea respectivă, femeile aveau drept de vot doar în câteva state eu- 
ropene. Constituția României din 1923 a prevăzut la art. 6: „Legi spe- 

ciale, votate cu majoritate de două treimi, vor determina condiţiunile 
sub care femeile pot avea exercițiul drepturilor politice”. 


Femeile au primit drept de vot pentru consiliile judeţene, municipale 
şi orăşeneşti în 1929, iar pentru Adunarea Deputaţilor şi Senat în 1939. 


În perioada interbelică au avut loc 11 alegeri parlamentare (în 1919, 
1920, 1922, 1926, 1927, 1928, 1931, 1932, 1933, 1937 și 1939), partide- 
le politice și regele apelând la votul cetăţenilor pentru a obţine sprijinul 
necesar. De regulă, la schimbarea guvernului se recurgea la dizolvarea 
consiliilor comunale și judeţene, care erau înlocuite cu comisii interima- 
re, până la organizarea alegerilor în unitățile administrative respective. 


B. — „Libertatea personală, libertatea tiparului, a cuvântului şi a credinței, 
a adunărilor şi toate libertăţile obștești vor fi garantate de Constituţie” 


(10). 


Tr. — „Desăvârșita libertate de presă, asociere şi întrunire, libera propagan- 
dă a tuturor gândurilor omeneşti” (4). 


R.M. — În România aceste drepturi erau stabilite prin Constituţia din 
1866. Legea fundamentală din 1923 relua prevederile respective: 
„Constituţia garantează tuturor libertatea de a comunica și publica ideile 
şi opiniunile lor prin grai, prin scris, prin presă, fiecare fiind răspunzător 
pentru abuzurile acestor libertăți în cazurile determinate prin Codicele 
penal, care în niciun caz nu va putea restrânge dreptul în sine” (art. 25). 


După 1918 s-au constituit zeci de organizaţii — de la cele politice la cele 
caritabile. În vederea alegerilor parlamentare depuneau liste 15-20 de 
partide şi grupări politice (cam jumătate dintre acestea declarându-se 
„independente”). S-au desfăşurat numeroase întruniri publice, mai ales 
în timpul campaniilor electorale. De asemenea, partidele din opoziție 
recurgeau la organizarea de adunări pentru a-și demonstra sprijinul 
popular și a solicita puterea (cea mai impresionantă s-a desfășurat la 
Alba Iulia în ziua de 6 mai 1928, fiind convocată de Partidul Național- 
Țărănesc, la care au participat circa 100 000 de cetăţeni). Evident, au 
avut loc congrese ştiinţifice, conferinţe și reuniuni pe diverse teme etc. 


România se afla pe un loc fruntaş în Europa în privința numărului de 
ziare pe cap de locuitor. Cel mai mare tiraj îl aveau ziarele independen- 
te: „Universul”, „Dimineaţa”, „Adevărul”, „Curentul'. In provinciile uni- 

te în 1918, presa românească a continuat să fie devansată, din punct de 
vedere numeric, de presa în limbile minorităţilor naţionale. De exem- 
plu, în Transilvania în anul 1923 apăreau 86 publicaţii periodice în lim- 
ba română şi 120 în limba maghiară (Scurtu & Dordea 1996: 643). În 
perioada 1917-1927 în Basarabia se tipăreau 58 de gazete, dintre care 
24 românești și 34 rusești (Scurtu 2003: 273). Au fost publicate mii de 
reviste și cărți de literatură, știință, cultură, religie etc. prin care erau 
difuzate „gândurile omenești”. 


În anumite perioade s-a aplicat cenzura asupra articolelor și au fost inter- 
zise ziarele care incitau la violenţă, la încălcarea ordinii constituționale, 
sau a integrității teritoriale a țării (vizată era mai ales presa editată de 
Partidul Comunist din România, filială a Internaționalei a III-a cu se- 
diul la Moscova, şi cea de limbă rusă). Cenzura s-a generalizat după 
lovitura de stat din 10 februarie 1938. 


Prevederi specifice, care nu se regăsesc în ambele documente: 
B. — „Recrutarea armatei se va face, în principiu, pe baze teritoriale” (4). 
Tr. — Nu exista o asemenea precizare. 


R.M. — În condiţiile în care România avea o armată naţională, recruta- 
rea se făcea pe plan local (judeţean), iar stagiul militar în zone impuse 
de necesitățile pregătirii tinerilor pentru apărarea statului. 


B. — „Legile în vigoare şi organizația locală (zemstve, oraşe) rămân în 
putere şi vor putea fi schimbate de parlamentul român numai după ce 
vor lua parte la lucrările lui și reprezentanții Basarabiei” (5). 


Tr. - Nu a existat o astfel de cerinţă, dar Consiliul Dirigent a modificat 
treptat legislaţia din Transilvania, existentă din timpul Austro-Ungari- 
ei. 

R.M. — În condiţiile în care, după 1918, în România existau patru sis- 
teme legislative diferite (rusesc, austriac, unguresc și românesc) s-a 
acționat pentru adoptarea unei legislații unitare. 


A existat o perioadă de tranziție de doi-trei ani, uneori şi mai mult, 
dar obiectivul fundamental a fost unificarea legislaţiei (Vezi Unifica- 

rea 2018). Toate legile au fost adoptate de parlament, în care erau re- 
prezentate toate judeţele României (o circumscripție era egală cu un 
judeţ). Pe atunci nu existau ordonanțe de guvern. S-a urmărit, şi pe 
acest plan, integrarea organică a provinciilor respective în cadrul statu- 
lui național român (Vezi Cojocaru 1997). 


B. - „Doi reprezentanţi ai Basarabiei vor intra în Consiliul de Miniştri 
român, acum desemnaţi de actualul Sfat al Ţării, iar pe viitor luaţi din 
sânul reprezentanţilor Basarabiei în parlamentul român” (7). 


Tr. — Nu exista o asemenea prevedere, participarea ardelenilor la activi- 
tatea de guvernare fiind subințeleasă. 


R.M. — În toate guvernele României au fost prezenți miniștri din cele 
trei provincii istorice unite în 1918. Mai mulți ardeleni (Alexandru Va- 
ida-Voevod, Iuliu Maniu, Octavian Goga, Miron Cristea) au îndeplinit 
funcţia de preşedinte al Consiliului de Miniştri, iar basarabeanul Ion 
Inculeţ — pe cea de vicepreşedinte al Consiliului de Miniștri; la rândul 
său, Pan Halippa a fost ministru de stat — cu atribuţii de vicepreședinte 
— în mai multe guverne. 


Politica României — economică, socială, culturală, externă etc. — s-a 
realizat cu participarea cetățenilor din întreg spaţiul național, aceștia 


DA 


fiind răspunzători de „cele bune și de cele rele” înregistrate pe parcur- 


sul celor 22 de ani. 


B. — „Toate călcările de lege, făcute din motive politice în vremurile 
tulburi ale prefacerii din urmă sunt amnistiate” (11). 


Tr. — Nu a existat o asemenea prevedere. 


R.M. — Guvernele României au ţinut seama de faptul că în Basarabia 
a avut loc în 1917-1918 o revoluţie, în timpul căreia s-au înregistrat 
numeroase „călcări de lege” Ele au fost amnistiate tacit, adoptându-se 
o atitudine tolerantă față de cei care, „în vremuri tulburi”, au comis 
infracțiuni. 


Pe de altă parte, s-a acționat pentru menţinerea ordinii legale, precum 
şi pentru apărarea teritoriului național. 


În Basarabia trupele române au avut de făcut față deselor incursiuni 
ale unor grupări bolșevice înarmate care traversau Nistrul, recurgând 

la acte de violenţă, care au culminat cu ocuparea localităţii Tatar-Bunar 
din judeţul Cetatea Albă, în 1924 (Vezi Rauş et alii 2017). 


Tr. — „Egala îndreptățire confesională pentru toate confesiunile din stat” (2). 


B. - Nu a existat o asemenea prevedere, întrucât covârşitoarea majori- 
tate a populaţiei era de confesiune ortodoxă, spre deosebire de Transil- 
vania, unde situația era mai complexă. 


R.M. - Constituţia României prevedea la art. 22: „Libertatea conştiinţei 
este absolută. Statul garantează tuturor cultelor o deopotrivă libertate 
şi protecțiune, întrucât exercițiul lor nu aduce atingere ordinii publice, 
bunelor moravuri și legilor de organizare a statului”. Prin articolul 72, 
capii confesiunilor recunoscute în stat erau membri de drept ai Sena- 
tului României. 


Legea pentru regimul general al cultelor din aprilie 1928, garanta li- 
bertatea şi protecţia cultelor ortodox, greco-catolic, catolic, reformat, 
musulman, mozaic etc. 


Într-un document din septembrie 1925, intitulat Politica guvernului 
față de minorităţi, se preciza: „România, fidelă tradiţiilor sale în materie 
religioasă şi inspirată de convingerea profundă că numai un regim de 
liberalism față de toate rasele și credințele poate să asigure consolida- 
rea sa, s-a străduit să urmeze o politică de toleranţă şi de libertate față 
de toate confesiunile și să le acorde cel mai larg sprijin material și mo- 
ral” (Scurtu & Dordea 1996: 77). Statul român nu numai că a asigurat 
libertatea de conştiinţă a cetățenilor români, dar a alocat și importante 
resurse financiare (prin buget) tuturor cultelor religioase recunoscute. 


Tr. — Muncitorimii industriale i se asigură aceleași drepturi şi avantagii 
care sunt legiferate în cele mai avansate state industriale din Apus (6). 


B. — Nu exista o asemenea cerință, deoarece în Basarabia muncitori- 
mea industrială era extrem de redusă din punct de vedere numeric. 


R.M. - Constituţia din 1923 prevedea: „Toți factorii producţiunii se 
bucură de egală ocrotire. Statul poate interveni, prin legi, în raporturile 
dintre acești factori pentru a preveni conflictele economice sau socia- 
le. Libertatea muncii va fi apărată. Legea va regula asigurarea socială a 
muncitorilor, în caz de accidente și altele” (art. 21). 

În martie 1920 s-a înfiinţat Ministerul Muncii și Ocrotirilor Sociale, 
care a inițiat principalele legi în materie. Între acestea: legea privind 
sindicatele profesionale (mai 1920), legea pentru reglementarea con- 
flictelor colective de muncă (septembrie 1920), legea pentru repausul 
duminical şi sărbătorile legale (iunie 1925), legea pentru înființarea 
Camerelor de Muncă şi a Consiliului Superior al Muncii (aprilie 
1927), legea privind ocrotirea muncii minorilor și femeilor şi pentru 
durata muncii de 8 ore pe zi (aprilie 1928). 


În România — ca și în alte state europene — s-au înregistrat numeroase 
conflicte de muncă, deoarece patronatul nu respecta legislaţia în vigoa- 
re, dar şi pentru că lucrătorii cereau noi drepturi. 


În unele situaţii, guvernele au recurs la forța armată (1920 — greva ge- 
nerală, 1929 — greva minerilor de la Lupeni, 1933 — grevele petroliștilor 
şi ceferiștilor). 


Din analiza „bazelor” și a „principiilor fundamentale” adoptate cu 
prilejul votării unirii Basarabiei şi Transilvaniei cu România se poate 
constata că aproape toate cerințele erau deja realizate, sau în curs de 
înfăptuire: modificarea Constituţiei, legiferarea votului universal și a 
reformei agrare, libertatea conştiinţei, a presei, întrunirilor, de organi- 
zare etc. 


Prin documentele adoptate de Sfatul Țării și de Adunarea Naţională 
cele două provincii istorice se înscriau pe linia evoluţiei democratice a 
regimului politic din România. 


Ca orice proces istoric nou, și integrarea Basarabiei, Bucovinei și Tran- 
silvaniei a cunoscut unele situaţii dificile, datorate mai multor factori: 
lipsa de experienţă, greutăţile de adaptare, egoisme locale, excese cen- 
traliste, propaganda ostilă a vechilor imperii, acţiunile de subminare 
a statului român desfășurate de Ungaria şi Rusia Sovietică (din 1924 
- URSS). 


Esenţial este faptul că prevederile din actele de Unire au fost transpuse 
în viață, toate guvernele de la Bucureşti urmărind integrarea treptată 
și organică a Basarabiei, Transilvaniei și Bucovinei în cadrul societății 
românești. De exemplu, limba oficială pe întreg teritoriul țării era lim- 
ba română, dar s-a acordat un răgaz de doi-trei ani, uneori și mai mult, 

pentru ca cetăţenii de altă etnie care ocupau funcţii plătite de stat să-și 
însușească această limbă (cursurile gratuite de limba română s-au or- 
ganizat până în 1936). 


Au fost şi situaţii când s-a impus o intervenţie de la nivel central, care 
nu era prevăzută în actele de Unire. De exemplu, realizarea unificării 
monetare în condiţiile în care pe teritoriul României circulau șase ca- 
tegorii de valute (monede şi bancnote): în Basarabia — rubla romanov 
(ţaristă) şi rubla Ivov (emisă de guvernul provizoriu); în Transilvania 
— forintul unguresc; în Bucovina — coroana austriacă; în vechiul Regat 
— leul Băncii Naţionale a României şi leul emis de ocupanţii germani 
prin Banca Ţării Românești. Pentru a pune capăt acestui haos mone- 
tar, în august-septembrie 1920 s-a realizat preschimbarea în leul Băncii 
Naţionale a României a celorlalte valute. Pe această bază a fost alcătuit 
primul buget al României întregite (pentru anul 1921). 


Realizarea unității naţional-statale a însemnat împlinirea unui ideal 
pentru care au luptat românii din toate teritoriile în care ei alcătuiau 
majoritatea populaţiei. Era deci firesc ca aceştia să dorească participa- 
rea la consolidarea României Întregite, numită și România Mare. Ca 
urmare a politicii promovate de guverne (numite de rege și validate de 
parlament), în România - spre deosebire de Polonia, Cehoslovacia sau 
Iugoslavia — nu a existat o mișcare separatistă, fapt ce demonstrează 
realismul primului articolul din Constituţie: „Regatul României este 
un stat naţional, unitar și indivizibil”. 


Sfărâmarea unităţii naţional-statale a României în 1940 a fost rezul- 
tatul politicii de forță şi dictat a Marilor Puteri totalitare - Uniunea 
Sovietică, Germania și Italia. 


| E . PR . 
Note | ` Denumire prin care se desemnau teritoriile locuite de 
români anexate de Ungaria: Crişana, Sătmar și Mara- 
mureş. 
*Sublinierile aparţin autorului — I.S. 


Referinţe | MO 1917 = „Monitorul oficial” nr. 98 din 20 iulie/2 au- 
bibliografice gust 1917. 
Scurtu 2003 = Istoria Basarabiei de la începuturi până în 
2003, Coordonator loan Scurtu, Iași, Editura Tipo Mol- 
dova, 2003. 

Scurtu & Dordea 1996 = Minoritățile naţionale din România. 1925-1931. Documente, Co- 
ordonatori loan Scurtu și loan Dordea, Bucureşti, Arhivele Statului din România, 1996. 
Maniu 1925 = Iuliu Maniu, Problema minorităţilor, în vol. Politica externă a României, 
Bucureşti, 1925. 

Unificarea 2018 = Unificarea legislaţei şi funcționarea sistemului judiciar după Marea Unire 
din 1918, Bucureşti, Editura Universul Juridic, 2018. 

Cojocaru 1997 = Cojocaru Gheorghe E., Integrarea Basarabiei în cadrul României (1918- 
1923), București, Editura Semne, 1997. 

Rauș et alii 2017 = Nicolae Rauș, Gheorghe Neacșu, Dinu Moraru, O agresiune sovietică 


împotriva României. Tatar Bunar în documente şi în presa românească a vremii, Târgovişte, 
Editura Cetatea de Scaun, 2017. 

lon CONSTANTIN 


Poziţia regimului comunist din 
România în chestiunea Basarabiei (II) 


I.C. — doctor în istorie, 
cercetător științific asociat 

la Institutul Naţional pentru 
Studiul Totalitarismului al 
Academiei Române. Autor, 
printre altele, al volumelor 
Basarabia sub ocupație 
sovietică, de la Stalin la 
Gorbaciov (1994); România, 
Marile Puteri şi problema 
Basarabiei (1995, 2017); 
Polonia în epoca „Solidarităţii” 
1980-1989 (2007); Polonia în 
secolul totalitarismelor 1918- 
1989 (2007); Gherman Pântea 
între mit şi realitate (2010); 
Pantelimon Halippa. O viată 
dedicată luptei pentru unitatea 
naţională (2016); Problema 
Basarabiei în discuţiile româno- 
sovietice din timpul Războiului 
Rece 1945-1989 (2015). 
Domenii de interes științific: 
istoria Basarabiei, Bucovinei și 
a relaţiilor româno-polone în 
perioada contemporană. 


Pe termen lung istoria țării nu poate 
face abstracție de problema Basarabiei 


Liderii comuniști români s-au pronunțat 
împotriva ideii sovietice de „complexe eco- 
nomice interstatale” și de specializare pe 
țări pentru anumite ramuri ale economiei. 
Văzând în acest plan o încercare a conduce- 
rii de la Moscova de a atenta la suveranitatea 
țărilor socialiste, Gh. Gheorghiu-Dej protesta 
în 1963: „Noi avem o «Declaraţie» a parti- 
delor comuniste şi muncitorești care formu- 
lează foarte clar problema suveranității, a 
independenţei şi a neamestecului în treburile 
interne. Or, planificarea este însuși atributul 
suveranității în condiţiile socialismului. Ce 
este suveranitatea? Fără a dispune de resurse- 
le proprii, de a hotărî, de a fi stăpân în țara ta, 
nu înseamnă suveranitate”!. 


La şedinţa Comitetului Executiv al CAER 
din 15 februarie 1963, delegaţia română 
prin reprezentantul ei permanent Alexandru 
Bârlădeanu a respins planurile sovietice de 
transformare a României într-un grânar al 
blocului sovietic, susținând necesitatea in- 


Partea 1 vezi „Limba Română”, Chişinău, nr. 1 (255), 

dustrializării ei”. Pe marginea raportului prezentat de Bârlădeanu con- 
ducerii PMR, Gheorghiu-Dej concluziona: „Niciun fel de concesie nu 
se poate face [...] Dacă am accepta asemenea propuneri, ar duce la 
ştirbirea suveranităţii noastre”. 


Despre existența unor chestiuni în litigiu între RPR şi URSS, pen- 
tru prima dată s-a vorbit deschis la Plenara CC al PCR din 5-8 mar- 
tie 1963. Aşa cum remarca istoricul Dan Cătănuș, decizia „de a pune 
pe ordinea de zi a unei plenare un subiect tabu în lumea comunistă 
— recunoașterea existenţei unor divergențe cu URSS -— ca și persistența 
în menţionarea unor puncte de vedere contrare Moscovei, însemna nu 
numai un gest de curaj, dar și o posibilă rebeliune”*. 


Consecventă acestei politici, la Consfătuirea primilor secretari ai 
Comitetelor Centrale ale partidelor comuniste şi muncitoreşti şi 
a şefilor de guverne ale țărilor membre ale CAER, ce a avut loc la 
Moscova în iulie 1963, România s-a opus planului de integrare econo- 
mică susținut de URSS, cu sprijinul RD Germane şi RSF Cehoslovace. 
Politologi occidentali apreciază că riscul României în raporturile cu 
URSS era, întrucâtva, comparabil cu cel al Franţei lui De Gaulle, care 
în acel timp se opunea hegemoniei americanes. 


La Adunarea Generală a ONU din 29 noiembrie 1963, ţările din 
sistemul socialist votau împotriva inițiativei americane de creare a 
unei zone denuclearizate în America de Sud. Cu o singură excepţie: 
România, care se abţinea de la vot. Istorici și politologi vest-europeni 
consideră că acest moment reprezintă „începutul delimitării de Est”* 
în politica externă a guvernului de la București, ceea ce n-a însem- 
nat desigur ruperea relațiilor cu Moscova și ieșirea țării din sfera de 
influenţă a acesteia”. 


Reorientarea politică a României, după 1960, a avut pe lângă obiective 
de ordin extern și unele de ordin intern, între care, în primul rând, acela 
de a legitima puterea partidului comunist printr-o „identificare” cu inte- 
resele naţionale românești. Este evident că, în aceste condiţii, guvernanţii 
comuniști ai României erau conștienți că pe termen îndelungat istoria 
țării nu poate face abstracție nici de problema Basarabiei. Istoricul Paul 
Nistor scrie că la o şedinţă restrânsă a CC al PCR, Gheorghiu-Dej şi-a 
exprimat indignarea față de Pactul Ribbentrop-Molotov, aducând astfel 

problema Basarabiei în discuţie într-o formă secretă. Este vorba des- 
pre şedinţa Biroului Politic al CC al PMR din 20 ianuarie 1964, când 
într-adevăr această chestiune a fost abordată într-un context mai amplu 
al discuţiilor pe tema pactului sovieto-german din 23 august 1939, în 
conformitate cu care Basarabia a fost trecută în sfera de influenţă sovie- 
tică. După părerea fostului șef de cabinet al lui Gheorghe Gheorghiu- 
Dej, Paul Sfetcu, liderul CC al PCR se gândea la Basarabia, la Tezaurul 
României din URSS încă din anii 1954-1958, dar în acea perioadă era 
foarte primejdios să înceapă discuţiile cu liderii sovietici”. 


O amplă campanie de derusificare 


Noul curs, menit în primul rând a câștiga opinia publică, a avut ca ele- 
ment esenţial declanșarea unei ample campanii de derusificare şi de în- 
lăturare a „dovezilor de supunere excesivă” față de influența sovietică. 


Limba rusă, care fusese un obiect de studiu obligatoriu în toate școlile, 
va deveni una dintre limbile la alegere, alături de engleză, franceză, 
germană, spaniolă, conform ședinței Biroului Politic al CC al PMR 
din 30 august 1963. În acelaşi an, au fost închise sau reprofilate unele 
instituţii create între 1946 şi 1948: Institutul „Maxim Gorki”, înființat 
în 1948 pentru a pregăti profesori de limba și literatura rusă, a deve- 
nit Facultatea de Slavistică în cadrul Institutului de Limbi Străine; 
Muzeul Româno-Rus a fost închis, angajaţii lui completând colectivul 
Institutului de Istorie Universală „Nicolae Iorga” și alte instituții de 
cultură. Au fost, de asemenea, desființate Institutul de Studii Româno- 
Sovietice (15 septembrie 1963) şi Editura „Cartea Rusă”, care a deve- 
nit Editura pentru Literatură Universală. Totodată, şi-au încetat activi- 
tatea „Analele româno-sovietice” și revista „Timpuri Noi”. În relaţiile 
culturale s-a introdus regimul reciprocităţii, astfel că începând din anul 
1963 a fost redus spaţiul acordat diverselor producţii sovietice în pre- 
să, radioteleviziune și edituri. Din august 1963 se renunţă la bruierea 
emisiunilor radiofonice ale posturilor Europa Liberă, Vocea Americii, 
BBC şi Radio France. Multe străzi, oraşe, clădiri şi instituții au primit 
denumiri românești în locul celor ruseşti. Orașul Stalin a redevenit 
Braşov. Au fost scoase de sub interdicţie lucrările lui Nicolae Iorga și 
piesele lui Eugen Ionesco. 

Ceva mai târziu, în 1964, a fost restrânsă activitatea Asociaţiei Române 
pentru strângerea Legăturilor cu Uniunea Sovietică (ARLUS). Această 
asociaţie a fost un element-cheie în eforturile sovietice de subminare a 
Guvernului de la București, iar Moscova s-a străduit puternic, uneori cu 
disperare, să revigoreze ARLUS, organizație care aducea reprezentanți 
sovietici în contact cu elitele românești de aceeași orientare”. 


Schimburile culturale cu țările din vest se reiau și se intensifică. Începe 
editarea în România a unor lucrări literare şi ştiinţifice reprezentative 
din Occident!!. Scrieri care priveau într-un fel sau altul perioada stali- 
nistă sau procesul destalinizării au rămas totuși interzise”. 


În cadrul acestei campanii de restituire spirituală s-a urmărit reabilita- 
rea vechilor noțiuni de patrie şi patriotism, curăţindu-le de sovietism 
şi internaţionalism, restituind „multe din valorile ostracizate după 
1948". Principalul instrument folosit în acest scop a fost istoria, care 
cunoaște o perioadă de antislavism, de redescoperire a originii latine, 
de diminuare la proporţiile reale a rolului rușilor în trecutul istoric al 
țării”? 


În perioada următoare, conducerea de la Moscova va reproşa în mai 
multe rânduri liderilor români că au declanșat campania de derusifi- 
care a țării. În discuţiile purtate în iulie 1964 cu o delegaţie română, 
condusă de prim-ministrul Ion Gh. Maurer, Hrușciov a pretins că 
noua linie politică a autorităţilor de la București nu era „un simplu act”, 
ci „o manifestare antirusă”: „Dacă nu aveţi nevoie de prietenie, faceți 
cum vreți. Sau cu strada Puşkin. A fost o asemenea stradă, acum i-aţi 
schimbat numele. Dvs. înțelegeți doar ce înseamnă schimbarea nume- 
lui unor străzi care înainte purtau nume rusești?”'5. 


Incepe războiul secret dintre serviciile de informații 
românești și cele ale Pactului de la Varșovia 


Între timp, relaţiile politice româno-sovietice cunosc o deteriorare con- 
tinuă. Apar semnele unui război ascuns între serviciile de informaţii 
românești și cele ale aliaţilor din Pactul de la Varşovia, în principal so- 
vietice!€. În mod gradual, Bucureștiul ia măsuri pentru limitarea con- 
trolului sovietic în serviciul de informaţii și în armată. 1961 a fost ul- 

timul an în care Serviciul de securitate şi-a trimis ofițerii de informaţii 
pentru instruire la Institutul „Felix Dzerjinsky” al KGB de la Moscova. 
Ofițerii Securităţii care urmaseră anterior cursurile de instruire KGB 
erau acum „obligaţi să urmeze cursuri de reciclare în țară”. Măsuri 
similare au fost luate şi în cadrul armatei române, punându-se capăt 
instruirii ofițerilor superiori la instituţiile militare sovietice". 


În prima parte a anului 1962, liderul comunist Gheorghiu-Dej a 
ordonat crearea unui mic „nucleu” de ofițeri de contraspionaj și 
contrainformaţii, care trebuiau să descopere agenții și rețelele sovie- 
tice. Existenţa acestei structuri a fost ținută în secret chiar și în cadrul 
Direcţiei de contrainformaţii a Securităţii. 


La jumătatea anului 1962, N. S. Hrușciov a efectuat o vizită în România, 
încercând să o aducă „pe linie” Liderul sovietic s-a confruntat însă cu 
şi mai multe divergențe în ceea ce priveşte colaborarea instituțională și 
politica externă. Partea română a reproșat recrutarea, în continuare, de 
agenți de către KGB şi GRU pe teritoriul României”. Gheorghiu-Dej 
a explicat că dacă operaţiunile de recrutare întreprinse de serviciile de 
spionaj sovietice se justificau în perioada anilor 1940-1950, când vic- 
toriile socialiste ale României erau amenințate de „reacții dure” (din 
partea „burghezo-moşierimii” — n.n.), în situaţia actuală, beneficiind 
de „puterea poporului” și de „organismele de combatere a reacţiilor” 
care funcționează corespunzător, astfel de operaţiuni şi structuri nu îşi 
mai găsesc rostul. Hrușciov a reacționat în aceeași manieră grobiană, 
ca şi în alte ocazii, acuzând conducerea României că este „iraţională, 
egoistă și plină de sine”. 


După plecarea lui Hrușciov, Gheorghiu-Dej dezvăluia în faţa CC al 
PCR unele aspecte privind comportamentul intolerabil al ofițerilor de 
informaţii sovietici pe teritoriul României, ceea ce indica — în opinia sa 
- preferința Moscovei pentru o „relaţie între stăpân și sclav”, apreci- 
ind că „această situaţie trebuie să înceteze”. Ca urmare, şeful Securităţii 
şi al Ministerului de Interne, Alexandru Drăghici i-a informat pe 
consultanţii sovietici pe probleme de informaţii, care rămăseseră în 
România, despre faptul că prezenţa lor „nu mai era necesară”, invitân- 
du-i practic să se retragă. În scurt timp au apărut în presa internațională 
ştiri despre purificarea aparatului de stat din România, împreună cu 
criticile sovietice legate de „semnele naţionalismului românesc”. 

În condiţiile în care Moscova încerca să împiedice procesul de „elibe- 
rare” a României de sub mecanismele de control sovietice, în prima 
jumătate a anului 1963, Gheorghiu-Dej a autorizat transformarea „nu- 
cleului” mai sus menţionat într-o mică unitate, în cadrul Direcţiei de 
contraspionaj”. Această unitate avea sarcini de identificare a agenţilor 
şi rețelelor sovietice, precum şi de combatere a activităţii acestora 
pe teritoriul României. Cunoscută iniţial sub denumirea de „Biroul 
Țărilor Socialiste”, unitatea avea să se transforme într-o structură 
specializată pentru Serviciile de Informaţii Socialiste sau „Unitatea 
anti-KGB'”, cum mai era denumită. Prin specificul obiectivelor sale, 
unitatea a devenit principala ţintă a spionajului sovietic”. Biroul mo- 
nitoriza activităţile şi contactele personalului de la ambasada sovieti- 
că şi desfăşura operațiuni de supraveghere asupra persoanelor aflate 
în atenția rezidenței KGB din România, concentrându-se în această 
perioadă de început pe foştii cominterniști şi pe veteranii războiului 
civil spaniol care, „fără excepţie”, fuseseră iniţial recrutaţi și instruiți ca 
agenți de informaţii sovietici”. Bucureștiul a întreprins primele acțiuni 
directe de închidere a reţelelor KGB şi GRU. 


În iunie 1963, secretarul CC al PCUS Nikolai Podgornii, însoțit de ge- 
neralul Aleksei Epişev au venit la București în încercarea de a „înmu- 
ia” poziţia guvernanților români. Ambii au fost surprinși de unitatea 
dintre liderii partidului şi cei din instituţiile de stat, cuprinzând spec- 
trul militar, politic şi economic. După ce misiunea Podgornii-Epişev a 
eşuat, Moscova şi-a retras și ultimii doi consilieri din ţară. 


După 1963, colaborarea și schimbul de informaţii dintre serviciile de 
informaţii româneşti și cele ale Pactului de la Varşovia devin tot mai 
slabe. De altfel, în pofida unor legende create în timp, momentele de 
reală colaborare între Securitate și organismele similare din URSS sau 
din alte țări socialiste, în materie de spionaj și de contraspionaj, au fost 
sporadice şi precare”. 


„Planul Valev” — expresia programului sovietic 
de divizare și specializare radicală în cadrul CAER 


La puţin timp, sovieticii au lansat „Planul Valev”, care a fost expus pe 
larg de Nikita Sergheevici Hruşciov în revista cu circuit internațional 

„Komunist”, în numărul din august al anului 1963. Acest plan era ex- 
presia unui program al sovieticilor, prin care urmăreau să transforme 
CAER-ul într-un organism economic internațional, printr-o divizare și 
specializare radicală a țărilor membre în ceea ce priveşte profilul eco- 
nomic al acestora. În esenţă, sovieticii urmăreau să impună țărilor din 
nordul sistemului socialist un profil axat pe producţia industrială, iar 
țărilor din sud le-au rezervat doar rolul de furnizor de materii prime și 
produse agricole. Deci acestea urmau să devină un fel de semicolonii 
ale celor industrializate. În articolul Principiile diviziunii internaționale 
a muncii, Hruşciov nu s-a sfiit nici să delimiteze destul de precis acest 
plan susținut cu înflăcărare oportunistă de unii lideri ai țărilor comu- 
niste și în special de W. Ulbricht”. 


În februarie 1964, sovieticii au publicat în detaliu „Planul Valev”, vi- 
zând realizarea unui Complex economic interstatal în zona Dunării de 
Jos, complex care urma să cuprindă 12000 kmp din Uniunea Sovietică, 
100000 kmp din sud-estul României şi 38000 kmp din nordul 
Bulgariei. Planul a fost publicat în revista Universităţii din Moscova, 
„Vestnik Moskovskogo Gosudarstvennogo Universiteta” (nr. 2, 1964), 
sub semnătura lui E. B. Valev (de la care a rămas și denumirea planu- 
lui) — un geograf sovietic de origine bulgară. Amintind de planurile 
lui Hitler privind Noua Ordine („Neue Ordnung”) în zona Dunării, 
„complexul” închipuit de Valev ambiţiona să înglobeze într-o organi- 
zare supranațională părți din sudul Uniunii Sovietice (12000 kmp), 
din nordul Bulgariei (38000 kmp) şi din sud-estul României (100000 
kmp). Țara noastră ar fi pierdut astfel 42% din teritoriu”. 


Elaborat într-o formă „academică”, planul lui Valev era, în fond, asemă- 
nător celor ale lui Hitler și Stalin, înainte, în timpul și (în cazul celui din 
urmă) după cel de-al Doilea Război Mondial. El a stârnit vii reacții din 
partea unor oameni de știință și cultură români, care de această dată se 
aflau la „unison” cu poziția conducerii de partid, percepând așa-zisul 
„plan Valev” ca pe „o tentativă sovietică de dezmembrare mascată a 
României şi de subordonare a ţării față de «marele frate sovietic»””. 
La indicaţia lui Gheorghiu-Dej, în numărul din 12 iunie 1964 al revis- 
tei „Viaţa Economică”, redactorul-şef al acestei publicaţii, prof. Costin 
Murgescu a publicat editorialul Concepții potrivnice principiilor de bază 
ale relațiilor economice din țările socialiste”, pe marginea iniţiativelor 

lui Valev. Eminentul om de știință român aprecia „Planul Valev” ca 
o „încercare de dezmembrare a economiei naţionale și a teritoriului 
național” al țării. Totodată, acest plan era calificat drept mijloc pentru 
„lichidarea statului român și a naţiunii române”, Concluzia editori- 
alului era că Valev încearcă „să umble cu creionul său pe harta patriei 
noastre” şi acest lucru este de neacceptat. Prin amintirea creionului 
cu care s-a jucat Stalin pe harta României, în anul 1940, se conferea 
editorialului „un mesaj politic de mare importanţă”. Dând peste mână 
celor care îndrăzniseră să umble „cu creionul” pe harta României, 
Gheorghiu-Dej a demonstrat că, în 1964, partidul în fruntea căruia se 
afla era „altul decât cel din anii '30-'50” şi că, din acel moment, „orice 
atentat, fie și cu creionul”, la suveranitatea şi integritatea teritorială a 
României va primi riposta corespunzătoare”. 


Controversele pe tema „Planului Valev” vor reveni în discuţiile româ- 
no-sovietice din perioada următoare, mai ales după ce O. Bogomolov, 
unul dintre specialiștii sovietici de frunte în afacerile CAER, a criticat 
în „Izvestia” abordarea profesorului Valev ca „una fundamental greșită” 
și în afara liniei oficiale de strângere a relaţiilor economice cu „țările 
frățeşti”™. Este relevant că, în fața unor asemenea argumente, la convor- 
birile pe care delegaţia română condusă de Ion Gheorghe Maurer le-a 
avut la Kremlin, între 7 şi 14 iulie 1964, cu delegaţia sovietică condusă 
de N. Podgornii, partea sovietică a urmărit să estompeze semnificațiile 
„cazului Valev”, reproşând părții române că acordase o atenţie ieșită 
din comun unui articol scris de... „un nebun” (!). Discuţiile s-au purtat 
atunci într-o atmosferă extrem de tensionată, reprezentanţii Moscovei 
acuzând deschis conducerea română de „antisovietism”**. 


Kremlinul alimentează spectrul reînvierii 
revizionismului maghiar pentru descurajarea 
românilor în chestiunea Basarabiei 


La adâncirea disensiunilor româno-sovietice au contribuit şi 
animozităţile personale dintre Gheorghiu-Dej şi Hrușciov care, la un 
moment dat, intenționa chiar să-l înlocuiască pe liderul de la Bucureşti 
cu unul dintre „moscoviţii” săi devotați, Emil Bodnăraş sau Petre Borilă. 
Relaţiile acestora cu şefii lor de la Kremlin erau tipice epocii fanariote”. 

Acest patronaj de tip feudal, precum și şantajul folosit adesea de 
Moscova, care ameninţa cu posibilitatea dezmembrării statului român, 
au fost de natură să întărească naționalismul românesc. Încă din vara 
anului 1963, la Budapesta se colportau (nu întâmplător) zvonuri că 
frontiera româno-ungară ar putea fi revizuită în favoarea Ungariei’. 
Din acest motiv, Dej a fost singurul şef de partid comunist din Europa 
de Est care nu a participat la festivitatea organizată la 17 aprilie 1964 
la Moscova, cu prilejul celei de a 70-a aniversări a lui Hrușciov. El i-a 
trimis pe Ion Gh. Maurer și Chivu Stoica”. 


Odată cu noul curs imprimat de Bucureşti politicii față de Moscova, 
spectrul reînvierii revizionismului maghiar a început să fie alimen- 
tat în mod abil de Kremlin, în scopul descurajării oricăror revendi- 
cări românești în legătură cu Basarabia, Bucovina și ținutul Herţa. 
Cu intensități mai mari sau mai mici în diferite momente, aceas- 
tă ameninţare a fost un motiv real de îngrijorare pentru liderii de la 
Bucureşti care, temându-se să nu-și piardă puterea, au reacționat ade- 
sea în sensul punerii în discuţie a Basarabiei, „cu scopul de a reaminti 
Uniunii Sovietice că, fiind o putere care stăpânește ea însăși un terito- 
riu românesc locuit de o numeroasă populaţie românească, nu prea are 
dreptul moral să acționeze ca un judecător în chestiunea minorității 


maghiare din România”*. 


Promovarea „Planului Valev”, în care România era redusă la o colonie 
agrară, publicarea memoriilor amiralului Horthy la Moscova şi încura- 
jarea de către sovietici a tendinţelor naţionaliste maghiare în direcția 
Transilvaniei au fost gesturi politice pe care Bucureștiul le-a resimţit 
vădit ostile. În acest context, vechile stereotipuri anti-ruse au revenit 
la ordinea zilei, iar problema graniţei estice a României începe să fie 
pusă pe tapet într-un mod oarecum surprinzător pentru o ordine atât 
de rigidă precum cea a blocului comunist”. 


Relațiile apropiate cu China - esențiale pentru ca 

liderii comuniști români să pună problema basarabeană 
în discuțiile cu sovieticii 

Factorul care a permis Bucureștiului să se distanțeze de Moscova cu 
mai puțină teamă de reacţia acesteia a fost schisma chineză, ostilita- 

tea fățişă declanșată între atotputernica Uniune Sovietică și China 
comunistă, după ce, în octombrie 1961, Zhou Enlai, șeful delegaţiei 
Beijingului, a părăsit lucrările Congresului al XXII-lea al PCUS din 
cauza atitudinii brutale a lui Hruşciov faţă de comuniștii din Albania. 


Aşa cum arăta istoricul George Ciorănescu, „Reactualizarea litigiului 
basarabean şi chiar fondarea premiselor diplomatice pentru o eventua- 
lă dobândire a teritoriului, ceea ce nu putea fi conceput în confruntarea 
bilaterală dintre România și Uniunea Sovietică, a devenit imaginabilă 
numai cu sprijinul unei supraputeri în stare să contracareze forța şi pre- 
siunea Sovietelor”*. 


Evoluţia graduală a apropierii româno-chineze a fost marcată de schim- 
bul de numeroase delegaţii economice şi politice în anii 1962-1963. 
Aceste contacte au fost pregătite încă de la începutul anilor 1960, când 
s-au pus bazele schimbului de informaţii și chiar ale unei colaborări 
operative între serviciile speciale românești şi cele chineze în scopul 
unor aranjamente politice, care au fost antamate de Emil Bodnăraș și 
Kang-Sheng (şeful serviciilor secrete şi de securitate chineze). Cei doi 
fuseseră colegi la școala de agenți a GRU de la Moscova, în anii 1934- 
1935, şi avuseseră o contribuţie importantă la susținerea intereselor 
Kremlinului în perioada care a urmat“. Numai că în 1964, ţările lor, 
China şi România, unde comunismul „ieșise victorios”, regimurile pe 
care le serveau evoluau spre o „direcție proprie” şi utilă, şi inevitabi- 
lă, adică spre „emanciparea” de sub tutela paternalistă a Moscovei”. 
Prin acest canal informativ al lui Bodnăraș, guvernul comunist de la 
Bucureşti a realizat primele contacte şi întâlniri cu chinezii. 


Relaţia tot mai apropiată dintre Bucureşti și Beijing în această perioadă 
trebuie înțeleasă din perspectiva susținerii reciproce a unor interese pe 
plan internaţional. China a sprijinit Bucureştiul, încurajându-i „deci- 
zia de a nu ceda în faţa presiunilor sovietice” pe parcursul următoare- 
lor trei decenii, în timp ce România s-a opus cu fermitate excluderii 
Chinei din sânul comunităţii statelor socialiste şi a îndemnat-o să îşi 
asume pe plan internațional un rol care să consolideze poziția ambelor 
țări în fața Moscovei. Bucureștiul a dat cea mai grea lovitură strategiei 
Moscovei de a izola China prin demersurile întreprinse în Occident în 
numele Beijingului”. 

În anul 1963 România semnează un nou tratat comercial cu China, dar 
nu reînnoiește acordul cu URSS, care prevedea baze pentru submari- 
nele sovietice la Mangalia și instalații militare în Insula Şerpilor“. În 
același an, conducerea de la Bucureşti nu a susținut cererea Republicii 
Populare Mongole de admitere în Tratatul de la Varşovia, în spatele 
căreia stătea interesul vădit al Kremlinului de a-și consolida poziţiile 
geostrategice în disputa cu China Populară. 


Intâlnirea de la Piţunda - liderii sovietici sunt îngrijorați 
de „iredentismul românesc” în privința Basarabiei 


Pentru prima dată, într-o formă explicită, problema Basarabiei a apărut 
în discuţiile româno-sovietice, la nivelul cel mai înalt, în urma unei vi- 
zite pe care o delegaţie oficială a României, condusă de Ion Gheorghe 
Maurer (delegaţie din care făcea parte și Nicolae Ceaușescu ), membru 
al Biroului Politic al CC al PMR, președintele Consiliului de Miniștri 
al României, a efectuat-o în RP Chineză și RPD Coreeană, în perioada 
3-10 martie 1964. După cum va relata ulterior Maurer, vizita la Beijing 
a avut scopul „de a face China să înțeleagă politica noastră ca o poli- 
tică de ieșire de sub hegemonia sovietică. Să câştigăm, deci, sprijinul 
Chinei”. Cu această ocazie, liderul chinez Mao Zedong, în discuţiile 
purtate cu delegaţia de stat a României, a abordat chestiunea teritori- 
ilor românești ocupate de URSS, într-un context mai amplu cuprin- 
zând problematica frontierelor şi a relațiilor cu Uniunea Sovietică. 


La reîntoarcerea de la Beijing spre București, delegația română, potri- 
vit unui obicei mai vechi, a făcut o escală la Moscova, pentru a infor- 
ma conducerea sovietică despre rezultatele vizitei în China. Întrucât 
primul secretar al CC al PCUS, Nikita Hruşciov, nu se afla atunci la 
Kremlin, ci în Crimeea, delegaţia română s-a deplasat în regiune. În 
ziua de 15 martie, la Piţunda, delegația română a avut o convorbire cu 
Hruşciov asupra problematicii internaţionale, a relaţiilor bilaterale, dar 
au fost aduse în discuţie şi unele aspecte ale convorbirilor purtate de 
români cu delegaţia chineză, la Beijing. 


Referitor la acest moment, Hrușciov notează în Memoriile sale: „Imi 
amintesc că o delegație română a fost în China. Aceasta s-a întâmplat 
după ce noi înșine tocmai încetasem să vizităm pe chinezi, deoare- 

ce aceştia nu ne mai invitau. Pe drumul de reîntoarcere de la Beijing 
la Bucureşti, delegaţia română a trecut prin Moscova. Am avut o 
discuţie foarte prietenească și animată... A fost şi ceva care ne-a speri- 
at: «Chinezii ne-au spus că voi ne-aţi luat Basarabia — au zis românii. 
Noi n-am avut decât să ascultăm, deși, evident, nu mai avem nevoie 
de Basarabia». Astfel, românii ne-au redat doar ceea ce auziseră de la 
chinezi, dar ei nu exprimaseră niciun dezacord în legătură cu ceea ce 
au spus chinezii despre Basarabia. Această conversaţie ne-a lăsat un 
gust amar. Începeam să-i suspectăm pe români că ne-ar purta pică pen- 
tru retrocedarea, după război, a Basarabiei la Uniunea Sovietică”*, În 
mod sigur, convorbirile purtate la Pițunda au fost de natură să agraveze 
suspiciunile liderilor sovietici în legătură cu „iredentismul românesc” 
în privința Basarabiei. Sesizând că Basarabia reprezintă motivul real 
pentru noua atitudine românească, Hrușciov îşi avansa propria teorie: 
„Privind lucrurile din punct de vedere istoric, Moldova n-a făcut nicio- 
dată parte din statul român, care a luat-o de la noi după revoluţie, când 
armata noastră era prea slabă ca să ne mai poată apăra de dezmembra- 
re. Retrocedarea Moldovei după război nu a reprezentat altceva decât 
refacerea hotarelor noastre, care existau înainte de revoluţie”. 


La patru decenii de la aceste evenimente, fostul prim-ministru al 
României, lon Gheorghe Maurer, a evocat împrejurările în care chesti- 
unea Basarabiei a apărut ca temă de preocupare a conducerii chineze: 
„Pentru istoricii lor, lucrurile erau cunoscute. În polemica angajată cu 
sovieticii, ei foloseau exemplul Basarabiei ca dovadă că sovieticii sunt 
cotropitori de pământuri străine. Noi nu avusesem cum ști dinainte 
că ei cunosc problema Basarabiei”*. Referitor la discuţiile purtate cu 
sovieticii, la Piţunda, Maurer arată următoarele: „La un moment dat, 
Hruşciov a adus vorba despre momentul în care chinezii au spus că 
sovieticii ne-au luat Basarabia. Eu am tăcut. «Ce le-ai răspuns?>, m-a 
întrebat Hrușciov . «Ce puteam să răspund?», am zis eu. Ceea ce în- 
semna: « Ne-aţi luat-o!>. Hrușciov n-a mai zis nimic. Ce să mai fi zis? 
Amândoi știam de partea cui este dreptatea, dar noi nu eram sub pute- 
rea dreptăţii, ci a lor”®. 


Informaţiile de care dispunem în acest moment ne permit să apreciem 
că, la întâlnirea de la Piţunda, discuţia despre chestiunea Basarabiei 
a apărut în contextul dialogului mai amplu asupra dificultăților deli- 

mitării frontierei sovieto-chineze. Vorbind despre activitatea Comisiei 
mixte sovieto-chineze pentru definitivarea liniei de demarcaţie între 
cele două țări, Hrușciov a apreciat că „răscolirea” istoriei era contra- 
productivă, considerând că graniţele trebuiau respectate ca atare: „Ce 
s-ar întâmpla dacă am revizui granițele cu Manciuria, cu Mongolia 
etc.? Asta nu ar constitui decât un prilej în plus de discuţie. Cu atât mai 
mult această discuţie nu-și are sensul în relaţiile dintre țările socialis- 
te”. Liderul de la Kremlin a adus ca exemplu cazul Basarabiei, spunând 
apoi: „Eu cred că nu trebuie să discutăm despre această problemă, că 
atunci în țările socialiste ar trebui să se facă un plebiscit. Dacă româ- 
nii ar ridica această problemă, eu personal aş fi pentru plebiscit și să 
lăsăm popoarele să hotărască unde [sic!] vor să aparţină”. În conti- 
nuare, Hruşciov a atenționat asupra problemelor de frontieră ce ar fi 
existat între România și Ungaria, precum și a altor diferende terito- 
riale potenţiale între țările socialiste“!. Liderul sovietic relua, de fapt, 
acelaşi mod de gândire diversionist și provocator pe care îl expusese 
şi în alte ocazii, cu privire la problema frontierelor României, punând 
într-o legătură directă cu iz șantajist chestiunea Basarabiei cu aceea 
a Transilvaniei. De reținut, de asemenea, că ideea plebiscitului era o 
cerință sovietică mai veche apărută în discuţiile româno-sovietice din 
anii 1920 și care viza, de altfel, contestarea legitimităţii actului Unirii 
Basarabiei cu România, prin hotărârea Sfatului Țării din 27 martie 
1918. Ea fusese avansată de delegaţia URSS la conferința de la Viena, 
din 29 martie — 2 aprilie 1924, fiind respinsă de reprezentanţii diplo- 
matici ai României. 

Liderii comuniști români aveau și ei părerile lor în această problemă, 
uneori critice față de poziţia sovietică, pe care şi le exprimau în reuni- 
unile restrânse ale conducerii activului de partid. În şedinţa Biroului 
Politic al CC al PMR, din 23 iunie 1964, când a venit vorba de sugestia 
lui Hruşciov de a organiza un plebiscit în Basarabia, avansată din pro- 
prie inițiativă la întâlnirea de la Piţunda, Gheorghiu-Dej a făcut o serie 
de comentarii: „Şi chestiunea Basarabiei, cum a putut să fie aruncată 
aşa? Cred că e o obsesie și nu întâmplătoare. Sunt multe de spus aici. 
Ce fel de plebiscit vreți să faceţi? (... ) Poate aceasta îi preocupă: ple- 
biscitul. Apoi dacă este așa, trebuie să fie adusă populaţia de acolo (de 
după Ural, unde a fost deportată o parte considerabilă a populaţiei din 
Basarabia după anexarea sovietică din 1940 şi după 1944 — n.n.), dacă 

dv. v-aţi gândit la aceasta. Aduceţi populaţia pe care aţi izgonit-o de 
acolo și să faceţi cu o comisie împărțeala și să vedem cum o să iasă?”®”, 
Rezultă clar că liderul comunist român era la curent cu deportările în- 
treprinse de sovietici în teritoriile românești ocupate, putându-se ob- 
serva, în acelaşi timp, o anumită schimbare a modului său de gândire 
de la un profil internaţionalist habotnic, specific anilor 1940-1950, la o 
evidentă sensibilitate națională. 


După întrevederea de la Pițunda, relaţiile dintre România şi URSS cu- 
nosc o răcire accentuată. În RSSM urmează o nouă perioadă de repre- 
salii. La indicaţia Moscovei, începe un nou val de deportări, de data 
aceasta mascate, care s-au răsfrânt mai ales asupra cadrelor cu studii 
superioare, trimise spre alte regiuni ale URSS şi inlocuite cu specialiști 
ruși şi ucraineni. De altfel, măsura era o continuare a politicii Centrului 
practicată timp de mai multe decenii, întrucât „...basarabenii erau 
trataţi cu neîncredere și suspiciune, uneori chiar cu o dușmănie greu 
camuflată”. Din aceleaşi motive, secretarii II ai Comitetelor Centrale 
ale partidelor comuniste din republicile unionale, inclusiv RSSM, erau 
trimiși de Moscova, iar în Basarabia niciun secretar de partid raional 
nu provenea din dreapta Nistrului. 


În ceea ce priveşte figurile-cheie din conducerea CC, Prezidiul 
Sovietului Suprem şi Guvern, acestea erau totdeauna de dincolo de 
Nistru, potrivit unei elocvente formulări devenite un adevărat criteriu 
de promovare în epoca respectivă, cât și mai târziu: „dacă vrei să fii 
ministru/ trebuie să fii de peste Nistru”. 


Schimburile culturale dintre RSSM și România, destul de restrânse, 
aproape că se reduc la zero, vizitele reciproce şi persoanele suspectate 
de românism și de lipsă de loialitate sunt strict supravegheate de KGB, 
iar abonamentele la publicaţiile românești sunt permise numai moldo- 
venilor „de încredere”s?. 


„Primăvara de la București”, aprilie 1964 


În primăvara anului 1964, neînțelegerile româno-sovietice deveneau 
publice, la Moscova fiind oficializat - după cum am arătat — „Planul 
Valev” şi puţin mai târziu, în urma plenarei lărgite a CC al PMR din 

zilele de 15-22 aprilie, fiind dată publicității Declarația cu privire la 
poziția Partidului Muncitoresc Român în problemele mișcării comuniste şi 
muncitorești internaționaless, cunoscută în istoriografie ca Declaraţia din 
aprilie 1964. De reţinut că plenara lărgită a fost convocată anume de 
Gheorghiu-Dej, în intervalul de timp respectiv, tocmai pentru a nu ple- 
ca la reuniunea şefilor de partide comuniste, prilejuită de sărbătorirea 
liderului sovietic N. Hrușciov, la 16 aprilie 1964, cu ocazia împlinirii a 
70 de ani. 


În documentele oficiale româneşti din perioada următoare, declaraţia 
avea să fie denumită Rezoluţia istorică din aprilie, iar în ţările occiden- 
tale ea era apreciată ca o adevărată Declaraţie de independență“. În acest 
document de mare amploare, PMR își arăta îngrijorarea în legătură 
cu neînțelegerile sovieto-chineze care aduseseră mișcarea comunistă 
internațională în pragul scindării, se pronunţa pentru continuarea aplică- 
rii principiului coexistenţei paşnice cu țările capitaliste, dar fără a renunța 
la lupta ideologică. Declaraţia menţiona că la baza colaborării dintre par- 
tidele comuniste/muncitoreșşti trebuie să stea principiile „neamestecului 
în treburile interne, independenţei și suveranității naționale, egalității în 
drepturi şi avantajului reciproc”. De asemenea, se specifica faptul că „nu 
există şi nu poate exista un partid «părinte» şi un «partid-fiu», parti- 
de «superioare» şi partide «subordonate», dar există marea familie a 
partidelor comuniste şi muncitorești, egale în drepturi; niciun partid 
nu are și nu poate avea un loc privilegiat, nu poate impune altor parti- 
de linia și părerile sale... Niciunui partid nu-i este îngăduit a trece peste 
capul conducerii de partid dintr-o ţară sau alta, şi cu atât mai mult nu-i 
este îngăduit a face apeluri la înlăturarea sau schimbarea unui partid”. 
Invocând ca linie politică viitoare principiul formulat de Lenin cu pri- 
vire la suveranitatea naţională, Declaraţia reprezenta practic denunțarea 
relaţiei de vasalitate față de Moscova. Documentul a fost redactat astfel 
încât să aibă priză la cât mai mulți membri ai comunității socialiste, în în- 
cercarea de a contrabalansa presiunile Moscovei. Concentrându-se asu- 
pra unor principii generale, autorităţile de la București nu urmăreau doar 
să își sporească gradul de independenţă. Ele atacau dominaţia sovietică 
asupra Europei de Est şi în cadrul comunităţii socialiste extinse. 


Declaraţia din 22 aprilie 1964 era „încununarea unei politici înce- 
pute după moartea lui Stalin” și avea să reprezinte temelia strategiei 

politice a PCR (denumire reluată în 1965) atât în relaţiile cu URSS 
şi partidele „frățeşti”, cât şi cu celelalte state, fie „capitaliste”, fie „ne- 
aliniate”. Documentul a fost amplu dezbătut în adunări de partid la 
diferite niveluri, în instituţii şi întreprinderi din ţară, unde s-a pus în 
discuţie tratamentul inadecvat aplicat României, poporului său și par- 
tidului de puterea sovietică. Au fost analizate multe dintre „momentele 
de asistenţă nesolicitată din partea Moscovei și de amestec nedorit al 
autorităților sovietice în problemele interne ale partidului și ale statu- 
lui, începând din anii 1920 şi sfârșind cu anii 1960”, precum şi „furtul” 
comis prin Sovromuri, problema Basarabiei, dar şi furtul impresio- 
nantului tezaur românesc trimis în Rusia pentru a fi păstrat, în timpul 
Primului Război Mondial“. Mai mult, declaraţia lansa câteva întrebări 
în direcția Moscovei, într-o serie de probleme de securitate care justifi- 
cau dominaţia sovietică asupra Europei de Est, cât şi a comunităţii so- 
cialiste mai largi. De exemplu, se solicita încheierea „tratatului german 
de pace” și transformarea Balcanilor „într-o zonă a păcii și cooperării 
internaționale” (fără a face referire la o zonă liberă de arme nucleare) şi 
susținea chiar „să i se acorde neîntârziat Republicii Populare Chineze 
locul din cadrul Naţiunilor Unite”. 


Raportul detaliat al întâlnirilor publice pe marginea Declaraţiei a pro- 
vocat furie la Moscova, dar oficial conducerea URSS a avut, la început, 
o atitudine ce poate fi caracterizată drept „rezervată”. Nedorind să facă 
prea mult zgomot în public, N. Hrușciov a decis să prelucreze partidele 
comuniste și muncitoreşti, orientându-le contra României, pe care a 
învinuit-o de „naţionalism”?. Documentul a fost neglijat de către țările 
din blocul statelor socialiste, cu excepţia Iugoslaviei și Poloniei, care 
l-au publicat. 


Note | ! Apud Elis Neagoe-Pleșa, Rolul lui Gheorghe Gheorghiu- 
Dej în elaborarea politicii externe şi în direcționarea relaţiilor 
româno-sovietice (1960-1965), în „Annales Universitatis 
Apulensis”, Series Historica, nr. 9/1, 2005, p. 232; Elena 
Negru, Gheorghe Negru, „Cursul deosebit” al României și 
supărarea Moscovei. Disputa sovieto-română și campaniile 
propagandistice antiromâneşti din RSSM (1965-1989), 
Studiu şi documente, vol. I (1965-1975), Academia de 
Ştiinţe a Moldovei, Institutul de Istorie, Stat şi Drept, 
Chişinău, 2013, p. 12. 

Preambul 


Înainte de a detalia subiectul anunţat în titlu, 
se impun câteva precizări. 


Începutul Primului Război Mondial a găsit 
România într-una din acele situaţii-limită 
în care a fost nevoită să ia decizii hotărâtoa- 
re pentru a supraviețui ca stat și a-și împlini 
idealul secular de întregire națională. La 21 
iulie/3 august 1914, Regele Carol I a întru- 
nit, la Castelul Peleş din Sinaia, Consiliul de 
Coroană, la care au luat parte membrii gu- 
vernului liberal condus de Ion I. C. Brătianu, 
reprezentanţii celor două aripi ale opoziţiei 
conservatoare şi doi foşti prim-miniștri. 
Participant la acest Consiliu, viitorul prim- 
ministru I. G. Duca sintetizează astfel discur- 
sul introductiv al regelui: „Războiul general a 
izbucnit. Se dă marea luptă prin care pentru 
o întreagă perioadă istorică se va stabili har- 
ta Europei şi soarta popoarelor. Desigur că în 
acest război vor fi învingători și învinşi, dar e 
neîndoielnic că dinainte și irevocabil meniţi 
să fie învinşi vor fi neutri”. Aşadar, concluzi- 
ona regele, România trebuie să se conformeze 
tratatelor convenite cu Puterile Centrale (ul- 
timul reînnoit în 1913 de guvernul condus de 

Titu Maiorescu) şi să intre în război de partea acestora. Rând pe rând, 
participanţii şi-au expus punctele de vedere. P. P. Carp a susținut poziția 
suveranului, făcând trimitere la vechea dilemă a politicii românești: 
„care e interesul statului român, să triumfe slavismul, sau să triumfe 
germanismul? Evident, germanismul. Izbânda slavismului ar fi moar- 
tea noastră”. Ceilalţi participanţi au avut însă altă părere: România ar 
fi obligată să intre în război de partea Puterilor Centrale dacă acestea ar 
fi fost atacate, dar, întrucât ele au atacat primele, suntem scutiţi de orice 
obligaţii și trebuie să rămânem neutri. Unii vorbitori au adus ca argu- 
ment și faptul că opinia publică românească se pronunţă „hotărât îm- 
potriva intrării în acțiune alături de Austro-Ungaria” (A. Marghiloman). 
În final a luat cuvântul I. I. C. Brătianu, care a expus punctul de vedere 
al guvernului: „Noi cerem ca România să rămână neutră. Tratatul, pre- 
cum s-a arătat, nu ne obligă, dar chiar dacă ne-ar obliga, România nu 
poate admite ca aliaţii ei să dispună de soarta ei fără ca măcar să-și dea 
osteneala de a o vesti. Austria și Germania au pregătit războiul şi l-au 
declarat. Nu ne-au făcut cinstea să ne comunice măcar intenţiile lor. 
După ce războiul a fost fapt împlinit, ne-au cerut să luăm armele alături 
de ele (...). Sentimentul public este aproape în unanimitate împotriva 
războiului. Problema românilor din Ardeal domină întreaga situație, ea a 
fost pururea punctul negru al Alianţei... Soarta românilor de peste munţi, 
idealul naţional al românismului, sunt chestiuni peste care niciun guvern 
român nu le poate nesocoti. Dacă în lucrurile mici se poate trece peste 
sentimentul public, în ceasurile mari ale vieţii naţionale oamenii de 
stat trebuie să țină seama de voinţa poporului. Nu se poate face un răz- 
boi în vremurile de azi, când acest război nu este aprobat de conştiinţa 
naţională. Să rămânem deci neutri... Războiul va fi probabil lung și 
vom mai avea prilejul să ne mai spunem cuvântul”? 


Cuvinte profetice, care aveau să se adeverească punct cu punct. Într- 
adevăr, după doi ani de neutralitate, timp în care România a fost 
curtată insistent cu diverse promisiuni de către ambele tabere beligeran- 
te, a venit și vremea ca românii să-şi spună cuvântul. Între timp însă, 
guvernul român nu stătuse cu mâinile în sân să vadă încotro bate vân- 
tul biruinţei. Încă din 18 septembrie/1 octombrie 1914, primul mi- 
nistru I. I. C. Brătianu reușise să încheie, într-o discreţie deplină, o 
convenţie cu Rusia prin care aceasta se angaja ca, în caz de victorie și în 
schimbul păstrării neutralității, România să primească Ardealul și toate 

ţinuturile românești aflate sub stăpânire habsburgică, după cum preci- 
za Nota semnată la Ţarskoe Selo de ministrul rus al afacerilor externe, 
S. D. Sazonov: „Rusia se obligă să se opună oricărui atentat contra sta- 
tus-quo-ului teritorial al României în întinderea granițelor sale actuale. 
În același timp se obligă să recunoască României dreptul de a-și încor- 
pora acele teritorii din Monarhia austro-ungară care sunt populate cu 
români. În ce priveşte Bucovina, principiul majorităţii populaţiei tre- 
buie să formeze fundamentul pentru delimitarea teritorială între Rusia 
şi România...*. 


Acest document a reprezentat fără îndoială un important succes diplo- 
matic personal al lui Brătianu, iar I.G.Duca era îndreptăţit să consem- 
neze că el constituie „mărturia, indiscutabila dovadă scrisă, că n-am 
făcut politică de oportunism mercantil şi că, de la începutul războiului 
mondial, cu o viziune limpede a viitorului, ne-am legat soarta de gru- 
pul de puteri care trebuia să fie învingător şi care, numai prin biruința 
lui, asigura statelor mici realizarea aspiraţiunilor lor naționale”. La 27 
septembrie/ 10 octombrie 1914, regele Carol I a murit subit, locul său 
fiind luat a doua zi de principele moştenitor Ferdinand. 


În 1916, aliaţii îşi sporiseră insistenţele și presiunile pentru a determi- 
na România să li se alăture împotriva Germaniei și Austro-Ungariei. 
Negocierea condiţiilor s-a dovedit însă destul de dificilă, pentru că 
guvernul Brătianu nu era dispus să trimită ţara la luptă fără o serie 
de garanții ferme, între care: recunoașterea de către Anglia și Franţa, 
alături de Rusia, a revendicărilor naționale românești, în integralita- 
tea lor, respectiv întregirea ţării cu Transilvania, Banatul și Bucovina 
(Basarabia nu intra atunci în discuţie, deoarece nu se punea proble- 
ma destrămării şi a Imperiului țarist); garanţii militare pentru prote- 
jarea împotriva unui eventual atac din spate al Bulgariei; livrarea de 
armament și muniţie pentru trupele române. România avea deja o 
experiență nefericită din timpul războiului pentru independență 
(1877) când, deși victorioasă alături de Rusia, a devenit victimă toc- 
mai datorită pretențiilor acestui aliat. De altfel, chiar în timpul noilor 
negocieri privind condiţiile de intrare în război, rușii îşi schimbaseră 
în parte garanţiile date în 1914, în schimbul neutralității, şi pretin- 
deau întreaga Bucovină, iar sârbilor le promiseseră o parte din Banat. 
Brătianu nu era dispus la nicio concesie: „Nu pot admite — declara el 

- ca un oraș ca Cernăuţi, un focar de cultură românească, sediul unei 
universități, reşedinţa unei mitropolii române să fie dat rușilor pe mo- 
tivul că în nordul Bucovinei administraţia austriacă, vitregind elemen- 
tul românesc, a hotărât şi încurajat o infiltrațiune rutenească”“. 


Tratatul de alianţă şi Convenţia militară au fost semnate la 4/17 au- 
gust 1916, la București, între România, Rusia, Franța, Anglia și Italia. 
Pentru menajarea sensibilităţii regelui, datorită originii sale germane, 
România urma să declare război doar Austro-Ungariei, deși se anticipa 
că Germania va sări imediat în ajutorul aliatei sale. În ziua de dumini- 
că, 14/27 august 1916, la Cotroceni se întrunea un nou Consiliu de 
Coroană, sub conducerea regelui Ferdinand, care, cu două zile înainte, 
serbase aniversarea împlinirii vârstei de 51 de ani. Dezbaterile au fost 
şi de această dată pline de nuanţe şi momente dramatice, dar persona- 
litatea dominantă s-a dovedit din nou Brătianu, prin două intervenţii 
de excepţie. El a repetat argumentarea că România, pentru a-și putea 
împlini idealul de unitate naţională, trebuie să părăsească neutralitatea 
şi să se alăture Puterilor Aliate împotriva Puterilor Centrale. Evident, 
cu asumarea tuturor riscurilor: 


„Fără îndoială — sublinia Brătianu -— cred că vom ieși învingători, dar 
nu sunt sigur, se poate să fim și învinși. De aceea vreau să se știe bine 
de toţi, că, chiar învinși, tot cred că țara mea trebuie în această clipă a 
evoluţiunii ei istorice să facă acest gest. În viaţa naţiunilor sunt afirmări 
de drepturi care se socotesc mai mult decât izbânzi trecătoare și sunt 
gesturi de abdicare, de dezertare morală, care compromit viitorul lor 
pentru veacuri de-a rândul. Într-o atare situaţie este astăzi românismul, 
de aceea, chiar de a fi să fim bătuți, faptul că patru din cele mai mari pu- 
teri ale lumii au recunoscut temeinicia revendicărilor noastre naţionale 
şi au consfințit printr-un act solemn hotarele etnice ale românilor de 
peste Carpaţi, cauza românismului va face un pas înainte, mai mare și 
mai însemnat decât oricând. Şi dacă nu azi, mâine vom culege roadele 
acestor jertfe și acestor afirmări de drepturi”. 


România intra așadar în război, alături de Aliați, cu gândul la înfăp- 
tuirea idealului unității naționale. În noaptea de 27/28 august 1916, 
Armata Română trece Carpaţii şi pătrunde în Transilvania, unde 
obţine primele victorii. Armata aliată de la Salonic nu şi-a respec- 
tat însă angajamentul de a începe ofensiva împotriva bulgarilor. În 

schimb, aceștia şi turcii au atacat România din sud, iar germanii şi 
austro-ungarii au început înaintarea dinspre Vest. Au urmat zile de 
cumpănă, pentru ţară, pentru armată, pentru regimul monarhic. 
Germanii şi austro-ungarii au tratat România, pe care o acuzau de 
trădare, cu o ură mai mare decât cea manifestată împotriva cărora 
declanșaseră războiul cu doi ani în urmă. Stau mărturie, în primul 
rând, dramele și tragedia celor aproape trei mii de soldaţi români care 
au murit în cursul prizonieratului în Alsacia și Lorena în anii 1917- 
1918. Max Dollfus, înalt funcţionar al Comitetului Internaţional al 
Crucii Roşii în timpul Primului Război Mondial, însărcinat de gu- 
vernul român să se ocupe de regruparea trupurilor soldaţilor români 
decedați în Alsacia, a efectuat la timpul respectiv o anchetă prin- 
tre primarii din această provincie pentru a cunoaşte împrejurările 
morţii prizonierilor de război români. lată concluziile sale: „După 
ce am interogat sute de martori oculari ai martiriului românilor în 
1917, pot vorbi despre voinţa autorităților militare germane de a-i 
face să ispășească pe acei țărani nevinovaţi crima comisă de patria 
lor în ziua în care a intrat la rândul ei în război. Procedeul impune- 
rii de suferinţe a fost aplicat metodic. Trebuia ca el să ducă, până la 
urmă, la efectul privaţiunilor premeditate, adică la moartea lentă.... 
Făcând „bilanţul tragediei înfricoşătoare”, același autor conchidea: 
„În cinci luni, 1 187 de victime, tineri, pe care mii și mii de martori 
i-au văzut murind lent, cadavre vii înainte de a fi fost cadavre reale. 
Cine ar cuteza să spună în fața acestor fapte, în fața acestor cifre, în 
fața interdicţiei formulate către populaţia alsaciană de a nu îi hrăni pe 
prizonierii români, că nu a avut loc o execuţie colectivă, concertată, 
voită, cu sânge rece?”®, La aceste acțiuni de exterminare în masă, tre- 
buie adăugate desigur şi condiţiile umilitoare ale armistițiului impus 
României de Puterile Centrale. 


Dar calvarul românilor nu s-a datorat numai inamicilor din Puterile 
Centrale. Foarte curând, unul dintre cei mai importanţi aliați, Rusia, va 
intra într-un carusel al schimbărilor care va bulversa unitatea Aliaților 
și va determina o cu totul altă configurație geopolitică în plan regio- 
nal decât ceea ce se plănuise iniţial. Din ţări aliate, România şi Rusia 
revoluţionară se vor găsi pe baricade diferite, în conflict direct şi de 
lungă durată. 

România sub amenințare bolșevică 


România s-a aflat de la început în prima linie a luptei împotriva 
bolşevismului. Românii au cunoscut în mod direct, încă din 1917, ce 
înseamnă bolșevismul, pe care l-au respins ca pe o ideologie străină spi- 
ritului poporului român. Documente de arhivă ale Armatei Române 
atestă fără putinţă de tăgadă că, în primăvara anului 1917, aliaţii ruşi de 
pe frontul românesc s-au transformat peste noapte, sub isteria ideolo- 
giei bolşevice, într-o hoardă de prădători, care au refuzat să mai lupte 
şi au pactizat cu inamicul, ceea ce l-a determinat pe Ion Antonescu, 
pe atunci locotenent-colonel, şef al Biroului operaţii la Marele Cartier 
General Român, să consemneze: „larna grea, inamicul şi rușii se coa- 
lizaseră cu toții pentru a ne distruge... Veniţi în număr mare, pentru a 
ne ajuta, ruşii s-au instalat în Moldova ca cuceritori. Călăuziţi fiind de 
această mentalitate au pus stăpânire pe toate orașele și satele, pe toate 
clădirile oficiale şi particulare, pe toate aprovizionamentele şi pe toate 
căile ferate. Invocând secretul operaţiilor, au impus trupelor noastre să 
se miște pe jos și numai pe anumite drumuri și să nu se cantoneze de- 
cât în localităţile cele mai mizerabile. Trebuie însă să se ştie, că la acea 
epocă - în ajunul revoluţiei — toate operaţiile lor militare se reduceau 
în a jefui, teroriza populaţia, dezonora femeile și distruge toată avuţia 
noastră națională”, astfel că, în scurt timp, „prin mărinimia puternicului 
aliat eram acum străini în țara noastră”. Poate şi mai grav este faptul că, 
după victoria trupelor române în luptele de la Mărășești (25 iulie — 21 
august 1917), germanii şi austro-ungarii au început o acţiune de dezor- 
ganizare morală a Armatei Române, inamicul fiind ajutat şi de soldaţii 
ruși, care, cel puţin formal, continuau să ne fie aliaţi. Aceştia din urmă, 
preciza Antonescu, „încă de la izbucnirea revoluţiei lor, se luptau din 
răsputeri să tragă, prin minciuni, promisiuni și ameninţări și pe ai noștri 
în apele lor. Soldatul nostru era îndemnat atât de unii, cât şi de alții, să 
părăsească frontul, să răstoarne guvernul şi să lupte pentru triumful 
bolşevismului”?. La 18 aprilie/1 mai 1917, circa 15 000 de soldaţi ruși 
cu drapele roşii, cărora li s-au alăturat și o serie de muncitori români, 
au manifestat pe străzile Iașilor, sub presiunea lor fiind eliberaţi din 
închisoare mai mulți adepți ai bolşevismului rus. Printre cei eliberaţi 
s-a numărat şi Cristian Rakovski, unul dintre colaboratorii lui Lenin 
și viitor membru al primului Birou restrâns al Comitetului Executiv al 

Cominternului (martie 1919), care s-a refugiat la Odessa și a început 
pregătirile pentru declanșarea unor evenimente după modelul celor 
din Rusia care să conducă la schimbarea regimului constituțional din 
România. 


În pofida multiplelor disfuncționalități apărute în cadrul colaborării 
militare româno-ruse după intrarea României în război, trebuie pre- 
cizat că, pe fond, raporturile generale dintre cele două state aliate, în 
primul rând în plan politic, au fost la început dominate de încredere 
reciprocă. O astfel de atmosferă a făcut posibilă, de altfel, luarea în cal- 
cul de către conducerea de stat a României a unei eventuale evacuări în 
Rusia şi, mai ales, încredințarea spre păstrare, la Kremlin, a Tezaurului 
Băncii Naţionale a României". Este de menţionat, de asemenea, faptul 
că în partea a doua a lunii aprilie și începutul lunii mai 1917, primul 
ministru Ion I.C. Brătianu, însoţit printre alţii de Dinu Brătianu, ge- 
neralul Constantin Prezan şi colonelul Ion Antonescu, s-a aflat într-o 
lungă vizită la Petersburg, ca invitaţi ai guvernului provizoriu rus. Cu 
toată dezamăgirea provocată de turbulenţele și dezordinea vizibile la 
tot pasul în vechea capitală a Rusiei, Brătianu s-a întors totuşi încre- 
zător, după cum relatează I.G.Duca, deoarece a obținut „asigurarea 
formală că războiul va fi continuat, că ni se vor restitui proviziile pe 
care le împrumutaserăm armatelor rusești în tot decursul iernii, că se 
va grăbi trimiterea și tranzitarea materialului de război şi mai cu sea- 
mă că se va întreprinde peste două luni alături de noi ofensiva pe linia 
Focşani-Galaţi, pe care o proiectaserăm în vederea eliberării teritoriu- 
lui ocupat”. Sentimentul de încredere era stimulat și de primirea făcu- 
tă lui Brătianu și însoţitorilor săi de guvernul provizoriu rus, care „era 
nu numai cordială, dar cu adevărat regească. (Brătianu) Fusese primit 
la gară cu muzică și gardă de onoare. Atât el cât și însoțitorii lui... au 
fost găzduiți în Palatul de iarnă, în apartamentele imperiale. Generalul 


Prezan dormea în patul Ekaterinei a Il-a”". 


Preluarea puterii de către minoritatea bolşevică în toamna anului 1917 
avea să schimbe din temelii cursul relațiilor ruso-române. Situaţia 
dramatică creată și amenințarea care plana asupra menţinerii ordinii 
constituționale l-au determinat pe primul ministru Brătianu să con- 
voace, în noaptea de 8/9 decembrie 1917, o şedinţă a Consiliului de 
Miniştri şi să obţină, totodată, aprobarea regelui Ferdinand pentru 

intervenţia în forță a armatei și dezarmarea bolşevicilor. Acestă acţiune 
a eliminat un pericol imediat, dar a reprezentat şi semnalul unei ripos- 
te din partea fostului aliat de o virulență neașteptată. Sunt cunoscute 
ultimatumul dat de Consiliul Comisarilor Poporului, la 31 decembrie 
1917/13 ianuarie 1918 şi ordinul lui Lenin din aceeași zi de aresta- 
re a reprezentanţilor României la Petersburg în frunte cu ministrul 
Constantin Diamandy. 


În pofida greutăților, românii aveau tot mai puternic sentimentul că a 
sosit momentul istoric al înfăptuirii unui ideal secular, după cum con- 
semna ziarul Mișcarea, din 13 ianuarie 1918: 


„Idealul unităţii naționale a rămas busola vieții noastre de stat. La acest 
ideal nu putem renunţa fără a primejdui însăşi existența statului român 
(...). Războiul îl purtăm cu suferințe și îl eternizăm în paginile istoriei 
cu sângele generaţiei de astăzi. Dar valoarea lui adevărată nu se judecă 
cu nervii încordaţi ai celor de astăzi, ci cu seninătatea calmă a celor 
de mâine. Drepturile pe care le-a fixat războiul de astăzi în conștiința 
omenirii şi în paginile istoriei sunt imprescriptibile. Peste ele nu se va 
putea trece niciodată. Şi astfel se leagă firele istoriei. Unirea cea mică 
de la 1859 cu războiul Unirii mari de la 1918. Înţelesul politic al acestui 
război este pasul hotărâtor către Unirea Mare”?. 


Sub ameninţarea noii puteri bolşevice din Rusia și la cererea Sfatului 
Țării de la Chişinău, dar şi a Comandamentului rusesc în frunte cu 
generalul Scerbacev, rămas fidel vechiului guvern imperial, la 8/21 
ianuarie 1918, primele trupe române, conduse de generalul Ernest 
Broşteanu, trec Prutul pentru restabilirea ordinii în Basarabia. După câ- 
teva zile, trupele bolşevice sunt nevoite să se retragă pe linia Nistrului. 
Nemulțumit de cursul evenimentelor, la 13/26 ianuarie 1918 Consiliul 
Comisarilor Poporului rupe în mod unilateral relațiile diplomati- 
ce cu România, toţi reprezentanţii români fiind expulzați. Totodată, 
guvernul rus a dispus confiscarea 'Tezaurului României depozitat la 
Moscova, declarat „intangibil pentru oligarhia română”. Leon Troțki, 
atunci comandant al Armatei Roșii, propunea chiar o intervenţie mili- 
tară împotriva României care, afirma el, „va fi urmată de o răspândire 
a bolşevismului în rândul Armatei Române, așa cum s-a întâmplat re- 
cent în cazul Ucrainei "13. 

Provocările şi amenințările Rusiei Sovietice erau însă departe de a 
se linişti. La Odessa, C. Rakovski improvizase, cu acordul lui Lenin 
și Troțki, un „Colegiu Suprem pentru reglarea chestiunii Basarabiei 
şi conflictului cu România”, structură care, în noaptea de 27/28 ianu- 
arie 1918, a început arestarea în masă a românilor din oraș şi trans- 
portarea lor pe vase de război, ca „măsuri de siguranță” datorită stării 
de beligeranţă intervenite în raporturile ruso-române. O lună mai târ- 
ziu, Rakovski le telegrafia lui Lenin și Troțki că scopul misiunii sale 
la Odessa era de „a alunga forțele române contrarevoluţionare din 
Basarabia şi de a provoca o mişcare revoluţionară în România”"*. 


La 18 februarie/3 martie 1918, la Brest-Litovsk se semnează pacea 
dintre Rusia Sovietică și Germania, atât de mult hulită şi detestată 
de Lenin, care a justificat-o ca fiind rezultatul unei coincidențe de in- 
terese între cele două puteri beligerante. Mai mult, el susținea că pa- 
cea respectivă avea un caracter temporar, fiind vorba de un compromis 
cu bandiții imperialismului german, impus şi acceptat ca o condiţie a 
supravieţuirii revoluţiei bolşevice. Ca o consecință imediată a acestei 
păci, find încercuită de inamici și lipsită de sprijinul promis de aliaţi, 
România se vede nevoită să semneze la Buftea (5/18 martie 1918) 
Tratatul preliminar de pace cu Puterile Centrale (Germania, Austro- 
Ungaria, Bulgaria şi Turcia), care se va finaliza prin umilitorul Tratat 
de pace de la București, din 24 aprilie/7mai 1918. Un tratat care ne-a 
pus într-o lumină nefavorabilă în fața aliaților vestici. „Nu noi putem fi 
făcuţi responsabili de pacea de la Bucureşti”, scria un an mai târziu Ion 
Antonescu. Responsabilitatea o poartă „aceia care n-au avut, la timp, 
energia necesară să împiedice atât trădarea Rusiei țariste, cât şi trădarea 
Rusiei revoluţionare. Pacea de la București este o consecință. Cauza ei 
este revoluția rusească și Brest-Litovsk". 


În pofida dezastrului care se prefigura, sorții aveau să deschidă totuși un alt 
drum României, care a renăscut din propria cenușă și a reușit în acel magni- 
fic an 1918 să-şi împlinească marele ideal al unității și reîntregirii naţionale. 
Primul pas avea să fie făcut foarte curînd, la 27 martie, de Sfatul Țării 
din Chişinău, care a decis unirea Republicii Democratice Moldoveneşti 
(Basarabia) cu „Mama sa România”, acţiune urmată rând pe rând de toate 
celelalte provincii istorice româneşti. Mai târziu, în 1928, referindu-se la 
acest eveniment cu adevărat epocal, Dimitrie Gusti scria: 

„Mâinile care se căutau de veacuri, fără odihnă, acum zece ani s-au 
împreunat frățeşte de la Tisa la Nistru, de la Carpaţi la Mare. Iar popo- 
rul român, aşezat de destine istorice milenare pe podişul Carpaţilor, 
ca să stea strajă neclintită civilizaţiei în Orient, a devenit astfel singu- 
rul stăpân al Daciei străbune. Actul politic suprem al unirii întregului 
neam românesc formează o culme eternă în istoria neamului; el este 
punctul culminant, cu un nimb de apoteoză, al unui lung proces ne- 
cesar istoric”!S. 


Martor direct al schimbărilor din România de la est de Prut, care au 
condus la înfăptuirea unirii, a fost şi scriitorul Duiliu Zamfirescu, „pri- 
mul și ultimul Comisar General în Basarabia”, după cum el însuși măr- 
turisea şi care ne-a lăsat câteva constatări memorabile. Pe parcursul 
lunilor februarie-martie 1918, Duiliu Zamfirescu s-a aflat într-o misi- 
une specială încredințată de mareșalul Alexandru Averescu, noul şef al 
guvernului român, pe lângă Consiliul Directorilor Generali (cabinetul 
de miniștri) al Republicii Democratice Moldovenești, proclamată la 2 
decembrie 1917, în contextul destrămării Imperiului țarist și al apli- 
cării principiului autodeterminării națiunilor. „Basarabia actuală, ca 
orice țară ieşită din revoluţie, este câmpul contrastelor”, devastată de 
curente centrifuge şi promisiuni deșarte, scria D. Zamfirescu câteva 
luni mai târziu după încheierea misiunii. „Lumea pare într-un echi- 
libru nestabil”, iar peste tot latet anguis in herba/șarpele se ascunde în 
iarbă, mai avertiza el. În pofida multiplelor dificultăţi pe care le între- 
vedea, D. Zamfirescu constata cu satisfacție că „poporul basarabean... 
este pur românesc în substratul său”. Comentând actul unirii, din 27 
martie 1918, scriitorul și diplomatul cu o lungă experienţă anterioară 
la Roma, sublinia: 


„În acest pământ locuieşte un popor care, de baştină, este popor româ- 
nesc. Alături de dânsul și adesea ori peste dânsul s-au aşezat și alte naţii 
cari, ajutate de administraţia rusească, au căutat să-l deznaţionalizeze. 
Dar, aici, ca peste tot pe unde a trecut colonizarea romană, cu caracte- 
rul său agricol,- dragostea de pământ a asigurat păstrarea neamului 
nostru în frontierele ţării şi în cuprinsul limbei, cu acea neclintită 
statornicie a legionarului (membru al legiunilor romane, n.n.), pe care 
nimic n-a învins-o. Aceasta este comoara pe care ne-o aduce Basarabia: 
țăranul român, lipit de glie”. 

La finele Primului Război Mondial au luat ființă, aproape concomi- 
tent, două organizaţii internaţionale cu scopuri diametral opuse: 
Cominternul (Internaționala a III-a, Comunistă) a cărei sarcină mon- 
dială stabilită de Lenin era să asigure victoria definitivă a socialismului 
în lume, şi Liga (Societatea) Naţiunilor, constituită în baza Pactului 
decis prin Tratatul de la Versailles dintre Puterile Aliate și Asociate şi 
Germania (28 iunie 1919), al cărei obiectiv declarat era „dezvoltarea 
cooperării între națiuni pentru garantarea păcii și securității” prin asu- 
marea de către statele membre a obligaţiei de a respecta și menţine 
integritatea teritorială și independenţa lor contra oricărei agresiuni 
externe. România a fost unul dintre cele 26 state fondatoare ale Ligii, 
cărora li s-au alăturat pe parcurs și alte țări. 


Cominternul împotriva ordinii internaționale 


Încă nu se stinseseră ecourile Primului Război Mondial, iar tratativele 
de pace de la Paris erau în toi, când Lenin şi anturajul său au convocat la 
Moscova (2-6 martie 1919) „primul Congres comunist internațional” 
care a consacrat înființarea Internaționalei (a III-a) Comuniste 
(Cominternul). Cu acest prilej, Lenin dă semnalul inaugurării unei 
„ere noi” în istoria umanităţii, a „prăbuşirii capitalismului” şi a trecerii 
proletariatului la „lupta deschisă cu aparatul de stat” pentru sfărâmarea 
vechii mașinării burgheze și asigurarea victoriei comunismului la scară 
mondială. Noul imperialism bolșevic proclamat de Lenin reprezenta o 
ameninţare reală și directă pentru România, ţară inclusă de la început 
în planurile de acțiuni subversive iniţiate de Comintern, prin înființarea 
a două birouri speciale de coordonare a procesului de bolșevizare în 
zona Balcanilor, unul la Harkov și altul la Odessa. 


La două săptămâni după primul Congres al Cominternului, la 
Budapesta lua ființă Republica Sovietică Ungară/„Republica 
Sfaturilor” (21 martie 1919), în conducerea căreia rolul de frunte îl 
avea Bela Kun (responsabil în guvern cu afacerile externe şi probleme- 
le militare). Bela Kun a devenit în anii următori unul dintre liderii de 
frunte ai Cominternului și este autorul a numeroase crime sângeroase 
comise cu cruzime în Crimeea, unde a fost trimis de Lenin, în 1920, să 
instituie puterea bolșevică'*. România s-a văzut astfel ameninţată din 

nou, atât de la Vest, cât și din Est, de unde se pregăteau intervenții mi- 
litare directe şi coordonate pentru răsturnarea ordinii constituționale 
şi includerea sa în sistemul republicilor sovietice. Aproape concomi- 
tent cu proclamarea Republicii Sovietice la Budapesta, un detașament 
al Armatei Roşii organizat de ruși și ucraineni în stânga Nistrului a 
efectuat, la 27 mai 1919, o incursiune sângeroasă la Bender/Tighina, 
orașul fiind ţinut sub teroare timp de două ore. O acțiune violentă si- 
milară fusese organizată în ianuarie 1919 la Hotin. Presa românească 
din perioada respectivă informa sistematic despre descoperirea și dez- 
armarea de către autorităţile din Basarabia a unor grupuri bolșevice 
înarmate infiltrate de peste Nistru pentru comiterea de acte violente. 


Amenințarea bolșevică ce plana asupra României era agravată de ati- 
tudinea ambiguă și contradictorie a Puterilor Aliate în privinţa unei 
eventuale intervenţii militare în Ungaria. În cele din urmă, sub presiu- 
nea evenimentelor şi amenințată pe două fronturi de „alianţa roşie ru- 
so-ucraineano-ungară”, România decide să înlăture guvernul bolșevic 
de la Budapesta printr-o intervenţie militară. La 4 august 1919, Armata 
Română intra în capitala Ungariei, de unde s-a retras după patru luni. 
Pericolul bolşevizării Ungariei a fost înlăturat, dar ameninţarea de la 
Vest va rămâne permanentă în perioada interbelică. 


Pe de altă parte, provocările şi acțiunile subversive bolşevice din par- 
tea Rusiei Sovietice nu au încetat niciun moment pe toată frontiera 
Nistrului și în interiorul Basarabiei. În timpul Congresului al II-lea 
al Cominternului, desfăşurat la Moscova în perioada 17 iulie-7au- 
gust 1920, stimulat de entuziasmul participanţilor, dar și de marșul 
Armatei Roşii pornit împotriva Poloniei, Lenin îi transmitea lui Stalin, 
aflat la Harkov, printr-o telegramă cifrată: „Situaţia din Comintern 
este excelentă. Zinoviev, Buharin și cu mine considerăm că ar trebui 
să încurajăm declanșarea revoluţiei din Italia chiar acum. După pă- 
rerea mea, ar fi bine să sovietizăm în acest scop Ungaria, poate chiar 
şi Cehoslovacia și România. Trebuie să analizăm cu atenție această 
eventualitate..”!?. În Manifestul adoptat la Congresul respectiv, scris 
de Troțki și aprobat de Lenin, agresivitatea bolșevismului căpăta ac- 
cente noi: „Trebuie să ucidem capitalismul pentru ca specia umană 
să poată supraviețui... Internaționala Comunistă reprezintă parti- 
dul internaţional al insurecției proletare și al dictaturii proletariatu- 

lui”. Dincolo de caracterul utopic al planurilor cominterniste, pen- 
tru România ele reprezentau o realitate crudă. La 13 ianuarie 1921, 
C. Rakovski îl informa pe Lenin : „După eforturi colosale, precum și 
după o serie de eșecuri, am reușit să organizăm activitatea ilegală în 
România, în special în Basarabia. Drept rezultat au fost aruncate în aer 
două poduri şi am reușit să organizăm o diversiune la Senat””. Un atac 
violent de o mare gravitate s-a produs în zilele de 12-17 septembrie 
1924, la Tatar-Bunar, unde o rebeliune armată, aprobată în prealabil de 
Comitetul Executiv al Cominternului, urmărea să dea semnalul unei 
ample mişcări revoluționare în Basarabia, care să se extindă și în restul 
teritoriului României. Surprinse în prima fază de agresivitatea grupu- 
rilor bolşevice, autorităţile române au fost nevoite să apeleze la mili- 
tarii flotei de pe Dunăre pentru a pune capăt rebeliunii. Mai târziu, în 
timpul anchetelor la care a fost supus în cadrul Cominternului (1937), 
Marcel Pauker, unul din liderii comuniștilor români după înființarea 
Partidului Comunist din România (PCdR) în 1921, confirma că „toa- 
te aşa-numitele grupuri ilegale de partid fuseseră pregătite pentru te- 
rorism și, în al doilea rând, se aflau în legătură cu organizaţiile ilegale 
basarabene, în care activitatea de partid, cea diversionistă și cea de spi- 
onaj în favoarea Ucrainei Sovietice se desfăşurau laolaltă”. 


Cominternul, devenită o ramificaţie şi, în multe privinţe o anexă a ser- 
viciilor secrete sovietice, a reprezentat stindardul sub care Moscova a 
desfășurat cele mai importante acțiuni subversive de subminare a sta- 
tului național unitar român și de bolșevizare a întregii zone balcani- 
ce în perioada interbelică. Planurile sale în privința României au ieşit 
pregnant în evidenţă la Congresul al V-lea al Partidului Comunist din 
România (PCdR), desfășurat la Gorkovo, lângă Moscova, în perioada 
3-24 decembrie 1931, sub conducerea lui Bela Kun (Schlosser), ca re- 
prezentant al Comitetului Executiv al Internaționalei Comuniste. Prin 
conţinutul său, Rezoluţia în problema naţională adoptată la acest con- 
gres reprezenta un nou atac deschis la integritatea statului român și or- 
dinea stabilită prin Tratatele de la Versailles (1919) şi Trianon (1920), 
dar și o sfidare fără margini la adresa sacrificiilor făcute de poporul ro- 
mân pentru realizarea unităţii naționale: 


„România contemporană” — afirmau membrii grupului cominternist de 
la Moscova desemnat să vorbească în numele şi pentru viitorul popo- 

rului român — „nu reprezintă prin sine o unire a «tuturor românilor», 
ci un stat tipic cu multe naţiuni, creat pe baza sistemului prădalnic de 
la Versailles, pe baza ocupării unor teritorii străine și pe baza înrobirii 
unor popoare străine. Burghezia și moşierimea din România, înfăptu- 
ind propriile lor planuri imperialiste şi îndeplinind, totodată, însărcina- 
rea puterilor imperialiste conducătoare din Europa de a crea la Nistru 
un avanpost împotriva URSS, au cucerit Basarabia, Transilvania, 
Bucovina şi Banatul şi supun unei asupriri naţionale nemaiîntâlnite și 
unei exploatări semicoloniale pe cele 8 milioane de moldoveni, unguri, 
ruși, ucraineni, bulgari, nemți, turci și alții”. 


Liga Naţiunilor sub asaltul puterilor revizioniste 


„Revizuirea este drumul cel mai scurt spre război” 
(Nicolae Titulescu) 


În pofida preocupării sale de a păstra nepătată, la nivel oficial, imaginea 
Puterii Sovietice și a purității ideologice a Partidului bolşevic în privin- 
ţa compromisurilor cu „imperialiștii germani” făcute prin încheierea 
păcii de la Brest-Litovsk, documente declasificate, ascunse vreme în- 
delungată publicului larg, arată o altă faţă a conduitei lui Lenin. În peri- 
oada ce a urmat încheierii Tratatului de la Versailles, Rusia Sovietică şi 
Germania se regăsesc din nou pe poziţii apropiate, ambele situându-se 
net în fruntea statelor revizioniste față de ordinea europeană stabilită 
la sfârşitul Primului Război Mondial. lar Rusia Sovietică, trecând pes- 
te orice considerente de moralitate şi legalitate internațională, se arată 
gata să sprijine pe căi oculte încălcarea de către Germania a prevede- 
rilor Tratatului de la Versailles şi sabotarea activităţii Ligii Naţiunilor. 


Tonul l-a dat, fireşte, tot Lenin. Încă din august 1918, când perora îm- 
potriva nemților și a condiţiilor umilitoare impuse de aceştia Rusiei, 
într-o „Scrisoare adresată muncitorilor americani” Lenin afirma răspi- 
cat că, în cazul unui atac din partea „tâlharilor” imperialismului anglo- 
francez şi american, „eu nu voi ezita nicio clipă să închei o «înţelegere» 
identică cu tâlharii imperialismului german”. După cum rezultă dintr-o 
telegramă cifrată trimisă la Moscova, în februarie 1921, de către lega- 
ţia sovietică din Berlin, reprezentanţi ai celor două ţări purtaseră deja 
negocieri asupra unor modalități de eludare a clauzelor Tratatului de 

la Versailles, prin acceptarea activităţii pe teritoriul Rusiei a unor firme 
ale Reichului (cum ar fi „Blohm”, „Voss”, „Albatrosswerke”, „Krupp”, 
profilate pe construcția de submarine, avioane, piese de artilerie) care 
să contribuie la refacerea industriei germane de război. În răspunsul 
trimis şefului legaţiei sovietice, Lenin a precizat că vede posibilă o ase- 
menea colaborare, secretă desigur: „Cred că da. Spune-le așa. Păstrează 
secretul”. 


Un bun prilej pentru a oficializa apropierea și colaborarea în expansi- 
une dintre Rusia Sovietică și Germania s-a ivit odată cu convocarea, 
la inițiativa premierului britanic Lloyd George, în aprilie 1922, a unei 
conferinţe internaționale la Genova (Italia) pentru a discuta chestiuni 
controversate legate de despăgubiri şi datoriile de război ce trebuiau 
onorate de ţările învinse, precum și perspective ale reconstrucției eu- 
ropene pe fundamentul creat de Tratatul de la Versailles. Germania și 
Rusia se aflau, fireşte, pe banca „acuzaţilor”, respectiv în rândul țărilor 
care trebuie să dea socoteală și să aplice întocmai deciziile învingători- 
lor. La o săptămână de la începerea conferinţei, delegația rusă, condusă 
de Gh. Cicerin, comisarul pentru afaceri externe, a propus delegaţiei 
germane o întâlnire separată, acceptată imediat și desfăşurată la Rapallo, 
un orășel din apropiere de pe litoralul italian. Aici, departe de ochii și 
urechile învingătorilor, rușii și germanii au convenit un acord prin care 
cele două state stabileau relaţii diplomatice, renunțau la pretenţiile te- 
ritoriale şi financiare reciproce şi îşi garantau în comun statutul cla- 
uzei naţiunii celei mai favorizate. Pasul făcut de germani și ruși, spre 
surprinderea învingătorilor care convocaseră reuniunea de la Genova, 
montând astfel, involuntar, scena pe care s-a jucat actul apropierii 
sovieto-germane, a reprezentat, după cum apreciază cu îndreptățire 
Henry Kissinger, „o lovitură decisivă pentru sistemul de la Versailles, 
iar democraţiile au fost prea demoralizate ca să conştientizeze imediat 
momentul la adevărata lui valoare””. 


Condiţiile extrem de aspre puse ţărilor învinse, în primul rând 
Germaniei (cărora fostul premier britanic Winston Churchill le dedi- 
că în „Memoriile” sale un capitol intitulat semnificativ „Nechibzuințele 
învingătorilor. 1919-1929”), au însemnat laolaltă, cum scrie Kissinger, 
„cel mai puternic stimulent pentru Germania şi Uniunea Sovietică de 
a trece peste ostilitatea de resort ideologic dintre ele și de a coopera în 

scopul surpării edificiului construit la Versailles”. Din această perspec- 
tivă, se poate aprecia într-adevăr că acordul de la Rapallo „a simbolizat 
un interes comun prioritar, care a continuat să-i apropie pe liderii so- 
vietici de cei germani pe întreaga perioadă dintre cele două războa- 
ie mondiale”. De altfel, înțelegerile de la Rapallo, din 1922, au fost 
completate prin încheierea unui Tratat de neutralitate sovieto-german 
(Berlin, 1926), reînnoit în 1931, prin care fiecare dintre părți se angaja 
să rămână neutră în cazul în care cealaltă ar fi atacată și, totodată, să nu 
intre în nicio combinaţie politică sau boicot economic îndreptat îm- 
potriva celeilalte părți. Pe asemenea baze noi, fireşte, colaborarea eco- 
nomică și militară sovieto-germană a luat amploare, o bună parte din 
aceasta fiind rezultatul unor acorduri secrete în domeniile care se sus- 
trăgeau în mod evident prevederilor Tratatului de la Versailles. Unele 
documente de arhivă evocă extinderea colaborării militare bilaterale 
inclusiv la organizarea unor cursuri de pregătire a ofițerilor germani pe 
teritoriul sovietic. O hotărâre adoptată prin consens de Biroul Politic 
al CC al PCUS face referire, de pildă, la cererea de „reluare” a unor ase- 
menea cursuri, iar Leon Troțki şi Felix Dzerjinski „au fost însărcinați să 
găsească amplasamente convenabile îa afara Moscovei”? 


Dar Germania a fost încurajată şi chiar sprijinită să nesocotească pre- 
vederile Tratatului de la Versailles nu doar de Rusia Sovietică (apoi 
de URSS), ci chiar de către doi dintre principalii protagonişti ai de- 
ciziilor luate la Paris la finele Primului Război Mondial. Este vorba de 
SUA și Marea Britanie. „Atitudinea britanică față de Germania, atât 
de mânioasă la început”, scrie Churchill, „se deplasă curând în direcţia 
opusă”. În urma unor controverse tăioase între Franţa și Anglia, „cele 
două naţiuni s-au depărtat în gândire și acțiune, iar simpatia, ba chiar 
admiraţia britanică față de Germania, și-au găsit o exprimare puterni- 
că’”, Nici Statele Unite nu s-au lăsat mai prejos și, alături de Anglia, 
au acordat împrumuturi uriaşe Germaniei, „permițând astfel ca ruine- 
le războiului să fie înlăturate rapid... Istoria va caracteriza toate aceste 
tranzacții ca nebunești”*. 


Dar nu atât ajutoarele economico-financiare în sine pentru refacerea 
de după război a Germaniei au avut rolul lor, cât mai ales toleranța față 
de agresivitatea în creştere a acestei țări, care a condus la o nouă catas- 
trofă pentru omenire. Pericolul acestei atitudini l-a descifrat și împo- 

triva lui s-a pronunţat cu luciditate și curaj Nicolae Titulescu, imediat 
după ajungerea la putere a lui Hitler, la începutul anului 1933, când 
Mussolini avansase un proiect de „Acord al Pactului celor patru pu- 
teri” (Italia, Germania, Franţa și Marea Britanie) ce viza asumarea în 
comun a unor drepturi în viaţa internaţională conform cu răspunderi- 
le lor mondiale. Însărcinat de Mica Înţelegere să se deplaseze la Paris 
şi Londra pentru a apăra interesele comune ale țărilor membre „îm- 
potriva oricărei tendinţe de dictatură în viața internaţională”, Nicolae 
Titulescu a îndeplinit această misiune în intervalul 22 martie — 9 apri- 
lie 1933, după care a prezentat un amplu „Memoriu” regelui Carol al 
II-lea. 


Încă de la început, Titulescu sesiza „o ciudată coincidenţă” între discur- 
sul lui Mussolini care cere ca „Europa să fie guvernată de Marile Puteri” şi 
planul britanic de dezarmare ce atribuie aceloraşi Mari Puteri dreptul de 
intervenţie în probleme de securitate „conform vederilor lui Mussolini”. 
Desigur, menţiona Titulescu, această coincidenţă nu se datorează unei 
înțelegeri între britanici și Mussolini, ci este conformă cu „interesele na- 
turale ale Marilor Puteri” Atât la Paris cât și la Londra, Nicolae Titulescu 
a exprimat fără echivoc, în numele Micii Înţelegeri, punctul de vedere po- 
trivit căruia astfel de acorduri „care dispun de dreptul terţilor, fie printr-o 
decizie directă, fie prin mijlocul presiunii” sunt inacceptabile şi nu vor fi 
recunoscute niciodată. Mai mult, constata cu îngrijorare ilustrul diplo- 
mat român, proiectul lui Mussolini „înscrie revizuirea la ordinea zilei”, iar 
„ducerea chestiunii revizuirii în fața Marilor Puteri înseamnă... nu numai 
războiul, dar și acordarea unei baze morale războiului de agresiune... 
Din această perspectivă, argumenta Titulescu, proiectul lui Mussolini, 
chiar cu o serie de amendamente britanice, reprezenta „o primă la mo- 
bilizare”, ceea ce contravenea fundamental intereselor statelor mici pe 
care teama de revizuire le va împinge fatal spre Germania. Concluzia lui 
Titulescu se va adeveri doar peste câţiva ani: „Revizuirea, departe de a fi 
o soluţie de pace, este drumul cel mai scurt la război. Tendinţa de revizu- 
ire va apropia Mica Înţelegere de Germania și, prin aceaasta, îi va spori 
puterea atunci când Anglia și Franța doresc numai să calmeze Germania, 
iar nu să o întărească”, 


Reacţia timidă și prudentă a democraţiilor vremii față de ascensiunea 
lui Hitler este de acum un fapt bine stabilit. Hitler era atât de grăbit 

să-şi concretizeze planurile agresive încât a recurs la mișcări și deci- 
zii bruşte şi radicale, fără a întâmpina niciun murmur de opoziţie din 
partea Marilor Puteri învingătoare. La 14 octombrie 1933, Germania 
a părăsit Conferinţa pentru dezarmare, iar o săptămână după aceea şi 
Liga Naţiunilor, pentru a se eliberea de orice restricții internaționale. 
La începutul anului 1934, Hitler a anunţat oficial trecerea la politica de 
reinarmare a Germaniei. 


Într-o convorbire purtată în Berlin, la 19 aprilie 1939, Hitler se „destăi- 
nuia” ministrului de externe român Grigore Gafencu: „Lupta împotri- 
va Tratatului de la Versailles este lupta vieții mele. Până azi, am învins 
pe toată linia. Îmi mai rămân câteva bătălii de câștigat. Le voi câștiga. 
Nu lupt împotriva intereselor niciunui popor. Lupt pentru dreptatea 
cauzei Germaniei”, Era stilul său de a învălui adevărul crud în straie 
cu aparenţe de om cuminte, modest şi dezinteresat, cum notează Gafencu 
în „Jurnal” În scurt timp, însă, Fuhrerul nu va mai simţi nevoia de ca- 
muflaj şi îşi va da arama pe față. Un an mai târziu, în aprilie 1940, când 
Germania se afla deja în război declarat cu Anglia și Franţa, ]. Goebbels, 
șeful propagandei naziste, arăta într-un instructaj secret: „Până acum 
am reușit să-l nedumerim pe inamic în legătură cu adevăratele scopuri 
ale Germaniei, la fel cum, înainte de 1923, duşmanii noștri din interior 
nu şi-au dat seama unde vrem să ajungem și nici că jurământul nostru 
de respectare a legii a fost un șiretlic... Ar fi putut să ne suprime (...). 
Dar n-au făcut-o. Ne-au lăsat în pace, ne-au permis să străbatem zona 
periculoasă, iar noi am reușit să navigăm printre toate stâncile care ne- 
au ameninţat. Iar după ce am terminat ce aveam de făcut şi ne-am înarmat 
cum se cuvine, mai bine ca ei, ei au fost cei care au declanșat războiul !””. 


Într-un anumit sens, tonul îngăduinței față de Germania l-au dat chiar 
Statele Unite, care au părăsit Liga Naţiunilor încă de la înființarea ei, 
iar în 1921, „cu o logică de neînțeles”, cum apreciază Churchill, au ar- 
gumentat că „ar fi imoral să fie dezarmaţi învinşii, dacă nu se leapădă 
de armele lor şi învingătorii (...). Astfel, atât în Europa cât şi în Asia, 
Aliaţii victorioși au creat condiţiile care, în numele păcii, au deschis 
drum renașterii războiului”. Dacă în întreaga perioadă până în 1934, 
scrie cu îndreptățire Churchill, ar fi fost aplicate cu strictețe clauzele 
de dezarmare ale Tratatului de pace, atunci ar fi fost apărată „timp ne- 
definit pacea și siguranţa lumii fără violență sau vărsare de sânge. Dar 


LECȚIILE ISTORIEI E 


acestea au fost neglijate cât timp încălcările au fost minore și apoi au 
fost evitate când încălcările au căpătat proporţii serioase. Astfel, a fost 
înlăturată apărarea finală a unei păci îndelungate”. 


Cu un fundament juridic şi moral de valoare incontestabilă, Liga 
Naţiunilor s-a văzut de la început lipsită de forța necesară impunerii 
nobilelor principii proclamate ale securităţii colective tocmai datorită 
slăbiciunilor dovedite ani la rând de principalele Puteri învingătoare, 
în primul rând SUA, Marea Britanie și Franţa. Ar fi fost necesară o po- 
litică simplă, scria în continuare Churchill, „să ţii Germania dezarma- 
tă şi pe cei victorioși înarmaţi în mod adecvat pe termen de treizeci 
de ani, iar între timp, chiar dacă nu se putea realiza o reconciliere cu 
Germania, să fie edificată o Ligă a Naţiunilor adevărată şi mai puter- 
nică, în stare să obțină respectarea tratatelor sau schimbarea lor prin 
discuţii şi înțelegere... Dar această modestă cerință nu a putut fi asigu- 
rată de puterea, civilizaţia, învățământul, cunoștințele, știința învingă- 
torilor. Ei trăiau de pe o zi pe alta; de azi pe mâine și de la o alegere la 
alta, până când, după trecerea a numai douăzeci de ani, s-a dat semna- 
lul celui de-al Doilea Război Mondial”. 


Ar mai trebui adăugat că Marile Puteri, învingătoare sau învinse, s-au 
regăsit sistematic pe poziţii de „ciudată coincidență”, datorită interese- 
lor lor naturale şi tendinței, la care nu au renunţat niciodată, de a hotărâ 
în problemele mondiale nu doar pentru ele, ci şi în numele terţilor și 
prin presiuni asupra Puterilor Mici, după cum se exprima Titulescu în 
1933. O politică de dictat în relaţiile internaţionale, camuflată desi- 
gur sub lozinca nevoilor strategice și a intențiilor pacifiste. O politică 
îmbrăţișată cu multă înflăcărare nu doar de Germania, ci şi de Uniunea 
Sovietică, celălalt mare sabotor revizionist al Ligii Naţiunilor și al păcii 
mondiale în perioada interbelică. 


Regimul bolșevic instaurat în Rusia a supus unor critici permanente 
Tratatul de la Versailles şi creaţia acestuia, Liga Naţiunilor, etichetată 
ca instrument al puterilor învingătoare pentru a consolida reîmpărțirea 
imperialistă a lumii. O rezoluţie adoptată de Congresul al VI-lea al 
Cominternului, în 1928, aducea noi acuze Ligii Naţiunilor, imputân- 
du-i că, în loc de a fi o organizaţie de pace, nu era decât „un teren de 
manevră pentru imperiaaliștii belicoși”%. La începutul anilor '30 ai 
secolului trecut, URSS ajunsese la concluzia că un nou război este in- 

evitabil, dar nu era pregătită pentru această perspectivă, motiv pentru 
care Moscova trâmbiţa pe toate vocile o neostoită dorință de pace şi 
concordie universală. În 1933, URSS anunţa un „nou curs” în politi- 
ca externă, care semnifica o „deschidere” în relațiile cu democrațiile 
occidentale, „conciliere” față de politica militaristă a Germaniei şi a 
Japoniei, echidistanță față de diverse conflicte, participare la politica 
de securitate colectivă promovată de Liga Naţiunilor. Astfel de măsuri 
au avut ecou, contribuind la stabilirea, în 1934, a relaţiilor diplomatice 
cu SUA, Cehoslovacia și România, admiterea URSS în Liga Naţiunilor 
şi ca membru permanent al Consiliului acestei organizații (septembrie 
1934), vizita la Moscova a ministrului de externe britanic Anthony 
Eden (martie 1935) etc., Puterea Sovietică fiind recunosctă nu doar 
de facto, dar şi de jure ca partener de dialog și actor important al vieţii 
internaţionale. În realitate, însă, esența Puterii Sovietice rămânea agre- 
sivă şi imprevizibilă, care urzea în secret planuri de expansiune viitoare. 
În martie 1939, la Congresul al XVIII-lea al PC(b)US, când se apropia 
momentul ca și URSS să-și arate adevăratul chip, Stalin găsea potrivit 
să justifice aderarea la Liga Naţiunilor: deși Uniunea Sovietică nu-și 
schimbase poziţia critică față de Tratatul de la Versailles, declara el, in- 
trarea în Liga Naţiunilor a pornit de la principiul conform căruia „cu 
toată slăbiciunea acesteia..., ea poate fi totuși o tribună de demascare a 
agresorilor şi un oarecare, fie şi slab, instrument de pace, care poate în- 
frâna dezlănţuirea războiului”*. Era însă deja târziu ca Liga Naţiunilor 
să mai poată fi folosită ca „tribună de demascare a agresorilor”, deoare- 
ce peste doar câteva luni URSS se va afla într-o ipostază nouă şi va intra 
cu arme și bagaje în tabăra agresorilor. 


Deocamdată, rămâne un fapt stabilit cu certitudine că Rusia Sovietică/ 
URSS a participat sistematic la încălcarea prevederilor Tratatului de la 
Versailles, printr-o amplă colaborare specială cu Germania, care a cu- 
noscut un moment de recul după venirea naziștilor la putere. Un înalt 
funcționar al serviciilor secrete ale URSS, generalul Pavel Sudoplatov, 
aflat atunci în miezul evenimentelor, scrie în memoriile sale: „Relaţia cu 
germanii trebuie înțeleasă pe fundalul unei legături strânse între gândi- 
torii strategici germani și sovietici. În 1933, Stalin a pus capăt unei lun- 
gi perioade de cooperare între conducerile militare ale Germaniei și 
Uniunii Sovietice, sub pretextul inventat că germanii transmiteau fran- 
cezilor informaţii despre contactele militare secrete sovieto-germa- 

ne”. Chiar și în cei câțiva ani de restrângere temporară a colaborării 
militare și a intensificării confruntării propagandistice dintre cele două 
regimuri totalitare, fascist și bolşevic, sovieticii nu au încetat să se in- 
spire din doctrina expansionistă a Germaniei naziste şi din teoriile care 
justificau pretenţiile acesteia asupra altor teritorii şi popoare. Cităm, 
spre exemplificare, doar cazul teoriilor lui Karl Haushofer, fondatorul 
școlii geopolitice germane din perioada interbelică, adept al stabilirii 
unor relaţii speciale de colaborare între Germania şi URSS şi favorabil, 
fireşte, încheierii Pactului Ribbentrop-Molotov. În concepţia sa, cele 
două mari puteri continentale erau chemate să corecteze împreună 
„nedreptăţile” tratatelor de la Versailles şi să înfrunte cu succes coaliția 
statelor oceanice, în primul rând SUA şi Marea Britanie“. Mai mult, 
teoreticianul german, promotor al ideii frontierei în mișcare, dezvolta o 
întreagă metodologie a expansiunii asupra unor teritorii din vecinătate 
prin efectuarea unor „străpungeri prietenoase”, înţelese la vremea re- 
spectivă, ca și astăzi de altfel, ca acțiuni de propagandă înșelătoare, care 
să contribuie la promovarea propriilor valori în rândul populaţiei din 
statele inamice și, în consecință, la demobilizarea ideologică a acesteia 
în spaţiile ce urmau să fie anexate. Această strategie de veritabilă „sub- 
minare geopolitică” a statelor vecine a fost practicată cu succes de 
sovietici în perioada interbelică la frontiera de pe Nistru, în acțiunile 
de slăbire și defăimare a administraţiei românești în Basarabia. 


Cooperarea militară sovieto-germană, întreruptă temporar în 1933, avea 
să revină în forță peste doar câţiva ani, în ajunul celei de-a doua mari con- 
flagrații mondiale, când toţi se aşteptau probabil cel mai puţin. Atunci 
însă, cum ar fi spus Lenin, s-a ivit iarăși o „coincidenţă de interese” între 
cele două mari puteri, care au semnat înțelegerile secrete cunoscute ulte- 
rior sub denumirea generică de Pactul Ribbentrop-Molotov. 


(Va urma) 

Viorica-Ela CARAMAN 
în dialog cu Ovidiu IOVANEL 
Acuarela... o didactică a libertății 


Stimate domnule Ovidiu Iovanel, vă mulțumim că aţi accep- 
tat invitaţia în paginile revistei „Limba Română”! Sunteţi arhi- 
tect şi acuarelist activ astăzi în spaţiul românesc — preşedinte al 
Asociaţiei Pictorilor Acuareliști din România. Să reperăm puţin 
contextual cazul dumneavoastră. Oricine a auzit de acuarelă de la 
grădiniţă, şcoală. Şi eu am mers în gimnaziu la olimpiada de artă 
plastică şi am „performat” atunci în acuarelă, dar nimic, afară de 
o pasiune intimă, nu mi-a mai încurajat traseul artistic, iar când 
am vrut să merg la arte, mi se invocau primele dezavantaje: mate- 
rialele sunt scumpe și alte prejudecăţi... deci era vorba automat de 
uleiuri, acuarela dispărea în neant odată cu gimnaziul. Nu cumva 
acuarela este la noi cel mai nepopular registru al artei plastice? 
Cum se explică acest fenomen? 


În primul rând, doresc să vă mulțumesc pentru posibilitatea de a vorbi 
despre acuarelă prin intermediul revistei „Limba Română”! 


Din câte știu, în Republica Moldova acuarela nu este chiar atât de ne- 
populară precum în România. Fenomenul ignoranței în ceea ce priveşte 
acuarela este complex și responsabili pentru gustul needucat al consu- 
matorilor de artă sunt, după părerea mea, chiar pictorii. Ei au fost aceia 
care au promovat până la refuz tehnica picturii în ulei în detrimentul al- 
tor tehnici la fel de durabile sau poate chiar mai durabile. Publicul ne- 
educat artistic nu ştie, de exemplu, că un tub de 10 ml de acuarelă de 
marcă poate costa de trei ori mai mult decât un tub de 200 ml de cu- 
loare în ulei. Lucrări executate în culori de apă (acuarelă) s-au dovedit a 
fi mai rezistente decât lucrările executate în culori de ulei. Aici cititorul 
neavizat poate va zâmbi zeflemitor, întrebându-ne ce lucrări în acuarelă 

cunoaştem noi la fel de perene precum lucrările în ulei expuse de sute de 
ani în catedrale sau în muzeele lumii. Eu aş da în acest caz două exemple, 
fără a intra în amănunte: picturile rupestre găsite în peșterile din Franța 
şi Spania și picturile de pe papirusurile egiptene descoperite în mormin- 
tele faraonilor... Acuarelă 100%, conservată de mii de ani! Am fost sufi- 
cient de convingător? 


În drumul civilizaţiei noastre — vechimea miza pe preţiozitate —, se 
observă o trecere de la valoarea materială, palpabilă a lucrurilor, 
la o devalorizare a formei materiale, la un minimalism care trebu- 
ie să simbolizeze, mai mult decât să încarneze, și să funcţioneze. 
Vechii bijutieri elveţieni, de exemplu, s-au reprofilat în ceasorni- 
cari, apoi ceasurile inteligente au ajuns la preţuri ridicole, pur- 
tăm bijuterii din lemn, iar banii noștri se dematerializează com- 
plet, în curând vom uita culoarea bancnotelor... Capătă în schimb 
consistenţă în existenţa noastră cifrele, biții... Credeţi că se poate 
revigora acuarela, ca material la îndemână, sau chiar înscăuna în 
viaţa noastră în raport cu uleiul pentru capacitatea ei (superioa- 
ră?) de resimbolizare a lumii, dacă nu mergem prea departe...? 


Acuarela este fix ceea ce ar trebui să caute omul secolului nostru, iubitor 
de artă şi obsedat de viteză în acelaşi timp, mai ales dacă vrea să picteze. 
În această lume modernă de care aţi amintit, singura tehnică de pictură 
care îţi permite să realizezi în mai puţin de o oră sau poate în maxim trei 
ore o pictură autentică și de mare efect, este acuarela. Nu poți picta atât 
de rapid cu vopsele în ulei, deoarece te împiedică timpul de uscare nece- 
sar între straturile unei picturi. Acuarela îți permite ca într-un interval de 
câteva minute să treci la următoarea etapă. Ca să nu mai vorbim despre 
efectele speciale pe care le poți obține doar cu acuarela... 


A parcurs și acuarela curente artistice? Există un clasicism în acua- 
relă, există o avangardă? 


De la acuarela figurativă din peșteri, trecând prin stilul hiperrealist al 
lui Albrecht Diirer, acuarela a ajuns să fie abordată în majoritatea cazu- 
rilor într-un stil impresionist. Există și astăzi pictori care abordează hi- 
perrealismul în acuarelă, iar alții pictează în stil abstract, dar, în general, 
acuareliștii preferă azi impresionismul. Totuşi, din ce am observat eu, 
lucrările premiate în zilele noastre la concursuri sunt în mare măsură 

cele hiperrealiste, nu cele impresioniste. Cred că se pune mai mare ac- 
cent pe orele de muncă și pe redarea detaliilor decât pe impresia artis- 
tică în sine. Şi, sincer, nu cred că e bine... 


Care sunt numele de referinţă astăzi din acuarela românească și în 
ce raport se aşază acestea faţă de cea universală? 


Din punctul meu de vedere, niciun acuarelist născut pe teritoriul 
României Mari nu s-a impus până la ora actuală pe plan internațional. 
Nici măcar Teodor Aman. Totuși, în Republica Moldova s-au născut 
cel puţin trei acuareliști de talie mondială: Igor Sava, Eugen Chișnicean 
și Eugeniu Gorean. Cu siguranţă, sunt și alți oameni talentaţi, dar atâta 
timp cât nu câștigi premii internaționale, atâta timp cât nu ţii multe 
cursuri în diverse țări în fiecare an, atâta timp cât nu eşti invitat să ţii 
demonstraţii de pictură rapidă la festivalurile internaționale și atâ- 
ta timp cât nu apari pe coperta şi în interiorul revistelor „Ihe Art of 
Watercolor” (Franţa) şi/sau „Watercolor Artist” (SUA), nu poți avea 
pretenţia de a fi un nume recunoscut şi respectat în lumea acuarelei. 
Cunoscut — poate, recunoscut — nu. Știu că se vor grăbi unii să mă între- 
be de ce nu amintesc un nume cunoscut pe plan naţional, în România, 
şi care pare a fi și internaţional deopotrivă? Motivul este simplu: nu 
întrunește condiţiile enunțate mai sus. 


Cum aţi înţeles că această tehnică vă reprezintă cel mai mult și cât 
timp v-a luat? De ce aţi preferat acuarela altor arte plastice și chiar 
profilului de arhitect pe care îl aveţi? 


Eu, ca orice copil, am început să pictez în acuarelă în primul an de 
şcoală, la ora de desen. Îmi amintesc şi blocul de desen cu copertă po- 
roasă, cu un desen grafic oribil şi cu un font curios. Foile din interior mi 
s-au părut bune. Pensulele și culorile le mai am și acum (ca să nu mai 
spun că şi astăzi Combinatul Fondului Plastic din București produce 
aceleași acuarele „Colibri”, ca şi acum 40 de ani). Dar ceea ce pictam 
eu pe atunci nu se poate numi pictură în acuarelă, ci mai degrabă desen 
colorat. A picta, în orice tehnică (ulei, acrilice, acuarelă etc.), presupu- 
ne un studiu în prealabil, cultivarea unor deprinderi şi... multă pasiu- 
ne! Îmi amintesc că în clasa a VII-a, în vacanţa de vară, din prea multă 
plictiseală, am pictat pentru prima dată în acuarelă ceva mai elaborat 
decât în clasele I-IV. Și de atunci, în următorii 25 de ani, nu am mai pus 

mâna pe acuarele... Ce greșeală! Mi-am cultivat antitalentul în loc să 
îmi cultiv talentul. Am neglijat tendința mea naturală spre artă, pentru 
a pierde timpul cu lucruri care nu mă entuziasmau. Am făcut un liceu 
teoretic în loc să mă orientez spre un liceu de artă și am terminat o 
facultate tehnică (arhitectura), deşi gândul că îmi neglijez talentul per- 
sista. Totuşi ceva bun am făcut. În paralel cu liceul, am urmat trei ani 
cursurile Şcolii Populare de Artă. De două ori pe săptămână mergeam 
să învăţ să pictez și să desenez, dar, din păcate, nu în acuarelă. Nu este 
de mirare, fiindcă în România, acuarela este privită ca „Cenuşăreasa” 
picturii, fiind asociată cu joaca de copil. Nici la facultăţile de artă nu se 
studiază. În realitate, acuarela este o tehnică în sine, este pictură veri- 
tabilă, doar că foloseşte alt pigment, alte pensule și alt suport (hârtie). 


Pe vremea aceea nu știam toate aceste lucruri. Nimeni nu m-a încurajat 
să îmi urmez pasiunea. În cei șase ani de facultate la Timişoara nu îmi 
amintesc să fi pictat ceva. De fapt între 1991 şi 2011 nici nu am mai pus 
mâna pe vreo pensulă... 20 de ani! 


Dar trezirea mea a început în anul 2011, când, după 20 de ani, am pic- 
tat un peisaj urban în acrilice pe o uşă metalică. În 2012 am mers la un 
curs de desen holistic și am început să pictez apoi în acrilice. Timid... 
Dar am decis să nu-mi mai neglijez talentul. În toamna anului 2012 am 
hotărât să las arhitectura şi să mă dedic full time picturii şi desenului în 
creion. Abia în 2013 am reluat contactul cu acuarela, când am dat de o 
carte pe tema aceasta într-o librărie în Austria. Astăzi nivelul cărții mi 
se pare de fapt incipient, dar pe atunci eram entuziasmat, m-am apucat 
să fac nişte exerciții după ea şi atunci a intervenit declicul! Parcă eram 
într-o stare modificată de conştiinţă atunci când pictam în acuarelă. 
Aveam senzaţia că am descoperit un mare secret și nu mai voiam să-i 
dau drumul. Am descoperit, rând pe rând, cine sunt marii maeştri ai 
acuarelei, contemporani cu mine, și atunci mi-am spus: „Vreau să pic- 
tez și eu aşa!” Îmi place să cred că am reușit, în bună parte... Mi-am dat 
seama că dacă vreau să progresez rapid, am nevoie de aceşti profesori 
buni. De exemplu, în 2013 l-am descoperit din întâmplare pe Thomas 
Schaller (SUA), fost arhitect și el, ca și mine, reprofilat pe acuarelă. 
Când i-am văzut lucrările, am avut un moment de revelaţie, iar dacă 
aceasta presupune să schimb acrilicele şi uleiurile pe acuarele, atunci 
aşa să fie! A fost o dorință spontană, pentru că simțeam că mă identific 

cu această tehnică. Este ceva interior ce nu se poate explica în cuvinte, 
este o chemare din adâncul ființei. lar odată ce te apuci de pictat în 
acuarelă și îi prinzi gustul, nu prea mai dai înapoi. Pur și simplu acuare- 
la te seduce, te domină și te capturează cu „farmecele” ei. 


Cum înaintați spre performanţă și cât lucraţi astăzi? Unde ajung 
creațiile dumneavoastră? 


Cu sinceritate spun că nu mă consider deocamdată un mare performer. 
Mai am foarte multe lucruri de învăţat și mai am foarte multe lucruri 
de perfecționat. Aşa cum unii îmi cer părerea mie despre lucrările lor, 
aşa cer și eu părerea maeștrilor mei (pictori de renume internaţional) 
despre lucrările mele. Ceea ce ei îmi spun de multe ori nu face altceva 
decât să îmi pună în lumină propriile lacune. Pe cât e posibil, încerc să 
lucrez zilnic, dar nu reușesc întotdeauna. Nu sunt cel mai bun, dar mă 
străduiesc. 


Cred că ai nevoie de câteva „ingrediente” pentru a ajunge la performanţe: 
mai întâi, trebuie să vrei cu îndârjire să atingi o anumită ţintă. Eu, de 
exemplu, am vrut din start să devin din nimic un nume internațional. 
Ştiam că va fi un drum lung și nu mi-am făcut iluzii că voi ajunge repede 
acolo. Nu am atins ţinta, dar fac tot ce pot ca să păstrez direcția spre ea. 
Există riscul să nu o ating? Da, există... Dar măcar nu voi regreta nicioda- 
tă că nu am încercat. Întâlnesc des oameni care îmi arată acuarelele lor și 
când le fac corectura îmi spun că ei nu vor să ajungă celebri, dar vor totuşi 
să picteze bine. Da, poţi parcurge și jumătate din acest drum, nu este ne- 
voie să atingi ținta. Nu toţi vor să fie watercolor-star. Unii se mulțumesc 
cu jumătăţi de măsură. Eu nu. În al doilea rând, e nevoie de constanță. 
Sau, cu alte cuvinte, muncă multă, susținută, atât practică, precum și teo- 
retică (citit), pe cât posibil zilnic. Există momente în care îţi vine să rupi 
toate hârtiile, să arunci totul la coș și să îţi schimbi meseria. Momentele 
acelea trebuie, de fapt, tratate cu atenţie și respect. Sunt momente bune, 
deși nu par astfel, fiindcă frustrarea te împinge spre o schimbare. Dar, 
repet, e nevoie să nu îţi părăsești drumul tău, ținta ta. Nu mi se întâmplă 
des să vreau să abandonez, dar atunci când se întâmplă, iau o pauză de o 
zi-două şi mă resetez. Nu iau decizii la cald. Cât despre tablourile mele, 
cele vândute ajung pe pereţii clienţilor, cele nevândute încă sunt în casa 
mea, în aşteptare. Experienţa m-a învăţat că şi cele mai nereușite tablouri 
(din punctul meu de vedere) au cumpărătorul lor. Lucrările pe care le 

Ovidiu lovanel 


Limbajul culorilor de apă - 
întruparea indicibilului 


Wwwrrrruuumm!!!, 29x39 cm, 2016 

Veneţia, 13x28 cm, 2019 

Iarnă la Sinaia, 35x50 cm, Octombrie 2014 

Psihedelic, 19x28 cm, 2015 

Salzburg, 46x61 cm, Decembrie 2016 

Crazy, 28x38 cm, Mai 2015 


EEE PT ROMIÂINIĂ 


Opera din Viena, 30x45 cm, Septembrie 2015 


St. Petersburg, 29x39 cm, 2015 

Trandafiri, 30x40 cm, 2018 


Vază cu flori, 29x39 cm, 2015 

Ploaia, 30x40 cm, 24 noiembrie 2013 

Delia, 21x30 cm, 2016 

Psychology of fear, 29x39 cm, 2019 

trimit la diverse expoziţii internaționale, în general, nu le vând, ci le înră- 
mez și le pun pe pereţii casei mele. 


Aveţi un vis legat de acuarelă? Se poate ajunge la mult mai mult? 
Sau este de ajuns plăcerea cu care creaţi o lucrare și surpriza pe 
care v-o rezervă fiecare abordare în parte, fără mize deosebite? 


inta mea este una, dar experiența în drumul spre ea contează la fel de 
mult. Cred că se poate atinge ţinta de a ajunge un nume internațional doar 
dacă scrii o filă de istorie a acuarelei, dacă lucrările tale vor fi expuse în mu- 
zeele internaționale și se va vorbi despre tine în cărţi aşa cum se vorbeşte 
despre alţi pictori celebri, care au creat adevărate curente în pictură. Dar 
pentru asta trebuie să produci ceva cu adevărat unic și nemaivăzut până 
acum, ceva ce te va converti într-o personalitate pe care să vrea apoi orici- 
ne să o imite, să o urmeze. Doar un deschizător de drumuri, un inițiator al 
unui nou curent în pictură, al unui nou stil, poate intra în istorie. 


În ceea ce mă priveşte, fiecare acuarelă reușită este o sărbătoare inte- 
rioară, mentală şi emoţională. Fenomenul curios aici este că publicul 
nu prea evaluează „acuarela bună” așa cum o evaluez eu (sau pictorii 
în general). Pe multe acuarele considerate bune de mine sau de alți 
pictori care mă urmăresc, am puţine like-uri pe Facebook, de exemplu. 
Pe altele pe care eu le consider mai mult exerciţii, bune, dar nu grozav 
de bune, lumea le apreciază enorm de mult. Ce ne spune asta? Că gus- 
turile sunt absolut subiective şi criteriile sunt relative... 


Pasiunea dumneavoastră este autentică și cu adevărat molipsi- 
toare. Astfel, generaţi proiecte foarte vizibile în viaţa artistică din 
România. Vorbiţi-ne despre cele mai importante, mai ales despre 
proiectul „Bucură-ţi sufletul pictând în acuarelă!”, despre dinami- 
ca și perspectivele lor. 


În 2014 am observat că nu există niciun grup de acuareliști în România, 
aşa că l-am înființat eu (pe Facebook), pe principiul „dacă vezi că ceva 
nu există şi nimeni nu face nimic, iar tu îţi dorești să existe acel ceva, 
fă-l tu”. Se numește „Acuareliști români” și are astăzi 3800 de mem- 
bri. Este un grup dedicat doar pictorilor din România și Republica 
Moldova. Pictorii din alte țări sunt acceptaţi doar dacă sunt români 
plecaţi în străinătate. Desigur, nu toţi acești 3800 de oameni pictează, 
dar cel puţin sunt consumatori de acuarelă. Acesta a fost primul meu 

proiect de anvergură și prin intermediul acestui grup am cunoscut 
mulți oameni cu care ulterior am început să colaborez la alte proiecte. 


Şi acum vă voi povesti ceva, pentru prima dată. Am mai spus povestea 
asta unor prieteni, în discuţii private, dar cred că a sosit momentul să o 
fac publică: despre cum am ajuns eu președintele Asociaţiei Pictorilor 
Acuarelişti din România, de unde a început acest proiect şi de ce acum 
şi nu mai devreme. Dintr-un deficit de dinamică a vieţii artistice din 
România în sfera acuarelei. 


În anul 2016, în ianuarie, am fost sunat de preşedintele Societăţii 
Internaţionale de Acuarelă, pictorul turc Atanur Dogan, care îmi văzuse 
lucrările pe Facebook, și care m-a întrebat dacă nu vreau să mă ocup de 
înființarea unei asociaţii în România, care să lucreze în numele Societății 
Internaţionale de Acuarelă (International Watercolor Society, pe scurt 
„IWS”) şi în care să adun toți pictorii acuarelişti români, dornici să 
participe la expoziţiile de grup pe plan naţional și internațional. Nu îl 
cunoşteam pe Atanur decât din postările de pe Facebook şi nu comu- 
nicasem până atunci nici măcar în scris. Știam pe atunci că exista deja 
un grup pe Facebook numit IWS ROMÂNIA, administrat de un pic- 
tor acuarelist, așa că prima reacție a mea către Atanur Dogan a fost să 
îi amintesc de existenţa acelui pictor și să îl întreb de ce nu a luat legă- 
tura cu el, nu cu mine? Mi-a spus că i-a dat și lui aceeaşi temă cu mai 
mult timp în urmă (de fapt, Atanur îl numise președinte al grupului IWS 
ROMÂNIA) şi că acel pictor nu s-a preocupat nici măcar să se promove- 
ze pe el însuși, darămite pe alți pictori români. Pe scurt, nu a făcut nimic... 
Atunci i-am spus preşedintelui că nu accept oferta lui de a-l schimba pe 
administratorul de atunci al grupului până când nu mă documentez mai 
întâi despre ce presupune înființarea unei astfel de asociaţii în contextul 
legislaţiei din România, ca nu cumva să ne trezim că îl schimbă pe unul 
care nu face nimic cu altul care nu face nimic. Timp de aproape trei săp- 
tămâni am studiat câteva zeci de pagini pe internet (legislaţie, forumuri, 
sfaturi etc.) și am vorbit cu trei avocați. La final l-am sunat pe Atanur și 
i-am spus ce am aflat în urma muncii mele de cercetare și ce presupune 
înființarea Asociaţiei Pictorilor Acuareliști în România. În aceeaşi seară 
m-a contactat administratorul grupului IWS ROMÂNIA, cerându-mi 
socoteală și acuzându-mă că l-am „săpat', fiindcă fusese demis. Nimic mai 
fals! De fapt, schimbarea lui din funcție a fost inițiată de Atanur Dogan și 

a fost operată până la capăt de Atanur Dogan, fiind nemulțumit de lipsa 
activităţii acestuia. Singura mea „vină” a fost că am acceptat să mă implic, 
văzând că România era practic inexistentă la acea oră pe „harta” acuarelei 
internaţionale. Odată am vorbit cu un alt pictor „celebru” la telefon, care 
îmi spunea cu mândrie că „înainte de a fi eu în cărţi, pe el l-au solicitat 
să fie președintele IWS ROMÂNIA”, dar el a refuzat. Această formă de 
plural „l-au solicitat” a sunat pentru mine cel puţin curios, deoarece în 
afară de Atanur Dogan, președintele internațional, nu avea cine să îl so- 
licite să prezideze grupul de acuareliști. Eram cât pe ce să îl întreb dacă 
nu cumva „meritul” lui este că a refuzat să se implice şi să muncească, 
iar „vina” mea a fost că m-am implicat şi am acceptat să fac ceva pentru 
România, nu doar în mod egoist şi exclusivist pentru mine personal. Cei 
doi pictori despre care aminteam mai sus s-au autoexclus din grup. Şi au 
mai fost câțiva care au încercat să dărâme ceea ce noi ceilalți clădeam, dar 
nu au găsit susținere și s-au autoexclus și ei. V-am povestit toate aceste 
lucruri ca să vă arăt că nu există drum fără suișuri și coborâșuri, că nu 
toate sunt „roz” și că niciun proiect de anvergură nu se face fără sacrificii 
şi fără opoziţie, fără rezistenţă, fără oameni cu agende paralele şi cu inte- 
rese personale. Dar am mers înainte în ciuda opozanților şi am reuşit să 
formăm o echipă unită. 


Aceasta a fost pe scurt povestea înființării grupurilor de acuareliști 
și strângerea oamenilor în grupul IWS România, nu doar în grupul 
Acuarelişti Români. De atunci, mulţi pictori acuareliști din ţara noas- 
tră au expus la diverse expoziţii și festivaluri internaționale de acuarelă, 
organizate de IWS în diverse ţări ale lumii. Nu vreau să omit aici nici 
festivalul de acuarelă de la Fabriano (Italia), diferit de TWS, unde eu am 
ajuns în 2016 datorită pictorului Igor Sava, care m-a luat pe atunci în 
echipa Republicii Moldova, iar din 2017 România a început să participe 
la expoziţii, cu propria echipă, pe care am organizat-o eu. Mă bucur în 
mod autentic pentru că am reușit să adun acești colegi minunaţi și să ne 
anunțăm împreună existenţa, pe scenele lumii. În decembrie 2018 am 
finalizat înfiinţarea și legalizarea „Asociaţiei Pictorilor Acuarelişti” din 
România, singura asociaţie din România care are dreptul să expună din 
numele Societăţii Internaţionale de Acuarelă. În ianuarie 2019 am orga- 
nizat la Teatrul Naţional București prima expoziţie națională de pictură 
în acuarelă din România (71 de participanţi), iar în aprilie 2019, la Palatul 
Parlamentului din București, am vernisat prima expoziţie internaţională 

de pictură în acuarelă, ambele în numele IWS (233 de participanți din 
România, Republica Moldova și alte 40 de ţări). 


Acum, după ce am vorbit despre proiectele mele colective, să vă răs- 
pund și la întrebarea legată de proiectul meu personal. „Bucură-ţi su- 
fletul pictând în acuarelă!” este absolut privat și nu are de-a face cu 
grupul de acuareliști români. L-am născut din dorința de a răspunde 
unor nevoi şi unor întrebări ale iubitorilor de acuarelă. Practic întorc 
ideea asta pe toate feţele de pe la jumătatea anului 2019, dar abia în 
februarie 2020, în pragul pandemiei Covid, i-am dat aripi. De-a lungul 
ultimilor ani, am primit în mesaj privat, pe Messenger, zeci de întrebări 
legate de acuarelă de la prietenii din grup. Evident, erau întrebări repe- 
titive, fiindcă toţi se loveau de aceleași probleme atunci când pictau. Iar 
eu povesteam mereu și mereu aceleași lucruri. Răspunsurile mele pen- 
tru fiecare mi-au mâncat mult timp şi recunosc că la un moment dat 
mă cam plictisisem de atâta consultanţă gratuită. Dar cum nu puteam 
nici să cer bani oamenilor pentru câteva întrebări la care răspundeam, 
m-am gândit să lansez un mini curs on-line absolut gratuit, în care să 
înmănunchez toate aceste dileme ale începătorului și să povestesc des- 
pre acuarelă, ajutând pe oricine doreşte să picteze să facă primii câțiva 
paşi, călăuzindu-se după niște principii de bază. Pentru cei ce vor să 
aprofundeze, fac și cursuri plătite, dar acest curs l-am conceput a fi gra- 
tis tocmai pentru a-mi economisi mie timpul. Lumea s-a mirat atunci 
cum de ofer atâtea informaţii gratis, neștiind că oricum le ofeream de 
ani de zile. Așadar, oricine vrea să păşească în această lume fascinantă 
a acuarelei are acum ocazia să parcurgă cursul meu gratuit, pe care îl 
trimit pe e-mail oricui se abonează pe pagina www.iovanelo.ro. 


Apropo de raportul școală-artă plastică, aţi auzit de Arno Stern? 
Un pedagog franco-german care a dat naștere unui concept de 
dezvoltare la orice vârstă prin pictură - „jocul picturii” într-un 
clos lieu — spaţiu închis, un fel de laborator al spiritului aflat în tra- 
valiu de creaţie care mizează pe stimularea spontaneității pentru a 
exprima indicibilul. Există deja o reţea internaţională de astfel de 
şcoli, e una și la București. Pe parcursul anilor de pedagogie prin 
artă a creat o arhivă impresionantă a practicanților, astfel încât a 
adunat o bancă de date care pot oferi cunoștințe preţioase despre 
cum ne dezvoltăm, ne autodepăşim cu fiecare act de creaţie. Nu 

cumva mai ales acuarela, prin natura ei incontrolabilă, se înscrie 
în acest registru care provoacă mintea umană să-și împingă mereu 
limitele percepţiei, expresivităţii şi deci limitele ființării ei? 


Am auzit tangenţial de Arno Stern, dar mărturisesc că nu i-am studiat 
activitatea şi ideile. Dar, cu siguranţă, acuarela, destul de greu de con- 
trolat, cum spuneaţi, provoacă limitele percepţiei şi ale creativităţii. De 
asta îmi place și mie acuarela mai mult decât orice altă tehnică. Îmi 
place mult o idee pe care am citit-o undeva și pe care o spun când am 
ocazia: „A picta în acuarelă e ca şi cum te-ai apuca să dresezi o pisică”. 
Şi se mai spune că „poţi învăţa o pisică să facă tot ce vrea ea"... Cu toate 
acestea, cei ce pictează hiperrealist în acuarelă (de exemplu, Thierry 
Duval sau Laurin McCracken) vor să ne demonstreze că până şi pisi- 
cile pot fi dresate. Şi, după părerea mea, chiar reuşesc. De fapt, în asta 
constă frumuseţea acuarelei: te invită să fii foarte liber! 


Vă mulţumim mult pentru amabilitate! Trebuie să recunosc că am 
urmat și eu, printre cele câteva mii de persoane, cu o plăcere nebă- 
nuită, cursul dumneavoastră, observând și vecinătatea altor adepţi 
entuziaşti, inclusiv profesioniști, care au luat în mod firesc această 
ocazie de laborator colectiv drept o provocare de etapă, implicân- 
du-se și ei. Şi cred că e o minunată inițiativă, iar în câţiva ani, per- 
sonal, mă aştept, de asemenea, la surprize: pot răsări niște nume 
din această nobilă și generoasă antrepriză, așa că vă mulțumim și 
în numele cursanților pentru privilegiul de a ne ajuta să intrăm în 
număr cât mai mare pe tărâmul fascinant al picturii în acuarelă, 
urându-vă multă inspiraţie și bucuria marilor realizări! 


Mi-a făcut o deosebită plăcere să vă răspund la întrebări și să colaborez 
cu dumneavoastră. Vă mulțumesc. 

Ovidiu IOVANEL 


Născut la 12 iunie 1974 în Reşiţa, Caraș-Severin, România. 
Formare: 


e 1989-1991 — Şcoala Populară de Artă Reşiţa, secția pictură. Prof. 
Petru Galiș și Florica Zamfira 


e 1992-1998 — Facultatea de Construcţii, secţia Arhitectură, Timişoara, 
România 


e Iulie 2012 — curs de desen cu emisfera dreaptă a creierului, Bran, 
România 


e Cursuri intensive cu maeștri acuareliști internaţionali: Eugen 
Chișnicean (Republica Moldova), în localitatea Belabre, Franța 
(2013); Thomas Schaller (SUA), în localitatea Roses, Spania 
(2014); Liu Yi (China), în localitatea Roses, Spania (2014); Alvaro 
Castagnet (Uruguay), în Munchen, Germania (2014) şi în Viena, 
Austria (2015); Viktoria Prischedko (Republica Moldova), în Spania 
(2016); Bernhard Vogel (Austria), în Salzburg, Austria (2016); 
Yuko Nagayama (Japonia), în localitatea Mons, Belgia (2016). 


A expus foarte activ în cadrul prestigioaselor vernisaje de pictură în 
România, Ungaria, Austria, Macedonia, Kosovo, Italia, Slovacia, 
Ucraina, Mexic, Spania, Nepal, Malaezia, Polonia, Birmania etc. 
Dincolo de sistematice expoziţii naționale, amintim doar câteva dintre 
cele de peste hotare: 


e Septembrie 2012 — expoziţie personală cu desene în creion și cărbu- 
ne, în cadrul Târgului de Crăciun din Gmunden, Austria 


e Iunie 2013 — expoziţie personală cu desene în creion și cărbune, în 
cadrul Festivalului de Artă Stradală din Gmunden, Austria 


e Septembrie 2016 — expoziţie colectivă internaţională de pictură în 
acuarelă la Budapesta, Ungaria, sub egida International Watercolor 
Society (IWS) 


e Octombrie 2016 - expoziţie colectivă internațională de pictură în 
acuarelă în Hong Kong, sub egida TWS 

e Martie 2017 — expoziţie colectivă internațională de pictură în acua- 
relă la Tirana, Albania, sub egida IWS 


e Mai 2017 - expoziţie colectivă internaţională de pictură în acuarelă 
la Fabriano şi Urbino, Italia 


e Iunie 2017 - expoziţie colectivă internaţională de pictură la Priştina, 
Kosovo, în cadrul taberei de creație Euro Kosovo Art 


e August 2017 — expoziţie colectivă internaţională de pictură în acua- 
relă la Bratislava, Slovacia, sub egida IWS 


e Octombrie 2018 — expoziţie colectivă internaţională de pictură în 
acuarelă în Mexic, sub egida IWS 


e Decembrie 2018 — expoziţie colectivă internaţională de pictură în 
acuarelă în Kathmandu, Nepal, sub egida TWS 


e Decembrie 2018 — expoziţie colectivă internaţională de pictură în 
acuarelă în Kuala Lumpur, Malaezia, sub egida IWS 


e Ianuarie - Februarie 2019 — expoziţie colectivă internațională de 
pictură în acuarelă în Yangon, Birmania, sub egida IWS 


e Iunie 2019 — expoziţie colectivă internaţională de pictură în acuarelă 
în Kiev, Ucraina 


e Iulie 2019 — expoziţie colectivă internațională de pictură în acuarelă 
în Varna, Bulgaria, sub egida IWS 


e August 2019 — expoziţie colectivă internaţională de pictură în acua- 
relă în Gdansk, Polonia, sub egida IWS 


e Octombrie 2019 — expoziţie personală de pictură în acuarelă în 
Alcorcon, Madrid, Spania. 


EEE PT ROMIÂINIĂ 


Mircea COLOȘENCO 


Regina Elisabeta a României 
Carmen Sylva, Poveștile peleșului 


M.C. — istoric literar şi editor. 
Absolvent al Facultăţii de 
Filologie a Universităţii 
„Alexandru loan Cuza” din 
laşi. În 1969 a absolvit ş 
cursurile de biblioteconomie 
la Biblioteca Centrală de 

Stat din Bucureşti. A lucra 
muncitor, profesor, bibliograf, 
redactor de ziar. A colabora 
la revistele, Manuscriptumn 
„Revista de istorie şi teorie 
literară” „Luceafărul“ „Ateneu”, 
„Steaua” „Convorbiri literare”, 
„Jurnal literar” „Literatorul” 

ş. a. Editează (inclusiv în co- 
laborare) operele scriitorilor 
|. Creangă, |. Barbu, 

L. Rebreanu, N. Stănescu, 

G. Bacova, N. Labiş, 

Al. Macedonski, 

G. Topârceanu ş. a. 

1. 


Istoria literaturii române este plină de 
renunțări, abandonări și zone ale tăcerii, ală- 
turi de performanţe şi nereușite sub-/supra- 
evaluate. Totodată, periodizările ei au fost 
făcute în baza unor principii de valorificare 
ce au pendulat după comanditari şi istorici 
literari, mai puțin după gustul estetic clasic și 
opere, nu de puţine ori ignorându-se lucrări 
merituoase. Ceea ce nu mai conţin istoriile 
literaturii române sunt operele scriitorilor ro- 
mâni din Diaspora, precum și ale scriitorilor 
din România de altă expresie lingvistică de- 
cât cea națională. În această parte din urmă 
se înscriu creaţiile literare de limbă france- 
ză semnate, de pildă, de Dora d'Istria (alias 
prințesa Koltzow Massalsky, născută Ghica), 
Ana de Noailles (născută Brâncoveanu), 
Martha Bibescu, Elena Văcărescu, Adolph 
Cantacuzino, pentru veacurile XIX-XX. 


Un atare regim discriminatoriu a fost apli- 
cat  scriitoarelor-regine din dinastia de 
Hohenzollern de Sigmaringen din România, 
Elisabeta şi Maria, ale căror opere au fost re- 
alizate în limbile materne - germană și — re- 
spectiv, engleză —, deși scrierile lor au avut 
o circulație lejeră (fără a fi invocate insidios 

anumite circumstanțe) și în traduceri românești. În schimb, Academia 
Română le-a primit ca membre de onoare pe cele două Regine, pre- 
cum şi pe Contesa Ana de Noailles şi pe Elena Văcărescu. 


2. 


Prima regină a României, Elisabeta (alias Pauline-Elisabete-Ortilie- 
Luise Prințesă de Wied, n. 29 decembrie 1843, Castelul Monrepos 
Neuwied, Germania - m. 2 martie 1916, Palatul Regal-Bucureşti- 
România), şi-a semnat operele în versuri și proză cu pseudonimul 
Carmen Sylva (lat. „Cântecul pădurii”). 


Primise o instrucție serioasă în familie de la pedagogi celebri ai timpului, 
însușindu-și limbile germană, engleză, franceză, italiană, rusă și suedeză. 
A luat ore de canto, orgă și pian de la mari interpreţi, printre alții, Clara 
Schumann și A. Rubinstein, 
dar și de pictură, de la maeștri 
consacraţi. A călătorit la 
curțile monarhice din Austria, 
Belgia, Germania, Italia şi 
Rusia. Tatăl reginei, Prinţul 
Guillaume-Herman de Wied, 
a scris două cărți (Revelația 
divină şi Viaţa inconștientă a 
spiritului, ultima dedicată sub- 
teranelor  spiritismului), iar 
bunica paternă, Prinţesa Luisa 
de Wied, a fost un talent real 
ca poet, pictor, muzician. 


La 15 noiembrie 1869, 
Prinţesa de Wied s-a căsăto- 
rit, la Palatul din Neuwied, 
cu Carol de Hohenzollern 
de Sigmaringen, Domnitor al 
Principatelor Unite Române, 
stabilindu-se la București. Au 
avut un singur copil, Maria 

(8 septembrie 1870-9 aprilie 1874). Viitorul Rege Carol I va fi secon- 
dat de Regina Elisabeta cu înțelegere și blândeţe, care nu s-a amestecat 
în treburile politice ale statului român. 


Întreaga energie și talentul deosebit au fost canalizate de către regină 
spre acţiuni social-educative, patronând cu distincţie și discreţie un azil 
de copii (Azilul „Elisabeta” din București), integrarea nevăzătorilor în 
viaţa cotidiană (Aşezământul „Vatra Luminoasă” din București), acor- 
dând sprijin răniților din vremea Războiului de Neatârnare 1877/78, 
fiind supranumită „Regina Mamă. A protejat artele, dând ajutor mate- 
rial lui Nicolae Grigorescu și George Enescu, altor talente distinse ale 
neamului românesc. 


A învăţat românește și a tradus în limba germană poeziile lui Vasile 
Alecsandri, Mihai Eminescu, D. Bolintineanu, Candiano Popescu, 
C. Costachi, I. Negruzzi, T. Şerbănescu (Rumänische Dichtungen, 
Leipzig, 1881, VIII+214p.).A scris despre regină Pierre Loti (Lexillée), 
iar Georges Bengesco i-a întocmit bibliografia operei (Carmen Sylva, 
Sa Majesté La Reine Élisabeth de la Roumanie. Bibliographie et ex- 
traits, Bruxelles, Paris, Socec et Co., 1904, 300 p.). Căci, la rândul său, 
Carmen Sylva este autoarea a 49 de volume, dintre care 19 sunt poe- 
zii originale. Ca urmare a aprecierii favorabile a talentului evident, a 
fost laureată cu titlul de Bard al Scoției şi Doctor Honoris Causa al 
Academiei Ungare din Budapesta, premiată de Academia Franceză cu 
„Le Prix Botta”, pentru volumul Cugetările unei regine (1887). 


Scrierile sale originale sunt de expresie germană, unele în colaborare, 
romanul Astra, împreună cu Mite Kremnitz, cu care a făcut traduceri 
din română în germană; a mai colaborat cu Elena Văcărescu, căreia i-a 
prefațat o carte de poezii populare românești în limba franceză, premi- 
ată de Academia Franceză. Printre frecventatoarele cercului său literar 
s-au numărat printre alții, Elena și Martha Bibescu, Elena Poenaru, 
Ana Rosetti ş.a. 


Dintre traducătorii operei sale menționăm pe Vasile Alecsandri, Mihai 
Eminescu, George Coşbuc, Titu Maiorescu, Liviu Rebreanu ori Adrian 
Maniu - scriitori consacraţi dar și literați mai puțin cunoscuți. 


I-au fost dedicate lucrări de exegeză și memorii de către: A. P. Vojen 
(1904), O. Goga (1912), S. Mehedinţi (1916), Barbu Delavrancea 

(1892), I. G. Duca (1933). Viața reginei a fost prezentată de Natalia 
baroneasă de Stackelberg (1892), Eniu Bălteanu (1885), G. Bengesco 
(1905), Lucreția Carandino-Platamona (ed. I, 1936, ed. II, 1943). Dar 
bibliografia operei și a referințelor este mai numeroasă, totuși, în nicio 
carte dedicată istoriei literaturii române, aparținând lui Nicolaie Iorga, 
G. Călinescu, E. Lovinescu ș.a., nu figurează vreun capitol consacrat 
operei regine-scriitoare nicio referință la creațiile literare ale românilor 
de altă expresie lingvistică decât cea românească. 


3. 


Analiza operei scrise de Carmen Sylva, la cele peste zece decenii de la 
moartea autoarei, îşi aşteaptă exegetul obiectiv și profesionist. 


În cele ce urmează ne-am propus doar prezentarea volumului Pelesch- 
Märchen/ Poveştile Peleșului, care a apărut iniţial la Leipzig (1882, 1883) 
şi, ulterior la Bonn (1886, 1899), în limba germană, urmate de ediţii în 
limbile: rusă (1883, 1896), franceză (1884), maghiară (1887), italiană 
(1892, 1897), sârbă (1893) şi olandeză (1898). Dar în aceste limbi, 
precum și în altele (armeană, daneză, engleză, spaniolă şi suedeză), au 
apărut și alte scrieri ale reginei-scriitoare. 


În limba română, Poveștile Peleșului au avut mai multe ediții. Cea mai 
reprezentativă datează din anul 1933, apărută la îndemnul Regelui 
Carol II, cu prilejul sărbătoririi centenarului autoarei însumând do- 
uăsprezece legende: Puiu, Vârful-cu-Dor, Furnica, Piatra Arsă, Jepii, 
Omul, Cetatea Babei, Caraimanul, Peştera Ialomicioarei, Peleșul, Lacul, 
Ceahlăul. Se distinge Vârful-cu-Dor, după care a făcut în versuri libre- 
tul cu același nume, tălmăcit, în românește, de Mihai Eminescu şi, în 
italiană, de Luis F. Paganini, transpus în muzică de Zdislaw Lubicz. 
Mica operă lirică a fost pusă în scenă, la Teatrul Naţional din București 
(ianuarie 1879), cu interpreți italieni și, la Coven Garden din Londra 
(1880), cu interpreţi britanici și costume populare românești expedi- 
ate din București. Legenda îl va inspira pe G. D. Mirea să realizeze o 
pictură alegorică în stil academicizant, în două variante, una aflată în 
colecţiile Muzeului Naţional de Artă din București, pictură în ulei, de 
dimensiuni respectabile, cealaltă, pe fundalul cupolei din sala centrală 
a Palatului Cantacuzino din Bucureşti, (azi Muzeul „George Enescu”), 

o frescă plină de subtilități inițiatice. Structural, fantasmele legendelor 
din Poveștile Peleșului par oculte, prin aura diafană a proiecției nucle- 
ului narațiunii într-un univers abscons, însă ele se caracterizează prin 
miracolul straniu al miturilor elene: chipurile sunt senine, atitudinile 
pline de nobleţe, chiar dacă amănuntele apar insolite ori senzaţionale. 
Dar, pe de altă parte, legendele reginei-scriitoare au influențe din 
ţinuturile hiperboreene germanice și scandinave, înscriindu-se pe li- 
nia poveștilor fantastice hofimaniene și hamsuniene, cu mistere de Ev 
Mediu, dar și ale lui Mircea Eliade de mai târziu, ca verigă literară de 
care este bine să se ţină seama. 


Ceea ce trebuie remarcat ca trăsătură comună „poveştilor” din volum 
e alternarea fantasticului autohton cu cel al vechilor legende germani- 
ce. Totul se desfăşoară în afara țesăturii tradiționale cunoscute, respec- 
tându-se doar structura tematică, fiecare poveste având o desfăşurare 
proprie de lume siderală într-un univers plin de capcane, încheiată 
într-o aură de mister și destine insurmontabile. Astfel, originalitatea 
compozițională predomină, cucerind lectorul cu frumuseţea orizontu- 
rilor descrise cu îndemânare. 


Este una din operele cele mai reușite ale scriitoarei, dăruită cu harul 
inventivităţii și al evocării, purtând cu distincţie și tiara regală. 

În prezenta lucrare, intenţia noastră este aceea 
de a urmări ce se scria în coloanele ziarelor și 
revistelor românești din trecut despre orato- 
rie şi orator. Pentru realizarea acestei cerce- 
tări, au fost citite mai multe articole semnate 
de autori precum I. Agârbiceanu, I. Petrovici, 
I. Gr. Perieţeanu, Octavian Goga etc. Pe lân- 
gă aceste articole, au fost urmărite şi unele 
volume ce aparțin unor autori ca I. G. Duca, 
C. Bacalbașa, Iuliu Maniu etc., referitoare la 
subiectul cercetării noastre. Atenţia noastră 
se va îndrepta, în special, asupra oratoriei par- 
lamentare. 


1. Poet și orator 


Într-o lucrare publicată în 1904, D. R. Ro- 
setti arăta că românul se naşte cu „darul înju- 
răturii”!. Un alt autor credea însă că darurile 
pe care românul le are din naștere sunt (1) 
cel al poeziei şi (2) cel al oratoriei?, iar aceste 
două daruri s-ar afla în strânsă legătura cu 
inteligența nativă a poporului român. În ma- 
terie de oratorie, pentru a fi la nivelul celor 
„mai de frunte oratori ai Apusului”, se mai 


EENT ROMIÂINIĂ 


arată în această a doua sursă, oratorii români ar avea totuşi nevoie de 
„mai multă cultură” şi de „mai puţină patimă politică”. 


Într-un articol din revista „Cele trei Crişuri”, publicat în prima ju- 
mătate a anului 1923, se arată că oratorii români, fie ei avocați sau 
oameni politici, laolaltă cu falanga literaţilor români, au contribuit „la 
formarea limbii noastre literare, la turnarea gândirii românești în noi 
tipare, la înavuţirea patrimoniului nostru spiritual, prin imagini noi, 
prin împărecheri și asociaţii neașteptate de noțiuni, prin șlefuirea 
frazelor și expresiunilor, după cum se șlefuiesc pietrele prețioase”. 
Ei, oratorii, sunt, spune autorul textului citat, cei care au pus umă- 
rul la formarea instrumentului literar care le permite românilor să 
tălmăcească cele mai gingașe nuanțe de rostire şi să exprime cele mai 
îndrăzneţe avântări de cugetare. Comorile lăsate de oratorii români ca 
moştenire pot sta, crede același autor, lângă „paginile cele mai cele- 
bre din antologiile străine”*. 


2. Omul corect și responsabilitatea cuvântului 


Într-un manual“ românesc de retorică”, ce a apărut la începutul secolu- 
lui trecut, găsim informaţii referitoare la modul în care un orator tre- 
buie să se prezinte în faţa publicului său. Așadar, a fi orator înseamnă, 
în linii mari, a vorbi bine. A şti vorbi bine presupune a spune lucrurile 
în așa fel, încât cei care ascultă să fie convinşi de adevărul celor auzite 
şi, astfel, hotărâți să acţioneze, în caz de nevoie, în sensul dorit de ora- 
tor. Oratoria, înţeleasă în felul acesta, este un dar natural. Oratorului 
care vrea ca numele lui să treacă peste veacuri nu-i este însă suficientă 
elocvența naturală. El mai are nevoie şi de calități intelectuale și morale. 


Nu există oratorul perfect, dar, dacă el ar exista, ar fi, după cum arătau 
vechii gânditori greci și romani, un bărbat onest și învățat, cunoscător 
adânc al filosofiei, un observator minuţios al vieții şi obiceiurilor omeneşti, 
cu vorbire convingătoare, înfățișare plăcută, glas simpatic şi pasiuni puter- 
nice, pe care le stăpânește însă destul de bine*. Oratorul care vrea să fie 
mare trebuie să fie înzestrat cu o bună parte din calitățile enumerate 
mai sus. Se spune că „poetul se naşte, iar oratorul se face (poeta nasci- 
tur, orator fit)”, dar această zicere nu e adevărată în întregime. Daruri 
naturale, se arată în sursa citată, se cer atât pentru a fi poet, cât şi pentru 

a fi orator. În același manual de retorică găsim şi principalele reguli pe 
care cei care doresc să fie oratori trebuie să le aibă în vedere: 


„Studierea subiectului trebuie să fie prima preocupare a oratorului. 
Trebuie să-l cunoască în toate amănuntele și să fie el mai întâi pe deplin 
convins de cele despre care voiește a convinge pe alții. Retorii vechi 
au dat numele de invențiune acestei cercetări amănunțite, adică găsirea 
tuturor argumentelor sau probelor pe care trebuie să le întrebuințeze 
în discurs. Adunând materialul întreg, se va proceda la dispunerea 
(dispozițiunea) lui după un plan bine întocmit și apoi se va gândi ora- 
torul la frazele cu care trebuie să-l rostească, adică la elocuțiune. Ce scop 
urmăreşte orice orator cu un discurs al său? Cei vechi ziceau că se deo- 
sebesc trei scopuri: să convingă, să placă, să miște. (Erit eloquens is qui 
in foro causisque civilibus ita dicet ut probet, ut delectet, ut flectat.) În ve- 
derea lor se va pregăti deci oratorul. Dacă probele sunt bine adunate și 
bine întocmite, va convinge. Ca să placă, e dator să ţină seamă de niște 
condiţii, pe care cei vechi le-au numit moravuri oratorice. Ele s-ar putea 
defini astfel: «ce trebuie să creadă publicul despre cel ce vorbește». 
Publicul trebuie să creadă că este un om care se înfățișează după o pre- 
gătire anumită; că nu poate avea nicidecum intenţia să-l amăgească; 
să-l creadă că e modest, adică că nu vrea să-și impună părerile, ci că lasă 
pe ascultători să le primească dacă vor voi; să capete credință că un in- 
teres superior, interesul special al ascultătorilor adunaţi acolo, ori inte- 
resul general al Statului, îl face să vorbească, iar nu folosul său personal. 
Ca să placă, oratorul trebuie să ţină seamă de condiţia ascultătorilor, 
de vârsta lor, de cultura lor, de starea lor sufletească în momentul când 
le vorbeşte. Acesta este un important element de succes. Ca să miște 
sau să înduplece pe ascultători, oratorul are trebuință de patetic. Prima 
condiţie este ca el însuși să fie mişcat (si vis me flere, dolendum primum 
ipsi tibi); apoi să caute a transmite ascultătorilor starea sa sufletească. 
Aceasta o face prin căldura cuvântării sale”. 


Reguli în această ultimă privință, se mai arată în aceeași sursă, nu se pot 
da, pentru că cel care decide e darul natural. 


Omul care se vrea orator, spuneau dascăli de oratorie din vechime, tre- 
buie fie, înainte de toate, corect. În 1928, într-un articol publicat, în 
luna ianuarie, în „Țara noastră”, I. Agârbiceanu arăta însă că, atunci când 
e vorba de cuvântul care trebuie să exprime adevărul, prin viu grai sau în 

scris, mulți dintre românii culți sunt departe de a se conduce după principiul 
responsabilităţi. Din acest motiv, calomniile răspândite cu vorba sau prin 
intermediul coloanelor de ziar sunt la ordinea zilei: „Sunt vorbitori în în- 
trunirile publice, şoptitori la ureche între patru ochi, scriitori la gazetă 
care nu mai simt nicio remușcare de conștiință în faţa minciunii sau a ca- 
lomniei. De câte ori interesul lor, sau al acelora în numele cărora vorbesc 
sau scriu, e în joc, principiul responsabilităţi e dat la o parte, conștiința 
călcată în picioare, succesul momentan sau de aparenţă fiind singurul 
criteriu după care se conduc”"!. Cauza acestei situaţii este reprezentată 
de faptul că, spune autorul precizat deja, „românul crezut intelectual 
cam fuge de responsabilitatea slujbei sau a faptei, fuge, de obicei, și de 
responsabilitatea cuvântului care exprimă adevărul, realitatea din dife- 
ritele domenii ale vieţii publice”. Românul considerat intelectual, după 
ce „a uitat cuvântul care implică cunoștință, muncă, faptă şi presupune 
răspundere ştiinţifică, culturală, socială ori politică”, a dat „năvală la cu- 


vântul care nu implică decât lipsa tuturor acestor calități 5. 


În apele mohorâte ale vieţii publice din România, spunea Agârbiceanu, 
intelectualul român „fuge pretutindenea de responsabilitatea cuvântului 
serios, a cuvântului care exprimă adevărul, şi se complace în invenţie, 
în mânuirea floretei ușoare, a artificiului sclipitor azi, din care mâine nu 
mai rămâne nimic”!*. Atât din presă, cât şi din activitatea oratorică a po- 
liticienilor, spunea Agârbiceanu, cititorii acelei epoci nu aveau ce învăța: 
„Din ușurința atitudinii, din superficialitate, din lipsa de pregătire, din 
lene, din molipsire, am ajuns astfel la o urâtă decadență a cuvântului 
vorbit sau scris, când el e cuvântul cel adevărat, cel serios. Fugim de 
această responsabilitate, și atunci nu ne mai rămâne decât să vânturăm 
pleava minciunii și a calomniei prin calități din care poporul scoate po- 
vestea, satira, gluma”"5. 


Într-un alt articol, publicat în septembrie (1928), Agârbiceanu arăta că 
sinceritatea nu e doar una dintre puterile fără de care nu poate fi zămis- 
lită o operă mare, o faptă bună, ci şi „singura posibilitatea de îndrepta- 
re a greșelilor săvârșite”!€. Referitor la superficialitatea cu care lucrează 
intelectualul român, Agârbiceanu spunea, într-un articol apărut în luna 
august (1928), că în Parlamentul României legile trec „în doi timpi şi 
trei mișcări”. Dacă aceste legi sunt totuși discutate, discuţia e de mântu- 
ială, chiar şi atunci când oratorii sunt din opoziție”. 

3. Politica și minciuna 


Într-un articol din „Țara noastră”, ce a fost publicat în martie 1938, se 
arată că, la popoarele vechi, oratorul de tribună, deşi nu instrumenta di- 
rect şi personal afacerile publice, trecea ca „om de stat"". Chiar dacă, odată 
cu trecerea timpului, lucrurile s-au mai schimbat în această privință”, 
după apariţia statului modern, bărbatului” care îşi dorea un succes real 
şi de durată în politică îi era de mare folos să cunoască, pe lângă alte 
noţiuni, principiile de bază ale oratoriei. 


În acest punct al lucrării noastre, credem că e potrivit să ne oprim 
asupra unui fragment dintr-o lucrare ce-i aparține lui Constantin 
Bacalbașa. Fragmentul acesta ocupă un loc important în cercetarea 
noastră, pentru că în el găsim câteva, le-am numit noi, poveţe, de care 
trebuie să ţină cont cei care doresc ca, făcând politică, să fie însemnați 
în registrul viitorului. Aşadar, prima chestiune subliniată în textul asu- 
pra căruia ne-am oprit aici e aceea că popularitatea nu trebuie privită ca 
o garanție a faptului că cei care se bucură de ea în timpul vieţii nu vor 
fi uitaţi imediat ce existenţa lor se va sfârşi: „Fiindcă nu toţi oamenii 
care ilustrează epoca lor sau au fost favoriţii epocii în care au trăit pot 
străbate mai departe. Şi aiurea, și în țara noastră, cei mai uitaţi dintre 
preponderenţi sunt, de multe ori, cei mai populari. Căci popularitatea 
nu răsplătește în politică, de cele mai multe ori, decât pe aceia care știu 
să se așeze la nivelul celor mai mulți. Popularitatea nu vine nici la cei 
care nu se pot ridica până la înălțimea maselor, fiindcă masele nu-i văd, 
nu vine nici la cei care se ridică mult mai sus de mase, fiindcă acestea 
nu-i mai pot vedea. O justă luare de poziţie care să atragă toate priviri- 
le, însoţind o înfățișare simpatică, talent şi multă mișcare, fac pe omul 
popular. Astfel se lămureşte de ce — cum am mai spus odată — am avut 
în ţară oameni foarte populari pe care, nu numai istoria, dar înșiși con- 
timporanii i-au uitat de când au fost scoborâţi în pământ”. 


Omul politic care vrea să însemne ceva în istoria poporului său nu 
trebuie să trăiască prea mult, dar nici prea puţin. Cel care trăieşte prea 
puțin nu se poate folosi de binefacerile experienței, iar cel care trăieşte prea 
mult pierde speranța pe care oamenii o au în el şi, mai ales, de la el, pen- 
tru că bătrâneţea este gâdele speranței. „Experienţa” nu trebuie socotită 
însă doar ca o mai mare înmagazinare de cunoştinţe, ci şi ca o renovare: 

„La fiecare popas al vârstei, aceeași minte are o prezentare deosebită; 
de aceea, mulți oameni foarte inteligenţi, deloc venali și foarte onești 
gânditori, îşi schimbă părerile asupra faptelor pe care le-au măsurat 
altă dată cu altă măsură. Pentru acelaşi cuvânt, atâți poeţi şi proza- 
tori își împart, în colecţii, operele lor în: opere de tinereţe şi opere ale 
maturității. Dacă în literatură și în artă evoluţia, care mai întotdeauna 
este părăsirea erorilor trecute, e un semn de propășire, de ce n-ar fi tot 
la fel și în politică?””. 


O altă chestiune asupra căreia se opreşte C. Bacalbașa este cea a min- 
ciunii. În politică, spune autorul citat, nevoia de a minţi este o necesitate 
inteligentă: „Un om politic conducător trebuie să aibă întotdeauna o re- 
zervă mintală de adevăruri, pe care să nu le exteriorizeze. Niciodată să 
nu spui tot ce ştii, după cum în viaţa privată nu e prudent să cheltuiești 
tot ce ai. O pușcă încărcată este o primejdie mai mare decât o puşcă 
descărcată, chiar când descărcarea a rănit”. 


Minciuna nu trebuie să fie grosolană. Un om politic care minte într-un 
mod grosolan e mai mult un om sincer, pentru că el, de fapt, îşi 
mărturisește minciuna. Oamenii politici de acest fel erau cunoscuți, 
spune C. Bacalbaşa, sub numele de „domnul minciună” 


4. Tribuna parlamentară și talentul oratoric 


Într-un volum de amintiri politice, |. G. Duca vorbeşte despre oratoria 
parlamentară românească. În cartea sa, el descrie o conversaţie pe care 
a avut-o cu P. P. Carp, pe marginea acestei chestiuni. După acesta din 
urmă, politica nu e altceva decât luptă. Din acest motiv, spre deosebi- 
re de ceea ce se întâmplă într-o sală de judecată, la tribuna parlamen- 
tară oratorul trebuie să afirme, nu să discute sau să raționeze. În cadrul 
dezbaterilor parlamentare, oratorul trebuie, spunea P. P. Carp, să dea 
adversarului său o lovitură de pumn drept în faţă şi, pe urmă, să meargă 
mai departe”. După I. G. Duca, „adevărata oratorie nu e atât arta, cât 
credinţa comunicativă, sinceritatea, emoțiunea care mişcă și pe alții %. 
Evenimentele mari au capacitatea de a stârni oratorului aceste accente 
superioare. Aşa se explică, spune autorul citat, faptul că „epocile mari 
scot din întuneric talente nebănuite, care după o licărire strălucită dis- 
par pentru vecie în umbră și în uitare”, 

În anii interbelici au existat voci care spuneau că, după Primul Răz- 
boi Mondial, nivelul dezbaterilor parlamentare din România era foarte 
scăzut”, iar puţinii oratori talentaţi își țineau discursurile, de cele mai 
multe ori, în fața unui număr mic de parlamentari”. 


În 1931, într-un articol din revista „Cele trei Crişuri”, I. Petrovici, ple- 
când de la ideea că „diversele talente sunt inegal distribuite diferitelor 
popoare”, arăta că nația română „a fost generos dăruită în ce priveşte 
îndemânarea oratorică””?. Mai exact spus, românul are „o inteligență 
vioaie și elastică”, ce-i permite exprimarea spontană, cursivă şi captivantă. 
Darul oratoric se întregeşte, credea același orator, și cu sonoritatea lim- 
bii române, care, în străinătate, cu toată prezenţa lui ă şi î, este necon- 
tenit confundată cu limba spaniolă sau limba italiană. Cel mai bun loc 
de exprimare al talentului oratoric, se mai arată în articolul citat, este 
tribuna parlamentară: „Cum viaţa parlamentară, care nu se consumă 
în combinaţii şi intrigi de culise, se desfășoară la tribună, parlamen- 
tul este o scenă indicată pentru manifestarea oratorică și proeminenţa 
parlamentară (nu zic acea politică) este îndeobşte asigurată de talentul 
oratoric”%. 


Articol lui I. Petrovici pare că era adresat, în special, celor care credeau 
că oratorii români ce aparțineau epocii de după Primului Război Mon- 
dial erau inferiori în ceea ce priveşte talentul oratoric, oratorilor epocii 
anterioare războiului. După Petrovici, nu în ceea ce priveşte numărul 
de talente reale în ale oratoriei existau diferenţe între cele două epo- 
ci, ci în altă privinţă: „S-a pretins că, de câtva vreme, oratoria la noi e 
în scădere, punându-se alături gălăgia barbară de astăzi cu amintirea 
şedinţelor șlefuite dinainte de război. În realitate, aceasta nu înseamnă 
scăderea numărului de talente, ci altceva. Înainte de război, oamenii 
cu talent erau singurii care vorbeau; astăzi, vorbeşte de-a valma toată 
lumea, aşa că oratorii autentici nu mai au vechiul cadru de linişte res- 
pectuoasă, ci sunt înecaţi de larma nearticulată a celor care ţipă sau de 
discursuri incoerente vrednice de eroii lui Caragiale””. 


Pentru a-și susține poziţia, acelaşi autor aduce în atenţia cititorilor săi 
câţiva dintre oratorii români importanţi ai celor două epoci precizate 
mai sus. Primii oratori despre care vorbește în text sunt dintre cei care 
au aparţinut epocii antebelice: „Voi sublinia mai îndelung pe acei pe care 
i-am auzit eu însumi. Încep cu Titu Maiorescu, a cărei elocvenţă acade- 

mică îmi era cunoscută de la cursurile universitare, mai înainte de a-i fi 
auzit glasul și la tribuna parlamentului. Maiorescu nu vorbea la orice 
chestie, ci numai în împrejurări mai serioase şi aceasta contribuia la ca- 
racterul de solemnitate al cuvântărilor sale. Deşi spirit filosofic, deprins 
a privi problemele din toate punctele de vedere, în parlament — probabil 
pentru a se face urmărit mai bine şi a prinde în cleştele unei logici per- 
fecte — simplifica obiectul, desprinzând numai o faţetă a situaţiunii, pe 
care o prezenta în chip dialectic, cu un fel de demonstraţie matematică, 
ce nu admitea nicio replică. La vigoarea argumentării se adăuga o limbă 
aleasă, o frază cadenţată, un timbru muzical, producând o fascinaţie din 
care nu se degaja cu ușurință decât minţile mai isteţe care vedeau și alte 
laturi ale problemei. Altă mare figură a fost Petre Carp. Acestuia îi lip- 
seau și construcția maioresciană, şi darul actoricesc al celuilalt. Vorbea 
mai gospodăreșşte și fără sonorități ameţitoare, dar în schimb poseda o 
superbă conciziune care se întrupa în formule lapidare, adânci ca gândi- 
re şi originale ca expresie. Au rămas de la Petre Carp o seamă de carac- 
terizări scânteietoare, împletite adesea şi cu vorbe de spirit de cea mai 
bună calitate. Din cauza conciziunii sugestive, dar lipsită de dezvoltări 
didactice, discursurile lui Carp rezistă şi astăzi la lectură în mai mare 
măsură ca ale altora. Alţi doi oratori de seamă au fost Alexandru Mar- 
ghiloman și Take Ionescu, talente, după mine, înrudite. Cu o logică mai 
puţin rigidă și mai realistă decât a lui Maiorescu, îmbrăţișau chestiunile 
mai multilateral, umbrind cu dibăcie părțile periculoase şi exploatând 
cu brio aspectele care-i avantajau. Ca nuanţe deosebite, Marghiloman 
avea mai multă distincțiune și un lexicon mai ales, Take Ionescu — care 
păcătuia şi prin unele scăpări vulgare — era mai animat şi mai torențial. 
Mult mai poet decât cei dinainte, vijelios şi colorat, făcând poate mai 
multă literatură decât comportă un discurs, dar totuși dominând până 
la oprirea respirației, cu glasul său de stentor inspirat, era Barbu Dela- 
vrancea, în discursurile sale fulgerătoare, dar fără un fond politic prea 
adânc. Talente de tribună au mai fost, incontestabil, Nicolae Filipescu și 
Costică Arion, dar, după a mea părere, coborând cu o treaptă dedesub- 
tul celorlalți. Filipescu nu avea ușurința frazei, dar clocotul pasiunii i-o 
aşeza câteodată în perioade ritmice, îmbrăcându-i-o, din vreme în vre- 
me, în imagini impresionante. Costică Arion avea fraza pasionat literară 
și îndestul de fluentă, dar își rostea discursurile c-o voce guturală, iar la 
acele mai ample era cam deslânat””. 

I. Petrovici își îndreaptă atenția, apoi, şi asupra oratorilor epocii în 
care el publica articolul citat de noi aici: „Dacă trecem la acei care 
sunt în viaţă, trebuieşte să pomenim, înaintea tuturor, pe Nicolae Ior- 
ga. Orator colorat și tumultos, gata de-a vorbi oricând pe nepregătite, 
alimentându-și discursul cu bogăţia unei culturi imense, păstrată de 
o memorie fabuloasă, D-l Iorga amintește, întrucâtva, de Delavran- 
cea, cu mai mult fond decât acesta, mai spontan decât dânsul şi ascul- 
tându-se mai puţin. De Take Ionescu aduce aminte Nicolae Titules- 
cu, însă cu linii mai ferme, cu mai puţine artificii şi cu mai puternice 
rezonanţe. Capabil să scoată mari efecte, fără a abunda în poezie de- 
plasată, discursurile pe care le-a ţinut în Cameră, apărându-și legile 
financiare, dovedesc că şi temele cele mai aride pot da loc la discur- 
suri frumoase, când este un talent adevărat. Orator remarcabil este şi 
poetul Octavian Goga, când avântat și patetic, când șăgalnic și tăios. 
Este o netăgăduită forță parlamentară, deşi poate e şi mai strălucit 
când scrie, după cum la Delavrancea oratorul întrecea pe scriitor. În 
linie directă de la Petre Carp descinde oratoria lui C. Argetoianu, tot- 
deauna fără fraza de prisos, concis şi caustic, rostind adevărul neted 
şi brutal. Subt veşmântul acesta aspru se strecoară totuși mai multe 
abilități politice decât la Petre Carp. Trebuieşte să fac o menţiune în 
această galerie sumară și de D-l Ion Mihalache, ale cărui discursuri 
limpezi, metalice şi naturale, amintesc pe țăranul român, nu în latura 
lui de povestire sfătoasă, ci în acea de revoltat, care îşi reclamă dreptu- 
rile încălcate, temperându-și totdeauna mânia cu frâna bunului-simţ. 
Însuşiri oratorice efective posedă și personalitatea D-lui I. G. Duca, 
în care se echilibrează prestanţa, cu dialectica și îngrijirea literară în- 
trupându-se în fraze rotunde, de o simţire adesea căutată, dar care 
vibrează simpatic şi se ascultă cu plăcere. Orator gustat, la care ver- 
va naturală alternează între elan și glumă amuzantă, dar poate mai 
neegal decât alții în manifestările sale, este D-nul Nicolae Lupu. Cu 
aceeași vervă îndrăcită, cu glume mai rafinate dar și mai răutăcioase, 
îşi desfăşura elocvenţa A. C. Cuza, pe o canava de silogisme perfecte, 
deşi premisele sunt adesea discutabile. Constantin Stere se face la 
tribună și printr-o gândire sistematică şi printr-o oratorie masivă, cu 
vuiete subterane impresionante. Cu Istrate Micescu şi Mihai Manoi- 
lescu, ambii oratori de rasă, primul folosind din larg cultura clasică, 
celălalt debitându-și tiradele cu glas de fanfară juvenilă, pot trage li- 

nia de demarcaţie între oratorii afirmaţi şi acele talente abia schițate, 
dar pline de făgăduinţă, ale căror nume vor putea fi citate mâine”, 


În această parte a cercetării noastre, credem că e potrivit să ne oprim 
asupra volumului intitulat Schițe Parlamentare, lucrarea purtând sem- 
nătura Henri Stahl. Valoarea volumului este dată și de faptul că este 
scris din perspectiva unui stenograf, care a participat la numeroase 
şedinţe parlamentare și diferite reuniuni publice cu caracter politic. 


5. Oratorie și sforăieli 


După propria-i mărturie, autorul volumului Schițe parlamentare a în- 
cercat să dea în cartea sa, într-un mod cinstit, fără lingușire şi, pe cât a 
fost posibil, cu scrupulozitatea instantaneului fotograf, câteva schițe din 
viața publică românească și câteva caracterizări ale unor importanți par- 
lamentarilor români. Henri Stahl vorbeşte în schițele sale, aşadar, doar 
despre oratorii pe care i-a cunoscut în mod direct. Multe dintre schițele 
ce compun acest volum au fost scrise, după cum spune chiar autorul 
lor, între 1906 şi 1916%. 


După Henri Stahl, cuvântările care pot emoţiona şi care pot înălța cu 
adevărat sufletul sunt rare. Cuvântările care ar trebui să ridice sufletul 
spre ideal sunt, în cele mai multe cazuri, niște sforăieli. Atunci când 
sunt comemoraţi oamenii mari şi faptele hotărâtoare din istoria unui 
neam, discursurile oratorilor sunt compuse mereu din aceleași clișee și 
reminiscenţe istorice. Regele Carol I şi N. Iorga sunt, arată autorul citat, 
exemple de oratori care, cu discursurile lor ţinute în faţa celor umili, 
puteau menţine vie iubirea de neam“. 


Henri Stahl împarte oratorii epocii sale în două grupe mari: una pen- 
tru oratorii „care au darul de a goli sala în fața căreia iau cuvântul, fie 
pentru că vorbesc rău, fie din lipsa de indulgență a publicului pentru 
debutanţi” şi una pentru oratorii „care ţin încordată atenţiunea publi- 
cului înaintea căruia vorbesc” Această din urmă grupă este împărțită 
de același autor în şase subgrupe. Sunt indicaţi aici şi cei mai repre- 
zentativi oratori, pentru fiecare subdiviziune în parte. Aşadar, cele şase 
grupe despre care vorbeşte Henri Stahl sunt următoarele: (1) oratorii 
care pot oricând improviza un bun discurs (Barbu Delavrancea, Take 

Ionescu, Nicolae Iorga); (2) oratorii care țin discursuri bune, dar ne- 
improvizate (Mihail G. Cantacuzino, Alexandru Florescu, Simion 
Mehedinţi); (3) oratorii care-și rostesc discursul ca şi cum ar citi o 
bucată literară (Titu Maiorescu și Alexandru Marghiloman); (4) „de- 
baterii”, adică cei care, fără să fie înzestrați cu talent oratoric, pot ţine 
discursuri bune, pentru lămurirea unor chestiuni (Petre P. Carp, Spiru 
Haret, Nicu Filipescu); (5) oratorii care pe lângă stenograf ar avea ne- 
voie şi de un cinematograf (Petre Missir) şi (6) oratorii imposibili de 
stenografiat (P.S. Aurelian şi A.D. Xenopol)*. 


Printre oratorii care se bucurau de aprecierea stenografilor se afla și 
Barbu Ştefănescu Delavrancea. Acesta era, spune autorul citat, orato- 
rul „cel mai iubitor al formei” și „cel mai stăpân pe arta oratorică”. El 
știa să dea, prin gesturi largi, prin intonaţiile vocii şi prin mlădierea tru- 
pului, o deosebită putere cristalizării ideilor: „Slab, cu păr mare, aruncat 
nedisciplinat pe spate, cu cravata Lavaliere fluturând peste haina de o 
croială specială, vecinic închisă până sub bărbie și care îi dă un aer de 
artist-pictor; când vine la tribună, îi place să se rezeme, adus din spate, 
cu mâna dreaptă pe masa de la care vorbeşte, stând la stânga ei; mâna 
cealaltă o ţine în buzunar, picioarele şi le încrucişează şi aşteaptă, ast- 
fel, să se liniştească aplauzele. Apleacă, apoi, capul, se uită în pământ, 
îndesând bărbia în guler de nu i se vede decât părul încrețit și zbârlit, 
o bucăţică din nasu-i sumes și două sfârcuri de mustață nedisciplinară. 
Reflectează, astfel, câteva clipe și, apoi, încet, ridică ochii săi frumoși, 
albaștri, priveşte mulțimea și începe a vorbi grav, potolit, cu o voce ca- 
tifelată, care prin ea însăși te farmecă. Din ce în ce, se încălzeşte de pro- 
priu-i subiect, de lirismul tablourilor pe care le zugrăvește ca un artist 
și cărora le dă o deosebită viață prin gesturile plastice, care-i frământă 
trupul și ajută, parcă, la desăvârșirea ideii, prin gama intonaţiunilor 
vocii, nazalizând puţin, prin numeroasele comparații și antiteze ce 
presară. Își trăieşte discursul, se încălzeşte de focul ideilor ce evocă, în 
general pesimiste, bănuitoare de oameni, și, în curând, fruntea i se aco- 
peră de sudoarea ce lunecă pe tâmple, peste pometele proeminente, 
se adună în vârful barbişonului imperceptibil al unei bărbii prea mici 
şi picură la pământ. Delavrancea este oratorul care impresionează mai 
puternic marele public, care-l ascultă cu gura întredeschisă, privindu-l 
cu ochii holbaţi, legănându-se de fiecare armonie de frază, urmărindu- 
i fiecare gest, imitându-le în mod reflex”. 

Precizările lui Henri Stahl referitoare la Barbu Ştefănescu Delavrancea 
sunt completate perfect, spunem noi, de ceea ce I. Gr. Perieţeanu scria, 
în 1933, într-un articol ce a fost publicat în „Cele trei Crişuri'. În acel 
articol se arăta că aleșii artei oratorice cărora, prin moarte, le este hărăzit 
să intre în imortalitate sunt puţini, dar cei cărora nemurirea le asigură o 
amintire clară, ce e ferită de estompările vremii, sunt şi mai puţini. „Glasul 
care s-a stins, oricât ar fi fost el de înaripat, de vibrator și de puternic, îşi 
pierde răsunetul odată cu dispariția mediului care l-a reținut o clipă; iar 
chipul oratorului sfârșește prin a deveni, în ochii altor generaţii, o vagă 
şi nedeslușită icoană. În panteonul oratoriei noastre judiciare însă, ver- 
bul cald, scânteietor și viguros al lui Delavrancea va fi de-a pururi fră- 
mântat de glasul morţii, iar figura lui energică se va desluşi din ce în ce 
mai luminoasă în crescânda perspectivă a timpului. Căci, dacă nu este 
exclus ca Barbu Delavrancea, ca maestru al tribunei publice să intre, 
cândva, în penumbra şi chiar în umbra uitării, am ferma convingere, că 
va continua să trăiască, ca o pildă veşnic vie, în forul Justiţiei pe care l-a 
ilustrat. [...] Generaţii după generaţii se vor scurge. Oratoria judiciară 
română va înregistra, neîndoielnic, noi şi strălucite triumfuri. Chipuri 
noi se vor perinda la bară, pentru a o cinsti. Şi totuși, din glorioasa-i 
firidă, figura lui Delavrancea — va lumina de-a pururi pretoriile”*:. 


De la Constantin Bacalbașa aflăm că Barbu Delavrancea a intrat în po- 
litică împins fiind de pornirile sale de tribun și însuflețirea naţională cu 
care era înzestrat din belșug. Un alt autor arată că Delavrancea era „un 
orator care ştia că oratoria nu se poate mărgini la umflate sonorități de 
catedră'”. Revenim însă la Henri Stahl și spunem că în volumul lui de 
schițe parlamentare el vorbeşte şi despre alți mari oratori români, punc- 
tând atât plusurile, cât şi minusurile subiecţilor săi. lată ce spunea Henri 
Stahl în cartea sa despre Ion I. C. Brătianu: „Evitând masele, venea tot 
mai rar în mijlocul partizanilor, izolându-se, spre a nu se demonetiza. 
Apariţia lui în Parlament era calculată, pregătită de partizani și, când 
presa anunţa că va vorbi Ion I. C. Brătianu, tribunele erau ticsite ca în 
ziua când, odată pe an, Suveranul citește mesagiul. Aplauze tumultoase 
vesteau intrarea în incintă a lui Ion I. C. Brătianu. Le primea natural și 
fără surâsul de îngâmfare, comică prin gravitatea factice, pe care alți șefi 
de partid n-o pot ascunde la aclamaţiile corului de partizani, aclamații 
devenite ritual, de la Brătianu încoace, la apariţia unui prim-ministru 
în incinta Camerei. Când, domol în mișcări, înainta alene spre tribună, 

sau se ridica, obosit parcă, de pe banca ministerială ca să ia cuvântul, 
vorbea cu un debit extrem de rar, sobru, în fraze hotărâte, răspicate, 
tăioase, de mândră, solemnă sfidare conştientă de forța cuvintelor 
sale, rostite cu felul particular de a pronunța pe «R>» al Brătienilor. 
Dispreţuia vorbăria, n-avea nevoie de aprobarea maselor; lipsit de ta- 
lent oratoric, nu căuta a convinge, ci dicta voinţa sa, limpede, apăsând 
energic, cu o ridicare forțată metalică, disonantă a vocii, asupra miezu- 
lui ideii, ca un dictator mâniat; ori răspundea adversarilor cu un surâs 
iertător şi batjocoritor-plictisit în același timp”. 


Omul despre care Henri Stahl spunea că e singurul orator perfect ca 
formă era Al. Marghiloman, care vorbea limpede și precis, într-o frază 
turnată în bronz. Marghiloman captiva prin eleganța expunerii şi convin- 
gea prin claritatea ideilor şi prin argumentarea logică ce era inspirată de o 
sănătoasă experiență și o intuiție puternică a realităților. La el lipsea impe- 
tuozitate oratorică, nu dorea să-şi impună brutal voința şi nici nu cerșea*! 
aplauzele maselor prin ridicarea meşteşugită a vocii: „Expunerea e atât de 
simplă, încât o înțelege orice om cu bun simţ, e susținută cu o atât de 
constantă tenacitate, încât soluţiunile se impun ca adevăruri elementa- 
re, se copiază — fără indicare de autor — de adversari și au darul să inspi- 
re maselor o încredere atât de absolută în cinstea desăvârșită, în înalta 
garanţie morală a vorbitorului, încât ai siguranța deplină a putinţei de 
înfăptuire, prin acel om, a dorințelor de bine ale unei țări”. Al. Mar- 
ghiloman a avut meritul, arăta Henri Stahl, de a nu lăsa timpul să-i 
schimbe convingerile”. 


P. S. Aurelian, în schimb, era unul dintre oratorii care-i puneau în în- 
curcătură pe stenografi, pentru că, atunci când el vorbea, prima silabă a 
unui cuvânt spus de el putea fi înțeleasă, a doua silabă era doar auzită, iar 
restul cuvântului trebuia să fie ghicit“. Petre Missir era unul dintre ora- 
torii despre care Henri Stahl spunea că „ar avea nevoie de cinemato- 
graf”. Missir gesticula mult și nu putea sta locului. Când vorbea, sărea 
la dreapta, sărea la stânga, se dădea îndărăt și, apoi, înainta. Uneori, în- 
locuia o întreagă frază printr-un simplu gest: „Ca să spuie, de exemplu, 
că nu s-a ales nimic dintr-un lucru, spune: «Rezultatul, domnilor?...». 
(Aici, oratorul trozneşte unghia degetului mare de dinţi, cunoscutul 
gest moldovenesc. )”*5. Petre Missir vorbea iute, într-un stil săltăreţ, iar 
cuvintele de spirit și de haz scăpărau la fiece clipă. Pentru toate acestea, el 

era spaima multor stenografi, care aveau sarcina de a nu scăpa niciun cu- 
vânt şi de a-i urmări fizionomia atât de mobilă a feței, dar şi toate gesturile, 
care-i subliniau atât de bine discursul și fără de care nu ar fi înțeles nimeni 
sensul frazelor rămase fără sfârşit. 


6. Cuvinte de final 


În 1923, într-un articol din „Ţara noastră”, Octavian Goga spunea că, la 
români, cuvântul e nesocotit și dezonorat, ca un diamant căzut în bălării”. 
Nu ştim dacă românii s-au vindecat (sau dacă se vor vindeca) de boala 
vorbelor mari, aşa cum nădăjduia „poetul durerii Ardealului robit”%, 
dar ştim, urmărind ce se întâmplă în jurul nostru, că politica încă mai 
poate fi confundată cu vorbăria goală”. Oratoria specială, adică cea care 
e formată din zgomot cumplit, din vorbe umflate şi din care lipsește 
bunul-simţ, e în continuare prezentă la tribuna parlamentară“. 


Acest tip de oratorie este justificat de către cei care-l utilizează cu ide- 
ea că, în politică, cel care vrea să-și învingă adversarii, trebuie să uti- 
lizeze toate armele pe care le are la dispoziţie. Se arăta într-un articol 
din „Gazeta Transilvaniei”, text ce a fost publicat în 1910, că lup- 
ta este „singura armă care oţelește pe individ, ca și pe colectivitate”. 
După aceeași sursă, lupta „e mijlocul prin care omul parează puterea 
elementară a naturii, prin ea se face omul îndrăzneţ și energic”. Nece- 
sitatea ei „se impune, dară, ca o lege vitală, ca o condiţie de existență 
a omului”“!. Am văzut pe parcursul cercetării noastre că unii dintre 
oratorii români din epocile trecute chiar credeau că politica nu e alt- 
ceva decât luptă. 


Iuliu Maniu spunea că cei care iau calea activității parlamentare au 
datoria de a-şi pune în deplină și adevărată lumină atât convingerile 
politice, cât şi modul în care cugetă a se achita de îndatoririle pe care 
le au față de obștea românească“. După evenimentele politice din de- 
cembrie 1989, ceea ce s-a întâmplat la tribuna parlamentară a semă- 
nat cu „haosul gălăgios al parlamentului votului universal”S, despre 
care vorbea Henri Stahl în ale sale schițe parlamentare. Referitor la 
epitetele parlamentare, care ornează discursurile politice, Henri Stahl 
spunea că numai la cimitir şi la banchete (la cele politice mai ales) pot 
fi auzite doar cuvinte de laudă". La tribuna parlamentară, interesul 

de moment al vorbitorului este cel care hotărăşte felul calificativelor 
date unui fruntaş politic, elogioase sau insultătoare. Henri Stahl mai 
spunea şi că, urmărind discursurile înfrumuseţate cu flori oratorice, 
aşa cum numeau unii epitetele parlamentare, poate fi uşor închipuită 
mentalitatea celor care le aplaudă. 

9-10, Oradea, septembrie-octombrie 1933, p. 102. 

* Henri Stahl, Schițe parlamentare... p. 79-82. 

“ Iată cum descrie Henri Stahl modul în care unii oratori cerșeau aplauze: „Dacă ridici o 
palmă şi o lași să cadă în palma altuia, este un semn de prietenie; dacă ridici o palmă şi 
o laşi să cadă peste obrazul altuia, este o insultă; dacă ridici o palmă și o laşi să cadă de 
două ori peste propria-ţi palmă, este un boieresc semn de chemare a slugilor; iar dacă 
același gest de batere din palme se repetă de mai multe ori în șir, e un semn de aprobare 
şi ia numele de «aplauze». După intensitatea și frecvența repetării gestului, după cum 
e însoţit şi de încleștarea fălcilor, de căderea ochelarilor de pe nas, aplauzele sunt califi- 
cate de «călduroase, prelungite, îndelung prelungite, frenetice». Epitetul de «aplauze 
epileptice» încă nu s-a introdus. Aplauzele sunt quasi obligatorii în două împrejurări: la 
începutul şi la sfârșitul oricărei cuvântări. La început, se aplaudă din politeţă pentru ora- 
tor, chiar dacă e total necunoscut, ori e un pedant şi pisălog prea bine cunoscut; la sfârşit, 
se aplaudă — mai ales de cel care a adormit mai tare la conferinţă — pentru a goni mole- 
şeala soporiferă, care cuprinde şi pe cei mai bine intenţionaţi. În mijlocul unei cuvântări 
se aplaudă foarte rar, pentru că «onoratul auditoriu» n-are un criteriu precis, pentru 
a şti momentul când trebuie să se dedea micii gimnastici zgomotoase atât de plăcută 
oratorului. De aceea, sarcina de a provoca aplauzele şi-o asumă însuși conferenţiarul: 
ridică progresiv vocea, holbează ochii și termină perioada oratorică — învățată cu grijă 

pe de rost de acasă — cu o voce atât de alterată, încât se deşteaptă şi cel mai adormit, iar 
cerșirea aplauzelor e atât de evidentă încât ar fi inuman să le refuzi oratorului” (Ibidem, 
p. 171-172). 

# Ibidem, p. 75-76. 

# Ibidem, p. 75. 

+ Ibidem, p. 47. 

“5 Ibidem, p. 46. 

+ Ibidem. 

* Octavian Goga, Vorbele mari, în „Ţara noastră”, anul IV, nr. 12, 25 martie 1923, p. 372. 
% L.G. Munteanu, Poetul Erou, în „Viaţa ilustrată”, anul V, nr. 6, iunie 1938, p. 6. 

* Octavian Goga, Vorbele mari..., p. 370. 

s A se vedea Robert Kiss, „Scandal cu jigniri în Parlament între Bacalbașa și Roman: 
Mirosea violent a alcool / Bufonul a rămas același”, publicat pe site-ul www.digi24.ro, în 
data de 18 decembrie 2019, la ora 12.30. Articolul a fost citit, în data de 15 martie 2020, 
la ora 09.43, la adresa https://www.digi24.ro/stiri/actualitate /politica/scandal-cu-jig- 
niri-in-parlament-intre-bacalbasa-si-roman-mirosea-violent-a-alcool-bufonul-a-ramas- 
acelasi-1233509. 

51 *** Lupta constituțională, în „Gazeta Transilvaniei”, anul LXXIII, Braşov, 14 aprilie 
1910, p. 1. 

Iuliu Maniu, Discursuri parlamentare: 29 mai — 31 iulie 1906, Blaj, Tipografia Semina- 
rului Arhidiecezan, 1906, p. 3. 

5 Henri Stahl, Schițe parlamentare... p. 77. 

s* Ibidem, p. 9. 

55 Ibidem, p. 7-8. 

ESET ROMIÂINIĂ 


Livia CIUPERCĂ 


O cronică necunoscută 
din vremea lui Mihai Viteazul 


L.C. — istoric şi critic 
iterar, membru al UZPR, 
membru al USR Filiala 
lași, membru al Asociaţiei 
Române de Istorie a Presei. 
Fondator şi coordonator 
al Simpozionului Nationa 
loan Petru Culianu (afla 
sub patronajul USR Filiala 
laşi şi UAIC laşi). Deb 
publicistic în 1982; deb 
editorial în 1996. Redactor 
literar la revista „Constelații 
diamantine” (Craiova). 

Din 2014 îngrijește Seria 
de autor A/ Lascarov- 
Moldovanu a Editurii 
DOXOLOGIA, laşi. 


Viaţa lui Mihai Viteazul este un subiect ex- 
trem de incitant, mereu actual. La 418 ani de 
la moartea sa martirică au rămas suficiente 
necunoscute, iar sfântul lui cap, decapitat, 
încă nu-și cunoaşte liniștea cea eternă. Toc- 
mai de aceea, recenta apariţie editorială, O 
cronică necunoscută din vremea lui Mihai Vitea- 
zul (Editura Andreiana, Sibiu, 2019) repre- 
zintă un plus de mângâiere la corola trudnică 
a marelui Voievod. 


În Cuvânt înainte, autorul moral al acestei 
ediţii, neobositul cercetător pr. prof. dr. Va- 
sile Oltean, într-o conlucrare perfectă avută 
cu profesor Hans Butmănoiu, notează că în 
„bogatul tezaur de carte veche” existent în Bi- 
serica Voievodală „Sfântul Nicolae” din Şcheii 
Braşovului, după un efort susținut, nu lipsit 
de multe peripeții, prin prezenta apariție edi- 
torială are bucuria de a aduce la lumină isto- 
ricilor şi iubitorilor de istorie, o „cronică în 
limba germană gotică, însumând 618 pagini 


(CV.660)” 


Deşi lipsesc „fila de titlu” și primele 26 de 
file, se păstrează intact finalul. Și conform 
consemnărilor din „registru şi index”, adică 
din „synopsisul” cronicii, se pot recupera, 
esențialmente, întru cunoaștere, evenimente- 

le istorice anterioare pagi- 
nilor existente, respectiv 


anii 1395-1451, precum O CRONICĂ 

şi locul editării, și autorii NECUNOSCUTĂ 
implicați  („Nirenberg DIN VREMEA LUI 
de către Johann Lan- MIHAI VITEAZUL 
zenberger, în editarea NURENBERG - 1603 
lui Johann Sibmacher/ DE 
Anno/M.DC II”). De ELLE SA UAMUIA 


A ORTELIUM AUGUSTANUM 
asemenea, suprapunând 


informaţii istorice, din 
epoca respectivă, s-a pu- 
tut recunoaște și autorul 
cronicii,  Hieronimum 
Ortelium Augustanum. 


Pentru cititorul român, 
iubitor al vieţii domnito- 
rului Mihai Viteazul, im- 
portant este a cunoaște 
care sunt primele scri- 
eri ce i-au fost dedicate. 


Editura Andreiana 


Fireşte, primii care au lăsat consemnări despre omul și domnitorul Mi- 
hai Viteazul au fost cei care i-au stat în preajmă, care l-au slujit şi l-au 
cunoscut. Şi dintre cei cunoscuţi nouă până în prezent (şi care au lăsat 
înscrisuri) sunt Teodosie Rudeanu, Baltasar Walther, grecii Stavronos şi 
Giorgios Palamedes. Şi iată că acestora li se adaugă și cronicarul Hieroni- 
mum Ortelium Augustanum - toți contemporani cu voievodul român. 


În adevăr, Teodosie Rudeanu, considerat „sfetnicul de taină al lui Mi- 
hai Viteazul”, înnobilat cu onoruri („guvernator de Transilvania”), în 
cele din urmă nu se va dovedi fidel voievodului. După înfrângerea de 
la Mirăslău, va „trece de partea Movileșştilor”, care-l va ridica la gradul 
de „mare logofăt”. E drept, acest „sfetnic de taină” va lăsa o „povestire” 
a sa despre Mihai Viteazul, care nu s-a păstrat în forma ei originală. Pe 
lângă o variantă în polonă (nesemnificativă), se cunoaşte însă o alta, 
în limba latină, realizată de Baltasar Walther (1558-1631) şi vizează 
prima parte a domniei voievodului valah. 

Închis în Cetatea Bistriţa, după uciderea lui Mihai Viteazul, vistiernicul 
Stavrinos va scrie un poem în limba greacă, în total 1312 versuri. Un 
detaliu, nu lipsit de importanţă, este că Gh. Tomozei a vrut să realizeze 
o traducere după textul original al lui Stavronos, dar va reuşi doar o va- 
riantă foarte apropiată de „balada românească” (Cronica lui Stavrinos, 
Editura Eminescu, 1975, 102 p.). 


Se presupune că Giorgios Palamedes s-a inspirat din „cronica” lui Sta- 
vrinos şi a realizat o Istorie cuprinzând toate faptele, vitejiile şi războaiele 
preafericitului Mihai Voievod, domn al Țării Românești, al Transilvaniei 
şi al Moldovei, până în ziua sfârşitului său, scrisă şi alcătuită de Gh. Pala- 
mide, pe când se afla la Curtea preastrălucitului Duce de Ostrov, domnul 
domn Vasile, cneazul Ostrov, luna decembrie în 15, anul 1607. 


Primul care a tradus integral și a comentat critic acest text este profe- 
sorul și istoricul Oreste Tafrali (1876-1937). Textul este publicat, mai 
întâi, în revista „Literatură și Artă Română” (Anul IX, 25 iunie 1905), 
mai apoi în volum (București, „Stabilimentul de Arte Grafice Albert 
Baer”, 1905, 47 de pagini). 


La o distanţă de cinci ani de la publicarea traducerii respectivei Poeme, 
necunoscând sau ignorând totalmente munca şi efortul tânărului Oreste 
Tafrali, prof. dr. Nikolaos Dossios se arată preocupat de soarta unor ma- 
nuscrise care își așteaptă cercetătorul, notând: „Sunt sigur că foarte puţini 
cititori ai dvs. au cunoștință despre existența unei poeme eroice, scrisă 
într-o limbă străină și care descrie viața și faptele eroice, precum și tragicul 
sfârşit al marelui Mihai Viteazul.” („Universul literar”, 8.03.1910). 


Aşadar, lui Gh. Palamide (nume românizat) și vistiernicului Stavrinos, 
doi greci contemporani cu Mihai Viteazul, datorăm povestirea în ver- 
suri a faptelor domniei ilustrului voievod român. Poema lui Palamide 
însă va fi cunoscută încă din secolul al XVII-lea, prin ediţia franceză, 
cea de la 1672, iar la noi, în variantă românească, în revista „Magazin 
istoric pentru Dacia”, la 1845. Şi chiar mai mult, după o ediţie vieneză 
(1745), Alexandru Papiu-llarian (1827-1877) va publica fragmente şi 
un studiu critic, la 1862. Abia în 1881, Emile Legrand (1841-1903), 
cunoscutul neoelenist francez, o va publica pentru prima oară în tomul 
al doilea al operei sale, Biblioteque grecque vulgaire , după un manuscris 
descoperit la British Museum, Colecţia Harley. 

Conform afirmațiilor preotului profesor dr. Vasile Oltean, cronica 
lui Hieronimum Ortelium Augustanum/Jerome Ortelius (n. 1524), 
tipărită la Nirenberg, în anul 1603, este primul document care con- 
semnează evenimente din miezul secolului al XVI-lea. O cronică în 
facsimil care evocă evenimente din fostul imperiu romano-german, 
începând cu evenimente istorice de la 1452 şi până în zorii secolu- 
lui următor. Cronica este dispusă în mai multe părți astfel: partea I 
- 1452-1591; partea a II-a — 1592-decembrie 1597, partea a III-a — 
ianuarie 1598-1603. Este un volum masiv în care, pe pagina impară 
recunoaştem cronica în facsimil, iar pe pagina pară traducerea realiza- 
tă de către Profesorul Hans Butmăloiu. În total, 798 de pagini. Aces- 
tora li se adaugă: „ştirea culegătorului de carte”; „lista domnitorilor 
condamnaţi” — al 17 lea este „Michael, Voievod din Valahia”; „erra- 
ta”; „registru și index al celor mai importante și memorabile lucruri 
şi fapte, așa înţelese și descrise de la an la an în această cronologie”, 
cu menţiunea, finală: „Sfârşitul cuprinsului. Tipărită la Nirenberg 
de către Johann Lanzenberger, în editarea lui Johann Sibmacher/ 
Anno/M.DC III”. Pe ultimele pagini (870-901) ale acestui volum 
recunoaștem câteva imagini de epocă. 


Textul cronicii este explicit şi dovedeşte că autorul a fost mereu în ime- 
diata apropiere a evenimentelor, mereu informat de frământările inter- 
ne și de luptele externe. Pentru cititorul român, consemnările despre 
Voievodul Mihai Viteazul înseamnă un plus de informaţie, extrem de 
valoroase. 


Primele evenimente care atrag atenţia sunt incursiunile războinice ale 
lui Matthias (Matei Corvin, al doilea fiu al lui loan de Hunedoara) — 
1464, respectiv, invazia otomană în Valahia anului 1474. 


Prof. dr. Vasile Oltean este extrem de atent la tot parcursul istoric evo- 
cat de cronicarul german, notaţiile de subsol reprezentând completări 
la omisiunile cronicarului, de o mare valoare istorică pentru noi, ro- 
mânii. 

Spre exemplu, la anul 1475, mai precis, în „Campania din Bosnia” con- 
tra lui Mahomed, „Oastea Regelui” Matei Corvin „asedie puternicul și 
tarele castel Sabatz [cetatea Sabac], aflat pe Saw”, dar ajutat fiind și de 
Vlad Ţepeş - amănunt neconsemnat în respectiva cronică. 

Am ferma convingere că cititorul de secol al XXI-lea se află interesat 
nu numai de frământările războinice de Ev Mediu din fostul Imperiu 
Romano-German, ci, mai curând, de relaţiile existente cu „Țara Tran- 
silvaniei”, Moldova şi „Valahia”, În fond, numeroasele şi interminabilele 
lupte „cu turcul” afectau întreaga populaţie din spaţiul descris de cro- 
nicar. lar dușmanul comun îi determină să conlucreze militar, aşa cum 
remarcăm în notația din luna februarie a anului 1597 când, cităm: „Pe 
16 februarie [1597] a fost decisă dieta Boemiei la Praga, la care stările 
ținuturilor (... ) s-au oferit să dea ajutor ca și în anul trecut împotriva 
dușmanului ereditar...”. lar a doua zi, pe 17 februarie [1597], „Prin- 
cipele de Transilvania, împreună cu trimișii Voievodului valah cu 40 
trăsuri (... ), către Praga la Majestatea Sa Împăratul au sosit” 


Aşadar, Sigismund Bathory (1573-1613) - deşi frământat de „planul” 
său „dacic” — se lasă însoţit de „trimișii Voievodului valah” Mihai Vi- 
teazul [remarcăm majuscula folosită], ascultă de sfatul Împăratului, în 
faţa unor interese politice urgente. Plină de substrat este și completarea 
cronicarului, cităm: „Această trataţie şi purtare a fost atunci foarte în 
taină şi pe ascuns făcută”. 


Descoperim textului tradus multe alte subtilităţi, deloc de neglijat. Spre 
exemplu, multe toponime românești: „Vinse” — Vințu de Jos, „Colosvar” — 
Cluj, „Hermanstadt” — Sibiu, „Wardein” — Oradea, „Segeswar” — Sighișoara, 
„Lergovis” — Târgoviște, „un oraș frumos și tare, unde mai înainte voievozii 
Valahiei și-au avut scaunul”; dar și „Rumănien” — Rumelia. Interesantă este 
formularea: „voievodul din Transalpina sau Valahia”! 


O notație, amuzantă, ar putea descreţi fruntea cititorului, privind în- 
văluitoarea descriere armată. lată: „Când acum turcii în prima lor furie 
(pentru că atunci Maßla mult înghițiseră şi mâncaseră, încât de mânie 
ca porcii sălbatici spumegau) în ai noştri iama au dat... Ce ne explică 
profesorul Vasile Oltean? Înainte de bătălie, turcii mâncau „turte din 
lapte de mac închegat”, așa, ca să fie mai curajoși! 


Ceea ce le mai potolea avântul taberelor dușmane era vreo molimă, pre- 
cum cea transmisă de unele insecte, numită, la acel moment, „febra neagră”. 


Nu de puţine ori impresionează stilul plastic al frazării: „furtunos au 
atacat” sau acel „mare semn miraculos” când, în plină zi, „norii pe cer 
s-au despărțit şi deodată o rază de foc într-un turn de praf de pușcă a 

lovit”, distrugând totul în jur. Haiducii „cu apărarea tare de furcă au dat 
și pagubă au făcut” dușmanului. 


Interesantă (sau plină de tâlc?!) este consemnarea: „Regina Isabella se 
plânge”, pentru că nu i s-a respectat „învoirea” de a reveni în Transilva- 
nia, de aceea „cheamă în ajutor pe Mircea Voievod din Valahia” — Mir- 
cea III Alexandru, domn al Ţării Românești. 


Atrage atenția descrierea incursiunii armate condusă de Generalul 
Giovanni Battista Casaldo (1493-1563), din ordinul lui Ferdinand I 
al Sfântului Imperiu Roman (fost şi principe al Transilvaniei), contra 
lui Ștefăniță Rareș (al doilea fiu al lui Petru Rareș), pe care l-a ucis, la 
1 septembrie 1552. 


Cronicarul face referire şi la mica oaste (călăreți, pedestrași) a spani- 
olilor care s-au răsculat, pentru că nu li s-a plătit solda promisă, plus 
lefegii înarmaţi din Ţările Române. 


Cronica abundă în consemnări despre trădări şi comploturi: Albertus 
Lasky - în 1559, Jakob Despot - în 1561, Bogdan Lăpuşneanul — loan 
Vodă cel Viteaz sau biruința diplomatică a împăratului Maximilian 
asupra turcilor. 


Cea de a doua parte a cronicii începe cu anul 1592, iar notaţiile, în de- 
taliu, vizează „atacul asupra creştinilor”, precum şi „ridicările de război 
din Ungaria şi Transilvania”. 


La pagina 241 a cronicii originale există o informaţie extrem de valo- 
roasă. În noiembrie 1594, Sigismund Bathory, principe al Transilva- 
niei, obține aprobarea împăratului Rudolf al II-lea, pentru „începutul 
război împotriva turcului” Însă menţiunea următoare ne priveşte pe 
noi în mod special: 


„In care pace nu doar Transilvania și ținuturile aparținătoare acesteia, 
ci amândouă locurile din Valahia, care de turc la sfatul sus-pomenitului 
domn s-au despărţit, să fie incluse și înțelese”. 


Ei bine, aici ar fi trebuit pomenit numele lui Mihai Viteazul. De ce nu 
se face? Simplu, cronicarul știa că Sigismund Bathory se dorea stăpân 
şi peste Țara Românească și peste Moldova, iar pe Mihai Viteazul îl 
considera [atenție!] „aliat vasal”. 

La pagina 253 a cronicii originale se face menţiunea: „Mai, anul 1595. 
Mare înfrângere a turcilor în Valahia”, Dar [atenţie!], fără a se consem- 
na marea victorie de la Călugăreni, 13/23 august 1595, a românilor 
conduși de Mihai Viteazul contra turcilor. 


De altfel, numele „Mihai Viteazul” este, pe cât posibil, evitat. 


Pentru o prezentare obiectivă a faptelor istorice, pagina 291 a cronicii 
germane s-ar cuveni coroborată cu Istoria Târgoviște. O Cetate Eternă 
a Românilor, de George Coandă (Editura Bibliotheca, Târgovişte, 
2017, p. 120-124), care vorbeşte despre o „alianţă europeană”, „Liga 
Sfântă”. 


Să reținem că „oastea Țării Româneşti, în frunte cu Mihai Viteazul, 
Ştefan Răzvan cu oștenii Moldovei, Sigismund Bathory cu armata 
Transilvaniei, Albert Rajbici al lui Maximilian Casovia cu 1600 de rai- 
teri, Silvio Piccolomini și florentinii marelui duce de Toscana” — îm- 
preună — au biruit pe turci. 


Ca urmare, afirmaţia cronicarului german, din subtitlu, este părtinitoa- 
re, incompletă, inexactă, evazivă: „p. 291. Octombrie, anul 1595. Un 
vultur zboară pe cortul Principelui Transilvaniei. O cometă este văzută 
din tabăra transilvană. Sinan Pașa fuge de transilvănean”. 


Bineînţeles, cronicarul nu numai că atribuie tot meritul „principelui 
transilvănean”, ci ignoră totalmente meritele lui Mihai Viteazul, cel 
care, în fapt, a declanșat atacul asupra turcilor, numindu-l — foarte 
grav — „renegatul Michael”. 


Invitaţia pentru acela care doreşte documentare corectă, istorică, 
bazată pe acte, este invitat să lectureze Memoriul trimis de Mihai Vi- 
teazul marelui duce de Toscana, Ferdinando I Medici. Textul se află 
în volumul sus-amintit, Istoria Târgoviștei, pagina 122. Iată fraza care 
interesează: „(...) chemând numele lui Dumnezeu, mă încălecai cu ei 
într-o bătălie unde făcui mare pagubă (...) spre ruşinea lui Sinan-pașa 


(J 


În acel memoriu”, Mihai Viteazul aminteşte și de „ajutorul trimis de 
Măria Sa Împăratul” Rudolf al II-lea al Sfântului Imperiu Roman de 
Națiune Germană. 

Şi totuși, la pagina 304, cronicarul german recunoaște meritele lui „Mi- 
chael Voievod din Valahia” în lupta contra turcilor, prin mențiunea: 
„Creştinii au pustiit turcului trei sate până la temelii”. 


Deși îmbrățișează la modul general, cronicarul nu va putea evita, la 
nesfârșit, faptul că domnitorii români, fără a-i numi, se aliază cu „prin- 
cipele transilvănean” împotriva dușmanului comun: „(...) şi pentru 
ieşirea în câmp a pregătit și a terminat, cum atunci către Alteța Sa 
Princiară cei doi Voievozi din Valahia și Moldova cu mare ajutor să se 
înfățişeze s-au oferit”. 


Mai mult, în timp ce „transilvănenii au prăduit suburbia mică a 
Timişoarei”, „2000 de haiduci din Valahia trecuseră Dunărea, un oraş 
Claudia numit, prin surprindere l-au atacat (...)”, după care, trimiși de 
„Vodă” [fără a se rosti numele lui Mihai Viteazul] şi „mulțimea lui” [se 
subînțelege] „a întărit”. Aşadar, „haiducii” lui Baba Novac vor lupta și 
în favoarea fraţilor transilvăneni. 


Detaliile oferite privind atacul asupra turcilor, din august 1596, ne 
îndreptăţesc că apreciem că autorul cronicii a fost prezent în apropierea 
„frontului”. Iar asaltul asupra Cetăţii Hatwan [exonim pentru Hotoan 
- actualmente sat din comuna Căuaș, judeţul Satu Mare, din Câmpia 
Ierului] dovedeşte cruzime la gradul superlativ: „ai noştri foarte temei- 
nic şi cu furie din toate locurile au ţinut asaltul”, „plânsete și jelanie 
a muierilor și copiilor”; „sugrumatul, tăiatul și împunsul, patru ore 
întregi până în noapte a ţinut”, „doborât, omorât și înjunghiat”; „nu au 
fost cruțaţi nici copiii din leagăn și femeile gravide”. 


Se încearcă răzbunare? În „Septembrie 1596. Turcii atacă pe creştini 
şi pierd din nou bătălia”. Dar amenințările continuă. „Creștinii dau foc 
orașului”. „Fortăreaţa este năvalnic luată cu asalt de către turci” „Oc- 
tombrie 1596. Cetatea Erlaw este cucerită și luată de turci”. 


Notaţia „Ianuarie 1597” este importantă pentru orice biograf al lui Mi- 
hai Viteazul. Iat-o! 


„La începutul anului, Michael, Voievodul Valahiei, a sosit la Principele 
din Transilvania să se sfătuiască și (...) veşti să afle acolo asupra turcilor 
cu Alteța Sa Princiară (...). Acestuia Principele din Transilvania mari 
onoruri i-a arătat, pe lângă care frumoase vase din argint i-a închinat. 

În schimb, Voievodul, Alteţei Sale Princiare frumoase blănuri de zibe- 
lin şi alte frumoase straie cu piese de aur la rândul său i-a închinat... 
Această informaţie completează ceea ce istoricii deja cunosc, gândind 
la „tratatul” încheiat cu Rudolf al II-lea, parafat, la 9 iunie 1598. Impor- 
tantă era anihilarea atacurilor turcești. Și astfel, în aprilie 1597, notează 
cronicarul, „turcii sunt omorâţi până la ultimul de către transilvăneni, 
valahi şi moldoveni”. În luptele din mai, același an, forţele aliate, alcă- 
tuite din 500 de haiduci, 150 de mușchetari germani, soldați valoni, 
velşi, francezi, italieni, unguri și români „escaladează cetatea Tottis şi o 
cuceresc cu atacuri puternice”. Şi ceva mai mult, pentru gestul lor „atât 
de cavaleresc”, haiducii sunt răsplătiți „cu o lună de leafă”. 


Cronicarul face consemnare despre acești „haiduci liberi” care, nu de 
puţine ori, acționau independent, cităm: „Haiducii liberi din Raab câ- 
teva vase încărcate au întâlnit, pe acestea le-au jefuit și trei castele au 
prădat” sau „Haiducii omoară mulți turci, cuceresc provizii, muniţie şi 
mărfuri (... şi îşi împart banii..” (iunie 1599). 


În ceea ce-i priveşte pe valoni, cronicarul notează: „în cetate s-au suit, 
aşa cum le este obiceiul, partea lor de pradă să şi-o ia”. Dar, „odată ce au 
intrat în cetate, în furăciune și jefuire pierduţi, atât de aprigă le-a fost 
mânia [contra turcilor învinși] și de lăcomie atât de orbi au devenit 
încât unul de celălalt s-a luat și într-un tumult (...), cu furtună s-au 
bătut”// „tot felul de răutăţi şi fărădelegi şi-au permis”. 


Turcii foloseau în atac puşti mari — „cântărind fiecare 70 de chintale”. 
Așa că, cel atacat cu „un glonț de 13 kg”, înțelegem că scăpare nu mai 
putea avea. Acte de cruzime, din belșug! 


Confruntările erau extrem de dure, cu morți și răniți grav, chiar „trași 
în ţeapă”. Atacurile asupra turcilor sau tătarilor se întâmplau și în „miez 
de noapte”. Aşa se face că într-una din aceste expediţii, „Han Tătarul 
numai cu cămașa pe el a reușit să fugă”. 


Şi cum, în octombrie 1597, armata ungară este în mare dificultate în 
lupta de eliberare a Cetăţii Timişoara, cronicarul folosește aceeași 
frazare plastică: „veste pe care curând și lui Vodă din Valahia [Mihai 
Viteazul] i-a transmis, pentru a se întâlni cu acesta și cu poporul său 
[oştenii săi] şi împreună pentru atac să se pregătească”. 

Un alt detaliu, deloc lipsit de importanţă, este acela că în momentul 
în care turcii realizau că „fortăreaţa” în care se aflau era pe punctul de 
a fi cucerită, îi dădea foc. Iată ce notează cronicarul, cităm: „pomenitul 
castel (...) timp de 42 de ani turcilor s-a aflat, pentru care nu l-au pără- 
sit cu plăcere. Cu totul au dărâmat, șanțurile au astupat, turnul rotund 
mare, care în mijlocul acestui castel stătea, au săpat la temelie și la pă- 
mânt a pus să fie culcat.... 


Despre vigilenţa și strategia „alteţei sale regale Maximilianus, Arhidu- 
ce de Austria” sunt consemnări în detaliu, biruințe înregistrate, evi- 
dent, „cu ajutor dumnezeiesc”, cum notează cronicarul. Oricum, jert- 
fele sunt impresionante. La „Poarta Alba Iulia”, „mulţi în cămăși s-au 
apărat, s-au încăierat”, „tăierile, gâtuirile şi impungerile” dovedesc, fără 
tăgadă, soarta învinșilor turci. 


Remarcăm, încrâncenarea se dovedeşte în ambele tabere. De exemplu, 
cităm: „Pașa însuși pe un bastion foarte cavalerește s-a arătat și cu două 
săbii, pe care le mânuia fiecare cu câte o mână, necrezute fapte a înfăp- 
tuit, până când, în cele din urmă, chiar acolo a fost doborât, iar capul 
său pe o suliță pe Bastionul Unguresc a fost înălțat”. Cert este că învin- 
gătorul „sângeroasă victorie” va dobândi. Dar aliaţii făceau ascultare 
„Împăratului Romei”. Așa se justifică notația cronicarului: „acum Sigis- 
mundus, Principe de Transilvania, ale sale ţinuturi transilvane, laolaltă 
cu Valahia | Ţara Românească], după îndestulat sfat (... ) să cedeze...” 


Încorsetat de atacul „hanului tătar”, în mai-iunie 1598, „Voievodul va- 
lab” [Mihai Viteazul] „va depune jurământ în faţa comisarilor Majestății 
Sale Împăratul Romei”. Coaliția funcţionează. „Creștinii cuceresc mul- 
te fortărețe părăsite de turci în fugă”. Implicarea directă are sorți de 
izbândă, precum aflăm că însuși „Sigismundus Bathori” „într-o suta- 
nă de călugăr” se va „travesti', pentru a-i surprinde pe adversari. Cru- 
zime din ambele părți se înregistrează: „tătarii pustiesc și ard într-un 
raid multe sate şi fac mare tiranie cu creștinii”. Câtă suferință pentru 
românii noștri din Transilvania istorică! 


În noiembrie 1598, cronicarul comentează despre „cearta şi 
neînţelegerea” dintre „Michael Viteazul”, pe de o parte și „Alteța Sa Re- 
gele Maximiliano şi Sigismundo Bathori”, pe de altă parte. În fapt, este 
vorba de nerespectarea unei înțelegeri parafate la Mănăstirea Dealu (9 

iunie 1598), prin care Mihai Viteazul „accepta suzeranitatea (cardina- 
lu)lui Andrei Bathory, iar acesta, la rândul său, accepta domnia eredita- 
ră în familia lui Mihai Viteazul” (nota de subsol, volum, p. 578). 


Deşi exista o înțelegere privind alianța împotriva dușmanului comun, un- 
gurii doresc îndepărtarea lui Mihai Viteazul de la tronul Ţării Românești. 
„Georg Basta deja multă oaste adunase” (august-septembrie 1599), obli- 
gându-l, totodată, pe „Majestatea Sa Împăratul” să decidă dacă se vrea 
„prieten sau dușman”, ei dorindu-l, în fapt, un „domn protector”. 


În Istoria Românilor, noi ştim că „în vara lui 1599, Andrei Bathori, Iere- 
mia Movilă și cancelarul polon Jan Zamoyski se pun de acord pentru 
a-l înlătura din domnie pe Mihai Viteazul” (notă de subsol, volum, pa- 


gina 606). 


În tot acest timp, turcii şi tătarii nu aveau odihnă. 


v» 


Într-o așa situație aflându-se, „pomenitul Michael Voievod” „cutează 
să atace pe Bathori, „ca pe el din Transilvania să-l alunge”. Şi, precum 
se ştie, la Șelimbăr, 18/28 octombrie 1599, „pomenitul Voievod” sau 
„des pomenitul Voievod” — Mihai Viteazul — înfrânge oastea lui Andrei 
Bathori. Consemnarea cronicarului este înălțătoare: „El pe cardinal, 
care 25.000 de oameni sub arme în câmp avea, cu inimos curaj a bătut 
şi pe fugă a pus”! 


Merită să reținem obiectivitatea cronicarului care recunoaște Voievo- 
dului Valah „cu inimos curaj a bătut şi pe fugă a pus”! 


Așa se face că, în octombrie 1599, „oraşul Cluj se predă lui Michael Vo- 
ievod)”, iar la „21 octombrie/1 noiembrie”, el intră triumfal în Alba Iulia. 
În noiembrie se predau și Cetățile Hust, Restveck („fără apărare”), Lack, 
Palancwar, Capozuiwae etc. La pagina 456, cronicarul evocă elogios suc- 
cesul lui Mihai Viteazul, dar cu o precizare specială: „După ce întregul 
ținut al Transilvaniei, prin ajutor Dumnezeiesc, în a Majestății Sale Îm- 
păratul Romei putere a fost adus, supușii şi întreg ţinutul, lui Michael Vo- 
ievod în numele Majestății Sale Împăratul Romei i-au depus jurământul, 
față de care și el a trebuit cu obligaţie de legământ să se lege... 


Cronicarul insistă, deopotrivă, şi asupra uciderii cardinalului Andrei 
Bathory („cardinalul fugar Andream”), al cărui cap „pe o suliță lui 
Michael Voievod (...) au adus” Observăm, clar, cronicarul nu numai că 

ezită să amintească de gestul creștinesc al Voievodului Român, dar pre- 
cizările sale se îndepărtează de realitate. Consemnarea sa are cu totul 
altă trimitere: „Alteța Sa degrabă cu solii la biserică s-a dus, Te Deum la- 
udamus a cântat... În realitate, Mihai Viteazul dispune înmormântarea 
cu onoruri a fostului său mare adversar, în Catedrala „Sf. Mihail” din 
Alba Iulia. Acest detaliu îl aflăm și în Documentele lui Hurmuzachi, în 
Istoria... lui Constantin C. Giurescu, ba chiar și într-o lucrare în limba 
maghiară, semnată de Ildikó Horn. 


Dar dușmanul de moarte al Voievodului Valah va rămâne „Georgen 
Basta” Şi înfrângerea de la Mirăslău o dovedeşte. „La începutul lunii 
ianuarie [1600], haiducii liberi din Comorra în număr de 300 la două 
mile mai jos de Scaunul Alba Iulia, în raid au plecat și 30 de turci (...)”, 
atacă necontenit. „La această vreme [martie 1600], un sol turcesc la 
Braşov (...), la Michael Voievod a sosit”. Se întruneşte şi „diata un- 
gurească”. Sunt consemnate numele „Alteţei Sale Principele Arhiduce 
Matthias”, a lui Sigismundus Bathori. Agitaţia este mare. Fraza urmă- 
toare este plină de tâlc: „Cu credința pe mai departe că Majestatea Sa 
se va învoi cu diferitele sale dorinţe, el încă în acest an cu oastea sa 
atâta doreşte să izbândească, cât în o sută de ani nu s-a petrecut sau 
auzit... Tensiunea e mare. Voievodul Român devine doar un „el. Cum 
s-ar fi putut permite unirea provinciilor istorice româneşti sub acelaşi 
stindard?! De aceea va fi încolțit din toate părțile. Despre victoria în 
Moldova nu avea cum să nu consemneze cronicarul: „Voievodul valah 
sângeroasa izbândă a obținut şi pe dușman pe fugă l-a pus”. 


Despre hrisovul din 6 iulie 1600, act istoric, de netăgăduit, nu se 
pomeneşte nimic. Însă aflăm că armata împărătească [care avea dispo- 
nibilă doar „5 steaguri de austrieci și 1000 de călăreți ai lui Collonisch”] 
fi-va susținută de francezi şi valoni, „dintre care cam 1200” se vor re- 
volta pentru plata întârziată. Mai mult, se va realiza şi o „târguire” cu 
turcii, contra unei sume de bani, „pe stegarul imperial turcesc la Sca- 
unul Alba Iulia au trimis..”. În această tentativă se alătură și „Marele 
Cancelar polonez” care dispune angajarea de „lefegii”, „cu intenția de 
a face Moldova supusă Poloniei”. În septembrie 1600, „Majestatea Sa 
Împăratul Romei lui Michael Voievod poruncă și sarcină a dat, ca el 
ţinutul Transilvaniei să cedeze şi domnului Basta (...) să încredinţeze”. 
Ce urmează? Înţelegem: „pomenitul Michael Voievod pentru multe 

lucruri respingătoare [adică, nesupunere] din toate părţile era atacat”. 
De turci, tătari, Sigismundo Bathori, Jeremia Voievod din Moldova, 
poloni, Georg Basta cu a sa oaste, „ce pe hotarul unguresc stătea”, 
„călări şi pedestrași la câteva mii la număr la un loc”. În așa situaţie, 
Michael Voievod „de apărare s-a aşezat” şi „cu imperialii şi transilvă- 
nenii pe 16 septembrie tare s-a încăierat'. „Acolo valahului cam 4000 
i-au fost răpuși, iar el însuși cu cei puși pe fugă a fost pus” Iar „domnul 
Georg Basta victoria sângeroasă a obţinut, 12 tunuri a cucerit” și 
„aproape întreaga Transilvanie sub a sa putere a adus”. E vorba despre 
lupta de la Mirăslău. 


Luptele continuă şi în noiembrie 1600, „Michael Voievod a văzut că 
din toate părțile este tare strâns de dușman”. „Valahii doresc să se pună 
sub protecţia Majestății Sale Împăratul Romei”. „Pe 25 decembrie, 
Michael Voievod din Moldova cu 70 de călăreţi, printre care mulți 
domni de vază, a intrat în Viena.... Dar în februarie 1601, Sigismundo 
Bathori este declarat din nou Principe al țării. În martie 1601, Mihai 
Viteazul află că soția şi băiatul i-au fost capturați. 


În acţiunea de protejare a soției şi a fiului, pentru prima oară cronicarul 
va formula cuvinte de elogiere la adresa voievodului român, scriind: 
„Voievodul Valah” — „un viteaz şi încercat în război erou şi persoană 
serioasă era” își respectă promisiunea. 


Demnă de toată atenţia este fraza următoare: „Şi cu toate că Michael 
Voievod din Valahia în bătălia dată împotriva lui Sigismund Bathori 
tare statornic și cavalereşte s-a purtat, el totuși în sinea sa cu viclenie și 
prefăcătorie tindea acolo... În acest mod se dorește justificare, pentru 
dispoziţia ulterioară a lui Basta: uciderea voievodului român. La 18 au- 
gust, acesta a plănuit o întâlnire cu voievodul. Și cum acesta a refuzat, 
Basta va trimite „două steaguri de valoni și două steaguri de lefegii ger- 
mani, cu câţiva călăreţi”, pentru a înconjura corturile muntene şi „viu să-l 
ia prins” Considerat „prizonier”, i s-a cerut „de bună voie să se predea”. 


Ceea ce urmează în descrierea cronicarului este extrem de important. 
Unică informaţie istorică?! 


„+... când el [Mihai Viteazul] pe al său locotenent în ajutor a strigat şi 
după o sabie, ce atârna în cort, a întins, apărându-se și după un căpi- 
tan german a lovit, căpitanul valon pe el s-a mâniat şi degrabă cu a sa 

suliță l-a străpuns, căpitanul german însă lui capul i-a retezat. Astfel că 
voievodul împreună cu încă un valah a căzut, iar trupul său mort o zi 
întreagă sub cortul său neîngropat a rămas întins”. 


Cronicarul german nu vorbește de nicio trădare din partea lui Basta, ci 
insistă doar asupra „scrisorilor” compromiţătoare găsite în cortul vo- 
ievodului muntean. 


În mintea noastră rămâne o întrebare fără răspuns — Mihai Viteazul a 
fost trădat de-ai săi?! Nimic imposibil. Faptele istoriei o dovedesc, re- 
gretabil, din plin. Pentru câţiva „arginţi”?! 


Despre luptele ce urmează, pentru cucerirea „Scaunului Alba Iulia”, 
deja este prea mult pentru cei care deplâng moartea, prin trădare, a 
„Voievodului Valah', al aceluia care, la 6 iulie 1600 săvârșise un mare 
act istoric! 


Vicleniile” lui Sigismund sau Basta vor înflori, aşa că niciun domn ur- 
» i 
cat pe scaunului lui „Michael Voievod în Valahia” nu va avea linişte. 


La o distanță de peste patru sute de ani, ceea ce încă doare este că în ar- 
mata transilvăneană” erau, negreșit, și români, iar „marea foamete” din 
1602 va apăsa umilitor şi peste sufletele fraților români transilvăneni. 


Ultimele informaţii pe care le oferă cronicarul german vizează decizia 
dietei din 1603, moment „îimpovărător” în fața „neînsetatului de sânge 
duşman ereditar al creştinătăţii”. O decizie care va mai cere multă „ru- 
găciune și suspin” până la mult dorita „izbăvire şi alinare”. Şi mai ales 
multă răbdare până când „întregii creştinătăţi spre strălucită bucurie să 
lase să rodească. Amin”. 


Asemenea și mult încercaţii frați români, „pierduţi în pustiul, veşnic 
înnoit, al barbarilor”, şi înainte, şi după moartea martirică a lui Mihai 
Viteazul, „siliți a trăi de la o bejenie la alta”, după cum, cu năduf, nota 
Nicolae Iorga şi el, un jertfit pe altarul neamului românesc! 


Şi, „chemând numele lui Dumnezeu”, vorba Voievodului nostru mar- 
tir, să sperăm că între cărțile şi manuscrisele, necercetate încă, zestre a 
„Primei Școli Românești” din Șcheii Brașovului, distinsul preot profe- 
sor dr. Vasile Oltean ne va ilumina și cu alte valoroase volume mângâ- 
ietoare pentru sufletul românesc! 

Viorica MOLEA 
| Vitalie Marin. Omul și profesorul 


Pie» 
PENTI 


V.M. = conf. univ. dr. hab. 
în filologie, Departamentu 
Lingvistică Română și 
Știință Literară, Facultatea 
de Litere, USM. Domenii 
de cercetare: stilistică, 
pragmatică, cultivarea 
limbii, comunicare. Autoare 
a trei cărţi: Valori expresive 
ale frazeologismelor în 
opera dramatică (2010); 
Expresivitatea limbajului 
poetic (suport de curs) 
(2011); Oralitatea în textul 
publicistic actual românesc 
(2016). Participantă la 
numeroase conferințe 
naţionale și internaţionale. 


Deseori avem pornirea firească să recapitulăm 
etape importante ale vieții pentru a ne menţine 
echilibrul emoţional și intelectual, pentru a retrăi 
momente valoroase și a estima tot ce ne-a mar- 
cat într-un fel sau altul, pentru a păstra vie me- 
moria unor clipe și a unor oameni care au lăsat 
amprente spirituale durabile în destinul nostru. 
Aflându-ne la o distanță oarecare în timp, trecu- 
tul ne apare într-o altă lumină: mai blândă şi 
mai încărcată de semnificaţii, iar oamenii — în 
haina spiritualității pure. Astfel ne întoarcem la 
izvoare, după o spusă veche, la tot ce-a însemnat 
pentru noi revelarea eternului... 


„Izvoarele” devenirii noastre sunt, întâi de toate, 
anii tineri ai studenţiei, cu tot zbuciumul căută- 
rilor de sensuri perene, cu brațele pline de cărți în 
bibliotecile silențioase, cu iubiri și prietenii ima- 
culate, cu paşii grăbiţi ai profesorilor noştri spre 
aulele universitare, unde îi aşteptam cu o oareca- 
re evlavie şi o uşoară palpitare. 


Profesorii noștri... Aici facem un popas. De aceas- 
tă dată, un popas al memoriei. 


ÎI readucem în prim-planul amintirilor pe îndră- 
gitul nostru profesor Vitalie Marin... 


Profesorul universitar Vitalie Marin s-a năs- 
cut la 22 aprilie, 1930, la sudul Moldovei, în 

satul Brânza, raionul Cahul. După absolvirea şcolii medii din satul 
natal, face studii la Şcoala normală (pedagogică) din orașul Cahul, 
iar la întâi septembrie 1949 devine student al Facultăţii de Istorie 
şi Filologie (la specialitatea Limba și literatura română (moldove- 
nească, pe atunci) a Universităţii de Stat din Moldova. Aici tânărul 
Vitalie Marin are parte de studii interesante şi profunde, predate de 
profesori dedicați, printre care Nicolae Corlăteanu, Vasile Coroban, 
Gheorghe Bogaci, Andrei Borşci, Faina Cojuhari, Iosif Varticean și 
alții. 


Fiind un student sârguincios, apreciat pentru aptitudini de cerceta- 
re, este înmatriculat, imediat după absolvirea facultăţii, la doctorat 
(aspirantură, în termenii de atunci) și, deja după trei ani de studiu al 
morfosintaxei limbii române, finalizează teza. Este susținută cu suc- 
ces în anul 1959. În același timp, este angajat ca asistent universitar la 
Catedra de limba română, unde ţine mai multe cursuri fundamentale 
şi speciale. După mai mulţi ani, în cadrul aceleiaşi catedre, profesorul 
Vitalie Marin elaborează cea de-a doua teză (de doctor habilitat) în 
domeniul stilisticii morfologice, pe care o susține în anul 1988, iar 
în anul 1990 i se conferă gradul științific de doctor habilitat. Astfel, 
prin muncă tenace şi râvnă în cercetare, Vitalie Marin urcă pe treptele 
ierarhiei universitare (de la asistent la profesor universitar) încet, dar 
sigur, menţinându-se la locul său de muncă, Universitatea de Stat din 
Moldova, pe parcursul întregii vieți, fiind unul din cei mai longevivi și 
mai dedicați profesori de la Facultatea de Litere. 


În calitate de pedagog, profesorul Marin s-a remarcat întotdeauna 
printr-o ţinută academică singulară, îmbinând sobrietatea cu ele- 
mentul ludic, plastic, exigenţa cu bunăvoința, maniera de predare 
clasică cu cea liberală. Regretatul profesor Anatol Ciobanu, șeful de 
atunci al catedrei, menţiona în discursul său omagial cu ocazia ani- 
versării a 70-a a profesorului Vitalie Marin: „Printre specialiştii titrați 
în filologie de la Facultatea de Litere a USM prof. Vitalie Marin este 
unul dintre cei mai respectaţi, mai apreciaţi şi mai așteptați în sălile 
studențești. Și aceasta pentru că Domnia Sa captivează pe auditori 
prin vastele sale cunoştinţe în domeniul filologiei (lingvisticii), prin- 
tr-un deosebit tact pedagogic, printr-o expunere clară, accesibilă și 
afectivă”. 

1997. Chişinău, Facultatea de Litere a USM. 
De la stânga la dreapta profesorii: Ion Melniciuc, Valeriu Rusu (Franţa), 
Grigore Cincilei, Anatol Ciobanu, Mihail Purice şi Vitalie Marin 


A ţinut cursuri importante pentru formarea filologilor atât ca viitori 
cercetători, cât și ca profesori de limba și literatura română, precum: 
Gramatica istorică a limbii române, Bazele stilisticii şi ale cultivării vor- 
birii, Stilistica limbajului artistic, Stilistica verbului românesc, Analiza 
etimologică a fondului lexical românesc de origine latina ș.a. 


Pentru a spori calitatea cursurilor predate, profesorul este determi- 
nat să investigheze în profunzime domeniile disciplinelor respecti- 
ve. Astfel, cercetările savantului Vitalie Marin au fost axate pe trei 
direcţii principale: stilistica limbajului artistic, istoria limbii române 
şi cultivarea limbii, soldându-se cu numeroase studii ştiinţifice: ar- 
ticole, monografii, practicumuri, suporturi de curs. Multe generaţii 
de filologi din ţara noastră s-au format studiind lucrările semnate 
de domnul profesor Vitalie Marin: Istoria limbii şi a literaturii vechi 
moldoveneşti (1966, 414 p.), editată împreună cu Gheorghe Dodiţă; 
Gramatica istorică a limbii moldoveneşti. Manual pentru lecţiile-seminar 
(1970, 170 p.); Schițe de stilistică a limbii moldoveneşti literare con- 
temporane (1975, 360 p.); Expresivitate şi corectitudine în comunica- 
rea verbală (1980, 200 p.); Resurse expresive și elemente normative ale 
comunicării verbale (1983, 174 p.); Elemente de stilistică gramaticală 

(1988, 358 p.); Stilistică şi cultivare a vorbirii (1991, 347 p.), Stilistica 
verbului românesc (2006) ş.a. Aceste studii le deschideau studenților, 
dar și tuturor celor interesaţi de știința filologică calea spre marele 
tezaur al limbii române. 


Remarcăm preferința profesorului pentru domenii ale științei ling- 
vistice la intersecţie cu literatura sau care presupun mult rafinament 
și simţ al limbii. Prelegerile, inclusiv lucrările de stilistică erau în- 
cărcate de subtilități ale limbajului care transmiteau conținuturi bo- 
gate în sugestii dintre cele mai surprinzătoare și în valori expresive 
relevate de intuiţia și rafinamentul estetic al dascălului. Predilecţia 
pentru domeniul stilisticii consuna cumva cu spiritul delicat și sen- 
sibil al distinsului Vitalie Marin. În acest context relevăm remarcile 
profesorului Anatol Ciobanu cu referire la modalitatea de a trans- 
mite observaţiile și concluziile rezultate din cercetările efectuate: 
„Cursurile de stilistică și cultivare a limbii (pe material românesc) 
predate de profesorul V. Marin dezvoltă la studenţi o fină sensibili- 
tate a limbii materne, un anume gust estetic, o anume exigență față 
de cuvântul scris şi rostit, precum şi capacitatea de a sesiza și a sa- 
vura din plin bogăţia expresivă şi inepuizabilă a limbii noastre”. Una 
dintre afirmaţiile regretatului profesor cu referire la aspectul cel mai 
interesant, dar și cel mai controversat al stilisticii, expresivitatea, o 
regăsim în monografia Stilistică și cultivare a vorbirii: „Expresivitatea, 
susține savantul, trebuie să constituie o calitate sine qua non a comu- 
nicării verbale. Însă printr-o asemenea calitate trebuie să înțelegem 
nu numai o redare clară și corectă a celor ce vrea să spună vorbitorul, 
ci şi o exprimare plastică ce urmează să transmită cu vie pregnanță 
conţinutul comunicării, determinând prin aceasta şi o anumită 
reacție emotivă din partea receptorului”. 


Chiar dacă, în virtutea condiţiilor social-politice şi culturale ale vremii, 
cercetările se bazau mai mult pe surse bibliografice venite aproape ex- 
clusiv prin intermediul limbii ruse, constatăm, în studiile profesorului 
şi savantului Vitalie Marin, reflecții judicioase și interesante, idei ori- 
ginale şi de valoare, care sunt preluate și dezvoltate de actualii tineri 
cercetători. 


Un interes aparte a avut Vitalie Marin pentru domeniul cultivării 
limbii, segment de cercetare considerat de unii mai puţin impor- 

tant, întrucât în perioada în care limba rusă devenise stăpână în acest 
spaţiu, având statut de limbă de stat și un prestigiu de netăgăduit, 
eleganța exprimării în limba maternă (limba română) trecuse pe pla- 
nul secund. Abia mai târziu vom vedea că interesul pentru acest sec- 
tor al științei lingvistice a fost unul pe deplin justificat și că trebuia 
să devină un aspect de cercetare prioritar pentru orice filolog. Vitalie 
Marin nu doar a încercat să elaboreze prescripţii pentru o exprima- 
re corectă, dar și implementa cu orice ocazie (prelegere, conferință, 
discuţie) normele acesteia. Te puteai aștepta în orice moment să fii 
corectat într-o manieră tacticoasă și delicată. Fiind mereu preocupat 
de probleme de cultivarea limbii, Vitalie Marin notează în unul din 
articolele sale: „...când discutăm despre cultura vorbirii, despre res- 
pectarea normelor, trebuie să fie exclusă orice notă de subiectivism, 
căci a vorbi normal înseamnă a vorbi așa cum o fac vorbitorii limbii 
date, şi nu după hatârul cuiva.” 


O filă însemnată în activitatea academică a profesorului Vitalie Ma- 
rin a fost perioada în care a avut responsabilități administrative: 
funcţiile de prodecan şi decan. Fiind în funcția de decan între anii 
1987-1993, o perioadă dificilă, marcată de cutremure social-politice, 
naţionale, economice, Vitalie Marin a demonstrat abilităţi de mana- 
ger responsabil, echilibrat, înţelept. Fiind mereu între două focuri — 
pe de o parte, studenţii şi profesorii, care erau în fruntea mișcărilor 
de eliberare națională; pe de altă parte, administraţia și conducerea 
republicii, care le cereau managerilor atitudini și acţiuni ferme de 
contracarare a acestor mișcări — profesorul nostru a ştiut să gestione- 
ze situaţia în așa fel încât să fie de partea tineretului răzvrătit într-un 
mod camuflat și, totodată, demn. A avut înțelepciunea să nu împiedi- 
ce desfășurarea acestor proteste, înțelegând importanţa și gravitatea 
evenimentelor ce aveau loc. Mai târziu ni se confesa că acea perioadă 
a fost cea mai dificilă din activitatea sa, fiind adesea învinuit de lipsa 
acțiunilor mai dure, dar nu regretă nimic din ce a realizat şi nici de 
modul în care s-a comportat. 


Deşi foarte sumar relatate, viaţa și activitatea regretatului profesor Vi- 
talie Marin reprezintă un model de om, cetățean, dascăl, savant şi, în 
același timp, un destin uman împlinit, care mai păstrează în amintirea 
noastră ecoul pașilor pierduţi în aulele universitare. 

Amintirile sunt pline de lumină, căci Omul și Profesorul Vitalie Marin a 
fost învăluit în ea întreaga viață. Zâmbetul bonom, inegalabil, vocea bla- 
jină, cuvântul rotunjit elegant, aproape cu pietate, sunt cele câteva grăun- 
cioare de suflet pe care şi le amintește, cu siguranță, fiecare discipol. 


Un om de o rară modestie, cu un simţ al corectitudinii, al demnităţii de ne- 
tăgăduit, un patriot al neamului său, pe care l-au cunoscut multe generații 
de studenţi, s-a remarcat întotdeauna prin înţelepciune, spirit echilibrat, 
dar hotărât, printr-o ţinută exemplară şi distinsă în tot ce a realizat. 


Noi, cei care l-am cunoscut pe Profesorul şi Omul Vitalie Marin, i-am fost 
discipoli, colegi sau prieteni, îi vom păstra memoria vie şi luminoasă, îi vom 
urma spiritul, prin studiul operei lăsate nouă, şi îndemnurile părintești, căci 
toate au valoarea şi poartă amprenta personalității Domniei Sale. 

Ana BANTOŞ 


Vlad Pohilă: 
„N-am lăsat niciodată jurnalismul” 


Vlad Pohilă a făcut parte dintr-o categorie specială a mânuitorilor de 
condei, pentru care scrisul nu e doar meserie. Pentru el exprimarea în 
scris a fost un modus vivendi, care trebuie raportat şi la peisajul cultural 
din Basarabia postbelică, situaţia de aici fiind marcată de problemele de 
ordin lingvistic puse de regimul sovietic abuziv pe umerii românilor ba- 
sarabeni, cărora li s-a interzis denumirea corectă a limbii pe care o vor- 
besc. Instrumentată astfel, limba a devenit mecanismul de manipulare 
conform principiului divide et impera. Vlad a înţeles foarte devreme acest 
lucru, fiind influențat și de către ruda sa (soţul mătușii sale dinspre tată, 
profesoară universitară) Sava lancovici, originar din Voivodina, stabilit 
ulterior în Suedia, după cum mi-a mărturisit într-un interviu, pe care mi 
l-a acordat, în 2017, pentru revista de literatură și cultură „Un pământ şi 
două ceruri”, la postul Radio România Chișinău. 


Născut într-o familie numeroasă din satul Putineşti, raionul Floreşti, 
Vlad, încă fiind elev, s-a remarcat prin asiduitatea cu care însuşea mate- 
riile la şcoală, fiind dat drept exemplu altor copii din sat de către părinţii 
acestora. S-a orientat apoi spre jurnalism. „Vlad a vrut să-şi continue stu- 
diile la facultatea de jurnalism, la Chişinău, îşi aminteşte sora lui, Galina 
Bobică. Tata era un om foarte sever şi i-a spus: „nu!”, din cauză că eram 
mulți şi greutățile mari, iar drumul până la Chișinău era scump pentru 
noi. Ne-am rugat mult de tata, împreună cu sora mai mare, să-l lase să 
înveţe la Chișinău. Şi tata l-a lăsat”. Perioada studenţiei lui Vlad a fost ca 
a majorităţii tinerilor de pe atunci. Sora sa, depănând firul amintirilor, 
menționează că atunci când fratele lor venea acasă, puneau mână de la 
mână ca să-i strângă măcar pentru cheltuielile de drum. În fond, acest 
sentiment de solidaritate a fost pentru elo lecţie de acasă, constituindu-se 
ulterior într-un reper moral: „Uniţi, nedespărțiţi şi cu simțul omenesc, 

Vlad Pohilă la microfon 


ne spunea tata. Și noi ne-am străduit să fim aşa cum ne-au învăţat părin- 
ţii. Am păstrat această legătură până acum. Ne-am ajutat între noi cu ce 
am putut, nu am fost indiferenți unul față de altul. Vlad ne-a ajutat mult 
copiii noștri, pe care îi găzduia când veneau la studii în Chișinău, ori îi 
ajuta să se orienteze în carieră”. De ce Vlad a ales anume jurnalismul? 
Poate şi pentru faptul că ziaristica era, la acea vreme, o specialitate relativ 
nouă în cadrul Facultăţii de Filologie a Universităţii de Stat din Chișinău 
și, din acest motiv, era și foarte atractivă. Precizăm că prima promoție 
de jurnalişti din RSSM este din anul 1971, iar Vlad a intrat la facultate 
în 1970, absolvind-o în 1975. Cu siguranţă, jurnalismul l-a ajutat să-și 
croiască drum în continuare, urmând chemarea spre noi deschideri, spre 
noi orizonturi geografice și culturale. 


Aşa se face că s-a înscris la cursurile superioare de muzeistică și studiul 
artelor de pe lângă Oficiul de turism „Inturist”, din Moscova (1976), în 
vederea obținerii unui post de lucru în calitate de ghid pentru turiştii care 
vizitau ex-Uniunea Sovietică. Călătoriile în afara fostului imperiu fiind 
interzise, el, într-un anumit fel, putea să le suplinească prin comunica- 
rea cu turiștii veniţi din diverse țări (România, Bulgaria, Serbia, Polonia 
ş.a.). Tot aici își află teren propice deschiderea sa pentru cunoașterea di- 
feritor limbi, moment vital pentru exercitarea profesiei de ghid şi trans- 

lator la Agenţia de turism pentru tineret „Sputnic” (1975-1981). După 
o perioadă în care a fost redactor la buletinul „Noutăţi editoriale”, va in- 
tra la doctorat la Institutul de Limbă și Literatură al AŞM, având o temă 
din onomastică (sub conducerea lingvistului Anatol Eremia), cercetările 
sale fiind axate pe transliterarea denumirilor geografice din alfabetul chi- 
rilic în cel latin, astfel încât va scoate de sub tipar, în 1989, primul ghid de 
scriere cu alfabet românesc Să citim, să scriem cu litere latine. 


Un timp va fi secretar de redacţie al revistei „Limba şi literatura mol- 
dovenească”, publicaţie a institutului, perioadă în care o va cunoaște pe 
Mioara Avram, de la Institutul de Lingvistică al Academiei Române, care 
s-a aflat într-o vizită la Chișinău, împreună cu lingviștii Grigore Brâncuşi 
şi Gheorghe Mihăilă. Distinsa lingvistă Mioara Avram, care aprecia foar- 
te înalt efortul de apărare a limbii române în Basarabia sovietizată, vedea 
în tânărul pe atunci basarabean un lingvist cu viitor. (Cunosc lucrul aces- 
ta din discuţiile pe care le-am avut cu Mioara Avram). Viitorul însă i-a 
ieșit lui Vlad în cale cu noi provocări de alt ordin: în anii '80 şi începutul 
anilor '90, în perioada glasnosti şi perestroika, mişcarea de emancipare a 
românilor basarabeni ia proporţii, înflăcăratul jurnalist aflându-se pe ba- 
ricade, alături de foarte mulți intelectuali, care își puneau mari speranţe 
în schimbările ce păreau că se profilează la orizont. Editarea primului 
număr al ziarului „Glasul” (ulterior revista „Glasul naţiunii”), în mar- 
tie 1989, la Riga, cu participarea sa, în calitate de redactor stilizator, și 
împreună cu Leonida Lari, Maria Briede-Macovei, Leons Briedis, Iurie 
Zavadschi, Virgil Zagaevschi, şi al celui de al doilea număr, la Vilnus, dato- 
rită implicării Licăi Jelakeavicius și sponsorizării de către Eugenia Duca, 
a constituit proba de foc a celor care s-au implicat. De aici încolo destinul 
lui Vlad a fost marcat de prezenţa sa în Agora, iar talentul ziaristic s-a ma- 
nifestat în tot ceea ce a făcut. „N-am lăsat niciodată jurnalismul”, avea să 
mărturisească în interviul citat. Să amintim aici că Tudor Arghezi, în au- 
toaprecierile sale, se punea pe sine ca ziarist mai presus de scriitorul care 
era. Și iată de ce: „Cinstesc de multe ori mai puternic pe ziarist, decât pe 
scriitor. Fiindcă el are o muncă susţinută, continuă şi obligatorie și-și face 
un fel de a gândi și de a simți instantaneu” Profesia de ziarist se potrivea 
de minune firii energice, dinamice și sârguincioase a lui Vlad. Asociată cu 
tinerețea, ziaristica l-a menţinut într-o stare permanentă de exaltare, căci 
așa l-am cunoscut: mereu însuflețit de o idee, mereu gata să promoveze 
oameni care meritau acest lucru, mereu gata să se implice în rezolvarea 

unor probleme de interes comun, informarea permanentă fiind atuul lui, 
ca, în cele din urmă, să fie tentat, aidoma atâtor intelectuali, să folosească 
tot capitalul acumulat, datoriă performanţelor sale în perioada de eman- 
cipare a românilor basarabeni pentru a-și crea o platformă de pe care 
să-şi exprime opiniile în probleme ce frământă societatea. Amintim că 
după debutul din 1988, cu lucrarea Nume proprii din alte limbi în context 
moldovenesc, a mai publicat următoarele volume: ghidul Să citim, să scri- 
em cu litere latine (1989), Grafia latină pentru toţi (1990), Mic dicționar de 
nume proprii străine (1998), Şi totuși, limba română (2008). A participat 
în calitate de redactor sau autor la editarea Dicţionarului universal al limbii 
române de L. Şăineanu (1998); Dicţionarul rus-român (2000), Dicţionarul 
explicativ ilustrat al limbii române (DEXI) (2007). A fost redactor (din 
1995), apoi redactor-şef (1998-2001) al săptămânalului „Mesagerul”; 
redactor la revista „Viaţa Basarabiei” (2001-2002) şi redactor-șef adjunct 
la revista „Limba Română” (2002-2003). Din 2003 este redactor-șef al 
revistei de biblioteconomie și ştiinţe ale comunicării „BiblioPolis”, edita- 
tă de Biblioteca Municipală „B. P. Hasdeu”. Din 1997 a fost redactor, iar 
din 1998 redactor și coautor la „Calendar naţional”, iar din 2006 redactor 
la revista „Iyragetia” a Muzeului Naţional de Istorie a Moldovei. A co- 
laborat la diverse publicaţii de limba română din Republica Moldova, 
România, precum şi din alte ţări, în care apar publicaţii ale diasporei 
româneşti. S-a manifestat și în calitate de traducător. 


Cu siguranță, cariera sa intelectuală s-a datorat și anumitor modele de 
comportament, acestea venind dinspre apărătorii cauzei naționale, din- 
spre promotorii valorilor lingvistice și culturale românești și universa- 
le. În fond, Vlad Pohilă era menit să completeze detașamentul, care cu 
timpul va fi mai puţin numeros, al celor care militează pentru o anumită 
stare de spirit în Basarabia, stare pe care Iulia Mărgărit, cercetător științi- 
fic la Institutul de Lingvistică „Iorgu Iordan — Al. Rosetti” al Academiei 
Române, o caracteriza drept „starea de spirit a intelectualităţii basarabe- 
ne în aşteptarea saltului cultural la nivel de mase” Anume în aceste împre- 
jurări opțiunile sale pașoptiste se explică total, lucru observat și de către 
aceeași distinsă cercetătoare: „VI. Pohilă se înscrie, peste ani, în îndem- 
nul lui Heliade Rădulescu. Nu pregetă să desțelenească terenul propice 
culturii, cu un acut simţ civic faţă de trecut și de prezent” (Iulia Mărgărit, 
În slujba cărții şi a culturii, „Cetatea Bibliopolis” din Chişinău şi slujitorii ei, 
în volumul Vlad Pohilă, Elogiu lecturii, Chişinău, 2017, p. 270). 

Este explicabilă, în acest sens, implicarea sa în ceea ce am putea numi 
mişcarea bibliotecarilor: după '89 a crescut rolul bibliotecilor, multe din 
ele fiind fondate cu sprijinul venit din Țară, cartea românească în grafie 
latină lipsind cu desăvârşire în bibliotecile din Basarabia postbelică. Vlad 
va deţine mulți ani la rând funcţia de redactor-şef al revistei „BiblioPolis”, 
acest „detaliu biografic” contribuind la conturarea unui inconfundabil 
portret de intelectual implicat în necesităţile stringente ale societății în 
care a trăit: bunăoară, în ultima perioadă a fost realizatorul rubricii „Să 
vorbim corect, să vorbim românește”, de la Radio România Chişinău, 
promovând cu dragoste și o competenţă de cel mai înalt nivel cultura 
limbii. A ține cont de necesităţile cele mai stringente ale conaţionalilor 
tăi bătuţi de soartă și a-ți pune în serviciul lor toate cunoştinţele, tot cura- 
jul şi dragostea de neam cred că acestea sunt calități importante care defi- 
nesc noțiunea de intelectual la ora actuală. Vlad Pohilă a fost unul dintre 
ei. Om de o generozitate fără egal și-a risipit energiile și cunoștințele în 
cele mai diverse domenii. Numai în revista „Limba Română” a publicat, 
pe parcursul anilor, mai bine de 30 de articole, foarte diverse ca tematică, 
de la probleme de cultivare a limbii, la cele ţinând de sociolingvistică, 
istoria culturii românești și universale. În numeroasele portrete, publi- 
cate în „Calendarul naţional”, în care sunt vizaţi inclusiv actorii scenei 
culturale de la noi, Vlad Pohilă a arătat modelul productiv, dând, uneori, 
cu bună știință, avans protagoniștilor. El considera că intelectualul este 
un om informat, sensibil la nevoile sale și ale celorlalți, cu care ţi-e ușor să 
comunici, care se fereşte de aroganță, trufie, sfidează parvenitismul. „Cu 
cât mai mulţi intelectuali am avea, cu atât societatea ar fi mai avansată”, 
susținea el în același interviu din 2017. 


Privind retrospectiv la tot ce a făcut Vlad Pohilă în zbuciumata lui viață, 

putem afirma cu certitudine că axa principală în toate câte le-a realizat 
a fost iubirea de neam. De la o vreme, această expresie se întâmplă să 
fie banalizată, alteori exploatată de diverşi profitori. Cred că Vlad Pohilă 
este unul dintre românii basarabeni care au știut să dea pondere acestui 
sentiment, ridicându-l la cotele cele mai înalte ale nobleţei. Anume un 
astfel de intelectual a fost şi va rămâne în memoria noastră Vlad Pohilă, 
care ne va lipsi mult. 

sergiu Petru PALII 


Demnitate și speranţă. 
În amintirea lui Vlad Pohilă 


Despre Vlad Pohilă îmi este greu să vorbesc la timpul trecut... Am 
făcut cunoştinţă în anii '80. Eu eram student universitar la Chișinău, 
iar Vlad avea deja vreo zece ani de activitate profesională. Ambii fi- 
ind din părţile Floreştilor, am simţit imediat acea apropiere pe care 
o împărtăşesc pământenii între ei, aidoma arborilor aceluiași codru. 
De-a lungul anilor, am avut nenumărate ocazii de a comunica. Vlad 
avea un fel de a fi care emana o blândeţe interioară, o sinceritate a 
zâmbetului și a cuvintelor de salutare. Avea o dragoste de oameni pe 
care am avut privilegiul de a o observa, deși nu obișnuia să o declare 
ostentativ: ţinea mult la rude, pământenii floreşteni și soroceni, la 
suflarea românească de pretutindeni, la frumuseţea spiritului uman. 
Avea prieteni peste tot: printre oameni de diferite etnii, vârste şi in- 
terese — din Țările Baltice până în Caucaz, din Rusia până la Marea 
Adriatică. Curiozitatea intelectuală l-a făcut să însușească cu avidi- 
tate câteva limbi și să îmbrăţișeze ulterior o amplă activitate de tra- 
ducător. Într-o perioadă în care politizarea limbii române din spaţiul 
pruto-nistrean a erupt vulcanic, Vlad a fost întotdeauna exponentul 
unei poziţii ferme şi clare: a visat la o Ţară întregită, la o unitate lipsi- 
tă de hotare a cuvintelor limbii române. În pofida polemicilor aprin- 
se din societate la acest subiect, a știut să construiască din cuvinte 
punți ale înţelegerii, comunicând în spirit academic, cu calmitate și 
diplomaţie. 


După mijlocul anilor '80, în perioada restructurării (perestroika) şi 
transparenţei (glasnost) gorbacioviste, suflul speranței se făcea simțit 
în fiece pas mic, alimentând visul unor schimbări mari. Tocmai în acea 
perioadă tumultoasă, fiind deja doctorand la Academia de Ştiinţe, am 
avut ocazia să-l văd într-o efervescenţă a creativității profesionale. Vlad 

Primăvara anului 1989. Între alți colegi și prieteni, Iurie Zavadschi, 
Vlad Pohilă (ţinând în mâini revista „Glasul”), Leonida Lari, 
Eugenia Duca, Valeria Grosu, 
iar la dreapta Ion Vatamanu și Sergiu Puică 


Pohilă a fost un intelectual desăvârșit, un adevărat cavaler loial și 
protector al demnităţii cuvântului scris și rostit. Pentru el, scri- 
sul nu a fost niciodată o rutină a profesiei de publicist: se apropia 
de cuvinte cu o grijă şi înţelepciune părintească instinctivă, preo- 
cupat de a le păstra rostul și frumuseţea predestinată. Îngrijea cu 
dragoste fiecare frază. A redactat munți de scrieri lucrând la edituri, 
redacţii de ziare şi reviste, a îngrijit și a prezentat numeroase emisiuni 
radio dedicate cultivării limbii, a publicat nenumărate lucrări, a tradus 
cărți şi articole din multiple limbi europene, fiind un poliglot apreciat. 


În memoria mea, imaginea lui Vlad Pohilă este inseparabilă de ipos- 
tazele în care l-am văzut radiind fericire şi bucurie de viaţă. Îmi amin- 
tesc cât de încântat era să-mi comunice, atât mie, cât și altor prieteni, 
că un bun coleg de-al lui urma să plece la Cernăuţi cu treburi și, prin 
urmare, putea reveni la Chișinău cu bagajele pline de cărți românești. 
Din motive ideologice, în acele timpuri cărțile în limba română cu 
grafie latină lipseau din librăriile de la Chişinău... Într-o altă aminti- 
re, îl văd împărtăşind din proza scurtă pe care-i plăcea să o scrie; an- 

ticipa cu plăcere opinia celui dintâi cititor al textului proaspăt dacti- 
lografiat la o mașină mecanică ce perturba mereu liniștea nopţilor în 
căminul doctoranzilor Academiei. Îmi amintesc de efortul pe care l-a 
depus și contribuţia pe care a avut-o la apariţia revistei „Glasul” — pri- 
ma publicaţie postbelică editată cu grafie latină în spațiul din stânga 
Prutului, la tipărirea primelor ei numere în condiţii de clandestinita- 
te în Letonia și Lituania. Probabil, prea puţină lume realizează, după 
atâţia ani, la ce pericole s-au expus atunci Vlad Pohilă și colegii lui. 
Poate că Vlad şi-a dorit să le dea nonșalant uitării, păstrând în suflet 
doar sentimentul împlinirii, pe care l-a sublimat prin publicarea unor 
cărți: Să citim şi să scriem cu litere latine, Grafia latină pentru toți, lu- 
crarea antologică Și totuși, limba română şi multe altele — toate de o 
deosebită valoare spirituală şi simbolică pentru cei ce simt româneşte. 


Vlad a lucrat în cadrul mai multor echipe de redacţii. Eu am avut ocazia să-l 
văd mai frecvent în ambianța redacţiei revistei „Glasul Națiunii”, într-un 
cerc mai restrâns al echipei, excepțional de talentată, care contribuia 
nemijlocit la apariția fiecărui număr, echipă cu care împărțea literal- 
mente ultima ceașcă de cafea şi fărâmă de pâine. Din ea făceau parte 
Gheorge Vodă, un om de un rafinament și o cumsecădenie rar întâl- 
nite; Iurie Zavadschi (botezat prietenește Zava), în personalitatea că- 
ruia energia și calmitatea erau 
în simbioză perfectă în mo- 
mentele de presiune, el fiind 
cel care macheta publicaţia în 
timp record și realmente aler- 
ga cu macheta fiecărui număr 
la tipografie unde supraveghea 
apariţia tirajului respectiv; 
Nicolae Roibu, un publicist cu 
har, pasionat de cultură și arte. 
Cred că au înfruntat împreună 
dificultățile inerente acestei 
munci pentru că își apreciau 
reciproc talentele, dedicația și 
sinceritatea, iar entuziasmul 


lui Vlad nu făcea decât să sur- 
prindă satisfacția acelor clipe Primul număr al revistei „Glasul” 

de conlucrare creatoare. Ori de câte ori revin cu gândul la acele tim- 
puri, am un sentiment de gratitudine pentru că i-am cunoscut pe aceşti 
oameni deosebiți. De fiecare dată când aveam un drum către clădirea 
principală a Academiei, treceam pe la redacţia revistei, aflată în veci- 
nătate, în strada 31 august 1989. Generaţia care a protestat, scandând 
„Limbă, Alfabet!”, „Tricolor!”, va aprecia simbolismul persistent al aces- 
tei denumiri de stradă. 


Sunt sigur că cei care l-au cunoscut și prețuit vor surprinde aspecte va- 
riate ale personalităţii lui Vlad Pohilă. În amintirile mele îl văd plin de 
speranţă: după cum afirma el însuși într-un interviu, „tot ce-i adevărat 
învinge până la urmă.... Cred că tocmai această seninătate interioară i-a 
dat forţa de a vedea dincolo de circumstanţele uneori banale ale realității 
cotidiene, de a se refugia în spaţiul „splendorilor limbii române” și de a 
realiza atât de multe într-un timp mult prea scurt... În '98 am depus o 
aplicație la Universitatea Florida pentru a lucra la un proiect postdoc- 
toral în domeniul chimiei. Am avut norocul să câștig concursul pentru 
acea poziţie, iar în ianuarie 1999 am plecat în Florida. Au urmat mul- 
te alte proiecte ştiinţifice, toate în laboratoare din SUA. Am înfiripat o 
corespondență cu Vlad, de mesajele căruia mă bucuram nespus. Îşi răpea 
cu generozitate din timp ca să scrie noutăţile de acasă, iar cele scrise de el 
emanau optimism. Mă ţinea la curent cu apariţiile editoriale şi noutăţile 
din domeniul culturii. Procura şi rezerva cărți de interes pentru mine şi 
familia mea, pe care mi le-a și trimis peste ocean cu fiecare ocazie favora- 
bilă. Cu trecerea anilor, ne-am lăsat ambii absorbiți de responsabilitățile 
noastre profesionale, iar criza permanentă de timp ne-a furat, cu regret, 
din obișnuinţa de a ne scrie regulat. Şi totuşi, în fiece mesaj de la el, per- 
sista, ascuns suav printre rânduri, un fir de speranţă. De ce oare prețuim 
aceste răvașe la justa lor valoare doar atunci când nu mai are cine le scrie? 


17 mai 2020 

Grigore Vieru: 
De ce mi-e drag Vlad Pohilă 


1. Pentru că scrie în general | 


puţin. Concis şi clar. Și astfel VLAD POHILĂ 


reuşesc să-l citesc. 


2. Pentru că ceea ce scrie este Și totuși, 


temeinic şi se reazemă pe o so- li h 

lidă cultură — dovadă că o per- |. OA română 
sonalitate nu se poate afirma 
în afara unei riguroase pregă- 
tiri culturale, dar nici în afara 
scânteii divine pe care, înainte 
de a purcede pe calea cunoaș- 
terii, e necesar ca Dumnezeu 
să ţi-o fi pus în piept la naştere. 


3. Pentru că, fiindu-i drag până 
la lacrimi Eminescu și apărân- 
du-l de programul demolator 
al ponegritorilor înăimiți sau 


rătăciți, îi este drag neamul 

care a dat naştere „poetului nepereche” și publicistului naţional. Citiţi 
recentul eseu consacrat lui Eminescu și vă veți convinge cât de liber 
înaintează Vlad Pohilă în cosmosul creaţiei eminesciene. 


4. Pentru că este înzestrat cu tocmai trei haruri: lingvistic, ziaristic şi 
eseistic — calități guvernate la rândul lor de alte trei înzestrări native: 
sinceritate, moralitate şi curaj. Iar deasupra tuturor acestor calități se 
ridică licoarea unui perfect simț național în mijlocul unei jungle de su- 
lite antiromânești. 


5. Pentru netalentul de a sta cu fundul în două luntri. Cu alte cuvinte, 
pentru faptul de a nu fi omul uneia dintre cele două extreme: de stânga 
sau de dreapta. 

6. Pentru că integritatea sa morală o veţi găsi în toate sferele sale de 
activitate. Până și într-un simplu articol sau într-un interviu. Citiţi răs- 
punsurile dumnealui la întrebările publicaţiei „Limpul” din 21 martie 
2008 şi vă veţi convinge de acest lucru. 


7. Pentru că aparţine cu toată ființa vieţii naţionale, iar propria lui viață 
a devenit parte a luptei pentru renașterea noastră spirituală. 


8. Pentru demnitatea sa de român, de fiu al Cetăţii. 


9. Pentru puterea de a nu se supune nimănui, cu excepţia propriului 
bun-simţ. Iată ce spune dânsul în interviul nominalizat: „Sunt un om 
liber şi fericit în libertatea de a gândi și a scrie” 


10. Pentru nervul publicistic dezgolit și pentru strălucitul logos ziaris- 
tic aplecat spre problemele și suferințele noastre. 


11. Pentru concretele şi hotărâtele sale acţiuni întru apărarea Limbii 
Române pe tragicul pământ dintre Nistru și Prut. 


12. Pentru că orice instituție de cultură și știință, fie Academia, fie 
Universitatea, fie Uniunea Scriitorilor, fie Televiziunea, s-ar putea 
mândri cu el încadrat în activitatea lor. 


13. Pentru că nu l-am văzut niciodată printre „patrioţii” cheflii, deşi am 
auzit că-i place şi lui, ca tot românului, un păhăruţ de băutură bună. 


14. Pentru că face parte dintr-o elită nezgomotoasă. L-aș asemui 
în acest sens cu eminentul traducător Igor Creţu al cărui scris în cei 
mai totalitariști ani s-a prezentat ca un model al Limbii Române. Cu 
Grigore Botezatu care în anii de cumplită secetă spirituală a dăruit co- 
piilor noștri o comoară: poveştile neamului pe care le-a cules și le-a 
prelucrat stilistic într-o plină de vlagă Limbă Română. Cu Valentin 
Mândâcanu şi Ion Buga care în timpul colosului roșu au zguduit zdra- 
văn temelia bolșevică a limbii „modoveneşti”. Cu publicistul Alexandru 
Bantoș care, în ciuda tuturor opreliştilor, denigrărilor şi amenințărilor, 
a reuşit totuși să construiască revista „Limba Română” atât de nece- 
sară clasei noastre intelectuale. Cu Alecu Reniţă, ziaristul şi redacto- 
rul-şef al publicaţiei „Natura” — luptătoare întru ocrotirea valorilor vii 
ale mediului înconjurător barbar rănite ca și averea noastră spirituală. 
Cu ziaristul Valeriu Saharneanu care a creat postul naţional de radio 

Vocea Basarabiei, luat la ochi și urmărit de autorităţile centrale ca, de 
altfel, şi „Literatura și arta”, mai exact Nicolae Dabija, „Limpul', mai 
exact Constantin Tănase. Am pomenit numai câteva nume de scriitori 
hărțuiți politic, lista putând fi continuată cu oameni din alte domenii 
de cultură, ştiinţă, politică, administrativă, în fruntea acestora stând 
primarul Chişinăului, pe umerii căruia se pun toate păcatele... altora. 


15. În fine, mi-e drag și pentru faptul că, fiind o valoare intelectuală, este 
totuși discret în viața de toate zilele. Am stat de vorbă o singură dată cu 
el. În schimb, am văzut de o mie de ori o sută de mediocrități care se bagă 
mereu în față. Acesta este Vlad Pohilă și de aceea mi-e drag. 


[Prefaţă la volumul „Și totuși, limba română 
(articole, eseuri, prefețe, recenzii)”, 
lansat de Vlad Pohilă la 30 mai 2008] 


Adio, drag coleg! 

Redacţia revistei „Limba Română” îşi exprimă profundul regret în legă- 
tură cu stingerea din viaţă a lui Vlad Pohilă (6.04.1953-15.05.2020), 
jurnalist, lingvist, om de cultură, care timp de doi ani a fost membru al 
colectivului nostru redacțional. 


Apărător înflăcărat al cauzei naționale, participant la editarea, în 
grafie latină, a primului număr al ziarului „Glasul”, autor al unor 
lucrări importante în perioada revenirii la grafia latină, precum şi a 
unor volume de articole şi studii care au îmbogăţit peisajul cultural 
al Basarabiei, Vlad Pohilă a împărtășit destinul înaintemergătorilor. 
Ne-a părăsit unul dintre cei mai demni feciori ai Basarabiei, lăsându-ne 
un exemplu de cutezanță, curaj, talent şi dăruire pentru ai săi. 


Dumnezeu să-l aibă în pază! 


